
Ilosteleva elämänkertomus 


ALEKSIS KIVEN (1834—1872) Seitsemän veljestä ilmestyi Suo- 
malaisen Kirjallisuuden Seuran novellikirjaston neljänä vihkona 
maalis-toukokuussa 1870. Kivellä oli tuolloin takanaan ly- 
hyt, mutta intensiivinen ammattikirjailijan ura. Näytelmiä 
Kullervo (1864) ja Nummisuutarit (1864) seurasivat runoko- 
koelma Kanervala (1866) sekä viisi muuta näytelmää, joista 
varsinkin Raamatusta aiheensa saanut Lea (1869) ihastutti 
ajan teatteriyleisöä. Kivi itse kuitenkin piti Seitsemää veljestä 
päätyönään, ja Kiven käsitykseen on nykyisin helppo yhtyä. 

Romaani oli ollut tekeillä Kiven koko kirjailijanuran ajan, 
vaikkakaan kirjoitustyön etenemisestä ei ole olemassa kovin 
tarkkaa tietoa. Kirjeessään ystävälleen August Robert Svan- 
strömille Kivi itse mainitsi 1864 kirjoittavansa »novellia», 
kaksi vuotta myöhemmin hän kertoi veljelleen Emmanuelille 
kirjoittavansa »suurempaa kirjoitusta», ja Kanervalan (1866) 
ilmestyessä runokokoelman takakannessa oli jo optimistinen 
mainos, jossa tarjottiin tilattavaksi teos »Seittemän miestä; 
ilosteleva (humoristisk) elämänkertomus seittemästä veljestä 
Hämeen metsissä». Kivi katsoi kuitenkin parhaaksi kirjoittaa 
romaaninsa kokonaan uudelleen ja toisenkin kerran uudel- 
leen, niin että kesti vielä neljä vuotta ennen kuin romaani 
ilmestyi kirjakauppoihin. 

Vuoteen 1870 mennessä suomalaista kirjallisuusyleisöä ei 
oltu hemmoteltu kotimaisilla romaaneilla. Vaikka kirjatuo- 

tannon määrä oli yleisesti ottaen vahvassa kasvussa, kotimai- 
sia romaaneja oli ilmestynyt lähinnä vain sanomalehtien 
jatkokertomuksina, tavallisesti ruotsiksi, yksi suomeksikin — 
K. J. Gummeruksen Ylhäiset ja Alhaiset. Myös muutama eril- 
linen romaani oli ilmestynyt ruotsiksi, mutta muuten oltiin 
ulkomaisten romaanien varassa. Nimenomaan suomenkieli- 
nen romaani oli jotakin, minkä vastaanotolle ei ollut lainkaan 
aikaisempaa vertailukohtaa, vaikka odotukset uuden suomen- 
kielisen kirjallisuuden suhteen oli fennomaanien kulttuuripoli- 
tiikan ansiosta viritetty korkealle. 


MITÄ ROMAANILTA ODOTETTIIN? 


Tutkimuksessa on usein viitattu maailmankirjallisuuden klas- 
sikoihin, joita Kivi oli lukenut ja joiden vaikutus näkyy Seitse- 
män veljeksen taustalla. Mutta teoksessa on ajanomaisempiakin 
piirteitä. Suomen lehdistössä oli ehditty käydä jo melko paljon 
keskustelua modernin romaanin periaatteista ja kiistellä sen 
arvosta. 1840-luvulta alkanut keskustelu oli osoittanut, että 
romaanista oli maailmalla tulossa todellinen nykypäivän tai- 
demuoto, joka kiinnosti ennen näkemättömällä tavalla luki- 
joita. Se otti aineksensa omasta ajasta ja yhteiskunnasta, 
yhdisteli ristiriitaisiakin elementtejä, korkeata ja matalaa, ru- 
nollista ja käytännöllistä, ja se tarjosi teesejä keskusteluun 
yhteiskunnan tilasta. Se ei ollut pelkästään mieltä ylentävä, 
vaan myös hämmentävä taidemuoto. 

Seitsemän veljestä konkretisoi edellä kuvatun kaltaiset odo- 
tukset, joita ennen kaikkea fennomaanit J. V. Snellmanin joh- 
dolla olivat viritelleet. Jukolan veljesten elämä tuo esiin mo- 
dernin yhteiskunnan järjestäytymisen taloudelliset ja kulttuu- 
riset ongelmat vuosisadan puolivälissä. Vaikka Impivaara ja 

vapaus houkuttelivat, oli viljeltävä maata ja opittava luke- 
maan, ettei joutuisi pyyhityksi yhteiskunnan kirjoista. Se että 
Kiven taakse asettuneet fennomaanit romaanista antamissaan 
lausunnoissa sitten näkivät nimenomaan yhteiskuntaan so- 
peutumisen idean romaanin keskeisenä ansiona, osoittaa hei- 
dän lukulasiensa asettumista heidän itse virittämiensä odotus- 
ten mukaisesti. 

Kiven romaanin ilmestyttyä suomenkielinen kirjallisuus oli 
heti alkuun saanut teoksen, jonka keskeistä klassikonasemaa 
ei myöhemmin ole pyrittykään horjuttamaan. Mutta menestys 
ei tullut heti. Palatkaamme vielä kerran Seitsemän veljeksen 
aikalaisvastaanottoon ja yrittäkäämme lukea siitä, millaisen 
romaanin vuoden 1870 lukijat näkivät edessään. 


TAIVAS JA NAURAVA KANSA 


Kun suomen kielen professori August Ahlgvist julkaisi romaa- 
nista tyrmäävän arvostelunsa Finlands Allmänna Tidningissä 
toukokuun lopulla, jolloin romaanin kaikki neljä vihkoa olivat 
juuri tulleet julkisuuteen Suomalaisen Kirjallisuuden Seuran 
kirjapainosta, hän ei nähnyt romaanissa mitään hyvää. Hän 
otti romaanin ennenkuulumattomasta karkeudesta yhden esi- 
merkin, laajan suomenkielisen lainauksen, jossa Eero kertoo 
unensa Juhanin ja Venlan lemmenkohtauksesta ja sen nolosta 
lopusta. Tästä lainauksesta avautuu merkittävä näkökulma 
Seitsemän veljeksen asemaan aikalaislukijoiden silmissä. 
Feron unessa rakastetaan »armiaasti halaillen», katsotaan 
totisina ylös pilviin ja odotetaan taivaan merkkiä rakkauden 
otollisuudesta, »taivas kuulteli, kuultelivat metsä, maa ja pie- 
net lintusetkin». Merkkiä ei saada, vaan vanha varis mulauttaa 
silmäyksen alas, levittää koipensa ja tekee tarpeensa merkkiä 

odottelevien otsaan. Ahlgvistin mielestä painomustekin pu- 
nastuu tällaista raakuutta eikä sitä voisi kääntää millekään 
sivistyskielelle. 

Vielä kirjoittaessaan romaanista Kielettäreensä 1874 Ahl- 
gvist kyselee, mitä Kivi tällä teoksellaan oikeastaan tarkoittaa. 
Tekijä olisi hänen mukaansa voinut kuvata »raa'an itsekkäi- 
syyden taistelun sivistystä, yhteiskuntaa ja uskontoa vastaan 
ja kuontumisen näiden alle». Se että samaa perusajatusta yrit- 
tivät romaaniin tarjota myös Kiven ensimmäiset puolustajat, 
osoittaa tämän lukutavan voimakasta asemaa ajan kirjallises- 
sa normistossa. 

Ahlgvistin arvioiden taustalla näkyy vahvasti myös kirjalli- 
suutemme eurooppalaistamisen vaatimus, joka on sittemmin 
toistunut kulttuurikeskustelussamme vuosikymmenestä toi- 
seen. K. J. Gummeruksen sentimentaalinen Ylhäiset ja Alhai- 
set oli Ahlgvistin mielestä Seitsemää veljestä parempi romaani 
mm. siksi, että sen tekijä pyrki omaksumaan muotoja ja 
käytöstapoja, jotka olivat yleisiä eurooppalaisessa kertoma- 
taiteessa. Ajan vaatimusten mukainen suomalaisuuden ilmen- 
täminen kirjallisuudessa olikin Ahlgvistille kaksiteräinen miek- 
ka, koska se oli vaarassa tuoda esiin ne suomalais-ugrilaisuuden 
alkeelliset piirteet, joihin Ahlgvist oli törmännyt retkillään 
itäisten sukukansojen pariin. 

Edellä mainitussa Eeron unessa Kiven romaaniin ja koko 
aikakauteen avautuu kaksi erilaista näkökulmaa ja se johdat- 
telee nykylukijan suoraan ajan kirjallisten ihanteiden törmäys- 
pisteeseen. Idealistisen taiteen pyrkimys etsiä lopulliset totuu- 
det näkyvän maailman yläpuolelta oli Kiven romaanin ilmes- 
tyessä kirjallisuutta hallitseva periaate, joka puhutteli syvästi 
sekä lukijoita että kirjailijoita. Taiteen avulla »ihmishenki 
pääsee ikuisen järjellisyyden tuntemiseen, jumalallisten aattei- 
den osallisuuteen», kirjoitti Kiven aikalainen, tunnettu estetii- 

kan koulumestari, yliopistonlehtori B. F. Godenhjelm runous- 
opissaan vielä 1880-luvulla. Esimerkiksi Gummeruksen ro- 
maani toimi juuri näiden ylimaallisten merkkien hengessä, 
samoin valtaosa muuta kotimaista novellistiikkaa ja lyriikkaa. 
Yleisö oli sanomalehtien jatkokertomuksien välityksellä miel- 
tynyt tähän kirjallisuuden idealistiseen viritykseen. 

Kivi ottaa nämä kirjailijoiden ja lukijoiden ihanteet ainekseksi 
romaaniinsa. Hän nostaa ne riittävän useassa kohdin esiin, 
mutta asettaa samalla niiden rinnalle kilpailevan äänen, bur- 
leskin, kansanomaisen naurun. Tämä nauru haastaa ja asettaa 
kyseenalaiseksi romaanin idealistisen teeman, ja vasta yhdessä 
nämä äänet luovat kokonaisuuden, antavat romaanille sen 
todellisen dialogisen luonteen. 


KIRJALLINEN JULKISUUS 


Usein on painotettu Aleksis Kiven yksinäisyyttä omana aika- 
naan. Tämä ei tarkkaan ottaen pidä paikkaansa. Hänellä oli 
vaikutusvaltaisia ystäviä, ja kun perehtyy tarkemmin aikakau- 
den kirjallisuuskritiikkiin, syntyy väistämättä mielikuva, että 
Kivi sittenkin oli merkittävä tähti suomalaisen kirjallisuuden 
tähtitaivaalla. Jopa Ahlgvistin toistuvien pilkallisten huomau- 
tusten takaa on aistittavissa, että Kivellä oli oma selkeä roolin- 
sa 1860-luvun ja 1870-luvun alun kirjallisissa odotuksissa. 
Arvostellessaan Kiven näytelmän Margaretan Kielettäreen 
Ahlqvist ilmoittaa, että häntä oli »inhottanut se jumaloiminen, 
jolla Suomen kielelle ja kirjallisuudelle vieraat ja näiden oikea- 
ta henkeä tuntemattomat ovat Kiveä huutaneet niiden edis- 
täjäksi». Hän nimittää Kiven näytelmää »jo kauan mainioksi 
huhutuksi kappaleeksi» ja kirjailijaa itseään ironisesti »Suo- 
men Shakespeareksi» — sama luonnehdinta toistuu vielä Kiven 

kuoltua komparunossa » Muuan runoilija haudastaan». Arvi- 
oidessaan Kielettäressä 1872 suomennosten kieltä Ahlgvist 
kirjoittaa, että virheitä suomen kieltä käyttäessään teki yhä 
»sekin nuoriso, joka jo ?kirjailijoina? kulkee», selvästikin Ki- 
veen viitaten. Kiven hahmo tuntuu kulkevan Ahlgvistin 
kirjallisuusarvosteluissa mukana silloinkin, kun hän myöhem- 
min kehuu Erkki Almbergia Bernhard Ingemannin historialli- 
sen romaanin huolellisesta ja taitavasta suomentamisesta, 
avuista joita ei hänen mielestään usein tavata suomenkielisillä 
romaaninkirjoittajillakaan. 

Tosiasia on silti, että Kiven romaanista kirjoitettiin kirjaili- 
jan elinaikana hämmästyttävän vähän. Ainoaksi varsinaiseksi 
arvosteluksi jäi Ahlgvistin teilaus. Lisäksi lyhyt myönteinen 
kannanotto pääsi lukijoiden ulottuville, kun B. F. Godenhjelm 
arvioi Kirjallisessa Kuukauslehdessä vuoden 1871 toukokuus- 
sa novellikirjaston kahta edellistä vuosikertaa; hän korosti 
romaanin »perisuomalaista henkeä» ja Ahlgvistin kyseenalai- 
seksi asettamaa moraalista opetusta; hänen mielestään Kiven 
romaani osoitti, »ettei ihminen voi vetäytyä pois yhteiskun- 
nasta ja sivistyksestä, vaan että hänen oma luontonsa ja jär- 
kensä aina saattavat häntä sivistykseen takaisin». Ennen kir- 
jailijan kuolemaa ehti julkisuuteen Kirjallisessa Kuukausleh- 
dessä vielä nuoren filosofian kandidaatin Eliel Aspelinin Kives- 
tä marraskuussa 1872 pitämä esitelmä, johon sisältyi laaja 
arvostava luonnehdinta Seitsemästä veljeksestä. Aspelinin mie- 
lestä romaani olisi voinut opastaa sivistyneistöä kansan oike- 
aan ymmärtämiseen — valitettavasti vain teosta ei ollut kirja- 
kaupoista saatavissa, koska kustantaja oli vihkojen mentyä 
ennakkotilaajille päättänyt olla painamatta kirjaa lisää. 

Seitsemän veljeksen ilmestyessä oltiin tilanteessa, jossa Suo- 
meen ei varsinaisesti ollut syntynyt valtakunnallista kirjallista 
julkisuutta. Ilmestyviä teoksia kyllä arvioitiin sanomalehdissä 

ja aikakauslehdissä, mutta kirjailijan tai yksittäisen lukijan 
tukena ja kaikupohjana ei ollut yleistä kirjallista mielipidettä, 
jonka peilissä uusien teosten asema olisi määräytynyt ja kirjai- 
lija olisi voinut saada tukea laajemmalta yleisöltä. Ahlgvistin 
Kielettäressään esittämä ajatus, että runoilijan tai »kauno- 
kirjoittajan» on turha lähteä oikomaan kriitikkojen moitteita, 
koska hän voi jättää teoksensa »aikuisensa taikka tulevan 
yleisön huomaan», piti tuossa vaiheessa paikkansa vain jäl- 
kimmäiseltä osin. 

Nimenomaan sellaista kirjallista julkisuutta, joka olisi voi- 
nut suvereenisti ottaa hoiviinsa suomenkielisen romaanin, ei 
ollut muodostunut. Suomenkielisen väestön lukemisto oli pe- 
rinteisesti ollut yksinkertaista ajantietoa tai uskonnollista kir- 
jallisuutta, ja ihmisten oli vaikea irrottautua uskonnollisesta 
lukemisasenteestaan ja siirtyä kaunokirjallisen. Piti kirjaimel- 
lisesti paikkansa, mitä Ahlgvist sanoi palatessaan Seitsemän 
veljeksen moukarointiin Kielettäressä 1870-luvun puolivälissä 
— suomalaiset eivät siihen mennessä olleet tottuneet » painetusta 
sanasta» lukemaan sellaista tekstiä kuin Laurin Hiidenkivellä 
pitämä saarna. Uusi kirjallisuus edellytti lukustrategioita, joi- 
hin uskonnollisen kirjallisuuden lukumalli ei kelvannut. 

Finlands Allmänna Tidningarin ankara arvostelu oli sekoit- 
tanut Kiven puolustajien rivit ja mielipiteetkin. Suomalaisen 
Kirjallisuuden Seuran »runoustoimikunta» oli painattamista 
harkitessaan syksyllä 1869 laatinut romaanin ansioista lyhyen 
kirjallisen lausunnon, jossa annettiin tunnustusta suomalaisen 
kansanluonteen hyvälle kuvaukselle, mutta huomautettiin sa- 
malla kielivirheistä ja dialogien epäeeppisyydestä. Tämä arvio 
päästettiin julkisuuteen vaatimattomana puolustusmanööverinä 
Suomi-aikakauskirjassa vähän ennen Kiven kuolemaa. Lisäksi 
J.V. Snellman toimitti Morgonbladetiin talvella 1873 selvityk- 
sen siitä, kuinka romaanin julkaisemiseen liittyvät päätökset 

oli tehty Suomalaisen Kirjallisuuden Seurassa laillisessa järjes- 
tyksessä. Kaikissa näissä kirjoituksissa oli kuitenkin enemmän 
selittelyjen kuin innostuneen ymmärtämisen sävyä. 

Yleiseksi käsitykseksi jäi, että romaani sittenkin oli liian 
raaka ja sen kirjoittaja liian sivistymätön ja että romaania ei 
sopinut antaa ainakaan »lasten ja nuorison» käsiin, kuten 
Julius Krohn varoitteli julkaistessaan keväällä 1873 muutamia 
otteita romaanista Suomen Kuvalehdessään. Estetiikan ja ny- 
kyiskansain kirjallisuuden emeritusprofessori Fredrik Cyg- 
naeuskin, joka Ahlgvistin arvostelun jälkeen kirjoittamassaan 
laajassa kirjeessä kustantajalle — kirje julkaistiin vasta 1876 — 
puolusti julkaisupäätöstä ja romaania, valitteli että Kivi oli 
antanut romaanissaan liikaa tilaa »luonnonäänille» tai »kieli- 
äänille meidän erämaissa». 


ROMAANI LÖYTÄÄ LUKIJANSA 


Ajan yleisiä taideodotuksia vasten romaani vaikutti primitiivi- 
seltä ja karkealta, mutta jo varhain alkoi ilmetä myös romaa- 
nin kansanomainen vetovoima. Pieniä kiintoisia todisteita täs- 
tä löytyy sieltä täältä aikakauden kirjallisista dokumenteista. 

Kiven ystävä, aloitteleva taidehistorioitsija Emil Nervander, 
joka sitten kirjoitti Kivestä lämpimät muistosanat Hufvud- 
stadsbladetiin, viittasi romaaniin matkakirjassaan Sommarresor 
i Finland (1872). Kun lounaissaariston kirkkoihin tutustunut 
seurue piti saaristolaistuvassa majoittumista puhtaussyistä vas- 
tenmielisenä, se majoittui latoon, »ja pian me kaikki seitsemän 
makasimme kuten seitsemän veljestä Kiven samannimisessä 
mainiossa, burleskissa romaanissa, joutumatta kuitenkaan sen 
tuimempaan tappeluun kuin kahakoihin hyttysiä ja muita 
nenäkkäitä kesäsiivekkäitä vastaan». 

Janne Jernvallin 1881 ilmestyneessä Wääpeli Lemminkäisen 
Päiväkirjassa, jossa kuvaillaan Suomen kaartin retkeä Balkanille 
1877-1878, Runebergin Vänrikki Stoolin tarinat nousee luon- 
nollisesti oikean sotilashengen ihanteeksi, mutta sotilaselämän 
käytäntöihin kelpasi myös Seitsemän veljestä. Aselevon solmi- 
misen jälkeen suomalaiset rakentavat itselleen leirikylän, jossa 
»teltat olivat olewinaan taloja, niitä nimitimme: Jukola, Raja- 
mäki y.m. y.m.» Kiven romaani siis tunnettiin jo kirjallisten 
piirien ulkopuolellakin. 

Tähän päivään mennessä Seitsemän veljestä on kulkenut 
monipolvisen tien läpi suomalaisen kulttuurin. Kirjailijat, lu- 
kijat, kirjallisuudentutkimus ja koko kirjallinen maailma ovat 
nostaneet Kiven romaanin klassikkojen eturiviin, ja kirjailijan 
asema ensimmäisenä merkittävänä suomenkielisenä kirjailija- 
na on saanut kansallisviritteisen vahvistuksensa. Veljesten ta- 
rina on siirtynyt myös musiikiksi, elokuvaksi, teatteriksi ja 
kuvataiteeksi. 

Ensimmäiset merkittävät tunnustukset tulivat vuosisadan 
taitteessa eräiden kirjailijoiden taholta. Esimerkiksi Volter 
Kilpi puhui innostuneesti siitä, kuinka Kivi ei pakota kuviaan 
tiukkarajaisiksi taiteellisiksi kokonaisuuksiksi, »hän ei sanal- 
laan ikinä tyhjennä, hän avaa vaan, ja antaa meidän tunnustel- 
la kaiken alla tykähtelevän elämän suonta». Käänteentekevä 
murros Kiven asemassa asettuu 1910-luvulle. Silloin Kivi 
ohjelmallisesti nostetaan suomenkielisen Suomen kulttuuri- 
seksi edusmieheksi Runebergin rinnalle ja ohitsekin. Vuosisa- 
dan alussa Kivestä oli luontevaa tehdä parhaillaan voimistu- 
van suomenkielisen kulttuurin vertauskuva. Viljo Tarkiaisen 
laaja elämäkerta Aleksis Kivi (1915), joka on muodostunut 
Kivi-tutkimuksen perusteokseksi, rinnastaa Seitsemän veljestä 
Cervantesin ja Gogolin teoksiin ja ennen kaikkea asettaa Ki- 
ven poleemisen painokkaasti »antiikkisen» Runebergin vasta- 

kohdaksi, nousevan suomalaisen kulttuurin suureksi kirjaili- 
jaksi, jonka romaanin »takana seisoo kokonainen kansa sisim- 
pine vaistoineen ja pyrkimyksineen». Ideologisesti Tarkiaisen 
painotukset palautuvat edellisen vuosisadan kansanhenki-es- 
tetiikkaan, mutta tutkimuspoliittisesti ne vastaavat vuosisa- 
dan alun tilannetta, jossa suomenkielinen kulttuuri oli raken- 
tamassa itselleen idoleja ja tasaveroista asemaa ruotsinkielisen 
kulttuurin rinnalla. Tarkiaisen Kivi on kulttuuripoliittinen 
luomus, ihanne, jonka luomiseen oli olemassa sosiaalinen 
tilaus ja jolla sitten puolestaan on ollut vaikutuksensa pitkälti 
yli oman aikansa ja vielä meidänkin Kivi-kuvaamme. 

Vasta viime vuosikymmenten tutkimus on osoittanut kiis- 
tattomasti, että Kiven romaanin merkittävyyden selitykseksi ei 
enää tarvita ajatusta romaanille äänensä lainanneesta Suomen 
kansasta, vaan ansiot ovat kirjailijan omat. 


Yrjö Varpio 

Seitsemän 
veljestä 


Ensimmäinen luku 


Jukolan talo, eteläisessä Hämeessä, seisoo erään mäen 
pohjaisella rinteellä, liki Toukolan kylää. Sen läheisin ym- 
päristö on kivinen tanner, mutta alempana alkaa pellot, 
joissa, ennenkuin talo oli häviöön mennyt, aaltoili teräi- 
nen vilja. Peltojen alla on niittu, apilaäyräinen, halki-leik- 
kaama monipolvisen ojan; ja runsaasti antoi se heiniä, en- 
nenkuin joutui laitumeksi kylän karjalle. Muutoin on ta- 
lolla avaria metsiä, soita ja erämaita, jotka, tämän tilustan 
ensimmäisen perustajan oivallisen toiminnan kautta, oli- 
vat langenneet sille osaksi jo ison jaon käydessä entisinä 
aikoina. Silloinpa Jukolan isäntä, pitäen enemmän huolta 
jälkeentulevainsa edusta kuin omasta parhaastansa, otti 
vastaan osaksensa kulon polttaman metsän ja sai sillä kei- 
nolla seitsemän vertaa enemmän kuin toiset naapurinsa. 
Mutta kaikki kulovalkean jäljet olivat jo kadonneet hänen 
piiristänsä ja tuuhea metsä kasvanut sijaan. — Ja tämä on 
niiden seitsemän veljen koto, joiden elämänvaiheita tässä 
nyt käyn kertoilemaan. 

Veljesten nimet vanhimmasta nuorimpaan ovat: Juhani, 
Tuomas, Aapo, Simeoni, Timo, Lauri ja Eero. Ovat heistä 
Tuomas ja Aapo kaksoispari ja samoin Timo ja Lauri. Ju- 
hanin, vanhimman veljen, ikä on kaksikymmentä ja viisi 
vuotta, mutta Eero, nuorin heistä, on tuskin nähnyt kah- 
deksantoista auringon kierrosta. Ruumiin vartalo heillä 


on tukeva ja harteva, pituus kohtalainen, paitsi Eeron, 
joka vielä on kovin lyhyt. Pisin heistä kaikista on Aapo, 
ehkä ei suinkaan hartevin. Tämä jälkimmäinen etu ja kun- 
nia on Tuomaan, joka oikein on kuuluisa hartioittensa le- 
vyyden tähden. Omituisuus, joka heitä kaikkia yhteisesti 
merkitsee, on heidän ruskea ihonsa ja kankea, hampun- 
karvainen tukkansa, jonka karheus etenkin Juhanilla on 
silmään pistävä. 

Heidän isäänsä, joka oli ankaran innokas metsämies, 
kohtasi hänen parhaassa iässään äkisti surma, kun hän 
tappeli äkeän karhun kanssa. Molemmat silloin, niin met- 
sän kontio kuin mies, löyttiin kuolleina, toinen toisensa 
rinnalla maaten verisellä tanterella. Pahoin oli mies haa- 
voitettu, mutta pedonkin sekä kurkku että kylki nähtiin 
puukon viiltämänä ja hänen rintansa kiväärin tuiman luo- 
din lävistämänä. Niin lopetti päivänsä roteva mies, joka 
oli kaatanut enemmän kuin viisikymmentä karhua. — 
Mutta näiden metsäretkiensä kautta löi hän laimin työn ja 
toimen talossansa, joka vähitellen, ilman esimiehen joh- 
toa, joutui rappiolle. Eivät kyenneet hänen poikansakaan 
kyntöön ja kylvöön; sillä olivatpa he perineet isältänsä sa- 
man voimallisen innon metsä-otusten pyyntöön. He ra- 
kentelivat satimia, loukkuja, ansaita ja teerentarhoja sur- 
maksi linnuille ja jäniksille. Niin viettivät he poikuutensa 
ajat, kunnes rupesivat käsittelemään tuliluikkua ja rohke- 
nivat lähestyä otsoa korvessa. 

Äiti kyllä koetti sekä nuhteilla että kurilla saattaa heitä 
työhön ja ahkeruuteen, mutta heidän uppiniskaisuutensa 
oli jäykkä vastus kaikille hänen yrityksillensä. Oli hän 
muutoin kelpo vaimo; tunnettu oli hänen suora ja vilpi- 
tön, ehkä hieman jyrkkä mielensä. Kelpo mies oli myös 
hänen veljensä, poikien oiva eno, joka nuoruudessaan oli 


uljaana merimiehenä, purjehtinut kaukaiset meret, nähnyt 
monta kansaa ja kaupunkia; mutta näkönsäpä kadotti 
hän viimein, käyden umpisokeaksi, ja vietti ikänsä pimeät 
päivät Jukolan talossa. Hän silloin usein, veistellen tun- 
teensa viittauksen mukaan kauhoja, lusikoita, kirvesvar- 
sia, kurikkoja ja muita huoneessa tarpeellisia kaluja, ker- 
toili sisarensa pojille tarinoita ja merkillisiä asioita sekä 
omasta maasta että vieraista valtakunnista, kertoili myös 
ihmeitä ja tapauksia raamatusta. Näitä hänen jutelmiansa 
kuultelivat pojat kaikella hartaudella ja painoivat lujasti 
muistoonsa. Mutta yhtä mieluisasti eivät he kuullelleet- 
kaan äitinsä käskyjä ja nuhteita, vaan olivatpa kovakor- 
vaisia vallan, huolimatta monestakaan pieksiäis-löylystä. 
Useinpa kyllä, huomatessaan selkäsaunan lähestyvän, vil- 
kasi veliparvi karkutielle, saattaen tämän kautta sekä äi- 
tillensä että muille murhetta ja kiusaa, ja sillä omaa asi- 
aansa pahentaen. 

Tässä olkoon kerrottu eräs tapaus veljesten lapsuudes- 
ta. He tiesivät kototalonsa riihen alla kananpesän, jonka 
omistaja oli eräs eukko, kutsuttu » Männistön muoriksi»; 
sillä hänen pieni mökkinsä seisoi männistössä lähellä Ju- 
kolaa. Johtui kerran veljesten mieleen paistetut munat, ja 
päättivät he lopulta riistää pesän ja lähteä metsään nautti- 
maan saaliistansa. He täyttivät myös päätöksensä, tyhjen- 
sivät pesän ja läksivät yksimielisesti metsään, kuusi veljes- 
tä; Eero pyöri silloin vielä äitinsä jalkain juurella. Mutta 
koska he ehtivät eräälle solisevalle ojalle pimeässä kuusis- 
tossa, rakensivat he valkean äyräälle, käärivät munat ryy- 
syihin, kastoivat ne veteen ja panivat paistumaan kihise- 
vään tuhkaan. Ja kun herkut olivat viimein kypsyneet, söi- 
vät he maittavan atrian ja astelivat siitä tyytyväisinä koti- 
ansa taas. Mutta kotomäelle ehdittyä, kohtasi heitä hir- 


mumyrsky; sillä olipa jo heidän tekonsa tullut ilmi. Män- 
nistön muori ärhenteli ja riehui, ja kiivaalla katsannolla 
kiirehti veljeksiä vastaan heidän äitinsä, kädessä vinkuva 
ruoska. Mutta eivätpä mielineetkään pojat käydä kohden 
tuota vihuria, vaan kääntyivät takaisin ja pakenivat jäl- 
leen metsien turvaan, huolimatta äitinsä huudoista. 

Meni nyt päivä, meni vielä toinen, mutta karkureita ei 
kuulunut; ja tämä heidän viipymisensä saattoi äitin lopul- 
ta kovin levottomaksi; ja vihansa muuttui pian murheeksi 
ja säälin kyyneleiksi. Hän läksi heitä etsimään, etsi metsät 
ristiin rastiin, mutta löytämättä lapsiansa. Saipa asia yhä 
kamalamman muodon ja vaati viimein kruununmiehiä 
käymään asiaan käsiksi. Sana saatettiin jahtivoudille, joka 
viipymättä kokoonkutsui koko Toukolan kylän ja sen ym- 
päristön. Ja nyt läksi joukko sekä nuoria että vanhoja, 
naisia niinkuin miehiäkin, jahtivoudin johtamana, pitkänä 
rivinä urkkimaan ympäri metsää. Ensimmäisenä päivänä 
etsivät he läheisimmillä tienoilla, mutta ilman toivottua 
seurausta; toisena päivänä siirtyivät he kauemmas, ja kos- 
ka astuivat korkealle mäelle, näkivät he etäältä erään 
suon partaalta sinisen savupatsaan kiertoilevan ylös il- 
maan. Tarkasti merkitsivät he suunnan, josta savu suitsu- 
si, ja sitä kohden jatkoivat he retkensä taas. Viimein li- 
kemmin jouduttuansa kuulivat he äänen, joka lauloi seu- 
raavalla tavalla: 


» Elettiinpä ennenkin, 
vaikk? ojan takan” oltiin, 
ojapuita poltettiin 

ja ojast? oltta juotiin.» 


Silloinpa Jukolan emäntä, kuultuansa laulun, ilahtui suu- 
resti; sillä hän tunsi sen poikansa Juhanin ääneksi. Ja ku- 
mahteli usein metsä tulinuijan paukkeesta; josta kaikesta 
etsijät nyt varmaan havaitsivat lähestyvänsä karkulaisten 
leiriä. Siitä antoi jahtivouti käskyn piirittämään pojat ja 
sitten heitä lähenemään hiljaisuudessa, mutta pysäymään 
kuitenkin matkan päähän heidän majapaikastansa. 

Tapahtui niinkuin hän käski. Ja koska joukko, piirittäin 
veljekset kaikin puolin, oli heitä likeynyt noin viisikym- 
mentä askelta, seisahtui se silloin; ja ilmestyi nyt seuraava 
näky: Rakettu oli kiven juurelle havuista pieni koiju, jon- 
ka ovella makasi Juhani sammaleisella sijalla, katsellen 
ylös pilviin ja lauleskellen. Kaksi, kolme syltää koijusta 
loimotti iloinen valkea, ja sen hiilistössä korventeli Simeo- 
ni ansalla pyyttyä teereä päivälliseksi. Aapo ja Timo no'e- 
tuilla kasvoilla — sillä olivatpa he äskettäin olleet tonttusil- 
la — paistelivat nauriita kuumassa tuhassa. Pienen saviro- 
pakon partaalla istui äänetönnä Lauri, tehden savikukko- 
ja, härkiä ja uljaita varsoja; ja oli hänellä heitä jo aika rivi 
kuivamassa sammaleisen hirren kyljellä. Mutta tulinuijaa 
paukutteli Tuomas: sylki maakivelle vahtoisen syljen, 
asetti siihen tulisen hiilen, ja tämän päälle viskasi hän kai- 
kin voimin toisen kiven, ja jyske, usein tuima kuin tavalli- 
nen kiväärin paukaus, kajahti ympärille, ja nokinen savu 
kivien välistä pyörähteli ilmaan. 
JUHANI. Flettiinpä ennenkin, 

Vaikk? ojan takan” oltiin... 

Mutta peijakas meidän kuitenkin viimein täällä perii. Se 
on niinkuin kädessä, te mullisaukon pojat. 

AAPO. Senhän minä kohta sanoin käydessämme jänik- 
sen passiin. Voi meitä hulluja! Sissit ja mustalaiset tällä 
tavalla rähmästelkööt ilmi-taivaan alla. 


TIMO. Jumalan taivas kuitenkin. 

AAPO. Asua täällä susien ja karhujen kanssa. 

TUOMAS. Ja Jumalan kanssa. 

JUHANI. Oikein, Tuomas! Jumalan ja hänen enkeleinsä 
kanssa. Ah! jos nyt taitaisimme katsoa autuaan sielun ja 
ruumiin silmällä, niin selvästipä näkisimme, kuinka koko 
joukko suojelevia siipi-enkeliä on meidän piirittänyt ja 
kuinka itse Jumala harmaana äijänä istuu vallan keskel- 
lämme tässä kuin armahin isä. 

SIMEONI. Mutta mitä aattelee nyt äitiparka? 

TUOMAS. Hän mielisi peitota meitä paistikkaiksi, koska 
vaan kynsiinsä joutuisimme. 

JUHANI. Ai poika, saisimmepa saunan! 

TUOMAS. Saunan, saunan! 

JUHANI. Kipinöitsevän saunan! Niin, kylläs sen tiedät. 

AAPO. Se viimeinkin on saatavamme. 

SIMEONI. Hyvin tietysti. Sentähden on parasta mennä 
ottamaan se sauna ja päästä kerran näistä härkäpäivistä. 

JUHANI. Härkä ei juuri käyskelekkään vapaa-ehtoisesti 
teuraspenkkiin, veikkoseni. 

AAPO. Mitä jaarittelet, poika? Talvi lähestyy ja meille ei 
annettukaan syntyissämme turkkia niskaan. 

SIMEONI. Fi siis muuta kuin kotia mars! ja tulla löylyte- 
tyksi, ja syystä kyllä, syystä kyllä. 

JUHANI. Säästyköön, veljet, säästyköön selkämme vielä 
kuitenkin muutamat vuorokaudet. Emmehän tiedä mitä 
pelastus-keinoa Jumala meille keksii vielä mennessä parin 
kolmen päivän. Niin, täällä, täällä pyllyilkäämme vielä: 
tuossa päivämme, tuon kantosen valkean ympärillä, ja 
yömme havuisessa koijussa, röhötellen rinnakkain rivissä 
kuin emän naskit pahnoilla. — Mutta mitä sanot sinä, Lau- 


ri pokko, siellä savulaukussa? Mitä? Käymmekö koreasti 
pieksiäislöylyyn? 

LAURI. Ollaanhan täällä vielä. 

JUHANI. Senhän minäkin parhaaksi harkitsen. Juuri 
niin! — Mutta onpa sinulla siellä karjaa oikein aika lailla. 

TUOMAS. On sekä karjaa että siipi-eläimiä sillä pojalla. 

JUHANI. Huikea liuta. Tulispa sinusta oikein kukko- 
maakari. 

TUOMAS. Oikein fläätälä. 

JUHANI. Oivallinen fläätälä. — Mikä ryssänkukla sieltä 
nyt taasen heltii kynsistäsi? 

LAURI. Tämä on vaan tuommoinen pikkuinen poika. 

JUHANI. Kas tuota nallikkaa! 

TUOMAS. Tekee poikia kuin mies. 

JUHANI. Poikia kuin tervaskannon päitä; ja ruokkii kuin 
mies sekä pojat että karjat. — Mutta veljet, veljet, joudut- 
takaa jo päivällinen pöytään; sillä mahani rupee motkot- 
telemaan. Pane mujua, pane kiehuvaa mujua tuon nauriin 
paistavalle kyljelle tuossa. — Kenenpä on vuoro lähteä 
nauriita varkaisiin? 

SIMEONI. Minunpa on taasen käyminen synnin työhön. 

JUHANI. Henkemme piteiksi täytyy meidän hieman ny- 
pistellä toisen omasta. Jos tämä on syntiä, niin on se niitä 
pienimpiä kuin tehdään tässä matoisessa maassa. Ja katso, 
jos kuolen ilman muuta synninmerkkiä kirjassani, niin ei- 
hän tuo pieni variksenjalka minua juuri estäisi pääsemästä 
vähän parempaan elämään. Siitä oikeasta hääsalista mi- 
nua piankin nääsättäisi ulos, sen mä kyllä luulen, mutta 
ainahan annettaisi pojalle siellä jokin ovenvartijan virka, 
ja sekin olisi hirmuisesti lystiä. — Niin, uskokaamme niin, 
ja ottakaamme suruttomasti mitä kerralla kupuumme 
mahtuu. 


AAPO. Mutta katsonpa jo parhaaksi että heitämme 
Kuokkalan naurismaan ja etsimme itsellemme toisen. Vä- 
hentyminen päivä päivältä saattaa pian omistajan vartioi- 
maan maatansa yöt ja päivät. 

JAHTIVOUTI. Fi yhtään surua siitä juonesta enää, poika- 
set, ei yhtään. No no, miksi hätäilette? Katsokaa: joukko 
suojelevia enkeliä on teidän piirittänyt aivan sukkelasti. 

Niin haasteli vouti veljeksille, jotka pahoin peljästynei- 
nä rynkäsivät ylös ja kaapasivat juoksemaan mikä min- 
nekkin, mutta huomasivat pian kauhistuen tiensä teljetyk- 
si kaikkialta. Silloin lausui taasen vouti: »apajassahan 
olette, luikkarit, koreasti apajassa, josta ette pääse ennen- 
kuin on teitä hieman suomustettu muistoksi, pieneksi 
muistoksi teille, mitkä jalkajuonet olette meille saattaneet, 
luikkarit. Tänne, muori, koivun-oksallanne, ja antakaat 
heille oikein lämpöisestä kourasta. Jos niin, että kohtaisit- 
te vastakynttä, niin onpa tässä teille apumuijia.» Seurasi 
nyt kuritus äitin kädestä, käyden miehestä mieheen yli 
koko poikaparven; ja kova oli Kuokkalan korvessa rähi- 
nä. Kiivaasti kyllä käyttikin vitsaansa muori, mutta jahti- 
vouti vakuutti heidän kuitenkin saaneen liian liepeän sau- 
nan. 

Mutta koska tämä viimeinen toimi oli tehty, läksivät he 
kukin kotiansa, niin myös äiti poikinensa. Kaiken tien hän 
pauhasi ja toreli karkulaisia; eikä vielä heidän kotia tultu- 
ansakaan lakannut myrsky. Vieläpä rakentaessaan pojil- 
lensa atriaa laukkutuolille metelöitsi eukko, uhaten heitä 
uudella pieksiäissaunalla. Mutta nähtyään, millä nälän 
ahneudella he iskivät hampain leipään ja silakkaan, kään- 
si hän kasvonsa heistä, pyhkäisten salaa kyyneleen ruske- 
alta, karhealta poskeltansa. 

Niin päättyi poikien karkuretki. Ja tämä oli tapaus hei- 
dän lapsuutensa ajasta, johon kertomuksestani poikkesin. 

Veljesten parhaita huvituksia oli myös kiekonlyöminen, 
jota leikkiä he vielä miehuutensakin iässä rakastelivat har- 
joitella. He silloin, jaettuina kahteen joukkoon, taistelivat 
kiivaasti, kumpikin puoli pyrkien kohden määrättyä esi- 
nettä. Kova oli silloin huuto, juoksu ja temmellys, ja tul- 
vana virtasi hiki heidän kasvoiltansa. Humisten hyppeli 
kiekko pitkin tietä ja ponnahti usein kartusta miehelle 
vasten kasvoja, niin että kun he palasivat leikistä, oli yh- 
den ja toisen otsa varustettuna aika sarvella, tai poski 
ajettuneena simpulaksi. Niin kului heidän nuoruutensa 
päivät: kesät metsissä tai maantiellä kiekkoa heittäessä, 
talvet kodon uunin päällä hiottavassa kuumuudessa. 

Mutta huomasivatpa veljetkin aikojen muuttuvan. Ta- 
pahtuipa asioita, jotka saattoivat heitä enemmän kuin en- 
nen muistelemaan huomis-päivää ja siirtymään vähän en- 
tisistä menoistansa. — Heidän äitinsä oli kuollut, ja tuli 
nyt yhden heistä astua isännyyteen, hillitsemään taloa 
pääsemästä perin kumoukseen ja huolta pitämään kruu- 
nunveron maksosta, joka Jukolan avarien maiden ja met- 
sien suhteen ei kuitenkaan ollut suuri. Mutta puuhaa ja 
tekemistä on ainakin hävinneessä talossa. Tuli vielä har- 
jaksi kaikelle tälle, että pitäjän uusi rovasti oli kaikessa 
virkansa toimessa peloittavan ankara mies. Liioinkin lais- 
kalukijoille oli hän armoton, käytellen heitä kohtaan 
kaikkia keinoja, myös jalkapuun rangaistusta. Niinpä oli 
hän Jukolan poikihinkin teroittanut tarkan silmänsä. Oi- 
keinpa lautamiehen kautta oli hän antanut heille kiivaan 
käskyn, että he tavallista vikkelämmin saattaisivat itsensä 
lukkarin luoksi oppiaksensa lukemaan. — Muistellen näitä 
seikkoja, istuessaan kotonsa avarassa tuvassa eräänä ilta- 


II 


na syksykesällä, haastelivat veljekset keskenänsä seuraa- 
valla tavalla: 

AAPO. Sanonpa: tämä hurja elämä ei käy päisin, vaan 
on sen loppu viimein hävitys ja turmio. Veljet! toiset tavat 
ja toimet, jos toivomme onnea ja rauhaa. 

JUHANI. Haasteletpa oikein, sitä ei taida kieltää. 

SIMEONI. Jumala paratkoon! hillitön, villitty on elä- 
mämme ollut aina tähän päivään asti. 

TIMO. Onpa tässä elämässä elämää ja maailmassa maa- 
ilmaa. Kyllä kelpaa, jos käskeekin. Ohhoo! 

JUHANI. Liian hurjasti, tai oikeammin sanottu, liian 
huolimattomasti olemme eläneet, sitä ei taida kieltää. 
Muistakaamme toki: »nuoruus ja hulluus, vanhuus ja vii- 
saus». 

AAPO. Mutta jo on aika viisastua, aika on panna kaikki 
halut ja himot järjen ikeen alle ja etunenässä tehdä se, 
joka tuo hyötyä, vaan ei sitä joka makeammalle maistuu. 
Nyt viipymättä rakentamaan taloamme kunnialliseen 
kuntoon taas! 

JUHANI. Oikein haasteltu! Ensiksi käykäämme lannan 
kimppuun niinkuin sontiaiset, ja paukahtelkoon havutuk- 
ki Jukolan nurkissa aamusta iltaan; karja, uhkea karja an- 
takoon moskaa puolestansa korotteeksi myös; ja nous- 
koon tarhaamme kasat korkeat kuin kuninkaan linnan 
kultaiset muurit. Niin teemme. Ensi maanantaina aloitam- 
me ja juuresta jaksain. 

AAPO. Miksi ei jo huomenna? 

JUHANI. Vasta ensi maanantaina. Eihän ole vahinko 
harkita asiaa vielä kypsemmäksi. Niin, olkoon sanottu: 
ensi maanantaina. 

AAPO. Mutta yksi pykälä on meillä kohta suoritettava- 
na. Tämä on laita: Jos talonpitoomme toivomme järjestys- 

tä ja pysyväisyyttä, niin yksi olkoon esimies ja isäntä. Me 
tiedämme, että tämä oikeus ja velvollisuus on Juhanin 
sekä hänen esikoisuutensa että äitimme määräyksen kaut- 
ta. 

JUHANI. Niin, niin se oikeus, valta ja voima on minun! 

AAPO. Mutta katso, että sitä sopuisasti käyttelet ja yh- 
teiseksi hyödyksi. 

JUHANI. Parastani tahdon koettaa. Mutta kun vaan tot- 
telisitte ilman könistämistä ja ruoskaa! Mutta parastani 
tahdon koettaa. 

AAPO. Ruoskaa? 

JUHANI. Jos niin tarvitaan, näetkös. 

TUOMAS. Puhu koirillesi ruoskasta. 

TIMO. Et pehmitä kruununmaatani sinä, et koskaan; sen 
tehköön lain ja oikeuden hulja, jos selkäni syystä syhyy. 

JUHANI. Miksi iskette kiinni löysään sanaan? Onhan 
meillä tässä onnemme sijaa, jos vaan sovinto vallitsee ja 
sarvet pannaan syrjään. 

EERO. Tarkasti kuitenkin määrättäköön keskinäiset 
suhteemme. 

AAPO. Ja kuulkaamme jokaisen mieli. 

JUHANI. Mitä sanot, Lauri, harvasanainen aina? 

LAURI. Sanoisinpa jotain. Muuttakaamme metsään ja 
heittäkäämme hiiteen tämän maailman pauhu. 

JUHANI. Häh? 

AAPO. Mies hourii taas. 

JUHANI. Muuttaisimme metsään? Mitä hulluuksia! 

AAPO. Ole huolimatta. — Katso näin olen tuumaillut. Si- 
nulla, Juhani, on ensiksi valta astua isännyyteen, jos niin 
tahdot. 

JUHANI. Minä kun tahdon. 

AAPO. Me toiset, niin kauan kuin viivymme kotomme 
rakkaissa nurkissa ja olemme naimattomia miehiä, teem- 
me talon työtä, syömme talon ruokaa ja saamme talosta 
vaatteet. Kuun ensimmäinen maanantai, paitsi kylvö- ja 
leikkuu-aikana, olkoon aina oma päivämme, mutta tul- 
koon meille silloinkin talosta ruoka. Vuosittain antakoon 
talo meille kullekin puolen tynnyrin kauroja kylvöön, ja 
vuosittain olkoon meillä valta raketa yhteishuhta, jonka 
suuruus on vähintäkin kolmen tynnyrin ala. Näin ovat 
tuumani kotomme ja naimattomuuden kannalta. Mutta 
minä tiedän, ettei yksikään meistä kernaasti siirry Jukolan 
armaitten alojen vaiheilta pois, ja eihän pakoita siihen ti- 
lamme ahtaus, vaan onpa väljyyttä seitsemälle veljelle 
näillä mantereilla. Mutta hän, joka aikaa voittain tuntisi 
halun perustamaan itsellensä oman asunnon ja perheen 
eikä kuitenkaan mieli tässä lain voimalla ja maanmittari- 
kustannuksilla käydä pirstoilemaan taloa, eikö taitaisi hän 
tyytyä seuraavaan etuun? Periköön hän talosta kappaleen 
maata, johon hän rakentaa huoneensa ja pellot sen ympä- 
rille. Saakoon hän myös osaksensa jonkunmoisen niittulo- 
hon, ja olkoon hänellä valta raivata itsellensä metsästä 
heinämaata lisäksi, niin että voi elättää pari hevosta ja 
neljä, viisi nautaa. Ja ilman yhtään veroa ja ulostekoa vil- 
jelköön tilaansa ja nauttikoon sen tuotteita niin hän kuin 
hänen lapsensa, eleskellen rauhassa omalla pohjallansa. — 
Niin olen minä asiaa aprikoinut. Mitä sanotte. 

JUHANI. Jotenkin järkevästi aprikoittu. Ottakaamme 
punnittaviksi ne pykälät. 

LAURI. Mutta toisin tehty vielä järkevämmin tehty. 
Muuttakaamme metsien kohtuun ja myykäämme viheliäi- 
nen Jukola tai pankaamme se vuokralle Rajaportin nah- 
kapeitturille. Hän on meille ilmoittanut halunsa siihen 

kauppaan; mutta vähintäkin kymmeneksi vuodeksi tahtoo 
hän haltuunsa talon. Tehkäämme niinkuin sanon ja muut- 
takaamme hevosinemme, koirinemme ja pyssyinemme 
juurelle jyrkän Impivaaran vuoren. Sinne rakentakaamme 
itsellemme iloinen pirtti iloiselle päivänkaltevalle aholle, 
ja siellä, pyydellen salojen otuksia, elämme rauhassa kau- 
kana maailman menosta ja kiukkuisista ihmisistä. — Näin- 
pä olen itsekseni tuumiskellut yöt ja päivät vuosien kulu- 
essa. 

JUHANI. Onko peeveli riivannut sun aivos, poika? 

EERO. Ellei peeveli, niin metsäneito. 

LAURI. Niin tuumailen ja kerran teen. Siellä eläisimme 
vasta herroina, pyydellen lintuja, oravia, jäniksiä, kettuja, 
susia, mäyriä ja pöyrykarvaisia karhuja. 

JUHANI. No peijakas! annapas mennä koko Noakin 
arkki aina hiirestä hirveen asti. 

EERO. Siinä vasta neuvo: sanoa jäähyväiset suolalle ja 
leivälle ja imeä verta, hilloa lihaa kuin hyttyset ja Lapin 
noidat. Ja söisimmekö vielä kettua ja suttakin Impivaaran 
komeroissa kuin karvaiset vuoripeikot? 

LAURI. Ketuista ja susista saamme nahkoja, nahoista ra- 
haa, rahalla suolaa ja leipää. 

EERO. Nahoista saamme vaatteet, mutta liha, verinen, 
höyryävä liha olkoon ainoa ruokamme; suolaa ja leipää 
eivät tarvitse apinat ja papiaanit metsässä. 

LAURI. Niin tuumailen ja kerran teen. 

TIMO. Ottakaamme asia harkittavaksi juuresta jaksain. 
Miksi emme taitaisi pureskella metsässäkin suolaa ja lei- 
pää? Miks emme? Mutta Eero on irvihammas, aina tiel- 
lämme, aina pitkänä kantona kaskessamme. Ken voi kiel- 
tää metsän asukasta tuolloin tällöin lähestymästä kylien- 

kin nurkkia, tuolloin tällöin, aina kuinka tarpeet vaativat? 
Vai isketkö minua silloin puulla päähän, Eero? 

EERO. En, veljeni, vaan vieläpä »suolojakin saat jos 
marjoja tuot». — Muuttakaa, pojat, muuttakaa, minä en 
kiellä, vaan tulenpa teitä vielä kyytiinkin, vien teitä tästä 
oikein suden travia. 

JUHANI. Mutta pianpa kyydittäisivät metsänhaltijat hei- 
dän sieltä takaisin, minä takaan sen. 

LAURI. »Toisen kerran tullessa on kotoinen kynnys kor- 
kee», minä tiedän sen, ja älä luule, että kolkutan ovellesi 
enää, koska sen kerran heitin. — Vappuna muutan. 

TIMO. Kukatiesi tulen minä kanssas. 

LAURI. Minä en kiellä, en käske; tee niinkuin sydämesi 
parhaaksi katsoo. — Minä muutan tulevana Vappuna Im- 
pivaaran aholle. Ensiksihän siellä, kunnes pieni, lämmin 
pirttini on valmis, asun isoisämme turpeentuneessa sysi- 
koijussa. No silloinpa, tehtyäni oman päivätyöni, lepään 
vasta rauhan majassa, kuullellen kuinka kontio korvessa 
viheltää ja teeri puhaltelee Sompiossa. 

TIMO. Minä tulen, Lauri; olkoon sanottu, Lauri. 

TUOMAS. Elleivät parane tässä ajat, niin seuraan teitä 
minäkin. 

JUHANI. Tuomaskin! Sinäkö muuttaisit myös? 

Tuomas. Elleivät ajat parane. 

LAURI. Minä muutan Vappuna vaikka lähestyisi Juko- 
lan taloa makean leivän päivät. 

TIMO. Sinä ja minä, me kaksi, me muutamme tästä 
Sompion suolle kuin keväiset kurjet; ja ilma ja tuulet soi! 

JUHANI. Haidjai! Mutta kas jos totuuden tunnustan, 
niin Laurin aikeessa on salaista vetoa. Metsä houkuttelee. 
Voi peeveli! tuntuupa kuin näkisin sen metsän takana il- 
man ihanan lakeuden. 

AAPO. Te hullut, mitä aattelette? — Muuttaa metsään! 
Miksi? Onhan meillä talo ja huoneet; katto kultainen 
päämme päällä! 

JUHANI. Tosi, meillä on talo, jossa riipumme kynsin ja 
hampain, niin kauan kuin se vähänkin suurukselle hajah- 
taa. Mutta katsos, jos nyt kova onni kiertäisi tässä kaikki 
nurin niskoin, vastoin miehen parhaita tuumia, niin ol- 
koon metsä takataloni, jonne piankin tästä vilkaisen, kos- 
ka viimeiset tuutissa kolisee. — Niin, talonpidon toimeen 
ja raatamiseen nyt iskemme peloittavalla vauhdilla; ja 
käykäämme taasen pykälään, joka tässä oikeammiten oli- 
kin kysymyksenä. — Minun tyhmän pääkalloni mukaan on 
Aapo ylimalkaan harkinnut asiat jotenkin järkevästi; ja 
kaikki käy hyvin, jos vaan itse kukin kohdastamme har- 
rastelemme yksimielisyyttä ja sovintoa. Mutta kas jos rii- 
taa etsimme, niin kylläpä löydämme aina syitä niskahar- 
jastemme kohotteiksi. 

SIMEONI. Missä emme löydä sitä niinkauan kuin tuo 
vanha Aatami kutittelee ja kutkuttaa meissä täällä luun ja 
nahan välissä? 

TIMO. Vanhan Aatamin olen aina aatellut vanhaksi, va- 
kavaksi taatoksi vilttihatussa, mustassa pitkätakissa, pol- 
vihousuissa ja punaisissa liiveissä, jotka ulottuvat aina ali- 
puolelle miehen napaa. Sellaisena ukkona astelee hän aa- 
toksissaan ja ajelee härkäparia. 

SIMEONI. Vanhalla Aatamilla tarkoitetaan synnin juur- 
ta, perisyntiä. 

TIMO. Minä tiedän, että hän on perisynnin tunnusmerk- 
ki ja esikuva, se sarvipää saatana helvetistä, mutta sellai- 
sena pokkona, kuin sanoin, hän astelee edessäni, ajellen 
härkäparia. Sitä en voi auttaa. 

JUHANI. Tämä uskon-pykälä jääköön, ja pysykäämme 
asiassa. — Aapo, mitä tuumiskelemme noista kahdesta 
meidän torpistamme: Vuohenkalmasta ja Kekkurista? 

AAPO. Muistettava on, että niiden molempain hallitsijat 
möyrivät kerran maansa raa'asta, kolkosta korvesta, ja 
heitä ei siis karkoiteta turpeiltansa pois — joka oliskin vää- 
rin — niinkauan kuin on heillä mahtia pitää sarkojansa 
ruokossa, ja sittenkin määrää laki heille tilasta jonkun 
vanhuuden turvan. Niin on laita siinä kohdassa. — Mutta 
katsellaanpas erästä toista seikkaa, joka luullakseni on jo- 
tenkin näpäkässä. Sillä se on täällä meidän tärkein aske- 
lemme, se joko saattaa pään harmaaksi ennen aikoja tai 
tuo meille elämän poudan ja päättää viimein päivämme il- 
lan kultaruskoon. Ja sinuunpa, Juhani, se ensiksi nyt kos- 
kee. Huomaa siis mitä sanon: Emännätön isännyys on 
puoletonta ja ontuvaa; talo ilman aitan polulla astelevaa 
emäntää... 

TIMO. On niinkuin suden pesä ilman naarassutta, tai 
niinkuin saapas ilman toista saapasta; totisesti ontuupa se, 
niinkuin Aapo sanoi. 

AAPO. Talo ilman aitan polulla astelevata emäntää on 
niinkuin pilvinen päivä, ja sen perheenpöydän päässä asuu 
ikävyys kuin riutuva syksy-ilta. Mutta hyvä emäntä on ta- 
lon kirkas aurinko, joka valaisee ja lämmittää. — Katso: 
ensimmäisenä jättää hän aamulla vuoteen, sotkee taiki- 
nansa, rakentaa miehellensä suurusta pöytään, evästää 
heidän metsään ja siitä kiirehtii hän kiulu kourassa tar- 
haan, lypsämään kirjavan karjansa. Nyt hän leipoo, hyörii 
ja pyörii; nyt on hän pöydän ääressä, nyt keikahtaa hän 
tuolla peräpenkin päässä leipä kämmenillä, ja nyt hän py- 
rynä kohentelee uunia, joka ammentaa hohtavasta kidas- 
tansa tulta ja savua. Nyt hän, leipäin noustessa viimein it- 


18 


sekin, lapsi rinnoilla, einehtii, syö kimpaleen leipää, pais- 
tetun silakan ja ryyppää haarikosta piimää päälle. Mutta 
eipä unohda hän halliakaan, talon uskollista vartijaa por- 
taalla, eikä kissaa, joka unisena uuninpäältä killistellen 
katsahtelee. — Ja nyt hän taasen hyörii ja pyörii, kääntyy 
ja keikkuu, sotkee vielä toisen taikinan kaukaloonsa nou- 
semaan, leipoo sen leiväksi ja paistaa, ja virtana juoksee 
hiki hänen otsaltansa. Mutta katso: päivän laskiessa on 
hänellä leivät katossa, varras ladottuna vartaasen, joista 
raitis elämä liehahtaa alas. Ja silloinpa, miesten tullessa 
metsästä, vartoo heitä höyryävä illallinen pestyllä pöydäl- 
lä. Mutta missä on emäntä itse? Tuolla hän pihalla taasen 
lypsää vääräsarvisia nautojansa, ja kiulussa helluu rieskan 
sohiseva vahtoinen harja. — Niin hän hyörii ja pyörii, niin 
hän kääntyy ja keikkuu; ja vasta, koska toiset jyräävät jo 
sikeimmässä unessa, kallistuu hän siunaten vuoteellensa. 
Mutta eihän vieläkään ole työnsä ja toimensa kaikki. Tus- 
kittelematta hän yön kuluessa nousee sijaltansa hetkettäi- 
sin, tunnittaisin, nousee viihdyttämään pienoista lastaan, 
joka tuossa itkee hyyryttelee kehdossansa. — Tämä, veljet, 
on oivallinen emäntä. 

JUHANI. Hyvin puhuttu, Aapo, ja käsitänpä puheesi tar- 
koituksen. Se, nimittäin, pyrkii taivuttamaan minua nai- 
miseen. Niin, minä ymmärrän. Vaimo, sanoit sinä, on tar- 
peellinen kappale huoneenhallituksessa. Tosi! Mutta äläp- 
päs huoli. Toivos, luullakseni, täyttyy piankin. No noh; 
niin! Tunnustanpa, että mieleni täyttä päätä on jo iskenyt 
tyttöön, josta toivon saavani avion ja hyvän, elleivät petä 
minua vanhat merkit. — Niin, veljet, toiset päivät ja toiset 
konstit meitä lähestyy, ja päälleni otettava isännyys minua 
ankarasti huolettaa. Isännän, isännän hartioita painaa 
täällä hirmuinen taakka, ja suuri on kerran tilinsä tuo- 

miolla. Minunpa edesvastauksessani olette nyt kaikki yli 
summan; muistakaa se. 

TUOMAS. Sinun? Mitä vasten? 

JUHANI. Minä olen isäntänne; minunpa kämmenpäis- 
täni imetään kerran vereni teidän tähtenne. 

TUOMAS. Itse vastaan minä sekä ruumiini että sieluni 
edestä. 

TIMO. Itse minäkin vastaan; heh! 

AAPO. Veli Juhani, huomaa, että sellaiset lauseet synnyt- 
tävät pahaa verta. 

JUHANI. En tarkoittanut pahaa verta enemmin kuin pa- 
haa lihaakaan, mutta niinkuin terva, niinkuin karriainen 
kuumana kesänä takerrutte vimmatusti turhaan, merkittö- 
mään sanaan, vaikka tunnette sydämmeni perin pohjin. 
Minä närkästyn! 

AAPO. Tämä jääköön, ja sano meille nyt, jos mielit, ken 
on tyttö, joka sydämmesi on puoleensa vetänyt. 

JUHANI. Sen tahdon sanoa huikailematta. Likka, jota 
armottomasti rakastan, on » Männistön muorin» Venla. 

AAPO. Hm. 

JUHANI. Mitä sanot? 

AAPO. Hm, minä vaan sanon. 

TUOMAS. Kiusallinen asia. 

SIMEONI. Venla. Kas, kas! Mutta olkoon kaikki taivaan 
isän huomassa. 

AAPO. Hm, vai Venla. 

JUHANI. Mitä te mörisette? Mutta ah! minä aavistan jo- 
takin; ja varjelkoon meitä Herran poika! Mitä? Puhukaa 
suunne puhtaaksi! 

AAPO. Kuule: jo vuosia on aatokseni tytössä hartaasti 
askaroinut. 

SIMEONI. Jos hänen on Luoja minulle suonut, niin miksi 
murehtisin? 

EERO. Älä yhtään. Hän on sinulle suotu ja minä otan 
hänet. 

TUOMAS. Kiusallinen asia; tyttö miellyttää minua kovin, 
sen tunnustan. 

JUHANI. Vai niin, vai niin. Hyvä! Entäs Timo? 

TIMO. Minä teen saman tunnustuksen. 

JUHANI. » Herran poika ja Kaitarannan Kusta!» Mutta 
Fero? 

EERO. Teen saman vilpittömän tunnustuksen, saman 
vilpittömän tunnustuksen. 

JUHANI. Hyvä, hyvin hyvä! Hahaa! — Ja Timokin, Ti- 
mokin! 

TIMO. Tyttö on minulle vahvasti rakas, sen tunnustan. 
Tosin pieksi hän minua kerran aika lailla, huhtoi minua 
tiitistä silloin oikein vahvasti ja muistanpa sen löylytyk- 
sen; no noh! 

JUHANI. Vaiti, vaiti! sillä nyt on kysymys tokko häntä 
rakastat. 

TIMO. Jaa-a, jaa-a, sen teen, ja vahvasti, jos nimittäin 
hän rakastaa minua takaisin. 

JUHANI. Niin, niin! Astut siis tielleni myös? 

TIMO. En suinkaan, en suinkaan, ellet todenteolla voi 
mieltäs hillitä, mieltäs ja kieltäs. Kuitenkin pidän tuosta 
luntusta paljon ja tahdon myös parastani koettaa saada 
häntä vaimokseni. 

JUHANI. Hyvä, hyvä! Mutta mitä sanoo Lauri? 

LAURI. Mitä on minun tytön kanssa tekemistä? 

JUHANI. Kenen puolta pidät? 

LAURI. En takerru asiaan, en tuolta enkä täältä. 

JUHANI. Tuleepa tästä kuitenkin soppa. 


21 


LAURI. Siihen en pistä lusikkaani minä. 

JUHANI. Kaikki siis, paitsi Lauri. Pojat, pojat, Jukolan 
veljeskunta ja sukuni suuri! Nyt isketään, ja maa ja taivas 
täräjää! Nyt, kultaiset veljet, veitsi, kirves tai halko, ja 
yksi kaikkia vastaan ja kaikki yhtä vastaan kuin seitsemän 
sonnia! Olkoon menneeksi! Halko on aseeni; tuohon visa- 
päiseen tartun minä, ja syyttäköön hän itseänsä, jonka 
pääkuori saa siitä päreen. — Ottakaa halkonne, pojat, ja 
astukaa esiin, jos on teissä miehen vastusta. 

EERO. Tässä seison aseissa, vaikka vähän matalampi 
muita. 

JUHANI. Sinä, kavun napu! Mutta kas kun huomaan 
taas tuon pilkallisen, tuon salaisen, tuon förpiiskatun ir- 
vistyksen naamassasi, ja näkyypä kuin tekisit vaan leikkiä 
koko asiasta. Mutta kyllä sinun opetan. 

EERO. Mitä huolit siitä, kun vaan halkoni tekee totta? 

JUHANI. Kyllä sinun opetan kohta. Ottakaa halkonne, 
ottakaa halkonne, pojat! 

TIMO. Tässä olen minä ja minun halkoni, jos niin tarvi- 
taan. Minä en tahdokkaan vihaa ja riitaa, mutta jos niin 
tarvitaan. 

JUHANI. Halkos’, Tuomas! 

TUOMAS. Mene hiiteen halkoinesi, pöllö! 

JUHANI. Istu ja pala! 

SIMEONI. Hirveä, pakanallinen ja turkkilainen on tämä 
meteli; mutta leikistä luovun minä ja heitän naima-asiani 
Herran huomaan. 

LAURI. Pois luovun minä. 

JUHANI. Sentähden siirtykää te sivulle, siirtykää sivulle 
jaloista pois! — Käy halkoos, Aapo, ja kajahdelkoot Juko- 
lan seinät pääkallojen haljetessa. Tulta ja sarvipäitä! 

AAPO. Kurja on ihmis-lapsi. Kauhistunpa, Juhani, kat- 
sellessani muotoasi nyt, nähdessäni, kuinka silmäs pyö- 
rähtelee ja tukkas seisoo pystyssä kuin takkuheinä. 

JUHANI. Anna seista, anna seista; se on juuri se tavalli- 
nen ja oikea jussin-tukka. 

EERO. Mielinpä sitä pöllyttää hieman. 

JUHANI. Sinä peukalo! Parasta, ettäs pysyt koreasti nur- 
kassa. Pois! minun tulee sinua armo. 

EERO. Vie ajoissa nurkkaan tuo hirveä leukas. Sitähän 
minun tulee armo; sillä se jo tutisee ja tärisee kuin kerjä- 
läinen. 

JUHANI. Katsos, kuinka tämä halko tutisee, katsos. 

AAPO. Juhani! 

EERO. Lyö! Luulenpa, että sataa täältä takaisin ja ehkä 
sataa oikein rakeita suuria kuin halkoja. Lyö tänne! 

JUHANI. Kyllä. 

AAPO. Et lyö, Juhani! 

JUHANI. Mene tunkiolle sinä, tai ota halkos ja puolusta 
itseäs, pehmitänpä muutoin pääsi. Ota halkos! 

AAPO. Missä on järkes? 

JUHANI: Tässä visapäisessä halossa; katsos, nytpä se 
hiiskuu sanasen. 

AAPO: Varro, veli, varro, kunnes minäkin tempaisen 
kouraani aseen. — Kas niin; tässä nyt seison makkarahalko 
kädessä. Mutta ensin pari sanaa, sinä Jukolan kristillinen 
veliparvi, ja sitten tapelkaamme kuin hullut sudet. — Huo- 
matkaat: mies vihan vimmassa on verta janoova peto, 
vaan ei ihminen; hän on umpisokea näkemään, mikä on 
oikeus ja kohtuus; ja kaikkein vähimmin voi hän vihansa 
vallassa suorittaa rakkauden asioita. Mutta jos nyt kuiten- 
kin koettaisimme järjen kannalta katsella tätä seikkaa, 
joka saattoi veljet halkosilleen, niin luulen, että laita on 

näin. Tyttö ei taida meitä kaikkia rakastaa, yhtä ainoata 
vaan, jos hän kehenkään meistä suostuu, jonka seurassa 
käsi kädessä hän mielisi vaeltaa yli elon ohdakkeisen 
mäen. Näenpä siis parhaaksi, että käymme kaikki miehis- 
sä ja yht'aikaa hänen luoksensa ilmoittamaan vakaasti 
asiamme, kysyen hartaalla mielellä ja kielellä, taitaisko 
hän kellenkään meistä sydämmensä lahjoittaa. Jos nyt tyt- 
tö on myöntyvä, niin se meistä, jolle lankesi toivottu arpa, 
kiittäköön onnensa päivää, mutta toiset tyytykööt napise- 
matta kohtaloonsa. Hän, joka jäi osattomaksi, nielköön 
kiusansa, toivoen, että hänkin vielä kohtaa määrätyn siip- 
pansa täällä. Jos teemme niin, niin teemme kuin miehet ja 
oikeat veljet. Ja silloinpa isämme ja äitimme kirkastetut 
haamut astuvat ulos taivaan hehkuvasta portista ja, seis- 
ten reunalla kiiltävän pilven, katselevat alas päällemme 
huutain meille korkealla äänellä: »Kas niin, Juhani, kas 
niin, Tuomas ja Aapo, kas niin, Simeoni, Timo ja Lauri, 
juuri niin, minun pikku-Feroni! Olettepa poikia, joihin 
mielistymme!» 

JUHANI: Mies, haasteletpa, saakeli vie, kuin taivaan en- 
keli, eikä paljon puutu, ettet saata minua itkemään. 

SIMEONI. Me kiitämme sinua, Aapo. 

JUHANI. Kiitoksia vaan. Tuonne paiskaan halkoni. 

TIMO. Sinne minäkin. Ja tämä riita loppui niin kuin jo 
alusta tahdoinkin. 

SIMEONI. Aapo pitää peilin edessämme, ja siitä häntä 
kiittäkäämme. 

EERO. Häntä kiittäkäämme, veisatkaamme oikein »Si- 
meonin kiitosvirsi». 

SIMEONI. Pilkkaa, pilkkaa ja virnistystä taas! 

TIMO. Ole tekemättä pilkkaa, Eero, Jumalan sanasta, Si- 
meonin kiitosvirrestä. 

AAPO. Ah, niin nuori ja niin paatunut! 

SIMEONI. Niin nuori ja niin paatunut! Eero, Eero! Niin, 
nyt en sano muuta, vaan huokaan sinun tähtes. 

JUHANI. Ennustanpa, Eero, meidän kerran tai kaksi täy- 
tyvämme antaa sinulle oikein isän kädestä. Sillä äiti kas- 
vatti sinua liian hempeästi. 

SIMEONI. Meidän tulee häntä kurittaa, niin kauan kuin 
sydämensä vielä on nuoruuden norja ja taipuvainen; mut- 
ta tehkäämme se rakkaalla kädellä eikä vihan kiukussa. 
Vihan kuritus ajaa perkeleitä sisään, vaan ei ulos. 

EERO. Kas tuossa, ja oikein rakkaasta kädestä. 

SIMEONI. No tuota jumalatonta, kun nyt löi minua! 

EERO. Ja vasten kuonoa. Vähemmästäkin on sappi hal- 
jennut. 

JUHANI. Tuleppas tänne, poikaseni. Timo, anna tuo 
keppi tuolta nurkasta. 

SIMEONI. Kas niin, Juhani, pidä häntä koreasti polvilla- 
si, minä lasken housunsa alas. 

EERO. Älkää helvetissä! 

JUHANI. Turhaan pyristät, knääkkä. 

SIMEONI. Äläppäs häntä hellitä. 

JUHANI. Kas tuota kiiskiä. Mutta ethän pääse, et. 

EERO. Lyökääs, te sen vietävät, niin tulen pistän nurkan 
alle. Teenpä totisesti tulta ja savua, tulta ja savua teen! 

JUHANI. Sitä sappea! Vai pistät tulen nurkan alle? Ah 
sitä sappea! 

SIMEONI. Herra varjele sitä sappea! 

JUHANI. Keppi tänne, Timo! 

TIMO. Enhän sitä löydä. 

JUHANI. Sinä sokko, etkö näe sitä nurkassa tuolla? 

TIMO. Ja tämäkö? koivuinen? 

JUHANI. Sama juuri; saatappas se tänne. 

SIMEONI. Lyö, mutta järkevästi eikä vallan voimia mu- 
kaan. 

JUHANI. Kyllä minä tiedän. 

LAURI. Fi yhtään iskua, sanon minä! 

TUOMAS. Antakaa pojan olla! 

JUHANI. Hän tarvitsee vähän saparollensa. 

LAURI. Et nyt koske häneen sormellaskaan. 

TUOMAS. Laske poika irti! Paikalla! 

TIMO. Saakoon hän anteeksi, se Eero-poika, tämän ker- 
ran kumminkin vielä. 

SIMEONI. Anteeksi, anteeksi, kunnes ohdake ja rikka- 
ruoho voittaa nisun. 

LAURI. Älä koske häneen. 

AAPO. Antakaamme hänelle anteeksi; ja niin koetamme 
koota tulisia hiiliä hänen päänsä päälle. 

JUHANI. Mene nyt ja kiitä onneas. 

SIMEONI. Ja rukoile Jumalata lahjoittamaan sinulle uu- 
den sydämmen, mielen ja kielen. 

TIMO. Mutta minä menen maata. 

AAPO. Katselkaamme vielä yhtä pykälää. 

TIMO. Ma'ata menen. Tule kanssani, Eero; mennään 
ma'ata ja unohdetaan tämä maailman viholaispesä, se 
kurja kekonen, joka sateessa höyryy ja ryöhää. Tule, 
Eero! 

JUHANI. Mutta mikä on pykälä, jonka suoritusta tah- 
dot? 

AAPO. Jumala paratkoon! onhan laita, ettemme tunne 
A:takaan, aapisen ensimmäistä kirjainta, ja kuitenkin on 
sanantaito kristillisen kansalaisen välttämätön velvolli- 
suus. Mutta siihen voidaan meitä pakoittaa lain mahdilla, 
kirkkolain mahdilla. Ja te tiedätte, mikä kruunun kone 
meitä vartoo ja meitä mielii temmaista hampaisinsa, el- 


26 


lemme itsiämme opeta kiltisti lukemaan. Jalkapuuhan 
meitä vartoo, veljet, musta jalkapuu, joka, ammoittaen 
jynkästi ympyriäisillä lävillänsä, maata röhöttää tuolla 
kirkon porstuassa kuin musta karju. Juuri tällä helvetin 
pihdillä on meitä rovastimme uhannut, ja saattaapa hän 
uhkauksensa toteen, ellei hän näe meiltä jokapäiväistä ah- 
keruutta ja harjoitusta, se on varma asia. 

JUHANI. Mahdotonta oppia lukemaan. 

AAPO. Ihmisten tekemänä on tämä konsti ollut ennen- 
kin. 

TUOMAS. Saispa siinä hikoilla mies. 

JUHANI. Ja puhkailla. Minulla on niin kova pää! 

AAPO. Mutta voimallinen tahto vie miehen läpi har- 
maan kiven. Käykäämme juoneen, tuottakaamme itsel- 
lemme aapiskirjat Hämeenlinnasta ja lähtekäämme lukka- 
rille kouluun, niinkuin on rovastimme käsky. Se tehkääm- 
me, ennen kuin viedään meitä kruunun vauhdilla. 

JUHANI. Minä pelkään, että niin on tässä tehtävä, minä 
pelkään. Jumala armahtakoon meitä! Mutta olkoon jo 
huomiseksi tämä tuuma ja menkäämme levolle. 

Toinen luku 


On tyyni syyskuun aamu. Kaste kiiltää kedolla, sumu kii- 
riskelee kellastuneiden lehdistöjen tutkaimilla ja haihtuu 
lopulta korkeuteen. Tänä aamuna ovat veljet nousneet 
ylös kovin äkeinä ja äänettöminä, pesneet kasvonsa, har- 
janneet tukkansa ja pukeutuneet pyhävaatteisinsa. Sillä tä- 
näpänä olivat he päättäneet lähteä lukkarin luoksi kou- 
luun. 

Syövät he nyt aamuistansa Jukolan pitkän, honkaisen 
pöydän ääressä, ja näkyy heille maittavan ruskeat herneet, 
ehkei ollut heidän muotonsa iloinen, vaan kiusan karmeus 
väikkyi heidän kulmakarvoillansa; aatos kouluretkestä, 
johon heidän kohta tulee lähteä, on matkaan-saattanut tä- 
män. Mutta atrioittuansa, eivät he kuitenkaan rientäneet 
heti matkaan, vaan istuivat vielä hetkeksi levähtämään. 
Vaiti he istuivat, ja mikä heistä alakuloisesti tuijotteli alas 
permantoon, mikä taasen katseli punakansista aapiskir- 
jaansa, käännellen sen tukevia lehtiä. Pirtin eteläisen ak- 
kunan ääressä istuu Juhani, katsahdellen ylös kiviseen mä- 
keen ja tuuheaan männistöön, josta haamoitti muorin 
tönö punapielisellä ovellansa. 

JUHANI. Venla tuolla astelee pitkin polkua, ja onpa hä- 
nen käymisensä nopsa. 

AAPO. Ja eilen piti niin äitin kuin tyttärenkin lähtemän 
sukulaistensa luoksi Tikkalaan nauriita liistimään ja puo- 

laimia poimiskelemaan, viipyäkseen siellä aina myöhään 
syksyyn. 

JUHANI. Aina myöhään syksyyn? Minä tulen kovin le- 
vottomaksi. Kaiketi lähtevät he; mutta Tikkalassa on tänä 
vuonna renki, joka on pulski poika ja suuri vekkuli, ja 
sinne menisi pian meidän kaikkein toivo. Parastahan siis 
tehdä tuossa tiimassa se merkillinen temppu, tehdä kysy- 
mys, kaikkein kysymysten kysymys. Mennään siis likalta 
kysymään, tahtoisiko mielensä taipua ja sydämmensä syt- 
tyä. 

TUOMAS. Sen katson parhaaksi minäkin. 

TIMO. Niin minäkin. 

JUHANI. Niin, niin! ei nyt muuta tällä erällä kuin nai- 
maan kaikkia yht'aikaa niinkuin pojat. Niin, niin! Herra 
varjele meitä! Mutta ei auta, vaan naimaan, naimaan! Nyt 
olemme puvussa parhaassa, pestyinä ja harjattuina; koko 
ulkomuotomme on kristityn ihmisen kaltainen: siisti ja 
niinkuin uudesta syntynyt. — Minä tulen kovin levotto- 
maksi. -Mutta Venlan luoksi! Nyt on otollinen aika. 

EERO. Ja olkoon se myös autuuden päivä. 

JUHANI. Kenen autuuden päivä, kenen? Ahaa! kuinka 
luulet, poika? 

EERO. Vaikka meidän kaikkein. 

JUHANI. Toisin sanottu, että hän tulis meidän kaikkein 
vaimoksi. 

EERO. Olkoon menneeksi. 

JUHANI. Äläst! 

SIMEONI. Kuinka Jumalan nimessä se olisi mahdollista? 

EERO. Jumalan edessä ei ole mitään mahdotonta. Usko- 
taan, toivotaan ja rakastetaan kaikki yksimielisesti. 

JUHANI. Vaiti, Eero! sillä nyt mennään naimaan ja sa- 
maa tietä kouluun, haarapussit olalla. 

AAPO. Mutta käyttääksemme tointa kunnollisesti, ol- 
koon meistä yksi niinkuin puheen-kannattaja tuolla mö- 
kissä. 

JUHANI. Tärkeä pykälä. Mutta sinäpä juuri oletkin tä- 
hän toimeen niinkuin valettu. Sinulla on hyvät lahjat; pu- 
hees on aina herättävä tulta ja leimausta miehen povessa. 
Totisesti! oletpa syntynyt papiksi. 

AAPO. Mitä tiedän minä? ja miksi haastelemme lahjois- 
ta? Täällä metsissä ne katoovat tietämättömyyden su- 
muun, haihtuvat pois kuin lirisevä puronen santaan. 

JUHANI. Kova onni ei päästänyt sinua kouluun. 

AAPO. Mistä olis tullut varat meidän talollemme minua 
kouluttaa? Muistakaa: keikkuupa siinä yksikin pussi ko- 
don ja koulun välillä, ennenkuin saadaan poika puusäk- 
kiin. — Mutta asiaan taasen, naima-asiaan. Olkoon niin- 
kuin tahdotte. Minä astun esiin yhteiseksi puheenjohta- 
jaksi ja koen haastella kuin viisas mies. 

JUHANI. Käykäämme juoneen. — Herrajesta! Mutta ei- 
hän auta, vaan käykäämme juoneen täyttä päätä. Pussim- 
me jätämme ulkopuolelle muorin mökkiä, ja Lauri, jolla 
ei ole tässä lähteessä yhtään nautaa, vartioitkoon niitä si- 
oilta. Mennään nyt! Ja astukaamme morsiushuoneeseen 
aapiskirja kourassa; se antaa meille vähän niinkuin juhlal- 
lisuutta. 

EERO. Liioinkin jos kukkolehden näkyviin käännämme. 

JUHANI. Joko taas? Mutta kukostapa muistan sen ka- 
moittavan unen, joka raivosi minua menneenä yönä. 

SIMEONI. Kerro se; ehkä on se meille terveellinen varoi- 
tus. 

JUHANI. Uneksuinpa, että oli tuolla uunin päällä kanan- 
pesä ja siinä seitsemän munaa. 

SIMEONI. Jukolan seitsemän poikaa! 

JUHANI. Mutta yksi munista oli hassun pikkuinen. 

SIMEONI. Eero! 

JUHANI. Kukko kuoli! 

SIMEONI. Isämme! 

JUHANI. Kana kuoli! 

SIMEONI. Äitimme! 

JUHANI. Sittenpä kohta kaiken maailman hiiret, rotat ja 
kärpät pesän kimppuun. — Mitäpä nämät elävät tarkoit- 
taa? 

SIMEONI. Syntisiä himojamme ja maailman hekumaa. 

JUHANI. Kaiketi niin. — Tulivat kärpät, rotat ja hiiret ja 
kierittelivät ja vierittelivät, kolistelivat ja kalistelivat mu- 
nia, jotka pian särkyivät, ja siitä pikkuisesta munasta le- 
mahti kovin karvas haisu. 

SIMEONI. Huomaa tämä, Eero. 

JUHANI. Munat rikottiin ja hirmuinen ääni, kuin monen 
kosken pauhu, nyt huusi mun korvaani uunin päältä: 
»kaikki on rikottu, ja se rikkomus oli suuri!» Niin huu- 
dettiin, mutta rupesimmepa viimein kuitenkin kokoile- 
maan ja keittelemään tuota seka-melskaa, ja saimme siitä 
lopulta sitä niin kutsuttua munakokkoa eli munakokkelia; 
ja me söimme sitä vallan mieluisasti ja annoimme myös- 
kin naapureillemme. 

EERO. Hyvää unta. 

JUHANI. Katkeraa, katkeraa: sinä haisit siinä kuin hel- 
vetti. Kovin katkeraa unta näin minä sinusta, poika. 

EERO. Mutta minä näin sinusta oikein makeata unta; 
näinpä että aapiskirjan kukko muni sinulle ahkeruutesi ja 
viisautesi palkinnoksi aika läjän karamellia ja sokerin pa- 
loja. Sinä iloitsit kovin, maiskuttelit makeisias; annoitpa 
vielä minullekin. 

JUHANI. Vai annoin sinullekin. Olihan se hyvinkin teh- 
ty. 

EERO. »Koskas anti pahaa tekee?» 

JUHANI. Ei koskaan; liioinkin jos antaisin sinulle vähän 
kepistä. 

EERO. Miksi vaan vähän? 

JUHANI. Kitas kiinni, mullikka! 

TUOMAS. Tehkäät se molemmat ja lähtekäämme mat- 
kaan. 

AAPO. Ottakoon kukin pussinsa ja aapisensa. 

Niin läksivät he kosimaan naapurin tytärtä. Perätysten, 
äänettöminä he astelivat yli perunakuoppatöyrään, asteli- 
vat kivistä mäkeä ylös ja seisoivat lopulta ulkopuolella 
Männistön muorin mökkiä. 

JUHANI. Tässä ollaan, tähän jätämme pussit; ja sinä, 
Lauri, istu uskollisena vartijana, kunnes palaamme mor- 
siushuoneesta takaisin. 

LAURI. Viivyttekö siellä kauankin? 

JUHANI. Aina kuinka asiamme luonnistuminen vaatii. — 
Onko kellään sormusta? 

EERO. Sitä et tarvitse. 

JUHANI. Onko kellään sormusta taskussa? 

TIMO. Fi minulla eikä, tietääkseni, muillakaan. Siinäpä 
se on: nuoren-miehen pitäisi aina käydä kiiltävä sormus 
plakkarissa. 

JUHANI. No peijakas! Tässäpä seistään nyt. Ja eilen oli 
meillä reppuryssä Iisakki, jolta olisin tainnut ostaa sekä 
sormuksen että kaulaliinan, mutta minä sika en tuota 
hoksannut. 

AAPO. Ne välikappaleet taidamme ostaa itsellemme jä- 
lestäpäin. Ja parasta onkin saadaksemme ensin varma tie- 

to, tuleeko meistä kenkään ja ken meistä tulee tekemään 
tämän iloisen ostoksen. 

JUHANI. Ken aukaisi ovea? Venlako? 

TIMO. Ämmähän se oli, se kämä-leuka. 

JUHANI. Venlan rukki pörrää siellä kuin iloinen sontiai- 
nen kesä-iltana, ennustaen poutaa. Mennään nyt! Missä 
on aapiseni? 

AAPO. Kourassasi, veljeni. Olethan, Jumalan luoma, 
niinkuin vähän pyörässä päästäs. 

JUHANI. Fi juuri hätää, veljeni. Mutta enhän ole vaan 
no'essa kasvoiltani? 

EERO. Et suinkaan, vaan oletpa puhdas ja lämmin kuin 
vasta munittu muna. 

JUHANI. Mennään nyt! 

EERO. Vartokaa! Minä olen nuorin ja mahdan aukaista 
teille oven ja tulla itse viimeisenä. Astukaa sisään. 

Astuivat he muorin matalaan mökkiin, Juhani edellä, 
silmät pöllöllään ja tukka pystyssä kuin piikkisian harjak- 
set, ja toiset seurasivat häntä uskollisesti, vakaasti kanta- 
päissä. Niin astuivat he sisään, ja Eero kimmautti oven 
heidän jälkeensä kiinni, mutta itse jäi hän ulkopuolelle, is- 
tui alas kedolle, huulilla sukkela myhäilys. 

Mutta eukko, jonka huoneessa viisi veljestä nyt seisoo 
kosiomiehinä, on riepas ja vireä eukko; hän käyttelee elin- 
keinoksensa kananhoitoa ja marjannoukkimista. Suvin ja 
syksyin keikkuu hän ahkerasti kantoisilla ahoilla, mansik- 
ka- ja puolain-töyräillä, keikkuu ja hikoilee tyttärensä 
Venlan kanssa. Kauniiksi kutsuttiin neitoa. Hänen hiuk- 
sensa olivat ruosteenkarvaiset, katsanto viekas ja terävä, 
suu myös sulava, ehkä melkein liian leveä. Varreltansa oli 
hän lyhyt, mutta harteva ja palleroinen, ja vahvaksi sanot- 

tiin häntä myös. Tämän kaltainen oli veljesten lempilintu 
männistön suojassa. 

Mutta mökin ovi kirahti, ja Juhani astui kiivaudella 
ulos, vihaisesti lausuen toisille, jotka vielä viipyivät sisällä: 
»tulkaa pois, pojat!» Ulos kävivät he viimein kaikki när- 
kästyksen muodolla ja läksivät käyskelemään kohden kir- 
konkylää. Mutta koska he olivat ehtineet huoneesta noin 
viisikymmentä askelta, noukkasi Juhani maasta nyrkin- 
kokoisen kiven ja, puhisten vihasta, nakkasi hän sen vas- 
ten huoneen ovea; jyskähti mökki ja kiljahti mökissä mui- 
ja, avasi oven, kiroili ja ärhenteli, heristellen nyrkkiänsä 
pakeneville veljille. Aapiskirja kourassa ja haarapussi olal- 
la veljet astelivat perätysten pitkin kirkkotietä, sanaakaan 
vaihettamatta keskenänsä. Vihan vinhalla vauhdilla he 
vaelsivat: santa kihisi ja pussit keikkui; eivätkä he huo- 
manneet, kuinka joutui tie. Äänettöminä kulkivat he 
kauan, kunnes Eero viimein avasi suunsa ja lausui: 

EERO. Kuinka luonnistui asia? 

JUHANI. Jaa-ah! Kuinkahan tuo luonnistui? Tulitkos si- 
sään kanssamme, sinä harakka, sinä variksen poikanen? 
Mutta etpä uskaltanut, et totisesti uskaltanutkaan. Mitä 
tuommoisesta variksen poikasesta? Hänen peittäisi Venla 
huppuun. Mutta kas, kas, kuinka paljon olenkin sinusta 
uneksunut. Näinhän, niinkuin nyt muistan, menneenä 
yönä sinusta vielä toisenkin unen. Merkillistä! Tuollahan 
istuit männistössä Venlan vieressä rakkaassa kiemailuk- 
sessa, koska minä teitä lähenin noin hiipistellen hiljaa. 
Mutta kas, kun huomasitte minun, noin mitäspä teki sil- 
loin Venla? Kätki peijakas sinun hameensa liepeisin. 
» Mitä olet hameeses käärinyt», kysyin minä. » Ainoastaan 
pienen variksen poikasen», vastasi tyttö heilakka. Hi, hi, 
hi! Ja eipä ollutkaan tämä unta, ei koira vieköön ollut- 

kaan! vaan itsestänsä, omasta päästänsä tämän sepitti Ju- 
hani poika. Jaa-ah! hän ei ole juuri niin tyhmä kuin luul- 
laan. 

EERO. Merkillistä kuinka olemmekin unta uneksuneet 
toinen toisestamme. Minä taasen tällä lailla sinusta: Tuol- 
la männistössä ikään seisoitte sinä ja Venla, armiaasti ha- 
laillen ja katsellen totisina ylös pilviin. Sieltähän, taivaan 
korkeudesta, anoitte jotakin merkkiä, niinkuin rakkauten- 
ne otollisuuden osoitteeksi. Taivas kuulteli, kuultelivat 
metsä, maa ja pienet lintusetkin, ja te itse syvimmässä ää- 
nettömyydessä varroitte, mitä tuosta piti tuleman. Tulipas 
myös lopulta eräs vanha varis, lentää kahnustaen halki 
tyynen ilman, ja ehdittyänsä ihan kohdallenne katsoa mu- 
lautti hän kerran alas teidän päällenne, mutta käänsi taa- 
sen pian silmänsä toisialle, levitti koipensa ja laski jotakin 
valkoista, joka putosi alas ja ruiskahti poikaa ja tyttöä 
vasten otsaa, pläiskähti vasten pläsiä vallan. — Tämä äl- 
köön suinkaan pahentako mieltäs; sillä uneksinpa niin, 
enkä mitään sepittänyt omasta päästäni. 

JUHANI. Minä sinun riivatun... 

Silloin karkasi hän julmistuneena kohden Eeroa, joka 
nopeasti pakeni vihaisen veljensä edestä. Loiskaten poik- 
kesi hän tieltä, vilkaisi jäniksenä pitkin ahoa, mutta Juha- 
ni pötki villittynä karhuna hänen jälessänsä. Keikahtelivat 
pussit, tömisi heidän allansa kuiva tanner; ja kuului tois- 
ten veljesten huuto, manaten riitamiehiä malttiin ja so- 
puun. Mutta tielle takaisin kiirehti taasen Eero, ja riensi- 
vät toiset häntä pelastamaan hirmuisen Juhanin kynsistä, 
joka juoksi jo nuorimman veljensä kantapäissä. 

TUOMAS. Seisahdappas koreasti, Juhani. 

JUHANI. Minä hänen nykistän! 

TUOMAS. Koreasti, poikaseni. 

JUHANI. Istu ja pala! 

AAPO. Hän palkitsi vaan kunnian kunnialla. 

JUHANI. Kirottu olkoon hänen kielensä, kirottu olkoon 
tämä päivä! Saimmehan, Jumalan nimessä! rukkaset Ven- 
lalta. Vankosarviset kyöpelit ja korkeuden sotajoukko 
suuri! Eihän näe nyt silmäni syltääkään eteensä, niin on 
musta maa ja taivas, musta sydämmeni tähden. Istu ja 
pala! 

SIMEONI. Älä kiroo, mies. 

JUHANI. Kiroon että maailma pyörii, hajoo kuin vanha 
pakkoreki mastohirren alle! 

SIMEONI. Mitäs tahdomme tehdä? 

JUHANI. Tehdä? Ellei tämä aapiskirja olisi Jumalan sa- 
naa, Jumalan oma kirja, niin säpäleiksi, säpäleiksi paikal- 
la tämä kirja! Mutta kas tässä: ruokapussini mätkin mäs- 
kiksi mäkeen! Tahdotteko nähdä? 

SIMEONI. Älä Herran tähden Herran lahjaa. Muistelep- 
pas »Paimion piikaa». 

JUHANI. Sydämmeni vaivassa! 

SIMEONI. » Kärsimys vaivass', manna taivaass». 

JUHANI. Minä annan palttua taivaan mannalle, koska 
en saanut Männistön muorin Venlaa. Voi veikkoset ja su- 
kuni suuri! Jos tietäisitte, niin tulisittepa ymmärtämään, 
että aatokseni jo lähes kymmenen vuotta on pyöriskellyt 
tässä luntussa oikein hassusti. Mutta menihän toivoni nyt, 
meni kuin tuhka tuuleen. 

TIMO. Rukkaset saimme aamuhetkenä. 

JUHANI. Joka mies! 

TIMO. Fi armahdettu ketäkään, ei pienintäkään meistä. 
Kaikki saimme vaan. 

JUHANI. Kaikki, kaikki! Mutta parempi kuitenkin niin, 
kuin että joku teistä toisista olis saanut hänen siipaksensa. 

Panisinpa, peeveli vie! nyt selkään poikaa, jolle se temppu 
olis tapahtunut, sen minä tekisin. 

TUOMAS. Me olimme kovin mahdottomia. Sen näytti li- 
kan pilkallinen irvistys koska Aapo oli maininnut yhteisen 
asiamme. 

JUHANI. Selkään hän tarvitsis, koko lunttu. Tehdä pilk- 
kaa meistä! Varro, naasikka. — Parastansa koetti Aapo, 
sitä ei taida kieltää, mutta eihän olisi tässä auttanut itse 
keruupin kieli. 

TIMO. Mutta jos olisimme astuneet likan eteen mustassa 
verka-takissa ja olisi kello pullistanut liivimme taskua 
kuin pulski huhta-nauris, avain vielä kilkahdellut ketjuis- 
sa ja hopea-helainen piippu ryöhännyt hampaissamme, 
niin olisipa, koira vie! tullut asiastamme sekä munia että 
poikasia. 

JUHANI. Naisella ja harakalla on molemmilla yhtä kii- 
vas halu kiilto-aineisiin. —- Mutta Aapo on vaiti kuin jääty- 
nyt järvi. 

AAPO. Äänellämme ei ole kaikua myrskyssä. Tai rupes- 
ko jo mielesi hurjat tuulen-kierrokset asettumaan povessa- 
si? 

JUHANI. Sydämmeni hurmeinen lammikko lainehtii vie- 
lä, lainehtii kauan. Mutta sano kuitenkin sana. 

AAPO. Kaksikin. Siis kuule nyt. Ota sydämmesi kouraan 
ja kuiskaa sen korvaan järjen kielellä näin: Venla ei sinus- 
ta huolinut, koska ei hän sinua rakasta, ja ettei hän sitä 
tee, se älköön sinua närkästyttäkö; sillä rakkauden liekin 
virittää taivas, vaan ei ihmisen tuumat. Kerjuutyttö rakas- 
tuu kuninkaaseen, ruhtinatar rakastuu nokipoikaan aivan 
vimmatusti. Niin lentelee täällä ristiin rastiin rakkauden 
henki, ja sinä et tiedä kusta hän tulee. 

TIMO. Rakkaus puhaltaa mistä hän tahtoo, sinä kuulet 
hänen humunsa, mutta etpä tiedä kusta hän tulee ja ku- 
hunka hän menee. Niin kuulin usein entisen ruotumum- 
mon lauseilevan. Mutta Jumalan rakkauttapa hän silloin 
tarkoittikin, luulen minä. 

AAPO. Sano vielä, Juhani, sydämellesi näin: ole potkitte- 
lematta! Venla teki oikein antaessaan sinulle kiellon; sillä 
avioliittohon ruveta ilman rakkauden ponnistusta, ei tah- 
do käydä päisin, vaan se mutkistelee ja tekee monasti 
ikuisen kiusan töitä, niinkuin sen pahempi, nyt usein näh- 
dään ja kuullaan. Niin, veljet, Venla ottakoon sen, joka 
on hänelle määrätty, me teemme samoin. 

TIMO. Sen tytön, joka on tehty minun kylkiluustani, 
saan minä viimein, vaikka peijakas kiljuisi. Tiedänpä vielä 
yhden asian: miehen sydän istuu vasemmalla, mutta nai- 
sen oikealla puolella rinnassa. 

JUHANI. Mutta minun sydämeni ei istu, vaan loiskii ja 
riehuu kuin pakana. — Oi sinä hälläkkä, sinä mustalais- 
lunttu! miksi hylkäsit minun talonpojan, oikein savitalon 
pojan, vanhimman pojan? 

AAPO. Siinä ei mitään ihmeteltävää. Talomme on huuta- 
vassa hukassa, ja tuo neitonen toivoo, vaikka luullakseni 
turhaan, pääsevänsä emännäksi paljoa parempaan taloon. 
Olenpa kuullut, että hyväilee häntä tuo hyväkäs Sorvarin 
Juhani. 

JUHANI. Sinä piikkileuka Jussi! olisit nyt kintaissani, 
pyhkeilisinpä sinua vähän. Narrata likkaa ikuiseen hä- 
peään! 

AAPO. Niin, niin, maailma on yht'aikaa hullu ja petolli- 
nen. Venlalta ei puutu muotoa eikä Jussilta juonia. Sorva- 

ri on julkinen talo, se houkuttelee, mutta Jukola, tämä 
vaivaisten pesä, on perin surkeassa tilassa, ja me itse, ta- 
lon seitsemän perillistä, vieläkin surkeammassa tilassa, 
niin ainakin maailman edessä. Ihmiset, muistellen nuoruu- 
temme laiskaa ja usein hurjapäistäkin elämäämme, eivät 
taida meistä vartoa enää juuri mitään kunnollista. Ja tie- 
dänpä, että tuskin kymmenen-vuotinen siivo ja kaikin ta- 
voin kunniallinen käytös voisi saattaa meitä kansalaistem- 
me silmissä täyteen ihmisarvoon taas. Niin tukala on pää- 
seminen pahan nimen liasta, koska se kerran on tarttunut 
mieheen. Mutta parempihan viimeinkin nousta, kuin ijan- 
kaikkiseksi uupua viheliäisyytemme ropakkoon. Sentäh- 
den, parannusta, parannusta harrastelkaamme kaikin voi- 
min! 

JUHANI. Parannuksen tiellähän nyt ollaan. Mut tämä 
onneton naima-retki antoi sydämelleni iskun, josta se po- 
tee hirveästi päiviä ja viikkoja; antoi haavan. 

AAPO. Haavan, haavan, totisesti; mutta aika, tiedän 
minä, saattaa sen haavan unohduksen rupeen ja nahkaan. 
— Mikä meno tuolla tiellä. 

TIMO. Toukolan poikia iloinen joukko. 

AAPO. — Viettävätpä joutomaanantaita vallattomassa 
hummauksessa, suuri-kelmit. 

TIMO. Ja tahtovat vahvasti meitäkin seuraansa. 

JUHANI. Kiusaus lähestyy. 

TIMO. Heidän on niin lysti. 

JUHANI. Mutta meidän? Mikä seisoo edessä meillä? Tu- 
hannen sarvipäätä! vartoohan meitä vaivaisia tulinen tuk- 


kajuhla. 

EERO. Mikä eroitus: jänkkäillä aapistoa lukkarin ovi- 
nurkassa, tai hurraten ja laulellen viettää iloista joutomaa- 
nantaita iloisten kumppanien kanssa. 

JUHANI. Eroitus on hirmuisen suuri, suuri kuin syvyy- 
den kaivon ja taivaan välillä. Veljet, mihin astumme? 

EERO. Astukaamme taivaasen vaan. 

AAPO. Kaivoon, kaivoon! yltäkyllin horimaan elämän 
vettä. Opin, taidon ja viisauden aarnioihin tahdomme sy- 
ventyä. 

TUOMAS. Lukkarille, lukkarille! 

JUHANI. No tallustellaan! 

EERO. Kuulkaas Kissalan Aapelin klaneettia. 

JUHANI. Ihanata! 

TIMO. Soi kuin pää-enkelin pasuuna. 

JUHANI. Koska taivaan sotajoukko ekseeraa ja marssii 
että poro priiskuu. Ihanata! 

TIMO. He tahtovat meitä vahvasti kanssansa. 

JUHANI. Hyvin tietty. Kiusaus lähestyy meitä, lähestyy 
totisesti. 

Veljesten näin haastellessa, läheni heitä joukko Touko- 
lan poikia, mutta eipä juuri niin kohteliaasti ja hyväntah- 
toisesti kuin Jukolaiset vartoivat. Olivatpa jotenkin päis- 
sään, ja miellytti heitä nyt hieman ilvehtiä veljesten kanssa 
ja lauloivat heidän edessään nykyään sepitetyn laulun, 
jonka olivat nimittäneet: »Seitsemän miehen voima». 
Niinpä he, Kissalan Aapelin puhaltaissa, likenivät koulu- 
miehiä, laulain seuraavalla tavalla: 


Kiljukoon nyt kaikkein kaula, 


koska mielin virren laulaa 
voimasta seitsemän miehen. 

Tähtiä kuin otavassa, 
poikia on Jukolassa, 
laiskanpulskeja jallii. 


Juho pauhaa, pirtti roikkaa; 
hän on talon aika poika, 
ankara »Poika-Jussi». 


Tuomas seisoo niinkuin tammi, 
koska saarnaa Aaprahammi, 
Jukolan Salomon suuri. 


Simeoni, liuhuparta, 
valittaa se »ihmisparka, 
syntinen, saatana, kurja». 


Simeoni, herneet keittää, 
Timo sekaan rasvat heittää, 
patahan kuohuvaan sylkee. 


Lauri-poika metsäss' häärii, 
katselevi puita väärii, 
mäyränä nummia tonkii. 


Viimein tulee hännän huippu, 
pikku-Fero, liukas luikku, 
Jukolan tiuskea rakki. 


Siinä onpi velisarja, 


jalo niinkuin sonnikarja, 
voimalla seitsemän miehen. 

Äänettöminä, vaikka purren hammasta, kuultelivat veljet 
tätä laulua. Mutta kun kiusaajien pilkka ei päättynyt vielä 
siihen, vaan sateli ivasanoja lakkaamatta, varsinkin aapis- 
kukosta ja sen munimisesta, niin rupesi veljesten sappi 
paisumaan ja heidän silmänsä kävivät teräviksi, supistui- 
vat pieniksi kuin tihkurin silmät, koska hän kannon alta 
mustassa korvessa katsahtaa ulos päivän valkeuteen. Mut- 
ta nyt tapahtui että Toukolaisista eräs luikkari, mennes- 
sään Juhanin ohitse, tempasi äkisti aapiskirjan hänen kä- 
destänsä ja läksi juoksemaan kaikin voimin, mutta julmis- 
tuneena kaappasi Juhani hänen perässään. Silloin karkasi- 
vat myös toiset veljet tulisella vauhdilla pilkkaajiensa 
päälle, ja tappelu oli yleinen. Ensiksi moiskahtelivat kor- 
vapuustit, moiskahtelivat kahdenpuolen, mutta siitä iski- 
vät he toinen toisensa kurkkuihin ja rupesivat — sokeasti, 
äheltäen — repimään, riistomaan ja huhtoen käyttelemään 
nyrkkiänsä. Tuimasti iskivät vastaan Toukolaiset, mutta 
tuimemmin vielä läimäyttelivät Jukolan miehet; ja ras- 
kaasti kuin rautanuijat putosivat veljesten rusikat heidän 
vihamiestensä päitä vasten. Kiiriskeltiin tomussa ja pölys- 
sä, joka kuivalta tieltä nousi palloellen ilmaan, ja santa ja 
somero kahisi heidän ympärillänsä lehdistössä. Näin kesti 
hetken rähisevä ottelu, ja veljet, melkein jo voittajina, 
huusivat korkealla äänellä: »rukoiletteko, sen vietävät, ar- 
moa?»; ja kaiku pilvistä vastasi: »varmoa!» Mutta kauan 
pinnistelivät Toukolaiset vastaan, kunnes he viimein voi- 
mattomina vaipuivat maahan. Siinä he makasivat revityil- 
lä takin-liepeillä ja turpuneilla kasvoilla, niellen ahneesti 
raikasta ilmaa kuumaan, huokuvaan sisustaansa. Voiton 
miehinä seisoivat veljet, mutta näytti heidän muotonsakin 
että oli heille tarpeeksi taistelossa ja mieluisa heillekin nyt 
hetken levähdys. Varsinkin oli Eeron kanssa melskeessä 

pahoin menetelty; sillä vartalonsa lyhyys saattoi riita- 
kumppanillensa suuren edun. Useinpa hän tappeluksen 
kestäessä pyöriskeli pienenä mäyräkoirana toisten urosten 
jaloissa, ja ainoastaan kerkeä apu toisilta veljiltänsä esti 
hänen perin runtoutumasta. Pöyrytetyllä tukalla istui hän 
nyt ojan äyräällä ja kokoili uusia voimia, puuskuttaen ko- 
vin. 

Mutta toisten juuri lakatessa tappelemasta, lähestyi Ju- 
hani miehensä kanssa, kiskoen häntä kauluksesta ja vä- 
limmiten kiristäen häntä kurkusta. Peloittava, hirmuinen 
oli nyt muoto Jukolan vanhimman veljen. Viha tuiskahteli 
tulena hänen ainakin jotenkin pienistä silmistänsä, jotka, 
nyt kiukusta veripunaisina, pyörähtelivät vimmatusti hä- 
nen päässänsä; karvas hiki virtasi alas hänen poskiltansa, 
ja niinkuin sota-orhi hän puhalteli ja huohotteli. 

JUHANI. Ha’e aapiseni, ha'e a-p-c-kirjani, paikalla! Kat- 
sos, likistänpä sinut muutoin niin että rapa lentää. Ha'e 
Herran tähden se punakansinen aapiseni, sinä junkkari. 
Katsos näin minä sinulle annan, katsos näin! 

TOUKOLAINEN. Älä lyö! 

JUHANI. A-p-c-kirja! 

TOUKOLAINEN. Tuonnehan sen viskasin pensaasen. 

JUHANI. Anna se kouraani oikein korealla kädellä, lilli- 
hankulla, sinä junkkari. Luuletko tässä näin vaan tanssie- 
levasi, junkkari? Etkö sinä riivattu anna sitä punakansista 
aapelusta kouraani? 

TOUKOLAINEN. Muserrathan kurkkuni, kurkkuni! 

JUHANI. A-p-c-kirja! Herra varjelkoon meitä! A-p-c-kir- 
ja! 

TOUKOLAINEN. Tässä, sinä hirveä mies. 

JUHANI. Annappa sille pieni suukkonen. Niin, suutele 
sitä koreasti. 

TOUKOLAINEN. Mitä? Suudella? 

JUHANI. Oikein nätisti. Ja tee se Herran tähden, mun 
veljeni, jos selkäsi syhyy ja henkesi on sinulle rakas. Tee 
se, tee se, muutoin huutaa jo tällä hetkellä sun veresi kos- 
toa mun päälleni, kuin ennen hurskaan Aapelin veri. Sillä 
sinä näet, että olen vihasta kasvoiltasi musta kuin saunan 
tonttu. Sentähden suutele aapistani. Minä rukoilen sinua 
meidän molempain puolesta! — Kas niin. 

TOUKOLAINEN. Oletko tyytyväinen? 

JUHANI. Vallan tyytyäinen. Mene nyt ja kiitä Luojaasi, 
että pääsit täältä. Ja jos tuossa välimaassa, hartioittesi ja 
tuon päänuijas välillä, olet havaitseva joitakin jälkiä, 
ikäänkuin kruuvipenkin hampaista, ja varsinkin jos huo- 
menna tunnet siellä vielä niinkuin siantaudin tapaista kan- 
keutta, niin äläppäs juuri kovin tuota ihmettele. Niin, 
mene nyt. Mutta yksi sana vielä, yksi sana, veikkoseni. 
Kenen sepittämä on veisu, jota meidän äsken täytyi kuul- 
lella korvat pystyssä? 

TOUKOLAINEN. Sitä en tiedä. 

JUHANI. Sano kidastasi! 

TOUKOLAINEN. Minä en tiedä. 

JUHANI. No, no, kyllähän siitä aina tiedon saan. Mutta 
vie minulta terveisiä Kissalan Aapelille ja sano hänelle, 
että koska hänen kohtaan, niin soipa hänen kurkkunsa 
vielä kileämmin kuin äsken hänen klaneettinsa. Mene nyt; 
sillä minun läsnäoloni ei ole sinulle juuri terveellistä. — Ole 
mököttelemättä kostosta. Varo etten saa sitä pistosta pää- 
häni että kaapaisen perässäsi, antamaan sinulle hieman 
kaupan päälle. 

TUOMAS. Olkoon hän jo rauhassa, kurja mies. 

JUHANI. Hän on saanut köniinsä, minä takaan sen. — 
Mutta jättäkäämme tämä hirveästi kynnetty, tuhanteen 

ristiin viilletty maantien-sarka. Tässä ei ole nyt hyvä vii- 
pyä: sillä tappelu maantiellä on, lain kannalta katsoen, 
kovin vaikea asia ja taitaa saattaa miehensä koviin kiipa- 
leisiin. 

AAPO. Rientäkäämme! — Mutta sepä vasta leivotus; ja 
olisinpa tullut siinä höyhennetyksi ilman Simeonia; hän le- 
vitti vähän kasaa päältäni. 

SIMEONI. Miksi koskimme heihin? Mutta ihminen on 
heikko, eikä voi hillitä vihansa ja synnin voimaa. Ah! kat- 
sellessani kuinka Tuomaan nyrkki kumoili miehiä, aatte- 
linpa: nyt ei ole miesmurha kaukana. 

TUOMAS. Löinpä kenties liian varomatta, mutta onhan 
jo vähemmästäkin lyöty. — Astukaamme huikeammin; päi- 
vä joutuu. 

Kiivaasti he astelivat, mutta närkästys ja harmi ei tahto- 
nut haihtua heidän kasvoiltansa, vaan kipeästi pisteli hei- 
dän sydäntänsä, koska he muistelivat Toukolan poikain 
herjaus-veisua. Äänetönnä asteli Juhani edellä, asteli kiu- 
kun tuimuudella, syljeskellen ja välimmiten ravistaen pää- 
tänsä. Viimein kuitenkin, kääntyen toisten puoleen, avasi 
hän suunsa. 

JUHANI. Kenen riivatun sepittämä on tämä laulu? 

EERO. Kissalan Aapelin. 

AAPO. Sitä kohden uumoon minäkin; sillä hän on kiuk- 
kuinen pilkkakirves. Tekipä hän kylläkin häijynaikaisen 
pilkkarunon tuosta kappalais-ukostamme, joka — Jumala 
paratkoon! — sattui hieman tahrimaan nenänsä lukukinke- 
rillä. 

TIMO. Mutta olisi minulla kortteli viinaa ja pari sanaa 
kuiskata Nikulan Ananian korvaan, niin kuulisimmepa 
piankin vaikka syllän pituisen veisun, jossa kyllä näytet- 
täisiin mikä mies hän on tämä Aapeli. Suuri lurjus ja 

hunsvotti hän on; kävelee pitkin kyliä klaneetti kädessä, 
tekee piioille lapsia ja elää vanhan äitinsä niskoilla. Uus- 
peili koko mies. 

JUHANI. Olisi lorulaulu, jonka he kutsuivat seitsemän 
miehen voimaksi, kotoisin hänen pääkallostansa, niin kat- 
so, koska ensiksi hänen kohtaan, vaikka kirkon-mäellä, 
niin pää-nahkansa nyljen tuppeen niskasta aina silmäkar- 
voihin asti, se olkoon sanottu. — Mutta emmekö taitaisi is- 
keä mieheen lain voimalla. 

AAPO. Laki ei tuomitse ketään ilman ankaria todistus- 
miehiä. 

JUHANI. Astukoon hän sitten puhdistus-valalle; ja luu- 
lenpa hänen ensin vähän arvelevan, ennen kuin viskaa sie- 
lunsa pimeyden alhoon. Mutta jos hän sen surkean tem- 
pun tekis, niin — hyvää yötä sitten, naapurini, makaa rau- 
hassa minun puolestani. 

AAPO. Mutta luulenpa, ettei laki tämänkaltaisessa sei- 
kassa päästäkkään valan-tekoon kannustettua miestä. 

JUHANI. Hän saakoon sitten omasta nyrkistäni, ja onpa 
hänelle siitä, luulen minä, sama terveellinen karvastus 
kuin lain ja oikeudenkin suolasta. 

SIMEONI. Mutta heittäkäämme jo tällä erällä sikseen 
sekä laulu että tuo pedollinen tuiskaus tiellä. — Tuossa on 
se tervaskanto, jonka juurella kerran karjassa käydessäni 
nukuin ihmeelliseen unennäköön, vaikka naukuilikin vat- 
sassani nälkä. Olinhan olevanani taivaassa, istuin pehme- 
ällä, helluvalla sohvallani ja edessäni höyrysi harjallinen 
ruokapöytä. Maittavia, kovin maittavia olivatkin ne ruuat 
ja niin rasvaisia. Minä söin ja join, ja pienet keruupi-pojat 
passasivat minua kuin mahtavata persoonaa. Kaikki oli 
verrattoman kaunista ja juhlallista: siinä lähellä, kultaises- 
sa salissa, kaikui enkelien kuori, ja minä kuulin veisatta- 

van sen uuden ja suuren virren. Niin uneksuin, ja silloinpa 
sain tämän kipinän rintaani, joka älköön siitä enää kos- 
kaan sammuko! 

JUHANI. Se isolukija paimen-ukko, se puna-silmä, liuha- 
parta Tervakosken Tuomas, silloinen kumppanisi karjas- 
sa, saattoi sinun vähän kaistapäiseksi; ja siinäpä se kipinä. 

SIMEONI. Niin, niin, kyllähän viimeisenä päivänä näh- 
dään! 

TUOMAS. Mutta tuossahan on kuusi, josta isämme kaa- 
toi kerran aika ilveksen; ja olikin se hänen viimeinen il- 
veksensä. 

TIMO. Niinpä, sen kerran perästä ei hän enää taaputta- 
nut kotiansa takaisin, vaan kylmänä kiskottiin metsästä. 

JUHANI. Potra ja huikea mies, mutta kova ja kiinteä 
kuin kallio poikiansa kohtaan. Harvoinpa hän kuitenkin 
asteli Jukolan pihoilla, vaan metsissä hän asui, ja kotona 
oli hiirillä elämä. 

AAPO. Tosin unohti hän paljon kotonsa tuon ehkä noi- 
dutun pyynti-himonsa tähden, mutta olipa hän kuitenkin 
kelpo isä, ja kunnian miehenä hän kuoli. Levätköön hän 
rauhassa! 

TIMO. Ja kaksinkerroin äitimme. 

JUHANI. Siinä oli kunnon emäntä ja hurskas ihminen, 
vaikka ei hän lukeakkaan osannut. 

SIMEONI. Kuitenkin rukoili hän polvillansa illoin ja aa- 
muin. 

JUHANI. Sen hän teki. Verraton äiti ja emäntä! Muiste- 
lenpa aina, koska asteli hän sahrojen sarvissa, jykevänä 
kuin jättiläiseukko. 

EERO. Oli hän oiva äiti, mutta miksi emme olleet totte- 
levia lapsia me, miks? emme raataneet silloin pellolla kuin 

seitsemän karhua? Olisipa Jukola nyt toisenmoinen. Mut- 
ta mitä ymmärsin minä silloin, pieni paita-ressu? 

JUHANI. Kitas kiinni siinä! Muistanpa vielä tuon häijyn 
ja tiuskean käytöksesi äiti parkaa kohtaan. Mutta ainapa 
hän sinua armahteli, niinkuin tavallisesti sekä isä että äiti 
nuorimpaa lastansa; mutta kas vanhimman turkki on lak- 
kaamatta pöllytyksessä, niinkuin tuon itsestäni parhain 
tiedän. Onhan, peevelissä, minua aikanani peitottu kuin 
hallia vaan, mutta toivonpa kaiken olleen hyväksi, Juma- 
lan avulla. 

SIMEONI. Totisesti tekee kuritus hyvää, varsinkin, jos 
siunaat ruoskan ja kuritat Herran nimessä. 

EERO. Varsinkin jos vielä lämmität ruoskan. 

SIMEONI. Minä en kuule sinun viheliäisiä kompasano- 
jas, sinä umpisokea, sinä hempeästi kuritettu lapsi. 

TIMO. »Hyvä lapsi kurittaa itse itsensä», mutta tämän 
tempun tahtoisin nähdä. 

SIMEONI. Tässä on Sonnimäen tien-risti, tännepä asti 
aina kirkkotarhasta vainosi kuolleen haamu tuota ilkival- 
taista Kiikalan lasimiestä, joka kulkeissansa yöllä ohi kir- 
kon, laski, jumalaton, huikean kirouksen suustansa. Tämä 
olkoon teille varoitukseksi karttamaan kirous-syntiä. 

JUHANI. Mutta Sonnimäen harjulla seisomme, kirkko 
näkyy ja tuolla loistaa lukkarin punainen puustelli kuin 
liekehtivä perkelten pesä! Hih! tuossahan koko helvetin 
herraus, tuossa se peloittava viisaus ja hirmuinen kunnia. 
Nyt kaikki jäseneni puutuvat ja jalkani iskevät armotto- 
masti vastakynttä. Ah! mitä teen tällä pyövelin hetkellä, 
mitä teen, minä teidän kurja vanhin veljenne? 

EERO. Koska olet vanhin veljemme, astele edellämme 
hyvillä esimerkeillä ja käänny takaisin helvetin tieltä. 
Minä olen valmis käymään seuraasi. 

TUOMAS. Vaiti, Eero! Nyt ei askeltakaan takaisin. 

JUHANI. Oi sarvipäät! Lukkarin ovi on mielestäni sur- 
man kita. 

AAPO. Juuri siinä on ihmis-arvomme ja kunniamme 
alku. 

JUHANI. Kuuma kunnia, kuuma kunnia! Voi meitä! 
Tuollahan näen koko lukkarin komeuden, pappilan pe- 
loittavan prameuden, ja luontoni iskee vastaan — Jumala 
auta meitä! — iskee vastaan. Mitä sanot, Timo? 

TIMO. Vahvastihan se iskee. 

AAPO. Sen uskon, mutta täällä ei tanssita aina ruusuilla 
ja kukkasilla. 

JUHANI. Ruusuilla ja kukkasilla? Olemmeko tanssineet 
ruusuilla ja kukkasilla? 

AAPO. Saammepa niellä täällä montakin karvasta mar- 
jaa, veikkoseni. 

JUHANI. Karvasta marjaa? Emmekö jo tarpeiksi ole niel- 
leet karvaita marjoja? Voi Aapo parka! monessa liemessä 
olemme jo keitetyt, monessa tuulessa on tukkamme tuiski- 
nut. Ja minkätähden? Missä on voittomme? Tämä maail- 
ma on aika tunkiokasa, vaan ei muuta. Hiiteen lukkarit ja 
papit, lukukinkerit ja kirjat ja nimismiehet paperi-pakkoi- 
nensa! Mailman kiusan-henkiä kaikki! Mainitsin kirjat, 
mutta silloin en juuri tarkoittanut pipliaa, virsikirjaa, kat- 
kismusta ja aapista enkä myöskään »huutavan ääntä kor- 
vessa» — se hirvittävä kirja — niitä en juuri nyt tarkoitta- 
nut. Mutta miksi synnyin tänne? 

SIMEONI. Älä sadattele päiviäsi, armon-aikasi päiviä. 

JUHANI. Miksi synnyin tänne, miksi synnyin? 

TIMO. Tännepä synnyin kurjaksi matkamieheksi. Miksi 
en avannut ennen silmääni halkihuulisena jäniksen poika- 
sena tuon näreen alla tuossa? 

JUHANI. Tai minä tuona oravana, joka männyn haaru- 
kalla häntä pystyssä virskuttelee? Suruton leipänsä on 
käpy ja kuusen parta lämmin peittonsa sammaleisessa tu- 
vassa. 

TIMO. Eikä tarvitse hänen lukea. 

JUHANI. Ei tarvitse hänen lukea! 

AAPO. Jokaiselle on osansa annettu, ja ainapa »miekka 
miestä mukaan». Ja täällä ei auta valitus ja murhe, vaan 
työ ja toimi. Eteenpäin nyt vaan, mun veljeni! 

TUOMAS. Eteenpäin, lukkarille, vaikka yli meren kuohu- 
van kurkun! 

JUHANI. Mitä mietit, Eero-poika? 

EERO. Mietin mennä lukkarille kouluun. 

JUHANI. Hm! Mennään sitten, astutaan sitten. Ah Her- 
ran poika! Mutta laula, Timo-veljeni, laula! 

TIMO. Laulanpa oravasta sammaleisessa kammiossaan. 

JUHANI. Niin, niin! 


TIMO. Makeasti oravainen 
makaa sammalhuoneessansa; 
sinnepä ei Hallin hammas 
eikä metsämiehen ansa 
ehtineet milloinkaan. 


Kammiostaan korkeasta 
katselee hän mailman piirii, 
taisteloa allans? monta; 
havu-oksan rauhan-viiri 
päällänsä liepoittaa. 

Mikä elo onnellinen 
keinuvassa kehtolinnass”! 
Siellä kiikkuu oravainen 
armaan kuusen äitinrinnass?: 
Metsolan kantele soi! 


Siellä torkkuu heiluhäntä 
akkunalla pienoisella, 
linnut laulain taivaan alla 
saattaa hänen iltasella 
unien Kultalaan. 


5I 


Kolmas luku 


Kaksi päivää on mennyt. Lukkarin väkituvassa pöydän 
ympärillä istuvat veljet, jämäten aapistoa niinkuin sanelee 
heille milloin lukkari itse ja milloin hänen pieni kahdek- 
sanvuotias tyttärensä. Niin he, aapiskirjat avattuina kou- 
rissa, harjoittelevat lukua hartaasti, hikisillä otsilla. Mutta 
ainoastaan viisi Jukolan poikaa nähdään istuvan penkillä 
pöydän takana. Missä ovat Juhani ja Timo? Tuollahan 
häpeänurkassa lähellä ovea he seisovat, ja heidän tukkan- 
sa, jossa äsken oli kiemarrellut lukkarin jäntevä koura, tö- 
röttää vielä korkeassa pörrössä. 

Vallan vitkaa edistyi veljesten oppi, jota ei jouduttanut 
heidän opettajansa peloittava kiinteys, vaan päinvastoin 
kangisti aina enemmän heidän haluansa ja mieltänsä. Ju- 
hani ja Timo tunsivat tuskin enemmin kuin A:n; toisten 
taito oli kuitenkin astunut muutaman kirjaimen kauvem- 
mas. Mutta huikean poikkeuksen heistä kaikista teki veli 
Fero, joka jo oli jättänyt aapiston ja harjoitteli tavaamista 
oikein vikkelästi. 

Ilta läheni, mutta tämän päivän kuluessa eivät olleet 
veljet vielä maistaneet ruuan einettä. Sillä lukkari, joka oli 
pannut heidän eväänsä takavarikkoon, koetti nälänkin 
piinalla kiihoittaa heidän haluansa lukuun. Niinpä, kiuk- 
kuisen nälän likistämänä, seisoi Juhani loukossansa, ravis- 
tellen pyöreätä päätänsä, syljeskellen ja heitellen opetta- 

jansa puoleen mulkoilevia häränsilmiä. Mutta torkkuen 
seisoi hänen rinnallansa Timo, huolimatta maailman me- 
nosta. — Vihdoin kuitenkin pysäytti lukkari lukemisen ja 
lausui: »Pidättäkää nyt ja syökää, te puuhevoset, möykyt- 
täkää kuin märehtivät pukit tarhassa. Mutta muistakaa, 
tämän atrian perästä ei pidä tuleman huulillenne yhtään 
suuruksen murenata ennen kuin aapisto on päässänne, te 
visa-kalloiset sonnit. Tunnin annan teille atrian-ajaksi, 
mutta ovesta ette käy vielä askeltakaan ulos. Katsonpa 
terveelliseksi pidentää arestianne aina iltaan asti, hyvin 
terveelliseksi. Mutta avatkaa nyt kitanne, sillä paikalla 
saatte eväs-laukkunne kynsiinne.» Niin hän haasteli, pois- 
tui ja lähetti piian kautta veljeksille heidän eväänsä, mutta 
ovi teljettiin tuikeasti. 

TIMO. Missä on pussini? 

LAURI. Tuossa sinun, tässä minun. Syönpä vaikka pie- 
niä kiviä nyt. 

JUHANI. Nyt ei syödä yhtään ainoata einettä! 

LAURI. Mitä? Eikö syötäisi nyt? 

JUHANI. Ei einettäkään! 

LAURI. Sulje ennen kämmenelläsi meren kurkku. 

JUHANI. Olkoot pussit koreasti rauhassa. 

AAPO. Mikä on tarkoitukses? 

JUHANI. Tehdä lukkarille kiusaa. Fi nyt syödä ennen 
kuin on nousnut huomispäivä. Vereni kiehuu, pojat, ja 
Keitulan tuulimyllynä pyörii pääni. Mutta kiusa vasten 
kiusaa! 

AAPO. Sille kiusalle nauraisi ukkomme aivan sulavasti. 

JUHANI. Anna hänen nauraa! Minä en syö. — Eero tavai- 
lee jo, kas, kas. — Minä en syö. 

TUOMAS. En minäkään tässä, mutta Sonnimäen num- 
mella tuolla. Siellä istun kohta kanervaisella polstarilla. 

JUHANI. Oikein! Siellä, siellä kohta pyllyilemme. 

EERO. Minä suostun tuumaan, pojat. 

AAPO. Mitä hulluuksia taas? 

JUHANI. Vankeudesta pois! 

AAPO. Ymmärrys hoi! 

JUHANI. Sonnimäen hongisto hoi! 

EERO. Niin juuri! Ja ymmärrys vastasi: hoi. 

JUHANI. Vastasi kuin poika. 

AAPO. Simeoni, koeta parastas. 

SIMEONI. Siivosti, veljet! Mutta sanonpa, ettei ole meis- 
tä lukumiehiksi, ja sentähden jääkööt hyvästi siinä koh- 
dassa kaikki puuhat. Olkoon toki elämämme nuhteeton ja 
siivo; sillä me taidamme elää kristittyinä ihmisinä ilman 
luvun-taitoakin, kun vaan uskomme. 

AAPO. Kaadathan sinä riivattu, vaan et nosta. 

JUHANI. Simeoni haastelee oikeuden ja kohtuuden kiel- 
tä. Pois tästä, pojat; luontoni ei kestä kauemmin. 

TUOMAS. Sydäntäni niristelee nähdessäni kuinka Juha- 
nia jauhetaan. Pois, pojat! 

JUHANI. Päätetty asia. Mutta älä surkuttele minua, Tuo- 
mas; sillä kosto on kädessäni. Onhan minua kuranssattu, 
revitty kuin kravunsyöttiä, totisesti! Ja onpa taskussani 
aika hamppupivo, lukkarin rohtima hamppu-pivo. Mutta 
ellei se vihko kerran tukkee lukkarin kitaa, niin tapahtuu 
se siitä syystä, että teen tavarastani jonkunlaisen koneen 
ja kappaleen. Lukkarilla on kaula, jaa, hänellä on kaula; 
mutta enpä hiiskahdakkaan enemmin nyt. 

EERO. Minä ehkä tiedän toisen ja paremman neuvon. 
Hiuskiemurasta, jota säilyttelet plakkarissas, kierrämme 
oivan ongen-siiman lukkarille lahjaksi hyvän opetuksen 
edestä. Mutta miksi yllytän syntiin, koska tiedän ja kaikki 

yksimielisesti myönnämme, että kuritus tekee sanomatto- 
man hyvää, niinkuin veljellisesti juttelimme tiellä. 

JUHANI. Eero tavailee jo. Kas kilttiä poikaa vaan. 

EERO. Häpeä kyllä näin vanhan vasta tavaamista harjoi- 
tella. 

JUHANI. Vanhan? Entäs meidän toisten ikä? 

SIMEONI. Hän pistelee. 

JUHANI. Niin, pisteletpä taas, sinä ohdake nisupellos- 
samme, sinä katkera happamus Jukolan kristillisessä veli- 
taikinassa, sinä piikki-sika, piikki-porsas, sinä sammakko! 

SIMEONI. Hiljaa, lukkarin tähden hiljaa! 

JUHANI. Korttikaalista ulos kaikki yksimielisesti! Joka 
nyt vastaan pinnistää, köniinsä saa. 

TUOMAS. Kaikki liriin, kaikki! 

AAPO. Timo, lujamielinen veljeni, mitä sanot? 

TIMO. »Ettei tule tuohesta takkia, eikä vanhasta pap- 
pia», sentähden »pillit pussiin ja pois» ja kaikki yhdestä 
päästä. Taidanpa kiinnittää asiani vielä yhdellä sanalla: 
»kahden puolen kirves hiotaan». 

AAPO. Lauri, kuinka teet? 

LAURI. Käyn tästä Sonnimäelle. 

AAPO. Ah! vaikka kuolleet haudoistansa huutaisivat: te 
niskurit, te hullut miehet! 

JUHANI. Fi auttais sittenkään, vaan mars poika! Tulet- 
ko? Muutoin — Herra Kiesus! -tästä leimahtaa ja läimäh- 
tää. Tuletko? 

AAPO. Minä tulen. Mutta vielä yksi sana. 

TUOMAS. Fi auttaisi nyt tässä tuhannenkaan sanaa. 

JUHANI. Ei vaikka jokaisella sanalla olisi tuhannen 
miekkaa. 

EERO. Ja jokaisella miekalla tuhannen terää. 

JUHANI. Tuhannen tulta-iskevää terää. Niin juuri; ei 
auttais sittenkään. Maarstrannista pois, Sipirjasta pois, 
pois hirmuisesta aarniosta kuin seitsemän luotia kanuu- 
nan kidasta! Tässäpä on sekä luoti että kanuuna, ladattu 
kanuuna, joka kuumenee kuumenemistaan, nyt se on tuli- 
punainen, ja kohta paukahtaa. Voi armaat veljet ja suku- 
laiset ja saman äitin kantamat! te näitte kuinka hän lierut- 
ti tämän otsa-vihkoni etusormensa ympäri, kahmasi sitten 
kaikella kourallansa näin, kas tällä tavalla, ja sitten ravisti 
hän, että hampaat helähti. Hm! 

TUOMAS. Minä näin sen ja poski-lihani pullistuivat vi- 
hasta. 

EERO. Minä kuulin kuinka Juhanin hampaat helähti, 
näin kuinka Tuomaan poski-lihat pullistuivat, ja minä 
kauhistuin, mutta kiitinpä sentähden Jumalaa teidän puo- 
lestanne, muistaissani kuinka hyvää kuri kuitenkin tekee. 

JUHANI. Älä, rakas veljeni, saata tuli-lunttua kanuunan 
vänkypannuihin, nimittäin näihin kahteen korvaani, sitä 
älä tee. 

TUOMAS. Miksi häntä äköittelet, Eero? 

JUHANI. Eero onkin lukkarin lillipoika. No hyvähän se- 
kin, vallan hyvä. Mutta mitä pahaa olen minä tehnyt, että 
lukkari minua näin rääkkää? Onko se rikos, että on mi- 
nulla niin kova pää? Eihän paljon puutu etten itke. 

TIMO. Mitä olen minä tehnyt, koska näin riivatusti tuk- 
kaani vanutetaan? Siitäkö syystä, että on minulla se järki, 
jonka Jumala minulle kerran viisaudessansa antoi? 

LAURI. Kolme tukkapöllyä olen minä saanut. 

JUHANI. Kaikilla meillä on täältä makeita muistoja. — 
Ovi auki! 

AAPO. Huomaa, että olemme telkien takana. 

TIMO. Puskuri on päällä, vahva puskuri. 

JUHANI. Katkee kuin korsi; mutta toiseksi: onhan tuos- 
sa akkuna. Yksi huhmaus pussillani, ja kuuluupa korea 
helinä ja kilinä. 

AAPO. Onhan pääsi jo perin pyörässä. 

JUHANI. Kahden päivän pyörittämisestä, kahden päivän 
pyörittämisestä, veikkoni! 

SIMEONI. Fi akkunaa sentähden särjetä, vaan keskustel- 
kaamme koreasti lukkarin kanssa. 

JUHANI. Mene helvettiin keskustelemaan perkeleen 
kanssa! — Akkuna säpäleiksi ja vankeudesta pois! » Ulos 
koko pataljona!» huusi kapteeni vihoissansa. 

TUOMAS. Ovi hakaan, Eero! 

EERO. Niin juuri; linnan isoportti kiinni pataljonan 
marssiessa västingin takaportista ulos. — Ha'assa on ovi. 

AAPO. Minä varoitan teitä! 

JUHANI. Tehty on tehty. Katsos tuossa! 

AAPO. Sinä hirmuinen, julkijumalaton! 

SIMEONI. Kas niin! Se on tehty! Siinähän akkuna säläh- 
ti! 

JUHANI. Akkuna sälähti ja taivas välähti, kun kerran 
vaan keikahti Jussin pussi! Se oli Laiska-Jaakon mälli. 

SIMEONI. Meitä poloisia! 

JUHANI. Tie on auki, lähdetkö liikkeille? 

SIMEONI. Minä seuraan teitä, velikulta! 

JUHANI. Aapo, tie on auki, lähdetkö liikkeille? 

AAPO. Miksi nyrkki pystyssä, sinä hullu? Minä seuraan, 
seuraan! Mitähän tässä enää muuta, koska kerran on pa- 
lanen kelkassamme. 

JUHANI. Istu ja pala! 

TUOMAS. Kaikki pussit selkään ja akkunasta ulos! Pors- 
tua tömisee. 

JUHANI. Onko se lukkari? Minä sivuun häntä. 

TUOMAS. Tule! 

JUHANI. Se on lukkari. Minä sivuun häntä hieman. 

TUOMAS. Pois! sanon minä. 

JUHANI. Älä astu tielleni nyt. Minä rakastan sinua, Tuo- 
mas veljeni. 

TUOMAS. En päästä sinua tekemään hirmutöitä. Riennä 
nyt vaan kanssani akkunasta ulos; tuollahan jo pelto-mu- 
rulla kaapaisevat toiset. Tule! 

JUHANI. Hellitä! Mitä pelkäät sinä hirmutöitä? Hänen 
otan vaan koreasti polvilleni, nostan ylös takkinsa pitkät 
liepeet ja nassielen häntä paljaalla kämmenelläni, ja totta 
on tekevä tämä kämmen. Hellitä, armas veljeni, muutoin 
sydämmeni halkee kuin Korkin säkkipilli. Hellitä! sinä 
näet kuinka pääni höyryy. 

TUOMAS. Olemmepa ikuiset vihamiehet, ellet tottele mi- 
nua nyt. Huomaa mitä sanoin. 

JUHANI. Mennään sitten. Mutta enpä suostuisi tähän, 
jos en sydämestäni sinua rakastaisi. 

He vaikenivat, viskasivat itsensä akkunasta mäelle ja 
juoksivat nopeasti yli lukkarin perunapellon. Saralla kil- 
kahtelivat pienet kivet, multa-kokkareet lentelivät korke- 
alle ilmaan, ja pian he katosivat tiheään lepistöön toisten 
jäljessä. Silloin lukkari vihan hirmuisella muodolla rynkäs 
sisään, heiluttaen kourassansa meren-ruokoista, jykevätä 
sauvaa. Korkealla, kiljuvalla äänellä huuteli hän karkurei- 
ta, mutta turhaan. Ulos lepistöstä kirmasivat veljekset, 
juoksivat yli kivisen, kallion-kieluisen tienoon, siitä halki 
ahtaan katajiston, siitä yli pappilan avaran, kaisla-rantai- 
sen Neulaniemen niitun, viimein poikki lakean, kumise- 
van ahon, ja seisoivat santaisella tiellä, Sonnimäen kalte- 

van nummen alla. Ylös pitkin mukulakivistä rinnettä he 
astuivat ja ehdittyänsä nummen harjulle, päättivät he ra- 
kentaa itsellensä leiriä honkien juurille, kanervaiselle 
maalle; ja pian suitsuili heidän tuleltansa savu ylös puitten 
latvoille. 

Korkea oli seutu, jossa veljekset majailivat. Näkyi sinne 
mäen takaa pappilan murros-katto, mutta mäen huipulla 
lukkarin punainen talo, suuri kirkonkylä ja tuolla kuusien 
helmassa pitäjän kivi-kirkko, juhlallinen, komea. Näkyi 
vielä moniluotoinen järvi, jota viivaili itäpohjoinen, vai- 
susti ja liepeästi liehtoen kirkkaan taivaan alla, liehtoen 
yli järven, yli niittuin ja metsien, yli Sonnimäen hongiston, 
jonka juurilla veljekset nyt lepäsivät ja paistelivat nauriita 
loimottavalla nuotiolla. 

JUHANI. Nyt syömme oikein kuninkaallisen atrian. 

TIMO. Oikein herran-päiväisen. 

JUHANI. Naudan-lihaa pussista ja nauris-hillukkoja mu- 
justa. Ne ovat kypsiä tuossa paikassa. 


Tuuli se puhaltaa ja puun-latvat taipuu, 
kultani ääni se kaukana kaikuu... 


Mikä härkäpäinen tyhmyys meiltä, istua lukkarin penkillä 
aapinen kourassa, istua kaksi peevelillistä päivää. 

EERO. Mutta kas seista sen ovi-nurkassa, sehän vasta 
toista. 

JUHANI. Hyvä, Eeroseni, sinä viisas Eeroseni, sinä kuus- 
tuumainen Eeroseni, sinä napa-taatta. — Lukkarin ovi-nur- 
kassa! Minä sinun saakelin opetan. 

AAPO. Hiljaa, hiljaa, te pakanat! 

TUOMAS. Istu rauhassa, Juhani, ja ole huolimatta hänen 
puheistansa. 

JUHANI. Lakki päästäs kun syöt, sinä kokkare. 

TUOMAS. Lakki päästäs, sanon minäkin. 

JUHANI. Kas niin. Totella täytyy sinun; ei auta. 

SIMEONI. Aina vaan nalkutusta, paljasta nalkutusta. Ju- 
mala teidän sielunne ja mielenne kerran valaiskoon! 

JUHANI. Ainapa hän on kiusan kapula. 

EERO. Ainapa olen kirotuissa hampaissanne »se turvik- 
ko ja peukalo, se pikkunappula Eero». Mutta senpä täh- 
den olen sitkeä. 

JUHANI. Sinä olet vihainen rakkikoira, niinkuin kuului 
veisussa »seitsemän miehen voima». 

EERO. Purenpa takaisin ja terävästi. 

JUHANI. Sinä olet karvautta täys. 

AAPO. Sallipas minullekin sananen. Eero lausui jotakin, 
jossa luullakseni löytyi hieman totuutta. Katso: sitä kar- 
vautta, jota hän välimmiten jakelee ympärillensä, olemme 
kenties itse paljon keitelleet. Muistakaamme toki: kaikki 
olemme saman Luojan luontokappaleita. 

TIMO. Vallan niin. Jos minulla on kaksi »nokkaa, toi- 
nen kuin lesti ja toinen kuin leivän puolikas», niin mitäs 
muiden siihen tulee? Itse mä niitä kannan. Mutta heittä- 
käämme jo nokat ja nakat, Luojat ja luomiset tuperin tuh- 
kaan. Kas täältä, Juhani, saat nauriin, pehmeän kuin tuh- 
kulaisen. Iskeppäs sen niskaan ja älä ole milläskään tuon 
joutavan puheista. Hän on nuori ja ymmärtämätön. — 
Syö, veljeni. 

JUHANI. Syön kyllä. 

TIMO. Nyt elämme kuin häissä vaan täällä korkealla, 
kaikuvalla mäellä. 

JUHANI. Kuin taivaan häissä. Mutta rääkättiinpä meitä 
äsken vielä oikein surkeasti helvetissä tuolla alhaalla. 

TIMO. »Toisinaan alaslasketaan, toisinaan ylösnoste- 
taan» tässä maailmassa. 

JUHANI. Niin on laita. Mitä sanot, veli Aapo? 

AAPO. Olenpa koettanut parastani, mutta turhaan. Nyt 
suutun kuitenkin kerran ja heitän elomme haaksen perä- 
melan kohtalon kouraan. Tässä istun. 

JUHANI. Tässä istumme ja tuossahan makaa jalkaimme 
alla koko maailma. Tuolla punoittaa lukkarin talo kuin 
punainen kukko ja tuolla kohoo korkeuteen Herran temp- 
pelin torni. 

AAPO. Senpä temppelin juurella kerran istumme häpeän 
mustassa puussa, istumme niskat kyyryssä, kuin seitsemän 
variksenpoikasta aidalla, ja kuulemme ihmisten, osoittaen 
sormellansa, lausuvan: tuossa istuvat Jukolan laiskat vel- 
jekset. 

JUHANI. Ei koita se päivä, jona Jukolan pojat, niskat 
kyyryssä kuin variksen-poikaset istuvat häpeän mustassa 
puussa ja kuulevat ihmisten, osoittaen sormellansa, lausu- 
van: tuossa istuvat Jukolan laiskat veljekset. Tämä päivä 
ei koita, ennen menen hirteen, tai marssin aina maailman- 
loppuun, Heinolan pataljonaan kivääriä keikuttelemaan. 
»Mitä minä huolin, veitikka nuori?» Nyt, veljet, koska 
olemme syöneet, niin laulamme, heläytämme että nummi 
tärisee. 

SIMEONI. Siunataan itsemme ja nukutaan. 

JUHANI. Ensin lauletaan: »Mitä minä huolin». Karas- 
tappas kurkkuas, Timo. 

JUHANI. Entäs Eero-poika? Olemmehan ystävät taas? 

EERO. Ystävät ja veljekset. 

JUHANI. Kaikki hyvin. Mutta kruuvaappas kurkkuas. 

EERO. Se on jo täydessä tämmingissä. 

JUHANI. Hyvä! Ja kuullelkoot nyt toiset kuinka hongis- 
to remuaa. — Nyt pojat! 


Mitä minä huolin, veitikka nuori, 
jolla on rinta kuin Tunturi-vuori? 
Frallaralla rallaralla rallarallalaa! 


Heinolan pokkojen uhkeaan joukkoon 
pois minä lähden, tyttöjen houkko; 
frallaralla rallaralla rallarallalaa! 


Eipä mua peljätä piispa, ei pappi; 
kohta on ylläni sankarin takki. 
Frallaralla rallaralla rallarallalaa! 


Juokseppas, Rusko, ja pyöritä pyörää; 
keisarin knalleja karsitaan syömään. 
Frallaralla rallaralla rallarallalaa! 


Mitä minä huolin, veitikka nuori, 
jolla on rinta kuin Tunturin vuori? 
Frallaralla rallaralla rallarallalaa! 


JUHANI. Juuri niin! Kas tässähän on meidän hyvä olla. 

SIMEONI. Vähemmin ääntä, vähemmin ääntä! Niinhän 
mekastatte kuin lekionat peikkoja. — Mutta hiljaa, hiljaa! 
täällä tulee ihmisiä. 

JUHANI. Ihmisiä? Katso tarkemmin, niin näet suljun 
Mustalaisia, näet » Rajamäen rykmentin». 

Matkue, joka lähestyi, oli eräs ympärikulkeva perhe, 
kotoisin pienestä mökistä Rajamäen ahoilla, josta syystä 
maailma kutsui sitä Rajamäen rykmentiksi. Sen esimies ja 

isäntä on tuo kaikkein tuntema Mikko, lyhyt, mutta kä- 
peä mies, musta viltti-hattu päässä. Hän kauppailee retkil- 
länsä pikiä ja vilkuttelee vikkelästi kuoharin terävää veis- 
tä. Harjoittelee hän myös viuluniekan virkaa, vinguttelee 
useinkin tuota mustanpunaista ilokonettansa tanssiloissa 
ja talkoo-iltojen iloissa, kastellen kaulaansa aina tarjo- 
musta mukaan. — Mutta kiltti kuppari on hänen akkansa, 
Kaisa, nuuskanaamainen, tuikea eukko. Harvapa on sau- 
na, jota hän ohi-kulkeissansa ei saattaisi savuamaan kup- 
pasaunaksi sen paikkakunnan eukoille. Silloin hyppii Kai- 
san kirves, suunsa massahtelee ja nuuskainen naamansa 
hikoilee hirveästi, mutta paisuu myöskin tuliaispussi. — 
On heillä joukko lapsiakin, joka seuraa heitä heidän mat- 
koillansa kylästä kylään, talosta taloon. Kaksi niistä käy- 
vät jo retkensä itse, hyppelevät iloisina vanhempainsa vai- 
heilla pitkin tietä, milloin edellä, milloin jäljessä, mutta 
niitä kolmea nuorempata kuljetetaan isän ja äitin kuorma- 
na vankkureissa; ja Kaisa aina aisoissa vetää, Mikko lyk- 
kää sauvallansa perään. Kova on siinä meteli, missä Raja- 
mäen matkue on vaeltamassa; ja olipa eräs koiranhammas 
sepittänyt tästä perheestä pitkän ilveellisen veisun, kutsut- 
tu rykmentin nimellä. Tämä oli räyhäävä joukko, joka nyt 
matkusti pitkin tietä Sonnimäen nummen alta kohden kir- 
konkylää, koska veljekset, iloisena kuin oinaat, viettivät 
vapauden hetkeä nummen korkealla harjulla. 

JUHANI. Heisaa! terve, sinä ennenmainittu rykmentti, 
terve! 

TIMO. »Hustote till?» sanoi Ruotsalainen. 

EERO. » Kappusivai!» sanoi Ryssä. 

KAISA. Mitä tahdotte, te siellä ylhäällä? 

EERO. Että muori tulee ja imee oikein tuikean sarven tä- 
män veli Juhanin ruskeaan reisi-pakaraan. 


63 


JUHANI. Muori imee ja napsuttelee, koska faari pelaa, 
sehän vasta yhteen-mallaa. 

MIKKO. Minä annan teille peevelin, te Jukolan sissit! 

EERO. Ukko ei tahdo pelata. No laulakaamme sitten me, 
ja oikein huikea marssi. 

JUHANI. Huikea marssi, kun astelee ohitsemme Raja- 
mäen rykmentti. No, pojat Timo ja Eero! 


Karsitaan nyt kulkemahan 
ylös, alas mäkii, 
kuohimahan, kuppaamahan, 
kauppoilemaan pikii. 
Aisoiss' Kaisa nuuska-naama 
itse olla tykkää, 

Mikko, purren mälliänsä, 
sauvall? perään lykkää. 


JUHANI. Juuri niin! Onpa tämä vähän lystillinen laulu- 
remputus. 

KAISA. Tietäkää, te sen vietävät siellä, että me kuljemme 
aina kunnialla, mutta te, te kiertelette ympäri ihmisten 
metsiä kuin ryövärit ja raatelevat pedot. Minä kuppaan, 
minä, ja teen terveyttä; Mikko kuohii, hän, ja tekee 
lihavia kaltteja, muhkeita härkiä ja komeoita ruunia, 
joilla ratsastelee kuningasten kuninkaat; se tietäkäät, te 
perkeleet. 

JUHANI. Pari värssyä sen saarnan päälle, pojat! Timo ja 
Fero, reippaat pojat! Yht'aikaa! 

Kaisan huulet massahtelee, 
napsuttelee kirves; 
Kreeta-muori Kaisan kynsiss? 
juttuu hampaat irviss?. 
Mutta tuolla tarhan puoless?: 
mikä pauhu? Heisaa! 

Kyltät, kaltit saarnailevat, 
pikku-porsaat veisaa. 


Miksi kyltät härisevät? 
Miksi naskit kirkuu? 
Katsos: läätin oven alla 
Mikon veitsi vilkkuu. 


JUHANI. Totisesti lystillinen laulu-remputus; sitä ei taida 
kieltää, Mikko? 

MIKKO. Pidä juuri kohta leipä-laukkus kiinni ja tiedä, 
että tässä on itse Mestari-Mikko, joka nypisti maaherran 
orhin puhtaan lakanan päällä, vuodattamatta yhtään ai- 
noata veren tippaa. Ja siitäpä tempusta sai hän valtuus- 
kirjan, jota ei itse Rooman keisarikaan ole mies rikko- 
maan. Sellainen Mikko minä olen. 

EERO. Oh sinä kaksinkertainen Kuohari-Mikko noita- 
akkasi kanssa! 

KAISA. Katso etten noidu teitä susi-laumaksi kuin äijä 
ennen ylpeän hääjoukon. 

JUHANI. Tässäpä seison vielä vanhana Jukolan-Jussina 
omissa housuissani, ja niinpä toivon Jumalan avulla seiso- 
vani myöskin tästälähin. Fihän siitä noitakonstistasi, mui- 
ja-parka, tule enemmän kuin koska toisvuonna ennustit 
meille maailman loppua ja saatoit monen akan pyytä- 
mään turhaan anteeksi entistä häijyyttänsä ukoltaan. 

KAISA. Kuule mitä nyt ennustan. 

EERO. Ennustatpa ja toivot meille lämpöisen saunan ja 
sinun itsesi meitä kuppailemaan niskaan. 

JUHANI. Mutta se on hullu ennustus ja toivo. Tosin 
aon kotia tullessani lämmittää saunan ja kylpeä oikein 
herttaisesti, mutta Aatamin-frakkia niskassani en ensin- 
kään mieli rikkoa. 

KAISA. Kuule, kuule! Tuleksi on menevä saunasi ja tu- 
leksi tupasi myös, ja surkeassa tilassa lähdet sinä itse sa- 
moomaan metsiä, rämeitä ja soita, etsien suojaa paleltu- 
valle ruumiillesi. Ah! verisesti täytyy sinun vielä taistella 
sekä ihmisten että metsän petojen kanssa ja siitä, puuskut- 
taen kuin kuoleva jänis, kallistaa pensaaseen tuo kirottu 
pääsi. Tämä kuulkaa ja muistakaa. 

JUHANI. Mene helvettiin... 

TUOMAS. Vaikene jo, vaikene! 

SIMEONI. Sinä jumalaton, villitty! 

JUHANI. Mene tulipunaiseen helvettiin! Mene lukkarille 
ja noidu lukkarin kurkkuun ijankaikkinen sian-tauti. 

EERO. Että hän laulaa kuin Mikon kynsissä vanha tora- 
hampainen karju. 

JUHANI. Niin! ja rovastille, sille ulkokullatulle, tekopy- 
hälle ja rikkaalle rasva- ja makkara-rovastille... Mitä mää- 
räisimme hänelle? Sanoppas, Eero. 

EERO. Tapahtukoon hänelle paisti-kinkerillä niinkuin 
tapahtui ennen puplikaanille Oulun portilla: tulkoon hä- 
nen säkkiinsä aika kissapiirakka. 

JUHANI. Niin! Paltamon kalakukko, näetkös, jossa kis- 
sa, karvainen kissa on moskana sisällä. 

EERO. Ja siitä tehköön hän seuraavana sunnuntaina ran- 
gaistus-saarnan niin vimmatun ja pohtavan että repee tuo 
rasvainen mahansa, repee kerran remahtaen vaan. 

JUHANI. Niin! ja sitten peijakas hänen periköön, otta- 
koon hänen niskaansa ja lennättäköön häntä niinkuin pi- 
run on tapana pappia lennättää. 

EERO. Vieköön rikkaan miehen toveriksi sen mahtavan 
ja rikkaan rovastin. 

JUHANI. Siinähän ovat terveiset, joita pyydämme sinun 
saattamaan koreasti esiin sekä lukkarille että rovastille. Ja 
jos kaiken tämän teet, niin saatpa sitten noitua minun it- 
seni vaikka sudeksi, niinkuin uhkasit. 

EERO. Sudeksi niin ahneeksi, että hän kerralla nielee ki- 
taansa koko Rajamäen rykmentin. 

JUHANI. Niin! ja vielä sarvi-säkin kaupan päälle. 

EERO. Vielä pikipussinkin paakelssina. 

JUHANI. Niin juuri, sinä vasaran-poika! 

KAISA. Kaikki hyvin! rovastin ja lukkarin pitää saaman 
teiltä terveisenne, ja se keitto on kupissanne kerran vielä, 
te kirotut! Anna heille kivestä läksiäisiksi, Mikko, anna 
että pääkuori aukenee. 

MIKKO. Tässäpä on mukava harakan-kivi, juuri kuin 
käsketty. — Tuossa, te Pelttarin pukit! — Mars, Kaisa! Nyt 
mennään. 

JUHANI. Tuota riivattua! Nakkasi kiven, ja liki liippasi, 
ettei iskenyt minua otsikkoon. 

EERO. Lähetetään polla takaisin. 

JUHANI. Sinkauta se ukolle takaisin, että hattu kömäh- 
tää. 

TUOMAS. Oleppas heittämättä, poika, jos tahdot säästää 
saivaristoas. 

AAPO. Näethän, sinä konna, että siellä on lapsia. 

JUHANI. Pidätä kives; he jo mennä kaapaisevat että 
nummi jymisee. 

SIMEONI. Voi te ilkeen-aikaiset, te kalmukit ja koiran- 
kuonolaiset! Eihän enää rauhallinen matkamieskään pää- 
se kunniallisesti ohitsemme tiellä. Voi te rosvot! 

JUHANI. Minäkö, joka en vääristäisi heiltä hiuskarvaa- 
kaan? Mutta katsos koska mies on oikein uhossa ja hui- 
keat puuskaukset toukaa läpi hänen potran ruumiinsa, 
niin — kylläs sen tiedät. Kaksi yötä ja päivää on poika istu- 
nut tornissa. Mutta lähetinpä lukkarille vallan uhkeita ter- 
veisiä sappeni lievitteeksi. 

AAPO. Ja vielä hullumpia rovastille. Niitä terveisiä tai- 
damme vielä katkerasti katua. 

JUHANI. »Mitä minä huolin, veitikka nuori?» Elämä, 
nuoren miehen elämä on juuri niinkuin tämä kaikuva, ko- 
hiseva nummi. Ja tuollahan koillisessa longoittaa Impivaa- 
ran töykeä vuori ja tuolla taasen luoteisessa läikkyy kir- 
kon-kylän järvi ja vieläpä haamoittaa tuolla muitakin jär- 
viä, tuolla ilman rannalla kuin ikuisessa kaukaisuudessa. 
Kolistimen kolme järveä siellä silmäni näkee. 


» Fi mun auta, ei mun auta, 
täytyy mennä järveen; 
kultani on niin vihainen 

ja puhisee kuin kärme». 


Tuon järven pinnallapa tuossa istuu usein lukkariukkom- 
me ongen-pahla kourassa. Ah! könöttäisi hän siellä nyt ja 
minä olisin tuima tuulenpuuska, äkeä hirmu-myrsky kaa- 
kosta, niin tietäisinpä mitä kohden rynkäisin pauhinalla, 
ja pianpa puljahtelis kumossa lukkarin ruuhi. 

SIMEONI. Mikä synnillinen toivotus! 

JUHANI. Sen minä tekisin, ruuhen minä kumoisin että 
kiehuisi vellinä järven vesi. 

TIMO. Suden paistiksi koko mies. 

JUHANI. Suden-kuoppaan hänen syöksisin ja itse pasee- 
railisin riemuiten reunalla. 

AAPO. Kettu, kerran karhun pahan-suopa, narrasi kuop- 
paan kontio-kurjan. Kovin hän silloin nauroi ja käyskeli 
siinä ylhäällä ympäri ammottavan kuopan, haastellen pil- 
kallisesti. Siitä astui hän ilveksen selkään, ilves vei hänen 
ylös korkeaan kuuseen, joka seisoi siinä lähellä. Rupesi 
laulamaan kettu iloissansa ja kutsumaan kokoon tuulia 
jokaisesta neljästä ilmasta; käski heitä soittamaan kuusen 
kanteletta hänen laulunsa mukaan. Tulivat pian itä, länti- 
nen ja etelä, ja ankarasti kaikkui ja kohisi kuusi. Tuli 
myös voimallinen pohja, rynkäsi halki partaisen, pimeän 
korven, humisten ja ryskyin. Silloin kuusi pauhasi, vapisi 
ja kumartui syvään, murtui viimein ja kaatui kohden 
kuoppaa, viskaten kaatuessaan latvastansa ketun alas kar- 
hun syliin syvässä kuopassa. 

TIMO. No peijakas! Mutta nyt? 

JUHANI. Kylläs tuon arvaat, kuinka nyt tapahtui. Kiep- 
pasi mar’ karhu oikein rotevasti kiinni ketun kamarasta ja 
ravisti että hampaat helähti, niinkuin teki hyvä lukkari 
minulle. — Mutta ymmärränpä Aapon tarkoituksen. Hän 
tahtoi minua muistuttaa, että joka toiselle kuoppaa kai- 
vaa, hän putoo siihen itse. Olkoon niinkin, mutta suden- 
kuopan saaliiksi lukkarin soisin vaan. 

TIMO. Nähdä lukkarin kuoppaan lötkähtävän, sitähän 
ei juuri minunkaan sydämeni vastaanlöis. Mutta en tuota 
ukko-rässyä sentähden kauankaan piinaisi tunkkaisessa 
kammiossa. Kaksi tuntia, kaksi tuntia vaan. Ja jääköön 
tämä tähän. Eläköön lukkari rauhassa, putoomatta edes 
närkästyneen sydämenikään kuoppaan. Mutta yhtä ih- 
mettelen. Kuinka taidatte uskoa tuollaisia lorujuttuja kuin 

tämä ketusta ja karhusta. Voi veikkoset! eihän taida kettu 
edes joutaviakaan jaaritella, sitä vähemmin kutsua vielä 
tykönsä maailman tuulia. Te uskotte tämän, mutta minä 
päätän asian puhtaaksi valheeksi. 

JUHANI. Se tiedetään, ettei Timon pää ole juuri terävim- 
piä tässä maailmassa. 

TIMO. Vaikk'ei. Mutta tällä päällä vaellan halki tämän 
maailman yhtä kunniallisesti kuin sinäkin taikka jokin 
muu, mies tai vaimo. 

AAPO. Timo ei käsitä kuvausta. 

JUHANI. Fi ensinkään se poika parka nyt käsitä. Mutta 
katsoppas jos selitän sinulle seikan. Tapaus ketusta ja kar- 
husta on arvattavasti niistä ajoista, joina kaikki luonto- 
kappaleet ja vielä puutkin taisivat puhua, niinkuin van- 
hassa testamentissa kerrotaan; ja sen olen kuullut vainaal- 
ta sokea-enoltamme. 

AAPO. Ethän käsitä nyt sinäkään satua ja sen tarkoitus- 
ta. 

TIMO. Mutta kuitenkin »pata kattilaa soimaa; musta 
kylki molemmilla». 

JUHANI. Mielitkö viisastella, mies? Mutta usko minua, 
niin kiitänpä Jumalaa siitä, etten ole niin tyhmä kuin sinä, 
Timo-poloinen. 

TIMO. Vaikka et ole; enpä siinä mitään vaaraa näek- 
kään. 

FERO. Tee sinä, Timo, niinkuin puplikaani ennen: lyö 
ainoastaan vasten rintaasi, ja saadaanpa nähdä, kumpi 
teistä tästä parempana miehenä kotia marssii. 

JUHANI. Aih! joko sattui pikku-Feroonkin, sinä pupli- 
kaani itse? 

EERO. Sattui oikein makeasti itse puplikaanien päämie- 
heen, tuohon pikku-Zakeukseen. 

JUHANI. Minä en huoli sinun Zakeuksistas ja makeuk- 
sistas, vaan panen itseni makeasti nukkumaan. Selin tah- 
don teihin kääntyä ja maata kuin viholais-pesä kinoksen 
alla. — Mutta Jumala auta meitä! olemmehan asettuneet 
kamalaan paikkaan. 

AAPO. Miksi niin? 

JUHANI. Tuossahan tuo merkillinen, kamoittava kivi, 
joka antaa aina niin murheellisen vastauksen kirkonkel- 
loin pauhinalle. Ja katsokaapas noita silmiä sitten, jotka 
tuijoittelevat tuolta päällemme lakkaamatta. Minä kauhis- 
tun. Mennään tästä Herran nimeen! 

TUOMAS. Istukaamme rauhassa. 

JUHANI. Mutta metsänhaltija on tässä kova ja kiukkui- 
nen. 

AAPO. Ainoastaan heitä kohtaan, jotka kiroilevat tai 
osoittelevat muuta jumalattomuutta. Sentähden kavahda 
itses siitä. Mutta tarina noista kuvista tuolla kiven kyljes- 
sä on tapaus kaukaisista ajoista. 

LAURI. Tahdotko sen kertoa meille? 

AAPO. Mutta katselkaa ensin tarkemmin tuota kiveä. 
Siellä nä?ette niinkuin neljä kultaista, säteilevää pistettä. 
Ne ovat kahden rakastajan sulavat silmät, korean neidon 
ja uljaan nuorukaisen; ja heidän kuvansa nä'ette myös 
piirrettyinä kiveen. Katselkaa heitä, silmät vähän rakosil- 
la. Siinä he istuvat yhdistettyinä hellimpään syleilykseen. 
Mutta alempana, nuorten jalkain juuressa makaa kyme- 
röissään ja miekalla lävistettynä eräs vanha uros. 

TIMO. Juuri niinkuin sanot. 

LAURI. Jotakin sellaista luulen minäkin siellä näkeväni. 
Mutta kerro asia. 

Seuraavan tarinan kertoi heille Aapo. 

Seisoi ennen tässä lähellä eräs komea linna, ja tämän 
linnan herra oli rikas ja mahtava mies. Hänellä oli tytär- 
puoli, äititön, mutta suloinen ja kaunis kuin aamu. Neitoa 
rakasti eräs nuorukainen, mutta sekä nuorukaista että nei- 
toa vihasi linnan hirmuinen isäntä, jonka sydämessä ei 
koskaan löytynyt lemmen sijaa. Mutta tytär rakasti myös 
ylevätä nuorukaista; ja he kohtasivat toisiansa usein tällä 
kaikuvalla nummella, ja juuri tämän kiven juurella olikin 
heidän yhtymyspaikkansa. Mutta saipa isä tiedon nuorten 
salaisesta liitosta ja lausui kerran neitosen korviin hirmui- 
sen valan. »Tyttäreni», sanoi hän, »katso etten saavuta 
teitä syleilyksessä metsien yössä. Tiedä, että miekkani tei- 
dät kohta silloin yhteen-vihkii veriseen kuolemaan. Sen lu- 
paan ja pyhästi vannon». Niin hän lausui, ja neitonen 
kauhistui kuultuansa valan. Fi hän kuitenkaan unohtanut 
sydämensä ystävää, vaan kiivaammaksi yhä kiihtyi hänen 
lempensä. 

Oli tyyni kesä-yö; tuli aavistus immen poveen, että nuo- 
rukainen käyskeli nummella, vartoen kultastansa. Vii- 
mein, koska hän arveli kaikkein jo linnassa lepäävän sy- 
vimmässä unessa, läksi hän, käärittynä avaraan, hienoi- 
seen huiviinsa, lemmenretkellensä, hiipi varjona ulos, ka- 
tosi pian metsän kohtuun, ja liehahti kerran kasteisessa 
viidassa sininen liina. Mutta kaikki eivät linnassa maan- 
neetkaan, vaan seisoipa akkunan ääressä itse linnan herra, 
tähtäillen neitoa, joka öisenä haamuna siirtyi pois. Silloin 
vyötti hän miekkansa miehustalle, tempasi käteensä kei- 
hään ja kiirehti ulos, katosi metsään neitosen jäljestä. Ver- 
ta-janoova peto silloin vainosi lempeä-silmäistä karitsaa. 

Mutta ylös nummelle kiirehti huohottava tyttö ja koh- 
tasi ystävänsä siellä, harmaan kiven juurella. Siinä he sei- 
soivat, syleillen armaasti toinen toistaan, kuiskaillen rak- 

kauden kieltä autuaana hetkenä. Eivätpä seisoneet he 
enää maan pinnalla täällä, vaan heidän sielunsa käyskeli- 
vät taivaan kukkas-niituilla. — Meni niin muutama silmän- 
rävähdys, ja rynkäsi äkisti esiin linnan hirmuinen herra, 
syöksi terävän keihäänsä neidon vasempaan kylkeen, että 
sen kärki nuorukaisen oikeasta kyljestä tunkeusi ulos, ja 
niin hän yhdisti heidät kuolemassa. He kallistuivat vasten 
kiveä, ja yhtenä virtana juoksi heidän verensä nummella, 
punaten kanervakukkasten posket. Siinä, teräksisen siteen 
yhdistäminä, he istuivat kivisellä istuimella, äänettöminä, 
mutta aina armaasti syleillen toinen toistaan. Ja ihanasti 
kuin neljä kultaista tähteä säteilivät heidän silmänsä koh- 
den linnan valtiasta isäntää, joka kummastuen katseli ih- 
meellistä, tyyntä kuvausta kuoleman kidassa. Syntyi äkisti 
ukkosen ilma, välähteli ja jyrisi taivas, mutta väläysten si- 
nertävässä loimossa nuorten silmät säteilivät onnen-autu- 
aasti, kuin neljä kynttilää taivaan salissa, pyhässä ilmassa 
loistaa. Tätä katseli murhamies, kun korkeuden viha rie- 
hui hänen päällänsä ja ympärillään. Voimallisesti puhui 
hänen sielullensa nuorten ihanasti riutuvat silmät, heidän 
koskena juokseva verensä, puhui jyrisevä taivas. Hänen 
mielensä liikkui, liikkui ensimmäisen kerran, koska hän, 
sydämessä katumus kylmä ja musta, katseli kuolevien ih- 
meellisiä silmiä, jotka aina lakkaamatta paistoivat hymy- 
ten häntä vastaan. Hänen sydämensä kammostui ja vapisi, 
kun salamat leimahtelivat ja avaruus pauhasi, ja kaikkial- 
ta karkasivat hänen päällensä kauhistuksen henget. Ääre- 
tön vimma saavutti hänen sielunsa. 

Katsoi hän vielä kerran nuoria kohden: mutta sieltäpä 
aina samat hohtavat silmät, vaikka jo sammuvina, katseli- 
vat hymyten häntä vastaan. Silloin löi hän käsivartensa 
ristiin ja rupesi, kuin jäätyneellä katseella, tuijoittelemaan 

itään päin, ja niin hän seisoi kauan mykkänä synkeässä 
yössä. Mutta viimein ja äkisti kohoitti hän povensa korke- 
alle ja huusi pitkän huudon, pitkän ja peloittavan kovan, 
joka jylisten kiiriskeli ympäri tienoota. Seisoi hän taasen 
äänetönnä hetken, jona hän kuulteli tarkasti ja kauan, 
kunnes viimeinen kaiku hänen huudostansa oli vai'ennut 
etäisimmän kunnaan povehen. Ja koska tämä oli tapahtu- 
nut, silloin hän taasen, yhä tuijoittaen kohden itää, huusi 
hirmuisesti, ja kauan seuduissa kiiriskeli kaiku, jonka 
juoksua vuoresta vuoreen hän kuulteli tarkasti. Mutta vii- 
mein kuoli kaukainen, vapiseva ääni, leimaus lepäsi ja 
sammuneet olivat nuorten säteilevät silmät; ainoastaan 
raskas sade huokaili metsässä. Silloin, äkisti kuin unesta 
heräten, tempasi linnan herra miekkansa huotrasta, lävisti 
rintansa ja kaatui nuorten jalkain juureen. Ja leimahti tai- 
vas kerran vielä, leimahti ja jyrisi; mutta pian vallitsi taa- 
sen kaikkialla hiljaisuus. 

Aamu tuli, ja nummella löydettiin kuolleet harmaan ki- 
ven juurelta; pois he kannettiin ja sija heille rinnakkain ra- 
kettiin hautaan. Mutta kivessä nähtiin sen jälkeen heidän 
kuvansa; ja näkyi siinä kaksi nuorta, syleillen toinen tois- 
taan, ja heidän allansa polvillaan eräs ankara, partainen 
uros. Ja neljä ihmeellistä nastaa, kuin neljä kultaista täh- 
teä, kiven kyljessä säteilee sekä yöllä että päivällä, muis- 
tuttaen rakastavain ihanasti raukenevia silmiä. Ja pitkäsen 
nuoli, niinkuin tarina kertoilee, piirsi, leimahtaessaan, ki- 
veen nämät kuvat. Ja niinkuin tässä kuvauksessa, niin is- 
tuvat nuorukainen ja impi onnellisina korkeuden istuimil- 
la; ja niinkuin uros tuossa matelee, niin entinen linnan 
herra paahteisessa ilmassa rangaistuksen vuoteella. Ja kos- 
ka soivat tornin kellot, teroittaa hän aina tarkasti korvan- 
sa, kuullellen kaikua kivestä; mutta yhä murheellinen on 

helinä. Kerran toki on kivestä kuuluva ihmeellisen lempeä 
ja iloinen ääni, ja silloin on tullut miehen sovinnon ja pe- 
lastuksen hetki, mutta lähellä on myös kaiken maailman 
hetki. Ja sentähden kuultelee aina kansa erinomaisella le- 
vottomuudella kaikua kivessä, koska kellot soi. He soisi- 
vat miehen sovinnon päivän valkenevan, mutta muistele- 
vat kauhistuen maailman tuomiohetkeä. 

Tämä oli tarina, jonka Aapo kertoi veljillensä Sonni- 
mäen nummella. 

TIMO. Mutta saapa ukko hikoilla. Aina tuomiopäivään 
asti! Ohhoo! 

SIMEONI. Sinä tomppeli, katso ettei juuri tällä hetkellä 
möräise tuomion torvi. 

Eero. Maailman lopusta ei ole yhtään pelkoa niin 
kauan kuin pakanoita maan päällä löytyy. No Jumala pa- 
ratkoon! tässähän on seitsemän villittyä pakanaa vallan 
kristikunnan helmassa. Mutta eihän niin pahaa, ettei siinä 
aina jotakuta hyvääkin. Olemmehan maailman pylväitä 
me. 

JUHANI. Sinäkö maailman pylväs? Kuustuumainen. 

SIMEONI. Vapisetpa, Eero, vapiset kuin perkele, kun lä- 
hestyy päivä, jota pilkkaat nyt. 

TIMO. Sitä ei hän tee, sen takaan minä. Ohhoo! silloin- 
pa on meteliä ja mullerrusta. Kaksi mullerrusta on jo ol- 
lut, kolmas on vielä tulematta; ja silloin tapahtuu se suuri 
autuuden merkki; silloin maailma on menevä tuhaksi ja 
tomuksi kuin kuiva virsu. Silloinpa karja aholla mörää ja 
siat kujalla kauheasti vinkuu, jos nimittäin tämä tuho on 
tapahtuva kesäiseen aikaan, mutta jos se talvella tapah- 
tuu, niin karjapa silloin ometassa teiskaa ja mörää ja lää- 
tin pahnoissa sika-parat vinkuu. Silloinpa on melskettä, 

pojat. Ohhoo! Kaksi mullerrusta on jo ollut, kolmas on 
vielä tulematta, niinkuin sokea-eno sanoi. 

SIMEONI. Niin, niin, muistelkaamme tätä päivää. 

JUHANI. Vaf'etkaa jo, veljet. Varjele Jumala! käännätte- 
hän perin nurinniskoin tässä miehen sydämmen. Nukku- 
kaamme, nukkukaamme! 

Niin he haastelivat, mutta kanssapuheensa vaikeni vii- 
mein ja uni kallisti heidät alas toisen toisensa perästä. 
Heistä viimeisenä istui valveillansa Simeoni, nojaten itse- 
änsä vasten hongan pulloista juurta. Hän istui ja mietiske- 
li hartaasti näitä maailman viimeisiä aikoja ja tuomion 
suurta päivää. Ja punaisina, kosteina, liepeinä paloivat hä- 
nen silmänsä, mutta ruskea punerrus hänen karheista pos- 
kistansa paistoi kauas. Lopulta nukkui myöskin hän; ja 
niin he kaikki makeasti uneksuivat nuotion ääressä, joka 
loimotti vielä hetken, mutta vähitellen raukeni ja sammui. 
Päivä hämärätyi ja hämärä sakeni yöksi; ilma oli lenseä ja 
paahteinen; välähteli tuolloin tällöin koillisessa taivaan 
alla, koska ylös kohosi tuima ukkosilma. Kotkan vauhdil- 
la läheni se kirkonkylää, viskeli kohdustansa tulta ja sy- 
tytti äkisti pappilan riihen, joka, kuivaa olkea täynnä, lei- 
mahti pian valtaiseen tuleen. Rupesivat kellot pauhaa- 
maan ja tuli liikettä kylään, kaikkialta kiirehti väkeä hur- 
jalle tulelle, virtasi miestä ja naista, mutta turhaan. Peloit- 
tavasti loimotti riihi, ja veripunaiseksi muuttui taivaan 
kansi. Mutta ilma nyt rynkäsi kohden Sonnimäkeä, jossa 
veljekset makasivat sikeässä unessa; ja heidän kuorsauk- 
sistaan remahteli nummi. Nytpä hirmuinen jyräys on hei- 
dät herättävä ja silloin he säikähtävät pahemmin kuin 
koskaan eläissänsä. Heidän unihouriva mielensä kauhis- 
tuu, koska viipymättä pujahtaa muistoonsa synkeä tarina, 
kuvailukset maailman lopusta, luonnon riehuessa heidän 

ympärillään kolkossa yössä. Ja mikä on valoa tässä yössä, 
on ukkospilven salamista ja kamala haame aaltoilevasta 
palosta kylässä. — Nyt välähti ja vilauksessa seurasi verra- 
ton jyräys, joka paikalla herätti veljekset. Huutaen kovas- 
ti ja kirkuvalla äänellä, loiskasivat he yhtaikaa ylös maas- 
ta, ja hiukset harreillaan pystyssä kuin kahiseva kahila, ja 
silmät renkaina päässä, tuijoittelivat he kohden toinen 
toistansa muutaman silmänräpäyksen. 

SIMEONI. Tuomiopäivä! 

JUHANI. Missä ollaan, missä ollaan? 

SIMEONI. Jokos mennään? 

JUHANI. Auta meitä, armo! 

AAPO. Hirveätä, hirveätä! 

TUOMAS. Hirveätä kyllä. 

TIMO. Herra varjele meitä poika parkoja! 

SIMEONI. Jopa kellot soivat! 

JUHANI. Ja kivi kilisee ja tanssii! Hii, haa! 

SIMEONI. » Taivaan kellot soivat!» 

JUHANI. »Ja vaipuvat mun voiman?!» 

SIMEONI. Ja näinkös nyt vaan mennään? 

JUHANI. Auta meitä, laupeus ja armo! 

AAPO. Voi kauheutta! 

JUHANI. Tuomas, Tuomas, tempaise tuosta takinhän- 
nästäni kiinni! Hii, haa! 

SIMEONI. Hii, haa! nyt mennään, mennään! 

JUHANI. Tuomas, minun veljeni Kristuksessa! 

Tuomas. Tässä olen; mitä tahdot? 

JUHANI. Rukoile! 

TUOMAS. Niin, rukoile tässä. 

JUHANI. Rukoile, Timo, jos taidat! 

TIMO. Tahdon koettaa. 

JUHANI. Tee se pian! 

TIMO. Oi Herra, suru suuri, o Bethlehemin armoistuin! 

JUHANI. Mitä sanoo Lauri? 

LAURI. Enhän tiedä mitä sanon tässä kurjuudessa. 

JUHANI. Kurjuus, ääretön kurjuus! Mutta luulenpa kui- 
tenkin, ettei ole loppu juuri vielä. 

SIMEONI. Oi jos annettaisiin meille armonaikaa vielä 
yksi päiväkin! 

JUHANI. Tai yksi viikko, kallis viikko! — Mutta mitä 
aattelemme tästä kamoittavasta valosta ja kelloin sekavas- 
ta kaikunnasta? 

AAPO. Onhan tulipalo kylässä, hyvät ihmiset. 

JUHANI. Niin, Aapo, ja hätäkello moikaa. 

EERO. Tulessa on pappilan riihi. 

JUHANI. Menköön tuhannen riihtä kun vaan seisoo 
tämä matoinen maailma ja me sen seitsemän syntistä las- 
ta. Herra auta! Uihan koko ruumiini kylmän hien virras- 
sa. 

TIMO. Eipä ilman ettei minunkin housuni vapise. 

JUHANI. Verraton hetki! 

SIMEONI. Näin meitä Jumala rankaisee syntiemme täh- 
den. 

JUHANI. Totta! Miksipä lauloimme tuon ilkeenaikaisen 
veisun Rajamäen rykmentistä? 

SIMEONI. Te pilkkasitte hävyttömästi Mikkoa ja Kai- 
saa! 

JUHANI. Ettäs sanot! Mutta Jumala siunatkoon heitä! 
Hän siunatkoon meitä kaikkia, kaikkia, lukkariakin! 

SIMEONI. Se rukous on taivaalle otollinen. 

JUHANI. Lähtekäämme tästä hirmuisesta paikasta. Tuol- 
tahan leimuaa tänne palo kuin kadotuksen pätsi, ja tuolta 
kiilustaa kiven kyljestä nuo silmätkin niin surkeasti pääl- 
lemme. Tietäkää, että juuri Aapon kertomus niistä kissan- 

silmistä saattoi matkaan tämän ravistuksen selkäluissam- 
me. Mutta lähtekäämme liesuun, ja älköön kukaan meistä 
unohtako pussiansa ja aapistoansa. Pois veljet! Tammis- 
toon marssitaan Kyöstin luokse, Kyöstin luokse Herran 
avulla, ja siitä huomenna kotia, jos eletään. Mennään nyt! 

LAURI. Mutta kohta on niskassamme roima sade ja kas- 
tummepa kuin rotat. 

JUHANI. Anna kastua, anna kastua! Saatiinhan vielä 
armo. Mennään nyt! 

He riensivät pois, astellen kiivaasti toinen-toisensa jäl- 
jestä, joutuivat pian santaiselle tielle ja teroittivat suun- 
tansa kohden Tammiston taloa. Tulen iskussa ja jyrinässä, 
joka monialle kiiriskeli taivaan alla, he käyskelivät het- 
ken, kunnes rupesi heitä valelemaan rankka sade. Silloin 
tuimensivat he käymisensä juoksuksi ja lähenivät »Kulo- 
mäen kuusta», joka, korkeutensa ja tuuheutensa tähden 
kuuluisa, seisoi juuri maantien varrella suojana monelle 
sateessa kulkevalle. Tämän juurelle veljekset istuivat kuu- 
ron kestäessä ja pauhatessa valtaisen kuusen; mutta koska 
ilma yleni, jatkoivat he kulkunsa taas. Asettuipa luonto, 
tuuli taukosi, pilvet pakenivat ja kelmeänä kohosi kuu 
metsän latvoista ylös. Ilman kiirettä ja huolta astelivat jo 
veljeksetkin läiskyvällä tiellä. 

TUOMAS. Olenpa usein aatellut mistä ja mitä on ukko- 
nen, tuo leimaus ja jyrinä. 

AAPO. Siitähän sanoi sokea-eno syntyvän taivaalle tä- 
män kapinan, koska pilvilohkareitten väliin on sijoittunut 
kuivaa hietaa, tuulenkierrosten nostamana ylös ilmaan. 

TUOMAS. Kuinkahan ollee. 

JUHANI. Mutta lapsenpa mieli yhtäkin kuvailee. Kuin- 
kaspa ennen tuonpäiväisenä paitaressuna aattelin ukko- 
sesta minä? Jumalahan, näetkös, silloin ajeli jyritteli pit- 

kin taivaan katuja, ja tulta iski kivinen tie ja pyörän rau- 
tainen kenkä. Hähhäh! Lapsella on lapsen mieli. 

TIMO. Entäs minä? Samaan suuntaanhan tuumiskelin 
minäkin, koska mokomana pienenä peijakkaan peukalona 
kapsuttelin kujalla ukon jyskyessä, tapsuttelin, tapsuttelin 
paitatilkku päällä. Jumala jyrää peltoansa, aattelin minä, 
jyrää ja livauttelee oikein makeita iskuja sonninsuoroisella 
piiskallansa, ja iskuistapa noin nyt säkenöitsee pulskin 
ruunan pullea reisi, niinkuin muhkean hevon lautasilta 
näemme kipinöitä heltivän, koska sitä pyhkeilemme. Niin, 
olivatpa nämät mietteitä. 

SIMEONI. Aattelinpa lapsena ja aattelen vielä: taivaan 
leimaus ja jyrinä on ilmoittava Jumalan vihaa syntisiä 
kohtaan maan päällä; sillä ihmisten synnit ovat suuret, lu- 
kemattomat kuin santa meressä. 

JUHANI. Tosin tehdään täällä syntiä, sitä ei taida kiel- 
tää, mutta kylläpä täällä syntistäkin oikein suolassa ja 
pippurissa keitetään. Poikani, muisteleppas kouluretkeäm- 
me ja mitä sen kestäessä koimme. Lukkarihan meitä kynsi 
ja pöllytti kuin haukka; sen tunnen vielä ja puren ham- 
masta, mun poikaseni. 

Mutta kului öinen tie ja läheni Tammiston talo, johon 
veljekset astuivat vakaasti sisään, ja Kyösti rakensi heille 
oivalliset sijat. Tämä Kyösti, mies jykevä kuin hirsi, oli ta- 
lon ainoa poika, mutta ei mielinyt koskaan astua isännyy- 
tensä valtaan, vaan tahtoipa hän aina oleskella oloillansa, 
itseksensä. Oli hän myös kerran käyskellyt kuin riiviössä 
pitkin kyliä, saarnaten ja huutain; ja tähän tilaan, niin- 
kuin kerrotaan, saattoi hänen tuumaukset uskon asioissa. 
Ja koska hän viimein tuosta selkeni, oli hän taasen muu- 
toin sama kuin ennenkin, mutta ei nauranut hän milloin- 
kaan enään. Ja se kummallinen kohta myös tapahtui, että 

hän piti tästälähin parhaina ystävinänsä Jukolan veljeksiä, 
joita hän tuskin oli tuntenutkaan ennen. Tämänpä miehen 
luoksi nyt astuivat veljekset ottamaan kortteeriansa yöksi. 

Neljäs luku 


Seuraavana päivänä lähenivät Jukolaiset kotoansa taas, 
astellen toinen toisensa jäljestä. Mutta viheliäinen oli hei- 
dän muotonsa: vaatteensa pahoin revityt, kasvonsa kirja- 
vat mustelmista ja haavoista. Juhanilta, joka vaelsi edellä, 
oli vasen silmä isketty melkein umpeen, kovin olivat tur- 
puneet Aapon huulet, Timon otsasta oli puhjennut ulos 
ankara sarvi, ja ontuen käyskeli Simeoni toisten perässä. 
Pää heiltä kaikilta oli pahoin pehmitetty; ja mikä oli kää- 
rinyt sen ympäri tyhjennetyn eväspussinsa, mikä temmais- 
nut mekostansa ryysyjä haavoillensa. Tällaisessa tilassa 
palasivat kouluretkeltänsä; ja riensivät heitä vastaan koi- 
ransa Killi ja Kiiski, iloisesti liehakoiten. Mutta veljekset 
eivät juuri jaksaneet osoitella hyväilystä takaisin uskollisia 
vartijoitansa kohtaan. Mutta ken oli heidän kanssaan 
näin pahoin menetellyt? Ken oli voinut näin masentaa Ju- 
kolan vahvat veljekset? Olihan tämä Toukolaisten kosto- 
työ. He, saatuansa tiedon Jukolaisten viipyvän Tammis- 
tossa, yhtyivät liittoon kahdenkymmenen miehen voimalla 
ja kätkivät itsensä tien varrelle pensastoon vartomaan vi- 
hamiehiänsä. Siinä he kauan torkkuivat ja vartoivat, kou- 
rissa jykevät aseet. Mutta viimein, koulumiesten lähetessä, 
karkasivat liittolaiset heidän päällensä tulisella vauhdilla, 
tien molemmilta puolilta he rynkäsivät päin, ja nousi hir- 
veä seiväsleikki, jossa veljekset piestiin pahoin. Mutta il- 

maiseksi eivät Toukolaisetkaan taistelosta seljinneet, vaan 
tunsipa monikin huimauksella veljesten nyrkkien vaiku- 
tuksen. Kaksi heistä kannettiin pyörtyneinä kotiansa: Ku- 
ninkalan Eenokki ja Kissalan Aapeli. Ja paistoi silloin Aa- 
pelin pääkallo niskasta aina otsaan asti, paistoi kuin ti- 
nakannun pohja. Juhanin koura oli tehnyt tämän töykeän 
raivaustyön. 

Mutta viimeinpä toki istuivat veljekset kotonsa avaras- 
sa tuvassa, väsyneinä kovin. 

JUHANI. Kenen vuoro on lämmittää sauna? 

TIMO. Onhan se minun. 

JUHANI. Lämmitä se sitten että kiukaat rymisee,. 

TIMO. Parastani tahdon koettaa. 

JUHANI. Tee se aika-mekosta, sillä haavamme tarvitse- 
vat löylyä; totisesti! Mutta sinä, Eero, käyppäs Routiosta 
tuoppi viinaa, jonka hinnaksi määrään korvestamme par- 
haan hirren. Tuoppi viinaa! 

SIMEONI. Siinähän ehkä liiaksikin. 

JUHANI. Se tuskin riittää rasvoiksi seitsemälle miehelle. 
Onhan tässä, Herran tieten, haavoja kuin tähtiä taivaalla; 
ja kovin kivistää ja potkii tämä silmä, mutta kovemmin 
vielä sappi ja sydän täällä sisussa. Mutta kaikki hyvin, 
kaikki hyvin! Jukolan Jussi ei ole kuollut vielä. 

Ilta tuli, alakuloinen syyskuun ilta, Eero toi Routiosta 
viinan ja Timo saattoi sanoman, että sauna oli valmis; ja 
muuttui hieman leppeämmäksi veljesten äkeä mieli. Läksi- 
vät he kylpemään ja löylyä heitti Timo, paukahtelivat kiu- 
kaan mustettuneet kivet ja pilvenä kiiriskeli kuuma höyry 
ympäri saunaa. Kaikin voimin käytteli nyt kukin mäihä- 
pehmeätä, ihanata lehtivihkoansa, he kylpivät ja hauteli- 
vat haavojaan, ja kauas kuului saunasta vihtain vinha 
mätkinä. 

JUHANI. Saavatpa nyt haavamme sen turkin-polskan. 
Saunanlöyly, sehän sairaan ruumiin ja sielun paras lääke 
täällä. Mutta kirveleepä silmä kuin peeveli! No kirvele ja 
karvele, sitä tuimemmin annan sinulle kuumuutta nis- 
kaan. Kuinka on turpas laita, Aapo? 

AAPO. Sulaapa tuo vähitellen. 

JUHANI. Hutkiele ja nuiji sitä kuin Ryssä koniansa, niin 
kyllähän pehmiää. Mutta uutta löylyä, Timo, koska on 
virkas tänä iltana meitä palvella. — Kas niin poikaseni! 
Annappas tulla vaan. Onpas siellä kuumaa, onpas siellä 
kuumaa! Sillä lailla, sinä vekama-veljeni! 

LAURI. Ottaa kynsiin. 

JUHANI. Saakootpa kynnet kyytinsä myös. 

AAPO. Herkene jo heittämästä, poika; onpa muutoin 
tiemme täältä ulos joka miehen. 

EERO. Kiittäkäämme häntä vähän vielä, ja olemmepa 
kartena pian. 

JUHANI. Olkoon jo kylliksi, Timo. Äläppäs heitä enään. 
Älä helvetissä heitä enään! — Lähdetkö alas, Simeoni? 

SIMEONI. Lähdenpä minä poloinen poika. Ja ah, jos tie- 
täisitte miksi! 

JUHANI. Sanoppas. 

SIMEONI. Muistele, ihminen, kadotuksen pätsiä ja ru- 
koile yöt ja päivät. 

JUHANI. Mitä hulluja! Salli ruumiis saada jos se niin 
tahtoo; sillä jota kuumempi löyly, sitä parempi sen paran- 
tava vaikutus ja voima. Kylläs sen tiedät. 

SIMEONI. Kenen tämä lämmin vesi tässä ämpärissä kiu- 
kaan juurella? 

JUHANI. Se on minun, sanoi seppä tupaansa. Älä koske 
siihen. 

SIMEONI. Otanpa siitä pienen lirauksen. 

JUHANI. Älä, veikkonen veli-kulta, muutoin on paha. 
Miksi et lämmittänyt itsellesi? 

TUOMAS. Mitä tuossa turhia ärhentelet? Otahan minun 
sangostani, Simeoni. 

TIMO. Taikka minun, tuossa parven rappusen alla. 

JUHANI. Ota sitten vaikka minunkin ämpäristäni, mutta 
jätäppäs ainakin puolet jäljelle. 

LAURI. Fero! Sinä riivattu, katso etten viskaise sinua 
parvelta alas. 

AAPO. Mitä konsteja ja koukkuja on teillä siellä nurkas- 
sa, te kaksi? 

JUHANI. Mitä närinää siellä? Häh? 

LAURI. Toista selkään puhaltelee. 

AAPO. Siivosti vaan, Eero! 

JUHANI. Heh, vihakiiski. 

SIMEONI. Eero, Eero, eikö löylyn mojova kuumuuskaan 
tuo mieleesi helvetin tulta. Muistele Hemmolan Juhoa, 
muistele Hemmolan Juhoa! 

JUHANI. Hänpä tautivuoteellansa näki sen tulisen jär- 
ven, josta hän kerran vielä pelastettiin, ja siitä syystä, 
niinkuin hänelle sanottiin, että hän aina saunanparvella 
oli muistellut helvettiä. — Mutta päivänkö valo tuolta kiil- 
tää läpi nurkan? 

LAURI. Kirkkaan päivän. 

JUHANI. O peto! sauna veisaa viimeistä värssyänsä: Sen- 
tähden olkoon isännyyteni ensimmäinen pyrkimys uusi 
sauna. 

AAPO. Uusihan tässä kyllä tarvitaan. 

JUHANI. Uusi, uusi ilman kieltoa. Saunaton talo ei käy 
laatuun sekä kylpemisen että emännän ja muonamiesten 
muijien lasten-saamisen tähden. Niin, ryöhäävä sauna, 
haukkuva halli, kiekuva kukko ja naukuva kissa, nehän 

oivan talon tunnusmerkkejä ovat. Niin, onpa sillä teke- 
mistä ja puuhaa, joka meidän talon vastaanottaa. — Tar- 
vittaisiinpa hieman taasen löylyä, Timo. 

TIMO. Saaman pitää. 

SIMEONI. Mutta muistelkaamme, että on lauvantai-ilta. 

JUHANI. Ja katselkaamme ettei riipu nahkamme pian or- 
ressa kuin entisen piian. Hirvittävä tapaus! 

SIMEONI. Tyttöhän ei koskaan ehtinyt saunaan toisten 
seurassa, vaan kuhkaili ja kahkaili siellä muiden jo maa- 
tessa. Mutta eräänä lauvantai-iltana viipyi hän tavallista 
kauemmin. Käytiinpä häntä etsimään; mutta mitä löyttiin 
hänestä? Ainoastaan nahka orressa. Ja oikeinpa mestarin 
tavalla oli tämä nahka nyljetty, olivatpa siinä hiukset, sil- 
mät, korvat, suu ja vielä kynnetkin jäljellä. 

JUHANI. Olkoon se tapaus meille... Kas, kas, kuinka vi- 
haisesti tuo selkäni ottaa löylyä! Niinkuin et olis saanut 
maistaa vihtaa sitten uuttavuotta. 

LAURI. Mutta kuka oli hänet nylkenyt? 

TIMO. Kuka; kysy sitä. Kukas muu kuin se... 

JUHANI. Pää-ukko. 

TIMO. Niin. Hän, joka käy ympäri kuin kiljuva peura. — 
Kauhea tapaus! 

JUHANI. Pistäppäs, Timo-poika, tuo paitani tuolta orrel- 
ta kouraani. 

TIMO. Ja tämäkö? 

JUHANI. Noh! Eeron tilkkusta hän tarjoo tässä miehelle. 
Voi sinua! — Tuo keskimmäinen tuossa. 

TIMO. Ja tämäkö? 

JUHANI. Siinähän aikamiehen mekko. Tattis vaan. — 
Kauhea tapaus, sanon minäkin, mentyäni vielä äskeiseen. 
Mutta olkoon se meille muistimeksi, että »aatosta juhla 
korkein». — Nyt peskäämme itsemme puhtaiksi kuin oli- 

simme lähteneet napamuijan nopsista kourista; ja sitten 
tupaan paita kainalossa, ja tulehtunut ruumis saakoon 
niskaansa oikein raikasta ilmaa. — Mutta luulenpa, tuo sil- 
mä-kulta kuultelee hieman. 

SIMEONI. Mutta eipä kuultele tuo jalkani, vaan särkee 
ja mojoo kuin kiehuvassa mujussa. Mihin joudun sen 
kanssa, minä kurja? 

EERO. Pane koreasti ma'ata tultuamme tupaan ja rukoi- 
le jalkain voidetta, ja sitten kiitä Luojaas, joka sinun tänä- 
pänä varjeli »ettet ole jalkaas kivehen loukannut», niin- 
kuin luemme ehtoorukouksessa. 

SIMEONI. Minä en kuule sinua, minä en kuule. 

EERO. Rukoile sitten korvarasvaa myös. Mutta astuppas 
jo liikkeille, jäätpä muutoin tänne peijakkaan saaliiksi. 

SIMEONI. Korvani ovat sinua kohtaan ummessa, um- 
messa hengellisellä tavalla. Ymmärrä, ihminen! 

EERO. Tule nyt, onpa muutoin pian nahkasi orressa, ja 
oikein ruumiillisella tavalla. 

Alastomina ja varikuumina he astuivat saunasta tu- 
paan; ja ruumiinsa ruskoittivat kuin päivän polttama koi- 
vun-kuori. Tultuaan sisään, istuivat he levähtämään het- 
keksi, hellittäen hikeä runsaasti; ja siitä pueskelivat he vä- 
hitellen päällensä. Mutta Juhani rupesi nyt keittämään 
rasvoja koko haavoitetulle veljeskunnalle. Hän asetti tu- 
lelle vanhan, malmisen ja varrettoman pannun, kaatoi sii- 
hen tuopin viinaa ja viinaan sekoitti hän kaksi korttelia 
kruutia, korttelin tulikivijauhoja ja suoloja saman verran. 
Ja koska tämä oli kiehunut noin tunnin, nosti hän keitok- 
sen jähtymään, ja rasva, pikimustan vellin kaltaisna, oli 
valmis. Haavojansa, varsinkin niitä, jotka löytyi heidän 
päissään, voitelivat he tällä voiteella ja pyhkäisivät uutta, 
keltaruskeata tervaa päälle. Ja silloinpa kovin likistyivät 

heidän hampaansa yhteen ja kasvonsa mustenivat hirveäs- 
ti; niin karvasteli haavoissa ankara lääke. Mutta Simeoni 
rakensi ehtoollisen, kantoi pöytään seitsemän reikäleipää, 
kuivan naudan-kontan ja harjallisen pöytyrin naurishau- 
taa. Mutta ruoka tänä iltana ei kovin heille maistanut, 
vaan pianpa siirtyivät he pöydästä, riisuivat päältänsä ja 
painuivat alas vuoteillensa. 

Yö oli pimeä ja kaikkialla vallitsi äänettömyys ja hiljai- 
suus. Mutta äkisti valkeni avaruus Jukolan ympärillä; sen 
sauna oli syttynyt tuleen. Sillä kuumaksi oli Timo lämmit- 
tänyt harmaakivisen uunin, josta seinä rupesi kytemään ja 
lomahti viimein liekkiin. Ja niinpä ihanassa rauhassa paloi 
rakennus tuhaksi, yhdenkään silmän näkemättä. Ja koska 
aamu koitti, löytyi Jukolan saunasta jäljellä ainoastaan 
muutama kytevä kekäle ja uunin hohtava raunio. Viimein, 
puolipäivän aikana heräsivät myös veljekset, nousivat jo- 
tenkin raittiimpina kuin menneenä iltana, pukivat päällen- 
sä ja rupesivat murkinalle, joka nyt tuntui heille makui- 
saksi. Kauan he atrioitsivat sanaakaan lausumatta, mutta 
lopulta nousi juttu tuota jyrkeästä tapauksesta tiellä Tam- 
miston ja Toukolan välillä. 

JUHANI. Aika saunan saimme totisesti; mutta ryövärei- 
nä he karkasivat päällemme seipäillä ja karangoilla. Mut- 
ta ah! olisi meillä myös ollut aseet kourissa ja vaara sil- 
missämme varoilla, niin sahattaisiinpa tänäpänä Touko- 
lan kylässä arkunlautoja, ja haudankaivajalla olis työtä. 
Kissalan Aapelille annoin kuitenkin osansa. 

TUOMAS. Valkea, hiukseton linja juoksi hänen otsaltan- 
sa niskaan alas kuin linnunrata syksytaivaalla. 

JUHANI. Sinä näit sen? 

TUOMAS. Minä näin sen. 

JUHANI. Hän on saanut. Mutta muut, muut, Herran 
Kiesus! 

EERO. Heitä kostamme aina ytimiin asti. 

JUHANI. Lyökäämme kaikki yksimielisesti päämme yh- 
teen ja nouskoon siitä tuuma verrattomaan kostoon. 

AAPO. Miksi tekisimme ijankaikkiset tuhot? Käykääm- 
me lakiin ja oikeuteen, vaan ei omankäden työhön. 

JUHANI. Ensimmäisen Toukolaisen, jonka saan kynsiini, 
syön kitaani elävältä nahkoineen ja karvoineen; siinä on 
laki ja oikeus. 

SIMEONI. Kurja veljeni! aiotko sinä koskaan joutua tai- 
vaan perilliseksi? 

JUHANI. Mitä huolin taivaasta, ellen saa nähdä Tuhka- 
lan Matin verta ja rapaa! 

SIMEONI. Voi hirmu itseäs, voi hirmu! Täytyy itkeä. 

JUHANI. Itke sinä kissan kuolemasta, vaan älä minun 
tähteni. Hmmh! Minäpä teen makkaroita. 

TUOMAS. Tämän raatelemisen kostan minä kerran, sen 
lupaan ja vannon. Susihan miestä näin menettää. 

JUHANI. Villisusi. Minä vannon saman valan. 

AAPO. Se kosto lankee takaisin omalle niskallemme; 
mutta lain tuomio rankaisee heidät ja palkitsee meidät. 

JUHANI. Mutta lain kautta ei tule kärsimään heidän sel- 
känsä näistä haavoista, joita kannamme. 

AAPO. Sitä hullummin heidän kukkaronsa ja kunniansa. 

SIMEONI. Pois mielestämme verinen kosto, ja turvat- 
kaamme lakiin. Niin tahdon, vaikka mieleni kovin ka- 
mookin keräjätalon menoa ja hälinää. 

JUHANI. Jos siihen tulee, niin eipä juuri kömmähdy 
tämä poika siinäkään paikassa. Tosin pamppailee sydän 
hieman, koska ensi kerran seisomme korkeanoikeuden 
pöydän edessä, mutta pianpa itsensä röyhistää aika-mies. 

Muistanpa vielä, oltuani vierasmiehenä Koivulan Kaisa- 
rukalle, joka etsi elatusta lapsellensa, muistanpa koska 
komsarjus huusi: » Juhani Juhaninpoika Jukola, Toukolan 
kylästä!» 

TIMO. »Ja nuorempi veljensä Timoteeus!» Minähän olin 
siellä myös; ja saipa Kaisa lapsellensa isän että paukahti. 
Minähän olin vierasmiehenä myös, Juhani. 

JUHANI. Olit, olit. Mutta sielläpä vasta väkeä porstua, 
porras ja piha täys. Porstuassapa istuin minä ja juttelin 
Tammiston Kyöstin kanssa, mitä ja kuinka pojan piti la'in 
edessä lausuman. Hartaasti juuri haastelinkin hänelle, 
nyppien takkinsa nappia noin, tuolla tavalla, koska kom- 
sarjus eli sudenkutsija huusi korkealla äänellä, että kyllä 
monen silmät ja korvat pöllähtivät pystyyn: » Juhani Juha- 
nin poika Jukola, Toukolan kylästä!» 

TIMO. »Ja nuorempi veljensä Timoteeus!» Ja saipa, koi- 
ra vieköön! Kaisa lapsellensa isän. 

JUHANI. Sai kyllä. 

TIMO. Vaikka ei meitä valallekaan laskettu. 

JUHANI. Ei laskettu; tosi; mutta vakava ja vilpitön pu- 
heemme vaikutti paljon. 

TIMO. Ja nimemme on kulkenut protokollissa ja supli- 
kaaneissa aina keisariin asti, heh! 

JUHANI. Hyvin tietty. — Niin huusi komsarjus, ja silloin- 
pa vähän hetkautti pojan sydänketoissa, mutta pianpa 
hän perehtyi ja lasketteli suustansa totuuden järkähtämä- 
töntä kieltä kuin apostoli itse, huolimatta koko keräjä- 
kunnan naurusta ja tirskunnasta. 

TIMO. Niinhän keräjissä leivotetaan; ja kaikki käy hy- 
vin. Mutta vedetäänpä siellä kuitenkin yhtäkin veto- 
nuoraa ja yksikin vikkelä kampurajalka heitetään. 

JUHANI. Tosi; mutta oikeus ja totuus kieppaisee itsellen- 
sä lopulta väkistenkin voiton monen konstin päästä. 

TIMO. Monen konstin ja koukun päästä; niin kyllä, ellei 
itse ilminen peijakas ole asiamiehenä, joka tekee yön päi- 
väksi ja päivän yöksi ja piimäksi mustan tervan. — 
Mutta yksi asia on yhtä hyvä kuin kaksikin. Miksi ei Ju- 
mala asettanut oikeuden ratkaisemista lujemmalle, ja pe- 
rin pohjin lujalle perustalle täällä? Miksi vierasmiehet, 
vaikeat tutkinnot ja lainoppineitten koukut? Tämähän 
mielestäni olis suorin tie oikeuteen ja totuuteen, koska 
asia näkyy hämäräksi, eikä saata sitä pohtia. Koko keräjä- 
kunta, ja itse tuomari etunenässä, astuu ulos pihalle, jossa 
komsarjus eli jahtivouti soittaa ankaran suurta koivutor- 
vea, jota kutsuttaisiin keräjätorveksi; sitä hän soittaisi toi- 
tottaen muutaman kerran ja pitäen sen kitaa kohden Her- 
ran korkeutta. Mutta silloin aukenis taivas ja oikeuden 
enkeli ilmestyisi kaikelle kansalle, kysyen korkealla äänel- 
lä: »mitä komsarjus tahtoo», mutta häneltä kysyisi kom- 
sarjus takaisin korkealla, huutavalla äänellä: »onko kan- 
nustettu miesi viaton vai syyllinen?» Nytpä kirkastettu en- 
keli antaisi vastauksen, jonka oikeutta ei kenenkään tar- 
vitsis epäillä ja jonka mukaan tulisi miestä joko päästää 
Herran huomaan tai sukia oikein aika lailla. Niinpä, luu- 
len minä, kävisi hyvin kuntoon kaikki. 

JUHANI. Miksi niinkään paljon komentoa ja hunööriä? 
Katsokaapas kuinka minä olen tuumiskellut asiaa. Olisin- 
pa Luojana asettanut näin: Syytetty mies vahvistakoon sa- 
nansa valalla, pyhällä valalla, ja jos hän oikein vannoo, 
niin lähteköön vapaana miehenä marssimaan kotiansa 
taas, mutta jos häntä miellyttäisi pistää suustansa valheen, 
niin auetkoon allansa matoinen maa ja nielköön hänen 
helvettiin alas. Siinähän totuuden suorin tie. 

AAPO. Se keino voisi käydä päisin, mutta ehkäpä kui- 
tenkin parhain kaikki niinkuin sen kerran asetti itse vii- 
sauden Isä. 

JUHANI. Parhain. Tässä istumme revittyinä, rupisina, 
silmäpuolina kuin kollikissat maaliskuussa. Onko tämä 
herttaista? Peeveli! tämä maailma on suurin hulluus mikä 
löytyy auringon alla. 

SIMEONI. Niin on hän asettanut, Herra, sillä hän tahtoo 
koetella ihmislapsen voimaa uskossa. 

JUHANI. Voimaa uskossa. Hän koettelee ja kokee, mutta 
hänen koetustensa kautta menee sieluja siihen ijankaikki- 
seen saunaan niinkuin sääksiä vaan; sinne, johon en soisi 
kärmettäkään minä, vaikka syntinen ihminen. 

TUOMAS. Kova leikki on tämä elämä ja maailma. Vä- 
hänpä on kunkin toivoa niin pienestä osasta kuin Josua ja 
Kaaleppi kuuden sadan tuhannen miehen seassa. 

JUHANI. Oikein! Mitä on siis tämä elämä? Helvetin 
porstua. 

SIMEONI. Juhani, Juhani, malta mieles ja kieles! 

JUHANI. Helvetti valmis, sanon minä, jos oikein pahan 
pääni päälleni otan. Minäpä täällä olen kärsivä sielu ja 
Toukolan pojat perkeleitä, haarut kourissa. Häijyjä hen- 
kiä ovat ihmiset meitä kohtaan. 

AAPO. Astukaammepas hieman omaan poveemme. Ih- 
misten vihan olemme kenties suureksi osaksi itse virittä- 
neet ja voimassa pitäneet. Muistakaamme kuinka olemme 
heidän naurismaissaan ja hernehuhdissaan peuhailleet, 
sotkeneet onkiretkillämme heidän jokirantojensa heinän, 
ampuneet usein heidän piirittämänsä karhut ja monta 
muuta sellaista temppua tehneet, huolimatta lain uhkauk- 
sista ja omantunnon äänestä. 

SIMEONI. Olemmehan vihoittaneet taivaan ja maan. 
Useinpa ma'ata pannessani ja muistellessani nuoruutem- 
me ilkivaltaisia töitä, pistelee aivan kipeästi kurjaa rintaa- 
ni tuo omantunnon tulinen miekka, ja tuntuupa kuin kuu- 
lisin eriskummallisen kohinan kuin kaukaisen, huokaile- 
van sateen, ja kuin synkeä ääni vielä kuiskaisi minua kor- 
vaan: »Jumalan ja ihmisten huokaus Jukolan seitsemän 
pojan tähden». Tuho uhkaa meitä, veljet, eikä kiillä meille 
onnen tähti ennen kuin on meidän ja ihmisten väli parem- 
malla kannalla. Miksi emme siis kävisi pyytämään anteek- 
sik, luvaten tästälähin toisin eleskellä? 

EERO. Minä itkisin, jos taitaisin. Simeoni, Simeoni! »ei 
paljon puutu ettet»... Jaa, ei paljon puutu. »Mutta mene 
tällä haavalla matkaas». 

SIMEONI. Niin, niin, kyllähän viimeisenä päivänä näh- 
dään. 

TIMO. Kääntyisikö minun pääni anteekspyyntöön? En 
usko sitä. 

TUOMAS. Fi niinkauan kuin korppi on musta. 

EERO. » Tuomiolle tullessamme» siis tapahtuu se toimi. 
Silloinhan on korppi valkea kuin lumi, niinkuin lauletaan 
iloisen pojan ja kultamuorin veisussa. Kernaasti minun 
puolestani olkoot viimeiset tuutissa, ennen kuin tässä ru- 
koukseen rupeemme. 

JUHANI. Usko minua, Simeoni, täällä ei käy kuntoon 
lakkaamatta katsella kuinka on sielumme laita, alati muis- 
tella tuota tulista uumentoa, perkelettä ja pieniä perkelei- 
tä. Sellaiset aatokset joko myllertävät sekaisin miehen 
pään tai kietovat nuoran hänen kaulaansa. — Noita entisiä 
hurjapäisyyksiämme on enemmin pidettävä nuoruuden 
hulluutena kuin synteinä ankarimmassa tarkoituksessa. Ja 
toiseksi, olenpa tullut siihen uskoon ja vakuutukseen, että 

täytyy täällä välimmiten ummistaa silmänsä, eikä olla nä- 
kevänänsä mitä näkee ja tietävänänsä mitä tietää. Niinpä 
täytyy täällä miehen, jos hän tahtoo päästä eheällä turkil- 
la elämän huhmaresta ulos. — Olkaa pöllistelemättä; tässä 
ei tarvita yhtään pöllistystä. — Tarkoitanpa noita pienem- 
piä syntejä Jumalaa kohtaan, vaan ei naapuriani. Naapuri 
ja lähimmäinen on keikkanokka, näpäkärsä ja tarvitsee 
oman parhaansa yhtä hyvin kuin minäkin; mutta Jumala 
on pitkämielinen ja laupias mies, ja antaa viimein aina an- 
teeksi, jos vilpittömästä sydämmestä rukoilemme. Jaa, jaa, 
minä tarkoitan: ei käy kuntoon aina ja joka paikassa hius- 
karvan tarkkuudella vertoa omia töitämme ja pieniä 
tuommoisia kanaljavikkelyyksiämme Jumalan sanan ja 
käskyjen rinnalla, vaan parasta pysyä siinä keskivälissä. 
Törkeitä syntejä tulee meidän karttaa, kaikella muotoa, 
sanon minä, ja rukoilla silmäin voidetta, mutta niitä pie- 
nempiä, nimittäin pienempiä Jumalata kohtaan, ei aina 
laskea omantunnon ongennokkaan, vaan seistä siinä kes- 
kivälissä, keskivälissä. 

SIMEONI. Suuri Jumala! noinhan saatana ihmistä kor- 
vaan kuiskuttelee. 

TIMO. Juuri niinkuin Ollin muori viinahimossa pistää 
tuiskujuttuja Mäkelän emännälle. 

AAPO. Juhani lausui muutaman sanan, joita ihmeellä ja 
närkästyksellä kuultelin. Veli, niinkö opettaa meitä Juma- 
lan käskyt? Niinkö opetti meitä äitimme? Fi suinkaan! 
Yksi seisoo Jumalan edessä tuhantena ja tuhannen yhtenä. 
Mitä siis leksottelet pienemmistä synneistä, mitä keskivä- 
listä, puolustaen kahden herran palvelusta? Sanoppas, Ju- 
hani: mikä on synti? 

JUHANI. Mikä on totuus? sinä Jukolan Salomoni, herra 
Jupisteri ja Ukko-Paavo Savosta? »Mikä on synti?» Aih! 

» Mikä on synti?» Kas kuinka viisaasti kysytty, merkillisen 
viisaasti. » Onpas siinä päätä, siinä meidän pojassa», onpa 
tottakin. Niin, kuka enää puhuukaan? »Mikä on synti?» 
Ahhah! Mikä on totuus? kysyn minä. 

TUOMAS. Mitä venailet ja koukistelet, poika? Tiedä että 
oppi, jonka ilmoitit, on pahanhengen oppia. 

JUHANI. Tahdonpa teille kertoa elävän esimerkin, joka 
puolustaa uskoani lujasti. Muistelkaapas entistä Kirkon- 
kylän nahkuria. Mies tuli kummiin aatoksiin sielustansa, 
synnistä ja maailman mammonasta ja rupesi paljon muut- 
telemaan entistä elämäänsä. Niinpä lakkasi hän äkisti ot- 
tamasta vastaan ja antamasta nahkoja sunnuntai- ja juhla- 
päivinä, huolimatta siitä kuinka tärkeäksi talonpoika kat- 
soi yhden tien ja kaksi asiaa. Turhaanpa varoittelivat hän- 
tä ystävänsä, koska huomasivat työn häneltä vähenevän 
päivä päivältä, mutta hänen virkaveljellensä naapuri- 
talossa ehtimiseen enenevän. Ainapa vaan vastasi hullu 
mies: »minun kätteni työn Jumala kylläkin siunaa, vaikka 
oliskin sitä vähemmin, mutta hänen, joka luulee nyt 
tempaavansa leivänpalan suustani, hänen pitää viimein 
niittämän kirousta otsansa hiestä, koska ei hän Herran 
sapattia kunnioita». Niin hän lausuili, kävellen töllötellen 
pyhäpäivinä |virsikirja kourassa, silmät ympyrjäisinä 
päässä ja tukka pystyssä kuin Pommin Pietarin tukka. 
Mutta mitenkäs tuossa kävi miehen lopulta? Sen 
tiedämme. Tulipas piankin hänen käteensä raskain puu, 
kerjuusauva tuli hänen käteensä, ja hänen tieksensä 
kruunun pitkä sarka. Nytpä hän käyskelee kylästä kylään, 
kallistellen lasia, koska vaan taitaa. Kerranpa kohtasin 
hänen tuolla Kanamäen harjulla tien vieressä; siinä hän 
istui kelkkansa kaustalla, ja kovin oli päissään kurja mies. 
Kuinkas on laitanne, karvari? kysyin minä; »on niinkuin 

on», vastasi hän, kerran katsoa mulauttaen kankeasti 
päälleni. Mutta kysyinpä häneltä vielä: kuinkas nyt 
mestari oikein jaksaa? — »Jaksan niinkuin jaksan», lausui 
hän taasen ja läksi tiehensä, lykäten kelkkaa edellään ja 
lollottaen jonkunmoista hullua veisua. Siinä oli hänen 
loppunsa. Mutta toinen karvari? Hänpä oikein vasta 
rikastui ja rikkaana ja onnellisena miehenä kuolikin. 

AAPO. Ahdaspäinen usko ja hengellinen ylpeys hävitti 
nahkurin, ja niinpä käy kaikille hänen kaimoillensa. Kuin- 
ka hyväänsä, mutta sun oppis on väärää oppia ja uskoa. 

SIMEONI. Väärät profeetat ja viimeiset maailman ajat. 

TIMO. Hän tahtoisi kiusata meitä Turkkilaisten uskoon. 
Mutta etpä järkähdytä minua; sillä minä olen vissi ja luja, 
vissi ja luja kuin kirveen silmä. 

JUHANI. Annappas, Tuomas, tuo leivänpuolikas tuolta 
pöydän päästä. — » Väärät profeetat». En kiusaa ketään 
syntiin ja vääryyteen, ja itse on varastaisi naskaliakaan 
suutarilta enkä neulan silmää kraatarilta. Mutta sydämeni 
kipenöitsee, koska tarkoitukseni aina kierretään pahim- 
maksi, tehdään pikimustaksi, vaikka mustanruskea karva 
olisi jo kylliksi. 

AAPO. Haastelitpa niin selvästi, harkitsit asian niin py- 
kälästä pykälään ja haarasta haaraan, ettei tainnut sitä 
väärin ymmärtää. 

TIMO. Pääni panen pantiksi, että hän tahtoi saattaa mei- 
tä Turkkilaisten uskoon. 

SIMEONI. Jumala armahtakoon häntä! 

JUHANI. Kitanne kiinni, ja paikalla! Jumalaa minun täh- 
teni rukoilla, nuhdella minua kuin laimeasilmäinen pappi, 
se ei käy kuntoon. Sillä minulla on juuri tarpeeksi järkeä, 
vaikken olekkaan vallan paljasta viisautta kuin esimerkik- 
si tuo meidän Aapomme. 

AAPO. Jumala paratkoon! enhän ole tarpeeksikaan vii- 
sas. 

JUHANI. Paljasta viisautta, paljasta viisautta! Ja pidä lei- 
päläpes kiinni, saatpa muutoin tästä konttaluusta vasten 
kuonoas ja vähän paremmin kuin eilen. Sen sanon ja tau- 
koon syömästä, koska säkkini on täys. 
mies. 

EERO. Mutta miksi en näe saunaa? 

JUHANI. Mitä tuommoinen lyhyt aidantakuinen? — Mut- 
ta — onhan sauna mennyt helvettiin! 

EERO. Ei, vaan taivaan korkeuteen tulisissa vaunuissa. 

JUHANI. Olisiko se palanut? 

EERO. Mistä minä tiedän, ja mitä on minun sen kanssa 
tekemistä? Se on Jukolan isännän sauna, vaan ei minun. 

JUHANI. Ottipa Eeronkin ruumis löylyä eilen illalla, el- 
len väärin muista. Niin, niin, kaikki aina vaan isännän 
hartioille, sen mä luulen. Mutta käykäämme katsomaan. 
Missä on lakkini? Käykäämme katsomaan, veljet. Minä 
tiedän että saunamme on tuhkana. 

Läksivät katsomaan kuinka oli saunan laita. Siitä näkyi 
enään jäljellä ainoastaan musta kiuvas ja savuava aherrus. 
Ja hävityksen kuvausta katselivat veljekset hetken kiusalli- 
sella mielellä, ja palasivat viimein pirttiinsä takaisin. Vii- 
meisenä asteli Juhani, kourassa kaksi rauta-sarantoa, jot- 
ka hän vihaisesti viskasi pöydälle. 

JUHANI. Niin, Jukolan talo on nyt saunaton. 

EERO. »Ja saunaton talo ei käy laatuun», sanoi Juhani. 

JUHANI. Kuumaksi lämmitti Timo sen rakkaan uunin ja 
tuhaksi meni armaat, nokiset orret ja seinät, joiden suo- 
jassa kaikki olimme astuneet maailman valkeuteen. Timo 
kuumensi uunin ankarasti, sanon minä. 

TIMO. Käskysi mukaan, käskysi mukaan; kyllä sen tie- 
dät. 

JUHANI. Minä annan peeveliä käskyillesi, vaan että 
olemme saunattomia miehiä, ja tämä on kiusattava asia; 
huoneenrakennus ei lisää leipää. 

AAPO. Kiusattava asia; mutta sauna oli kuitenkin vanha, 
nurkat reikiä täynnä; ja itsehän päätit eilen piankin raken- 
taa uuden. 

JUHANI. Tosin oli se vanha ja sen hirret haudotut aina 
ytimeen asti, mutta olishan tuo vielä ritkunut tuossa vuo- 
den tai kaksi. Talolla ei ole vielä voimia menettää sauno- 
jen rakennukseen; pellot ovat tässä ensiksi kynsiin otetta- 
vat. 

TUOMAS. Jääpä sinulta pellot niinkuin mennä kesänä 
huikea Aroniittu, jonka muhkean heinän annoimme la- 
kastua ilman yhtään ainoata viikatteen sivallusta. Mutta 
oma tahtos. Ainapa, koska muistuttelin sinua sen niittä- 
misestä, vastasit tuohon: »emmehän lähde juuri vielä; hei- 
nä kasvaa vielä että rotisee». 

JUHANI. Se on mennyt asia eikä parane siitä että sitä 
leksottelet. Aroniittu kasvaa sitä uhkeammin tulevana ke- 
sänä. — Mutta kuka on mies, joka astelee kohden taloam- 
me tuolla pellolla? 

TUOMAS. Lautamies Mäkelä. Mitä tahtoo mies? 

JUHANI. Nyt peijakas on irti. Kruunun nimessä hän tu- 
lee, ja tuon kirotun tappeluksen tähden Toukolaisten 
kanssa. 

AAPO. Jälkimmäisessä ottelossa on laki puolellamme, 
mutta edellisessä katsokaamme eteemme. Sallikaat minun 
tehdä hänelle asiasta selko. 

JUHANI. Mutta minä, veljeksistä vanhin, tahdon myös- 
kin sanavaltaa, koska yhteinen etu on puheena. 

AAPO. Mutta katso, ettet haastele itsiämme säkkiin, jos 
täytyisi meidän niinkuin vähän mutkistella. 

JUHANI. Kyllä minä tiedän. 

Sisään astui Mäkelä, oiva ja suopeamielinen lautamies. 
Kuitenkin tuli hän ajaen toista asiaa, kuin sitä, jota veljek- 
set arvelivat. 

MÄKELÄ. Päivää! 

VELJEKSET. Päivää! 

MÄKELÄ. Mitä hirveyksiä näen minä? Pojat, kuinka on 
laitanne? Revittyinä, sinimarjoissa, ruvessa ja ryysyt pääs- 
sä! Voi teitä viheliäisiä! 

JUHANI. »Kyllä koira haavansa nuolee», mutta katso- 
koot sudet itsensä. Tästäkö syystä seisotte huoneessamme 
nyt? 

MÄKELÄ. Mitäpä tiesin minä tästä? Mutta veljeksetkö 
raatelevat toinen toistansa tällä tavalla! Hävetkäät! 

JUHANI. Te erehdytte, Mäkelä. Veljekset ovat kohdel- 
leet toinen toistansa kuin enkelit; tämä on naapurien työ. 

MÄKELÄ. Kuka on siten tämän tehnyt? 

JUHANI. Hyvät naapurit. Mutta saanko kysyä mistä 
syystä olette käynyt meitä tervehtimään? 

MÄKELÄ. Tuikeasta syystä. Pojat, pojat! onpa nyt edes- 
sänne tuhon päivä. 

JUHANI. Millinen on tämä päivä? 

MÄKELÄ. Häpeän päivä. 

JUHANI. Koska se nousee? 

MÄKELÄ. Provastilta olen saanut tuiman käskyn, saat- 
taakseni teitä tulevana sunnuntaina kirkolle. 

JUHANI. Mitä tahtoo hän meistä kirkolla? 

MÄKELÄ. Istuttaa teitä jalkapuuhun; suoraan sanottu. 

JUHANI. Mistä syystä? 

MÄKELÄ. Hänellä on monta syytä. — Te hurjat ja hullut! 
särjitte lukkarin akkunan ja karkasitte häneltä kuin sudet! 

JUHANI. Meitä lukkari raateli kuin villisusi. 

MÄKELÄ. Mutta mitä on provasti teille tehnyt? 

JUHANI. Fi kirpun kipeätä. 

MÄKELÄ. Ja kuitenkin olette häntä pilkanneet ja häväis- 
neet tuon avosuisen, hävyttömän Kuppa-Kaisan kautta. 
Lähetitte Rajamäen kauheata rykmenttiä myöten sikamai- 
simpia, oikein konnan lauseita terveisinä ylhäiselle miehel- 
le ja seurakuntamme paimenelle, sepä verrattoman julkea 
rohkeus! 

JUHANI. »Kyllä se on totta, mutta se todistettakoon», 
sanoi Kalkkisten Jaakko, mutta niin en sano minä. 

MÄKELÄ. Mutta nyt, tietäkäät, että teitä provastimme 
ankarin kosto kohtaa. Nyt on hän teille armoton mies. 

AAPO. Istukaat, Mäkelä, niin keskustelemme asiaa vä- 
hän laveammalta ja syvemmältä. — Katsokaapas tätä paik- 
kaa: taitaisko provasti kruuvata meitä jalkapuuhun Raja- 
mäen Kaisan valheista? Fi suinkaan! Näytettäköön asia 
laillisesti toteen mitä olemme lausuneet ja millä tavalla hä- 
nen kunniaansa leikanneet. 

JUHANI. »Ensin asia tutkitaan, ennen kuin miestä hutki- 
taan», se on tietty se. 

MÄKELÄ. Mutta toinen kysymys, tuo lukemisen seikka, 
sepä kuitenkin antaa hänelle joltisen vallan kirkkolain 
kautta, jota hän nyt varmaan on vihoissansa käyttävä tei- 
tä kohtaan. 

JUHANI. Lukupuuhassa on puolellamme Jumalan asetus 
ja laki, joka lyö sitä yritystä vastaan. Katsokaas, hän on jo 
äitimme kohdussa antanut meille niin kovat päät, että lu- 
kemaan oppiminen on meiltä mahdoton asia. Mitäs teh- 

dään, Mäkelä? Kovin epätasaisesti lankeevat täällä hen- 
genlahjat päämme päälle. 

MÄKELÄ. Päänne kovuus on teiltä tyhjä luuloitus. Ahke- 
ruus ja jokapäiväinen harjoitus voittaa viimein kaikki. — 
Isänne oli parhaita lukijoita. 

AAPO. Mutta äitimme ei tuntenut yhtään ainoata kir- 
jaintakaan, ja kuitenkin oli hän totinen kristitty. 

JUHANI. Ja kasvatti ja kuritti poikansa Jumalan pelossa. 
Jumala siunatkoon muijaa! 

MÄKELÄ. Eikö koettanut hän teitä kohtaan apua muiden 
taidosta. 

JUHANI. Koetti kyllä parastansa; hän koettikin Männis- 
tönmuorin kautta. Mutta äkeä ämmä rupesi kohta löylyt- 
telemään selkäämme, ja tupansa muuttui silmissämme hir- 
veämmäksi peikkoin luolaa; emmekä lopulta astuneet- 
kaan mökkiin sisään, vaikka he meitä pieksivät kuin tulta 
pohtaen. 

MÄKELÄ. Olittepa silloin ymmärtämättöminä, mutta nyt 
seisotte miehinä kannallanne; ja järkevä, terve mies voi 
mitä hän tahtoo; sentähden osoittakaat sekä provastille 
että koko maailmalle mitä miehuus voi. — Sinua, Aapo, 
jolla on niin järkevä mieli ja jolta ei puutu yhtä ja toista 
tietoakaan, vaan jonka tarkka muisto säilyttää kaiken 
nähdyn ja kuullun, sinua minun täytyy ihmetellä ettet jo 
ole tehnyt toisin. 

AAPO. Vähänpä tiedän minä; noh tiedän toki yhtä ja 
toista. Vainaa sokea-enommehan kertoili meille monta 
asiaa, kertoili raamatusta, merimatkoiltansa ja maailman 
rakennosta, ja silloinpa aina häntä kuultelimme hartaalla 
mielellä. 

JUHANI. Kuultelimme korvat pystyssä kuin jänikset, 
koska ukko meille jutteli Mooseksesta, Israelin lapsista, 

tapauksista kuningasten kirjassa ja ilmestysraamatun ih- 
meistä. »Ja heidän siipeinsä havina oli kuin ratasten kitu- 
ma, koska he sotaan juoksevat». Herrajesta! Me tunnem- 
me paljon ihmeitä ja asioita, emmekä olekkaan juuri niin 
villittyjä pakanoita kuin luullaan. 

MÄKELÄ. Mutta aapiskirjasta täytyy teidän alkaa, 
päästäksenne kristillisen seurakunnan oikeiksi jäseniksi. 

AAPO. Mäkelä, tuolla laudalla näette seitsemän aapiais- 
ta, jotka ovat ostetut Linnasta, ja tämä ilmestys todista- 
koon meidän pyrkivän oppia kohden. Provastimme osoit- 
takoon meitä kohtaan hieman vielä kärsimystä, ja minä 
luulen, että asiastamme sikiää, syntyy ja kasvaa jotain. 

JUHANI. Hän osoittakoon kärsimystä, ja tahdonpa mak- 
saa hänelle kymmenykset kahdenkertaisesti, ja nuoren lin- 
nun lihaa ei pidä hänen kupistansa puuttuman lailliseen 
aikaan. 

MÄKELÄ. Eipä auta tässä, luulen minä, rukous ja koreat 
lupaukset, koska muistelen hänen kiivasta ja oikeata vi- 
haansa teitä kohtaan. 

JUHANI. Mitä tahtoo hän sitten meistä ja mitä tahdotte 
te? Hyvä! Tulkaapas seitsemänkymmenen miehen kanssa, 
ja verta pitää sittenkin ruiskuaman. 

MÄKELÄ. Mutta sanokaat kuinka aiotte käydä käsiin, 
oppiaksenne aapiaista ja vähääkatkismusta, joka on pro- 
vastimme tärkein määräys. 

JUHANI. Kokea tässä kotona Männistönmuorin tai hä- 
nen tyttärensä Venlan opetusta. Hyvälukijoita naisia mo- 
lemmat. 

MÄKELÄ. Tahdonpa ilmoittaa aikeenne provastille. Mut- 
ta oman rauhanne tähden käykäät pyytämään häneltä an- 
teeksi hävytöntä elkeänne. 

JUHANI. Sitä pykälää tahdomme harkita. 

MÄKELÄ. Tehkäät niinkuin sanon; ja tietäkäät, ellei hän 
teissä huomaa vilpitöntä, ahkerata harrastusta, niin jalka- 
puussa, jalkapuussa istutte koreasti joku sunnuntaipäivä 
kirkon kivijalan juurella. Sen sanon; ja jääkäät hyvästi! 

JUHANI. Hyvästi, hyvästi! 

TUOMAS. Täyttä päätäkö sinä haastelit hänelle Männis- 
tönmuorista ja hänen tyttärestään? Täyttä päätäkö sinä 
puoleksi melkein lupasit käydä konttimaan provastin 
edessä? 

JUHANI. Ei ollut siinä merkiksikään täyttä päätä, ja to- 
dentekoa ei merkiksikään. Ajan voittamisen tähden poika 
lörpötteli näin. Männistönmuori tai Venla johdattamaan 
tässä kirja-tikkuamme! Sitähän jo naurelisivat kaikki Tou- 
kolan siatkin. Te kuulitte, meitä uhattiin varmaan jalka- 
puulla, häpeän hirsipuulla. Tuhannen tulimmaista! eikö 
ole miehellä valta elää rauhassa ja tahtonsa mukaan omal- 
la kannallansa, koska ei hän seiso kenenkään tiellä, ei 
loukkaa kenenkään oikeutta? Kuka voi sen kieltää? Mutta 
sanonpa kerran vielä: papit ja virkamiehet kirjoinensa ja 
protokollinensa ovat ihmisten häijyt henget. — Oh sinä 
musta sika! Voi päivää kirottua täällä! Niinpä nyt ylisnis- 
koin meitä kohtaa kovan onnen nuijaukset ja ihmisten 
kiusanteot, että olen valmis juoksemaan pääni seinään. 
Oh sinä musta sonni! Venla meille antoi rukkaset; tehneet 
ovat he meistä myrkyllisen pilkkaveisun; lukkari meitä 
rääkkäsi kuin pahalainen itse; Toukolan pojat meitä hak- 
kasivat kuin nummea vaan, selkäämme saimme kuin jou- 
luporsaat ja oikeinhan joulupukkeina käyskelemme tässä 
ykssilmäisinä tonttuina, ryysyt päässä. Mitä vielä? Onhan 
kotomme nyt ilman köyhän ainoata kestiä, ilman kiukaan 
kohisevaa löylyä. Tuollahan kytee ja savuaa entisen ar- 
maan saunamme aherrus. Ja sittenhän on jäljellä vielä per- 

keleistä pahin. Hmh! Kymmenellä lävellä irvistelee meitä 
vastaan kirkonporstuasta jalkatukki. Kirkas tuli! Ellei tä- 
mänkaltainen kiusantemppujen rykelmä vie partaveistä 
miehen kurkkuun, mikä siten? Oh sinä sarvipää sonni! 

EERO. Nyt muistat hieman väärin; jalkapuussa ei olek- 
kaan kymmentä läpeä. 

JUHANI. Kuinka monta sitten? 

EERO. Kuinka monta tähteä otavassa, kuinka monta 
poikaa Jukolassa? 

JUHANI. Seitsemän poikaa meitä on. Siis seitsemän 
läpeä ja seitsemän poikaa. No sitä hullumpi. Seitsemän 
läpeä! Aina sitä hullumpi vaan. Kas kuinka ihmiset ja 
kova sallimus ovat yhdessä juonessa meitä vastaan. 
Seitsemän läpeä kuin myllynkiven silmää! Mikä pilkka 
kovalta onnelta! Mutta ampukoot he päällemme kaikki 
kiukkunsa nuolet, mehän puremme läpikiusatut sydä- 
memme kovaksi kuin kipenöitsevä teräs. Puhaltakoot 
meitä kohtaan joka haaralta myrkkyä kuin käärmeet, ja 
taivas satakoon päällemme paljasta sappea, me kuitenkin, 
silmät ummessa, kiristäen hammasta ja myristen kuin 
villit härjät, rynkäämme päisin. Ja jos viimein kiskoit- 
taisiin meitä jalkapihtiin kruunun voimalla, niin ihanalla 
ilollapa istuisin konttipuussa minä. 

AAPO. Miksi ilolla? 

JUHANI. Ethän sinä käsitä, mun veljeni, vihan tuomio- 
voimaa. Koston tuuma saattaisi pojan unohtamaan kai- 
ken häpeän; ja häpeähän on heidän tarkoituksensa. Aatos, 
veristää tuota herra provastiamme, sehän maistuisi vihai- 
selle miehelleni kuin hunajakaste. Enkä tuossa veistä, en 
pyssyä käyttelis, kuin entinen Karjan mies, en, vaan kyn- 
sillä ja hampailla iskisin hänen kurkkuunsa kuin susi-il- 
ves. Kappaleiksi, tuhanneksi kappaleeksi repisin miehen, 

ja niinpä saisin oikein maiskutella kostoni herkkua. Teki- 
sinpä niin, vaikka olisin kymmenen hengen omistaja ja jo- 
kaista henkeä kymmenen vuotta rääkättäisiin piikkitynnö- 
rissä. Eihän tuo mitään olis koston hekuman suhteen. 

AAPO. Sinä myllerrät ylös kaiken olentosi perin pohjin. 
Valeleppas, kurja veli, sydämesi tulikuohuvata kattilaa 
viileällä vedellä kärsivällisyyden lirisevästä ojasta, joka 
halki niitun vaeltaa eteenpäin, koukistellen hiljaa. 

SIMEONI. Onhan muotos pikimusta, ja veripunaisina, 
pistävinä pyörähtelee silmäs. Armahda itseäs. 

TUOMAS. Tosin kostaisimme, jos pantaisiin meidät istu- 
maan häpeän istuimelle, mutta olkoon sydämemme rau- 
hassa kunnes tämä on tapahtuva. Eihän ole vielä kaikki 
toivo mennyt. 

JUHANI. Yhdestä maailman kulmasta kuumoittaa meille 
vieläkin rauhan päivä. Ilvesjärvi tuolla Impivaaran kupeil- 
la on se satama, jonne purjehdimme myrskyistä pois. Nyt 
olen päättänyt. 

LAURI. Sen tein minä jo menneenä vuonna. 

EERO. Minä seuraan teitä vaikka Impivaaran syvimpään 
luolaan, jossa niinkuin sanotaan, vanha vuoren-ukko keit- 
telee pikiä, päässä kypärä sadasta lammasnahasta. 

TUOMAS. Sinne tästä siirrymme kaikki. 

JUHANI. Sinne siirrymme ja rakennamme uuden maail- 
man. 

AAPO. Eikö käsittäisi meitä sielläkin esivallan koura? 

JUHANI. Metsä penikoitansa suojelee. Siellä vasta kan- 
nallamme seistään; syvälle kuin tirisilmäiset myyrät siellä 
itsemme kaivamme aina maan ytimeen asti. Ja miellyttäi- 
sikö heitä sielläkin ahdistella poikia, niin pitää heidän ha- 
vaitseman miltä tuntuu häiritä seitsemää karhua konnos- 
sansa. — Nyt nahkapeitturille kaupat kirjallisesti vahvista- 

maan. Kymmeneksi vuodeksi menköön talomme toisten 
kouriin. 

SIMEONI. Halaanpa minäkin rauhan kammioon. Veljet, 
uusi koto ja uusi sydän luokaamme itsellemme metsien 
kohdussa. 

JUHANI. Kaikki yksimielisesti! 

AAPO. Kuinka päätät, Timo? 

TIMO. »Siinä minä, missä muutkin», sanoo sananlasku. 

AAPO. Te muutatte, ja minäkö jäisin tähän yksinäiseksi 
hongaksi Jukolan pihalle? Ah! kovin lujasti ovat olentoni 
kaikki juuret ja oksat yhtyneet teidän piiriinne. Olkoon 
menneeksi, ja toivokaamme parasta tästä retkestämme. 
Minä seuraan. 

JUHANI. Oivallista! Nyt nahkapeitturille joka mies, lail- 
lista välikirjaa tekemään. Kaikki yksimielisesti! 

Läksivät he miehissä välikirjan tekoon, vourasivat ta- 
lonsa nahkapeitturille kymmeneksi vuodeksi; ja kirjallises- 
ti määrättiin seuraavat pykälät. Nahkapeitturi hallitsee ja 
viljelee taloa kymmenen vuotta, kolme ensimmäistä ilman 
yhtään vouraa, mutta siitälähin maksakoon hän veljeksille 
seitsemän tynnöriä rukiita vuodelta ja rakentakoon uuden 
saunan ennen voura-ajan loputtua. Vapaasti ja joka pai- 
kassa Jukolan metsissä pyydystelkööt veljekset, ja mitä 
otuksia hyväänsä, joihin vaan on laillinen lupa. Talon pii- 
rin pohjoisessa osassa, Impivaaran seudussa, olkoon heillä 
valta tehdä ja elää tahtonsa mukaan sekä maalla että met- 
sissä. Pyhäinmiesten päivänä ottaa nahkapeitturi haltuun- 
sa talon, mutta veljeksillä, jos heitä niin miellyttää, ol- 
koon syntymäkodossaan vielä tulevan talven suoja. Nä- 
mät olivat pää-ehdot välikirjassa. 

Tuli Marraskuu, ja nahkapeitturi oli kuorminensa Ju- 
kolan pihalla ja vastaan-otti talon hallituksen määrätyksi 

ajaksi. Mutta veljekset, karttaaksensa provastia ja hänen 
käskyläisiänsä, elelivät tämän talven enimmin metsissä, 
hiihdellen ympäri ja pyydystellen; ja majailivat sysikoijus- 
sa Impivaaran aholla. Muutto ei kuitenkaan ollut vielä oi- 
keammiten tehty hevosella ja muilla välttämättömillä kap- 
paleilla. Tämä oli määrätty tapahtumaan koska suvi oli 
tullut. Kuitenkin pitivät he jo tulevasta pirtistänsä huolta: 
hakkasivat hirret kevääksi kuivamaan ja vierittelivät pe- 
rustuskiviä kantoiselle aholle, jyrkän vuoren alle. 

Niin meni talvi, ja sen kuluessa ei joutunut veljeksille 
provastilta minkäänlaista käskyä, ei muistutusta. Odotti- 
ko hän, vai oliko hän heittänyt heidät kohtalon huomaan? 

Viides luku 


Kevät oli tullut, kinokset olivat sulaneet, suojasti puhalteli 
tuuli, maa rupesi viheriöitsemään ja koivisto kävi lehteen. 

Veljekset nyt retkeilevät muuttomatkallansa Jukolan ja 
Impivaaran välillä. Kulkevat pitkin kivistä, polvellista 
metsätietä, pyssyt olalla ja tuohikontit seljässä, joissa on 
heidän ampumavaransa. Edellä astuu Juhani ja hänen rin- 
nallansa Jukolan suuret, äkeät koirat, Killi ja Kiiski. Hei- 
dän jäljessään, vetäen reteliä, kulkee, Timon ajamana, vel- 
jesten silmäpuoli hevonen, vanha Valko. Mutta kuormaa 
seuraavat muut veljekset, pyssyt olalla ja kontit seljässä, 
autellen Valkoa tien pahimmissa paikoissa. Viimeisenä 
käyskelee Eero, kantaen sylissään Jukolan uljasta kukkoa, 
josta eivät veljekset mielineet erota, vaan ottivat sen myö- 
tänsä päiväntiedon antajaksi Impivaaran erämaassa. Rat- 
tailla näit arkun, suden- ja ketun-rautoja, padan ja padas- 
sa kaksi tammipöytyriä, kauhan, seitsemän lusikkaa ja 
muita keittokonstiin kuuluvia kappaleita. Padalle peit- 
teeksi oli pantu karkea, herneillä täytetty säkki; ja ylim- 
mäisenä tämän päällä putkisteli ja naukui pienessä pussis- 
sa Jukolan vanha kissa. — Niin läksivät veljekset entisestä 
kodostansa, vaelsivat alakuloisina, äänettöminä pitkin 
vaikeata, kivistä metsätietä. Taivas oli kirkas, ilma tyyni 
ja alasmäkeä länteen juoksi jo auringon pyörä. 

JUHANI. Ihminen on merenkulkija elämän myrskyisellä 
merellä. Niinhän mekin nyt purjehdimme armaista synty- 
mänurkistamme pois, purjehdimme vankkurilaivallamme 
eksyttävien metsien halki Impivaaran jyrkkää saarta koh- 
den. Ah! 

TIMO. Eihän paljon puutu, etten tuhri kyyneleitä poskil- 
tani, minä sammakko kanssa. 

JUHANI. Sitä en ihmettele, katsottuani omaan poveeni 
tällä murheen hetkellä. Mutta ei auta tässä maailmassa, 
vaan olkoon miehen sydän aina kova kuin valkoinen ha- 
rakankivi. Matkamieheksi on ihmislapsi syntynyt tänne, 
täällä ei ole hänellä yhtään pysyväistä sijaa. 

TIMO. Täällä käyskelee hän vähän ajan, keikkuu ja kiik- 
kuu kunnes hän vihdoin kännistyy ja nääntyy kuin rotta 
seinän-juureen. 

JUHANI. Oikein sanottu, viisaasti juteltu! 

SIMEONI. Ja jos olis siinä sitten kaikki; mutta silloinpa 
vasta. 

JUHANI. Tulee leivisköistämme kysymys, tahdoit sinä 
sanoa. Totta! 

TIMO. Silloin tulee sanottavaksi ilman yhtään vilppiä ja 
viekastusta: tässä olen minä ja tässä on, Herra, leiviskäs. 

SIMEONI. Aina pitäisi ihmisen muisteleman loppuansa; 
mutta hän on paatunut. 

JUHANI. Paatunut, paatunut, sitä ei taida kieltää. Mutta 
sellaisiahan, Jumala nähköön, olemme kaikki tämän tai- 
vaan alla. Kuitenkin koetamme täyttä päätä elää tästälä- 
hin niinkuin hurskasten urosten tulee, kun kerran olemme 
tänne oikein ehtineet sijoittua ja saaneet itsellemme läm- 
pöisen rauhanmajan. Tehkäämme, veljet, ankara liitto ja 
heittäkäämme pois kaikki synnin eljet, kaikki viha, riita ja 
vaino täällä lintukodossa. Pois viha, vaino ja ylpeys. 

EERO. Ja prameus. 

JUHANI. Niin! 

EERO. Ja koreat, synnilliset vaatteet. 

JUHANI. Niin! 

EERO. Letkuvat kirkkokäässyt ja kaikki koreat kirkon 
kemputtimet. 

JUHANI. Mitä? Mitä sinä puhut? 

SIMEONI. Hän veistelee taas. 

JUHANI. Minä huomaan sen. Katso etten tempaa niskas- 
tasi kiinni, jos nimittäin huolisin houkon puheista, mutta 
enhän sitten oliskaan mies, en totisesti oliskaan. — Kuinka 
pitelet, sinä peevelin kirottu nallikka, sitä kukkoa? Miksi 
porahtelee elikkoparka? 

EERO. Korjasin vaan sen siipeä, joka riippui. 

JUHANI. Kyllä minä sinun korjaan kohta. Katso etten 
ota niskastas. Tietäkäät, että on siinä paras kukko koko 
kihlakunnassamme virkansa toimessa; aina tarkka ja luo- 
tettava. Ensi kerran kiekuu hän kello kahdelta, toisen ker- 
ran neljältä, joka on paras nousun aika. Siitä kukosta on 
meille paljon hausketta täällä sydänmaassa. — Ja kissa sit- 
ten tuolla kuorman harjalla! Voi sinua Matti-poikaa! Siel- 
lähän keikut ja heilut ja katselet pussin lävestä ulos, nau- 
kuen aivan surkeasti. » Voi äijä-rukka, vanha sukka!» ei- 
hän ole sinulla enää juuri monta päivää täällä tassutelta- 
vana. Silmäs käyvät jo kovin tummiksi ja karhealta kuu- 
luu naukumises. Muta ehkäpä kuitenkin kostut vielä, 
päästyäsi lihavien metsähiirien niskaan. Toivonpa niin. 
Mutta teitä, Killi ja Kiiski, armoittelen kuitenkin enimmin 
kaikista. Niinkuin me itse, olette tekin siinneet, syntyneet 
ja kasvaneet Jukolassa, kasvaneet omina veljinämme. Ah 
kuinka palavasti katselette minua silmiin! Niin, Killi, niin, 
minun Kiiski-poikani, niin! Ja heittelette häntäänne noin 

iloisesti! No ettehän tiedä, että nyt jätämme ihanaisen ko- 
tomme. Voi teitä kurjia! Minun täytyy itkeä, täytyy. 

TIMO. Katsos kuinka neuvoit äsken itse. Pidä sydämesi 
jykevänä, sydämesi jykevänä. 

JUHANI. En voi, en voi, heittäissäni kultaisen kodon. 

TUOMAS. Painaahan tämä päivä miehen mieltä; mutta 
Impivaarassa on meillä pian toinen koto ja kohta ehkä 
yhtä rakas. 

JUHANI. Mitä sanoit, veljeni? Ei maassa eikä taivaassa 
ole paikkaa niin rakasta kuin se, jossa synnyimme ja kas- 
voimme ja jonka tantereilla pieninä piimäpartaisina pieh- 
taroitselimme. 

AAPO. Tosin musertaa sydäntämme jäähyväishetki; sillä 
kotopensas on jänöllekin rakas. 

JUHANI. Kuinka sanoi emojänis ennen, koska hän, huo- 
maten itsensä uudestaan tiineeksi, käski pienen poikansa 
luotansa pois, pois tulevien tieltä? 

TIMO. »Lähdeppäs jo matkahasi, poikaseni, pienoiseni, 
ja muista aina mitä sanon: missä risu, siinä vipu, missä 
laukku, siinä loukku». 

JUHANI. Niin hän sanoi pojallensa, ja läksi poika taa- 
puttamaan pois; hän taaputteli, töllitteli pitkin ahoa ja 
nummen syrjää, töllötteli, halkinen huuli vilpittömässä ir- 
vissä. Niin asteli hän kodostansa, ja murheellisesti paistoi 
ilta. 

EERO. Se oli se Jänis-Jussi. 

JUHANI. Anna olla vaan. — Niin hän läksi kodostansa ja 
niinpä lähdemme myöskin me. Jää hyvästi, koto! Porras- 
tasi, tunkiotasi tahtoisin suudella nyt. 

AAPO. Niin, veljeni. Mutta koettakaamme karkoittaa 
tämä mielen synkeys pois. Kohta on meillä tekeillä tuima 
toimi ja työ, kohta jumisevat hirret, kirveet paukkuu, ja 

ylös kohden taivasta kohoopi huikea pirtti Impivaaran 
aholla, keskellä jylhiä metsiä. Katsokaat: johan ankarassa 
korvessa, kuusien kohinassa retkeilemme. 

Niin he haastelivat keskenänsä, matkustaen halki syn- 
keän salon. Mutta vähitellen yleni seutu ja heidän tiensä 
luikerteli ylös korkealle metsäiselle maalle, joka Teeri- 
mäeksi kutsuttiin. Tuolla ja täällä näkyi sammaltuneina 
kallion-kieluja, muodoltaan jättiläisten hautakumpujen 
näköisiä, joiden ympärillä matalat, juurevat männyt hu- 
misivat. Kovin ravisteli rattaita ja vanhan Valkon lapoja 
kallioinen tie, jossa silmä paikoin tuskin taisi eroittaa en- 
tistä raition rataa. Yli mäen kulki tie: sillä pohjattomia rä- 
meitä levisi sen molemmilla puolilla. Mutta veljekset itse 
tekivät myös parastansa, keventääkseen vanhan ykssilmäi- 
sen vetäjän kuormaa. Viimein ehtivät he mäen harjulle, 
sallivat Valkon siinä hetken puhallella, ja katsahtivat 
maailman lakeuksiin alas. Heidän silmänsä näki kaukaisia 
kyliä, niittuja, peltoja, sinertäviä järviä ja lännen metsien 
reunalla kirkon korkean tornin. Mutta etelässä erään kun- 
naan rinteellä kuumoitti Jukolan talo kuin kadotettu on- 
nen maa; ja riutuvat aatokset täyttivät taas veljesten rin- 
nat. Mutta he käänsivät siitä vihdoin silmänsä Pohjaan 
päin, ja siellä näkyi korkea Impivaara, sen jyrkästi kaltuva 
viete, pimeät luolat ja partaiset, myrskyjen repimät kuu- 
set, jotka seisoivat vuoren kyljillä. Mutta vuoren alustalla 
näkivät he hauskan, kantoisen ahon, vastaisen asuinpaik- 
kansa, ja ahon alla korven, joka heille oli antava salskeita 
hirsiä huoneitten rakentamiseen. Tämän kaiken he näki- 
vät, näkivät mäntyin välistä kirkkaan Ilvesjärven ja heleän 
auringon lähellä laskuansa loistavan vuoren luoteiselta 
jyrkältä; ja toivon ihana leimaus välähti heidän silmistän- 
sä ja kohotti heidän rintansa taas. 

Siitä läksivät he taas eteenpäin ja yhä uljaammalla 
vauhdilla rupesivat he kiirehtimään kohden uutta kotoan- 
sa. Mäki aleni ja he tulivat nummelle honkien pylvästöön, 
jossa kanerva, puolaimen varret ja kuihtuvat ruohonpiipat 
vaihetellen peittivät kumisevan maan. Tuli hietainen, 
rakettu tie, joka johdatti Viertolan kartanosta kirkkoon; 
he astuivat sen poikki, pitäen omaa metsätietänsä, joka 
kulki pitkin nummen selkää. 

AAPO. Tässä on nummi, jossa, niinkuin vanhat ihmiset 
juttelee, ennen muinoin oli kärmeitten keräjäsali. Tuoma- 
rina siinä istui heidän kuninkaansa, tuo ankaran harvoin 
näkyvä valkea kärme, päässä verrattoman kallis kruunu. 
Mutta ryöväsipä tämän kruunun heiltä eräs rohkea ratsas- 
taja, niinkuin tarina kertoilee. 

Ja kertoi heille Aapo seuraavan tarinan, heidän kulkeis- 
sansa pitkin nummen harjua alas kohden autiota Sompio- 
suota. 

Tuli eräs ratsastaja ja näki nummella kärmeitten kunin- 
kaan, jolla oli kimmeltävä kruunu päässä. Hän ratsasti 
häntä kohden, noukkasi miekkansa kärjellä kruunun ku- 
ninkaan päästä, kannusti hevostansa ja kirmasi kalleuksi- 
nensa pois kuin tuulissa ja pilvissä. Mutta eivät olleet kär- 
meetkään myöhäisiä, vaan läksivät kohta kiukkuisesti vai- 
noomaan julkeata ryöväriä. He kiitivät suhinalla päin, 
kierrettyinä rengoiksi, ja tuhannen kurraa pyöri silloin 
ratsastajan jäljissä kuin kiekko maantiellä poikien heittä- 
mänä pyörii. Pian saavuttivat he ratsastajan, parveilivat jo 
tiuhasti hevosen jaloissa, loiskeilivat sen lautasille ylös, ja 
suuri oli miehen vaara. Ja hädissään viskasi hän heille hat- 
tunsakin syötiksi alas, jonka he paikalla repivät kappa- 
leiksi ja söivät vihansa vimmassa. Mutta miestä ei autta- 
nut kauan tämä keino, pianpa kärmeet kiiriskelee hänen 

jäljissänsä taas ja santa kiertoilee korkealle tieltä. Ja yhä 
kiivaammin kannusti uros huohoittavaa hevostansa; virta- 
na juoksi veri uhkean orhin rikkiviilletyistä kyljistä, ja 
suusta roiskahteli sohiseva vahto. Ratsastaja pakeni met- 
sään, mutta metsä ei estänyt hänen vihollistensa juoksua. 
Tuli virta vastaan, ja kohahtaen ratsasti hän sen kierrok- 
siin ja veipä orhi hänen nopeasti sen ylitse. Tuli virta kär- 
meillekin vastaan, ja monen kosken pauhinalla he syöksi- 
vät itsensä laineitten kohtuun, uivat myrskyn vauhdilla 
sen ylitse: ja korkealle nousi valkea kuohu. Mies ratsasti 
yhä eteenpäin, ja yhä vainosi häntä kärmetten villitty 
joukko. Näki hän matkan päässä hurjasti palavan kasken, 
ja kohden tulta hän nyt kannusti hevosensa, ja, kietoen it- 
sensä virran kylvyssä läpikastettuun kauhtanaansa, rynkä- 
si hän liekkien helmaan, vaan kärmeet eivät vilaustakaan 
viipyneet häntä seuraamasta. Niinpä taivaan ratsastava 
sankari kultapilven halki kiitää. Kerran vielä iski hän kan- 
nukset orhinsa kupeisin ja kerran vielä hän kirmasi eteen- 
päin, sitten kaatui pyrskivä orhi, unohtaen ainiaaksi elon 
kuuman leikin. Mutta vapaassa ilmassa seisoi mies, pelas- 
tettuna tulesta ja hirmuisista vihamiehistänsä; tulihan oli 
polttanut kärmeitten lukemattoman lauman. Siinä sankari 
seisoi riemuitsevalla katsannolla, kädessä ihmeellinen kal- 
leus. 

AAPO. Se oli tarina valkean kärmeen kruunusta Teeri- 
mäen nummella tässä. 

JUHANI. Uhkea tarina ja vielä uhkeampi mies, joka tem- 
pasi kruunun kärmeen päästä ja kilvoitti sen viimein 
omaksensa. Potra mies! 

TIMO. Harvapas mies täällä näkee tämän kärmeen, mut- 
ta se, joka hänen näkee, tulee verrattoman viisaaksi, niin- 
kuin vanhat ihmiset sanoo. 

JUHANI. Sanotaanpa myöskin: joka keväällä ennen käen 
kukkumista tämän tuomarikärmeen käsittää, sen keittää 
ja syö, hän ymmärtää korpin puheen, josta hän saa tiedon 
mitä hänelle siitälähin on tapahtuva. 

EERO. Sanotaanpa vielä niinkin: joka keväällä jälkeen 
käen kukkumisen tekee kaiken tämän, se mies ymmärtää 
korpin puheen, josta hän saa tiedon mitä hänelle sitä-en- 
nen on tapahtunut. 

JUHANI. Voi, veikkoseni, kuinka tyhmästi nyt haastelit! 
Eikö tiedä sitä joka mies syömättä murenaakaan kärmeen 
lihaa? Kas nytpä Fero vasta näytti minä miehenä hän jär- 
kensä puolesta oikeammiten käy, tyhmänä pässinä. »Hän 
saa tiedon mitä hänelle sitä-ennen on tapahtunut». Onko 
tämä aatos kotoisin miehen päästä? Voi sinua poika-par- 
kaa! 

AAPO. Äläs mitään, Juho. Hän joko haasteli tyhmyydes- 
tä tai konstaili ja koukisteli hän taas; kuinka hyväänsä, 
mutta kummassakin kohdassa viskasi hän eteemme mer- 
kittävän aatoksen. Koettakaamme tarkastella hänen lau- 
settansa, ja luulenpa taitavamme onkia siitä jotakin vii- 
sautta. Tietää mitä on tapahtunut, sehän on, eräältä kan- 
nalta katsoen, viisaus suuri. Jos visusti harkitset mikä kyl- 
vö menneistä päivistä saattoi hyödyllisiä, mikä vahingolli- 
sia hedelmiä, ja sen mukaan asetat elämäsi, työs ja toimes, 
niin oletpa viisas mies. Jospa meidänkin silmämme en- 
nemmin olisivat auenneet, niin luulenpa ettemme näin nyt 
kahnusteliskaan siirtolaisina tässä. 

JUHANI. Tässä kuin sudenpoikaset ilmi-taivaan alla. 
Mutta tehty on tehty. 

TUOMAS. Mitä Jukolassa kadotimme, sen kieppaamme 
takaisin Impivaaran aholla. — Tänne koko velisarja, ja is- 
keköön kyntensä kuormaan joka mies, auttaen Valkoam- 

me niinkauan kuin suota kestää. Tänne kaikki! Vaipuu- 
han vankkurien pyörä vaaksan syvältä mutaiseen maahan. 

Näin haastellen keskenään olivat he vaeltaneet nummel- 
ta alas, kulkeneet poikki Seunalan Matin lakean ahon, sii- 
tä halki tiuhan näreistön, ja seisoivat nyt Sompiosuon par- 
taalla. Synkeäksi näytti tämä suo, jonka pinnalla vaihetteli 
mutaisia, rämeisiä aukkoja, sammaleisia mättäitä, karpa- 
lon kotoja, ja siellä ja täällä seisoi matala, kuihtuva koivu, 
alakuloisesti nyökytellen päätänsä iltatuulessa. Mutta kes- 
keltä oli suo kaitaisin ja siinä maa myös naveampi ja kiin- 
teämpi. Seisoi siinä lyhykäisiä mäntyjä sammaleisessa pu- 
vussa ja mättäillä tummanviheriäisiä, väkevästi hajahtavia 
juovuke-pensaita. Ja yli tämän taipaleen juoksi vaivaloi- 
nen tie suon toiselle rannalle, jossa taasen alkoi pimeä 
korpi. Pitkin tätä tietä retkeilivät nyt veljekset yli suon. 
Mikä heistä veti aisoista Valkon rinnalla, mikä taasen lyk- 
käsi vankkureita. Vihdoin, vaikka työläästi, ehtivät he 
suon ranteesen ja matkustivat taasen kuivalla maalla kor- 
ven monijuurista tietä, jota kesti noin viisi sataa askelta. 
Mutta viimein välkähti heidän eteensä kantoisen ahon la- 
keus, ja seisoivat he määrätyssä paikassa, komeroisen 
vuoren alla. 

Tässäpä muinoin veljesten iso-isä, mainio raataja, oli 
viljellyt huhtia ja suitsutellut ankaria sysihautoja. Monta 
kaskea oli hän tämän vuoren ympärillä kaatanut ja poltta- 
nut, risu-äkeellänsä karhinut monen mustan, kylvetyn 
maan, ja viimein korjannut riiheensä satoisat oljet. Aher- 
rus ahon syrjässä tuolla osoitti vielä paikan, missä oli hä- 
nen metsäriihensä seisonut, josta hän kohta kotiansa saat- 
toi valmiin viljan, heittäen talvikeliksi oljet ja pahnat. 
Mutta riihen aherruksesta kappale matkaa, tuolla ahon ja 
metsän rajalla näkyi musta sysihaudan pohja, valtaisen 

suuri, jossa hän oli poltellut kiliseviä sysiä huhtamaan te- 
loista. Niin oli tässä entinen Jukolan uhkea isäntä hyöri- 
nyt ja puuhaillut monen polttavan auringon alla, pyhkien 
otsaltansa monen helmeilevän hien. Mutta yönsä lepäsi 
hän turvekattoisessa koijussa miilunsa vartijana; ja saman 
koijun olivat nyt veljekset määränneet itsellensä väliaikai- 
seksi asuntomajaksi. 

Avara on kantoinen aho, mutta kauemmas sen reunoja 
ei kuitenkaan näe sun silmäs; sillä idässä, etelässä, lännes- 
sä sulkevat metsät sun silmäsi alan ja pohjosessa korkea 
vuori. Mutta jos astut tämän vuoren harvoilla kuusilla 
kruunatulle harjanteelle, niin kantaapa silmäsi etäälle 
kohden kaikkia ilmoja. Sen eteläisellä puolella näet ensik- 
si ihan jalkas alla tuon mainitun, juohevasti kaltevan 
ahon, kauempana synkeän korven, sen takana taasen 
Sompiosuon, ja tuolla ilman reunalla kohoo ylös vaisusti 
sinertävä Teerimäki. Pohjaa kohden alenee vähitellen vuo- 
ri, ja sen loivalla kamaralla, jota ennen myös oli huhtina 
käytetty, seisoo koivisto nuori ja tiuha, jonka ruohotto- 
milla poluilla teeret hyppelevät ja pyyt alakuloisesti vihel- 
telee. Idässä näkyy tasainen nummi hongistonensa, län- 
nessä ryhmyinen, sammalkallioinen maa, tuolla ja täällä, 
sammaleisella harjulla matala, mutta ko?'okas ja tuuhea 
mänty. Mäntyjen takana kiiltää tuolla kirkkaana ja kalai- 
sena Ilvesjärvi, noin tuhannen askelta ahosta pois. Mutta 
näetpä tuskin muuta, vaikka kauaskin katsot. Saloin tum- 
ma meri haamoittaa sun ympärilläs kaikkialla. Näet toki 
himmeän siinnon Viertolan kartanosta koillisessa ja kau- 
kana tuolla luoteisen ilman rannalla kirkon harmaan tor- 
nin. Tämänkaltainen oli seutu ja sen ympäristö, jonka Ju- 
kolaiset olivat määränneet asuinpaikaksensa. 

Mutta sysikoijun vaiheille olivat veljekset tänä iltana 
asettuneet alas, laskeneet aisoista väsyneen Valkon, kello 
kaulassa, laitumelle ja tehneet kannoista ja karangoista 
iloisen valkean aholle. Siinä paistoi Simeoni silakoita, 
nauriita ja naudan lihaa yhteiseksi illalliseksi, ja muut 
hyöriskelivät vankkurien ympärillä, purkaen kuormaa ja 
kantain kutakin kalua ja kapinetta paikallensa. Mutta 
koska tämä oli tehty ja ruoka rakettu valmiiksi, istuivat 
he atrioitsemaan iltaiselle aholle; ja aurinko oli vaipunut 
vuoren taakse. 

SIMEONI. Tämä on siis ensimmäinen atriamme tässä uu- 
dessa kodossa; ja tuokoon se onnen ja Jumalan rauhan 
kaikille muillekin atrioillemme täällä. 

JUHANI. Onni, muhkea onni olkoon ainoa toverimme 
täällä kaikissa toimissa ja töissä, joihin vaan kyntemme 
pystyy. 

AAPO. Tahtoisinpa lausua tärkeän aatoksen. 

JUHANI. No puhkaise se sydänkarsinastas ulos. 

AAPO. Päätön ruumis ei käy päisin, sanon minä. 

JUHANI. Vaan nuijailee seiniä kuin päätön kana. 

TIMO. Vaikkei päätönkään, kun se vaan tulee riiviöön, 
niin pöllähtelee se noin, noin, sinne ja tänne, sinne ja tän- 
ne. Niinhän tekevät usein Männistönmuorin kanat, ja sil- 
loin sanoo muija noidan-nuolten lentelevän ilmassa. 

JUHANI. Mutta puhdistappas suus, veli Aapo. 

AAPO. Tämä on tuuma aivoissani: Jos tahdomme täällä 
jotain ja kunnokkaasti matkaansaattaa, niin yksi meistä 
olkoon aina ensimmäisenä miehenä, keskustelemisten joh- 
tajana, ratkaisijana riitaisissa asioissa. Sanalla sanoin, yksi 
olkoon, jonka ääni käy etunenässä järjestyksen tähden. 

JUHANI. Minä olen tässä vanhin. 

AAPO. Sinä olet Jukolan sarjan esikoinen, ja olkoon si- 
nulla sen oikeus myös. 

JUHANI. Olenpa rivin ensimmäinen mies, ja tiedän myös 
vaatia teiltä kuuliaisuutta. Mutta kun vaan tottelisitte. 

AAPO. Se on oikeus ja kohtuus. Mutta jokaisen sana ot- 
takaamme kuitenkin aina kuullaksemme yhteisissä kysy- 
myksissä. 

JUHANI. Sinun neuvoillesi varsinkin tahdon aina ja ker- 
naasti korvani kallistaa. Mutta minä olen ensimmäinen. 

AAPO. Tosi! Mutta mikä rangaistus määrätään hänelle, 
joka uppiniskaisuutta, auttamatonta vastakynttä osoitte- 
lee? 

JUHANI. Hänen pistän tuonne vuoren komeroon ja kan- 
nan kasan kymmenleiviskäisiä kiviä teljeksi luolan kitaan. 
Siellä hän istukoon päivän tai kaksi, aina kuinka asiat ja 
asian haarat vaativat. Niin, niin, siellä imeköön hän kyn- 
siänsä, muistellen mitä rauhaansa kuuluu. 

LAURI. En suostu päätökseen minä. 

TUOMAS. Enkä minä. 

TIMO. Olenko minä piirtoposkinen metsäsika, jonka 
asunto on vuoren tunkkainen luola? Pois se. 

JUHANI. Te rupeette kapinoitsemaan. 

TUOMAS. Se rangaistuksen pykälä ei käy päisin, ei käy. 

TIMO. »Fi käy kontoon», sanoo sananlasku. Minä en 
ole metsäsika, mäyrä. 

JUHANI. Sentähden käytä itses aina kiltisti ja siivosti, 
välttääksesi vihani rankaisevaa kauhistusta. 

TIMO. Mutta minä en ole mäyrä, enkä susi. Hei, hei! En 
ole karhukaan enkä mikään rotta! Tiedä huutia vähän. 
» Tiedä huutia, sanoi Jaakkolan Juuti»; Hehheh! 

AAPO. Sallitaanko minulle sananvuoro? 

JUHANI. Kernaasti. Mitä mielit sanoa? 

Aapo. Etten kiltaa minäkään tuota rangaistuspara - 
kraaffia, jonka tahtoisit käytettäväksi välillemme asettaa, 
vaan katsonpa sen veljesten keskenä liian törkeäksi, pe- 
dolliseksi. 

JUHANI. Vai et kiltaa? Etkö kiltaa? Etkö totisesti kiltaa? 
Sanoppas sitten viisaampi parakraaffi, koska minä en mil- 
loinkaan käsitä mikä on oikein, mikä väärin. 

AAPO. Sitä en sano. 

JUHANI. Sanoppas se uusi, killattava parakraaffi, sinä 
Jukolan tietäjä. 

AAPO. Kaukana tietäjän arvosta. Mutta tämä... 

JUHANI. Parakraaffi, parakraaffi! 

AAPO. Tämähän on... 

JUHANI. Parakraaffi, parakraaffi! Sanoppas se viisas pa- 
rakraaffi! 

AAPO. Oletko hullu? Huutelethan tuossa kuin istuisit 
tulisissa housuissa. Miksi kirkut ja keikuttelet päätäs kuin 
tarhapöllö? 

JUHANI. Parakraaffi! huudan minä huikeasti. Se ihka 
uusi ja vanha, viisas parakraaffi! Sanoppas se, ja minä 
kuultelen äänetönnä kuin särki sammakon motkotusta. 

AAPO. Tämä on tuumani asiasta: Hän, joka ylenkatsoo 
neuvot ja varoitukset, aina vaan ilkivaltaisuutta osoittelee, 
kylvellen välillemme eripuraisuuden siementä, hän siirret- 
täköön liitostamme, karkoitettakoon kauas pois. 

TUOMAS. Tämä olkoon asetus. 

LAURI. Siihen suostun. 

TIMO. Niin minäkin. 

SIMEONI. Siihen suostumme kaikki yhteisesti. 

JUHANI. Hm! Olkoon päätetty. Ja muistakaat: joka täs- 
tälähin mielii vikuroita, hänellä on jäniksen passi kouras- 
sa, potkua pyllyssä ja käpälämäki edessä. — Mihin työhön 

iskemme huomenna kiinni, te murjaanit? Kyllä minä tei- 
dät opetan. 

AAPO. Hieman harmin vallassa; mutta eihän tuo nyt sa- 
menna meidän tyynettä ja kirkasta mieltämme tänä ilta- 
hetkenä. 

JUHANI. Mihin raatamiseen rupeemme koska päivä 
koittaa? 

AAPO. Tietysti on tässä pirttimme rakennus ensimmäi- 
nen. 

JUHANI. Niin onkin. Huomenna varhain käyköön neljä 
miestä, jokainen kirveskynä kourassa, nurkallensa, ja ol- 
koot nämät neljä miestä: minä itse, Tuomas, Simeoni ja 
Aapo. Muut palhikoot ja kiiritelkööt meille hirsiä ylös. Ja 
koska pirtti ja pieni aitta-koppa ovat valmiit, niin kohta 
pojat kaasinsa haalimiseen, metsästys- ja kalastus-retkille. 
Se muistakaat! 

Näin päättivät he viimein atriansa ja kävivät lepoon 
sysikoijun suojaan. Tuli yö, pilvinen, mutta tyyni touko- 
kuun yö. Korvessa huuteli huhkain käheällä äänellänsä, 
Ilvesjärvellä narisivat sorsat, ja tuolloin, tällöin kuului 
kaukaa kontion terävä vihellys. Muutoin vallitsi luon- 
nossa rauha ja syvä hiljaisuus. Mutta veljeksiä turve- 
majassa ei mielinyt käydä tervehtimään hienosiipinen 
Unonen. Äänettöminä, mutta kierrellen itsiänsä kyljeltä 
kyljelle, mietiskelivät he tämän maailman menoa ja 
elämämme muuttuvaisuutta. 

AAPO. Eihän ole luullakseni vielä ummistunut yhden- 
kään silmä. 

JUHANI. Makeasti makaa jo Timo, mutta me muut itsi- 
ämme tässä vääntelemme ja kääntelemme kuin makkarat 
kiehuvassa kattilassa. Miksi olemme näin virkkuja? 

AAPO. Elomme tie on tänäpänä tehnyt töykeän kään- 
nöksen. 

JUHANI. Siitäpä mieleni levoton, kovin levoton. 

SIMEONI. Synkeä on sydämeni tila. Mikä olen minä? 
Tuhlaajapoika. 

JUHANI. Hm! Korpeen kadonnut lammas. 

SIMEONI. Niin heitimme naapurit ja kristlliset lähim- 
mäiset. 

TUOMAS. Tässä ollaan ja täällä pysytään niin kauan 
kuin metsässä tuoretta lihaa löytyy. 

AAPO. Kaikki onnistuu hyvin, jos käymme aina käsiin 
järkevällä mielellä. 

SIMEONI. Huhkain tuolla korvessa huutelee, ja hänen 
huutonsa ei ennusta koskaan hyvää. Ennustaapa tulipa- 
loa, verisiä tappeluksia ja murhia niinkuin vanhat ihmiset 
sanoo. 

TUOMAS. Metsässä on huutaminen sillä virkana ja ilman 
mitään merkitystä. 

EERO. Tässä on kylä, Impivaaran turvekattoinen talo. 

SIMEONI. Mutta nyt on ennustaja muuttanut sijaa, huu- 
telee tuolla vuoren harjulla. Siellä ennen, niinkuin tarina 
kertoilee, rukoili »Kalvea impi» syntejänsä anteeksi, ru- 
koili kaikki yöt niin talvella kuin kesällä. 

JUHANI. Hänestäpä on tämä vuori saanut nimensä Impi- 
vaara. Kuulin kerran lapsena tuon tarinan, mutta onpa se 
jo enimmäksi haihtunut mielestäni. Veli Aapo, sinä juttele 
se meille tässä ikävän yömme vietteeksi. 

AAPO. Timo kuorsaa kuin mies; mutta maatkoon hän 
rauhassa; minä mielin teille kertoa tarinan. 

Seuraavan tarinan kalveasta immestä kertoi nyt Aapo 
veljillensä: 

Asui muinoin tämän vuoren luolissa eräs hirmuinen 
peikko, ihmisten kauhistus ja surma. Kaksi oli hänellä elä- 
män himoa ja hekumaa: katsella ja pidellä aarteitansa luo- 
lien syvissä kätköissä ja juoda ihmisenverta, jota hän an- 
karasti janosi. Mutta ainoastaan yhdeksän askelta vuores- 
ta oli hänellä voima väkivaltaiseen käytökseen, ja sentäh- 
den täytyi hänen harjoitella kavaluutta retkillänsä. Hän 
taisi muuttaa haamunsa miksi tahtoi; ja ympäri tienoita 
nähtiin hänen kuljeksivan milloin kauniina nuorukaisena, 
milloin ihanaisena impenä, aina sitä myöten kuin hän 
miehen tai naisen verta janosi. Monen voitti hänen kat- 
santonsa helvetillinen ihanuus, moni sai henkensä heittää 
peikon kamoittavissa luolissa. Niin tämä hirviö vietteli 
luokseen onnettomat uhrinsa. 

Oli lempeä kesä-yö. Viherjällä nurmella istui eräs nuo- 
rukainen, syleillen lemmittyänsä, nuorta neitoa, joka hoh- 
tavana ruusuna lepäsi hänen rinnoillansa. Tämä oli hei- 
dän jäähyväissyleilyksensä; sillä pois tuli pojan matkustaa 
ja erota ajaksi sydämensä ystävästä. — »Impeni», niin 
haasteli nuorukainen, »nyt lähden sinulta pois, mutta tus- 
kin ehtii sata aurinkoa nousta ja laskea ennenkuin sun 
kohtaan taas». — Lausui neito: »eikä aurinko laskeissansa 
heitä niin armasta jäähyväis-silmäystä maailmallensa, 
kuin minä mun kultaselleni koska hän poistuu, eikä nous- 
tessansa säteile niin ihanasti taivaan loimo, kuin säteilee 
mun silmäni, koska taasen kiirehdin sua vastaan. Ja mitä 
kirkkaan päivän pituuteen sielustani mahtuu, se on aatos 
sinusta, ja unieni himmeässä maailmassa käyskelen sun 
kanssas». — Niinpä neito; mutta taasen nuorukainen lau- 
sui: »Ihanasti haastelit; mutta miksi aavistaa mun sieluni 
pahaa? Impeni, nyt vannokaamme toinen toisillemme ijäi- 
nen uskollisuus tässä taivaan kasvoin alla». Ja he vannoi- 

vat pyhän valan, vannoivat Jumalan ja taivaan edessä, ja 
hengähtämättä kuultelivat heidän sanojansa metsät ja 
vuoret. Mutta viimein aamun koittaessa syleilivät he vii- 
meisen kerran ja erosivat toinentoisestansa. Pois riensi 
nuorukainen, mutta kauan käyskeli neito yksin metsän 
hämärässä, muistellen kaunista kultastansa. 

Koska näin hän käyskelee tuuhean männistön kohdus- 
sa, mikä ihmeellinen haamu käy häntä vastaan? Hän nä- 
kee nuoren miehen, jalon kuin ruhtinas ja ihanan kuin 
tämä kultainen aamu. Kuin tulen liekki väikkyy ja kim- 
meltää hänen hattunsa höyhentöyhtö. Hänen hartioillansa 
riippuu kauhtana, sinertävä kuin taivas ja kuin taivas kir- 
java kiiltävistä tähdistä. Hänen ihotakkinsa on valkea 
kuin lumi, ja miehustalla on hänellä purppuranpunainen 
vyö. Impeen hän katsahtaa ja katsannosta virtaa liekehti- 
vä rakkaus, ja autuaasti kaikuu hänen äänensä, koska hän 
neidolle haastelee: » Älä mua pelkää, suloinen impi, olen- 
pa sun ystäväs ja saatan sulle äärettömän onnen, jos vaan 
kerran saan sinua syleillä. Minä olen voimallinen mies, on 
minulla aarteita ja kalleita kiviä ilman lukua ja määrää, ja 
taitaisinpa ostaa vaikka kaiken tämän maailman. Tule 
mun kullakseni, minä tahdon viedä sun komeaan linnaan 
ja asettaa sinun viereeni loistavalle istuimelle». Niin hän 
haasteli viehättävällä äänellä ja hämmästyneenä seisoi nei- 
to. Hän muisteli äsken vannottua valaansa, ja poispäin 
hän kallistui, mutta kallistui taasen mieheen päin, ja eris- 
kummallinen häiriö käsitti hänen mielensä. Miestä koh- 
den hän kääntyi, peittäen kädellään kasvonsa kuin paista- 
van auringon edessä; pois hän taasen kääntyi, mutta kat- 
sahti kerran vielä ihmeelliseen haamuun. Voimallinen 
ihastus säteili sieltä häntä vastaan, ja äkisti vaipui neito 
kauniin ruhtinaan syliin. Mutta pois riensi ruhtinas saalii- 

nensa, joka niinkuin houreessa lepäsi hänen käsivarsillan- 
sa. Yli jyrkkien mäkien, halki syvien laaksojen he lakkaa- 
matta kulkivat, ja yhä pimeämmäksi muuttui metsä hei- 
dän ympärillään. Levottomasti tytkyi immen sydän ja tus- 
kan hiki juoksi hänen otsaltansa alas; sillä viimein hän 
huomasi niinkuin jotain pedollista, hirveätä haamun sil- 
mien lumoovassa liekissä. Hän katsahteli ympärillensä, ja 
nopeasti sinkoilivat ohitse synkeät kuuset, hänen kanta- 
jansa vinhasti juostessa; hän katsahteli nuorukaisen kas- 
voihin, ja kamoittavat väristykset karsivat hänen ruumis- 
tansa, mutta kummallinen ihastus vallitsi kuitenkin hänen 
sydämessään. 

Kulkivat he alati eteenpäin halki metsien, ja näkyi vii- 
mein korkea vuori ja sen pimeät luolat. Ja nyt, koska he 
olivat ainoastaan muutaman askeleen vuoresta, tapahtui 
hirveätä. Mies kuninkaallisessa puvussa muuttui äkisti 
hirmuiseksi peikoksi: sarvet tunkeusivat ulos hänen pääs- 
tään, niskassansa kahisivat kankeat harjakset, ja kurja 
tyttö nyt tunsi kipeästi povessaan hänen terävät kyntensä. 
Ja siinä onneton impi huusi, reutoili ja tempaili tuskissan- 
sa, mutta turhaan. Ilkeällä kiljunalla raahasi hänen peik- 
ko syvimpään luolaansa ja imi hänestä veren aina viimei- 
seen pisaraan asti. Mutta tapahtui ihme: henki ei lähtenyt- 
kään neitosen jäsenistä, vaan hän jäi elämään verettömä- 
nä, lumivalkeana; murheellisena kuoleman haamuna Kal- 
man maasta. Kummastuen huomasi tämän peikko, käytti 
uhriansa kohtaan kynsiään ja hampaitansa kaikin voimin, 
mutta eipä voinutkaan häntä kuolettaa. Viimein päätti 
hän pitää häntä ainiaan luonansa uumentojen yössä. Mut- 
ta mitä palvelusta taisi hän tehdä, mitä hyötyä matkaan- 
saattaa peikolle? Tämä määräsi immen puhdistamaan aar- 
teitansa ja kalleita kiviänsä, niitä hänen eteensä lakkaa- 

matta pinoilemaan, sillä eipä hän väsynyt niitä ihaellen 
katselemasta. 

Näin vuosia elelee kelmeä, veretön impi vangittuna vuo- 
ren kohtuun. Mutta yöllä toki nähdään hänen seisovan 
äänettömänä rukoilijana vuoren harjulla. Ken antoi hänel- 
le tämän vapauden? Taivaanko voima? — Mutta yöt kaik- 
ki, myrskyssä, sateessa ja kireässä pakkasessa hän seisoo 
vuoren kiireellä, rukoillen syntejänsä anteeksi. Verettömä- 
nä, lumivalkeana ja kuin kuva, niin liikkumattomana, ää- 
netönnä hän seisoo, kädet rinnoilla ja pää kallistuneena 
rinnoille alas. Ei rohkene kurja nostaa otsaansa kohden 
taivasta yhtään ainoata kertaa, vaan päin kirkon torniin, 
metsien etäiselle reunalle on hänen silmänsä lakkaamatta 
teroitettu. Sillä ainapa toki salainen ääni hänen korvaansa 
toivosta kuiskaa; vaikka kaukaisena kipenänä, kuin tu- 
hansien peninkulmien päästä, pilkoittaa hänelle tämä toi- 
vo. Niin hän yönsä vuorella viettää, eikä kuulu hänen 
huuliltansa valitusta milloinkaan; ei nouse, ei vaivu huo- 
kauksista rukoilevan povi. Niin kuluu synkeä yö, mutta 
aamun koittaessa tempaisee hänen taasen luoliinsa armo- 
ton peikko. 

Tuskinpa oli sata aurinkoa ehtinyt valkaista maata, en- 
nen kuin nuorukainen, neidon lemmitty, palasi iloisena 
kotiinsa matkaltaan. Mutta ihana impensä ei rientänyt- 
kään häntä vastaan tervetuloa toivoittamaan. Hän kyseli 
missä kaunoinen viipyi, vaan ei saanut tietoa keltään. 
Kaikkialta hän etsiskeli häntä yöt ja päivät, väsymättä, 
mutta aina turhaan; impi oli kadonnut ilman jälkeä kuin 
aamun kaste. Viimein heitti hän kaiken toivon, unohti 
kaiken elämän ilon ja käyskeli täällä vielä ajan mykkänä 
varjona. Kerran viimein, koska hohtava päivä oli nousnut, 
pimitti kuoleman yö hänen silmänsä valon. 

Mutta vuosia hirmuisen pitkiä viettää kalvea impi: päi- 
vät peikon luolissa lakkaamatta puhdistellen ja latoen aar- 
teita julman kiusaajansa silmäin alla; mutta yöt hän vuo- 
ren harjanteella kuluttaa. Verettömänä, lumivalkeana ja 
kuin kuva, niin liikkumattomana, äänetönnä hän seisoo, 
kädet rinnoilla ja pää kallistuneena rinnoille alas. Ei roh- 
kene hän nostaa otsaansa kohden taivasta, vaan päin kir- 
kon tornia, metsien etäiselle reunalle, on hänen silmänsä 
lakkaamatta teroitettu. Fi hän valita; ei nouse, ei vaivu 
huokauksista rukoilevan povi. 

On vaalea kesä-yö. Vuorella seisoo taasen neito, muis- 
telee aikaa, jonka hän on viettänyt tuskallisessa vankeu- 
dessansa; ja vuosia sata on mennyt siitä päivästä, jona 
hän erosi sydämensä ystävästä. Hän kauhistuu, aatoksen- 
sa pyörtyy ja kylmiä hikihelmiä kiirahtelee hänen otsal- 
tansa alas vuoren sammaleiselle kamaralle, koska hän 
kuvailee menneitten vuoskymmenien pituutta. Silloin roh- 
keni hän ensimmäisen kerran katsahtaa korkeuteen ylös, 
ja hetken päästä huomasi hän ihmeellisen valon, joka 
lentävänä tähtenä näkyi häntä lähestyvän kaukaisista 
avaruuksista. Mutta jota lähemmäs tämä valo häntä ehti, 
sitä enemmin muutti se muotoansa. Eikä ollutkaan se 
mikään lentävä tähti; vaan kirkastettu nuorukainen, vä- 
lähtelevä miekka kädessä. Kajastipa niistä kasvoista ihana 
tuttavuus, ja kiivaasti rupesi lyömään neidon sydän; sillä 
nyt hän tunsi entisen ylkänsä. Mutta miksi lähestyi hän 
miekka kädessä? Tämä neitoa arvelutti, ja hän lausui 
heikeällä äänellä: » Tämäkö miekka mun tuskani viimein 
lopettaa? Tässä on poveni, nuori sankari, iske sun kirk- 
kaa- lla teräkselläs tänne, ja, jos taidat, lahjoita mulle 
kuolema, jota jo kauan, kauan olen ikävöinnyt». Niin 
haasteli hän vuorella, mutta eipä tuonut hänelle nuo- 

rukainen kuolemaa, vaan elämän suloisen liehauksen, 
joka jo tuoksuavana aamutuulena hymisten kierteli ym- 
päri kalvean immen. Lemmekkäästi katsahtava nuori mies 
otti hänen syliinsä, suuteli häntä, ja kohta tunsi veretön 
impi hienon veren virran suloisena koskena juoksevan 
suonissansa, hänen poskeansa hohti kuin aamuruskon pil- 
vi, ja ilosta läikkyi heleä otsa. Ja hän heitti kiharaisen 
päänsä yli ylkänsä käsivarren, katsahti ylös kirkkaasen 
korkeuteen, huoaten povestansa ulos vuoskymmenien tus- 
kat; ja nuorukaisen sormet harhailivat hänen kiharis- 
saan, jotka somasti liehahtelivat hiljaisessa tuulessa. Ihana 
oli pelastuksen hetki ja pääsinpäivän aamu. Linnut viser- 
telivät kuusissa tuon jylhän vuoren reunoilla ja koillisesta 
nousi auringon hohtava viilu. Oli tämä aamu sen aamun 
kaltainen koska ystävykset kerran viherjällä nurmella 
erosivat pitkäksi ajaksi. 

Mutta nytpä äkeä peikko, vihan pyrstöt pystyssä, kiipe- 
si vuorelle ylös, temmataksensa impeä komeroihinsa taas. 
Vaan tuskin oli hän kuroittanut kyntensä neitoa kohden, 
niin nuorukaisen miekka, nopea kuin salama, hänen rin- 
tansa lävisti; ja vuorelle roiskahti musta verensä. Pois 
käänsi impi kasvonsa tästä nä'ystä, painaen otsansa vas- 
ten ystävänsä povea, koska peikko, pahasti kiljahtaen, 
heitti henkensä ja putosi vuoren rinteeltä alas. Niin pelas- 
tui maailma kamoittavasta hirviöstä. Mutta hopeaisen pil- 
ven kirkkaassa helmassa väikkyivät nuorukainen ja impi 
ylös korkeuden tienoihin. Ylkänsä polvilla lepäsi morsian 
ja, painain otsansa vasten hänen poveansa, hymyili onnel- 
lisna. Halki avaruuksien he kiitivät, ja alas kaukaiseen sy- 
vyyteen jäi heistä metsät, vuoret ja laaksoin monipolviset 
haarat. Ja kaikkipa viimein heidän silmistänsä katosi kuin 
sinertävään savuun. 

Tämä oli tarina kalveasta immestä, jonka Aapo kertoi 
veljillensä turpeisessa koijussa sinä unettomana yönä 
Impivaaran aholla. 

JUHANI. Mutta heräyypä Timo juuri tarinamme päätty- 
essä. 

TIMO. Miksi ette makaa rauhassa, pojat? 

JUHANI. Tässä tarinoitaan vahvasti. — Niin, siinähän oli 
tarina entisestä tytöstä ja peikosta. 

SIMEONI. Mutta sanotaanpa tuon hirveän peikon eles- 
kelevän vieläkin. Metsämiehet ovat hänen nähneet; ja hä- 
nellä onkin vaan yksi silmä, joka yön pimeydessä loistaa 
kuin hehkuva hiili. 

JUHANI. Mitästäpä tapahtui muutama vuosi takaperin 
Kuokkalan vanhalle ukolle, joka nyt Herran huomassa le- 
pää. Yhtenä keväänä, ollessansa metsonsoitimella ja var- 
toessaan puol-yönhetken kulumista nuotionsa vieressä 
tässä aholla, näki hän tuolla vuoren-juurella saman loista- 
van hohteen ja kuuli äänen, joka lakkaamatta kyseli; 
»nakkaanko ma, nakkaanko ma?» Niin hän kyseli monet 
tuhannet kerrat, että ukko, joka olikin sitä vanhaa juurta 
ja jonka sydän ei pamppaillut juuri turhasta, lopulta vi- 
hastui ja vastasi häntä tiuskealla äänellä: »nakkaa, sen 
tulla ja viedä!» 

TIMO. Mutta kas silloin ei muuta tarvinnut. 

JUHANI. Niin, jutteleppas Timo, kuinka kävi. 

TIMO. Kas kun tuli hetken päästä irvistävä luuranko 
ukon nuotiolle, että ropsahti, tuli kuin kymmenen miehen 
kourasta ja sammutti tulen aina viimeiseen kipenään asti. 
Mutta ukkopas nyt sieppasi kiväärin kouraansa ja tapsutti 
koreasti pois koko vuoren näkyvistä, vaikka, niinkuin Ju- 
hani sanoi, hän olikin sitä vanhaa juurta eikä sydämensä 
juuri turhasta pamppaillut. 

SIMEONI. Olemme siis muuttaneet tänne peikkojen ja 
paholaisten kaupunkiin. 

AAPO. Tänne muutimme ja täällä asumme ilman pelkoa. 
Peikko, jos hän oliskin hengissä vielä, on jo perin voima- 
ton; senpä juuri osoitti hänen käytöksensä Kuokkalan uk- 
koa kohtaan. Vihoissaan taisi hän ainoastaan sammuttaa 
tulen, senkin vasta miehen omalla luvalla. Hänen mahtin- 
sa masensi ainiaaksi pyhän nuorukaisen miekka. 

JUHANI. Mutta tyttöä uumentojen pimeydessä täytyy 
minun armoitella, tyttöä tuon riivatun harjasniskan kans- 
sa. 

SIMEONI. Miksi ei hän seisnut kiusausta vastaan. 

JUHANI. Ai, poika, älä sano niin! Kuinkahan kävis, jos 
esimerkiksi jossain kukoistavassa rauhanlaaksossa sinua 
vastaan astelisi kuninkaantytär, kaunis kuin ruusu ja kuk- 
kanen, kepsauttelis luokses silkissä, saaleissa ja pumaatan 
hajussa, hehkuvassa kultahepenessä kuin riikinkukko, ja 
tällainen epeli astuis sinua vastaan ja tahtoisi halailla ja 
suudella sinua, niin kuinkahan kurjan sydämes kävisi? 
Minä kysyn, Simeoni. 

SIMEONI. Minä rukoilisin voimaa uskossa. 

JUHANI. Hm. 

TIMO. Minä en päästäisi häntä halailemaan itseäni ja 
vielä vähemmin suuta muiskuttelemaan. Pysy minusta 
pois, sanoisin minä, pysy peijooni, matkan päässä, otanpa 
muutoin karahkan tuolta viidasta ja roitelen että selkäsi 
huomenna loistaa kirjavammalta leppätertun siipiä. Niin 
minä tekisin ilman yhtään armoa. Kyllähän sitten kelpais. 

JUHANI. Voi, veikkoseni! luulenpa että haastelisit vähän 
toisin, jos hieman enemmin olisit katsellut ympärilles täs- 
sä maailmassa, jos esimerkiksi olisit käynyt Turun kau- 
pungissa. Sen olen minä tehnyt, koska ajoin sinne härkiä 

Viertolan kartanosta. Näinpä siellä yhtäkin ihmeekseni, 
näin kuinka prameus ja komu voi panna pyörään ihmis- 
lasten päät. Voi teitä, voi pauhaavata kylää, voi häilyväis- 
tä elämää kumminkin! Tuolta jyrisee vaunut, täältä jyrisee 
vaunut, ja vaunuissa istuu sen vietäviä viiksinaamaisia 
narreja, istuu tyttöjä kuin posliinivauvoja, tuoksuttaen 
kauas ympärillensä sakean hajun kalleista öljyistä ja ras- 
voista. Mutta katsoppas tuonne! Jesta ja varjele! sieltähän 
nyt hipsuttelee esiin kultahöyhenissä oikein aika vekama 
mamsselli tai röökinä mitä hän lie. Kas hänen kaulaansa! 
Valkea kuin rieskamaito, poski ruttopunainen, ja silmät 
palaa hänen päässään kuin päiväpaisteessa kaksi rovio- 
tulta, koska häntä vastaan käy oikea kekkale mieheksi, 
hatussa, kiiltomustassa hännystakissa, ja tirkist... — no vie 
sinun pirkele itseäskin! — Tirkistelee läpi nelikulmaisen la- 
sin, joka välkkyy vekkulin vasemmalla silmällä. Mutta 
kas nyt... — no sinun seitsemän seppää! — nytpä keksau- 
tetaan kummaltakin puolelta, ja kas kun naara nyt oikein 
rypistää suunsa mansikkasuuksi ja livertelee kuin pääsky- 
nen päiväisellä katolla, ja teikari hänen edessänsä viskelee 
kättänsä ja häntäänsä, heilauttelee hattuansa ja raap- 
paisee jalallansa että kivikatu kipenöitsee, kas sepä vasta 
leikkiä oli. Voi, te harakat itsiänne! aattelin minä, poika- 
nalliai- nen, seistessäni kadun kulmalla, rykelmä tuoreita 
härjänvuotia olalla, ja suu mareissa katsellen tuota tee- 
renpeliä. 

TUOMAS. Herrat ovat narreja. 

TIMO. Ja lapsekkaita kuin piimänaamaiset kakarat. 
Niinpä syövätkin, ryysyt rinnoilla, ja eivätpä — koira vie- 
köön! — osaa lusikkaansakaan nuolla, koska pöydästä 
nousevat; sen olen nähnyt omilla silmilläni suureksi ih- 
meekseni. 

SIMEONI. Mutta peijata ja nylkeä talonpoikaa, siihen 
kyllä ovat miehiä. 

JUHANI. Tosi, että löytyy herrasmaailmassa paljon äm- 
mällistä ja naurettavaa, sen huomasin Turku-retkelläni. 
Mutta kas kun meitä lähenee oikein rasvojen hajussa ja 
liehuvissa krooseissa tuollainen liehakoitseva lunttu, niin 
eipä ilman ettei hemmahtele ihmislapsen sydän. Jaa, jaa, 
pojat! maailman hekuma houkuttelee vahvasti; sen huo- 
masin Turku-retkelläni. Ja sanonpa kerran vielä, että sy- 
dämeni surkuttelee tyttöä tuolla vuorella. Ja oli hänellä jo 
aika pelastua helvetistä ja seilata ystävänsä kanssa rauhan 
satamaan, jonne Jumala meitäkin viimein auttakoon. Sii- 
nä toivossa koetamme nukkua nyt. Tosin on tästä vuores- 
ta vielä yksi merkillinen tarina, mutta jääköön se toistai- 
seksi, ja koettakaamme nukkua nyt. — Meneppäs kuiten- 
kin, Simeoni, peittämään hiilustaa tuhalla, ettei minun 
tarvitse huomenaamulla karkkua kilkuttaa ja heinävihkoa 
heilutella, vaan pääsen kohta nakuttelemaan hirren päätä 
kuin punaharjainen tikka. Meneppäs. 

Lähti Simeoni tekemään Juhanin käskyä, mutta astui 
pian takaisin, tukka pystyssä ja silmät selällään päässä. 
Mököttäen haasteli hän jotain eräästä kummallisesta, pa- 
lavasta silmästä siellä ulkona vankkurien ääressä. Tästäpä 
muutkin pöllähtivät, siunasivat sieluansa ja ruumistansa, 
ja astuivat miehissä ulos koijustansa; ja muistutti heidän 
tukkansa tuulenpesää koivussa. Liikkumattomina, mykki- 
nä patsaina he seisoivat, tuijoitellen suuntaan, jonne 
Simeonin sormi osoitti. He katsoivat rävähtämättä ja 
näkivätkin varmaan ratasten takana kummallisen kiillon, 
joka välimmiten katosi, mutta pian taas näytti hohtavan 
valonsa. Tämän olisivat he kenties pitäneet hevosensa 
Valkon ainoana silmänä, mutta eihän sieltä haamoittanut 


132 


mitään valkeata, vaan päin vastoin jotakin mustaa, eikä 
kuulunut kellon kilausta. Näin arvellen seisoivat veljekset 
järkähtämättä; mutta viimein toki lausui Tuomas jotenkin 
tuikealla äänellä: 

TUOMAS. Mitä puuttuu? 

JUHANI. Älä Herran tähden rupea praakailemaan hänen 
kanssansa niin turskisti. — Se on hän! Mitäs nyt teemme, 
veljet? Se on hän! Mitä sanoisimme hänelle? 

AAPO. Enhän totisesti tiedä. 

TIMO. Nytpä virrenvärssy hyvää tekis. 

JUHANI. Fikö kenkään meistä osaa ulkoa yhtään ai- 
noata rukousta. Lukekaat, armaat veljet, hellittäkäät Her- 
ran nimessä mitä vaan muistatte, mitä vaan päähän pis- 
tää, ilman yhtään sovittelemista raamatunkappaletta ai- 
netta myöten. Lukekaat vaikka hätäkasteesta, veljet ar- 
maat. 

TIMO. Olenpa tainnut yhden ja toisen jakson virsi- 
kirjasta, mutta nyt on niinkuin hirveä puskuri pääni 
ovella. 

SIMEONI. Henki ei salli sinun puhua enemmin kuin mi- 
nunkaan. 

TIMO. Eipä hän salli. 

JUHANI. Tämä on hirmuista! 

AAPO. Hirmuista! 

TIMO. Totisesti hirmuista. 

JUHANI. Mitä tehdä? 

TUOMAS. Luja käytös häntä kohtaan on luullakseni pa- 
ras. Kysykäämme kuka hän on ja mitä hän tahtoo. 

JUHANI. Annas kun minä kysyn. Kukas olet? Kukas 
olet? Kukas olet ja mitä tahdot meistä? — Ei sanaakaan 
vastimeksi. 

LAURI. Otamme tuliskekäleet. 

JUHANI. Otamme tuliskekäleet ja peittoomme sinun 
paistiksi, ellet sano nimeäs, sukuas ja asiaas. 

LAURI. Ei, mutta tarkoitinpa iskeä kekäleisin kohta. 

JUHANI. Kun uskaltais. 

TUOMAS. Yksi kuolema Herralle velkaa. 

JUHANI. Niin, yksi kuolema Herralle velkaa! Kekäleet 
kouraamme, pojat! 

Seisoivat he pian rivissä, tuliset kekäleet aseina käsissä. 
Etunenässä seisoi Juhani, silmät ympyrjäisinä kuin huh- 
kaimen, ja katsellen silmää vankkurien takana, joka erin- 
omaisella hohteella katseli häntä vastaan. Niin seisoivat 
veljekset säkenöitsevissä aseissa öisellä aholla; ja hyypiö 
huuteli vuoren kuusilta, kolkko korpi heidän allansa hohi- 
si raskaasti, ja pimeät pilvet peittivät taivaan kannen. 

JUHANI. Kun minä sanon: nyt pojat! niin silloin lentä- 
kööt kekäleet kouristamme perkeleen niskaan. 

SIMEONI. Mutta koettakaamme vielä vähän manausta. 

JUHANI. Oikein harkittu! Vähän manausta ensin. Mutta 
mitä sanoisin hänelle? Kuiskaa minulle, Simeoni; sillä itse 
olen tällä hetkellä merkillisen typerä. Mutta kuiskaa sinä 
minulle sanat, ja heitänpä ne hänelle vasten naamaa että 
korpi kaikuu. 

SIMEONI. Huomaa sitten kuinka sanelen. — Tässä sei- 
somme. 

JUHANI. Tässä seisomme! 

SIMEONI. Kuin uskon sankarit, tuliset miekat kourissa. 

JUHANI. Kuin uskon sankarit, tuliset miekat kourissa! 

SIMEONI. Mene tiehes. 

JUHANI. Mene helvettiis! 

SIMEONI. Me olemme kastettuja kristittyjä, Jumalan so- 
tamiehiä. 

JUHANI. Me olemme kastettuja kristittyjä, Jumalan so- 
tamiehiä, Kristuksen soltaatteja. 

SIMEONI. Vaikka emme lukeakkaan osaa. 

JUHANI. Vaikka emme lukeakkaan osaa. 

SIMEONI. Mutta uskomme kuitenkin. 

JUHANI. Mutta uskomme kuitenkin ja luotamme lujasti 
siihen. 

SIMEONI. Mene nyt. 

JUHANI. Mene nyt! 

SIMEONI. Kohta kukko kiekuu. 

JUHANI. Kohta kukko kiekuu! 

SIMEONI. Ja Herran valkeutta huutaa. 

JUHANI. Ja Herran Zebaothin valkeutta huutaa! 

SIMEONI. Mutta hän ei ole huomaavinansa. 

JUHANI. Mutta hän ei ole huom... Niin, hän ei huoli 
vaikka kirkkuisin hänelle enkelin kielellä. Herra siunat- 
koon meitä, veljet! sillä ei nyt muuta tällä erällä kuin — 
nyt pojat! 

Silloin he kaikki viskasivat kekäleensä kohden kummi- 
tusta, joka vasaman vauhdilla läksi juoksemaan pois nel- 
jän jalan jytinällä, ja kauan vilahtivat hohtavat hiilet hä- 
nen seljässänsä halki öisen pimeyden. Niin hän pakeni tu- 
lisesta kahakasta, ja ehdittyään ahon reunalle alas, rohke- 
ni hän lopulta seisahtua puhaltaen kerran, kaksi kaikuvas- 
ti. Ja veljesten aave, kamoittava körri oli kuitenkin heidän 
ykssilmäinen hevosensa, joka hetkeksi oli kadottanut val- 
kean värinsä suon mustissa mutarapakoissa, joihin kaiketi 
oli vaipunut ja kauan niissä kiiriskellyt ennenkuin pääsi 
kuivalle jälleen. Siinäpä piehtaroimisessa oli hän myös 
temmaisnut kellon kaulastaan, joka seikka tällä hetkellä 
paljon saattoi veljesten luulon harhateille. Tämä oli silmä, 
joka vankkurien takaa yön hämärässä loisti, niinkuin mo- 

nen elikon silmä loistaa pimeydessä. — Mutta vasta hetken 
mentyä, ja silloinkin varoten, rohkenivat veljekset lähes- 
tyä Valkoansa, ja huomasivat erhetyksen vihdoin. Tästä 
he äkeillä kasvoilla palasivat koijuunsa takaisin; ja vii- 
mein aamun valjetessa lepäsivät he jokainen sikeässä 
unessa. 

Kuudes luku 


Oli vihdoin valmis veljesten pirtti. Viisi syltä oli sen pituus 
ja kolme sen leveys; itään päin antoi sen toinen, länteen 
toinen pää. Tultuas sisään ovesta, joka oli huoneen itäi- 
sessä päässä, seisoi oikealla suuri kiuvas-uuni, vasemmalla 
hinkalo, rakettu Valkoa varten talveksi. Kynnyksestä 
eteenpäin, lähes keskelle huonetta, oli allasi havutettu 
maa, mutta peripuolella oli uhkea permanto leveistä pal- 
keista rakettu ja ylös tämän kohdalle väljä parvi. Sillä 
sekä asuintupana että saunana käyttelivät veljekset uutta 
pirttiänsä. Asuntohuoneesta noin kaksikymmentä askelta 
seisoi heidän aittansa, liitetty yhteen pienistä, ympyrjäisis- 
tä kuusista. 

Oli siis veljeksillä oivallinen suoja sadetta, myrskyä ja 
talvipakkasta vastaan, oli myös varahuone heidän ruoka- 
aineitansa varten. Ja nytpä taisivat he täyttä tointa käydä 
käsin metsästämiseen ja kaikellaiseen pyydystykseen. Ja 
lähestyi silloin surma metsoille, teereille ja pyille, jäniksil- 
le, oraville ja jynkkämielisille mäyrille, niinmyös Ilvesjär- 
ven sorsille ja kaloille. Silloin kiivaan Killin ja Kiiskin 
haukkinasta ja pyssyjen jyskeestä kajahtelivat mäet ja ää- 
rettömät kuusiset salot. Kaatoi myös veljesten luoti tuol- 
loin, tällöin pöyreäkarvaisen kontion; mutta ei kuiten- 
kaan ollut vielä mesikämmenen pyyntiin oikea aika. 

Tuli halla-öinen syksy, ja kuolivat tai pakenivat syviin 
kätköihinsä heinäsirkat, sisiliskot ja sammakot, ja olipa 
aika pyydystellä kettuja kiiltävillä sangoilla; tämän kons- 
tin olivat veljekset oppineet isältänsä. Saipa nyt moni vik- 
keläjalkainen Mikko maksaa hienolla nahallansa muuta- 
man makean palan. — Jänisten tiedetään metsässä polkei- 
levan teitä pehmeään lumeen, ja näillepä teille virittelivät 
veljekset sadoittaisin messinkipauloja monen valkeaturk- 
kisen surmaksi. Vielä olivat he rakentaneet itsellensä oi- 
vallisen, kalteva-aitaisen sudentarhan pensastoiseen ojan- 
koon ahon itäiselle reunalle. Ja paitsi tätä olivat he, suden 
pyyntiä varten myös, kaivaneet kuopan, valtaisen syvän, 
kappaleen pirtistä kuivaan santaiseen tantereesen päin. 
Paisti vietteli jykevään aitaukseen monen nälkäisen suden; 
ja silloin, koska veljekset huomasivat saaliinsa ahdingos- 
sa, nousi tarhassa pauhua ja ryskettä pimeänä syksy-yönä. 
Silloin yksi veljeksistä seisoi aidsan nojalla, pyssy kädessä, 
kiehtoen luodilla kaataaksensa karheakarvaista petoa; toi- 
nen hänen rinnallansa, pitäen tulta, tervaskalikallista, loi- 
mottavaa soittoa. Mikä taasen heistä autteli Killiä ja Kiis- 
kiä ajelemaan pensastosta ulos synkeänaamaisia, irvistele- 
viä petoja, väikkyen tervasloimoinensa tuonne, tänne. 
Kova oli meteli miesten huudoista, koirien reuhusta ja 
pyssyjen paukkinasta, ja väsymättä remahteli korpi ja Im- 
pivaaran komeroinen seinä. Niin temmellettiin, lumi tah- 
raantui, punertui yhä enemmin ja enemmin, sotkettiin tu- 
hanteen suuntaan, kunnes viimein kaikki häntyrit makasi- 
vat veressänsä. Ja siitä saattoi taasen saaliin nylkeminen 
veljeksille työtä ja tointa, mutta olipa heille kuitenkin 
tämä toimi vallan hauskaa. — Myös kuoppaan, ahon länti- 
sellä partaalla, kiiruhti yksi ja toinen metsän viistosilmä. 

Tapahtui kerran, että varhain eräänä aamuna, muiden 
vielä maatessa, Timo läksi katsomaan viritettyä kuoppaa, 
jonka puoleksi vajonnut peite jo matkan päästä antoi mie- 
helle hyvän toivon. Ja ehdittyänsä kuopan reunalle, näki- 
kin hänen iloinen silmänsä syvyydessä hallavan esineen, 
näki aika suden, joka, kuono painettuna vasten maata, 
makasi liikkumatta, kyräten silmillään ylös kohden mies- 
tä. — Mitä päätti nyt Timo? Yksin nykistää sudelta hengen 
ja muiden suureksi huviksi astua pirttiin, karvainen taak- 
ka olalla. Kävi hän juoneen, kantoi esiin tikapuut pirtin 
seinykseltä, asetti ne varoten kuoppaan, ja itse, raskas hal- 
konuija kädessä, astui hän alas pitkin pykäliä, aikoen rou- 
haista myrskäksi pedon pään. Kauan huhtoili hän nuijal- 
lansa, hampaat irvissä, mutta ainapa vaan tyhjää ilmaa. 
Suden pää pujahteli aivan vikkelästi, pujahteli oikealle, 
vasemmalle, koska mies läimäytteli hankalalla aseellansa. 
Viimein pudotti hän nuijansa sudelle, eikä keksinyt silloin 
muuta neuvoa kuin astua ylös ja rientää pirttiin ilmoita- 
maan mitä oli tapahtunut. 

Siitä, hetken päästä läksivät veljekset, varustettuna sei- 
päillä, köysillä ja kuristimilla, saavuttamaan saalistansa. 
Mutta tyhjä oli kuoppa heidän ehdittyänsä esiin. Pitkin ti- 
kapuita, jotka Timo oli jättänyt jälkeensä kuoppaan, oli 
heidän sutensa koreasti astunut ylös ja vilkaisnut tiehensä, 
kiittäen onneansa. Sen huomasivat veljekset paikalla, ja, 
kiroten ja kiristellen hampaita, nyt etsi heidän julmistunut 
silmänsä Timoa; mutta hän ei ollutkaan enään saapuvilla. 
Hän juoksi jo paeten tuolla metsän reunalla, jossa pian 
peittyi männistön suojaan. Hän ymmärsi, ettei ollut hyvä 
jäädä asiasta enemmän keskustelemaan. Mutta muut kil- 
juivat hänen peräänsä, nyrkit pystyssä, luvaten peitota hä- 
nen hillukaksi aina päästä kantapäihin asti, jos hän vielä 

uskaltaisi pirtin ovea raoittaa. Niin he uhkailivat, jättivät 
kuopan äkeinä ja vihaisina, ja astuivat pirttiinsä takaisin. 
Mutta pakolaisena käyskeli metsässä Timo, ja pian rupe- 
sivat veljekset katumaan käytöstänsä häntä kohtaan, huo- 
maten vahingon tapahtuneen hänen ymmärtämättömyy- 
tensä kautta, vaan ei häijystä koiranjuonesta. Sentähden 
astui Juhani jo ennen iltaa Impivaaran harjulle ylös, huu- 
teli sieltä vahvalla äänellänsä kohden kaikkia ilmoja, ja 
kutsui Timoa, vakuuttain ja vannoin hänen ei tarvitsevan 
pelätä palatakseen paikalla takaisin. Niin hän huuteli, ja 
hetken mentyä palasi Timo, kyräten pahasti ja mulkoillen 
silmiänsä. Lausumatta sanaakaan riisui hän päältänsä, 
kallistui vuoteellensa alas, ja pian kuorsasi hän syvässä 
unessa. 

Tullut oli myös karhunpyynnin otollisin aika. Silloin ot- 
tivat veljekset keihäänsä, painoivat kivääreihinsä tuikeat 
luodit ja läksivät herättämään salon ruhtinasta, joka jo pi- 
meässä konnossaan uneksui syvällä lumisten kuusien alla. 
Ja kaatoi heidän luikkunsa monen turpaisen kontion, kos- 
ka hän vihaisena rynkäsi rauhankammiostaan ulos. Silloin 
nousi usein tuima taistelo, lumi tuoksahteli kauas ympä- 
rille ja punertui vuotavasta verestä, kun haavoja annettiin 
kahden-puolen. Niinpä taisteltiin kunnes viimein karhea- 
naamainen otso makasi rauhallisna. Mutta veljekset, eh- 
dittyään iloisesti kotiansa taakkanensa, voitelivat haavo- 
jansa lääkkeellä, joka oli rakennettu viinasta, suolasta, 
kruudista ja tulikivi-jauhoista. Sillä he voitelivat haavo- 
jansa ja pyhkäisivät keltaruskeata tervaa päälle. 

Niin haalivat he elantoansa korvesta ja mäkien viidois- 
ta, täyttäin varahuoneensa monellaisella otuksella: linnuil- 
la, jäniksillä, mäyrillä ja karhun-lihalla. Olivat he myös 
pitäneet huolta vanhan uskollisen Valkonsa talvisesta 

muonasta. Nähtiin suon rannalla tuolla valtainen, sirpillä 
niitetty ja sileäksi harjattu heinäsuova, kylliksi riittävä tal- 
ven kestäessä. Fi ollut myös unohdettu heidän pirttinsä 
talvilämpymän varoja. Seisoi huikea halkopino lähellä ait- 
taa ja vielä tervaskantoja korkea kasa, kuin aika röykkiö 
Hiiden hirven sarvia, pirtin seinyksellä, ulettuen maasta 
ylös katon räystääseen asti. — Niin varustettuna taisivat he 
vakaasti katsoa talvea vasten hyyrteistä partaa. 

On joulu-ilta. Ilma on suoja, harmaat pilvet peittää tai- 
vaan ja vasta tullut lumi peittää vuoret ja laaksot. Kuuluu 
metsästä hiljainen kohina, teeri illastaa urpuisessa koivus- 
sa, tilhiparvi punoittavassa pihlajassa, ja harakka, män- 
nistön kärkäs neito, kantelee varpuja vastaisen pesänsä 
perusteeksi. Niin mökissä kuin komeassa kartanossa on 
iloa ja rauhaa, niinmyös veljesten pirtissä Impivaaran 
aholla. Ulkopuolella sen ovea näet olkikuorman, jonka 
Valko on vetänyt Viertolan kartanosta joulun kunnioiksi 
pirtin laattialle. Ei tainneet veljekset täälläkään unohtaa 
jouluolkien kahinata, joka oli ihanin muistonsa lapsuuden 
ajoista. 

Mutta pirtistä kuuluu löylyn kohina kiukaan kuumilta 
kiviltä ja pehmeitten vihtojen hutkina. Ottavat nyt veljek- 
set ankaran joulukylvyn. Ja koska viimein polttavan hel- 
teinen löylytys oli päätetty, astuivat he alas, pukivat pääl- 
lensä ja istuivat levähtämään palkeille, jotka rahien veros- 
ta olivat asetetut pitkin seiniä. Siinä he istuivat, puhallel- 
len ja vuodattaen hikeä. Loimottava päre valkaisi huonet- 
ta; Valko hinkalossaan rouskutteli kauroja, koska oli 
muistettu hänenkin jouluansa; torkkuen ja haukoitellen is- 
tui orrellansa kukko; Killi ja Kiiski, lewat käpälillään, 
makasivat lähellä uunia, ja Juhanin polvilla kehräili enti- 
nen Jukolan vanha, vesiharmaa kissa. 

Rupesivat viimein Timo ja Simeoni rakentelemaan eh- 
toollista; mutta muut nostelivat lyhteitä sisään. Aukaisivat 
he siteet, levittelivät oljet permannolle noin korttelin pak- 
sulta, mutta paksummalta parvelle vielä, jossa he tavalli- 
sesti viettivät iltansa ja yönsä. — Valmis vihdoin oli ehtool- 
linen: seitsemän reikäleipää, kaksi tammipöytyrillistä höy- 
ryävää karhun-lihaa ja kiulullinen olutta seisoi pöydällä. 
Itse olivat he keittäneet oluensa, muistain tarkasti äitinsä 
menetystä tämän juoman panossa. Mutta olivatpa sen 
laittaneet väkevämmäksi tavallista talonpojan olutta. 
Mustanpunaisena kuohui se kiulussa; ja jos kannullisen 
sitä nielaisit, tunsitpa hieman huimausta aivossas. — Mutta 
pöydässä istuivat he jo kaikki, nauttien lihaa ja leipää ja 
kiulusta vaahtoavaa olutta. 

AAPO. Onpa tässä runsaastikin pinottu etehemme einet- 
tä. 

JUHANI. Syödään ja juodaan, pojat, sillä nyt on meillä 
joulu, joulu kaikilla, niin elikoilla kuin ihmisilläkin. Vale- 
leppas, Timo-veikkoseni, oluella Valkoraiskan kaurakasaa 
tuolla soimessa. — Kas niin! olkoon menneeksi tuoppi 
kumminkin. Tänä iltana ei yhtään kitsautta, vaan kaikki 
saakoot, niin hepo, koira ja kissa kuin Jukolan iloiset vel- 
jekset. Kukko maatkoon rauhassa ja periköön osansa 
huomenna. Tuossa teille, Killi ja Kiiski, huikea kimpale 
karhun koivesta, ja tuossa sinulle, kissarukka. Mutta en- 
sin kättä, sinä killisilmä! — Kas niin! Ja sitten molemmilla 
käsillä! Katselkaapas kissamme konsteja ja sanokaat, että 
minäkin olen hieman opetusmestaria. Kättä paiskelee hän 
jo molemmilla kääpillä yht'aikaa, ja silloinpa hän asettaa 
itsensä istumaan kuin vakava ukko ja pistää, veitikka, 
kumpaisetkin etutallukkansa kouraani. Noin! 

AAPO. Voi tuota pilaa! 

TUOMAS. Mitä miehen vielä vanhoilla päivillänsäkin pi- 
tää oppiman. 

JUHANI. On mar” se oppi vetänyt aikaakin. Mutta enpä 
hellittänyt poikaa ennen kuin hän molemmilla käpälillä 
kiitti opettajaansa. Nyt hän sen tekee kuin mies, ja maiste- 
ri on maksettu. — Sepä vasta kissa! Kas tuossa! pistäppäs 
poskees kappale karhua. Ja Kiiski ja Killi sitten. Niin, 
niin! » Visko miestä, mutta älä hänen koiraansa». Oikein! 
Mutta tähän tahdon lisätä: visko Jukolan Jussia, mutta 
älä hänen kissaansa. 

EERO. Noudatappas tänne sitä olut-kiulua, Juhani. 

JUHANI. Saaman pitää. Juo, veikkonen, Jumalan luoma, 
juo, sillä nyt on joulu, ja varoja ei puutu aitasta. Mikä on 
meidän täällä ollaksemme? Mitä huolisimme vaikka pöl- 
lähtäisi tulessa tuhaksi ja tomuksi koko tämä maailma 
paitsi Impivaara ja sen ympäristö. Täällä elämme kuin 
huhdassa vaan, omalla kannallamme ilman kuurtamista ja 
kaartamista kiukkuisista ihmisistä. Täällä on meidän hyvä 
olla. Metsä on niittumme, peltomme, myllymme ja pesäm- 
me ijankaikkinen. 

TIMO. Ja liha-aittamme. 

JUHANI. Juuri niin! Täällä on hyvä olla! Kiitoksia, Lau- 
ri, keinostas, jonka meille keksit, päästäksemme maail- 
man markkinoilta. Täällä on vapaus ja rauha. Kysynpä 
vielä: mitä huolisimme, vaikka polttaisi kultainen tuli tä- 
män maailman kaiken, kun vaan säästyy pohjapuoli Juko- 
lan talosta ja sen seitsemän poikaa? 

TIMO. Lähtis kulovalkea kerran karsimaan yli koko 
maailman, niin tuhaksi ja poroksi menis myös Jukolan 
pohjapuoli ja vielä sen seitsemän poikaakin kaupan pääl- 
le. 

JUHANI. Sen hyvin tiedän. Mutta katsos kun mies taitaa 
aatella mitä hän tahtoo, aatella itsensä koko maailman 
herraksi tai tönkeileväksi sontiaiseksi. Kas hän taitaa aa- 
tella kuolleiksi Jumalan, perkeleet, enkelit ja koko ihmis- 
suvun ja elikot maassa, meressä ja ilmassa, aatella maan, 
helvetin ja taivaan katoovan kuin tappuratukko tulessa, ja 
pimeyden astuvan sijaan, jossa kenokaula sinä ilmoisna 
ikänä ei Herran valkeutta huuda. Niin sinkoilee täällä 
miehen aatos; ja ken taitaa viskellä verkkoja sen teille? 

TIMO. Kuka käsittää tämän maailman rakennusta? Fi 
ihmislapsi, joka on typerä ja tyhmä kuin määkivä jäärä. 
Mutta parasta ottaa päivä tultuansa, sallia sen mennä 
mentyänsä, käyköön sitten puuhun tai mäntyyn. Täällä 
ollaan vaan. 

JUHANI. Mikä on meidän täällä ollaksemme? Mitä 
puuttuu? 

TIMO. »Fi Jumalan armoa eikä linnunkaan piimää.» 
Aitta on ruokaa täys ja pirttimme lämmin. Täälläkin kii- 
riskelemme oljilla. 

JUHANI. Täällä kiiriskelemme kuin mullikat kahisevilla 
oljilla. Kylpeä taidamme koska miellyttää, koska vaan 
päähämme pistää, ja syödä koska maistaa. - Mutta olem- 
mehan jo ravitut miehet. Fi siis muuta kuin siunaamme 
säkkiämme ja korjaamme pöydän. 

SIMEONI. Odottakaas siks kun olen lukenut ruokaluvun 
ja laulanut värssyn päälle. 

JUHANI. Se jääköön tällä kerralla. Miksi et tehnyt sitä 
ennen atriaa? — Käyppäs, Eero-poika, nuorimmakses las- 
kemaan tynnöristä olutta. 

SIMEONI. Et salli siis laulettavan virrenvärssyä joulu-il- 
lan kunnioiksi? 

JUHANI. Eihän meistä laulajiksi, velikulta. Lauletaan ja 
luetaan sydämmissämme, joka onkin Jumalalle otollisin 
uhri. — Mutta tuossa taasen olutkiulu, kuohuva ja vahtoo- 
va kuin Kyrön koski. Tattis, poika, vaan! Saadaanpas täs- 
tä! Kimauta tuosta, veli Tuomas, ja oikein aika mekosta. 

TUOMAS. Enhän tuossa kauankaan huikaile. 

JUHANI. Niinhän mies kulauttaa. Sellaiset siemaukset 
saattaa kurkuistamme oikein lukkarin-kurkut. 


» Elettiinpä ennenkin 
vaikk? ojan takar’ oltiin; 
ojapuita poltettiin 

ja ojast? oltta juotiin». 


Juuri niin. Mutta onhan juomanamme ohran ruskea neste, 
polttopuunamme halko ja tervaskanto, ja allamme on 
pehmeä, olkinen polstari, oiva painitanner vaikka kunin- 
kaille ja suuriruhtinaille. — Yksi sana, Tuomas. Takasihan 
kerran veli Aapo sinun väkes ja voimas käyvän jo huike- 
asti yli Juhon, mutta sitä en juuri mielisi uskoa. Kuinka- 
han tuossa pyörähtelisimme? Koetetaan! 

SIMEONI. Alallamme! ja armahtakaat noita kiiltäviä ol- 
kia edes huomispäivään. 

JUHANI. Nythän ilo parhaimmallansa, »aatosta juhla 
korkein»; ja pahnoiksihan on olkien mentävä. Miellyttää- 
kö Tuomasta? 

TUOMAS. Käyhän tuota koettaa. 

JUHANI. Ristipainia! 

TUOMAS. Olkoon menneeksi! 

JUHANI. Isketäänpäs, isketäänpäs! 

Aaro. Varro, poika! Saakoon Tuomaskin lujan kah- 
mauksen housusi kaulureista. 

JUHANI. Hän saakoon, hän saakoon! 

EERO. Juho, miksi irvistät ja väännät silmiäs kuin härkä 
penkissä? Voi veljeäni! Mutta katso, ettet itseäsi häväise 
nyt. 

AAPO. Kaikki hyvin. Kenen on ensimmäinen heitto? 

JUHANI. Olkoon se Tuomaan. 

TUOMAS. Olkoon se vanhimman veljen. 

JUHANI. Seiso sitten kannallas. 

TUOMAS. Tahdon koettaa. 

JUHANI. Seisotko, seisotko? 

TUOMAS. Tahdon koettaa. 

AAPO. Heleijaa, pojat! Sillä lailla, juuri niin! Taistelette- 
pa kuin uskon sankarit. Juho kimpustaa ja vääntää kuin 
Israeli itse ja » Tuomas seisoo niinkuin tammi». 

EERO. »Koska saarnaa Aaprahammi». Mutta katso Ju- 
hon suuta ja kauhistu. Ah! pistäisin nyt vaikka teräspui- 
kon hänen hampaittensa väliin — roiskis! ja olispa se koh- 
ta kahtena kappaleena. Kauhistunpa, kauhistunpa! 

AAPO. Miesten otteloa vaan. Nousee ja vaipuuhan al- 
lamme palkit. 

EERO. Kuin urkujen polkimet; ja Tuomaan töppöset 
kyntää laattiata kuin järeät metsä-sahrat. 

AAPO. Fi siinä juuri sivelläkkään maitosormilla. Peija- 
kas! olis tämä pinnistys tuolla vuorella, niin iskisivätpä 
korkkoraudat säkeniä kalliosta. 

EERO. Oikein kultaisia tähtiä lentelis metsään, ja nousis- 
pa tuosta iloinen kulovalkia. — Mutta aina seisoo Tuomas. 

TUOMAS. Oletko jo nytkinyt tarpeekses? 

JUHANI. Heitäs sinä. 

TUOMAS. Tahdon koettaa. Mutta katso nyt, niin laattia 
pyörii. 

EERO. Muista, muista, Juho! — 

AAPO. Se oli heitto. 

EERO. Se oli jumaus kuin »Haamaan halkonuijasta» 
kuin isku »taivaan tulivasarasta». 

TIMO. Ja tuossa makaa Juhani kuin mallassäkki. 

EERO. Voi »Poika-Jussia»! 

TIMO. Niin kutsui hän itseänsä pikku-poikana. 

AAPO. Pitää kuitenkin tietämän kuinka miestä heittää. 
Muista, Tuomas: eihän ole ihmisen ruumis raudasta, vaan 
lihasta ja luusta. 

TIMO. Niin, vaikka hän housujakin kantaa. 

TUOMAS. Turmelinko sinua? 

JUHANI. Katso itses. 

TUOMAS. Nouse ylös. 

JUHANI. Nousen kyllä ja näytän sinulle miesvoiman kä- 
sikapulassa. Siinä leikissä voimat punnitaan. 

TUOMAS. Tuoppas, Eero, haaru tuolta nurkasta. — Kas 
tässä, Juhani. 

JUHANI. Tässä olen. Ja nyt takatassu vasten takatassua 
ja ympäri haarua kynnet! 

AAPO. Ja koska luihkaan, silloin vetäkäät, mutta ilman 
yhtään tempausta. Haaru varpaitten kohdalle, juuri var- 
paitten kohdalle, ei tuumaa kummallekaan puolelle. — 
Nyt, pojat! 

TIMO. Juho nousee ylös että kääkähtää vaan. 

AAPO. Eihän siinä armotkaan auta. 

JUHANI. Mene laskemaan olutta, Timo. 

TIMO. Onnuthan, veli. 

JUHANI. Olutta laskemaan, sinä riivatun nallikka! Kuu- 
litko? Vai tahdotko korvilles? 

TUOMAS. Vioitinko jalkas? 

JUHANI. Mitä huolit siitä? Katso oma käpäläs. Mitä 
koskee se minuun, jos korkkoni heltikin saappaastani? 

Heltihän se painissa kuin nauriin liuska. Mutta katso it- 
ses, sinä. Näkyy, että voitat minun painissa ja käsikapu- 
lassa; mutta tules tappelemaan. 

AAPO. Tappelus ei kuulu asiaan nyt. 

JUHANI. Kyllä, jos vaan tahdomme. 

TUOMAS. Minä en tahdo. 

JUHANI. Et uskalla. 

AAPO. Tiedä paini leikiksi. 

SIMEONI. Minä tiedän sen leikiksi, josta syntyy usein 
tappelus ja murha. 

JUHANI. Tuomas voittakoon, mutta ei notkista Juhania 
tässä kukaan muu. Sen vannon ja näytän miehestä mie- 
heen yli kaiken komppanian. — Yksi nappaus, Aapo! Pi- 
tääkös kaulukses? Pitääkös? 

AAPO. Hurjapää ilman pienintäkään syytä! Malta, mal- 
ta, ja painikaamme kunnon tavalla. 

JUHANI. Kirkas leimaus! 

AAPO. Malta, sanon minä. — Kas niin, nyt heitä. 

EERO. Juho tanssii polskaa niinkuin poika, vaikka on- 
tuenkin. 

JUHANI. Mitä lausut nyt, veli Aapo? 

AAPO. Että makaan sun allas. 

JUHANI. Astuppas numeroon, Simeoni. 

SIMEONI. Fn tuhannen riksin edestä rikkomaan korkea- 
ta juhlaa. 

JUHANI. Kunnioitettu olkoon joulu-juhla! Eihän sitä 
viattomassa painissa rikota, jossa mielemme on iloinen ja 
sydämemme puhdas. Yksi koetus, Simeoni! 

SIMEONI. Miksi kiusaat minua? 

JUHANI. Yksi rynnistys! 

SIMEONI. Sinä saatana! 

AAPO. Rauhaa hänelle, Juhani, rauhaa! 

JUHANI. Sopiihan meidän koettaa. Kas niin, yksi ainoa 
kiekaus kauluksesta! 

SIMEONI. Mene helvettiin, häijy henki! Minä myönnän, 
että voitat. 

TUOMAS. Sen uskon vasta koska näen. En luule Simeo- 
ninkaan jänteitä juuri vasikanlihaksi. 

JUHANI. Sentähden tulkoon hän koettamaan. Siinähän 
nähdään, ovatko vasikkaa vai mustaa, saartuvallista kar- 
hua. 

AAPO. Olkoon hän oloillansa ja astukoon esiin toinen 
uros, mieluisampi rinnustukseen. Veli Timo, aina uljas 
mies! 

JUHANI. Haluttaisiko? 

AAPO. Päin tuuleen, Timo! Ethän ole koskaan nurru- 
poika. 

Tuomas. Fi koskaan, vaan aina reipas, aina niinkuin 
omassa talossansa. Enhän unohda tempausta, jonka hän 
teki tuossa ainoisessa melakassa Toukolaisten kanssa. Sai- 
pa hän ensin huomaamatta nupillensa aika nassauksen, 
mutta, siitä suuriakaan huolimatta, kääntyi hän vakaasti 
ympäri, sieppasi seipään miehensä kourasta ja nytpä iski 
hän takaisin vasten pääkuorta — ja seiväs poikki. Seiväs 
poikki että sälähti, ja alas maahan lotkahti mies kuin tyh- 
jä säkki. Niin teki Jukolan Timo. Ja minä tiedän, että löy- 
tyy hänessä miehen-vastusta vieläkin. 

TIMO. Tuleppas, poika. 

JUHANI. Sitähän juuri mielin. Mutta annas kun kieppai- 
sen pielistäsi kiinni minä myös. Nyt olen valmis. 

AAPO. Ensimmäinen olkoon Timon. 

JUHANI. Olkoon niin. Ehdinpä vähän puuskuttamaan. 

TIMO. Kas tuossa! 

JUHANI. Fi, poikaseni! 

TUOMAS. Jotenkin tuima tempaus, Timo, sinä urhoolli- 
nen Timo! Mutta onkos varaa parantaa? 

JUHANI. Ei tästä näin vaan mennä. 

TUOMAS. Timo, onkos varaa parantaa? 

TIMO. Pitäis olla. — Mitä tämä sanoo? 

JUHANI. »Fi tästä näin vaan mennä, sanoi Hyvänmäen 
kerjäläinen.» 

AAPO. Kerran vielä, Timo. 

TUOMAS. Onkos varaa parantaa? 

TIMO. Pitäis olla. — Entäs tämä? 

JUHANI. »Fi tästä näin vaan mennä, sanoi Hyvänmäen 
kerjäläinen.» 

TUOMAS. Mutta se oli nykäys, joka tuntui. 

EERO. Fi vaaraa, ainoastaan hieman ja juuri viattomasti 
tärähti Juhanin ääni. 

JUHANI. Pystyssä seison. 

TUOMAS. Kerran vielä, Timo. 

TIMO. Koetetaan, koetetaan. 

JUHANI. » Ventta-holl!» Housuni putoo! 

TIMO. » Mutta nyt, sanoi Kaitaranta». 

JUHANI. Housuni putoo! Kuuletko sinä? 

TIMO. Kas noin, veljeni! 

AAPO. Tuossako makaa Juhani taas, suudellen perman- 
toa? 

EERO. Ja puhaltaen niinkuin sonni-härkä. Mutta hyvä 
että »ehtii hän vähän puuskuttamaan». 

TIMO. Allani makaa poika kuin märkä tallukka vaan. 

TUOMAS. Mutta housunsa tekivät hänelle teposet. 

AAPO. Olkoon se sanottu totuuden nimissä. Juhanin 
omat housut olivat tässä herraansa vastaan ja rupesivat 
liittolaisiksi Timolle. 

EERO. Niin on asia. Sentähden kaikki housut pois ja uu- 
distukoon leikki. 

SIMEONI. Pidä nyt kitas, sinä rääkkä! Annanpa muutoin 
vasten nokkaas. Fikö ole sinulle jo kylliksi tätä helvetin 
leikkiä? 

EERO. No muuttukoon se taivaan leikiksi. Housut ja 
paidat pois, ja painikaat kuin kaksi enkeliä Paratiisin pel- 
loilla. 

TUOMAS. Miksi istut hänen niskoillansa, Timo? 

TIMO. Olis nyt halko, niin panis niin pitkin pakaroja 
että pläikkyis. 

AAPO. Miksi niin? Tämä on painia, vaan ei tappelusta. 

EERO. Onko Timo suutuksissaan? 

TIMO. Ei suinkaan, ei suinkaan, mutta sanonpa: olis nyt 
halko tai ympyriäinen tela, niin panis niin pitkin pakaro- 
ja, että pläikkyis. 

TUOMAS. Laske hän ylös. 

TIMO. Nouse, Jumalan luoma. 

JUHANI. Minä nousen, ja tiedä, saatuani housut kiinni 
taas, on vuoro sinun taas painua alas, ja toisin kuin äsken 
minä. Minähän, poloinen poika, kämärryin alles onnetto- 
muuden kautta, jonka sinä niin vikkelästi käytit hyödyk- 
sesi, hunsvotti, saapasvedin! 

AAPO. Vihastuminen kauas! Minä tiedän että hän tuskin 
huomasi housuvahinkoas, ennen kuin heitto oli tehty. Sen 
teki hän tiimmellyksen kuumuudessa, poika-parka. 

JUHANI. Sen hän kyllä tiesi, se mullisaukko. Mutta olet- 
tepa kaikki niinkuin korpit niskoillani. Vai ei hän tiennyt. 
Enkö huutanut kuin rajamies huikealla äänellä: ventta- 
holl, housut putoo? Mutta hän ei siitä huolinut, vaan tem- 
paili kynsineen ja hampaineen kuin kissa. Mutta istu ja 

pala! Kyllä sinun opetan tästedes käyttelemään onneksesi 
toisen sylttyhousuja, kyllä sinun opetan. 

TIMO. Sen tein minä tiimellyksen kuumuudessa, poika- 
parka. 

JUHANI. Minä sinun opetan, saatuani housut ylös ja 
nälkävyön kiinni kuin nalkitun vanteen. 

TIMO. Minä annan palttua koko painille, koska kerran 
voitin, niin voitin, eihän siinä mitään muuta mutinata. 
Mitä kuuluu housut tänne? Painissa painii mies, vaan ei 
housut ja säärykset tai muut lumisukat. 

JUHANI. Kourat kaulukseen taas ja rinta vasten rintaa! 
Istu ja pala! 

TIMO. Menenkö ma hänen kanssansa tuohon lapsek- 
kaaseen työhön? 

EERO. Mitä hän kysyy vielä. Mene, Jumalan luoma, 
mene koska pääset. 

SIMEONI. Älä mene, sanon minä. 

EERO. Älä mene, jos pelkäät ja vapiset. 

JUHANI. Nyt ei auta pelko eikä vapistus, vaan täytyy hä- 
nen käydä uuteen kilvoitukseen ja juuri tällä Jumalan het- 
kellä. 

EERO. Armahda häntä, Juhani, armahda! 

TIMO. Minkätähden? Eero, minkätähden? Olkoon men- 
neeksi yksi pinnistys vielä, yksi tai kaksi. Tersii vaan! 

JUHANI. Tässä, poika! 

TUOMAS. Koreasti, Juho! 

AAPO. Koreasti! Noinhan tappelee kaksi nälkäistä hauk- 
kaa. 

SIMEONI. Tappelua, sulaa tappelua! 

AAPO. Järkevästi, Juhani! 

SIMEONI. Voi teitä hirmuja, voi teitä hirmuja! 

EERO. Älähän veljeäsi runno! 

SIMEONI. Aha, aha! johan kelmenee Ferokin. Siinä ovat 
kalas, joita onkeilit. 

TUOMAS. Juhani! 

SIMEONI. Hajoohan jo pirttikin, te pedot ja perkeleet! 

JUHANI. » Votti, poika, sanoi Ryssä!» No miksi makaat 
siinä, ja killistelet ylös kattoon? 

TIMO. Sinä voitat minun nyt, mutta annappas ajan vä- 
hän muokata vielä: sinä vanhenet ja kasvat pikkuiseksi, 
mutta minä vartun ja voimistun. 

JUHANI. Kerran ransistuu ja loppuu tämä maailmakin, 
saati syntinen ihmis-parka. Aika tasii meitä kaikkia, velje- 
ni. Mutta nouse ylös ja kulauta naamaas siemaus olutta ja 
tunnusta että on sinussa pari luotia vähemmin voimaa 
kuin minussa. 

TIMO. Se nähtiin. Tuossahan makasin rähmäkkäänä al- 
las ja sinä päälläni kuin röyheä karhu. 

JUHANI. »Saappas tästä, Saparamatti, Kiikka-Heikin 
kannusta!» — Olen siis Jukolan laumassa toinen mies mitä 
voimaan kosee. Lauri ja Eero ovat tosin koettamatta vielä, 
mutta he tietäkööt että mesiäisiä he kuultelisivat koetukses- 
sa; ja Simeoni on itsensä tunnustanut heikommaksi minua. 
Mutta pikkusormen mies ei ole Jukolan veljeksistä yksi- 
kään, sen takaan minä. Tulkoon tänne vaikka viisikym- 
mentä Toukolaista, nyrkki vasten nyrkkiä. Viisi tynnöriä- 
hän minä niskallani kannan, ja Tuomas vähän enemmin; 
viisi tynnyriä, kun toinen vaan painon selkääni pinoo. 

TUOMAS. Mutta mielisinpä nähdä Laurin ja Eeron lyö- 
vän painia oikein tiukasti. 

AAPO. Totisesti jotain nähtävää. Toinen vakava ja tyyni 
kuin talven suoja, toinen pikkuinen kuin keri, mutta niin- 
kuin leimaus vilkas ja terävä. Päin tuuleen, ja siinäpä otte- 
levat kärppä ja koira-jänis. En vertaa sinua jänikseen ar- 

kuudesta, siihen ei ole syytä, en liikuntoskaan tähden, sillä 
Lauri astelee kuin seppä Könnin kuokkamies, — jonka jal- 
koja ja kuokkaa käytteli sukkela kellovärkki mahassa — 
mutta näyttäispä mielestäni ottelo kuin kärpän ja uhkean 
koiras-jäniksen paini. 

JUHANI. Yksi rinnustus, pojat, yksi rinnustus tai risti- 
paini! 

LAURI. Mitä tiimellyksestä Eeron kanssa? Hänestä et 
saa kunnon nappausta koskaan, vaan tuolla hän teiskaa 
haaroissa kuin kissa, kynsii ja likistelee toisen ohimia sen 
riivatun tavalla, että tuskin voit vetää hengen pihausta 
rintaas. Niinpä hän teki koska menneenä syksynä painis- 
kelimme Aroniitulla. Ja kuka siinä voitti, kuka alle meni, 
sitä »ei ymmärtänyt livarikaan». Mitäs minä hänen kans- 
sansa enään menisin? 

EERO. En ollut vahvempi sinua hiuskarvankaan vertaa. 
Usko jos tahdot. 

LAURI. Sen uskon, koska tiedän sinun heikommaksi. 

JUHANI. Sen näyttäköön rehellinen paini. 

LAURI. Mitäs minä hänen kanssansa enään menisin? 

SIMEONI. Pankaamme jo ma'ata, te villityt. 

JUHANI. Öitä on monta, mutta joulu on vaan kerran 
vuodessa, ja sentähden iloitkaamme nyt. Iloitse, sinä jou- 
luhuone, iloitse koko Israelin maa! Tänä yönä, tällä het- 
kellä on tapahtunut suuri ihme Babylonin kaupungissa. 
Iloitkaamme! — Mitä leikkiä löisimme? Syömmekö joulu- 
paistia? pistämmekö sikaa, vai sohimmeko suutaria? 

SIMEONI. Kas niin! Tässäkö vielä uisakoittelisimme 
kuin vallattomat kakarat? Mene pois! 

JUHANI. Nuoren miehen naimattoman elämä on tanssia. 
Eikös niin, Timo? 

TIMO. Hi, hi, hi! 

JUHANI. Eikös niin? 

TIMO. Kyllähän se semmoista on. 

EERO. Juuri niin, »Jussi-kulta». 

JUHANI. Sanoi kettu jänikselle. Oikein! Tämä elämä käy 
laatuun; onhan se välimmiten lystiäkin ja nostelee hieman 
kantapäitä. — Tanssikaamme ryssää; siinä olen minä juuri 
mekkari. Katsokaas! 

AAPO. Antaisko oluemme huimausta? 

JUHANI. Kumauta naamaas kannua kolme, niin etköhän 
huomaa pientä leiskausta tuolla yli-kerrassa? — Mutta lau- 
la, Eero, koska Poika-Jussi tanssii. Hellitäppäs! 

EERO. Mitä sorttia tahdotaan? 

JUHANI. Mitä hyväänsä, kun se vaan raikkuu ja remuu. 
Hellitä, poika, kirkaise että multahirret nousee! Laula, 
sinä mullisaukon poika, laula koska minä tanssin, loiskin 
niinkuin pässi, loiskin aina kattoon asti. Laula! 

EERO. Tahdonpa koettaa: 


»Iloitkaat ja riemuitkaat, 

nyt on meillä joulu; 

nyt on oltta ammeet täynnä, 
haarikat ja kiulut; 

ammeet täynnä, ammeet täynnä, 
haarikat ja kiulut!» 


» Anjanpellon markkinoilla 

oltta, viinaa juotiin, 

mustan härjän hinnalla, 

nuot kihlakalut tuotiin, 
tuotiin, tuotiin; 

mustan härjän hinnalla 

nuot kihlakalut tuotiin». 

Jussi, pussi, Jukolan Jussi! 


AAPO. Vaiti, Eero, ja äläppäs suututa häntä. 
JUHANI. Laula päälle vaan; en minä suutu; laula päälle, 
ettei mun tarvitse tanssia ilman musiikkia. 


EERO. Jussi, pussi, Jukolan Jussi! 
» Jussi, Jassi, jauhokuono, 
porsaan pahnan pöllyttäjä... 


TIMO. Hi, hi, hi! Voi mitä hulluja lauleletkin. 

JUHANI. Laula päälle vaan, laula päälle. En minä suutu. 
EERO. » Jussi, Jassi, jauhokuono, 

Minä laulan ja napsaan vielä sormianikin. 


Porsaan pahnan pöllyttäjä, 
sikoläätin lämmittäjä!» 
Jussi, pussi, Jukolan Jussi! 


»lita meni rantaan, 
kirjoitteli santaan 
nimen kultansa, 
nimen kultansa». 


»Kun mä kultani äänen kuulin, 
ensi kerran nähdessäin, 

niin taivaan iloss? olevain luulin, 
serafiimein seassa; 

niin taivaan iloss' olevain luulin, 
serafiimein seassa». 

Jussi, pussi, Jukolan Jussi! 

» Muistatkos, Maija, 
kun mansikka syötiin 
ja iloleikki lyötiin? 
Fralla ralla laa! 
Mansikka syötiin 

ja iloleikki lyötiin. 
Fralla ralla laa!» 


Jussi, pussi, Jukolan Jussi! 


» Älä, sinä Aato-parka 
Jussia soimaa; 

sen sinä tiedät, että 
Jussil? on voimaa. 
Jussi istuu linnass”, 
pukin lapa rinnass?; 
kaikki me olemkme 
yhdessä hinnass?» 
Fralla ralla laa! 


» Vilukselan Vitka 
ja Viuvalan Pispa, 
Syvän-ojan Sonni 
ja Sylvinän Jalli!» 
Ralla ralla laa! 

Syvän-ojan Sonni 
ja Sylvinän Jalli!» 
Ralla ralla laa! 


» Voi minua, hurjaa poikaa, 
miks mä itsein laitoin! 

Talo mull? on kotona, 

ja itse kannan rautoi, 

talo mull? on kotona, 

ja itse kannan rautoi» 


JUHANI. Noin vaan! Noin! Eihän tässä raudat paina. 
Laula päälle! 


EERO. Jussi, pussi, Jukolan Jussi! 
Jussi, Jassi, jauhokuono, 
porsaan pahnan pöllyttäjä, 
sikoläätin lämmittäjä! 
Jussi, pussi, Jukolan Jussi! 


Eikö ole jo tarpeeksi? 

JUHANI. Enemmin! Karja-Matin häitä tanssitaan. Enem- 
min! Enemmin! — Karja-Matin häitä! 

SIMEONI. Kukkokin jo hirmustuen kirkaisee tälle juma- 
lattomalle menolle ja jyskinälle. 

JUHANI. Kitas kiinni, kukko, ja älä siinä kotkottele! 

TUOMAS. Onhan tuota jo tuossa, Juhani. 

AAPO. Viehän sinusta hengen tuo turkkilaistanssi. 

JUHANI. Tämä on ryssää. Eikös niin, Eero? 

EERO. Tämä on jussia. 

JUHANI. Olkoon niin, ja olkoon sitten menneeksi jussin- 
tanssia pari kymmentä loiskausta kerran vielä. 

SIMEONI. Sinä hurja mies! 

TIMO. Kas noin, kas noin! Hi, hi, hi! No vie sinun rii- 
vattu! 

JUHANI. Pois tieltä! Muutoin sotken sinun liiskaksi kuin 
kasakan-hevonen juopuneen markkinapokon. Hih! 

AAPO. Onpa nahkahihnansa löylyssä tuolla takana. 
Pompahteleepa se; pompahtelee ylös, pompahtelee alas, 
piesten vuoroon hänen selkäänsä ja pakaroitansa. O sinä! 

JUHANI. Lalla, laa, laa! Sepä vasta pöllytystä oli. 
Hehheh! — Toisen kerran ijässäni tanssahtelin. Ensimmäi- 
nen tapahtui Karja-Matin häissä, joissa ei löytynyt naisen- 
puolta kuin kolme vanhaa ämmää, mutta miehiä aika liu- 
ta. Mutta kas kun Matti prykäsi meille pari kupillista 
muikeaa kahvipunssia, niin ei sitten yhtäkään muuta kuin 
löylyttämään permantopalkkia, me ukot keskenämme; ja 
huokailipa allamme syntinen maa. Ämmä-rukat kiittivät 
päästyänsä koko leivotuksesta; mehän olisimme tanssitta- 
neet heitä ryysyiksi. Voi sinun peijakas kumminkin! — 
Mutta nyt päältämme vaatteet aina paitaan asti, ja ylös 
parvelle. Emmehän kuitenkaan ummista silmiämme juuri 
vielä, vaan kuohuvan olutkiulun ääressä ja tervaisen pä- 
reen loimottaessa, kertoilemme iloisia satuja ja tarinoita 
tuolla parven lämpymässä. 

Riisuivat he päältänsä, täyttivät kiulun oluella kerran 
vielä ja astuivat miehissä parvelle. Siellä he, mekkosillaan 
kaikki, istuivat olkisella sijalla hautovassa kuumuudessa. 
Ahkerasti kierteli ympäri miehestä mieheen vaahtoova 
kiulu ja seinähirren raossa loimotti honkaisen päreen kul- 
tainen liekki. Mutta läimähti Juhanin päähän aate ja va- 
lahti suustansa lause, jonka seuraus oli viimein kova onni. 

JUHANI. Täällähän itsiämme oikein paistelemme kuin 
pyllimakkarat pätsin oljilla, ja lämmintä antaa meille 
kiukaan kuumat kivet. Eero, valeleppas uunille kannulli- 
nen olutta, niin tiedämmehän mille maistuu ohranesteen 


löyly. 

TUOMAS. Mikä hullu juoni olis tämä? 

JUHANI. Uljas juoni. Valeleppas. 

EERO. Minä tahdon totella esimiestäni. 

JUHANI. Pari kannullista olutta kiukaalle! 

TUOMAS. Fi pisaraakaan! Jos kuulen sieltä pienenkin 
pihauksen, niin onneton hän, joka saattoi sen matkaan. 

AAPO. Olkaamme tuhlaamatta oivallista juomaa. 

TIMO. Eihän ole meillä varoja olutlöylyssä elää, ei suin- 
kaan, ei suinkaan. 

JUHANI. Lystipä olis tuota maistaa. 

TUOMAS. Minä kiellän sen lujasti. 

JUHANI. Lystipä olis tuota maistaa. — Voitto äsköisessä 
painissa on aika lailla kohottanut Tuomaan niskapyrstöjä, 
ja luuleepa hän nyt hallitsevansa tässä huoneessa mielensä 
mukaan. Muistappas kuitenkin, että karvas sappi, koska 
se oikein paisuu, antaa pojallensa tappeluksessa seitsemän 
miehen voiman. Kuinka hyväänsä, mutta minun silmäni 
eivät vielä suinkaan mieli vartioita sinua. 

SIMEONI. Painin hedelmiä, painin hedelmiä kaikki! 

JUHANI. Annappas molskahtaa, Eero. Minä vastaan 
asian ja puolustan miestä. 

EERO. Se on esimiehen käsky, ja minun täytyy totella; 
muutoin on jäniksen-passi kourassani vallan joulu-yönä. 

Silloin Eero, purren hammasta ja mytistäen huulensa 
vikkelään myhäilykseen, täytti kerkeästi Juhanin tahdon, 
ja pian kuului kiukaalta pläiskäys ja kohta sen jälkeen tui- 
ma kohaus. Rynkäisi nyt Tuomas julmistuen ylös ja kar- 
kasi kotkana kohden Eeroa, mutta Juhanikin kiirehti puo- 
lustamaan nuorinta veljeänsä. Siitäpä nousi nyt yleinen 
kärhämä, jonka vilinässä palava päre viskattiin parvelta 
alas laattialle. Siellä se pian, veljesten huomaamatta, viritti 
olkihin vilkkaan tulen. Niinkuin rinki veden pinnalla le- 

viää tasan ja nopeasti kaikkialle, niinmyös tulen kirkas 
pyörö yhä suureni laattialla. Ulettui se korkeammalle yhä 
ja tuikkieli jo parven permantoa, ennen kuin huoneen asu- 
jamet äkkäsivät allansa vaaran. Mutta myöhään sen äkkä- 
sivät, ehtiäksensä pelastamaan muuta kuin omat henkensä 
ja elikkojen, jotka löytyivät pirtissä. Laajalta jo aaltoilivat 
liekit, ja suuri oli hätä ja temmellys. Kaikki riensivät he 
kohden ovea, jonka auetessa miehet, koirat, kissa ja kuk- 
ko hirveällä rähinällä karkasivat ulos melkein yht'aikaa. 
Näkyi niinkuin pirtti olis heidät oksentanut savuneen ki- 
dastansa ulos lumiselle maalle, jossa he nyt seisoivat, ys- 
kien kilpaa. Mutta viimeisenä astui ulos Lauri, talutellen 
kriimuvarresta Valkoa, joka muutoin kaiketi olisi jäänyt 
uhriksi paloon. Ulos tunkeusi jo väkivaltainen tuli akku- 
nojen pienistä aukoista ja viimein sekä ovesta että katosta. 
Loimoin helmassa liekkui Impivaaran jykevä pirtti. Mutta 
lumisella tanterella seisoi pirtin miehistö suojatonna; oli- 
han jo sysikoijukin, heidän ensimmäinen turvansa täällä, 
heiltä hajotettu aina maahan asti, ja varahuone tuossa sei- 
soi rakettuna harvaksi kuin harakanpesä. Siinä oljenteli- 
vat veljekset, ja heidän ainoa verhonsa tuulia ja pakkasta 
vastaan oli rohtiminen, lyhykäinen paita. Ei edes lakkeja 
päittensä peitteeksi eikä virsuja jalkoihinsa he ehtineet pe- 
lastamaan valkean vallasta. Jäljellä huoneen entisistä ka- 
pineista löytyi ainoastaan pyssyt ja tuohikontit, jotka oli- 
vat ennen kylpemistä saatetut aittaan. — Mutta lumessa 
seisoivat veljekset, kaikki selin vasten humisevaa paloa, 
nostellen ja lämmitellen milloin oikeata, milloin vasempaa 
jalkaansa; ja punersivatpa ne jalat, lumen ja tulen haudot- 
tuna, punersivat kuin hanhien räpylät. 

He nauttivat viimeistä hyvää, jota heidän pirttinsä heille 
antoi vielä, nauttivat nuotion lämmintä; ja ankara oli hei- 

dän valkeansa. Valtaisesti nousi korkeuteen liekki, kaikki- 
alle kajasti väikkyvä valkeus, ja partaiset kuuset vuoren 
harjulla hymyilivät suloisesti kuin aamuruskon tulessa. 
Nousi tervaskantoin rykelmästä savu, sakea ja pikimusta, 
ylös pilvihin ja kiiriskeli palloellen taivaskaton alla. Mutta 
aholla ja sen ympäristössä oli valkeus, vallitsi punertava 
päivä talviyön sydämmessä, ja, oudostaen kummallista 
haametta, katselivat linnut tuijotellen puitten lumisilta ok- 
silta alas, koska Impivaaran vahvasti rakettu pirtti kävi 
hiiliksi ja tuhaksi. Mutta kyhnien tukkaansa vihoissaan ja 
murheissaan seisoivat veljekset siinä ympärillä, seisoivat 
kaikki selin vasten tulta ja nostelivat vuoroon jalkainsa 
anturoita kohden lämmittävää tulta. Kuitenkin masentui 
vähitellen heidän ristikkovalkeansa, kukistui lopulta kekä- 
leinä alas, ja tuhansista, räiskyvistä säkenistä täyttyi öinen 
ilma. Kauhistuen huomasivat veljekset silloin, että taivas 
alkoi kirkastua ja tuuli kääntyä etelästä pohjaan. Ilma oli 
muutoksessa suojasta pakkaseksi. 

AAPO. Tulesta pelastuimme, mutta pakkasen uhreiksi. 
Katsokaat: taivas selkiää ja kylmästi jo puhaltaa Pohja. 
Veljet, vaaramme on hirvittävä. 

JUHANI. Kirous ja kuolema! Kuka saattoi tämän ai- 
kaan? 

TUOMAS. Kuka! Sinä tulen ruoka, vieläkös kysyt? Jos 
nyt oikein tekisin, niin tuonne sun syöksisin paistumaan 
tuliseen mujuun. 

JUHANI. Fi koskaan tee sitä yksi Tuomas, ei koskaan. 
Mutta kirottu olkoon se mies, joka saattoi matkaan tä- 
män helvetin yön! 

TUOMAS. Hän itseänsä kiroo. 

JUHANI. Kirottu olkoon se mies, nimittäin Tuomas Ju- 


kola. 

TUOMAS. Sanos se toinen kerta. 

JUHANI. Tuomas Juhanin poika Jukola on kaiken tä- 
män syy. 

AAPO. Tuomas! 

SIMEONI. Juhani! 

LAURI. Hiljaa! 

TIMO. Nyt ette pääse iskemään yhteen, ettehän pääse, te 
junkkarit. Niin, niin, ollaan siivosti vaan ja lämmitellään 
itsiämme veljellisesti. 

SIMEONI. Te jumalattomat! 

AAPO. Viha ja riita pois, koska uhkaa meitä surkein 
kuolema. 

Tuomas. Kuka on syypää, kuka on syypää? 

JUHANI. Viaton olen minä. 

TUOMAS. Viaton! Kirkas tuli! minä syön sinun elävältä! 

AAPO. Siivosti, siivosti! 

SIMEONI. Jumalan tähden siivosti! 

AAPO. Syytön tai syypää, se jääköön ratkaisematta nyt, 
koska riento on ainoa pelastuksemme. Pirttimme on tuh- 
kana ja melkein alastomina seisomme hangella. Miksi 
luen tämän rohtimisen paita-riekaleen? Hyvä kuitenkin, 
että jäi meille pyssyt ja ampumavarat tuonne aittaan; sillä 
aseita tarvitsemme nyt. Teerimäeltä kaikuu susien ulvova 
ääni. 

TUOMAS. Mitä teemme siis? 

AAPO. En tiedä muuta keinoa kuin kiirehtiä kohden Ju- 
kolaa, kiirehtiä kalvean kuoleman tähden. Kaksi aina rat- 
sastakoon Valkoa ja muut heitä juosten seuratkoot. Niin 
tapahtukoon: juosten vuorotellen, vuorotellen ratsastaen. 
Hevosemme kautta pääsemme siis sotkemasta hankea kai- 
ken tien, ja Jumalan avulla ehkä pelastumme vielä. 

JUHANI. Mutta onpa siinä tallukkamme naurishautana, 
ennen kuin seisomme Jukolan tuvassa, halkoisen pystyval- 
kean hauteessa. 

SIMEONI. Siinä kuitenkin ainoa toivomme. Ja sentähden 
rientäkäämme. Tuuli tuimenee jo ja taivaan kansi paljas- 
tuu! Rientäkäämme! 

EERO. Surmamme on tullut! 

JUHANI. Siinä on Jukolan seitsemän poikaa! 

SIMEONI. Hätämme on hirmuinen, mutta voimallinen 
korkeuden Herra. Rientäkäämme! 

TUOMAS. Ulos aitasta pyssyt ja kontit! 

JUHANI. Kauhistava yö! Täältä uhkaa meitä paukkuva 
pakkanen, tuolta nälkäiset, ulvovat sudet. 

TIMO. Vaarassa olemme sekä Valko että me itse. 

JUHANI. Me itse vielä suuremmassa. Paljas mies, niin 
olen kuullut, on talvella sudelle kovin mieluisa paisti. 

TIMO. Ja mies ja sika, niin olen kuullut, maistuvat yhtä, 
ja se tiedetään, että sika on talvella Häntä-Heikin halu- 
ruoka. Tuima on edessämme pykälä ja puntti; sitä ei taida 
kieltää. 

JUHANI. Mitä teemme? 

AAPO. Jukolaan kuin noidannuolet halki yön, ennen 
kuin pakkanen tulistuu ja löylyttää veremme jäätymään 
polttavalla kylmyydellä. Päin Jukolaan yli kiljuvan Teeri- 
mäen! Susia vastaan on meillä aseet, mutta ei hyydepar- 
taista kuningas Pakkasta vastaan. 

TUOMAS. Tässä pyssyt ja kontit. Nyt kivääri olkaan ja 
kontti selkään joka mies, ja kaksi käyköön ratsastamaan, 
me muut potkimme jäljestä mitä voimme. Mutta rientä- 
käämme, rientäkäämme kuolemattomien sielujemme täh- 
den! 

JUHANI. Pohja kirkastuu ja tähdet kiiltää! Hii, haa! 
Mutta rientäkäämme! 

AAPO. Huomenna saatamme täältä tavarat ja kalut, jot- 
ka meille valkea jätti; huomenna tulemme ja korjaamme 
myös kissan ja kukon. Tämän yön he kyllä tarkenevat täs- 
sä tulisen aherruksen vaiheilla. Mutta Killi ja Kiiski käy- 
kööt kanssamme retkelle kuin uskolliset kumppanit. — 
Missä he ovat? 

TUOMAS. Heitä ei näy. — Vaiti! kuunnelkaamme. 

EERO. Kaukana tästä he jo vilkaisevat. Tuoltahan kuu- 
luu haukuntansa vuoren takaa. 

TUOMAS. Ilvestä he ajavat, ja kaiketi oli tämä ilves kul- 
kenut läheltä ohi pirttimme, saattaen jälkensä koirille. 
Mutta ajakoot he mielensä mukaan; nyt meidän täytyy ne 
unohtaa ja kiirehtiä tuikeaan matkaan. 

JUHANI. Olkoon menneeksi! Sillä elämä ja kuolema 
ovat iskeneet toinen toisensa kamaraan kuin kaksi koiras- 
karhua. 

AAPO. Nyt liikkeille kaikki voimat! 

JUHANI. Sielumme ja ruumiimme kaikki voimat aina 
ytimeen asti! 

TUOMAS. Muistain että uhkaa meitä surkein kuolema. 

JUHANI. Kahtialta uhkaa meitä musta kuolema. Hii, 
haa! nyt nokka jäässä taikka suolet maassa, ellei seiso poi- 
ka hetken päästä liukkailla oljilla valkean valossa. Yksi 
näistä kolmesta on tapahtuva tunnin päästä. Mutta eihän 
auta huikailemaan tässä, ei ensinkään, vaan purren ham- 
masta nyt halkaisen vaikka jäävuoret, peninkulmien pak- 
sut. 

SIMEONI. Koettakaamme Herran nimessä ja avulla. 

JUHANI. Hänen avullansa. Mitähän voi täällä omasta 
voimastansa vaimosta syntynyt mies? Mutta olkaamme 
hyvässä turvassa. 

EERO. Lähtekäämme ilman yhtään siekailusta enään! 

JUHANI. Ja ilman yhtään pelkoa! Mennään nyt! 

TUOMAS. Kaikki valmiit siis. Astukaatpas selkään, Eero 
ja Simeoni, ja lähtekäät ratsastamaan kohden Jukolaa, 
mutta niin, että pysymme aina lähellä konimme hokkeja 
me, jotka vilkaisemme jalkasin jäljessänne lumessa. 

Niin läksivät he matkalle: alastomina, puettuina ainoas- 
taan rohtimiseen paitaan ja kantain kukin konttiansa se- 
lässä ja pyssyänsä olalla tai kädessä. Niin he läksivät talvi- 
selle, öiselle tielle, paeten pakkasta, joka karkasi heidän 
päällensä Pohjolan rämeiltä. Mutta ei tullut hän kuiten- 
kaan hirmuisimmalla naamalla, eihän käynyt tuo ilma täl- 
lä erällä ankarimmaksi ilmaksi. Tosin paljastui välimmi- 
ten taivaan otsa, mutta purjehtivat pilvet peittivät sen 
taas, ja kohtuullisesti liehtoi pohjonen. Olivatpa veljekset 
myös kylmän tuttavia, monessa kiljuvassa pakkasessa oli 
heidän nahkansa kamartunut, ja olivatpa he ennen, vallat- 
tomina poikina, useinkin sotkeilleet kinoksia paljainja- 
loin, tunnit pitkät. Mutta kamala, hirvittävän kamala oli 
heille nyt kuitenkin retki Impivaarasta Jukolaan. Kiivaasti 
he karkasivat eteenpäin, sydämmissä kauhistus. Edellä, 
Valkon selässä, ratsastivat Eero ja Simeoni, muut juosten 
heitä seurasivat kintereissä, polkien korven lunta, joka 
juoksusta tuiskahteli ympäri. Mutta Impivaaran aholla, 
hohtavan kiukaan lähellä istuivat kissa ja kukko, alaku- 
loisesti killistellen hiiltyvään tuleen. 

Kohden kylää riensivät veljekset, heittivät jo Sompio- 
suon selkänsä taakse ja lähenivät Teerimäkeä, josta yhä 
kuului susien kamoittava ulvominen. Mutta näreistössä, 

suon ja Seunalan Jaakon ahon välillä tapahtui ratsastajain 
muutos: alas astuivat Eero ja Simeoni ja kaksi veljeksistä 
taas riensi heidän sijaansa. Viipymättä jatkoivat he retke- 
änsä jälleen, kirmasivat pitkin nummen selkää, poikki 
Viertolan tien ja siitä halki avaran, humisevan hongiston. 
Mutta viimein läheni kallioinen Teerimäki, ja äkisti vaike- 
ni susien monimelskainen ääni. Pian seisoivat he vuoren 
harjanteella ja antoivat hevosensa hengähtää; ratsastajat 
taasen astuivat seljästä alas ja kohta toista kaksi heidän si- 
jaansa ylös. Vielä he seisoivat lumisella kalliolla; Pohjo- 
nen puhalteli, taivaan kumo kirkastui hetkeksi taas ja ota- 
van sarvi osoitti jo puol'yön menneeksi. 

Mutta levättyänsä, riensivät he taasen alas pitkin sileätä 
vuoritietä, ja koska tämä oli loppunut, astuivat he pime- 
ään kuusistoon ja kolkkona seisoi luonto heidän ympäril- 
länsä. Kelmeänä katseli kuu alas, hyypiöt huutelivat ja 
tuolla ja täällä korven kohdussa seisoi eriskummallinen 
haamu, näyttäen metsän kontiolle, hirveän suurelle: kaa- 
tuneitten kuusten korkealle kohotetut, sammaleiset juuret. 
Liikkumatta kuin jäätyneet aaveet tuijottelivat nämät kar- 
hunkuvat kohden kummallista matkuetta, joka vinhasti 
juoksi heidän ohitsensa. Niin he katselivat järkähtämättä, 
mutta heidän välillensä, ympärillensä ilmestyi pian peloit- 
tavaa liikettä jylhään kuusistoon. Silloin nälkäiset sudet 
kaartelivat veljesten vaiheilla, likenivät heitä yhä enemmin 
ja enemmin. Milloin edellä tai jäljessä, heilahtaen poikki 
tien, milloin tien kummallakin puolella kuusien välistä nä- 
kyi heidän vilkaiseva juoksunsa. Kiukkuisina, verta janoo- 
vina he seurasivat öillisiä pakolaisia Impivaarasta; ja räis- 
kyivät ja paukahtelivat katketessaan kuusten juurien kui- 
vat oksat. Vavisten ja korskahdellen juoksi vauhko Valko; 
ja mies, joka ratsasti etummaisena, taisi tuskin hillitä hän- 

tä kiitämästä. Mutta aina nenäkkäämmäksi kiihtyi petoin 
rohkeus. Huohottaen verijanoisina liehahtelivat he usein 
läheltä miesten ohitse; ja peloitteeksi paukahteli tuolloin, 
tällöin veljesten pyssyt, milloin oikealle, milloin vasem- 
malle. Tästäpä eivät he kuitenkaan karkoittuneet kauas. 

Tuli vastaan Kiljavan lakea, kulovalkian polttama num- 
mi, jossa siellä ja täällä seisoi kuivettunut männynrunko, 
haukan ja huhkaimen istuimena. Tässä kävi jo peloitta- 
vaksi susien kiukku, ja suuri oli miesten vaara. Ratsastivat 
silloin Tuomas ja Timo, mutta muut, jotka juoksivat jal- 
kasin jäljessä, seisahtuivat äkisti ja laukaisivat melkein 
yht'aikaa ankaran ammunnan vainoojiansa kohden, jot- 
ka, säikähtyen tästä, nyt siirtyivät heistä matkan. Läksivät 
taasen miehet kirmaisemaan eteenpäin; mutta kauan ei 
viipynyt, ennen kuin jälleen kahisi heidän vaiheillansa su- 
sien väijyvä lauma, ja vaara oli suurempi kuin koskaan 
ennen. Silloin pysäytti Tuomas hevosen ja lausui kovalla 
äänellä: »mies, jonka pyssy on tyhjä, ladatkoon sen pai- 
kalla! Hän rientäköön tulena ja tuiskuna!» Niin hän huu- 
si, astui alas, käskien Timoa lujasti hallitsemaan Valkoa. 
Seisoivat nyt veljekset ja latasivat, eikä tunteneet he kyl- 
mää, ei jaloissaan, ei missään ruumiinsa jäsenissä. Seisoi- 
vat myös pedot viisikymmentä askelta miehistä, heihin 
lakkaamatta iskien ahneet silmänsä, viskellen häntiänsä 
kiihoissaan. — Ja paljastettuna pilvistä haamoitti taivaan 
kumo, josta kirkas kuu nyt katseli nummelle alas. 

TUOMAS. Ovatko pyssymme ladatut? 

AAPO. Se on tehty. Mikä on tarkoitukses? 

JUHANI. Kaikki yht'aikaa taas! 

TUOMAS. Ei, jos henkemme on teille rakas. Aina olkoon 
latingissa jonkun luikku; se muistakaat. Lauri, sinullahan 
vakavin käsi ja tarkin silmä, astuppas rinnalleni tähän. 

LAURI. Tässä seison. Mitä tahdot? 

TUOMAS. Nälkäinen susi syö verisen veljensäkin. Jospa 
tuon tempun nyt voisimme saattaa matkaan, niin siinä 
olis pelastuksemme. — Koetetaan. Lauri, tuota ensimmäis- 
tä vasemmalla tarkoitamme, ja laukaisemme yht'aikaa, 
mutta säästäkäät tultanne, te muut. Lauri, tähtääppäs nyt 
tarkasti kuin kotka ja anna leimahtaa koska minä sanon: 
nyt. 

LAURI. Minä olen valmis. 

TUOMAS. Nyt. 

Silloin laukaisivat molemmat samassa silmän räpäyk- 
sessä, ja kaapaisten pakenivat sudet. Kuitenkin viipyi tan- 
terella heistä yksi, pyrkien kontimalla muiden seuraan, 
mutta ei joutunut tiensä. Eteenpäin taas kaikin voimin 
riensivät miehet: juoksi jalkasin kuusi veljestä, Timo vaan 
yksin ratsastaen edellä. Ja menipä niin hetki aikaa. Pianpa 
seisahtui susien pako, he palasivat takaisin, vilkaisten kii- 
vaasti kohden öistä matkuetta jälleen. Kohisi ympärituok- 
suava lumi ja tömisi Kiljavan lakea nummi, koska he jou- 
kossa kirmasivat päin. Tulisella vauhdilla he ehtivät tuon 
veressään matelevan kumppaninsa luoksi, syöksähtivät 
hänen ohitsensa, mutta kääntyivät pian ympäri, koska ve- 
ren viehättävä haju heidän sieraimiinsa lemahti. Ympäri 
he kiekkaisivat: hännät heilahti, lumi tuiskahti ja tulta iski 
yössä himon ja kimman silmä. Silloin hirveästi irvistäen 
karkasivat he joukossa haavoitetun veljensä päälle; ja 
nousi nummelle meteli ja ähellys hirmuinen, olisipa luullut 
korkeuden pielien kukistuvan. Tanner tärisi ja lumi muut- 
tui hirmuiseksi pöpöräksi, koska entiset ystävät tempoeli- 
vat kappaleiksi korven poikaa, jonka veren Tuomaan ja 
Laurin tarkat luodit olivat iskeneet juoksemaan. Mutta 
äänettömyys vallitsi taasen öisellä nummella. Kuului aino- 

astaan hiljaista äyhkinää, ja paukahtelivat luut, koska pe- 
dot, naamat veressä ja välähtelevillä silmillä, riuhtoen at- 
rioitsivat uhriansa. 

Mutta — kauhistavista | vihamiehistänsä kaukana jo 
retkeilivät veljekset; ja ihanalle oli heidän korvissaan 
kaikunut susien murharähinä Kiljavalla; se oli heille 
pelastuksen suloinen ja hyvä sanoma. Läheni heitä 
Kuttilan avara niittu, jonka ympäri kaartaen heidän tiensä 
kulki ahteisen tienoon yli. Mutta ajan voittamisen tähden 
päättivät he nyt oikaista tämän niitun halki. Rynkäsivät 
he miehissä vasten aitaa, se murtui alas, ja Valko, kantain 
kahta veljesistä taas, astui yli kaadetun aidan ja läksi 
miesten huljan sukimana juoksemaan pitkin niitun sileätä 
pintaa. Mutta viipymättä riensivät perässä ne veljeksistä, 
joiden vuoro oli taasen tallata lunta. Poikki niitun kulki 
talvitie kirkonkylään, ja matkustavia, kolmella hevosella 
ja kolmella reellä, retkeili par'aikaa tällä tiellä. Mutta 
pahoin pelästyivät niin hevoset kuin miehet, koska 
näkivät veljesten lähestyvän heitä pohjosesta. Näkivät he 
kuunvalossa seitsemän miestä paitasillaan, pyssyt olalla, 
hevosinensa kiirehtivän esiin. Ja luulivat he joukon 
kiukkuisia peikkoja Impivaaran luolista karkaavan heidän 
päällensä. Kova oli niitulla liike ja meno. Virnapäisinä 
kiitivät matkustavien hevoset, kiitivät sinne, kiitivät 
tänne, ja miehistä mikä huusi, mikä siunaili, mikä kirosi 
ja lausui kaikuvalla äänellä. Mutta veljekset loivat tuskin 
silmänsä kohden tätä kiihkellystä, he vaan juoksivat 
vimmatusti Jukolaan päin yli Kuttilan niitun, ja savuna 
halkesi lumi heidän edellänsä. Tuli vastaan niitun toinen 
aita, he rynkäsivät miehissä päin, se murtui alas räis- 
kähtäin, ja pian he retkeilivät mäkisellä tiellä taas. 

Mutta olipa tämä yö heille kamala ja hirmuinen. He 
juoksivat ankarasti, juoksivat vilkaisten ja huohottain, ja 
epäilys tuijoitteli ulos heidän seiväskankeista katseistansa, 
jotka he lakkaamatta teroittivat kohden entistä Jukolan 
kotoa. Niin he sanaakaan lausumatta kirmasivat yhä 
eteenpäin, ja nopeasti pakeni heidän altansa luminen maa. 
Mutta viimein, ehdittyään Pohjanpellon töyrylle, näkivät 
he kalveassa kuutamossa, mäen rinteellä Jukolan talon, ja 
melkein yht'aikaa kuului heidän suistansa: » Jukola, Juko- 
la!» Siitä juoksivat he mäkeä alas, harppasivat Ojaniitun 
poikki kuin siivitetyt peikot ja kiepoivat taasen mäkeä 
ylös, ja seisoivat talon teljetyn oven kynnyksellä. Aikaa ei 
ollut heillä kolkuttamaan ja odottamaan laskemista si- 
sään, vaan rynkäsivät he kaikin voimin päin ja ryskyen ja 
kolisten lennähti porstuvan jykevä ovi auki. Pauhulla ja 
töminällä riensivät he porstuvasta tupaan ja siitä tuulen- 
puuskana tulisijan hiilistöön, josta heitä vastaan hengitti 
kallis lämmin. Mutta kovin säikähtyi nahkapeitturin uni- 
houreinen perhe, luullen ryövärien karkaavan heidän 
päällensä. 

NAHKAPEITTURI. Kuka hirviö näin astuu kunniallisen 
miehen huoneeseen juuri joulu-yönä? Sano; pyssyni on 
ojennettu! 

TUOMAS. Olkoon pyssy rauhassa, mies. 

AAPO. Älä ammu oman talon väkeä. 

JUHANI. Me olemme, Jumala paratkoon, Impivaarasta. 

TIMO. Entisen Jukolan seitsemän poikaa! 


SIMEONI. Herra armahtakoon meitä! Seitsemän sielua 


on menossa ijankaikkisuuteen juuri tällä hirmuisella het- 
kellä. Herra armahtakoon meitä! 

JUHANI. Tuli poltti tuon oivallisen pirttimme metsässä 
ja kaiken tavaramme myös. Tännehän nyt vilkaisimme 
kuin jänikset ilman yhtäkään muuta ruumis-pahan verhoa 
kuin paitariepu, lyhyt miehen paitariepu. Ja se oli kova 
leikki. 

NAHKAPEITTURIN EMÄNTÄ. Herresta varjele! 

NAHKAPEITTURI. Voi teitä kurjia! 

JUHANI. Niin, onkos tämä enään laitaa! Tässähän nyt 
istumme kuin harakat, huutaen Herran armoa. Ah! mun 
täytyy itkeä. 

EMÄNTÄ. Kurjat lapsukaiset! Riennä, ukko, virittämään 
valkeata. 

EERO. Voi onneton yö, voi onnettomia meitä! 

AAPO. Voi kauhistuksen yötä, voi! 

SIMEONI. Ah voi! 

JUHANI. Älä itke, Fero, älä itke, Simeoni, älä yhtään 
ruikuta, Aapo! Älä itke, älä itke, Eero-veljeni; sillä nyt 
olemme suojassa. Mutta olipa se turkin marssia! 

EMÄNTÄ. Voi ihmislasta täällä, voi! 

JUHANI. Kultainen emäntä, teidän itkunne ja surkutuk- 
senne saattaa minun uudestaan kyyneleisin. Ah! Mutta äl- 
käät itkekö, muori, älkäät itkekö! Olemmehan jo pääs- 
neet petoin ja pakkasten kynsistä tänne kristillisten lähim- 
mäisten lämpymään. Ja siitä Jumalalle kiitos. 

TUOMAS. Surkea, perin surkea on tilamme. Mutta teh- 
käät meille loimottava pystyvalkea, tuokaat myös pari 
lyhdettä olkia sijaksemme laattialle ja saattakaat Valko 
talliin ja heiniä eteen. 

AAPO. Suokaat anteeksi, että lain nimessä ja henkemme 
tähden näin lujasti anomme teiltä apua ja holhoamista. 
Henkemme tähden, henkemme tähden! 

JUHANI. Oi armonliiton enkelit! istuuhan henki juuri 
nokkani kärjessä vallan lähtemäisillänsä, lähtemäisillänsä. 
— Jos on talossa lihaa ja olutta, niin tuokaat esiin. — Kas se 
vasta leikki oli, löylytys, jota muistamme. — Tuokaas lihaa 
ja lämmitettyä olutta kalliin henkemme ja sielumme täh- 
den. 

NAHKAPEITTURI. Miten ehdimme ja voimme, hyvät ystä- 
vät, ja saatuani ensin huoneesemme valoa. — Teitä onnet- 
tomia! paitasillaan juuri. 

JUHANI. Ei ryysyä päässä eikä kenkärajaa töppösissä. 
Katsokaas noita Sipillan-jalkoja, katsokaas. 

NAHKAPEITTURI. Karvojahan tämä pöyhistää. Tules kat- 
somaan, muija. 

TIMO. Katsokaas minunkin sääriäni. 

JUHANI. Mitä ne ovat näiden rinnalla? Tuossa! Katsos, 
poika, paistikkaita. 

TIMO. Entäs tuossa! 

JUHANI. Mitä sinun koipes tässä ovat? 

TIMO. Ja minunko? Äläs mitään. Nähkääs nyt. Onkos 
tämä ihmisen-lihaa? 

NAHKAPEITTURI. Riennä, muija, katsomaan. 

EMÄNTÄ. No hyvät ihmiset ja taivaan voimat! 

JUHANI. Niin, onkos tämä enään laitaa? — Tuomaankin 
silmät ovat kosteat. Älä itke, Tuomas. — Kun ma sanon- 
kin: onkos tämä laitaa? 

TIMO. Näinhän täällä ihmisen vasikkaa lennätetään. 

EMÄNTÄ. Kuinka ne nyt punoittaa ja hohtaa, punoittaa 
ja hohtaa! Hyvät ihmiset! 

TIMO. Kuin rauta ahjossa, varsinkin meltorauta. Hi, hi! 

EMÄNTÄ. Niin punaiset, niin punaiset! Herresta varjele! 

JUHANI. Ovatpa ne juuri »valanto-vasken kaltaiset», 
niinkuin seisoo raamatussa. Herra auttakoon meitä vai- 
vaisia! 

EMÄNTÄ. Voi teitä lapsukaisia! 

LAURI. Tehkäät mitä pyysimme ja lupasitte. 

AAPO. Me rukoilemme: rientäkäät! Itse kyllä laitamme 
pystyvalkian, koska täällä nurkassa löytyy halkoja, uhkei- 
ta, tuohisia halkoja. 

JUHANI. Niinpä vanhassa Jukolassa, noiden tuttavien, 
nokisten ortten alla istumme taas, ja tässä viivymme aina 
Vappuun asti. Entinen tupa olkoon vielä tämän talven 
kortteerinamme. 

TUOMAS. Mutta annappas kesän tulla. 

JUHANI. Annappas kesän tulla, ja pirtti, ensimmäistä 
uhkeampi, seisoo Impivaaran aholla taas. 

TUOMAS. Koska vaan lumi on mennyt, kaikuupa vielä- 
kin kirvesten iskuista korvet ja vuoret ja Jukolan veljesten 
ei tarvitse enään kerjätä tuulenturvaa muilta. 

JUHANI. Potrasti sanottu. Tuomas, unohtakaamme se 
kirottu temppu, joka saattoi pirttimme tuleen, ja kuvail- 
kaamme mielessämme uutta pirttiä, jonka kohotamme 
pystyyn taas. 

TUOMAS. Tiedä, että jo lähteissämme peloittavalle ret- 
kelle povestani kaikki närä hälveni; ja tiedä, koska tiellä, 
juostessas mun jäljessäni, sinä puhaltelit niskaani kuin 
uiva orhi, niin leikkasipa tämä sydäntäni. 

JUHANI. Sentähden riemuitkaamme, että se retki on 
päätetty ja että seisomme lämpöisessä pirtissä taas. — 
Tuossahan tuodaan meille ruokaa ja juomaa ja tuossa 
kaksi valtaista lyhdettä kiiltäviä olkia. Kiittäkäämme Ju- 
malaa, armaat veljet! 

Mutta iloisesti leimusi koivuinen pystyvalkia, jonka 
herttaisessa hauteessa veljekset itsiänsä mieluisasti läm- 
mittelivät. Siinä hetken seistyänsä, seitsemän miehen rivis- 
sä, siirtyivät he pöytään, nauttimaan lihaa, leipää, makka- 
roita ja lämmitettyä olutta, jonka kaiken heille nahkapeit- 
turin emäntä, armoitteleva vaimo rakensi. Isäntä itse otti 
huolen Valkosta, talutti hänen talliin ja täytti soimen hei- 
nillä hänen eteensä. Viimein, seuraten miesten jälkiä, tuli- 
vat myös koirat synkeältä retkeltänsä, tulivat huohoitta- 
en, liehakoiden, ja ilosta leimusivat heidän silmänsä. Suu- 
rella ilolla ottivat veljekset heitä vastaan: armoittelivat 
heitä, ravitsivat heitä ja hyväilivät heitä kaikin tavoin. 

Mutta, koska veljekset olivat atrioinneet, vaipuivat he 
alas olkisille vuoteillensa, ja pian, käärittyinä unen hie- 
noon huiviin, unohtivat he elon taistelon. Makeasti he 
makasivat, ja kauan vielä lämmitti heitä loimottava val- 
kea, kunnes se riutui ja hiiltyi. Sulki silloin emäntä pellin, 
ja tupaan virtasi uunista ihana lämmin; siitä kallistui vai- 
mo itsekkin vuoteellensa taas, ja oli jälleen huoneessa ylei- 
nen hiljaisuus. Mutta ulkona hyppeli pakkanen räiskytel- 
len pitkin aitoja, pohjonen liehtoi voimakkaasti tähtikim- 
meltävän taivaan alla, josta kalvea kuu hymyten katseli 
alas. 

Seitsemäs luku 


Keväällä varhain, jo ennen kurkien tuloa, heittivät veljek- 
set Jukolan, pakenivat Impivaaran aholle taas ja rupesivat 
kohta kaikin voimin rakentamaan itsellensä uutta pirttiä. 
Pian lepäsi nurkkakivillä jykeviä hirsiä ja kerros liittyi 
kerrokseen. Silloin monena päivänä aamun koitteesta aina 
iltahämärään paukkuivat kirveet ja jumahteli raskas nuija. 
Siinä Juhani, Aapo, Tuomas ja Simeoni istuivat kukin 
nurkallansa, mutta muut palhoilivat ja kiirittelivät lonno- 
ja myöden hirsiä ylös rakennolle. Hiki-päin, mutta haus- 
kalla mielellä aina he puuhailivat, ja vakaasti kohosi huo- 
ne ja ympäri tuoksusi pihkan raikas haju. Mutta menipä 
taasen päiviä, joina veljekset ei liikuttaneetkaan kirveitän- 
sä, vaan, kuorsaten sikeässä unessa, viettivät vuorokau- 
tensa illasta iltaan ja vielä kolmanteenkin aamuun. 
Kuitenkin, jo ennen laihopeltojen kellastumista kylässä, 
seisoi pirtti valmiina Impivaaran aholla; seisoi samassa 
paikassa, samassa muodossa ja tilassa kuin ensimmäinen; 
uhkeampana vielä se seisoi. Ja nytpä veljekset, koska luja 
pirttinsä oli valmis, taisivat päätyä täysin voimin pyyntö- 
retkillensä taas. Sekä metsästykseen että kalastukseen Il- 
vesjärvelle varustelivat he itseänsä, läksivät aseinensa, 
pyydyksinensä matkaan, ja koiratkin seurasivat heitä tul- 
taläikkyvillä silmillä. Väsymättä samoilivat he metsäisiä 
vuoria, soita ja maita ja viiltelivät kaikkialle järven heleää 

pinta, kiehtoen itsellensä elaketta sekä hetkeksi että tule- 
vaksi tuikeaksi talveksi. Ja silloin Ahtolan ja Tapion asu- 
jamista moni henkensä heitti. 

Mutta mielinpä nyt kertoa vanhasta Taula-Matista, vel- 
jesten ainoasta ystävästä täällä metsissä. — Oli ukko, ni- 
meltä Taula-Matti; asui tuuhealla, visaisella mäellä, yksin 
hän asui pienessä majassansa muutama tuhannen askelia 
Impivaaran vuoresta. Taulaa teki hän pehmeintä Hämees- 
sä ja vallan vahvoja tuohikenkiä, ja tämä virkansa toi hä- 
nelle puuttumatta jokapäiväisen leipänsä. Nuorempana 
oli hän matkustanut Pohjanmaalla, jonne jalona kyytimie- 
henä seurasi entistä pitäjän provastia, joka oli muuttanut 
aina Lapinmaan rajoille. Siellä oli Taula-Matti viipynyt 
seuraavan kesän, pyynnellen karhuja, ahmoja ja kurkia 
Pohjolan äärettömillä rämeillä. Näiltä retkiltä oli hänellä 
kertomista paljon; ja muisto oli hänellä verrattoman tark- 
ka; eipä hän unohtanut mitä hän kerran näki tai kuuli. 
Tarkka oli myös hänen havaintonsa ja silmänsä; pyörryt- 
tävien salojen halki hän vaelteli milloinkaan eksymättä. Ei 
löytynytkään paikkaa niin kaukaista, missä hän vaan ker- 
ran oli käynyt, jonka suuntaa ei hän luullut tietävänsä, 
erehtymättä hiuskarvan vertaa. Hän osoitti sen kohta peu- 
kalollansa; ja turhaan väittelivät vastaan, niin järkähtä- 
mättömänä piti hän tietoansa. Jos esimerkiksi häneltä ky- 
syit: »missä on Vuokatti», vastasi hän kohta, puskien peu- 
kalollansa kohden taivaan reunaa: »tuolla; katso pitkin 
peukaloani; tuolla, vaikka ampuisit. Kuusamon kirkko on 
tuon pienen kuveron kohdalla, mutta siitä pieni kukon 
harppaus oikealle kulkee linja Vuokattiin». Samoin, jos 
kysyit häneltä: »missä on Porrassalmen tappeluskenttä», 
vastasi hän taasen viipymättä ja puskien peukalollaan 
kohden taivaan reunaa: »tuolla; katsos pitkin peukaloani; 


177 


tuolla, vaikkas ampuisit». Niin oli ukko tarkka, ja tarkoin 
tunsi hän myös metsät monien peninkulmien avaralta ma- 
jansa ympärillä. Moneen ristiin oli hän ne astellut, etsien 
milloin kääpiä, milloin kenkätuohia ja milloin käyskellen 
pauloillansa. Tapahtui myös joskus, että hän, näin ympäri 
kuljeksien, poikkesi Impivaaran pirttiin tervehtimään vel- 
jeksiä. Ja silloin oli veljeksillä hauska hetki: suut selällään 
he kuultelivat ukon kertomuksia, suut selällään ja korvat 
pystyssä kuin nahkasiiven korvat. — Kerranpa taasen erää- 
nä elokuun iltana istuu hän veljesten luona, haastellen 
metsäretkistänsä pohjoisilla mailla. 

JUHANI. Vai niin. Mutta kuinkas sitten? 

TAULA-MATTI. Niin, kuinkaspa kävi? Tultiin siitä oikein 
moiselle aukolle, helluvaan suohon, ja suksilla sujuttiin yli 
tuon pöhisevän haudan. Löydettiin monta lämpöistä kur- 
jenpesää, ammuttiin monta kirkuvaa kurkea, pullistettiin 
pussimme munilla ja höyhenillä, ja kurjet viskasi mies 
aika rykelmänä olallensa. Ja sitten me ryypättiin. — Siitä 
lähdettiin liesuun taas, koirat ja kurjet niskassa, yli hellu- 
van ja hyllyvän, porisevan ja pirisevän rämeen; ja usein oli 
uros menemäisillänsä kuun kullan päiviksi ijankaikkiseen 
syvyyteen, niskassa mariseva koira. Mutta tultiinpas kui- 
tenkin mäikyvälle mäelle taas, navealle taipalelle, vaikka 
märkinä kuin uitetut hiiret. Siihen rakennettiin yöleiri, 
tehtiin heiluva tuli ja riisuttiin päältä lotisevat nutut. Eikä 
siinä muuta kuin tempasit tuppeen vaan sekä housut että 
paidan, tuppeen kuin ankerjaannahan. Höyrysivät pian 
vaatteet oksilla, kihisivät kurjen-munat mujussa ja me itse 
nyt kääntelimme itsiämme ja vääntelimme tuossa tulosen 
herttaisessa hauteessa, ilki-alastomina kuin öiset kyöpelit. 
Ja sitten me ryypättiin. — Mutta mitenkäspä luonnistui 
aika? kuinkaspa kului meiltä toukoyö? Ainahan tuossa 

koirat kiertelivät noita kosteita sieraimiansa ja mulkoili- 
vat ylös puitten latvoihin. Lopultahan mekin rupesimme 
tirkistelemään ylöspäin, ja mitäpäs näimme siellä? 

JUHANI. Sanokaas. Kaiketi pienen kyynysilmän karhun- 
poikasen. 

TIMO. Tai itse Körrin ja Kyöpelin, arvaan minä. 

TAULA-MATTI. Fi niin eikä näin, vaan istui siellä tumpu- 
ri ahma-vetkale kuivan, partaisen männyn haarikossa. 
Heiskanen ampui, mutta turhaan; Pikku-Jussi ampui, 
mutta turhaan; livautinpa lopulta minäkin, mutta melkein 
samalla autuudella. Heilahti ahma vaan kerran ja ärähti 
oikein äkeästi, mutta istui koreasti oksalla jäljellä. Silloin 
huusi Heiskanen: »noidanjuonia, noidanjuonia!» otti tas- 
kustansa kuolleenhampaan, puri siihen muutaman kerran 
ja sylki luotiin, jonka hän kiersi uudestaan pyssyynsä. Sit- 
ten soikotteli hän hetken kädellänsä ilmassa ja, väännellen 
silmiänsä peloittavasti, lausui, peevelin poika, pari kolme 
eriskummallista, hirveätä sanaa, ampui, ja alaspa mötkäh- 
ti männystä ahma. Mutta kaukana kuolemasta oli vielä 
peijakas, ja nousipa leikki taas. Me itsehän, ihan alastomi- 
na kuin oltiin, emme tainneet astua juuri liki tuota häijy- 
läistä; eivätkä mielineet lähestyä häntä koiratkaan, vaan 
tuossa he nilkuttelivat ja nalkuttelivat syllän päästä, kos- 
ka ahma pyrskäytteli, pyrskäytteli heitä moristen pensas- 
tosta vastaan. Noitavoimat, näettekös, vaikuttivat vielä- 
kin. Mutta rupesi Heiskanen taasen latomaan suustansa 
kauheita sanoja, soikotellen kättänsä ja väännellen sil- 
miänsä hirveästi. Ja kas kun nyt koira oikein karkasi kiin- 
ni tuohon punakitaiseen vekamaan, karkasi kipenöitsevä- 
nä rakettina vaan, niin tulipas siitä pöllytys. No herran 
poika kun se koira nyt pani sen ahmarukan noin, noin, 

noin vaan! Etpä, peijakas vie, ole nähnyt sellaista löylyä ja 
kuranssia vielä, et totisesti. 

JUHANI. Tulimmaista tuhannen! 

TIMO. Siinä olis ollut lysti! 

TAULA-MATTI. Olipa se hauskaa ja lystillistä leikkiä, oli 
mar”! 

TIMO. Ja sitten pistitte ahman pussiinne? 

TAULA-MATTI. Olihan tuo pulskeakin pussiin pistettävä 
jalli; lihava köntti. Niin; ja sitten me ryypättiin. — Sitten 
pwimme nutut päällemme taas, kruutikuivana, ja pantiin- 
pas koreasti ma'ata tuohon heiluvan tulen hauteeseen. 
Mutta vähänpä siinä unta uneksuttiin, koska noidannuo- 
lia kuin tulisia kärmeitä lenteli lakkaamatta ristiin, rastiin 
ilmassa huimaavan päämme yli. Useinpa kyllä putkahteli 
Heiskanen ylös, huutain korkealla äänellä: »sammu, noi- 
dannuoli, sammu, noidan-nuoli!» ja kohahtaen raukeni 
heistä moni mikä metsään, mikä harmaaseen suohon, 
mutta useampi vielä mennä pyhkäsi pitkin sileätä tietänsä, 
huolimatta hänen huudostansa. Kerranpa kuului, viiltäen 
pohjosesta etelään, riivatun äkeä ja vinha puhina, jota 
seurasi vielä pientä vilinätä kauan. Mikähän pokko siitä 
vilkkaisi? kysyin minä Heiskaselta, joka hetken päästä mi- 
nulle morahtaen vastasi: »mänihän siitä itse ukko Hiisi». 
— Kului taasen tunti, kului kaksi, ja tulta iski liepeä, su- 
muinen ilma. Mutta idästä suon partaalta kuului äkisti 
ääni kuin sammaleisten kuusten kohaus, ja vastasi nyt 
suon läntiseltä rannalta pian taasen toinen ääni, mutta 
hieno niinkuin kahaus pienestä koivistosta. Mikä kohaus 
se siellä, ja mikä kahaus tämä täällä? kysyin minä taasen, 
ja vastasi viimein Heiskanen morahtaen: »hoastaahan 
kuusiston toatto tyttönsä kanssa». — Mutta meni vihdoin 
yö ja koitti kerran aamu ja siitä lähdettiin tallustamaan 


180 


taas. Kas kun nyt juuri metsän rannalla näimme hallavan, 
sen peevelinmoisen suden, mutta hän pakeni kuin herne- 
haasia tuulispäässä. Näkyi viimein enään vasempi takajal- 
kansa, minä ojensin pyssyni ja ammuin tassun poikki, 
poikki niinkuin rouskun, mutta pelastipa hän nahkansa 
kuitenkin. Poikki ammuin äijä-paran töppösen. 

TIMO. Voi peijakas! Kääppä poikki kuin jääpuikko, ja 
makasi edessänne maassa kuin pöydällä laskiaissorkka? 

TAULA-MATTI. Ei sentähden juuri niin. 

TUOMAS. Mutta mistä huomasitte käpälän katkenneek- 
si? 

TAULA-MATTI. Juoksimmehan hänen jäljessään huikean 
matkan ja näimme usein kuinka, susi-pojan astellessa, laa- 
haava, letkuva tallukkansa oli tehnyt tuommoisia kym- 
men-numeroja santaan. 

TIMO. No vie sinun perhana! Kymmenen-numeroja san- 
taan? Hi, hi, hi! 

TAULA-MATTI. Selviä kymmenen-numeroja. 

JUHANI. Susi oli päivissä. 

TAULA-MATTI. Susi oli päivissä, jos miehetkin. Mutta 
koirat peijakkaat eivät siirtyneet syltääkään kintuistam- 
me, vaan astelivat alakuloisina, hännät lyyhyssä, ne ennen 
aina urheat koirat. 

AAPO. Mikä oli masentanut heidän intonsa? 

TAULA-MATTI. Noitakeinot, hurmaavat lumouskaasut, 
joista ilma oli täys kuin kruutisavusta sodanilma. Tosin 
koetti Heiskanen parastansa, manasi ja sadatteli, soikotel- 
len kättänsä, mutta turhaan perin. Ja Pikku-Jussi veitikka, 
hän juosta tapsutteli kuin keri, tömitellen maata, hikoen 
kovin. Sillä eihän ollut pojalla koipea kuin kaikkein kor- 
keintaan kolme korttelia; mutta olipa hänellä oikein sau- 
kon selkä, pitkä ja sitkeä. Sitkeä oli koko mieskin, riiva- 

tun sitkeä ja kiinteä kuin saukko itse. Kauan hän pöllytteli 
sutta perään, joka ontuen tallusteli edellä; mutta eipä lo- 
pultakaan auttanut, vaan täytyi hänen heittää Häntä- 
Heikki metsien haltuun. Niin; ja sitten me ryypättiin. Ja 
koska tämä oli tehty, käytiinpäs astelemaan kotiapäin 
taas, kantain runsasta saalistamme. Niin asteltiin, pussit 
kainalossa, pusseissa munat ja höyhenet ja yhtä ja toista 
pienempää metsäviljaa; sukset ja kurjet selässä, pyssyt 
kourassa; ja vuoroitellen lönkytteli kunkin olalla karvai- 
nen ahma. Niin kuljettiin. Mutta lentelipä pilvien rajalla 
pieni, mököttelevä taivaanvuohi; minä ammuin sen ja pis- 
tin pussiini. Siitä käytyämme hetken, näinpä männyn lat- 
vassa siipi-oravan, litteän ja suurisilmäisen, minä ammuin 
sen ja pistin pussiini. 

Tultiin lopulta väljille, korkeille ahoille ja näkyi kerran 
vielä tuolla etelässä Turkkilan talo, josta oli lähdetty tui- 
malle retkelle. Tultiin veriseen paikkaan, jonka Turkkilan 
isäntä jo pyyntiin mennessämme oli osoittanut meille ja 
jossa karhu kaksi päivää sitten oli tappanut uhkean orhin. 
Siinä katseltiin hetki kontion tahrattua pöytää, ja huoma- 
sinpa kohta, että hän nykyään, kaiketi menneenä iltana, 
oli auringon laskiessa käynyt nauttimassa tähteitä paistis- 
tansa. Arvelinpa nyt hänen palaavan samaan paikkaan 
taasen tämänkin päivän sammuessa, ja sentähden päätin 
jäädä häntä vartomaan; mutta edelle, Turkkilaan läksivät 
muut iloista ehtoollista rakentamaan. Siinäpä seisoin nyt 
ja tuumiskelin, tuumiskelin ja pitelin päätäni kuinka tuota 
vierastani vuottaisin lakealla aholla, jossa, kiivetäkses 
ylös, ei seisnyt yhtään ainoata puuta. Mutta »sukkela vik- 
kelän voittaa», keksinpä keinon viimein, oivallisen oikein 
moisen koneen. Näinpä siinä lähellä tervaskannon, mus- 
tan ja julman suuren, jonka juuret keväitten kirret oli ko- 

hottaneet ylös, ainakin kyynärän korkealle. Siitähän na- 
putin kirveelläni poikki sen keskimmäisen juuren, joka 
tunkee oikeasti alas, kiskoin ulos ja avarsin kuoppaa vielä 
hieman. Sinne nyt matelin sisään, pistin kiväärini kidan 
ulos verikenttää kohden ja rupesin koreassa suojassa 
odottamaan ohtopoikaa, päälläni ankara linna. Hän tuli, 
läheni kontien arolta, iski hampaansa orhin revittyyn la- 
paan, ja päätinpä nyt varoten antaa hänelle lyijyä otsaan. 
Mutta peeveli kuitenkin! kilkahtipa silloin perin pikkurui- 
sen tuo messinkiviilu pyssyni perässä vasten takkini tina- 
nappia, ja kilahduksen kuuli paikalla kontion tarkka kor- 
va. Villittynä karkasi hän kohden, mutta paukahtipa hän- 
tä vastaan. Siitä kuitenkaan huolimatta, juoksi hän vaan 
päin, kirkuen peloittavalla äänellä. Kuuluipa nyt jytinätä 
pääni päällä: juuret ryskysi ja maa remahteli, koska mo- 
nisarvinen kanto nostettiin päältäni pois. Ja minä poika- 
parka ajattelin jo tulleeksi tuhoni päivän ja varroinpa 
vaan, pyssy kourassa, koska tuikahtaisi esiin hirmun avat- 
tu kita. Mutta äkkiinpä nyt lakkasi telme, ja kaikki oli hil- 
jaa, äänettä kuin haudassa, ja eipä, niinkuin odotin, tul- 
lutkaan tuosta iskettäväksi yhteen. Varroinpas hetken vie- 
lä, mutta katsoa kurkkasinhan lopulta pystyssä töröittä- 
vien juurien välistä toiselle puolelle, ja siellähän makasi 
ihan hengettömänä karhu, kaadettu kanto sylissä, ja vuo- 
dattaen uhkeasta rinnastaan vertansa multaan. Mutta he- 
leijaa! ajattelin minä, seistessäni vapaana poikana taasen, 
vapaan taivaan alla. Olihan tervaskanto vallan sukkelasti 
siirtynyt päältäni pois. 

JUHANI. »Helvetti, sanoi Heskuun-Jaakko!» 

TIMO. Vie sinun seitsemän seppää! 

JUHANI. Sukkelin tempaus maan piirin päällä! 

TUOMAS. Urhea tempaus, miehukas tempaus sekä kon- 
tion että teidän! 

JUHANI. Oi sinä musta sonni! 

TIMO. Perhana! Enhän taida enään muuta sanoa. Mutta 
kuinkas sitten? 

TAULA-MATTI. Niin, arvaathan kuinka sitten kävi, ar- 
vaathan että paukaus kuului Turkkilaan kuin ammeen 
pohjasta ja saattoi pian miestä niinkuin sääkseä aholle. Ja 
nousi nyt remua ja meteliä, koska taipuvassa, keikkuvassa 
salossa kannettiin kontiota taloon. Olipa siinä aika taatto: 
riippuen kiikissä, pimitti hän koko Turkkilan tuvan kuin 
taivaalla sakea ukkospilvi. — Siinä oli sen päivän puuhat, 
sen päivän ja retken. Ja sitten me ryypättiin. 

JUHANI. Ja vietitte iloisia peijaisia. 

TAULA-MATTI. Ne Turkkilassa aljettiin ja pappilassa 
päätettiin, päätettiin liemisillä naamoilla ja laimeilla sil- 
millä. Niin oli, ja ne päivät ovat olleet ja menneet. Mutta 
mieluisasti muistelee ukko retkiä miehuutensa parhaista 
päivistä ja mieluisasti niitä kertoilee. 

AAPO. Ja mieluisasti kuultelemme me. 

JUHANI. Kertokaat niin aina aamuun asti, ja me emme 
muistakkaan että unta on maailmassa. 

TAULA-MATTI. Onpa jo aika lähteä kömppeilemään köl- 
säänsä taas; on aika, on. Jumalan haltuun, veljet! 

JUHANI. Herran huomaan, kunnioitettava Matti. 

AAPO. Voikaat hyvin, ja tervetuloa pirttiimme aina! 

Läksi Matti, kirves olalla, käymään kohden pientä 
mökkiänsä visaisella, tuuhealla mäellä, kaukana kylästä. 
Mutta yön lepoon läksivät veljekset, sillä johan pimeys 
voitti, ja illan himmenevä valo kajasti vaisusti heidän pirt- 
tinsä ahtaista akkunareijistä. Mutta kauanpa aatokset 
parveilivat tulisina heidän aivoissansa, poistaen virvoitta- 

van unen. He muistelivat Taula-Matin kertomuksia Poh- 
jan erämaista, lumotusta ilmasta siellä ja noidannuolista, 
jotka sihisten sinkoilivat ristiin, rastiin halki tumman yön. 
Niinkuin siellä nuolet säkenöitsivät ja pyssyt leimahteli, 
niin leimahteli heidän povensa kummallisesta halusta ja 
innosta. Enimminkin kaikista kannatti heidän kimmaansa 
kurki, tuo viisaasti, närkisti katseleva lintu, jonka jylhä 
kirkkuna kajahtelee ympäri Pohjan rämeitä; ja heidän aa- 
tostansa vastaan hohti höyhenellisten pesien herttainen 
lämmin, hohti kiiltävin munineen juovukepensasten hel- 
moista. Siellä pitkäkaulaisia pyytää ja heidän pesiänsä 
riistellä, se nyt oli veljesten himona. Voimallisesti heidän 
mieltänsä viehätti Pohjolan soitten juhlallinen synkeys. 
Mutta kawemmin kaikista valvoi vuoteellansa Juhani. 
Hän tuumiskeli millä keinolla näillä kotopitäjän mailla 
saataisiin matkaan pyynti, joka vetäisi vertaa tuolle äsken 
kerrotulle Pimentolan soilla. Hän muisteli Kourusuota, 
jossa tosin ei löytynyt kurkia, mutta laikkokylkisiä sorsia 
viljavalta. Ja koska Pohjan-miesten välimaiset ryyppäyk- 
set kiemailivat hänen mieltänsä kummallisella voimalla, 
niin muisteli hän löytyvän viinaa Viertolan kartanossa. Ja 
niinpä sai hän aatoksissaan kokoon jonkunmoisen kopian 
Pohjolan jalosta pyynnistä, ja, päätettyään panna sen huo- 
menna toimeen, nukkui hän lopulta; mutta unissaan peu- 
haili hän kauan Taula-Matin mahtavilla retkillä. Kerran- 
pa loiskasi hän uneksuen vuoteeltansa ylös, huutain hir- 
muisella äänellä: » Ahman-poika, ahman-poika! Ottakaat 
kiinni se kurjankaula!» Tälle huudolle muut, puoleksi he- 
räten, ärähtivät äkeästi loukoistansa; vaipuivat kuitenkin 
pian uneensa taas. Mutta kauan tuijoitteli ympärillensä 
Juhani, ennen kuin huomasi ettei hän seisnutkaan Lapin 
ummilla mailla, soitten välissä, harmaalla taipaleella, 


185 


vaan kotopirtin rauhallisella parvella. Vähitellen selkeni 
mielensä, vuoteellensa kallistui hän jälleen ja nukkui sike- 
ästi. — Mutta aamulla, noustuaan ylös, muisteli hän öillis- 
tä päätöstään ja rupesi kohta sitä muille esittelemään. 

JUHANI. Veljet, kuulkaat mitä sanon ja mihin tahdon 
nyt teroittaa teidän mielenne. Muistelenpa saaliikasta seu- 
tua, ihmettelen kovin että aina tähän päivään asti olemme 
unohtaneet Kourusuon, jonka ruohistoissa ja kirkkaissa 
lammikoissa parveilee vesilintua ilman lukua ja määrää. 
Sinnepä nyt lähtekäämme pyyntiin ja tuommepa sieltä sä- 
kittäin sorsia kuin purasnuijia. 

TUOMAS. Minä taivun tuumaas. 

TIMO. Ja kernaasti minä. 

EERO. Minä myös; ja koska samoilen Kourusuossa, niin 
pidän itseni Pikku-Jussina Lapinmaan nevoilla. Olkoon 
menneeksi! 

AAPO. Fn iske minäkään vastaan hanketta, joka taitaa 
meille saattaa monen päivän muonan. 

JUHANI. Päätämme siis retken. Mutta Kourusuohon on 
huikea matka, aika suden virsta, ja viivymmepä siellä ai- 
nakin yhden yön. Sentähden ei tekisi, luullakseni, ryyppy 
pahaa, majaillessamme ilmitaivaan alla. 

TUOMAS. Viertolassa on viinaa. 

JUHANI. Viinaa ja hyvää. 

TUOMAS. Seitsemän korttelia, pojat! 

JUHANI. Oikein! Kortteli miestä kohden. 

AAPo. Ehkä jätämme viinan, johon onneksemme emme 
ole juuri tottuneet vielä. 

JUHANI. Oletpa tuolloin, tällöin ottanut naukin niin 
sinä kuin minäkin. 

EERO. Ymmärrä, Aapo, miehen lapsekas yskä. Suo, että 
kerran mekin taidamme sanoa: »ja sitten me ryypättiin», 

koska harmaapäisinä ukkoina kertoilemme entisiä san- 
kartöitämme nuorisolle. Suo, että oikein elävältä luulem- 
me kuranssaavamme ahmanpoikia Pohjolassa. 

JUHANI. Hullujako taas? Onhan se oikeutta ja velvolli- 
suutta, että ihminen ruokkoo ruumistansa. Tällä hetkellä 
tulemme kylläkin tallustamaan rämeitä ja helluvia hettei- 
tä, ja loskomärkinä viettämään yömme karhunsammalei- 
sella vuoteella. Silloinpa tekee pieni kulaus taskumatista 
hyvääkin, luulen minä. — Katsomme siis parhaaksi että 
matkaan astuessa emme ole ilman rohtoryyppyä kontissa. 
Ja lähteköön nyt Lauri-poika Viertolaan, paras ketunnah- 
ka poijussa; ja viinaa pitää heltimän. 

Läksi Lauri viinaa Viertolasta tuomaan, vahvistusjuo- 
maksi sorsanpyynnissä Kourusuolla. — Impivaarasta noin 
viisituhatta askelta, Viertolan maalla, on tämä suo, avara, 
ympäröitty synkeillä metsillä. Sen pinnalla, joka on 
sorsien mieluisa asunto, vaihtelee kirkkaita lammeja, kor- 
keita ruohistoja ja mättäällisiä saarentoja kuihtuvin män- 
tyineen. Tänne oli veljekset päättäneet lähteä ajelemaan 
narisevia sorsia, toivoin yltäkylläistä saalista. 

Tuli Lauri Viertolasta, tuoden helmeilevää viinaa, las- 
kettuna tinaiseen pulloon, heidän isänsä entiseen metsä- 
pulloon. Mutta paitsi viinaa, toi hän myös Metsolasta tär- 
keän uutisen, joka kiihoitti veljesten mielen vielä tuimem- 
paan intoon. Kertoi hän karhun kaataneen yhden parhais- 
ta Viertolan härjistä ja tiesi myös murhapaikan, joka oli 
Impivaarasta Pohjaan päin Viertolan maalla, mutta lähel- 
lä Jukolan metsärajaa. Ohi tämän paikan päättivät nyt 
veljekset kulkea Kourusuolle ja lähteä kotoansa vasta kun 
päivä kallistuis iltaan. Ehkä olivat kohtaavat kontion, jol- 
la on tapana auringon laskiessa käydä nauttimassa jätteitä 
kaadetusta saaliistansa. Niin he toivoivat. Ja koska voi- 

makas puolinen oli syöty ja iltapäivä aleni, läksivät he ret- 
kellensä varustettuna lujasti: tuohikontit seljässä ja tuikeat 
latingit pyssyissä. Viimeisenä asteli Lauri, taluttaen nuo- 
rasta koiria ja kantain kontissansa seitsemän korttelia vii- 
naa. Oli hän määrätty jäämään koirineen noin kolme sa- 
taa askelta teurastustanterelta pois, ja hänen piti päästää 
Killi ja Kiiski, kuultuansa huutoa tai pyssyn pauketta. 
Niin teki hän myös; seisahtui ajoissa erään kuusen juurelle 
odottamaan mitä tapahtuisi. Muut astelivat likemmäs 
paikkaa, jossa härkä oli raadeltu, ja löysivät puoleksi syö- 
dyn elikon ruumiin verisellä maalla kolkossa kuusistossa. 
Kätkivät he nyt itsensä kohtuullisen ampumamatkan pää- 
hän erään matalan, mutta tiuhan näreistön suojaan, päät- 
täen vartoa. 

Kului hetki joltisen pitkä. Mutta viimein kuului arolta 
hiljaista tassailemista ja varpuin ratinaa, ja nytpä arvattiin 
ruokavieraan lähestyvän atrialle. Niinpä tapahtuikin. 
Puitten välistä lähestyi varoen ja hiljaa tavattoman suuri 
karhu. Mutta näkyi hän saaneen vaarasta aistin; sillä äyh- 
keillen ja käännellen kuonoansa seisahtui hän jo kauas 
uhristaan. Kauan hän juonitteli, ja tuntui lopulta kuin oli- 
si hän mielinyt siirtyä takaisin, lähestymättä miehiä pys- 
synkantamalle. Syvimmässä äänettömyydessä vartoivat 
veljekset näreistössä, kunnes viimein Timo, huolimatta 
muiden kieltävistä viittauksista, läksi kaartaen ja hiivistel- 
len käymään kohden äkeätä vihollista. Ja nyt, koska hän 
luuli jo olevansa kontiota kylliksi lähellä, laukaisi hän; 
mutta ainoastaan kruuti sankista lemahti ylös ilmaan eikä 
sytyttänyt latinkia putkessa. Vihaisena karkasi nyt kontio 
kuin suuri, sammaleinen, kiirivä kivi kohden miestä, joka 
viipymättä paiskasi itsensä alas kasvoillensa maahan, ja 
siinä makasi hän liikkumatta. Peto häntä haisteli, kyhneili 

ja tukisteli, maristen ja äyhkien pahoin. Kaiketi olis Ti- 
mon surma nyt tullut, ellei Juhani olis rientänyt häntä 
apuun, ampuen kohden karhun selkärankaa. Fi uskalta- 
nut hän tähdätä alemmas, muistellen veljeänsä, joka ma- 
kasi hirviön alla. Mutta luoti ei sattunut, ei kumminkaan 
kosevalla tavalla, sillä rynkäsipä kuusiston ruhtinas koh- 
den Juhania hurjempana vielä, jättäen Timon maata ton- 
keilemaan. Silloin Juhani, puolustaen henkeänsä, käänsi 
pyssynsä perän vasten elikon avattua kitaa, ja peloittava 
taistelo oli tulossa. Mutta ampui nyt Tuomas, lähettäen 
kontion koipeen tulisen luodin. Kartellen hänkin veljeän- 
sä, ei tainnut hän tähdätä päähän tai rintaan, joiden haa- 
voittaminen varmemmin tuottaa kuoleman. Toki tunsi nyt 
karhu ruumiissaan lyijyä, ja alas virtasi veri pitkin hänen 
lihavaa, pöyreätä konttaansa. Julmistuneena, hirmuisella 
kiljunalla kirmasi hän päin Tuomasta nyt, mutta sai niin 
ankaran iskun miehen pyssystä otsaansa, että hän, ravista- 
en päätään, seisahtui äkisti juoksussaan. Ja tässä nyt sei- 
soivat vihamiehet vilauksen aikaa, uhalla katsellen toinen- 
toistaan. 

Silloinpa riensivät esiin koirat, lähenivät vinhasti ja ää- 
nettöminä kuin kaksi leimausta, mutta, heidän ehdittyän- 
sä röyheän kontion luoksi, nousi kiukkuinen melakka. 
Killi ärhenteli karhua vasten partaa, toki seisten hänestä 
aina jonkun askeleen syrjempänä. Mutta hänen takanansa 
teuhasi Kiiski, rohkenipa tuolloin, tällöin temmata pienen 
nappauksenkin hänen reisivilloistansa. Kuitenkin keikahti 
hän vikkelästi syrjään aina, koska metsän mesikämmen 
kuin mustanhallava, valtainen ruko käänteli itseänsä hei- 
dän keskellään. Viimeinpä, tehtyänsä muutaman onnistu- 
mattoman hyökkäyksen kiusaajoitansa kohden, pakeni 
otso, reuhivat koirat jäljessään. Kaikki tämä tapahtui ko- 

vin joutuisasti ja ennen muiden veljesten ehtimistä taiste- 
lopaikalle. Mutta Juhani ja Tuomas latasivat kohta uudes- 
taan, toivoen saavuttavansa kontion kerran vielä. Nousi 
myös Timo tuosta vähitellen pystyyn ja tuijotteli ympäril- 
lensä hetken, niinkuin ei olis hän juuri käsittänyt, missä 
oli Pohja, mistä ilmasta tuuli puhalteli. Kiivaasti nyt nuh- 
telivat häntä muut hänen tyhmästä rohkeudestaan, joka 
olis tainnut hukuttaa tässä miesten henkiä, ja kenties oli 
auttamattomaksi pilannut pyynnin. Sanaakaan lausumat- 
ta istui Timo mättäällä, pistellen auki sankin läpeä ja veit- 
sen hamaralla nakutellen piitä terävämmäksi. Ja pian sei- 
soivat he kaikki valmiina taasen jatkamaan pyyntiänsä. 

Yhä kauemmaspa siirtyi koirien haukunta, heikkeni 
melkein kuulumattomaksi, ja veljekset rupesivat jo arvele- 
maan tokko kohtaisivatkaan enää saalistansa. Mutta het- 
ken mentyä kaikkuivat taasen selvemmin Killin ja Kiiskin 
äänet, lähestyen yhä likemmäksi, ja näkyi että karhu nyt 
teki tavallisen kierroksensa ja oli palaamassa samalle pai- 
kalle, josta oli lähtenyt. Asettivatpa veljekset itsensä mu- 
kaviin paikkoihin, pyssyt kourissa, likenevää ajoa varto- 
maan. Pienellä, ruohoisella aukolla seisoi Simeoni ja hä- 
nestä jonkun matkan päässä Lauri, molemmat liikkumat- 
ta, äänetönnä kuin patsaat. Täyttä juoksua, niin että maa 
tömisi, läheni karhu, näyttäin avatun, mustanpunaisen ki- 
tansa. Kohden Simeonia kiiti huohoittava otso. Ampui 
mies, ja kiirahtipa mesikämmen nurmelle nurin, mutta 
nousi jälleen ylös, karaten kohden ampujata. Mutta lei- 
mahti silloin Laurin pyssy, tuima paukaus kajahti ympäri, 
ja äänetönnä lepäsi kontio Simeonin jalkain juurella. Siinä 
hän lepäsi, jäsentäkään liikuttamatta, ja veri virtasi päästä 
ja rinnasta. 

Mutta veljekset kokoontuivat pian kaatuneen karhun 
ympärille, ja oli se vanha ja suuri koiraskarhu. Nähtiin 
nyt, että hänen päänsä ihan korvan juurelta oli lävistetty, 
ja lävistetty oli myös kylki. Ensin mainitun haavan, sen 
tiesivät kaikki, oli saattanut Laurin luoti; sillä elikko, jon- 
ka aivo on puhkaistu, kaatuu vilauksessa, eikä koskaan 
enää nouse. Mutta tyytyväisinä istuivat ampujat metsän 
pöyreäturkkisen sankarin ympärillä, hankkiutuen ku- 
mauttelemaan murharyyppyä. Tyytyväisinä myös ja jalos- 
ti katsellen istuivat koirat kaatuneen vihamiehensä vieres- 
sä. — Ilta oli kaunis, tuuli oli vaijennut ja aurinko aleni pi- 
meän korven helmaan. Hauska oli tuossa veljesten leväh- 
tää näin herttaisena iltahetkenä, kun oli päätetty leikki 
metelöitsevä ja kuuma. 

JUHANI. Ensimmäinen ryyppy olkoon Laurin. Hän am- 
pui kuin mies, kohtasi veitikkaa oikein kultaiseen paik- 
kaan, ja kämmenillensä valahti kontio alas kuin viikatteen 
edestä heinä. Aika naukki, poikaseni! 

LAURI. Jospahan minäkin kerran kulauttaisin ryypyn 
kurkustani alas. 

JUHANI. Sinä »härkämies» viinatiellä, ilman yhtään ma- 
kua vielä, viaton kuin lammas. 

LAURI. Ma'un tiedän, tiedän ettei lintu juuri likaisi 
miestä, mutta millenkä maailma tuntuu koska iloinen poi- 
ka humalassa keikahtelee, siitä en totisesti tiedä. 

AAPO. Aatteleppas jotain, Lauri, ja tahtoisin sinua en- 
nen kieltää kuin käskeä. 

LAURI. Saakaamme tästä! 

AAPO. Ja toivokaamme, ettei ole tämä turmelevan tavan 
alkeiksi. 

LAURI. Mitä jaarittelet? Otappas tuosta, koska on meil- 
lä syytä olla hieman noin niinkuin lystillisinä. 

JUHANI. Tuossahan makaa pokkomme kuin aika heinä- 
riippi, ja säästetty on nyt monen naudan ja hevosen henki. 

TIMO. Tiedänpä, että tulevalla kertaa Viertolan herra 
työntäisee viinapullon ilmaiseksi poveemme, tuopin tai 
kaksi. 

JUHANI. Sitä en lukisikaan liiaksi, koska pelastimme hä- 
nen härkäliutansa tuolta hirviöltä tuossa. 

AAPO. Mutta onpa siinä härkäliutaa; neljäkymmentä 
keihäspäätä. Kesän kaiken elustelevat he metsissä niin yöt 
kuin päivät, mutta talven kuluessa vetävät he ulos pelloille 
kaiken kartanon lannan. Mutta tuo heidän vapaa kesäi- 
nen elämänsä metsissä heidät melkein villiksi saattaa. 

JUHANI. Varjelkoon Jumala joutumasta heidän jouk- 
koonsa koirien kanssa; tekevätpä pian murennusta sekä 
miehestä että hänen koiristaan. Muistakaamme Nikkilän 
hätää Honkamäen härkien parissa; suuri oli miehen hätä 
vaikkei juhtien paljous ollutkaan niin hirveä kuin tämä 
Viertolan mulkoileva lauma. Koiriensa tähden? jotka tuol- 
laisessa kilakassa aina turvauvat isäntänsä luoksi, olis hä- 
nen surma lopultakin saavuttanut, jos ei olis sattunut vas- 
taan vahva niitun-aita, joka suojelevana linnanmuurina 
viimein seisautti härkien rynnäkkö-juoksun. 

AAPO. Olkaamme varoilla. Kuulinpa äsken niinkuin kä- 
heän kiljauksen tuolta mäeltä. He eivät olekkaan, luullak- 
seni, meistä kaukana. — Mutta mitä askartelee Eero tuon 
kiven juurella? 

EERO. Saukkohan täällä on, täällä ontelossa kiven alla. 

JUHANI. Olisko tuo mahdollista? 

EERO. Varmaan. Sisään menee lävestä jäljet, mutta ulos 
ei yhtään, niinkuin näen tuossa sannassa. 

AAPO. Näytäppäs ne jäljet koirille, niin kylläpä osoittaa 
heidän häntänsä keikunta onko siellä kortteeriväkeä. 

JUHANI. Tänne, Killi ja Kiiski! 

TUOMAS. Tiellään ovat he taas ja, luullakseni, jäniksen 
jäljillä. 

EERO. Yhteisillä voimilla kyllä vipuamme ylös tämän ki- 
ven. 

TUOMAS. Onhan turhempaakin koetettu. Tänne kirvees, 
Juhani, ja tuosta lyön meille kullenkin jykevät kanget, 
joilla miehissä kohotamme kiven, koska koiramme ovat 
tulleet. 

Niin he haastelivat; ja löi Tuomas Juhanin terävällä kir- 
veellä kullenkin miehelle tuikean kangen, neljä koivuista 
ja kolme pihlajaista. — Mutta äkisti he kuulivat metsästä 
kovan jyskeen ja pauhun, joka tuntui heitä lähestyvän pe- 
loittavalla vauhdilla. Tuota oudostellen kuultelivat veljek- 
set, kanget kourissa, kuultelivat ja vartosivat mitä viimein 
metsästä ilmaantuisi. Kuului sieltä ilkeää, sekavata möryä; 
välimmiten vingahtelivat koirat kovin kipeästi; ja pian il- 
mestyi sieltä kauhistava näky. Kiilien tuli heitä kohden 
kymmenen kiukkuista härkää, kaahaten edellään koiria, 
jotka pakenivat henkensä tähden, kiirehtien miesten luok- 
si. Mutta tämä saattoi pöyhistymään miesten karvat, ja 
kylmät väristykset karsivat heidän ruumistansa. Ja ilman 
yhtään pidätystä karkasivat härjät päin, möräten huumaa- 
vasti; voimakkaasti iskettiin heitä vastaan, ja alkoi ka- 
moittava taistelo. Vahvoilla kangillansa läimäyttelivät vel- 
jekset, halkasivat sarvitettuja päitä, ja kaksi jo härjistä 
makasi tanterella, viskellen sorkkiansa ilmassa. Mutta uh- 
kasi veljeksiäkin surman kuolema. Kaatui Timo, ja ku- 
martui jo härkä lävistääkseen allansa makaavan miehen 
rintaa; mutta silloinpa lankesi raskaasti alas Tuomaan 
pihlajainen kanki, lankesi, katkaisten juhdalta selkäran- 
gan. Möyhkäten vaipui elikko hengettömänä maahan, ja 

Timo oli pelastettu. Myös Aapoa uhkasi samankaltainen 
tuho, mutta hänenpä taasen pelastivat Juhani ja Eero. 
Voimallisesti nuijaili Juhani kangellansa härkää sarvien 
väliin, Eero häntä rytkäytteli hännästä, sillä keinolla siir- 
täen hirviön aseman, joka myöskin pian makasi tanterella, 
viskellen sorkkiansa ilmassa. Koivuisen kankensa kadotti 
taistelon vilinässä Timo, mutta huomasi pian Juhanin kir- 
veen kedolla; sen tempasi hän kouraansa ja rupesi huh- 
mailemaan ympärillensä tulisella tuimuudella. Hän iski oi- 
kealle, iski vasemmalle: hirveästi aukenivat härkien mahat 
ja kohisten vuosi alas kentälle verta, vettä ja rapaa. Niin 
taistelivat miehet kalveina kuoleman kidassa; ja parastan- 
sa tekivät myös koirat, käytellen hampaitansa kuin rauta- 
hohtimia härkien kurkkuihin. Kova oli sekamelskassa 
meno ja meteli, ylös ja alas keikahtelivat kanget, korkealla 
ilmassa sinkoilivat härkien heltiyneet sarvet, ja veljesten 
huuto, koirien ähellys ja elukkain möly suli yhteen kauhis- 
tavaksi ääneksi. 

Mutta viimein ottelu herkesi. Seitsemän härkää makasi 
hengettömänä maassa, kolme heistä pakeni, mikä yksisar- 
visena, mikä perin nuijapäisenä ja mikä muutoin hakattu- 
na pahoin. Mutta kalvenneina, silmät pystyssä, seisoivat 
veljekset hurmeisella maalla. Punoittaen seisoi Timo, kou- 
rassa verinen, rapainen kirves, seisoi kuin kaskea hakkaa- 
va mies. He taisivat tuskin käsittää mitä oli tapahtunut. 
Kaikki tuntui heistä kamalaksi uneksi, kun he muistelivat 
kärhämätä, joka tuimana tuulispäänä lähestyi heitä, riehui 
vilauksen aikaa heidän keskellänsä ja raukeni äkisti jäl- 
leen. Kauhistuen katselivat he otusten paljoutta, jotka nyt 
makasivat heidän edessään verisellä kedolla: kuusiston 
kontio, julman suuri, ja seitsemän lihavata härkää. Kovia 
työnnähdyksiä olivat he itsekin leikissä kokeneet, varsin- 

kin Aapo, Juhani ja Timo; mutta seisoivat he kuitenkin 
kaikki pystyssä vielä. Siinä he seisoivat, kanget käsissä, 
huohoittaen, hikoillen ja äänettöminä tuijoitellen toinen 
toistansa kohden. 

Mutta hengähtää ehtivät he tuskin, ennen kuin läheni 
uusi vaara, monin kerroin suurempana ensimmäistä. Tuu- 
lispäätä seurasi hirmumyrsky. Tuntuipa kuin olisi nyt lä- 
hestynyt maailman viimeinen hetki. Tanner jyrisi kuin 
maanjäristyksestä, metsä ryskyi ja hirmuinen möyry täytti 
illan tyynen ilman, koska juosten läheni kolmekymmentä 
ja kolme hurjapäistä härkää. Melskettä kuultelivat veljek- 
set, silmät ympyrjäisinä päissä, kuultelivat hetken ihan 
liikkumatta, mykkinä kuin kauan kaahattu sikolauma 
pensastossa pellon-aidan kulmalla, korvat lotkassa kuul- 
telee, lähestyisikö vainoojansa vielä. Niin veljeksetkin, 
kunnes härkäjoukko rynkäsi korvesta ulos. Silloin viskasi- 
vat he kankensa, ottivat pyssynsä ja pakenivat koirinensa 
kaikin voimin, ja möräten karkasivat härjät heidän jäljis- 
sään. Raja-aitaan päin, Viertolan ja Jukolan metsien välil- 
lä, kiirehtivät veljekset. Tuli heitä vastaan matala vesilam- 
pi, päältäpäin ruohoisella kamaralla katettu; mutta kaar- 
telemiseen ei ollut heillä aikaa, vaan ilman arvelematta 
juoksivat he lammin poikki. Kuului kohaus, koska he ve- 
situiskuun ja sumuun peittyivät, mutta ilmestyivätpä he 
samana hetkenä selvään ilmaan taas. Muistuttipa heidän 
juoksunsa kuuta korkeuden sininiitulla. Ei väisty hän syr- 
jään hattaran edestä, joka tahtoo sulkea hänen tiensä, 
vaan huoletonna hän retkeilee sen läpitse, ja kirkkaampa- 
na kuin ennen astuu hän jälleen sen kautta ulos. Ja va- 
kaasti, juhlallisesti hän vaeltaa. Mutta Jukolan pojat juok- 
sivat kuin jänikset ja villit oinaat; sillä hätä kirmasi hei- 
dän kantapäissään. Tuli aita uusi ja vahva, ja tulisesti len- 

nähtivät veljekset sen yli, mutta pari kymmentä askelta 
sen toiselle puolelle seisahtuivat he lakealle aholle, katsele- 
maan voisiko tämä aita heitä pelastaa. Lähestyi sitä raivo- 
kas, elämöitsevä härkäliuta, kuului kova räiskäys ja nurin 
murrettiin kuusinen aita, ja olivat nyt härjät veljeksiä li- 
kempänä kuin ennen. Siitä kirmaistiin yli kumisevan 
ahon: miehet ja koirat edellä, juhdat heidän jäljessään, 
möräten, ja potkien ilmaan turpeita ja pöllyävää hietaa, 
niinkuin talven myrsky savuna kiertää lunta korkealle 
ylös. Vimman vauhdilla juoksivat veljekset, sydämmissään 
kuoleman kauhistus, sillä he luulivat jo polkevansa vii- 
meistä tynkkää elämänsä tiestä. 

Kuului silloin huuto Aapon suusta: »kontit seljästäm- 
me, mutta pitäkäämme pyssyt!» Niin hän lausui, ja kuusi 
tuohikonttia kellahti paikalla alas maahan; seitsemäs 
keikkui vielä Laurin seljässä; hän ei mielinyt sitä hellittää 
vielä. Vähänpä kuitenkin auttoi tämä keino; sillä yhä li- 
kemmäs läheni heitä hirveä töminä ja möry. Mutta kaikui 
taasen Aapon huulilta surkeasti kiljuva huuto: »Hiidenki- 
velle, Hiidenkivelle!» Ja tarkoitti hän erästä kiveä, valtai- 
sen suurta, joka seisoi kolkossa korvessa. Sitä kohden kii- 
rehtivät nyt veljekset, seisoivat pian sen juurella, ja lei- 
mauksina vilkaisivat niin miehet kuin koirat sen harjalle 
ylös. Kauas tuoksahtivat sammaleet, koska heidän kou- 
ransa kaappasivat kiven kulmista kiinni; heidän kyntensä 
iskivät lujemmin, tarkemmin ja terävämmin kuin koskaan 
ilveksen väärät kynnet. Niin he pelastuivat hirvittävästä 
kuolemasta, mutta olivatpa olleet lähellä surman nielua. 
Tuskin olivat he ehtineet kivelle, niin jo temmelsi heidän 
ympärillään juhtalauma, myristen ja kuopien maata. Ja 
tämä kivi, miesten turvapaikka, oli melkein neliskulmai- 
nen, syllän korkea kalliokappale, ja seisoi korvessa noin 

kolme sataa askelta ahon reunalta. Siinä nyt istuivat vel- 
jekset, hikoen ja puhaltaen peloittavasti, juostuansa kiuk- 
kuisen kuoleman edestä. Äänettöminä, sanaakaan lausu- 
matta, istuivat he kauan. Mutta viimein avasi Juhani 
suunsa. 

JUHANI. Tässä ollaan, veljet, ja kiittäkäämme onneam- 
me siitä. Sillä se oli marssi, jota muistamme niin kauan 
kuin härkiä maailmassa löytyy. 

AAPO. Tässä ollaan, mutta kuinkahan tästä tullaan? It- 
sepintainen on härkä, ja nämät tässä ovat vihan vimmois- 
saan kumppaniensa surman tähden, jota nyt mielisivät 
koirillemme monenkertaisesti kostaa. 

JUHANI. Ja me saisimme samasta kauhasta. 

AAPO. Ilman tämän kiven kultaista korkeutta. 

JUHANI. Olipa se meille tervetuloa. Totisesti! Kuin ora- 
vat, niinpä kiipesimme nopeasti ylös. 

EERO. »Ja sitten me ryypättiin». 

JUHANI. Juuri niin! Kiitos Herran, että on meillä 
kumminkin viinaa, jos niin, että opetettaisiin poikia 
paastoomaan tässä. 

LAURI. Fn hellittänyt konttiani minä. 

JUHANI. »Sulle kiitos» myös, mun veljeni. Mutta saa- 
tappas tinapullos esiin, kumauta siitä aika naukki ja sitten 
pane se vierimään ympäri. Nyt tarvitsee sydän vähän vah- 
vistusta. 

AAPO. Mutta sitä tavaraa tulee meidän nauttia varoten 
näin vaarallisessa asemassa kuin tämä. 

JUHANI. Terveellinen muistutus. Mutta otappas tuosta 
yksi kohtuullinen kulaus. 

AAPO. Kohtuus on aina paras. Muistakaamme: tässä on 
myös vuoteemme ja ehkä enemmin kuin yhdeksi yöksi. 

JUHANI. Auttakoon meitä Jumala siitä! Minä toivon, 
että nälkä piankin poistaa tuon sarvimetsän ympäriltäm- 
me. — Niin, tässä istumme kuin seitsemän ukulia korvessa, 
tässä sammaleisella Hiidenkivellä. Mutta mistähän on 
syntyisin tämä nimi? 

AAPO. Eräästä kummallisesta tarinasta. 

JUHANI. Kertooppas se meille aikamme vietteeksi. Sillä 
tässähän tarinat juuri omaansa, tarinat ja historjat. 

Ja seuraavan tarinan tästä kivestä kertoi heille Aapo. 

Asui ennen linnassansa Lapin tuntureilla eräs voimalli- 
nen Hiiden-ruhtinas, mahtavin tenhomies Pohjolassa. Oli 
hänellä peura jalo ja kaunis, juoksemaan verrattoman no- 
pea. Läksi tuo sorea eläin kerran kevättalvisena päivänä 
karkelemaan hankikantehelle ja päätyi samoomaan ympä- 
ri Suomen-nientä. Silloin moni joutsimies, nähtyänsä kul- 
takarvaisen ja heleäsilmäisen peuran, riensi häntä vainoo- 
maan karkaistulla nuolellansa. Mutta kenkään ei voinut 
häntä seurata, vaan pian jätti hän kauas jälkeensä hiihtä- 
vän miehen. — Joutui hän viimein Hämeenmaalle, jossa 
löytyi eräs mainio hiihtäjä ja tarkka joutsimies. Tämä nyt 
sai vainun Hiiden komeasta peurasta, läksi kerkeästi hän- 
tä kiehtomaan, liukuen sileillä suksillansa, olalla tuima 
kaari. Kiljuvalla vauhdilla pitkin tasaista hankea kirmasi 
peura, mutta vauhdilla vielä vinhemmällä joutsimies hä- 
nen jäljessään. Niin juoksivat he kauan sekä aukeat lakeu- 
det että jyrkät mäet ylös, alas. Mutta rupesipa viimein vä- 
symys saavuttamaan peuraa; hän jo kovin huohoittaen 
pakeni, juoksunsa heikkeni ja yhä likemmäksi läheni mies. 
Tapahtui silloin kumma, joka kuitenkin on ennenkin näh- 
ty pidättävän monen ampuniekan nuolen. Äkisti kääntyi 
peura ympäri, lähestyi vainoojaansa rukoilevalla muodol- 
la ja vuodattaen hereitä kyyneleitä. Mutta ensinkään arve- 

lematta lähetti vasamansa armoton mies, lävisti ihanan 
eläimen otsan; ja niin kaatui Hiiden peura, punaten verel- 
länsä valkean lumen. 

Silloin Hiisi, käyskellen Pohjan-perän kolkoissa laak- 
soissa, tunsi äkisti sydämensä kiertyvän ja tiesi kohta, että 
kultainen varsansa vaelteli vaarassa. Hän kiirehti ylös 
tunturille, jossa linnansa seisoi, ja rupesi noitakurkistimel- 
lansa tähtäilemään etelään päin. Ja näki hän kaukana 
tummassa kuusistossa peuransa, joka, veressään uiskellen, 
kierteli itseänsä kuoleman tuskissa; ja näki hän murha- 
miehen seisovan uhrinsa vieressä riemuitsevalla katsannol- 
la. Silloin julmistui hän hirmuisesti, tempasi linnansa 
muurista suuren neliskulmaisen kivimöhkäleen, sinkautti 
sen korkealle ilmaan, lentämään kohden joutsimiestä 
Hämeen saloissa. Voimallisella pauhulla ja huminalla kiiti 
ankara kivi, valtaisessa kaaressa halkaisten pilvien 
tuulisen maailman. Kohosi se ylös taivaan kumuun, vaipui 
alas taasen, vaipui päivään päin, ja juuri ampuniekan 
päälaelle putosi summaton paino, haudaten miehen 
allensa ijankaikkiseksi. 

JUHANI. Ja miehen surma oli meidän onneksemme. Mis- 
sä olisimme nyt me ilman tätä kiveä? Tuolla korvessahan 
rapana ja raatoina vetelisimme, kurjat. 

TUOMAS. Mutta kyllä vielä tässäkin tarpeeksemme 
saamme. Minä takaan sen. 

JUHANI. Jumala auttakoon meitä ajoissa! 

TIMO. Täytyyhän tässä poikien untakin jyritellä päällis- 
kyttäisin toinentoisensa niskoilla kuin pääskysen-poikaset 
pesässänsä. 

AAPO. Se ei käy päisin. Pianhan kellahtaisi unipöllöinen 
mies alas härkien saaliiksi. Sentähden kaksi meistä aina, 

yksi kummallakin vierellä, vartioitkoon uneksuvaa velje- 
änsä. 

JUHANI. Järkevä neuvo; ja käyttäkäämme sitä tarkasti; 
tässä on kortteerimme ainakin tämä yö. Sen näemme jo 
kaikki härkien hankkeista. Tuossahan jo kolme peeveliä 
makaa röhöttää kirotuilla mahoillansa, puhkaten ja mä- 
rehtien, perkeleet! - Mutta pankaat ma'ata, pojat; minä ja 
Aapo tahdomme teitä vahdata tuonne likimain puoleen 
yöhön. Pankaat ma'ata, pankaat ma'ata. Herra siunat- 
koon meitä! 

AAPO. Voi meitä poloisia kumminkin! 

SIMEONI. Mihin olemmekin onnettomat joutuneet. 

JUHANI. Kurjuuteen, suureen kurjuuteen. Mutta pan- 
kaat ma'ata, siunatkaat sielujanne ja ruumiitanne ja nuk- 
kukaat Herran nimeen. 

Niin viettivät he yönsä: valvoi aina kaksi, muiden ma'a- 
tessa sammaleisella kivellä; ja pitkä oli yö. Koitti viimein 
toki aamu, aurinko nousi ja kohosi ylös taivaalle, mutta 
sama oli heidän kohtalonsa vielä; ainapa sarvet, heitä pii- 
rittäen, keikkuivat Hiidenkiven ympärillä, ja kovin jo hei- 
tä likisteli nälkä. Kuitenkin toivoivat he saman armotto- 
man vieraan tekevän tehtävänsä härkienkin mahoissa ja 
lopulta pakoittavan heidät siirtymään laitumille. Niin he 
toivoivat, odottaen vihamiestensä poistumista. Mutta 
kauhistuksella huomasivat he pian, että eläimen ruokaa 
löytyi kyllin tuossa korven kosteassa sararuohossa Hii- 
denkiven vaiheilla. Sitähän rupesivat nyt härjät vakaasti 
näykkeilemään, siirtymättä kauemmas kuin että samma- 
leinen kivi heillä lakkaamatta oli näkyvissä. 

JUHANI. Eihän ole heillä aijettakaan korjata luitansa. 
Ottavatpa, peeveli vie, tähän asuntonsa ja rakentonsa aina 
talveen asti. 

FERO. Heillä on riivattu nahassa. 

TIMO. Mikä on heidän tässä ollessa? Korpi antaa heille 
sekä ruo'an että juoman; mutta kuiva sammale on meillä 
tässä leipänä ja särpimenä. 

SIMEONI. Mutta asian laita on tämä, että me istumme 
tässä koiriemme tähden. Minä pelkään, että pelastuksem- 
me ainoa tie on viskata Killi ja Kiiski uhriksi vihaisille 
härjille. 

JUHANI. Julma neuvo. 

AAPO. Jota emme leikin seuraa. 

JUHANI. Fi niinkauan kuin seisoo pystyssä Jukolan 
Juho. 

TUOMAS. Viskaisimmeko nahkamme lunastimeksi heitä, 
jotka niin monet kerrat ovat pelastaneet henkemme petoin 
murhaavista kynsistä? Ja oliskohan tuosta hyötyä meille? 
Minä epäilen. 

JUHANI. Samoin minä. Härjät tuossa, saatuansa kerran 
koiramme ryysyiksi, rupeaisivat vallan koreasti varto- 
maan täällä aina vaan enemmin sarvillensa seivästettävää. 
Varma asia. 

SIMEONI. Niin, niin, mutta mihin keinoon käymme, 
koska nälkä oikein rupeaa naukuilemaan tuossa mahassa? 

JUHANI. Se naukuilee ensi-ajan maarussamme, mutta 
sieltä ampuu se pian tuohon pamppailevaan sydämeen, 
ampuu kuin kissa lihavan hiiren niskaan, ja silloin lannis- 
tuu uhkea mies. Kova, kova on nyt miehen päivä. Mihin 
keinoon käymme? kysyn minäkin. 

AAPO. Huutakaamme huikeasti kaikki yhdestä suusta; 
äänen ehkä kuulee jokin metsässä käyskelevä, tai ehtii se 
aina Viertolaan ja saattaa ihmiset jotain arvelemaan. 

JUHANI. Sitä keinoa käy koettaa. 

TIMO. Huutakaamme vahvasti. 

JUHANI. Oikein riivatusti. Paukahtakaamme kaikki 
yht'aikaa tähän maan-ihmeelliseen huutoon. Kaikki 
yht'aikaa, niin on sen vaikutus enemmin potraa. Kas niin, 
nouskaamme pystyyn ja olkaamme valmiit. Kun kolman- 
nen kerran kämmenelläni läikytän, kirkaisemme, ja 
kirkaisemme kuin seitsemän miestä. 

— Yks, kaks, kolme! 

Huusivat he miehissä kaikin voimin ja yht'aikaa, että 
kivi ja maa sen alla ja ympärillä järähti, ja vavahtaen kar- 
kasivat härjätkin jonkun askeleen kivestä pois. Peloitta- 
valle myös kuului seitsemän miehen äkkinen kirkaus ja 
sitten jolittava huuto, johon vielä sekaantui koirien surkea 
ulvominen. Huusivat he viisi pitkää huutoa, ja metsä pau- 
hasi ja kauas kiiriskeli kaiku. Mutta koska oli huudettu 
viides ja ankarin huuto, istuivat he taasen hengähtämään 
hetkeksi. Siinä levättyänsä, uudistivat he saman toimen, 
huutaen seitsemän kertaa, ja rupesivat sitten odottamaan 
mitä tämä keino vaikuttaisi. Mustuneilla kasvoilla, veri- 
punertavilla silmillä he istuivat sammaleiselle kivelle, ja 
kovin liehtoivat heidän rintansa palkeet. 

JUHANI. Varrotaanpas mitä tämä tekee, varrotaanpas. 
Ovathan ihmiset hulluja, elleivät ymmärrä, ettei miesjouk- 
ko ilman suurinta hätää paru näin. Varrotaanpas. 

EERO. Mutta ellei tästä metelistä apua meille ilmesty, 
niin olemme tottakin kuoleman omat. Länteen vaipuu jo 
toinen aurinko ja vimmatusti kiihtyy nälkä. 

SIMEONI. Jumala armahtakoon! yksi yö ja puolitoista 
päivää on mennyt siitä kun viimeiseksi söimme. 

TIMO. Niin onkin. Kuulkaas kurinaa tuolla vatsassani, 
kurinaa ja murinaa ja pientä piiputustakin. Tämä on ko- 
vaa. 

JUHANI. Kovaa, kovaa; me tiedämme ja uskomme sen, 
mentyämme omaan vatsaamme. 

SIMEONI. Pitkä on nälkäisen päivä! 

TIMO. Pitkähän se on. 

JUHANI. Pitkä ja synkeä! Onko jo tyhjennetty Aaponkin 
aivo? Etkö muista enään variksenkaan vaakutusta, tarha- 
pöllönkään pakinaa jutellakses meille, istuissamme Nälkä- 
saaressa hirmuisessa. 

AAPO. Muistanpa tarinan, jonka juuri nälkä nyt johtaa- 
kin mieleeni; mutta se ei saata meitä unohtamaan ruu- 
miimme ravintoa, vaan muistuttelee kovin sekä ruokaa 
että juomaa. 

JUHANI. Sinä meinaat miestä vuoressa. Minä olen kuul- 
lut sen. 

TIMO. Mutta minulle on se uutta; kerro se, veli Aapo. 

SIMEONI. Kerro se, kerro se! 

AAPO. Onhan se tarina miehestä, jalosta uskonsankaris- 
ta, joka istui muutaman ajan vankina Impivaaran luolissa, 
niinkuin ennen tuo kalvea impi, mutta toisenkaltaisesta 
syystä. 

Ja seuraavan tarinan kertoi heille Aapo: 

Ennen, koska kristin-usko ja pakanuus vielä taistelivat 
keskenänsä Hämeenmaassa, oli käännettyjen joukossa 
eräs mainio mies, hurskas ja harras uutta uskoa levittä- 
mään, jota hän myös kiivaasti harjoitteli Ruotsin valta- 
kunnan aseitten suojassa. Mutta kotimaahansa täytyi 
haarniskoittuin sankarten äkisti siirtyä täältä, ja kristityt 
Hämäläiset joutuivat pakanallisten veljeinsä hirmuisim- 
man vainon alle. Mikä heistä surmattiin kauhistavalla ta- 
valla, mikä etsi pelastustansa, paeten salojen eksyttävään 
kohtuun, mikä vuorten luoliin ja mikä minnekkin. Impi- 
vaaran komeroihin kiirehti mainittu hurskas mies; mutta 

hänen vainoojansa, jotka koston vimmassa seurasivat hä- 
nen jälkiään, huomasivat pian mihin hän oli itsensä kätke- 
nyt. »Susi teljettäköön omaan luolaansa!» huusivat he il- 
keästi riemuiten, muurasivat luolan aukion lujasti kiinni 
ja heittivät miehen nääntymään nälkään ja pimeyteen. 

Surkea loppu olisi nyt saavuttanut miehen, mutta ih- 
meen teki taivas taas. Tuskin oli luolan suulta kadonnut 
päivänvalon viimeinen siinto, niin jopa valkeni avara luo- 
la ihanimmasta, hopeakirkkaasta paisteesta; ja niin oli 
miehellä kylmän kallion sydämessä liepeä, taivaallinen 
päivä. Ja tapahtuipa ihmeitä vielä enemmin. Katso, kuver- 
tui äkisti luolan permantoon heleä lähde, jonka vesi ei ot- 
taen milloinkaan vähentynyt; ja oli siis miehellä kivikam- 
miossaan alati raikasta juomaa. Mutta vieläpä lähteen 
reunalta kohosi ylös kaunis, viherjöitsevä puu, kantain 
herttaisimpia hedelmiä, jotka eivät ottaen loppuneet; ja 
siitä sai mies suloisen ravintonsa. Tässä vietti hän päivän- 
sä, ylistäen Herraa, tässä hän vietti yönsä, uneksuen au- 
tuitten maasta. Ja hänen päivänsä oli kuin kesän päivä, 
lämmin ja kirkas, ja hänen yönsä herttaista hämärän-ai- 
kaa. Niin kului vuosi, ja virtana juoksi Hämeessä kristit- 
tyin veri. Mutta koska vainon kauhistava aastaika oli 
kiertynyt umpeen ja ulkona paistoi ihana syyskuun-aamu, 
ehti sankarin korviin vasarain ja rautakankein jytinä luo- 
lan kiinnimuuratulta suulta. Läpi tuon kivisen ruhan ru- 
pesi viimein pilkahtelemaan päivä, ja vilauksessa katosi 
luolasta ihmeellinen valkeus, niinmyös lähde ja lähteen 
reunalta hedelmällinen puu. 

Mutta mikä saattoi matkaan tämän pauhinan ja tel- 
meen tuolla ulkopuolella luolan aukiota? Seisoi siellä pa- 
kanoita suuri joukko ja heidän keskellänsä muutamia 
kristittyjä sidottuina nuoriin ja tuomittuina nälkään kuo- 

lemaan vuoren pimeässä uumennossa. Eivätkä arvelleet he 
muuta kuin että sama surma oli kohdannut miestä, joka 
vuotta ennen samaan luolaan suljettiin. Mutta kovin he 
kummastuivat, koska luolan auetessa sankari astui ulos 
kirkastetulla, säteilevällä oksalla. Ja ääni, jonka pyhä he- 
läys tunkeusi aina ytimiin asti, kaikui hänen suustansa: 
»terve, ystävät ja veljet, terve, kultainen aurinko ja kohi- 
sevat metsät, terve!» Silloin lankesi joukko hänen eteensä 
polvilleen, ylistäen sitä Jumalaa, johon hän uskoi ja joka 
oli hänen pelastanut hirveästä kuolemasta. Mutta korke- 
alla äänellä kertoi heille mies ne ihanat ihmetyöt, joita 
hän vuoren kohdussa oli kokenut; ja yhdestä suusta huusi 
hänelle kansa: »kasta meitäkin, kasta meitäkin uskoon sa- 
man Jumalan päälle!» Niin he miehen suureksi riemuksi 
huusivat ja päästivät viipymättä nuorista kuolemaan tuo- 
mitut vangit. Siitä astui ojan partahalle hurskas uros, ja 
seurasi häntä joukko, joka, luopuen pakanuudesta, antoi 
itsensä kastaa Kristuksen uskoon. Mutta ylhäällä äyräällä 
seisoivat äsken vielä uhreiksi määrätyt miehet, veisaten 
kiitosvirttä Hänelle, joka tuskallisesta kuolemasta oli pe- 
lastanut sekä heidät että heidän vanhurskaan isänsä ja 
johdattanut pimeydestä valkeuteen pakanain lapset. Niin 
he veisasivat, katsahtaen taivaan korkeuteen ylös. 

AAPO. Tämä on tarina hurskaasta miehestä. 

JUHANI. Ja pakanain kastaminen tapahtui juuri samalla 
kohdalla ojassa, jossa nyt on meidän sudentarhamme. 

SIMEONI. Usko ihmeitä tekee. Olenpa varma siitä, ettei 
miehellä luolassa ollut yhtään lähdettä eikä hedelmällistä 
puuta ja ettei mikään maalliselle silmälle paistava valo va- 
laisnutkaan hänen kammiotansa, vaan että luja ja järkäh- 
tämätön usko tyydytti kaiken hänen ruumiillisen tarpeen- 
sa. Hänen henkensä voima oli hänelle raikkaana lähteenä, 

maistavana hedelmänä ja säteilevänä valkeutena. Mitä sa- 
noi entinen karjatoverini, Tervakosken Tuomas? »Jos si- 
nulla on uskon kilpi ja hengen miekka, niin mene vaikka 
perkeletten kanssa polskaa tanssimaan». Niin lausui hurs- 
kas ukko. 

JUHANI. Mutta aika-miehen maha ei tule kauankaan 
toimeen paljaalla uskolla ja tyhjällä ilmalla, ei vaikka mä- 
tänis. Ja minä vannon, että hän pisteli poskeensa muike- 
ampaakin muonaa kuin hedelmiä ja vettä. Sitä vaatii mie- 
hen ruumis, joka on kasvanut ja varttunut täällä lihan ja 
ruisleivän nojalla. Niin, niin, kerrotaanpa tarinaa vielä 
toisellakin lailla. Kerrotaan, että viisi mustaa sonninsarvea 
ilmestyi äkisti miehelle luolan seinään. Koska hän nyt au- 
kaisi ensimmäisen sarven, niin roiskahtipa siitä suhisten 
ulos parasta, heleätä vapriikin paloviinaa ruokaryypyksi, 
joka kylläkin veti ryppyyn miehen huulet. Toisesta sarves- 
ta taasen kiskoi hän kyynärittäin ulos monipoimullista, 
rasvaista ja lämmintä sianmakkaraa. Mutta kolmannesta 
pinnisteli kankeana kaarena ulos parasta uutispuuroa, ja 
neljännestä piimää puuronkastiksi, piimää sakeata kuin 
terva. Ja koska hän nyt oli täyttänyt maarunsa kuin 
puutiainen, niin aukaisi hän vallan vikkelästi viidennen 
sarven ja siitä lappasi hän ulos pikanellia, parasta tanskan 
punttirullaa, joka paisui pojan poskessa kuin imevä 
iilimato. Tarvitsiko enään parempaa trahtamenttia 
joutilas mies? 

TIMO. Hän oli taivaassa, hän. Mutta me? 

TUOMAS. Tämä polttaa miehen mieltä. 

TIMO. Ja pyörryttää pojan päätä. 

JUHANI. Tuhannen riksiä senkaltaisen atrian edestä nyt! 
Tuhannen tuhatta riksiä! 

SIMEONI. »Poimullista, rasvaista, lämmintä sianmakka- 
raa»! Niin, me istumme keskellä helvettiä ja kuulemme 
kerrottavan kuinka taivaassa iloitaan ja syödään. Ah! 
Mitä on meidän tekeminen, veljet, mitä on meidän teke- 
minen! 

EERO. Uskokaamme, uskokaamme! 

SIMEONI. Haasteletko vielä pilkan kieltä, sinä hirmu! 

EERO. Viimeinen pihaus, veljeni, viimeinen pihaus; usko 
minua. Kohta vaivun huokuen alas kuin tyhjäksi käypä 
rakko, härjänrakko. Ah olis tässä yksi lämpimäisleipä ja 
voita sen päällä! 

TIMO. Ja voin päällä vielä maan kauhea pyllimakkara. 

JUHANI. Olis tässä seitsemän lämpymäisleipää, seitse- 
män naulaa voita ja seitsemän pystyvalkean ääressä hau- 
dottua makkaraa; kas siitä nousis kesti. 

EERO. Kirkas tuli ja leimaus! 

TIMO. Ihmisen pitäisi aina oleman viisas ja kantaman 
ehtimiseen suoloja taskussansa tupossa. Suola sitoo sisun 
ja vie henkemme viikkokausia edes ilman suuruksen hyt- 
tystäkään suolen-päässä. 

JUHANI. Ai poika! ei suolallakaan juuri pitkälle potkita. 

TIMO. Mutta Koiviston Iisakki, se verrattoman laiska 
mies, ma'ata röhöittelee Karkkulan saunaparvella monta 
Jumalan päivää yhteen jaksoon, nauttimatta einettäkään 
suurusta. Ja millä keinolla pihisee henki-parka miehessä? 
Tuo uuspeili kun imeskelee suolatuppoa kuin kakara äi- 
tinsä nisänappia. 

JUHANI. Istuupa hän myös usein kuin rääkkä kylän 
ruispelloissa, hieroskellen tähkäpäistä jyviä naamaansa. — 
Kas, onpa meillä jo myöhäinen ilta, mutta apua ei kuulu 
meille ihmismaailmasta, ja tässähän vaan aina pasteerai- 
lee, pasteerailee ympärillämme kolmekymmentä ja kolme 

puhisevaa perkelettä. Mutta puskeileepa tuossa peeveliä 
kaksi. Iskekäät yhteen, iskekäät yhteen ja touhaiskaat lä- 
pitse toinen toisenne otsat, touhaiskaat että aivot päästän- 
ne roiskahtaa tanterelle, niin on meillä kaksi kiusankap- 
paletta vähemmin. Kas noin, kas noin! Onhan meillä tässä 
hieman huviakin ajan vietteeksi. — Niin juuri! ja kestä- 
köön tämä leikki kauan ja kyntäköön maata kahdeksan 
luista auraa. 

TUOMAS. Jykevästi siinä ottelevat kyyttöselkä ja koivi- 
pää. 

JUHANI. Mutta Koivi voittaa. 

TUOMAS. Kyyttö voittaa. 

JUHANI. Tässä käpäläni, lyöppäs vetoa. 

TUOMAS. Olkoon menneeksi. Timo, eroita. 

JUHANI. Kas niin! 

TUOMAS. Kortteli viinaa! 

JUHANI. Sanottu. — Katsellaanpas, katsellaanpas kahden 
pojan otteloa. Mutta nyt he hieman niinkuin levähtävät 
otsa vasten otsaa. 

TIMO. Ja nytkeilevät noin vaan hiljakseen. 

JUHANI. Mutta nyt! Nyt parannetaan täyttä päätä. No 
Koivi, minun Koivini, iske sorkkas lujasti maahan! 

TUOMAS. Iske lujemmin vielä sinä, minun urhea Kyyttö- 
ni. Sillä lailla! 

JUHANI. Koivi, Koivi! 

TUOMAS. Minun roteva Kyyttöni terästetyllä otsalla! No 
niin! Mutta heitä jo tuo vakava junnaus ja työnnäise mie- 
hes helkkariin. 

JUHANI. Koivi! Peeveli sinun sarves karsikoon! Pakenet- 
ko, riivattu? 

Tuomas. Käpälämäki kelpaa hänelle. 

TIMO. Ja toinen tuhnii vielä perään kuin peijakas. Hi, 
hi, hi! 

TUOMAS. Niin, Juhani. 

JUHANI. Meni minulta kortteli viinaa. Sen saat kun pää- 
semme pinteestä. Mutta koskahan se päivä koittanee? Ah! 
tapahtuupa vuosien päästä, että jahtivoutimme komennon 
alla kiskotaan täältä aika telakuorma kylään ja kylästä 
kirkkotarhaan, kiskotaan kasa kalisevia, kolisevia luuran- 
koja seitsemästä miehestä. 

SIMEONI. Ja niin päättyi syntinen elämämme. 

JUHANI. Niin päättyi elämämme. 

TIMO. Niinhän se päättyi. 

JUHANI. Päättyi surkealla tavalla. Mutta aukaiseppas 
konttisi, Lauri, ja käyköön ympäri yksi kumaus. 

AAPO. Olkoon tämä kerta, mutta loppu viinastamme 
säästyköön suurimpaan hätään. 

JUHANI. Niinkuin sanot. Mutta nyt otamme naukin, 
joka tuntuu ja sitten huudamme kuin pämpästä. 

Koska he olivat kaikki ryypänneet, korottivat he äänen- 
sä taas, huutaen kaikki yht'aikaa. Ehti kaiku Viertolan 
voudin korvaan, koska hän käyskeli riihimäellä, mutta 
hän ei käsittänyt huudon tarkoitusta, vaan lausui kamos- 
tuen itseksensä: »rajahaltija siellä huutaa». Mutta veljek- 
set, jännittäen leukojansa kohden taivasta ja ammoittaen, 
suut seljällään, kuin traakit tai kuin pesässänsä linnunpoi- 
kaset koska kuulevat lähestyvän emänsä siipien havinan, 
huusivat aina vielä huikeasti, huusivat kymmenen kertaa. 
Ja siitä istuivat he taasen sammaleiselle sijallensa, sydä- 
missä riutuva toivo. 

Kahdeksas luku 


Tullut on jo neljäs päivä, veljesten ollessa kivellä, mutta 
alati vielä härkien piirittäminä he istuvat. Tuolloin, tällöin 
siirtyivät elikot kauemmaskin, muta ainapa käyskeli näky- 
vissä yksi ja toinen, antain myristen kohta kumppaneillen- 
sa tiedon, jos veljekset yrittivät pyrkimään pois vankeu- 
destansa. Siinä ympärillä mikä heistä nyt tempoilee naa- 
maansa korven ruohoa, koukistellen kieltänsä, mikä mä- 
rehtien ja raskaasti puhkaten lepää tuossa pullealla ma- 
hallansa. Tuossa kaksi leikin ja totuuden välissä kisailee, 
ja ympäri kaikuu heidän sarviensa läikkynä. Mutta tuossa 
taasen ihan Hiidenkiven juurella yksi heistä vihaisesti 
kuoppii, viskellen multaa ja varpuja korkealle, ja möräten 
ilkeästi. Niin he siinä aikailevat veljesten tuskaksi, kal- 
veaksi vimmaksi; sillä kuolemata vartovat jo Jukolan uh- 
keat pojat. — Hetki sitten oli Lauri kumonnut kurkkuunsa 
joltisen siemauksen viinaa, nyt teki hän samoin kerran 
vielä, josta muut kovin kummastuivat ja rupesivat häntä 
kiinteästi nuhtelemaan. 

JUHANI. Peijakasko sinua riivaa? 

AAPO. Mitä aatteletkin? Muista että ollaan samassa pu- 
ristimessa kaikki. 

TUOMAS. Muista asuntomme kämmenen leveäksi sijak- 
si, jossa meidän tulee varoten liikkua. 

LAURI. Vimman villitty mies! 

AAPO. Mutta se ei käy kuntoon. 

LAURI. Käyköön sitten Hornan koloon. Myllyn kivenä 
pyöriköön linnamme ja viskatkoon elukkain saaliiksi seit- 
semän onnetonta poikaa. Pyöri, kivi, idästä länteen, ja, 
metsä ympärillämme, lännestä itään pyöri! Heleijaa! 

JUHANI. Olethan jo humalassa, poika? 

LAURI. Tuleeko sitä kysyä? Mitä maksaa elämä ja maa- 
ilma? Fi yhtään homeista äyriä. Sentähden menköön kaik- 
ki tomuna ja tuhkana pitkin tuulien teitä. Loiskis! Saa- 
kaamme tästä, sydämeni veljet. 

AAPO. Hän on päissään. Kannu häneltä pois! 

LAURI. Se ei lähde juuri leikillä. Kannu on minun; enhän 
sitä hellittänyt härkien sotkettavaksi aholle. Mutta te 
muut? Ah! laskittepa konttinne koreasti maahan kuin 
kurjat mustalaiset, koska nimismiehen pyssy paukahtaa. 

JUHANI. Kannu tänne! 

LAURI. Kannu on minun. 

JUHANI. Mutta minä tahdon sen haltuuni. 

LAURI. Sinä tahdot? Jos tahdot, niin saatpa sen vasten 
otsikkoas. 

JUHANI. Rupeaisitko tappelemaan? 

LAURI. Jos tahdot, niin ei sitäkään pidä puuttuman. 
Mutta eihän rakkaat veljekset tappele. Sentähden saa- 
kaamme tästä. 

TIMO. Älä ryyppää, Lauri. 

JUHANI. Kannu tänne kohta! 

LAURI. Selkään minä sinulle annan. Mitähän sinä luulet 
olevas? 

JUHANI. Syntinen ihminen, tosi; mutta olenpa kuitenkin 
vanhin veljes. 

LAURI. Vanhin? No sitä enemminhän olet ehtinyt syntiä 
tekemään ja sitä enemmin tarvitset selkääs. Mutta skool! 
sanoi Ruotsalainen. 

TUOMAS. Ft maista pisaraakaan. 

LAURI. Tuomaasta pidän minä paljon, Tuomaasta ja 
pikku-Eerosta. Mutta nuo muut tuossa? Mitä sanon heis- 
tä? 

TUOMAS. Kitas kiinni ja kannu tänne! Tuossa, Juhani, 
ota kontti selkääs ja viina haltuus. 

LAURI. Ainoastaan sinä taidat kääntää Laurin pään. Pi- 
dänpä sinusta, sinusta ja pikku-Ferosta. 

TUOMAS. Vaiti! 

LAURI. Tuommoisia miehiä! Mikä on Jukolan Jussi? 
Häyrypää kukko; nuijapää sonni. 

JUHANI. Pidä suus kiinni kohta, ettei korvani kuule jo- 
takin sellaista toista kertaa. 

LAURI. »Jolla on korva, hän kuulkoon», saarnaa Aapo, 
se Jukolan pyhä Paavali. 

SIMEONI. Ah sinua! Oletko sinä se entinen vakaa, toti- 
nen ja harvasanainen poika? Oletko sinä Lauri? Tuom- 
moinen avosuinen riivattu? 

LAURI. Olethan sinäkin Simeoni, se imeläsuinen »terve- 
rabbi». 

SIMEONI. Sen annan sinulle anteeksi, aina ko'oten, aina 
ko'oten tulisia hiiliä pääsi päälle. 

LAURI. Mene helvettiin, siellä on hiiliä! 

SIMEONI. Jumalaton! 

TIMO. Kun oikein karvat seljässäni pöyhistyy. 

LAURI. Mitä mököttelee, Timo, se Jukolan hallavasil- 
mäinen vuohipukki? 

TIMO. Anna olla vaan. Vuohen-maito on hyvääkin. 

LAURI. Häh? 


TIMO. Vuohen-maito on hyvääkin. Mutta kiitänpä si- 
nua tästä kunnioituksesta: suurkiitos! Niin, siinä oli mei- 
dän osamme; suurkiitos! Mutta nyt tulee etees toista sort- 
tia kalua. Katsoppas tuossa lillipoikiasi, Tuomasta ja Ee- 
roa, tuossa noin. 

LAURI. Häh? 

TIMO. Katsoppas tuossa lillipoikiasi, Tuomasta ja Ee- 
roa, tuossa noin. 

LAURI. Häh? 

TIMO. Pappi praakaa kolme kertaa, mutta hän saa mak- 
son. 

LAURI. » Toista sorttia kalua», mökötit sinä. Mutta kyl- 
läpä tiedän, mihin sorttiin kaluun heidät vertaan. Tuo- 
mas-poika on kirves jalo, vakaa, miehukas ja tuima, mut- 
ta pikku Eero-putikkani tuossa on pieni, terävä ja naseva 
veistinkirves. Niin, hän »veistelee», veistelee oikein vikke- 
lästi, viskelee ympärillensä pieniä koukkusanoja, se junk- 
kari. 

JUHANI. Hyvä! Mutta sanoitko sinä minun häyrypääksi 
kukoksi. 

TIMO. Sanoipa hän minunkin vuohipukiksi. Suurkiitos! 

LAURI. Eero veistelee, mutta hänellä on miehen sydän. 

JUHANI. Hyvä, hyvä! Mutta sanoitko sinä minun häyry- 
pääksi kukoksi? 

LAURI. Sanoin sinun vielä nuijapääksi sonniksikin. 

JUHANI. Praa, veli, praa! 

TIMO. Ole rauhassa, Juho. Hän sanoi minunkin vuohi- 
pukiksi ja minä kiitän häntä siitä arvonimestä; sillä vuohi 
ei olekkaan mikään hyljätty eläin. Viertolan punaposki- 
nen röökinä, se Lyytia-röökinä, juo paljasta valkoisen 
vuohen maitoa, ei yhtään muuta. Kas siinä. 

SIMEONI. Olisimmeko miehiä jos ottaisimme onkeen 
juopuneen sanoja? 

LAURI. Sinäkö mies? Sinä? Voi veikkoseni! rupeaisitpa 
katkerasti itkemään jos näkisit jotain, jota likat eivät juuri 
näytäkkään tuommoisille nurru-pojille kuin sinä. 

JUHANI. Simeoni, Simeoni! ottaisinpa ennen puukosta 
kuin tällaisia pistoksia. 

SIMEONI. No, no, kyllähän viimeisenä päivänä nähdään 
ketä he pistäneet ovat. 

TIMO. Meitä olet sinä yhdeksikin maalannut aina ku- 
kosta kirveskynään asti; mutta mikähän olet sinä itse, jos 
kysyn sangen kiinteästi ja otan päälleni oikein kieron 
pään. 

LAURI. Minä olen Lauri. 

TIMO. Kas, kas! Paljas kiltti Lauri vaan? 

LAURI. Oiva Lauri, en yhtään muuta, vaikka minua on 
yhdeksikin mielitty kuvata ja kutsua: mäyräksi, Könnin 
kuokkamieheksi, kärnäveikoksi ja sen tuhanneksi täällä. 
Hm! Olenpa teidän jokaisen huulilta kuullut yhtä ja toista 
tämänmoista. Mutta syvimmässä äänettömyydessä olen 
pistellyt kaikki tuonne hampaan kolon talteen. Nytpä 
mielisin hieman lievitellä tätä yhteiskassaa, mielisin, pee- 
veli vie! antaa teille oikein aika plootuja otsaan, ja alas 
joka mies kuin tamppusäkki härkien saaliiksi! 

AAPO. Onko tämä totisesti Lauri, se siivo, äänetön Lau- 
ri? Kuka uskoisi? 

JUHANI. Aih! veli Aapo, aih! siellä nisukullassa löytyy 
paljon koiruohoa. Sitä olen uumoillut jo kauan, mutta 
nytpä tunnen miehen sydämen. 

LAURI. Turpas kiinni, sinä Jukolan sonni. 

JUHANI. Älä Herran tähden äköittele minua kauemmin, 
sillä vereni kuumenee, kuumenee! Sinä kirottu nallikka, 

tuonne viskaan sinun härkien huhmareen, ja tulkoon hä- 
vityksen kauhistus, tulkoon almanakan viimeinen päivä! 

SIMEONI. Surkeutta, surkeutta! 

AAPo. Hiljaa, hiljaa! Tappelus kauas tästä. 

TUOMAS. Ole järkevä, sinä. 

JUHANI. Hän on minua hävyttömästi haukkunut. Kuk- 
ko häyrypää! 

AAPO. Entäs pyhä Paavali. Ole rauhassa. 

TIMO. Entäs vuohipukki. Mitäs siitä sanot? Monet tu- 
hannet kiitokset, mun kaksoisveljeni! 

AAPO. Muistakaamme kuinka lähellä olemme kuoleman 
kitaa. Veljet, minulla on aatos aivoissani, kielenpäässäni 
pieni keino, jonka luulen tässä juuri tärkeäksi. Huomat- 
kaat: tämä kivi on laiva myrskyssä ja myrskynä on tuo 
möräilevä, vihainen härkäliuta kivemme ympärillä. Vai 
valitsenko toisen kuvan? Niin, olkoon siis tämä kivemme 
linnana, jota vihollinen, julmasti keihäillä varustettu vi- 
hollinen piirittää. Mutta jos nyt linnalla, joka piiritetty 
on, ei ole päämiestä, järjestyksen ja puolustuksen johtaja- 
ta, niin vallattomuus ja häiriö anastaa miehistön ja pian 
on hukassa sekä linna että linnan väki. Samoin käy myös 
meille, ellemme toisin tässä aseta ja rakenna, ellemme saa- 
ta välillemme laillista järjestystä. Siis olkoon yksi, jonka 
järkevätä sanaa jokainen kuulkoon ja sitämyöten itseänsä 
käyttäköön. Juhani, hillitse nyt itses ja koko velisarja. Tie- 
dä että useammat meistä astuvat sun puolellesi, esimie- 
hyyttäsi tueten tässä piiritetyssä linnassa. 

JUHANI. Mikä rangaistus määrätään hänelle, joka ei tot- 
tele sanaani, vaan häijyn sisunsa kautta matkaansaattaa 
yleisen sekamelskan ja vaaran? 

TUOMAS. Hän viskattakoon alas härkien eteen. 

JUHANI. Oikein, Tuomas. 

AAPO. Jyrkkä rangaistus, mutta senhän tilamme vaatii. 
Minä suostun määräykseen. 

SIMEONI. » Härkien eteen», niinkuin marttyyria ennen, 
mutta tässä ei auta hempeys. 

TIMO. Hän viskattakoon härkien eteen, se olkoon laki 
ja asetus. 

JUHANI. Se olkoon laki ja asetus. Painakaat sydämeenne 
tämä hirmuinen parakraaffi ja eläkäät sen mukaan. Nyt 
on ensimmäinen käskyni, että Lauri vaikenee ja panee ko- 
reasti ma'ata; toiseksi käsken minä, että sydämemme loh- 
dutukseksi jokainen meistä, paitsi Lauri, ottaa tinapullos- 
ta pienen naukin. Niin, saadaan tästä. 

LAURI. Mutta minäkö en saisi, minäkö? 

JUHANI. Sinä panet ma'ata. 

LAURI. Siihen on helvetissä kylläkin aikaa. 

JUHANI. Jumala tiesi, Lauri-kulta, missä ma'ataan vielä. 

LAURI. » Jumala tiesi Jussi-kulta 

missä nahka naulitaan». 


Minä laulan kuin mies, heläytän kuin klaneetista vaan. 


» Minä olen pikkuinen poika, 
mamman oma Jussi, 

minä olen pikkuinen poika, 
mamman oma Jussi». 


JUHANI. Säästä laulus toistaiseksi. 

EERO. Säästä pikkupojan laulu minulle. 

LAURI. Säästetään se Jukolan Jussille ja aljetaanpas toi- 
nen ja oikein iso laulu. Lauletaan ja tanssitaan, heleijaa! 

JUHANI. Katso, etten tuomitse sinua viskattavaksi här- 
kien eteen. 

TUOMAS. Lauri, nyt varoitan sinua viimeisen kerran. 

LAURI. Viimeisen kerran? No parastahan onkin että 
taukoot. 

JUHANI. Että juuri Tuonelan portilla taidammekin elä- 
möitä näin, me täyskarvaiset pakanat! 

SIMEONI. Ansiosta kyllä meitä rankaiseekin Jumala. Oi! 
rankaise meitä, vitsaa meitä tässä piinakivellä. 

LAURI. Ilokivi tämä on, Väinämöisen ilokivi, joka ukko 
sanottiin olleen Savon jumala. Kuulinpa hänestä kerran 
oikein sukkelan runolaulun eräältä nokipoika-vekkulilta. 
Muistanpa myös samalta pojalta huikean saarnan, jota 
hän oikein sulavasti hellitteli ulos punaisista huulistansa 
ja irvistävistä hampaistaan, koska seisoi Kuninkalan tuok- 
suavassa torvessa. Ja hän saarnasi näin... 

JUHANI. Vaiti nyt, sinä villi peto! 

LAURI. Saarnatkaamme, koska jo olemme kylliksi laula- 
neet, laulaneet kaikki yhdestä suusta niinkuin kirkossa on 
tapana. Minä olen pappina, tämä kivi on saarnastuolina, 
te olette lukkareina, ja härjät tuossa ympärillämme ovat 
seurakunta hurskas ja vakaa. Mutta ensiksi marssivärssy 
saarnastuoliin. Te kuulitte. Pappi vartoo. 

JUHANI. Varro, varro, kyllä sinun marssitan ja värssy- 
tän kohta. 

LAURI. Sinä oletkin päälukkari, ukko itse, nämät muut 
ovat oppipoikiasi, tuommoisia puolivillaisia herroja, jotka 
hikoillen ja punoittaen kuin kalkkunat täyttää kirkkomme 
lukkarinpenkin sekä sunnuntakeina että juhlapäivinä. 
Tässä he nyt taas istuvat pöllöttävät, rintapielet leveillään, 
tukka livottuna voilla ja ihralla, ja pieni, kuihtuva leuka- 
partakin tutisee hieman. Mutta istukaat nyt kuitenkin 
rauhassa ja laulakaat » Mattipappi» saarnastuoliin. Tosin 
kaapasi hän Keijulan krouvista kirkkoon, mutta hän valeli 

päänsä ja harjasi tukkansa, ja nyt, kovin liikutettuna, hän 
konttii rukoillen ylös saarnastuoliin ja poruttelee ämmiä 
kuin poika. Nyt, lukkari-Jutte, minä katsoa mulautan 
puolees, sentähden anna paukkua. »Synta tei, Jutte», huu- 
si entinen pappi lukkarille. 

JUHANI. Supista juuri kohta koreasti suus, sinä ryökäle! 

LAURI. Ei niin, vaan »suu avaa kaikkein paimenten», pi- 
tää sinun laulaman. Mutta olkoon tässä jo kylliksi, vaike- 
ne, kuultele ja pane suus koreaksi »kirkkosuuksi» koska 
minä saarnaan. Niin, nokipoika, lainaa sinä minulle mie- 
les ja vapaa kieles. — »Minä tahdon saarnan saarnata tässä 
saarnastuolin päällä Pietarin vanhasta kaprokista ja kym- 
menestä nappilävestä. Kuitenkin tahdon ensiksi katsoa 
lammaslaumani yli, mutta näenpä sydämeni suureksi su- 
ruksi haisevia vuohia vaan ja sen peijakkaan pukkeja. Voi 
te Kärkölän neitseet, narssut ja naasikat! te pöyhkeilette 
silkeissä ja saaleissa, kullanhohtavina kuin riikinkukot; 
mutta sylkekäät minua vasten naamaa, ellette viimeisenä 
päivänä huuda vielä Matti-pastooria puhelemaan puoles- 
tanne. Mutta se on nietua se! — Hyvää päivää, ukko Räi- 
hä! Minä tahdon sinulle sanasen sanoa: Ota vaari tuosta 
Kettulan vanhasta vaarista. Mutta sinä peevelin Peltolan 
Paavo, mitä teit sinä Tanun hirsitalkoossa talvella? Sinä 
klasia kilistit ja likkoja likistit. Mutta minä sanon sinulle 
poikanalli: ota Jumppilan Jallista vaari; muutoin tuomit- 
see sinua viimein Matti-pappi, pakanat, Krekiläiset ja Pre- 
kiläiset; ja sitten säkki päähän ja helvettiin. Avaa siis 
ajoissa korvaläpes ja kuule mitä sanon ja saarnaan; sillä 
minä olen keitetty monessa liemessä, ja tässä rinnassa on 
sydän kuin hylkeennahkainen tupakkikukkaro. Onhan 
poika monessakin ollut. Minä olen ollut Helsingissä opis- 
sa, vesikopissa, jalkapuussa ja monessa muussa kontta- 

puussa. Mutta siitä on paras, etten ole varas, etten ole 
loannut kenenkään kaivoa, enkä halaillut toisen miehen 
vaimoa». 

» Oli minulla kerran morsian pieni, pieni penttu, aika 
lunttu, mutta hän karkasi minulta kauas pois. Minä läksin 
häntä hakemaan: ha'in Suomen suuren maat ja meret, 
Saksat ja Virot, mutta en löytänyt kullan-kokkoani. Tulin 
taasen suureen Suomen-saareen, ja löysinpä hänen tuolta 
Tampereen takaa hietaharjulta. Tuossahan Tettuni pieni! 
huusi poika iloissansa, mutta Tettu tuiskahti ja lausui: 
»mikä olet sinä? mikä maan-mustettu? mikä tervaan kas- 
tettu?» ja kiepasi ensimmäiseen tölliin. Mutta minä, aina 
lysti-poika, en tuosta suuriakaan surrut; panin turpaani 
tupakkaa ja poikkesin parhaaseen kapakkaan, jossa Mik- 
ko meteli ja ämmiä veteli». 

» Tuoppi olutta ja kaksi korttelia viinaa lippariksi on 
kohtuullinen mitta ja määrä väsyneen miehen kurkkuun 
ja päähän. Nytpä kannu keikkui ja parta kastui, pojat lau- 
laa laskettelivat ja muorin tyttäret nauraa rikostelivat. 
Mutta läksinpä iloleikistä pois, läksin pitkin katua käy- 
mään. Lauluni remahti, akkunat säpäleiksi sälähti, ja sii- 
täpä liikkeille Tampereen poroporvarit kaikki. Mutta 
minä, aina lysti-poika, minä viitenä vilkkasin pitkin ran- 
taa, heille potkaisin vasten kuonoa soraa ja santaa. Tulin 
siitä Poriin, pantiin pärekoriin ja vedettiin pitkin torii; tu- 
lin Uuteenkaupunkiin, siellä akkunasta haukuttiin; tulin 
Turkuun, pistettiin puukko kurkkuun. Tulinpa lopulta 
Aningaisten kadun haaraan ja siellä kohtasin viisi nokke- 
lata naaraa. Ensimmäinen potkaisi mua jalallansa, toinen 
sanoi: »anna sen pojan olla alallansa; hän ei ole mikään 
rakkari eikä mikään pikiprakkari». Mutta kolmas kysyi: 
»mikä sitä poikaa vaivaa?» ja neljäs sanoi: »häntä pitäis 

auttaa ajallansa». No lähdetäänpäs käsi kädessä käy- 
mään, lausuin minä, mutta viides tuuppasi vihaisesti nyr- 
killänsä ja ärjähti: »mene Helsinkiin!» Menin minä 
Helsinkiin, pantiin syömään kruunun vellinkii, ja sitten 
poikaa tutkittiin ja huikeasti selkään hutkittiin: »mene 
nyt, mene tiehes, sinä vasaranpoika!» Läksin taasen tietä 
käymään, minä veitikka, aina iloinen, minä, jonka sydän 
on kuin hylkeennahkainen tupakkikukkaro. Kuljeskelin, 
laulelin ja tallustelin pitkin tölmällistä tietä; tulin Hä- 
meesen, astuin ylös Kuninkalan saarnastuoliin; ja sitten 
oli ammen plottis!» 

» Tahdon minä kuulutuksen kuuluttaa. Pitäjän lukkari 
ja läänin kuppari aikovat ahkerasti avioliittoon, viettävät 
huomenna häänsä, huomenna jälkeen kaalin. He liitty- 
kööt yhteen ja istukoot kiinni kuin Tattarin-Paavalin piki 
ja terva! — Seuraavat talot nyt käsketään tämän kautta 
päivätyöhön pappilaan: Yllilä, Allila, Yli-Seppälä, Pimp- 
pala ja Alavesi. Toltti lautoja, leiviskä traaksipiikin rauta- 
nauloja, mies talosta, kaksi parhaasta paikkaamaan pap- 
pilan pienempätä sikaruuhta. — Kiialan ha'asta on karan- 
nut yksi vanha ruuna, iso, suuri, mustanpruuni, kello kau- 
lassa, umpiraudassa, vähäläntä, lyhytläntä, typpihäntä». 

» Mutta ei nyt mitään muuta tällä erällä, vaan että lam- 
mas on laakea eläin, ei hän puske eikä potki, mutta kas 
kun härkä pääsee vallallensa, hän puuhaa puuta, kuopii 
maata ja puhaltaa sen tulen palavata lokaa ja rapaa pai- 
menta vasten naamaa ja napaa. — Ja sitten oli taasen am- 
men plottis! jokainen menköön omaan koppiins, minä 
menen kivimuuriin». — Sehän oli saarna. 

SIMEONI. Sellaista jumalatonta sinä osaat, mutta osaat- 
ko lukea, juupeli? 

LAURI. Se vasta kysymys: osaako pappi lukea. »Minä 
osaan lukea ja veisaan enkä koskaan kesken seisaa; niin 
pitkä virsi kuin navetan seinähirsi». Mutta papin tulee 
messuta, eikä veisata. Minä messuan ja pikku-Eero vas- 
taa. 

EERO. Minä vastaan jos vaan nälältäni jaksan. 

JUHANI. Rupeaisitko hullun kanssa juonittelemaan? 
Sinä peijooni! aina valmis koiran-elkiin. Kas sen mä luu- 
len. Ja sinä, Lauri, pane nyt koreasti itses nukkumaan; lo- 
peta, velikulta, tämä leikki ja leiskuna, muutoin langetan 
päällesi järkähtämättömän tuomion, ja kohtapa kymme- 
nen kouraa sun viskaa alas härkien eteen. Lopeta tämä 
leikki. 

LAURI. Vastahan alku tanssii, veljeni, tanssii. Niin, tans- 
sitaan, painitaan, tanssitaan jussia että sammaleet tuok- 
suu. Kas näin! 

TIMO. Sinä peijakkaan poika! Vähältä etten kuukahta- 
nut kiveltä alas. Hiljaa, hiljaa! 

JUHANI. Lauri, joko nyt sanon tuon hirmuisen sanan, 
joka vilauksessa tekee sinun murennukseksi? Ja se järkäh- 
tämätön sana kuuluu näin: hän viskatkoon härkien eteen. 
Joko sanon? 

LAURI. Älä mitään sano, vaan laula koska minä tanssin 
jussia. Hih! 

JUHANI. Hän viskattakoon härkien eteen, ja Jumala ol- 
koon hänen kanssansa! Ammen. — Nyt se on sanottu. Hän 
menköön. 

LAURI. Mennään kaikki yhdessä, käsi kädessä elämän 
Nälkälästä pois! 

TUOMAS. Lakimme täyttyköön, ja lähde kuolemaas! 

JUHANI. Älä helvetissä, Tuomas! 

TUOMAS. Alas kiveltä, poika! 

JUHANI. Älä taivaan tähden! 

AAPO. Tuomas kalvenee! Jumala auttakoon meitä! Tuo- 
mas kalvenee! 

JUHANI. Tekisitkö hirmutöitä? Veljeni, veljeni! 

AAPO. Hän kalvenee kun kuoleva mies, ja läsnä on kau- 
histuksen työ! Hillitse mieles, Tuomas, oi hillitse mieles! 
Minä rukoilen sinua. Ylös kaikki ja auttakaat Lauria, aut- 
takaat! 

TUOMAS. Pois tieltä! 

JUHANI. Fi, Tuomas, ei! 

TUOMAS. Pois tieltä! Sinä olit tuomari, minä olen pyöve- 
li, ja lakimme täyttyköön. Alas kiveltä ilman armoa, mies! 

LAURI. Kuin sysitukki Nukarin tammesta alas. Heleijaa! 

SIMEONI. Armoa, Tuomas, armoa, armoa! 

TUOMAS. Fi yhtään armoa! 

JUHANI. Varjelkoon meitä Jumala tekemästä veljenmur- 
haa! 

TIMO. Niin, Kainin tappamasta Aapelia. 

TUOMAS. Hän kuolee! 

AAPO. Malta mieles! 

TUOMAS. Hän kuolee! 

JUHANI. Suojelkoon meitä taivaan valta! Ei, Tuomas, 
tämä ei käy kuntoon. 

TIMO. Fi suinkaan, ei suinkaan. Lauri on meidän jokai- 
sen veli. Seis! 

JUHANI. Miestappo on tekeillä! Pelastakaamme Lauri, 
pelastakaamme kurja veljemme! 

Nousi nyt kivellä kiivas rynnistys. Mikä siinä hallitsi 
vihaista Tuomasta kauluksesta, mikä miehustasta, mikä 
riippui Laurin koivessa, mikä mistäkin häntä piteli kiirah- 
tamasta alas. Monipäiseksi, monijalkaiseksi hirmueläi- 
meksi näkyi velijoukko, joka rähisten yhdessä kimpussa 

pinnisteli. Repien itseänsä, moristen, puhkaten ja huokail- 
len se eläin liikkui, pyöriskeli, kiiriskeli kiven reunalta 
toiselle reunalle ja takaisin taas. Koirat siinä peloissaan, 
hännät lyyhyssä ja usein vierähtämäisillänsä alas härkien 
uhreiksi, pujahtelivat sinne tänne, varjellen henkeänsä. Sa- 
keammin kuin ennen kokoontuivat härjätkin tällä hetkellä 
kiven ympärille, katsellen, silmät pystyssä, kauhistavaa 
otteloa. Mutta yleinen väsymys saattoi viimein rauhan 
Hiidenkivelle, ja huohoittaen lepäsivät veljekset hienoksi 
jauhoksi hierotulla sammaleella. Mutta lopulta lausui 
Simeoni, saarnasi ja väänteli silmiänsä hirveästi korkeutta 
kohden. 

SIMEONI. Pedoiksi, perkeleiksi ovat muuttuneet kristityt 
ihmiset. Sentähden rankaise meitä, Herra. Iske tänne viha- 
si vasamalla, lyö mäskiksi ja ravaksi syntisen Sionin seitse- 
män poikaa! 

AAPO. Niin, Tuomas, ainahan seisoo tässä viisi vastoin 
yhtä; sen tiedätkin. Mutta olkoon rauha nyt ja hillitkäät 
Lauria kunnes hän nukkuu, vaivainen. 

TUOMAS. Kirous! Alas nakkaan teidät tästä jok'ainoan 
miehen, jos niin tahdon, ja sen tahdon, jos vihani vimma 
vielä kiihoittuu. Mutta hiljaa, pojat, nyt, hiljaa ja koreas- 
ti! Sillä vereni kuohuu, ja mitätön asia on silloin mielestä- 
ni kuolema ja kuoleman kauhistukset. Sentähden: koreas- 
ti, koreasti vaan! 

JUHANI. Tuomas on vaarallinen mies. Ole ennen toveri- 
ni, sinä, mies, joka priiskahtelet, priiskahtelet päälleni 
joka päivä ja tiima, kuin sinä, mies, joka suutut harvoin, 
mutta hartaasti, ja saatat silloin kurjan henkeni vaaraan. 
Ah! tämä oli paha leikki. 

SIMEONI. Piekse meitä, kurita meitä, korkeuden voima! 

TIMO. Ole vaiti, Simeoni, minä rukoilen. 

SIMEONI. Jos minä olen vaiti, niin puhuu ja lausuu tämä 
kivi. Piekse meitä, hutki meitä! 

JUHANI. Ole huutamatta päällemme enään suurempata 
surmaa. Tässä on jo vitsausta kylliksi. 

TUOMAS. Tuossahan hän saarnaa niinkuin hullu, kädet 
ristissä ja silmät päässä kuin kuoleman-hyypiön silmät. 
Suus kiinni kohta! 

TIMO. Ole vaiti, Simeoni, minä rukoilen; ja eläkäämme 
rauhassa kaikki. — Kas Lauri-poikaa: hän jo raukenee ja 
nukkuu, nukkuuhan poika-parka. — Niin, eläkäämme Ju- 
malan tähden rauhassa ja kärsivällisyydessä, kunnes aste- 
lemme tästä kotia taas. 

JUHANI. Kotia! Emmehän joudu edes hauta-kotoomme, 
kunnialliseen kirkonmaahan, vaan tähänpä nukahdamme 
viimein korppien ja kotkien nokittaviksi. Minä kuolen nyt 
juuri, tuossa paikassa; no niin, minä kuolen. Tässäkö oli 
tämä elämä? Mitä se maksoi? 

TIMO. Niin, tässäkö oli tämä elämä? Mitä se maksoi? 
Kysymys. 

JUHANI. Et tietänyt, armas äitimme, mihin kurjuuteen 
synnytit kerran seitsemän pientä nalliaista. 

TIMO. Ethän tietänyt. 

JUHANI. Oi jos nyt kerran vielä ryyppäisimme, valoittai- 
simme pullosta viimeisen pisaran. Tuossa, Tuomas, ryyp- 
päise ja anna käydä. 

TUOMAS. En huoli sinun viinastas! 

JUHANI. Aha, haha! joko nyt on unohdettu kaikki 
Jumppilan Jallit ja Kuninkalan saarnastuolit? Kyllä jo teu- 
hasitkin, teuhasit ja peuhasit juuri elämän ja kuoleman ra- 
jalla. Hirmuista, kun aattelen sun astuneeksi Jumalan 
eteen juopuneena, silmät killissä. 

TIMO. Minä kauhistun! Jumalan eteen juopuneena! 

JUHANI. Jumalan eteen juopuneena, silmät killissä. Se 
on aatos se. 

SIMEONI. Ettäs sanot! 

JUHANI. Johan liki liippasi, ettei niin tapahtunut. Mutta 
nyt hän lepää tuossa kalveana. Ah! silmäni vuotaa, koska 
sieluni häntä surkuttelee, ja tahtoisinpa kätkeä aina sydä- 
meni sisimmäiseen karsinaan tuon kurjan, köyhän ja kär- 
sivän veljeni tuossa. 

AAPO. Mutta unessaan hän unohtaa tämän nälkämme, 
tämän kuolettavan madon. 

SIMEONI. Kolmas päivä! Niin vaipukaamme jo kuole- 
maan. 

EERO. Ja kuolla täytyy meidän, vaikka on edessämme li- 
haa, elävätä lihaa. 

SIMEONI. Se liha meidät kuolettaa, kuolettaa! 

JUHANI. Juuri tänäpänä, tällä tiimalla ja minuutilla! 
Niin, tällä tiimalla. 

TIMO. Tappakaamme se liha, ampukaamme joka-ainoa 
sarvipää, ja tulkoon meille tuoretta lihaa oikein roimalta. 
Viisi kivääriä on latingissa ja Laurin kontissa on ampuma- 
varoja kyllin. 

JUHANI. Siinä on aatos! 

AAPO. Joka meidät pelastaa! 

EERO. Pelastaa tosin! 

JUHANI. Ah! millä maksamme Timon? 

SIMEONI. Sinä Herran enkeli! 

TIMO. Tuoretta lihaa, tuoretta lihaa! Ei yhtään muuta. 
He-heh! — Laurin kontissa on kymmenittäin nykyisin va- 
lettuja luoteja, ja kruutia vielä useampi latinki. 

JUHANI. Niinkuin sanot, sinä verraton poika! Täällä on 
luoteja ja kruutia, enemmin kuin tarpeiksi. Härkiä on täs- 

sä kolmekymmentä ja kolme. Hm. Me tomppelit ja töpöt! 
miksi emme jo ennen keksineet tuota keinoa? 

AAPO. Tosin minäkin tuota temppua tässä kerran muis- 
telin, mutta varat Laurin kontissa eivät johtuneetkaan 
mieleeni, enkä siis ilmoittanut aprikoimistani teille muille, 
sillä viisi luotia, viisi härkää. 

JUHANI. Sitä kohden tuumiskelin minäkin, mutta ehti- 
mättä kauemmas. — Kolmekymmentä ja kolme härkää. 
Hyvä! Kuulkaat, te Kaura-Matin poikajunkkarit! jos nyt 
ammumme kuin miehet, lävistämme aina joka ampauksel- 
la juhdalta sydämen tai pään, niin avattu, avattu on meille 
vapauden tie. Voi sinä, Timo-jukuri, itseäskin! 

TIMO. Hä sanoinhan ma sen. Eihän tässä yhtään muuta. 
Kyllä sen tiedät. Nääntyisimmekö tähän niinkuin rotat? 
Eihän siihen uhkeilla pojilla aikaa ole. Heheh! Minä sa- 
noin sen. 

JUHANI. Nyt leimaus ja jyrinä ja auki isketty on vapau- 
den tie! 

AAPO. Niin, Juhani! Tosin kulkee tämä tie yli verisien 
ruumisten, mutta ei auta. 

JUHANI. Fi auta, vaan ympäri Hiidenkiveä lainehtikoon 
mustanpunainen veri. Me onnen myyrät! kohtahan syöm- 
me lihaa kuin sudet! 

AAPO. Mutta millä maksamme neljäkymmentä härkää? 

JUHANI. Elämän ja kuoleman tähden, ja siitä on laki 
puolellamme. Lihaa teemme, ja Viertolan mätimahainen 
patruuna lihansa korjatkoon, jos miellyttää. Ei koske se 
meihin. 

AAPO. Kuinka käy, sen näemme, kun välttämätön työ 
on tehty. Mutta koska murha suuri on tehty, niin on meil- 
lä kohta toinen askare. Huomatkaat, kun viimein maassa 
makaa joka huiskahäntä, niin kohta heitä nylkemään; 

mutta yksi meistä lähteköön murhesanomalla Viertolan 
kartanoon. 

JUHANI. Tärkeä neuvo. Nylkemään, nylkemään, ennen 
kuin nahka sitkistyy lihaan. Tapahtukoon niin, ja tulkoon 
sitten kelle hyväänsä lihat ja nahat, suolet ja mahat. Nau- 
ta penkkiin ja nahka pois! Meillä jokaisella on vyöllämme 
veitsi, joka pystyy, ja tässä on puukko terävä kuin kär- 
meen kieli. Niin; käykäämme käsin veriseen työhön. Nyt 
mies, jonka tuliluikku on tyhjä, pankoon sisään taattavan 
latingin; ja sitten iskemme veriseen, veriseen työhön. 

AAPO. Mutta veljet! voimmehan kilvoitella vieläkin nä- 
län kanssa tunnin tai kaksi, varsinkin nyt kun pelastus on 
tietty asia. Koettakaamme vielä kerta kuuden miehen kur- 
kun voimaa ja sitten vartokaamme hetki, tuskamme, van- 
keutemme viimeinen hetki. 

JUHANI. Tosin likistää nälkä, mutta tehkäämme niin- 
kuin tahdot. Huutakaamme, ja ehkä pääsemme pinteestä, 
vuodattamatta veren pisaraa. Turha toivo kuitenkin. No, 
no, me voimme vieläkin vartoa hieman: onhan vapautem- 
me hirveä välikappale kourassamme nyt. Siis kirkais- 
kaamme täyttä kurkkua taas. Minä rukoilen, tehkäät niin, 
sillä se on minun käskyni. Tuomas, äänetön kuin tämä 
kivi, paneppas pämppäs moraamaan myös. Tee se, minä 
rukoilen sinua, sillä se on minun käskyni. 

TUOMAS. Älä leksoittele. Minä teen niinkuin yhteiset 
asetuksemme vaatii. 

JUHANI. Olkaat valmiit. Yks, kaks, kolme. 

Kohottivat he äänensä, kohottivat seitsemän kertaa, ja 
ympäri kaikui huuto ja koirien ulvominen. Siitä vaipuivat 
he vartomaan taas, vaikka nälkä oli kova, mutta varma 
tieto pelastuksesta antoi heille uusia voimia. Yksi heidän 
joukostansa, veli Lauri, ei kuitenkaan tuntenut nälän tus- 

kaa eikä toivon iloa. Tuossa hän muiden jalkain juurella 
makasi kuorsaten ja kalveana. — Vartoivat siinä veljekset 
hetken, vartoivat toisen, ja läheni jo laskuansa kolmannen 
päivän aurinko. Silloin Juhani, kuultuansa vaisun ukkosen 
jyminän koillisesta, huusi korkealla kuoleman äänellä: 
»nyt, pojat! Herra auttakoon meitä, ja ammen!» Ja kohta 
alkoi tulinen, verta vuotava leikki. 

Savupilviin peittyi harmaa Hiidenkivi, mutta pilvistä 
leimahteli, paukahteli kuolema kaikkialle härkien liutaan. 
Ja sarvipäistä yksi tuolla, toinen täällä, luodin lävistämä 
loiskasi mörähtäen äkisti ylös ja kaatui, kaatui puhaltaen 
voimallisen henkensä rinnastaan ulos. Elikko, jonka aivo 
oli puhkaistu, raukeni pian, tuskin kertaakaan hän pot- 
kaisi, vaan ojensi jalkansa kankeina sauvoina; ja niin hän 
henkensä heitti, ja mustanpunaisena roiskui veri haavasta 
korkealle ilmaan ja ilmasta kaarena maahan. Mutta hän, 
jonka rinta haavoitettiin, eikä juuri sydän lävistynyt, hän 
riehui kauan, kirmaisten verisenä tuonne, tänne muiden 
joukossa, jotka luoti vielä oli säästänyt, kunnes viimein 
hän nurinniskoin kellahti alas tanterelle ja siinä vielä het- 
ken myristen viskeli sorkkiansa ilmassa. Ja kiire, hälinä ja 
peloittava temmellys nyt nousi pian muissa, koska, tun- 
tien löyhkän toverinsa höyryävästä verestä, he raivoten 
rynkäsivät kaikki yhteen rykelmään. Kielet ulkona, vään- 
nellen silmiänsä ja hirmuisella möryllä täyttäen korven, 
paiskelivat he risuja, turpeita ja multaa korkealle selkiensä 
ylitse. 

Mutta kivellä, kierrottuina savuun, seisoivat kalveina 
peikkoina veljekset, ampuen, ladaten, ja ampuen lakkaa- 
matta ja aina kiirahteli härkiä maahan. Pyssyt leimahteli- 
vat, paukahtelivat, mutta ankarammin vielä tuolla kor- 
keudessa jyrisi ja välähteli, jossa ukkonen pilvien vuorilla 

ajeli. Silloin savu ja taivaan pimeät pilvet saattoivat syn- 
keän hämärän Hiidenkiven ympärille. Hämärässä kaikui 
härkien kiljuna ja poru, koirien ulvominen, pyssyjen pau- 
ke ja pitkäsen jylisevä ääni, ja kuusien latvoissa kohisi 
myrsky. Kauhistava oli hetki; verikuumaksi tuntui ilma. 
Heräsi myös Lauri nyt puoliksi valveilleen, avasi silmänsä, 
mutta näki ainoastaan kamoittavan himmeyden ja him- 
meydessä tummia haamuja seisovan ympärillään. Hän 
kuuli verrattoman melskeen, kuuli vierestänsä, kuuli al- 
haalta maasta ja ylhäältä korkeudesta; ja levottomassa ve- 
ressään tuntui hänestä vielä kun olisi kaikki vaipunut 
alaspäin kiivaalla vauhdilla. Synkeä aatos astui hänen 
mieleensä ja hän lausui itsekseen: »näin mennään syvyy- 
den pätsiin, mennään; mutta mennään sitten; mikä auttaa 
enään?» Niin hän lausui, käänsi kylkensä, ummisti sil- 
mänsä ja nukkui jälleen sikeään uneen. 

Mutta niinkuin komea linna, niin vaatehti itsensä Hii- 
denkivi savuiseen kauhtanaan, matkien ukkosen kieltä. 
Sen ympärillä lainehti veri ja sadoittain keikahteli siinä 
sorkkia ilmassa. Jyritteli ukkonen pilvissä, jotka nyt rupe- 
sivat raskaasti satamaan, ammentaen vettä alas kohise- 
vaan korpeen. Mutta tehty oli murha-työ, ei näkynyt enää 
pystyssä yhtään ainoaa sarvea. Maassa makasivat Vierto- 
lan kartanon kolmekymmentä ja kolme härkää, mikä jo 
kuolleena vallan, mikä potkien vielä; ja sieltä ja täältä 
kuului kuolonkamppauksen korahtelevia hengenvetoja. 
Mutta alas kiveltä astuivat veljekset koirinensa, riensivät 
verhoon tuuhean kuusen juurelle; sillä tuimasti satoi uk- 
kospilvi ja huokaili partainen salo. Tässä he seisoivat, kat- 
sellen edessään kuoleman runsasta niittoa; ja monena soli- 
sevana purona juoksi verinen vesi Hiidenkiven ympäriltä 
kohden jokaista suuntaa. Mutta koska sade oli lakannut, 

astuivat he verhosta ulos, käyskelivät äänettöminä irvistel- 
len uhriensa ympärillä, katsellen kamoittavasti ja tuolloin, 
tällöin ravistaen päitänsä. 

JUHANI. Onpa tässä lihaa. 

TIMO. Ja verta. 

JUHANI. Ja verta kanssa, on totisesti. Kasvaispa tämän 
kiven ympäristö vaikka pippuria kymmenen vuotta perä- 
tysten; niin on saanut moskaa niskaansa tämä maa. — 
Mutta iskekäämme tulta ja tehkäämme valkea, jossa tai- 
damme paistaa itsellemme tuoretta lihaa. Ah, maistuupa, 
maistuupa pojille nyt härjänpaisti! Tuokaat, veljet, puita 
ja pihkalastuja, minä isken tulta; mutta Timo rientäköön 
aholle ja saattakoon tänne kirveeni ja tuohikontit, jotka 
vaaran hetkenä hellitimme. Ja sitten, syötyämme, rupeem- 
me miehissä juoneen, rupeemme »votta nakka pois», sanoi 
Krööni, punapartainen ukko. Maan povessa jo lepää hän- 
kin, mutta parastahan päästyänsä. Täällä kärsi äijä-rukka 
nälkää kuin juoksukoira; eikä ollut hänellä ystävää, ei hei- 
molaista, ei suojaa mihin päänsä pisti, vaan olipa vielä tuo 
turhanpäiväinen kunniakin hänen papinkirjastansa pois. 
Tuonne hän kyykähti Kolistimen riiheen, ja kaikki on nyt 
unohdettu turpeen alla. — Kas niin, Eero, siinähän ras- 
vaisia pihkalastuja, tuossa tuo Simeoni kuivia karankoja, 
ja kohta on meillä riekas valkea. Viilteleppäs valmiiksi, 
Tuomas, oikein aika viuloja tuon kailokyljen reidestä. 
Ahhah! mielisinpä, mielisinpä jo tuossa paikassa iskeä 
kiinni kuin kissa raakaan, veriseen paistiin. 

TUOMAS. Hieman vielä kärsimystä, ja paistimme 
maistuu yhä uhkeammin. 

JUHANI. Niin vallan. — Mutta kiittäkäämme, että kuu- 
lumme sukuun, joka on oppinut taistelemaan nälän kans- 

sa, sukuun ja kansaan. Emmehän muutoin tässä hyöriske- 
lisi enään juuri näin. Sen takaan. 

Mutta pian paistui liekissä seitsemän muhkeata lihan- 
kappaletta. Siis muistivat he myös Laurinkin, vaikk'eivät 
kuitenkaan tahtoneet häiritä hänen untansa kivellä, jossa 
hän aina vielä makasi, heräymättä silloinkaan koska rank- 
kasade häntä valeli. Mutta Timo oli lähtenyt matkaan; 
löysi myös aholta kontit, löysi kirveen veriseltä tanterelta, 
jossa makasi kontio ja seitsemän härkää. Ja palasi retkel- 
tänsä takaisin, kontit seljässä ja kirves kainalossa, ja sil- 
loin otettiin esiin kuusi reikäleipää ja lihankimpaleet tu- 
lesta; ja pienentyi miesten hampaissa kuiva leipä ja pais- 
tettu, suolaan kastettu härjänliha. Nauttivat myös Killi ja 
Kiiski nyt yltäkylläisen atrian, paastottuaan isäntiensä 
kanssa kolme yötä ja päivää. Mutta koska he olivat itsen- 
sä ravinneet, niin koirat kuin miehet, tuntui äkisti veljes- 
ten jäsenissä puuduttava raukeus. Voimallinen, vastaan- 
seisomaton uni heitä painoi, ja he kallistuivat, silmät um- 
messa, alas tanterelle, toinen toisensa perässä. Ylhäällä ki- 
vellä makasi kuorsaten Lauri, alhaalla kiven juurella muut 
nuotion ympärillä, koska aurinko sammui ja syyskuun 
päivä pimeni yöksi. Niin he lepäsivät uhriensa, surmatun 
härkäjoukon keskellä; ja leiriä vartioitsivat äkeä Killi ja 
Kiiski. 

Mutta viimein, kun oli jo ehtinyt kappale yötä eteen- 
päin, heräsivät he unestansa ja tunsivat jälleen jäsenissään 
entisen voiman. Nousivat he ylös ja rupesivat kantele- 
maan mustia, mehukkaita tervaskantoja tulelle, että pu- 
nertavassa valossa näkisivät nylkeä suurta saalistansa, 
mutta lähettivät Eeron viipymättä Viertolaan voudille asi- 
asta tietoa antamaan. Ylös valahti mustanpunainen liekki, 
valaisten maata ja jylhää metsää. Kohden kartanoa asteli 

Fero, mutta muut kävivät kaikin voimin ketistelemään 
kaadettuja hirviänsä. 

Silloin heräsi myös Lauri syvästä, pitkästä unestansa ja 
katsoi harristellen ympärillensä, katsoi hetken käsittämät- 
tä mitä näki. Tuossa palava kantokasa valaisi tyynen, pi- 
meän yön, kaikkialla näkyi veressään pyllyileviä nautoja, 
kielet hampaista ulkona ja mahat kohistuneina korkealle. 
Kaksi heistä oli jo muuttunut lihoiksi, kolmas oli par'ai- 
kaa muuttumassa. Ja siinäpä nyt veljeksistä mikä nylki, 
mikä hallitsi jalkaa, mikä riuhtoili kirveellä rikki naudan 
jykeviä luita, ja mikä heistä lihoja latoili kuusen juurelle 
valtaiseen pinoon. Tämän kaiken näki Laurin pohmeloi- 
nen silmä; mutta lopulta kuitenkin hän käsitti mitä oli ta- 
pahtunut. Hän katsahti alas, näki lähellä nuotiota samma- 
leisella mättäällä leivän ja leivällä kappaleen paistettua li- 
haa. Silloin tunsi hän kiivaan hiukaistuksen vatsassansa, 
astui kiveltä alas, istui valkean hauteeseen ja iski kouransa 
lihaan ja leipään. Paljasti hän kuitenkin päänsä, liitti kä- 
tensä ristiin ja, nopeasti nyökäyttäin tuota pörröistä tuk- 
kaansa, siunasi hän ruokaa ja alkoi maistavan ehtoollisen. 
Siinä, silmät äkeinä äkeän otsan alla, hän äänetönnä istui 
ja atrioitsi. Siinä hän istui, kuivatellen vaatteitansa tervas- 
liekkien hohteessa, ja muut, hänestä muutaman askeleen 
päässä, askartelivat ja hyöriskelivät vikkelästi; sillä teuras- 
tettavana oli heillä suuri kontio ja neljäkymmentä härkää. 

Sananpa saattoi Fero Viertolan voudille, vouti kiireesti 
herrallensa, ja nousi tuosta huuto ja tulinen hälinä; ja 
Fero läksi vilkaisemaan takaisin tavallista vikkelämmin. 
Mutta kiljuen ja kipenöiten vihasta kokoonkutsui Vierto- 
lan herra kaikki saapuvilla olevat miehet. Siitä läksi hän 
hurjasti käymään kohden Hiidenkiveä, kymmenen rote- 
vaa miestä seurassaan, ja lähinnä herraansa asteli karta- 

non harteva vouti, kourassa peloittava tervapamppu. Sa- 
mosivat he ankarasti eteenpäin, ja lähestyi viimein paikka, 
josta heitä vastaan punertava valo haamoitti. Valossa nä- 
kivät he seitsemän urosta, kuin seitsemän öillistä, mieltä 
hurmailevaa aavetta, ja veristä työtä harjoittelivat aaveet, 
verisissä kourissa veriset veitset. Mikä nylki, mikä hallitsi 
jalkaa, mikä riuhtoili rikki nyljetyn juhdan jykeviä luita, 
ja mikä levitteli vuotia kuivaamaan kuusien taipuville ok- 
sille. Siellä koiratkin keikahtelivat, nauttien naudoista 
noita hyljättäviä taikapaloja, joita teurastajat viskelivät 
ympärillensä. Pian huomasivat Killi ja Kiiski, että vierasta 
väkeä lähestyi, ja he karkasivat kohden äkeällä haukun- 
nalla, mutta kovistaen riensivät veljekset hillitsemään 
heitä. Astuipa esiin vihainen Viertolan patruuna, astui 
hikoillen kovin tuo isovatsainen, pulleasilmäinen herra, 
kymmenen miehen voimalla. 

AAPO. Hyvää iltaa, herra! 

JUHANI. Jumala auttakoon meitä! tässä oli hirvittävä 
leikki. 

VIERTOLA. Onko jo helvetti irti! Surmattu neljäkym- 
mentä härkää! Kauhistus ja kuolema! 

AAPO. Niin on tapahtunut seitsemän miehen hengen 
päästimeksi. 

VIERTOLA. Minä teidät opetan, te Jukolan metsäsissit ja 
rosvot! Selkään heitä, miehet, ja peitotkaat että makaavat 
veressään maassa kuin uhkeat härkäni tuossa. Päin tuu- 
leen, miehet! 

AAPO. Hiljaa, herra! 

TUOMAS. Hiljaa, hiljaa! 

JUHANI. Seis, herraseni, miehinesi, seis! ja muista mikä 
rauhaas tulee. 

AAPO. Keskustelkaamme järkevästi kovan onnen koh- 
tausta. 

JUHANI. Kaikilla on meillä yhteinen laki, jonka edessä 
me seisomme verta-verroin. Sillä ämmän kohdusta olet 
sinä astunut ulos juuri niinkuin minäkin ja yhtä paljaana, 
yhtä paljaana, et tuumaakaan parempana poikana. Ja si- 
nun aatelisuutes? sen päälle tehköön pienen konstin mei- 
dän vanha, nilkosilmäinen kukko. Yhteinen laki! ja tässä 
kohdassa on se vahvasti Jukolaisten puolella. 

VIERTOLA. Puolellanne! Onko teillä valta, te kirotut, 
teurastaa juhtiani omalla maallani? 

JUHANI. Onko teillä valta päästää valloillensa härkiä, 
joista on miehille hengen surma? 

VIERTOLA. Omalla maallani he kävivät ja aidatussa 
ha'assa. 

JUHANI. Sitten lasketaan vaa'alle tämä. Tuo kappale ra- 
ja-aidasta, jonka härjät surkeaksi piinaksemme murtivat 
alas, kuuluu koreasti Viertolan osaksi. Mutta nyt tahdon 
kysyä: miksi panee rikas kartano niin rässyn aidan, että 
sen elikko yhdessä roisauksessa runtoo maahan? 

VOUTI. Aita kuin harjaksen terä, sinä lurjus. 

JUHANI. Aita, jonka juhta työnnäisi vaan kortena tiel- 
tänsä pois! 

VIERTOLa. Mitä oli teidän tekemistä minun ha'assani, 
minun ha'assani, te junkkarit? Mitä? 

JUHANI. Ahdistimme karhua, vaarallista petoa, joka 
pian nykistää niin teidät kuin teidän härkännekin. Raate- 
levan kontion tapoimme, ja niinpä teimme isänmaallem- 
me suuren, yhteisen hyödyn. Eikö ole tämä yhteinen hyö- 
ty: penssata pedot, peikot ja perkeleet maailmasta pois? 
Katsokaas tuota paikkaa. Laki on vahvasti puolellamme, 
on vaikka mätänis. 

VOUTI. Suus kiinni, sinä ryökäle, ja älä siinä lörpöttele! 

VIERTOLA. Miellyttääpä heitä vielä tehdä meistä pilk- 
kaa, lurjukset! Selkään heitä! Karatkaat päin! 

AAPO. Siivosti, herrat, voudit ja rengit, ja muistakaat 
kuinka on meitä kiusattu tässä kiusan kivellä ja että jokai- 
nen meistä on pian vimman villitty poika. 

JUHANI. Oikein sanottu. Vimman villitty poika, vim- 
man villitty poika! Ah! Hänen aatoksensa kääntyy äkisti 
ympäri, hän puree sydämensä kivikovaksi ja silloin yksi 
leimaus, ja maa ja taivas naukuu. Ah! tässä on meitä kiu- 
sattu kolme yötä ja päivää elämän ja kuoleman rajalla. 

TUOMAS. Mutta nyt olemme syöneet veristä lihaa, hen- 
gittäneet murhan veristä höyryä, ja tässä seisomme, veri- 
set puukot verisissä kourissamme, veriset aina kyynäspäi- 
hin asti. Suokoon Herra teidän ottamaan ajoissa sanas- 
tamme vaari, me muutoin teemme tämän yön kauhistuk- 
sen helvetiksi. Ottakaat, ottakaat sanastamme vaari! 

EERO. Ja varoitus härjistä tuossa. 

JUHANI. Oi Herra, suo tällä hetkellä heille silmäinvoi- 
detta ja sydämen voimaa hillitsemään itsiänsä kiusaamas- 
ta meitä kauemmin! Anna heille järkeä päähän ja otta- 
koot varoituksen onnettomista härjistä tuossa, sillä me 
taidamme vieläkin tehdä makkaroita! Anna heille viisaut- 
ta, Herra, me muutoin käymme heidän papeiksensa ja vi- 
himme heidät näillä verisillä puukoilla yhdeksi lihaksi ja 
vereksi noiden onnettomien härkien kanssa tuossa, ja 
teemme kiljuvaksi helvetiksi tämän öisen korven. Oi Her- 
ra, varjele tuota Viertolan isomahaista herraa ja hänen 
röykkeitä miehiänsä! Armahda heitä, Jumalan kaikkival- 
tias poika! 

TUOMAS. Tässä seisomme, astukaat esiin jos miellyttää. 

JUHANI. Tässä seisomme, astukaat esiin jos miellyttää. 

VIERTOLA. Hyvä, hyvä! Nyt ylvästelkäät, mutta kerran, 
luulen minä, lausuu laki toista ja koreasti silloin lannistuu 
ylpeytenne pyrstö, ja onpa vielä kurja talonnekin mennyt 
aina tunkkaiseen perustaan asti. — Pois, mieheni! Neljä- 
kymmentä härkää heitän saaliiksenne nyt, mutta kaikki 
vielä tempaan teiltä takaisin aina viimeiseen sorkkaan 
asti. Lähtekäämme! 

JUHANI. Korjatkaat lihanne ja ränttynne ennenkuin pa- 
henevat. Ne ei koske meihin; riensimme vaan nylkemään 
ennen nahan sitkistymistä lihaan. 

VIERTOLA. Kaikki hyvin! Kotia, miehet, niinkuin käs- 
ken. 

Poistui miehinensä Viertolan herra, uhaten kovin ja ki- 
roillen; mutta veljekset rupesivat jälleen teurastukseen. Ja 
seuraavana päivänä oli neljäkymmentä härkää nyljetty, ja 
palasivat veljekset kotiansa, kangessa kantain karhua 
mustanhallavaa, ankaran suurta. Mutta juhtien niin lihat 
kuin nahat ja suolet heittivät ne metsään, kuitenkin kah- 
den veljen vartioittavaksi. — Ja niin loppui retki, joka syn- 
tyi Taula-Matin kertomuksista Pohjolan mailta, ja alusta 
määrättiin sorsan-pyynniksi Kourusuohon. 

Yhdeksäs luku 


On eräs syyskuun aamu; muutama päivä on mennyt sitten 
kuin veljesten vaikea retki päättyi. Aholla he istuvat nyt 
kiehuvan lihapadan ympärillä. Kaksi vuorokautta olivat 
he matkanpäästä vartioinneet lihoja korvessa, mutta ken- 
kään ei käynyt niitä korjaamaan, ja näkyi siis tulevan 
tuosta verraton haaskio. Silloin päättivät he käyttää hyö- 
dyksensä noita muhkeita kasoja metsässä ja elää oikein ja- 
losti lihapadan ääressä aika tuonnemmaksi. Niin tapahtui. 
He kantoivat otukset aittaansa, joka täyttyi lihasta, ja or- 
ret peittyivät riippuvista vuodista. Ja nytpä kiehui mols- 
kien ja kuohuen hirveän suuri lihapata kantoisella aholla 
lähellä pirttiä, kiehui melkein lakkaamatta aamusta il- 
taan, ja täysinä ponnistelivat veljesten vatsat. — Siinä he 
viettivät suruttomia, iloisia päiviä nyt. Milloin he söivät, 
milloin he haastelivat satuja ja tarinoita, ja milloin taasen 
he makeasti makasivat, mättäällä pää, ja kuorsauksista jy- 
rähteli kumiseva aho. 

Aamu oli kaunis, sen taivas sinisenä, kirkkaana kaarte- 
li, ja metsistä ympärillä kuului raikkaan koillisen kohina. 
Lihapatansa vaiheilla oljentelivat vejekset; mikä istui kan- 
non päässä, mikä ahon kuivalla kamaralla, nauttien run- 
saasta aamullistansa. Siinä myös koiratkin, rehoittaen ma- 
hoillansa, hilloivat härjän saartuvallista, voimakasta li- 
haa. Kaikkein kasvoilla näkyi hilpeys ja jykevä rauha. 

TIMO. Kiitos Viertolan herralle tästäkin atriasta. 

JUHANI. Kiitos ja kunnia hänelle! 

AAPO. Mutta luemmepa kalliiksikin vielä tämän kestin. 
Varmaankin ei heitä Viertolainen asiaa juuri näin. 

JUHANI. Laki on puolellamme; sen huomaa kaiketi her- 
rammekin ja heittää keräjänkäymisen hiiteen. Syökäämme 
lihaa, veljet, ja suruttomasti sulakoon se vatsassamme, sil- 
lä selkämme on vapaa. - Mutta enemmin liikettä, pojat, 
enemmin liikettä ja marssia; härjänliha on lujaa muonaa. 

EERO. Iskekäämme käsi käteen ja veljesrinkiä tanssi- 
kaamme, loiskikaamme, ja takaanpa että vatsa vaipuu. 

JUHANI. Emmehän tässä harakoitse kuin mätäkuun 
houkot, vaan yhdymmepä toisenmoiseen leikkiin. Ah! 
missä ovat nyt poikuuteni huikeat päivät? Veljet, lyö- 
käämme tulista kurraa vielä kuin löimme ennen Toukolan 
tomuavilla teillä. Tässä on meillä sileä aho, ja mitä kanto- 
ja on esteeksi, tempaisemme juurineen pois, ja tuolta 
otamme tarhallemme jatkoa nummen tasaisesta pinnasta. 
Nyt velisarja kahteen osaan, ja sen puolen miehet, jotka 
käyvät taistelossa tappiolle, nielkööt ehtoolla juhdan lihaa 
kymmenen naulaa. 

TUOMAS. Olkoon sanottu. 

JUHANI. Kymmenen naulaa, veljet? 

EERO. Juuri niin! Kymmenen naulaa rangaistukseksi 
heille, joita visainen kurra kaahaa. 

JUHANI. Kolme kummallakin puolella, se olis suorin 
kauppa, mutta meitä on seitsemän miestä. 

LAURI. Pois luovun minä. Ennen katselen kalupuita met- 
sissä, kuin hurjapäisenä poika-nallina tässä juoksen ja hi- 
koilen. Lyökäät leikkiänne, minä käyn metsään, kirvesky- 
nä kainalossa. 

Niin haastellen he päättivät viimein atriansa ja läksivät 
rakentamaan kiekkotarhaa. Sen raivasivat he juoksemaan 
halki ahon ja vielä matkan pitkin nummen kamaraa ahon 
itäisellä puolella. Ja muutaman tunnin päästä seisoivat he 
valmiina leikkiin, kourissa vahvat koivuiset kanget; ja sei- 
soivat he jaettuina kahteen joukkoon: Juhani, Simeoni ja 
Timo toisella puolella, mutta toisella Tuomas, Aapo ja 
Eero. Alkoi kiekko lennellä heidän välillänsä, ja kauas ka- 
jahteli tienoo, koska kanget iskelivät vasten visasta pyö- 
rää, joka huminalla juoksi edestakaisin. 

Mutta salojen helmoissa astelee Lauri, kirves kainalos- 
sa. Vitkoin hän käyskelee, katsellen tarkasti ympärillensä, 
ja ainapa seisahtuu kulkunsa hetkeksi koska silmänsä 
huomaa pahkoja, puitten haaruja, vääriä, ja tuuheitten 
koivujen tai mäntyjen latvoissa hattapäitä tuulenpesiä. 
Nyt hän kohtaa myrskyn murtaman kuusen korkean kan- 
non, sitä katselee hän hetken, tuumiskellen, ja rupeaa vii- 
mein kirveellänsä nakuttelemaan läpeä sen kylkeen. Teh- 
tyänsä tämän, aattelee hän itseksensä: rakentaa mar’ tule- 
vana keväänä pesänsä tuohon läpeen punahäntäinen lep- 
pälintu tai pikkuinen, kirjava tikka. Niin hän aattelee, 
merkitsee visusti paikan, ja tiensä jatkaa eteenpäin. Mutta 
hetken kuljettuansa, huomaa hän riippuvaoksaisen koi- 
vun, jonka rangasta puskee ulos valtainen pahka, kuperi- 
ainen, aika joulukakun vertainen. Sen iskee hän irti, ottaa 
sen mukaansa ja määrää siitä ankaran kousun. Lähtee 
hän jälleen vaeltamaan, mutta pianpa näkee tarkka sil- 
mänsä pienen kallionkielun syrjässä kummallisesti vääris- 
tyneen katajan. Mitähän tuostakin tulis? hän aattelee, lyö- 
pi läimäyttää tuimalla kirveellänsä kerran ja kaksi, ja ka- 
tajan kaataa. Hän karsii sen, katselee sitä myhäillen het- 
ken, ottaa sen mukaansa ja lähtee käymään taas. Kuulee 


239 


hän kylien karjankelloja, luihkaisee kerran huikealla ää- 
nellä, peloittaakseen Häntyriä seuduilta pois. Hän luihkai- 
see ja ympäri valahtaa kaiku, ystävällisesti vastaten. Niin 
hän astelee ja ehtii viimein kanervaisen kummun harjulle, 
näkee erään hongan latvassa suuren tuulenpesän keikku- 
van, koska viileä koillinen liehtoilee. Hän kaataa hongan, 
katkaisee siitä ryhevän hatun ja istuu katselemaan löytö- 
änsä. 

Siinä istui hän kauan, harkiten ja tutkistellen sekä tuu- 
lenpesää että pahkaa ja tuota monikoukullista katajaa. 
» Millä tavalla oli luonto heidät saattanut matkaan? Mikä 
oli vääristänyt katajan noin moneen kymmeneen mutkaan 
ja polveen?» Ja kallistui hän alas, nojaten päänsä vasten 
vanhaa, ruohoittunutta viholaispesää. Siinä katsoi hän 
puiden latvoja, purjehtivia hattaroita, mietiskellen maan 
ja taivaan rakentoa; ja etäältä, Impivaaran aholta, kaikui 
hänen korviinsa mäikynä kiekkokankien iskuista. Viimein 
tahtoi hän siirtää aivostansa kaikki aatokset pois ja päätti 
nukkua; vaan eipä mielinyt uni häntä lähestyä. Mutta 
mitä keinoa käytteli tavallisesti Lauri, koska tapahtui että 
Unonen viipyi? Hän silloin aatteli itsensä joko pieneksi 
myyräksi, joka möyriskelee rauhallisessa maanalaisessa 
kartanossaan ja nukkuu viimein hienolla hietavuoteellen- 
sa, tai kuvaili hän itsensä paksukarvaiseksi karhuksi, le- 
pääväksi jynkässä, sammaleisessa konnussansa kuusten 
juurien alla, jonka päällä talven tuiskuavat myrskyt pau- 
haa. Niin aatteli hän, ja silloin uni melkein aina pian pai- 
noi hänen silmäkantensa uneen. Samoin nytkin, koska 
hän aatteli itsensä myyrän poikaseksi, rähmästeleväksi sy- 
vällä maa-emon kohdussa. 

Hän nukkui, mutta uni jatkoi hänen mielensä kuvailus- 
ta. Koko hänen ruumiinsa, niin hänestä tuntui, supistui 

äkisti hienokarvaiseksi myyräksi, silmänsä kävivät kovin 
pieniksi, mutta kämmenensä pullistuivat senkaltaisiksi 
hansikkaiksi, ja valmis oli myyrä, joka nummen kohdussa 
kaiveli honkien juurien alla. Siellä hän möyrieli ja kaiveli, 
kaiveli itsensä lopulta ylöspäin pitkin hongan lahounutta 
sydäntä, ehti latvan viimeiseen huippuun ja huomasi nyt 
istuvansa keskellä tuulenpesää hienossa, sammaleisessa 
karsinassa. » Tässä on minun hyvä olla, tässä tahdon asua 
ijankaikkisesti», aatteli hän, katsoa tirkistäen pienillä 
myytäsilmillään kammionsa pienestä akkunasta ulos. Ja 
hän näki allansa synkeän maailman käärittynä syksyillan 
ikävään hämärään. Hän näki Impivaaran jyrkän vuoren, 
mutta mittaamattomassa, mieltä polttavassa kaukaisuu- 
dessa, näki siellä iltaisten metsien keskellä tuon alakuloi- 
sen pirtin, ja vielä näki hän armaitten veljeinsä heittelevän 
kiekkoa provastin kanssa sumuisella, kaikuvalla aholla. Ja 
häntä miellytti katkerasti itkeä, mutta kyynel ei tahtonut 
juosta, vaan pyöriskeli levotonna lähteessänsä. Kohden 
Impivaaraa hän katseli: ja yli ahon ja vielä kappaleen pit- 
kin nummen pintaa oli levitetty härjänvuotia, verisiä, tuo- 
reita, levitetty pitkään riviin, jota myöten hyppeli humise- 
va kiekko. Koivuisilla, tyvistä väärillä kangilla, veljekset 
uhkeasti läimäyttelivät, mutta uhkeammin vielä iski pro- 
vasti hengen miekallansa. Ja sitkeimmästä raudasta, van- 
hoista hevosenkengistä, oli tämä hengen miekka taottu, 
niin kerskaili provasti itse, ylpeästi heiluttain asettansa il- 
massa, heiluttain ja kamautellen sitä vasten tuota tammis- 
ta uskonkilpeänsä, joka riippui hänen rintansa vasemmal- 
la puolella. 

Hikipäin he mäikyttelivät, edestakaisin lenteli kiekko 
heidän välillänsä, ja kauas kuului kova meno ja paukkina. 
Mutta viimein huomasi provasti ettei kiekko ollutkaan ta- 

vallinen kiekko, vaan oli se punakansinen aapiskirja, jota 
veljekset käyttelivät kiekkona leikissä. Tästä julmistui 
provasti, kirosi ja sadatteli, huutaen tuhannen tulimmaista 
veljesten päälle. Hän viittasi läikkyvällä miekallansa itään, 
länteen, pohjoseen ja etelään päin, huusi korkealla äänellä 
»iijaa iijaa!» ja kaikista ilmoista läheni mustia pilviä 
myrskynkierroksissa, läheni hirmuisella vauhdilla kohden 
murheellista Impivaaraa. Tuli tuhansittain tuulispäitä, ja 
veljesten ympärillä he töytäsivät yhteen kaikki ja tempasi- 
vat heidät helmoihinsa. Ja pian kiiriskeli kuusi veljestä 
tuulen siivillä korkealla ilmassa ylisniskoin sekavassa ry- 
kelmässä. Niin käärittyinä tomuun ja pilvien sumuun pyö- 
rivät he vinhasti ympäri kuin loinpuut pyörii, joita kanku- 
rin vilkas käsi viskelee. Katseli tuota kauhistuen Lauri 
myyränhaamussa tuulenpesästä, kumartelevan hongan 
latvasta. Milloin näki hän pyörivästä kierroksesta miehen 
kouran pistävän ulos, milloin leuvan niinkuin Juhanin jy- 
kevä leuka, ja milloin taasen liehahti ylös karhea tukka 
hänen katsantonsa ohi. Mutta kämäytti äkisti pappi mie- 
kallaan vasten tammista uskon-kilpeänsä, ja siirtyi kohta 
pilvipatsas, läksi kiitämään kohden hongistoa, jossa Lauri 
kiikkui korkeassa kehdossansa, ja siitäpä pöllähtivät hä- 
nen myyräsilmänsä pystyyn. Kuitenkin lensi tuima tuulis- 
pää hänen ohitsensa, ja äkisti kuului ja äkisti vaikeni taa- 
sen veljesten surkea rääkkynä ja rähinä. Ohitse hän lensi, 
mutta peloittavalla vauhdilla: metsä kohisi kuin tuhannen 
koskea, kohisi ja ryskyi, ja honka, jonka latvassa Lauri 
tuulenpesässä lepäsi, kaatui räikkynällä, josta mies, säi- 
kähtäen kovin, heräsi unestansa. Pahasti hän parahti, lois- 
kasi ylös mättäältänsä ja huusi melkein itkevällä äänellä: 
»auta, Jumala, ihmislasta!» Kauan tuijotteli hän ympäril- 
lensä, kohta muistamatta missä hän oli. Mutta viimein 

asettuivat hänen aatoksensa entisille tiloillensa taas, var- 
sinkin kun hän havaitsi vieressään kapineet: väärän kata- 
jan, pahkamollon ja tuulenpesän, röyheän kuin Turkin 
keisarin hattu. 

Lopulta läksi hän, kirves kainalossa, kalut olalla, astele- 
maan kohden Impivaaraa jälleen, päättäen ei milloinkaan 
enään kuvata itseänsä luontokappaleeksi, kun Jumala ker- 
ran oli luonut hänen järkeväksi ihmiseksi. Niin mietiskel- 
len, käyskeli hän eteenpäin; huomasi vielä kivisen polun 
varrella pienen koivun, joka hänen silmäänsä miellytti. 
» Mitähän tuostakin tulis, — hyvä kakkulakeppi», aatteli 
hän, iski kirveellänsä, ja oli miehellä seljässä oivallinen 
kalupuu kakkulasauvaksi. Ja tällä taakan lisäyksellä hän 
läksi taasen kulkemaan; ja hetken päästä seisoi hän num- 
mella, katsellen äkeänä ja äänetönnä veljesten iloista leik- 
kiä, tulista kiekon heittoa. Kovin siinä iskeiltiin ja juos- 
tiin, ja voittajina taistelivat Tuomas, Aapo ja Eero, jotka 
jo olivat karkoittaneet vastusmiehensä tarhan itäiseen 
päähän. Mutta kun raivattu tie oli loppunut, vaihettivat 
puolueet asemia kiistassaan, ja veljekset Juhani, Simeoni 
ja Timo rupesivat pakenemaan kohden kotoa taas, vaikka 
pinnistelivätkin vastaan voimiansa myöden. Vaikeata oli 
vastustaa Tuomaan heittoa, koska kiekko loiskien ja par- 
kuen kirmasi esiin; vaikeata kiekon, taasen tullessaan ta- 
kaisin, pyöriä ohi Eeron, ilman sattumista hänen sauvaan- 
sa. Niin siinä kamppailtiin, hikoiltiin ja kirkkuiltiin täyttä 
kitaa, ja kamppausta katseli äänetön Lauri, seljässä Met- 
solan taakka, katselivat myös Killi ja Kiiski, istuen aina 
lähellä Juhania, avaten tuolloin, tällöin leukojansa vilah- 
tavaan haukoituksen. Ja kirkkaana kaarteli heidän pääl- 
länsä syyskuun taivas, raikas koillinen hongistossa hymisi, 
ja korvessa, kuivan kuusen kyljessä, nakutteli puna- 

harjainen, keltasilmäinen tikka, ja välistä helähteli hänen 
kileä ja kaunis äänensä. 

JUHANI. Nyt annappas kurrasi tulla ja saapa hän sei- 
päästäni otsikkoonsa, tietääkseen mistä hän on tullut. 

TUOMAS. Kas tuossa! Siinä heitto, joka soittaa teidät 
aina Ilvesjärvelle. 

JUHANI. Sitä en juuri tahtoisi uskoa. Niin tuossahan se 
makaa, veikkoseni, vallan koreasti. Mutta Herran lei- 
maus! nyt katso, poika, kinttus. Tuossa! 

TUOMAS. Lyö vastaan, iske häntä, Aapo! 

AAPO. Meni kuin pääskynen ohitseni suhinalla. Mutta 
minä tiedän että Eeron kanki kajahtaa taasen. Juuri niin- 
kuin sanoin! Hyvin isketty, Eero, hyvin! 

TUOMAS. Kunnia Ferolle, kunnia korkea! 

JUHANI. Ilman sitä peevelin tiitiäistä siellä hännässänne 
olisittepa jo metsän pohjassa, äijä-parat. 

TUOMAS. Ota vastaan kurra, mies, ja älä siinä löpertele 
kuin lapsi. 

EERO. Heleijaa! Meneepä ohitsensa taas. 

AAPO. Fi kohtaa häntä yksikään sauva, ei yksikään. 

TUOMAS. Fi enemmin kuin lentävää tähteä taivaalla. 
Veljet, mitä sanotte? 

EERO. Aikapa siinä enään sanaakaan hiiskua, kun juok- 
sevat, hännät lurpassa, kadonneen lampaan jäljessä. 

TUOMAS. Lystiä! Laula, Eero, laula, iloleikkiä lyödes- 
sämme. Laula Rajamäen rykmentistä, joka loiloitus ei 
anna tätä heittoa perään, vaan kestää meille vielä voiton- 
virreksikin ahon toisella rannalla, tuolla. Laula Mikon ja 
Kaisan retkistä pitäjällä. 

EERO. Olkoonhan laulua ja riemua, ja saakoot sauvam- 
me vauhtia laulustani. 

Rajamäell? korkealla 
asuu pariskunta, 
harjoitellen virkaa viisi, 
ammattia monta. 


Mikko, ukko viltti-hattu, 
kuoharina kukee, 

usein pelimiehenäkin 
laattiata polkee. 


Kantelee hän, kauppailee hän 
pikipalleroita, 

katsoo kaivot, sulkee veret, 
vallan kiltti noita. 


Kaisa, akka nuuskanaama 
imeskelee sarvee, 
askarrellen saunanlöylyss?, 
keskell? ämmäparvee. 


Seuraa heitä poikaa viisi 
kaikiss? matkan vaaroiss’, 
Heikka, vanhin, ratsastellen, 
keppihepo haaroiss”. 


Toinen poika, harjastukka, 
Matti-nimen kantaa, 
maailma nimen »Mörökölli» 
veitikalle antaa. 


Sitten tulee kaksoispari, 
nalliaista kaksi; 

nuorimpansa kutsuu Mikko 
» Pikkutallukaksi». 


Siinä ompi rykmänttimme 
lähtemässä reissuun; 
valmihina vankkurit jo 
tunkiolla seisoo. 


Karsitaan nyt kulkemahan 
ylös, alas mäkii, 
kuohimahan, kuppaamahan, 
kauppailemaan pikii. 


Aisoiss? Kaisa nuuskanaama 
itse olla tykkää; 

Mikko, purren mälliänsä, 
sauvall? perään lykkää. 


Kuormana on rattahilla 
kolme nalliaista, 
Pikisäkki, sarvipussi 
pientä kaikellaista. 


Poika-nallit vankkureissa 
kirkkuu kitaa täyttä, 
Kaisa heille huutaa, kiroo, 
Mikko nyrkkins' näyttää. 


Edelläpä konillansa 
Heikka-poika kaahaa, 
mörökölli viimeisenä 
pullorattait? raahaa. 

Tullaan viimein suureen kylään: 
portit räikkyy, paukkuu, 

lapset parkuin piiloon juoksee, 
koirat kiljuu, haukkuu. 


Onpa Mikkoon monen Hallin 
syytä katsoo karsaast'; 

uhattu on Mikon veitsell? 
lasta piimäpartaist”. 


Siitä talon koirat reuhuu, 
siitä lasten kauhu, 
rykmäntti kun Rajamäen 
astuu sisään pauhull?. 


Laattialla lentoo juoksee 
Heikka orhins kanssa, 
mörökölli jyrittelee 
pullorattaillansa. 


Nytpä aika potkauksen 
antaa orhi hurja: 
pirstaleiksi Köllin rattat, 
möräämähän kurja. 


Tuima Kaisa tunkiolta 
ruoskan hirveen tuopi, 
jolla Heikka-peijakasta 
ankarasti suomii. 


Mutta tuolla kaksoispari 
kiskoo tukkanuottaa; 


247 


heitä taasen vuorostansa 
Kaisan hulja suoppaa. 


Heikka voihkaa, Kölli mörää, 
rääkkyy nalliaiset, 

Kaisa huutaa, lyöden jalkaans': 
» Peikot, Mustalaiset!» 


Voittaisipa kirku tämä 
kurjet Pohjan soilla, 
voittais juoppo-vaihettajat 
Hevosmarkkinoilla. 


JUHANI. Mitä tuumiskelee Aapo siellä? Katso, poika, 
ettet teloittanut kiekkoani visaista ja vahvaa. 

TUOMAS. Tuonnehan se kanervistoon polulta pöllähti ja 
pysähtyi mielestäni lähelle tuota pientä närettä. — Päivää, 
Lauri! No miksi seisot tuossa noin äkeänä ja äänetönnä? 

EERO. Mitä kuuluu metsästä, Lauri? 

JUHANI. Kysy häneltä. Siinä hän seisoo kuin entinen 
Paijulan Heikki, se Myllymäen Hessu, röykkiö kenkärajo- 
ja seljässä. — Mutta Aapo, Aapo, sinä peijakkaan pokko, 
mitä kuhnailet siellä. 

TIMO. Tee joutua, tee joutua, Aapo-veljeni. 

JUHANI. Tirkistelee ja haeskelee siellä kuin kissa poi- 
kaansa... 

» Tuuli se puhaltaa ja puunlatvat taipuu...» Siirryppäs 
hieman tieltä pois, mun Kiiski-koiraseni, muutoin ovat 
käpäläsi vaarassa. — Kuuletko sinä? Pois tieltä. 

» Tuuli se puhaltaa ja puunlatvat taipuu, 
kultani ääni se kaukana kaikuu». 

Jaa, jaa, Kiiski-parka, tässä ei auta armot. Kyllä sen tie- 
dät. Siinä mahdat istua ja haukoitella niinkuin parhaiten 
maistaa. Jörri sinä. Hehehee! Siinä saat istua rauhassa ja 
katsella kurran juoksua. — Mutta soikoon saakeli, ellei 
tässä kiekkoa löydetä! Etsimään sitä joka mies! 

EERO. Tässä on kalu. 

TUOMAS. Saatappas se tänne peukaloni ja etusormeni 
pihtiin. 

AAPO. Ja lähetä se heille oikein miehen kourasta. 

JUHANI. Juuri niin! täällä on myös vastassa miehen kan- 
ki. 

TUOMAS. Pois alta, muutoin annan sulle sarven otsaan. 

AAPO. Ohipa se humisee! 

EERO. Voi, sä Juho-veikkoseni! miksi piekset tyhjää 
tuulta noin? 

JUHANI. Iske vastaan, Simeoni, läimäytä nurin että tan- 
ner soi! Oh sinä nahjus itseäskin! No, Timo poikani, kat- 
so että kankesi paukahtaa! — Peeveli sinun nahkaas! Tar- 
vitsisitpa viisi paria vitsoja, verkkasen vekama! 

TUOMAS. Mars vaan! Eihän siinä muuta. Mutta saate- 
taanpas Rajamäen-rykmentti kylästä ulos. Muistathan, 
Eero, kuinka Hemmon sauna savuaa? 


EERO. Mutta sana kulkemahan 
eipä ollut myöhä: 
tullut ompi Kuppa-Kaisa, 
Hemmon sauna ryöhää. 


Kohta ämmii sauna täysi 
joka ilmast? neljäst”; 
maailmat kumoon juttelevat, 
sata sarvee seljäss'. 

Kaisan huulet massahtelee, 
napsuttelee kirves, 
Kreeta-muori Kaisan kynsiss', 
juttuu hampaat irviss?. 


Mutta tuolla tarhan puoless', 
mikä pauhu? Heisaa! 

Kyltät, kaltit saarnailevat, 
pikku-porsaat veisaa. 


Miksi kyltät rähisevät? 
Miksi naskit kirkuu? 
Katsos: läätin oven alla 
Mikon veitsi vilkkuu. 


Hyvin Mikko kaikki teki, 
Kaisa hyvin kaikki; 

sitten akka niinkuin ukko 
harjaisia naukkii. 


Sitten taasen kulkemahan 
kohden kylää toista; 
Mikko, aina lysti-poika, 
lähtömarssin soittaa. 


Aisoiss' Kaisa nuuskanaama 
itse olla tykkää, 

Mikko, purren mälliänsä, 
Sauvall? perään-lykkää. 

Tuollapa jo retkeilevät 
uuden pellon alla, 
koirat heitä saattelevat 
Kiivaall? haukkinalla. 


Nallit vinkuu, Kaisa kiroo, 
mörää Mörökölli, 

Mikko koirii kivittelee, 
santa tiellä pöllyy. 


Mutta viimein loppu tulee 
hirveest? pauhinasta, 
kotihin jo koirat käyvät 
joukkoo saattamasta. 


Loppunut on lasten tuska, 
kurjain itkuhyrsky, 

koska ompi ohimennyt 
Rajamäen myrsky. 


Kerran viel? tok? rähinätä 
Korppimäelt? kaikuu; 
ukon-ilma pakeneva 
taivaan reunall? raikkuu; 


niinpä hirmurykmäntistä 
laskettelin laulaa; 

aika ompi kastamahan 
lauluniekan kaulaa. 


Siihen loppui Eeron laulu, loppui myös teiskaus voimihin 
koseva; ja aurinko vaipui länteen sammaleisten mäntyin 

kohtuun. Hikisinä astelivat veljekset nyt kotia, niin voitta- 
jat, Tuomas, Aapo ja Fero, kuin voitetut, mutta viimeise- 
nä käyskeli Lauri, olalla valtainen taakka. Siitä tultuaan 
pirttipihalle, asettivat he padan tulelle lihaa täynnä ja keit- 
tivät sitä. Rupesivat he yhteisesti atrioitsemaan; mutta Ju- 
hanin, Simeonin ja Timon oli nieltävä härjänlihaa peloit- 
tava mitta, kymmenen naulaa, niinkuin leikin alkaessa yh- 
teisesti määrättiin. Ilman armoa täytyi heidän tehdä tehtä- 
vänsä, kun Tuomas heidän edessään uhaten seisoi. Jalosti 
he purivat ja nieleskelivät, vaikka usein hyökkäsikin hei- 
dän vatsansa vastaan ja silmänsä veriponnistuivat. Täytti- 
vät viimein määränsä Simeoni ja Timo, ja silloin he, puh- 
katen ja surkeasti irvistäen, astuivat viipymättä pirttiin ja 
kaatuivat nukkumaan kaislaisille vuoteillensa. Mutta het- 
ken vielä viipyi tuikeassa atriassaan Juhani, vaikka hän 
ahkeraankin pureksi ja jäyräsi. Äänetönnä, katsahdellen 
kankeasti korpeen alas, istui hän kannolla ja söi, vihaise- 
na, varsinkin kuullessaan Eeron väkivaltaista naurun tirs- 
kumista. Lopulta nielaisi hän viimeisen kerran, ja kasvon- 
sa pullistuivat ja punehtuivat hirmuisesti, mutta alaspa 
lotkahti kuitenkin kurkusta pala, puoleksi purtu. Ja sil- 
loinpa hän viipymättä, puhkaten, surkeasti irvistäen ja pi- 
dellen vatsastansa, astui vääntäin pirttiin ja kaatui nukku- 
maan kaislaiselle vuoteellensa; ja seurasivat häntä myös 
muut veljet yölliseen lepoon. 

Koska he viimein aamulla heräsivät sikeästä unestansa, 
seisoi pirtissä lautamies Mäkelä vierasmiehen kanssa. Tuli 
hän Viertolan herran lähettämänä, käskien heitä keräjiin 
härkien surmaamisesta. Äänetönnä tuijoitellen kuultelivat 
veljekset lautamiehen käskyä, nousivat tuosta vihdoin, pu- 
kivat päällensä, vähitellen seljiten unen häiriöstä. Kyhneili 
tukkaansa äkeä Juhani ja lausui morisevalla äänellä. 

JUHANI. Tämä on ankara asia; olihan siinä kilpana seit- 
semän henkeä. Ja mitä on tuhannen nautaa yhden ainoan 
miehen verosta? 

MÄKELÄ. Härjät käyskelivät koreasti Viertolan omalla, 
aidatulla maalla. 

JUHANI. Mutta karhu, joka on sekä ihmisen että härjän 
vihamies, kaiken esivallan vihamies, ei käyskelekkään 
yhtä koreasti, tultuansa Viertolan herran maalle, vaan pis- 
tää koreasti poskeensa niin herran kuin minun itsenikin ja 
Mäkelänkin; ja kaikki olemme, toivon minä, kalliisti os- 
tettuja sielu-parkoja. Katsokaas tuota paikkaa. Ai, ai, Mä- 
kelä! täällä on tallessa monta koukkua, punttia ja pykä- 
lää, täällä hampaan kolossa, ja niilläpä kerran koreasti 
kylläkin tukkeen Viertolaisen kidan. Nyt en niitä mieli 
juuri ilmoittaa, mutta tuomarin edessä hellitetään täältä 
yhtä ja toista, aina kuinka asiat vaatii, asiat ja asian haa- 
rat. 

TIMO. Emme olekkaan juuri kakaroita keräjäasioissa. 
Astuimmehan esiin, Jumala paratkoon, parhaina pokkoi- 
na siinä ankarassa prosessissa, jonka Koivulan Kaisa nosti 
lapsen elatuksesta. Ainapa muistan vielä kuinka huudet- 
tiin: »Juhani Juhanin poika Jukola ja hänen nuorempi vel- 
jensä Timoteeus!» 

JUHANI. Timo vaikene, vaikene paikalla kuin myyrän- 
poikanen. — Niin, Mäkelä, asia on sitä laatua, juuri niin- 
kuin sanon. 

MÄKELÄ. Ette siis yrittelekään maksamaan hyvällä Vier- 
tolaisen vahinkoa? 

JUHANI. Fi äyriä, ei äyriä, ei yhtään kruunun äyriä! Me 
seisomme oikeuden kannalla, ja viimein on meillä voitto 
vaikka mätänis. 

MÄKELÄ. Mutta olenpa kuullut, että syödään täällä li- 
haa kuin kekrinä vaan. Mitä lihaa mässätään täällä niin 
runsaasti? 

JUHANI. Härjänlihaa, härjänlihaa, Viertolan härkien 
muhkeata lihaa. Eikä olekkaan meillä juuri tapana mässä- 
tä, mutta syömme noin vaan koreasti, niin paljon kuin 
kristillisen ihmisen nälkäiseen maaruun mahtuu. 

MÄKELÄ. Koskitte siis kuitenkin lihoihin, joiden kanssa, 
niinkuin lause on omista suistanne kuulunut, ei ollut tei- 
dän mitään tekemistä. 

JUHANI. Lihat olisivat muutoin mädäntyneet ja levittä- 
neet yhelmät ja syymät, rutot ja rupitaudit ympäri koko 
Suomen. Mutta mehän pelastimme isänmaamme sellaises- 
ta surkeudesta. Ja jos taasen kysyisitte, miksi emme sel- 
kämme vissimmän vapauden tähden kuopanneet lihoja 
maan syvyyteen, — joka oliskin oikean tomppelin kysymys 
— mutta jos niin kysyisitte, niin siihenpä vastaisimme näin: 
Me emme tahtoneet tehdä niin suurta syntiä, menettäen 
isäinmaaltamme ja esivallaltamme niin voimallista, mehu- 
kasta särvintä kuin härjänliha, varsinkin muistellessa 
kuinka moni poika on tänäkin vuonna saanut purra män- 
nyn kylkeä kuin pukki. 

MÄKELÄ. No, totta sanoen, niin oikeinpa teitte, korja- 
tessanne mitä Viertola ylpeästi hylkäsi. Siinä on sen kysy- 
myksen ratkaisu; mutta mitä koskee varsinaiseen seik- 
kaan, vahingon palkintoon, niin pelkäänpä että se teiltä 
viimein kiskotaan ulos. 

JUHANI. Ei leikin, ei leikin. Menkööt ennen tanteret ja 
talot aina nurkkakiviin asti. 

MÄKELÄ. Minä olen tehnyt työni ja sanonut mitä asiasta 
uskon. Hyvästi! 

JUHANI. Sanokaat uskonne vielä toisestakin asiasta. Mi- 
tähän provastimme meistä aattelee tähän aikaan? 

MÄKELÄ. Siinä kohdassa hotisee maailma hirveästi, mut- 
ta mainetten huutoihin ei ole paljon luottamista. Mutta 
yhden asian taidan teille kuitenkin varmaan vakuuttaa, 
sen nimittäin, että provasti on teidän tähtenne kiivaassa 
keskustelussa piispan kanssa ja että piispan toimesta tulee 
kohta pitäjäämme viisikymmentä kasakkaa. 

JUHANI. Karasoo! 

MÄKELÄ. Niin, viisikymmentä hevosta ja miestä. 

JUHANI. Karasoo! Kasakkojen piikkejä on Suomen poi- 
ka ennenkin taitellut. 

MÄKELÄ. Ikävä asia ainakin. Mutta eihän tuo kuiten- 
kaan ole niin hirmuista kuin huudetaan. Olisko tämä 
enään laitaa? »Komppania kasakoita, pöllyävä komppa- 
nia keihästettyjä kasakoita, hosurit muassa». Niin, mitä 
mä tuommoista joutojuttua uskoisin. Viisikymmentä 
miestä tulee, ei enemmin. 

JUHANI. Anna heidän tulla. 

MÄKELÄ. Sinäkö niin sanot? Junkkari! Ja minä kun an- 
taisin viisi plootua päästäksemme heistä, päästäksemme 
häpeästä. Mitä hulluuksia! Sotavoimia pitäjäämme seitse- 
män miehen tähden? Hulluuksia, hulluuksia! Mutta niin- 
hän on piispamme toimittanut. 

JUHANI. Hyvin kaikki! 

MÄKELÄ. Pahoin, pahoin, peevelin pahoin. Mutta hyväs- 
ti nyt! 

JUHANI. Jumalan haltuun, Mäkelä! ja sinä, Karilan Taa- 
vetti, mene Herran huomaan ja nimeen. 

TUOMAS. Oliskohan tuossa aihetta? 

JUHANI. Kas niin, pojat! Neljäkymmentä härkää ja 
komppania kasakoita! Ota minua kohtuus, Ilvesjärvi! 

AAPO. Epäilenpä kovin... 

JUHANI. Neljäkymmentä härkää ja pataljoona kasakoi- 
ta, hosurit muassa, mulkosilmäiset hosurit! Ota minua 
kirkkaasen kohtuus, järvi! 

AAPO. Malta mieles, mies, ja älä riehu. 

JUHANI. Sinä kuulit mitä hän sanoi. 

LAURI. Hän valehteli. Sen näin hänen silmistänsä, vaik- 
ka koettikin ukko ottaa päällensä vallan totisen muodon. 
Hän valehteli; sen vannon minä. 

AAPO. Suuri junkkari koko Mäkelä. Kasakoita panta- 
koon liikkeille Karjan ryöväriä ja Nurmijärven rosvoja 
varten, vaan ei kohden kunniallisia miehiä, joiden papin- 
kirjassa ei löydy vielä yhtään ainoata häpeän pilkkua. 
Mutta Mäkelä on suuri junkkari. 

TUOMAS. Ja kuitenkin aina kunnian ukko. 

AAPO. Kunnian ukko, rehellisyys itse, mutta voipa hän 
sukkeloita, koska hän vaan tahtoo, ja hienolla, hienolla 
tavalla, ettet tiedä asioistakaan ennenkuin pyristelet hänen 
verkossansa. Ah! olis siinä rinnassa kylmä sydän ja pa- 
hansuopa mieli, niin voittaispa hän itse perkeleenkin pi- 
meyden juonissa. Mutta nyt hän suo ja tekee paljasta hy- 
vää, vaikka sommaileekin tuolloin, tällöin oikein riivatus- 
ti. Ah sinä! kuinka sovititkin sanas ja lausees tässä histori- 
assa. Eihän ilman, etten hieman kömmähtänyt minäkin. 

JUHANI. Minähän, poika-parka, peljästyin perin hukille 
tuon suurikelmin jaarituksista; mutta nytpä huomaan, 
että kaikki oli puhdasta valetta. Kasakoita tänne? Mitä 
vielä? Hähhäh! 

AAPO. Mutta olipa siinä sutkausta suurustan alle. Me- 
neppäs jo, Lauri, ja tee valkea tuonne keitinkiven juurelle; 
sillä vatsa sanoo että atrian aika lähestyy. 

Läksi Lauri ulos aholle, teki leimuavan tulen, ja hetken 
päästä astuivat muutkin pirtistä ulos, asettivat itsensä kei- 
tinkiven ympärille; ja keitettiin taasen murkinaksi padalli- 
nen tuoretta lihaa. Ruvettiinpa atrialle, mutta Juhania, Si- 
meonia ja Timoa ei miellyttänyt tänäpänä härkä. 

EERO. Syökäät lihaa, pojat. Juhani, syö härjänlihaa. 

JUHANI. Syö itse! 

TIMO. Minua ei miellytä tämä härkien lihavuus, ei sitä 
vastenkaan. 

SIMEONI. Tunnenpa väristyksen syntisessä ruumiissani, 
koska heitän silmäni tuonne pataan. 

TIMO. Söisinkö enää koskaan tuoretta lihaa? Pois se! 

JUHANI. Niellä kymmenen naulaa härjästä makoonsa. 
Kymmenen naulaa! Suttahan se muistuttaa. Mutta nyt 
olen saanut tarpeikseni, ja suljettu on elämäni tie, koska ei 
enää liha maista. Ja lihan, lihan nojallahan on meidän 
täällä elettävä, Mutta nyt on mielestäni tuo pata kuin 
mustia sammakoita täynnä. Ah! ei paljon puutu etten itke. 

TIMO. Mitä auttaa itku? Usko minua, niin en ole tuhri- 
nut silmiäni sitten kuin emo-eukkoni haudalla, koska 
muori peitettiin maan mullan rakoseen, silloinpa vähän 
pihauttelin. Muutoin, koska poika-rässyä kovan onnen 
päivä uhkaa, niin aattelenpa aina: eihän tuosta kuolemata 
vihaisempaa tule. Mitä suremme? Aika antaa uusia neu- 
voja. 

JUHANI. Oikein! Sen tempun näytän teille kohta, näy- 
tän, peijakas vie! Sillä tähän pääkalloon syttyy pieni aa- 
toksen kipenä. No, noh! Ei se tyhmä pääkään, ei se tyhmä 
pääkään ole juuri tyhmin tyhmä. No, noh! Aatokseni ki- 
penä syttyy. 

TIMO. Mimmoinen kipenä? 

JUHANI. No, noh! 

JUHANI. Ehkä ovat täällä kaikki kotona. No, noh! 

TIMO. Oletko keksinyt keinon? 

JUHANI. Onhan tässä, Herran nimessä, tervaskantoja 
kuin mustia tonttuja tuhansittain ympärillämme. 

TIMO. On kyllä. Mutta mitä autuutta antaa meille ter- 
vaskanto? 

JUHANI. Sinä heikko-uskoinen sielu-parka. Kannoista 
keitämme kihisevää tervaa, tervasta pikiä, kiiltävänmustia 
lohkareita, joista saamme rahaa. Sen konstin tunnen yhtä 
hyvin kuin Rajamäen Mikkokin. Mutta kiitos Ferolle, 
joka eilen hänestä loilotteli ja saattoi nyt mieleeni tämän 
tervaskanto-keinon; sillä keinoa muuta ei löydy meillä ra- 
hansaantiin. Otuskin metsissämme vähenee jo vähenemis- 
tään, ja rahaksi käytettynä eipä riittäisi se leipään ja muu- 
hun särpimeen, koska lihasta kerran, niinkuin luulen, olen 
ottanut ikuiset jäähyväiset. Mutta kaikki nyt palkitsee 
piki ja terva. Ottakaamme Mikosta vaari, Mikosta vaari. 

TIMO. Ottakaamme niin. Mutta siihen pitäis sitten 
myöskin yhdistää tuo Mikon toinen virka, jos uusi elä- 
mämme leiville löis. Minä kyllä tiedän, että kissa pistetään 
nahkahihaan ja koira nelikkotynnöriin, jos heistä kunnon 
tavalla pohdin otat, mutta siinä tarvitaan vielä monta 
muutakin viisautta. Ja se virka pidetään vähän niinkuin 
häpeällisenä. Muistakaamme se kanssa. 

JUHANI. Mene sinä hiiteen kuohariveitsinesi! Minä pol- 
tan tervaa, minä, ja keitän pikiä; ja sinun pitää vielä näke- 
män kuinka pikikäärämistä rahasummia kiepataan. Aapo, 
mitä aattelet tuumastani? 

AAPO. Olenpa sitä aivoissani aprikoinnut, eikä ole se 
juuri ilman järkevyyttä, mutta leipää ei helli siitä kylliksi. 
Kaikkein vähimmin voimme rikasten herrojen kanssa la- 

kia käydä pikijähkäleitten perustalla. Ja onnettomat olem- 
me, jos käymme viimein asiassa alle! 

JUHANI. Niin, niin; mutta mitäs tehdään? Oikeuttansa 
kukin täällä etsii. 

AAPO. Tehkäämme sovinto ja heittäkäämme keräjän- 
käynti. 

JUHANI. Poika! millä sovitamme Viertolan tulisen her- 
ran ja maksamme härkänsä? 

Aaro. Eihän riitä siihen piki, ei terva eikä metsän otus, 
joka jo väheneekin peloittavalla tavalla. Mutta katsos nyt, 
kuinka syntyy aatoksesta aatos ja sanasta sana. Koska 
haastelit tervaskannoista, niin johtui mieleeni Jukolan ää- 
rettömät salot, sen tuuheat koivistot, männistöt ja kuusi- 
metsät. Voihan seitsemän miestä kaataa kaskea kymmenet 
tynnörin-alat muutamana päivänä. Kasken poltamme, 
kylvämme ja leikkaamme viimein ja jyvät viemme härkien 
hintana Viertolaan, jätämme kuitenkin aittaamme osan 
omiksi tarpeiksemme. Ja siinä on leipää heille, joita liha ja 
veri peloittaa. Taasen mitä Viertolaiseen koskee, niin ellei 
härkien hinnaksi riitä ensimmäinen huhta, niin tekee sen 
toinen, tekee kolmas kaikitenkin. Mutta siksi kuin vilja 
lainehtii huhdassamme, puristelemme kaikin voimin met- 
sän antimuoria; ja teille kolmelle maistaa liha kylläkin vie- 
lä. Niin kuluessa kahden vuoden; mutta koska huhdas- 
samme seisoo valmiina teräinen laiho, niin aumoja raken- 
telemme ja riihiä kolkkeilemme, no niinhän silloin työs- 
kentelemme kuin oikeassa talossa. Mutta katso: jos pää- 
tämme astua moisen juoneen, niin lähteköön meistä kii- 
reesti yksi tai kaksi tuon Viertolan kanssa keskustele- 
maan, ja luulenpa että hän viimeinkin lauhtuu ja päättää 
odottaa satoa huhdastamme; sillä häntä sanotaan kuiten- 
kin vähän kelpomieheksi. 

TUOMAS. Sitä neuvoa kelpaa harkita. 

JUHANI. Kelpaa tosin. Onpa se neuvo kotoisin miehen 
kallosta, vaan ei hatsaleen ämmän pääkkösestä. 

AAPO. Sitä harkitkaamme, ja huomenna päättyköön 
mitä päättyy. 

Meni päivä, tuli yö ja nousi taasen toinen päivä, ja 
päättivät veljekset seurata Aapon neuvoa. Kaksi heistä, 
Juhani ja Aapo, läksivät puhelemaan sovinnon kieltä Vier- 
tolan kiivaan herran kanssa. Mutta pian muuttui liepeäksi 
peljätty herra ja mieltyi vartomaan vahinkonsa palkintoa 
mainiosta huhdasta. Miksi ei olisi hän suostunut kaup- 
paan, koska Jukolan jylhissä metsissä monenkaltaiset ja 
summattomat hyödyt olivat hänelle tarjona. Mutta vallan 
tyytyväisinä kääntyivät veljekset takaisin kartanosta, saat- 
taen kotiansa iloisen sanoman. 

Meni taasen päiviä kaksi, kolme ja läksivät veljekset 
miehissä metsään, kiiltävät kirveet olalla, mutta, kourassa 
vesuri, vanha katkennut sirppi, asteli viimeisenä Eero. 
Määrättiin huhdaksi avara, päivänkalteva ja tuuhea-män- 
tyinen mäki, jonka yläpuolella nähtiin korkea hongisto. Ja 
niinpä kasken kaataminen aljettiin: kirveet paukahtelivat, 
metsä kaikui, ja rytinällä kaatui mänty männyn hartioille. 
Mutta aina edellä riensi Eero, leikellen poikki vesurillaan 
taipuvia sitkeitä vesoja. Niin kaatui ryhevätä metsää usea 
tynnörin-ala, ja ympäri tuoksusi viherjän havun ja tuoreit- 
ten lastujen raikas haju. Ja siinä nyt makasi päivänrintei- 
sellä mäellä Impivaaran kaski, ankaran avara; tuskin oli 
nähty sen vertaista ennen. Ja työ oli tehty viiden syyskuun 
päivän kuluessa. Siitä lepäsivät he makeasti taasen pirtis- 
sänsä, kuorsaten kolme yötä ja päivää. Mutta koska ruu- 
miinsa oli tarpeeksi levännyt, läksivät he ulos ajoretkillen- 
sä kellastuneisin metsiin. Jymiseviä mäkiä he samosivat, 

samosivat korpia koleita, kiehtoen tarkoilla luodeillansa 
Tapiolan karjaa tulevan talven varoiksi. Mutta kovin jo 
rupesikin vähenemään metsävilja noissa tienoissa Impi- 
vaaran ympärillä; ja aika oli jo veljesten käydä kokemaan 
toisenkaltaista elonkeinoa. 

Talvi tuli, lumi peitti maan, aholla kiertoili vinkka tuuli 
ja rakenteli kinoksia vasten pirtin seiniä. Mutta pirtissä, 
parven hiottavassa lämpymässä oljentelivat veljekset, levä- 
ten menneen kesän monesta puuhasta ja vaivasta. Ahke- 
raan he kylpeilivät, hautelivat jäseniänsä pehmeillä vih- 
doilla herttaisessa löylyssä. Humisten kuumalta kiukaalta 
kohosi löyly, hajosi kiiriskellen ympäri huonetta, tunkeusi 
viimein reijistä ulos ja haihtui kylmän-kiljuvaan ilmaan, 
alakuloisen, vaalean taivaan alle. Niinpä kaislavuoteillan- 
sa viettivät uniset miehet sekä päivät että yöt. Siellä he 
monenakin talvi-yönä katselivat pienestä akkunalävestän- 
sä kelmeitten revontulten välkkynätä pohjosessa. Silloin 
tuolla vuoren harjulla, partaisten kuusten takaa, kajasti 
kauashaamoittava kaari. Siellä säihkyen ja äänetönnä 
soitto syttyi ja sammui ja syttyi taasen, tuli tulta ajeli, eh- 
tien aina Pohjolan valjulta portilta ylös korkeuden ku- 
moon, ja välimmiten vavahteli ympäri taivasta himmeä 
valo. Tuotapa leikkiä katselivat veljekset pirttinsä parvel- 
ta, ihmetellen ja arvellen tuonne, tänne tämän juhlallisen 
ilmiön alkua ja syytä. Mutta he arvelivat ja tuumiskelivat 
turhaan. 

Silloin, tällöin läksivät he kuitenkin lyhykäisen päivän 
valjetessa ulos tuulien temmellykseen, läksivät hiihtele- 
mään liukkailla suksillansa halki hyyrteisten metsien. Ja 
miten onnistui, saavuttivat he milloin vilkkaan teeren, 
milloin harmaakarvaisen oravan ja milloin Metsolan asu- 
jamista jonkun muun. — Kohtasivat he korvessa ilveksen 

pyöreät jäljet, jotka somana viivana juoksivat pitkin han- 
kea, ja kiihtyi heti vimmatusti koirien into, joka näytti, et- 
tei otus heistä kaukana kaarrellut. Pian kuului Killin ja 
Kiiskin vingahteleva haukunta, ja kiivaasti siirtyi ajo, kii- 
vaasti riensivät myös veljekset sen jäljessä. Halki korven 
nyt kaahattiin, korvesta kivistä mäkeä ylös, ja kallioitten 
kyljistä piestiin lumi ja sammale kauas. Edellä karkasi il- 
ves, jonka silmät kirkkaina välähtelivät, kirkkaina kuin 
kaksi peiliä päiväisen palossa. Häntä vainosi koirien kilju- 
va kiukku ja suksien suhinalla seitsemän miestä. Nyt vin- 
hasti kirmaistiin Kamajan korkeata harjannetta myöden 
lounaasen päin, josta päivän riutuva tähti kuusien välistä 
kuumoitti heitä vastaan; ja raikkui oikealla pohjoiset 
alankomaat, raikkui vasemmalla eteläiset alankomaat, 
kun Killi ja Kiiski ilmoittivat tulta-hengittävän kimmansa. 
Mutta pysähtyivät äkisti kilpailevat äänet, koska väärä- 
kynsinen ilves vaaran kovimpana hetkenä kiipesi nopeasti 
ylös kuusen latvaan. Mieluisasti otti kuusi hänen hel- 
maansa, mutta ei kuitenkaan voinut häntä kuolemasta 
suojella. Siinä reuhuivat koirat, kärkkyen leimuavilla sil- 
millä ylös korkeuteen, josta hiljainen murina kuului, ja 
kuusi ravisteli tukkaansa, uhaten vainoojia. Mutta pauhi- 
nalla, räiskynällä rynkäsivät veljekset hiihtäen esiin, ja tu- 
lena heidän poskensa hohtivat ja rinnat liehtoi. Silloin lau- 
sui Tuomas: »nyt hillitkäät koiria, veljet, pääsemästä vaa- 
ralliseen taisteloon, jossa pian heidän mahansa viillettäi- 
siin». Niin hän lausui ja kohta iskivät muut kouransa lu- 
jasti koirien turkkiin, koska Tuomas luikkunsa ojensi ja 
ampui. Alas kellehti kuusesta verinen ilves, ja koirat kohta 
kiljahtaen reuhtomaan, päästäkseen uhrinsa kimppuun, 
mutta eivätpä pääsneet kuitenkaan. Makasi nyt lumisella 
tanterella ilves, teiskaten ja temmeltäin, ja kaikkialle tem- 

moili hän kynsillänsä terävillä. Mutta toinen luoti hänen 
tuskansa lyhensi, lävistäen aivot, ja hän raukeni. Silloin 
kuusi uhaten ravisti kihariansa kerran vielä ja kylvi alas 
latvastansa kimmeltävää lunta kuolevan poikansa peit- 
teeksi, koska veren kuumassa virrassa pakeni sydämestä 
raitis henki ja hälveni höyrynä ilmaan. Ja niinpä loppui 
valtainen ajo tuolla Kamajan kuusisella mäellä, jonne luo- 
teisesta haamoitti Impivaaran vuori ja himmeänä kantoi- 
nen aho sen alla. Sinne nyt veljekset iloisina saaliinensa 
taasen iskivät suuntansa. 

Niinpä hyyrteisissä metsissä hiihtelivät he mäkiä ylös ja 
alas, hiihtelivät tasaisia tantereita; ja kauas paistoi miehen 
avoin ja ruskea rinta. Niin heidän aikansa viettyi, enim- 
min kuitenkin pirtin lämpymässä, koska säteetön, unelias 
aurinko viipyili etelän helteisessä maailmassa. Kauas oli se 
siirtynyt, elon tulinen lähde; tuskinpa se eräänä päivänä 
enään nosti otsansakaan ylös metsien sinisestä helmasta. 
Mutta silloinpa se samassa kääntyikin ja alkoi taasen mat- 
kansa Pohjolaan. 

Kesä oli tullut, kaski karsittiin; ja kuumina poutapäivi- 
nä kuivi summaton risurykelmä, ja polton-aika lähestyi. 
Mutta rajanaapureille sanomaa saattamatta, kellenkään 
tietoa antamatta, läksivät veljekset polttamaan kaskeansa. 
Tuli pistettiin varvistoon ja ankara liekki kohosi jyrinällä 
korkeuteen ja pian pyöriskeli ruskea savu aina pilvien ää- 
riin. Eteenpäin retkeili palo, ja tuhaksi poltti se kasken 
auringon heleässä paisteessa. Mutta ei se tyytynyt ainoas- 
taan kasken risuun ja puuhun, vaan rynkäsipä myös vii- 
mein jylinällä hongiston pylvässaliin. Silloin veljekset kau- 
histuen riensivät kaikin voimin vastustamaan vallatonta 
voimaa: he lakaisivat ja pieksivät kanervaista tannerta, ja 
heidän kuusiluutansa milloin väikähtelivät, vingahtelivat 

ilmassa, milloin löivät raskaasti maahan, että humahteli 
santainen mäki. Mutta tuostapa ei kuitenkaan riehuva 
liekki ottanut masentuakseen, se kiirehti yhä vaan poh- 
taen eteenpäin. Huusi viimein Juhani korkealla äänellä: 
»housut kouraamme joka mies, ne kastakaamme lähtee- 
seen ja niillä kuloa huhtokaamme!» Tempasivat he pääl- 
tänsä housut, upottivat ne helluvaan, kylmään lähteesen 
ja rupesivat huhtomahan, peittoomahan nummen palava- 
ta pintaa. Korkealle singahteli tulinen tuhka ja noki, maa 
tömisi kuin joukko ratsastajoita olisi kiitänyt täyttä lauk- 
kaa sen ylitse; ja hämmentyivätpä hurjat loimot. Mustina 
kuin murjaanit, ja uiskellen hiessä kaatuivat miehet voi- 
mattomina alas maahan, puuskuttaen, huohoittaen tuli- 
sesta leikistä. 

Mutta puhtaaksi oli palanut kaski, joka kylvettiin ja 
kynnettiin, risu-äkeellä karhittiin seitsemän miehen voi- 
malla, ja viimeiseksi luja aita pantiin sen ympärille; ja en- 
nen talven tuloa rehoitteli huhdassa oivallinen oras. 
Mutta aitaanpa jätettiin sopivia läpiä ja reikiä, joihin ra- 
kettiin raskaita loukkuja monen jäniksen kuolemaksi. 

Kymmenes luku 


Kului päiviä taasen, tuli toisen kesän leikkuu-aika, ja huh- 
dassa kiikkuili laiho loistoisa ja uhkea, jonka vertaista 
tuskin oli nähty. Silloin veljekset säteilevän auringon hel- 
teessä leikkasivat huhtansa; ja pian oli muuttunut kuhi- 
laiksi läikkyvä olki. Mutta vähitellen katosivat kuhilaat 
taasen, siirrettyinä pirttiin. Siellä parven lämpymässä vilja 
kuivattiin, alhaalla seinään lyötiin ja puhdistettiin. Ja oli 
viimein huhta ihan lakea, jyvät korjatut, joista suurin osa 
viipymättä saatettiin Viertolaan, mutta omiksi tarpeiksi 
jätettiin kuitenkin kaksikymmentä tynnöriä. Tuli nyt jy- 
vien kautta maksetuksi noin puolet veljesten maksettavas- 
ta; ja lupasi Viertolainen kuitata heidän velkansa kaiken, 
jos heittäisivät huhdan hänelle kerran kauralla viljeltäväk- 
si, antaisivat hänelle Jukolan metsästä hirret uuteen, uhke- 
aan riiheen, ja saattaisivat takaisin neljäkymmentä härjän- 
vuotaa. Ja veljekset suostuivat kauppaan. 

Niin olivat he pääsneet kiusallisesta seikasta, joka kui- 
tenkin olisi saattanut heidän aittaansa jyviä enemmin kuin 
tulevan talven tarpeiksi. Mutta toi se heille vielä tärkeäm- 
piäkin kohtauksia. Tuosta viljasta, noista pulskeista huh- 
tajyvistä lennähti Juhanin aatos viinanpolttoon ja kohta 
suostui hänen tuumiinsa myöskin Timo. Muut tuota yri- 
tystä alussa kyllä iskivät vastaan, mutta voittipa viimein 
Juhanin ja Timon tahto. Juhani lausuili, kuinka viinakin, 

jos sitä taidolla ja kohtuudella nauttii, on iloksi ja onnek- 
si, etenkin heille, kaarneenpoikasille synkeässä sydän- 
maassa. Ja kävivät he juoneen, rakensivat pienen kölsän 
sudentarhan ojankoon ja saattoivat sinne Jukolasta van- 
han viinapannun; sillä nahkapeitturilla itsellään ei ollut- 
kaan varoja viinankeittoon. Mutta nytpä Impivaaran ojal- 
ta savu suitsuilemaan taivahalle; ja runsaasti antoi keitto 
kirkasta viinaa. 

Rupesivat nyt veljekset huvittelemaan itsiänsä, nauk- 
kien päivät aamusta iltaan, ja heidän aikansa meni kuin 
virran juoksu. Ja kahden, kolmen päivän päästä jo kaikui 
heidän korvissaan lakkaamaton, humiseva soitto, kuin 
kaukaisen pasuunan ääni, ja iloisesti pyöri maailma ym- 
päri heidän silmissänsä. Paitasillaan he oljentelivat pirtis- 
sä, josta alati kuului hirveä meteli ja loiloitus, milloin taa- 
sen painimisen jytinä, milloin tappeluksenkin rähinä ja 
jyske. Silloinpa usein lennähti äkisti pirtin jykevä ovi auki 
ja kaappasi ulos mies miten jaksoi ja samoin hänen peräs- 
sänsä toinen, vilkkaisten kaikin voimin. Ympäri huoneen 
juostiin, ja kelkkui paita, lyhyt, neljäniitinen, ja vilahteli- 
vat ruskeat koivet. Niin kirmaistiin, kunnes iskettiin yh- 
teen tai kunnes muut veljekset riensivät väliin sovintoa ja 
rauhaa rakentamaan. Siitä astuttiin miehissä pirttiin taas, 
ryypättiin ystävyyden ryypyt ja laulettiin iloinen laulu, 
vallattomasti loiloteltiin. 

Lauri yksin ei liittynyt tuohon hummaukseen. Muistel- 
len hurjapäistä humalaansa Hiidenkivellä, oli hän tehnyt 
päätöksen jalon ja pyhän, ettei sinä ilmoisna ikänä laskisi 
huulillensa juovuttavaa juomaa; ja piti hän myös päätök- 
sensä. Nyt hän äänetönnä käyskeli metsissä, katsellen 
puitten vääriä, haeskellen kalupuita talon tarpeiksi. Ahke- 
rasti askarteli hän myös huhdassa loukkuinensa, ja usein- 

pa sieltä palasi hän, kantaen jänön poikaa pullistuneessa 
pussissansa. Tapahtui kerran, koska hän taasen asteli kat- 
somassa pyydyksiänsä, että hän loukussa näki erään rus- 
kean elävän. Tyytyväisenä lausui hän: »Jumalan kiitos 
että ketun sain!» mutta pian kuultiin jälleen hänen suus- 
tansa karhea, morahtava huuto: » Viertolan ruskea kissa 
ja saatana!» Niin hän huusi, viskasi kissan vihaisesti met- 
sään, viritti loukun ja läksi taasen kulkemaan satimillensa 
ja teerentarhoillensa. Niin vietti hän päivänsä metsien vii- 
leydessä, sill'aikaa kuin muut killisilmin peuhailivat paah- 
teisessa pirtissä. 

Lähestyi Mikkelinpäivä, ja miellytti veljeksiä viettää 
juhla oikein oivallisesti. Varustettiin kaupunkiin rauhalli- 
nen kuorma, jonka hinnalla piti ostettaman pöhnää juh- 
lan kunnioiksi: rommia, putelli-olutta, nahkiaisia, sillejä 
ja vehnäsiä. Tuima oli ratasten ympärillä miesten liike ja 
toimi raikkaana syyskuun aamuna. Siinä säkkejä nostel- 
tiin ja aseteltiin, köyttä kiskottiin ja vahvoja siansolmuja 
lyötiin. Kaikki tapahtui vallan keveästi, tapahtui tulisella 
vauhdilla; sillä jokainen heistä, jos siirrämme joukosta 
Laurin, oli kumonnut naamaansa huikean aamuryypyn. 
Pian seisoi kuorma valmiina pihalla, ja läksivät Simeoni ja 
Eero matkustamaan kohden Hämeenlinnaa, rattailla tyn- 
nöri rukiita ja kymmenen kannua viinaa, ja aisoissa vanha 
Valko. — Mutta pirtissä jatkettiin iloisesti pauhaavaa elä- 
mää, viinaa haarikasta keikautettiin, ja meni päivä päivän 
jäljessä. Meni jo viikko ja toistakin, mutta matkamiehiä 
kaupungista ei näkynyt, ei kuulunut, ja rupesivat veljet ar- 
velemaan asiaa sinne, tänne. Ja heidän näin arvellessaan 
koitti viimein kymmenes päivä, mutta aina samalla tietä- 
mättömyyden tiellä viipyivät Simeoni ja Eero. 

Aurinko nousi, ja korkeimmallaan kierteli pirtissä reu- 
huava ilo; ja voimakkaasti siellä lausuiltiin, koska kukin 
kerskaili voimiansa. Mutta äänetönnä kolkassaan istui 
Lauri ja veisteli visasta pyssyntukkia. Siellä voimakkaasti 
lausuiltiin. »Poika niinkuin nurkanpää!» »Töppöset tai- 
vasta kohden, koska mies lyö!» »Muistatteko, veljet, 
kuinka makeasti Kolistimen Antti sai tästä kämmenestä 
tuonne vasten leukaperää? Hän sai kuin mies, ja tanner 
soi ja taivas kimahti, kun kaatui salskea poika». Niin siel- 
lä kilvan haasteltiin, ja välimmiten taasen kumautettiin 
helmeilevää nestettä haarikasta. — Mutta nousi äkisti kii- 
vas kina Timon ja Juhanin välille, ja kovin siinä sydämys- 
tyi lopulta vanhin veli. Sillä Timo ei nyt ollenkaan mie- 
linyt antaa perään, vaan väitteli lujasti vastaan sananlas- 
kuilla, raamatun värssyillä ja pahoin ontuvilla vertauksil- 
la. Tuostapa Juhanin sappi paisui, hänen silmänsä säih- 
kyivät tulta, ja viimein, äkisti vaijeten, rynkäsi hän ylös 
kuin ärrytetty karhu kohden itsepintaista veljeänsä. Mutta 
pakenemaan Timo; juoksi ulos aholle poika paljain pai- 
doin, ja hänen jäljessänsä Juhani samoin puettuna. Muu- 
taman askeleen päähän kynnyksestä vainooja kuitenkin jo 
seisahtui, mutta Timo, luullen julmistuneen veljen olevan 
kantapäissä, juoksi vääntäin yhä eteenpäin pitkin kantois- 
ta ahoa. Ja nyt, arvaten vihamiehensä kynnet iskevän juu- 
ri niskaansa, aukaisi hän suunsa ja parahti karkealla ää- 
nellä, katsoen kankeasti taakseen. Mutta hänen silmänsä 
suurenivat, kun hän huomasi Juhanin seisovan hänestä 
kaukana, lähellä pirtin porrasta, kyhnien niskaansa ja kat- 
sellen kahta viheliäistä matkamiestä, jotka korven rannas- 
ta kihnustain lähenivät kohden pirttiä. Ulos riensivät 
muutkin, punoittain kuin saunanlöylyssä, riensivät raken- 
tamaan sovintoa riitaveljesten välille. Mutta pian kääntyi- 

vät kaikkein silmät kohden Simeonia ja Eeroa, jotka pala- 
sivat viimein matkaltansa, surkeassa tilassa. 

Valko, nyt ainoastaan luuna ja nahkana, asteli sano- 
mattoman vitkaan; tuollahan lerkkui hänen päänsä al- 
haalla etujalkain välissä, ja maata lakaisi murheellisesti 
riippuva huuli. Mutta viheliäinen oli myös miesten muoto. 
Lokaisilla kasvoilla ja vaatteilla istuivat he rattailla kuin 
kaksi varista sateessa. Simeonilta oli varastettu lakki, Ee- 
rolta sukat ja saappaat; rahoista oli jäljellä ainoastaan 
kuusi kopeekkaa, jotka Eeron tietämättä olivat jääneet 
hänen liivinsä taskuun, ja siinä myös löytyi yksi rikkimu- 
rentunut prenikka. Missä ja kuinka olivat he hävittäneet 
kuorman hinnan? Oli se Hämeenlinnassa menetetty vii- 
naan ja vehnäpulliin; ja näinpä nyt tyhjin kourin ja kovin 
pohmeloisina lähenivät he kotoansa. Vaiti, perin ällisty- 
neinä katselivat muut pirtin ovella tätä ilmestystä, ja Si- 
meoni ja Eero lukivat peloittavan tuomionsa heidän kat- 
sannoistaan. Ja harkitsipa Simeoni parhaaksi, kaapaista 
käpälämäkeen, niinkauan kuin vielä oli aikaa. Loiskaisi 
hän rattailta alas, heitti niin veljensä kuin hevosen ja ka- 
tosi korpeen. Samaa keinoa käyttää tuumiskeli myös Ee- 
rokin, mutta hän toivoi taitavansa poistaa puolestansa 
kaiken syyn ja seistä pian ihan viattomana veljestensä 
edessä. Niin hän mietiskeli ja päätti kulkea esiin. 

Tultuansa vihdoin pirttipihalle, otti hän päällensä kovin 
murheellisen muodon ja, tervehtimättä, sanaakaan mainit- 
sematta, astui hän alas ja rupesi päästämään Valkoa val- 
jaista. Mutta nyt tuli kiivas kysymys kuinka matka oli 
tehty ja mihin kuorman hinta oli hävitetty. Eero kertoi 
heille kaikki, muistuttaen että rahat olivat Simeonin hoi- 
dettavina; että Simeoni käski ja hänen nuoremman tuli to- 
tella; että Simeoni on vanhempi ja siis enemmin kokenut 

ja viisaampi kuin hän, nuori, ymmärtämätön poikanulik- 
ka. Niin hän itseänsä puolusti, mutta muut ymmärsivät 
hyvin, ettei hänkään ollut syytön, ja niinpä todisti myös 
hänen pohmeloinen muotonsa. Sentähden katsoivat he oi- 
keaksi rangaista häntä ja viipymättä. Iski nyt Tuomas hä- 
nen kaulukseensa, asetti hänen, keveästi kuin vauvan, 
ruomana alas tanterelle, mutta noukkasi Juhani tunkiolta 
karsitun havunoksan, jolla sivalteli muutaman kerran Ee- 
roa reiteen, löi tuimalla kädellä, ja pahasti marisi poika 
heidän allansa. Koska tämä oli tehty, viskasi Juhani vihai- 
sesti ruoskan kourastansa, lausuen: »suokoon Jumala, 
että kuritin sinua viimeisen kerran, ja saattakoon tämä 
saunoitus sinulle uuden sydämen! Se on toivoni, mutta 
pelkäänpä toivovani turhaan, sillä hyvä lapsi kurittaa itse 
itsensä, mutta paha ei kuristakaan parane». Niin lausui 
hän, astui äkeänä pirttiin, pyrkien ylös olkiselle vuoteel- 
lensa. Mutta mentyänsä uunin ohi, huomasi hän kissan, 
joka unisena istui kiukaalla, ja otti hän suuhunsa palan 
leipää, pureskeli sen pieneksi ja pisti purusen vanhalle 
Matille, joka kehräten ja rakoisilla silmillä nautitsi mitä 
oli saanut. Siitä, katsahtaen karmeasti aina, kiipesi hän 
ylös parvelle, hie-raisi kerran vatsaansa, kallistui oljille ja 
peitti itsensä lämpöisellä kaattuvalla. 

Mutta Eeron kuritusta oli Simeoni kamoten katsellut 
korven pimeydestä ja kuullut hänen huutonsa, ja hyvin 
hän tiesi, että hän itse olisi saanut vielä kovemman ran- 
gaistuksen vihaisilta veljiltänsä. Sentähden kiitti hän onne- 
ansa ollessaan nyt kuusien suojassa, siirtyi kauemmas 
ahon haamusta pois ja katosi metsien turvaavaan hel- 
maan. Mutta synkkä ja autio, kuin syksyn metsät hänen 
ympärillään, oli myös hänen sydämensä. Kauan hän asteli 
sammaleista korpea, asteli viimein kivistä, mustikanvar- 

tista maata, ja murheellisesti huokaili kellastunut koivisto 
käydessä kolkon tuulen. Mihin piti hänen vaeltaa metsien 
pyörryttävissä saleissa? Mihin piti paeta miehen, koska 
iloton ja pimeä oli elämä ja pimeä kuoleman yö? 

Mutta pihalla, lähellä pirtin ovea askartelivat veljekset, 
syöttäen suuruksella ja hieroen, sukien väsynyttä Valkoa. 
Vihaisena, viheljäisessä tilassansakin, istui Eero pirtin 
kynnyksellä, pureskellen hammasta, ja parvella makasi Ju- 
hani kaattuvan alla. Mutta koska Valko oli ruokottu ja 
laskettu laitumelle ja retelit asetetut vasten pirtin seinää, 
astuivat veljekset sisään, sydämen karvaudella muistellen 
turhaan varrottuja juhlatavaroita. Viimein astui myös 
Eero pirttiin äänetönnä ja kyräten kiukkuisesti. Silloin Ju- 
hani, kohottaen päätänsä peiton alta ja kurkistellen yli 
parven reunan, haastoi seuraavalla tavalla: » Vieläkö sinä 
kyräät, sonni? Etkö saanut kenties löylytystä ansion mu- 
kaan, jääräpässi? Peijakas! Jos olisimme oikein ansiosta 
sinulle antaneet, niin tuskinpa nyt kömppisit tuossa omil- 
la töppösilläs pirttiimme. Usko minua; ja kiitä onneasi, 
että pääsit näin helpolla hinnalla. Mutta toista vartokoon 
Simeoni. Ah! hän voidelkoon selkänsä karhun-ihralla, en- 
nenkuin rohkenee aukaista oveamme. Hän tarvitsee, tar- 
vitsee totisesti! Myydä viina, ja koska krouvari on sen oi- 
kein ehtinyt sekoittamaan peräloroksi, ostaa se takaisin 
moninkerroin kalliimpana, ja lioittaa sitten samaan sikuri- 
veteen ja tyyriisen, tyyriisen makuvariin ruissäkit aina vii- 
meiseen jyvään asti, sanalla sanoen: kaikki mitä rattailta 
heltii, menettää viinaan, siirappijuomaan, vehnäpulliin ja 
prenikoihin. Ah! ken olis sitä Simeonista luullut? Siinäkö 
oli hänen jumalisuutensa? Siinäkö monen hartaan ruko- 
uksen hedelmät? Mutta eihän tule meidän kuitenkaan 
tuostakaan hullummin ihmetellä. Onhan, pahasti kyllä, 

jumalisilla miehillä tavallisesti kiivas veto viinaan, varsin- 
kin ryypiskelemiseen kaapin-oven takana. Sen olen kai- 
kessa tyhmyydessäni tullut huomaitsemaan. Muistelkaam- 
mepas esimerkiksi Härkämäen isäntää, jota kutsutaan ja 
katsotaan hurskaaksi mieheksi; mutta sama pokko juuri 
käyskelee päivänsä täydessä vommassa, punoittaen kuin 
hiilistö aamusta iltaan. — Kas kun hän nyt lähtee ulos rai- 
tillensa kammaristaan postillan ja virsikirjan äärestä. En- 
siksipä tyyrätään tie kohden kaappia, ja siellä on tapahtu- 
va pieni konsti, pieni keikaushunööri. Ulos nyt astutaan, 
kohden tallia touvataan, ja renki, poloinen poika, tietää 
kuulevansa saarnan, joka kestää ja kelpaa. Mutta päättyy- 
hän viimein saarna pahankin papin, nariseehan vihdoin 
ovi, ja kylkimyyryä kohden omettaa marssii nyt ukko. Ja 
siellähän taas on piikarääsy tulisissa tauloissa, kun isäntä 
kukkopunaisena häntä oikein ripittää, ripittää, motkoit- 
taa ja kotkoittaa. Voi sinua äijä-könttiä! Noh, loppuuhan 
nälkävuosikin, astellaanhan ometasta tupaan. Mutta tuol- 
lapa vasta rähinä nousee, saarna tiuskeinta tiuskeampi 
emännän ja tyttären osaksi, kestävä tunnin tai kaksi. Tius- 
kaiseepa emäntäkin välimmiten vastaan, tiuskaisee ja är- 
jäisee, mutta vaiti on tyttönen ja tipahtelee raukan kyynel. 
Voi sinua jörriä! Mutta vihdoinpa kuitenkin tuntuu saar- 
namiehen kurkku käyvän kuivaksi ja karkeaksi, ja käy- 
däänpäs sitä kastamaan kammarin kaappiin; ja sitten taa- 
sen virsikirja kouraan ja laulamaan että pihtipielet vapi- 
see. Niin kuluu mieheltä päivä, kuluu viikko, kunnes hän 
sunnuntain-aamulla kömöittää tyttären kanssa kirkkoon, 
kömöittää noissa kääsyissänsä, patalakki päässä ja takin- 
kaulus korkealla kenossa. Siellä hän nyt istuu Herran 
temppelissä, suu mytyssä ja kulmakarvat kohotettuina 
ylös aina puoleen otsaan; siellä hän istuu, karautellen 

kurkkuansa ihan hurskasten tavalla, istuu juhlallisena, va- 
kaana ja totisena kuin vasta pulkittu sonni. Niin hän siellä 
kököittää kuin rajapyykki metsässä; mutta kas kun hän 
palaa kirkosta takaisin ja ehtii viimein kotonsa pihalle, 
niin tuiskuavalla vauhdillla, tultatuiskuavalla vauhdilla 
riennetään suoraan kohden kammarin kaappia taas; ja 
nytpä ukko »maistaa että pohja paistaa». Niin hartaasti 
naukkielee hän, jota kutsutaan maailman pylvääksi, niin 
kovassa kimmassa, niin kovassa kimmassa käyskelee tääl- 
lä herännyt mies. Ja samoinpa luulisin käyvän Simeonille 
myös, jos onni hänen pistäisi kerran Härkämäen puuken- 
kiin. — Tosin on parempi henki vuosien kuluessa tehnyt 
todenteolla ja ehtimiseen Simeonia kohtaan työtä, ehtimi- 
seen, sitä ei taida kieltää, vaikka hän usein on liikamää- 
riinkin pyristellyt sielunsa siipiä. Niin, niin, mutta mones- 
sa kohdassa on hän taasen pelkkä maailman lapsi, yhtä 
suuri syntisäkki kuin minä ja moni muukin, ja tekee temp- 
puja, missä ei auta muu kuin aika löylytys. Ja nytpä hän 
oikein peevelin teposet teki. Totellen perkeleen kuiskaus- 
ta, joi hän naamaansa kalliin kuorman eikä tuonut meille 
murenaakaan juhlahöystettä. Hmmh! hammastahan purra 
täytyy. No, no, hän saa vielä saparollensa, saa että pirtti 
roikkaa». Niin haasteli Juhani, kurkistellen parven reu- 
nalta alas; siitä vaipui hän takaisin vuoteellensa ja nukkui. 
Lepoon kaatuivat muutkin, ja makasivat he sikeästi aina 
seuraavaan aamuun. 

Mutta Simeonia ei kuulunut, ei usean yön ja päivän pe- 
rästäkään. Tuostahan veljille arvelua taasen, arvelua ja 
murhettakin, varsinkin koska Ferolta vihdoin kuulivat hä- 
nen oikean tilansa. Sillä koska parin, kolmen päivän ku- 
luttua Eeron äkeä mieli oli vähän lievinnyt, antoi hän mu- 
risten ilmi kuinka Simeonin laita oli heidän palatessaan 

kaupungista. Olipa hän useinkin haastellut joistakin pie- 
nistä, tuumankorkeista äijistä, jotka, niinkuin hän lausui- 
li, parveilivat tuhansittain hänen ympärillään. Niin kertoi- 
li muristen ja hiljaa Eero, mutta kertomus muutti Simeo- 
nia kohtaan veljesten mielen. Synkeällä sydämellä läksi 
Juhani etsimään kadonnutta veljeänsä, käyskeli avaralta 
ympäri metsiä, huudellen häntä nimeltä. Kohtasi hän 
erään mäen alla Taula-Matin, joka, kirves kourassa, etsis- 
keli kääpiä ja pakurimöhkäleitä, joilla jo olikin täyttänyt 
paitansa mahan ja poven. Matti kertoili, että hän mennee- 
nä yönä oli kuullut surkeata ääntä ja ruikutusta kaukaa 
metsistä; ja tämä ääni oli hänen mielestänsä muistuttanut 
Simeonin ääntä. Tästäpä kipeä pistos Juhanin sydämeen, 
ja hän kiirehti kotiansa, vuodattaen polttavia kyyneleitä 
veljensä onnettoman kohtalon tähden. Määrättiin nyt 
yleinen etsiminen ympäri metsiä. Jokaisen veljeksistä tuli 
lähteä ulos yksin ja eri suuntaa kohden, ja hänen, joka pa- 
kolaisen saavuttaisi, piti saattaa se kotia, astua ylös Impi- 
vaaran vuorelle ja, puhaltain koivutorvea, ilmoittaa asia 
muille. Toi nyt Eero torvensa kalpeasta pensastosta, koi- 
vutorvensa ankaran, kahden kyynärän pituisen ja kauas 
kuuluvan, ja upotti sen yöksi sudentarhan solisevaan 
ojaan. Sillä, tehty jo keväällä parhaana mäihän aikana, oli 
ämyri nyt kovin ravistunut ja kuiva. 

Varhain seuraavana aamuna läksivät he retkellensä. Im- 
pivaaran pirtti oli se piste, josta kuusi miestä kuin sädettä 
pyörässä kävi kaikkialle ulos. Alkoi nyt meteli, jossa huu- 
to nieli huudon ja kaiku kaikua ajeli äärettömien metsien 
helmassa. Mutta yhä kauemmas poistui pauhu ja valtai- 
sesti laajeni pyörö. Ja tämän pyörön sinä sait, jos seistes- 
säs Impivaaran harjulla ja kuullellessas huutoja etäällä 
ympärilläs, vedit viivan huudosta huutoon. Niin samosi- 

vat he kaikkialle, retkeilivät kukin suuntaansa kohden; ja 
ilma oli kirkas ja tyyni, lempeästi paistoi syyskuun aurin- 
ko. — Juhanipa, huudellen huikeasti, asteli ryskinällä mä- 
kiä ylös ja alas. Mutta eipä ehtinyt hänen korvaansa kai- 
vatun ääni; ja puolipäivä lähestyi. Viimein kuitenkin, kos- 
ka ei hänen kurkkunsa väsynyt, vaan lakkaamata pauhasi 
kuin vaskinen torvi, kuuli hän kummallisen, heikon ja kä- 
heän vastauksen. Ja ilmestyi ääni kuin kahden sammalei- 
sen kallion vinkalosta, muutaman korkean kuusen suojas- 
ta. Sinne kiirehti Juhani ja löysi kadotetun miehen, löysi 
hänen armoitettavassa tilassa. Kamoittavana haamuna, 
kädet ristissä, silmät pystyssä kuin ukulin silmät ja tukka 
ilmassa töyhtöisenä, istui hän tuuhean kuusen juurella. 
Siinä hän istui, huiskutellen ruumistansa, ja hänen suus- 
taan kuului hiljainen ja tärisevä virrennuotin hyräilys. Ju- 
hani rupesi häneltä kyselemään kuinka oli hänen laitansa, 
mutta saatuaan häneltä ainoastaan sekavia, kummallisia 
vastauksia, riensi hän viipymättä kotia tuon kalliin löy- 
tönsä kanssa. Ja kun hän viimein oli saattanut veljensä 
pirttiin ja teljinnyt oven hänen jälkeensä, astui hän kohta 
ylös vuorelle, kourassa mahtava torvi. Tyynenä, kaukai- 
suudessa sinertävänä kiertyi hänen ympärillään metsäi- 
nen, avara maailma, ja laskeuva aurinko lännen reunalta 
valeli kultaisella ruskollansa noita vanhoja, takkukarvai- 
sia kuusia vuoren harjanteella. Ja asetti Juhani huulillensa 
ankaran ämyrin, mutta ei tahtonut käydä; kuului pämpän 
ammoittavasta kidasta vaan muutama käheä pihaus. Pu- 
halsi hän kerran vielä, mutta ei kuitenkaan heltinyt hele- 
ätä ääntä. Silloin paisutti hän rintansa uudestaan, täytti 
sen ilmalla aina pohjaan asti, puhalsi kolmannen kerran, 
ja poskensa pullistuivat hirmuisesti, mutta nytpä koivu- 
torvi juhlallisella äänellä mylvähtikin ja kiljahti. Etäälle 

kohden kaikkia ilmoja kiiriskeli kaiku ja kohtapa kuului 
iloisia vastauksia idästä, lännestä, pohjosesta ja etelästä, 
kuului riutuen ja heikeästi sinimetsien ikuisen kaukaisesta 
hämärästä. — Meni tuota taasen hetki, meni kaksi ja kol- 
me, ja rupesivat veljet ilmaumaan kotonsa pihalle ja pihal- 
ta pirttiin yksi toisensa jälkeen. Viimein seisoivat he kaik- 
ki Simeonin ympärillä pirtissä, surkuttelevilla silmillä kat- 
sellen häntä, joka istui rahilla kuin huhkain ladon katolla 
ja pöllisteli totisena takaisin heitä vastaan. 

JUHANI. Simeoni veljemme! 

TUOMAS. Kuinka on laitas? 

TIMO. Tunnetkos minua? — Fi luotua sanaa. — Tunnet- 
kos minua? 

SIMEONI. Tunnen kyllä. 

TIMO. Kukas minä olen? 

SIMEONI. Hä Jukolan Timo. Niin, enkö ma häntä tun- 
tis? 

TIMO. Oikein! Minä olen Timo, sinun oma veljes. — 
Hätä ei ole vielä suurin suuri, pojat. 

SIMEONI. Suuri ja hirmuinen on päivä, joka lähestyy, ja 
sen nimi on hävityksen kauhistus. 

AAPO. Miksi ennustat niin? 

SIMEONI. Hän sanoi. 

JUHANI. Kuka? 

SIMEONI. Hän, hän, mun toverini matkalla. 

EERO. Ja minäkö? 

SIMEONI. Et sinä, vaan se hirmu, joka on minua johda- 
tellut. Oi veljet! teille taidan kertoa asioita, jotka kohotta- 
vat karvanne pystyyn kuin vihaisen karjun harjasrivi. 
Mutta antakaas minulle ensin pieni ryyppy sydämeni vah- 
visteeksi; ja olkoon tämä viimeinen ryyppy, jonka nielai- 
sen kurkustani alas. 

JUHANI. Otahan ryyppy, Jumalan luoma; katsos tässä, 
mun armas veljeni. 

SIMEONI. Suurkiitos! — Nytpä tahdon koettaa kertoa 
mitä olen nähnyt ja kuullut, kertoa varoitteeksi meille kai- 
kille. Kuulkaat: minä olen nähnyt hänen. 

JUHANI. Kenen ihmeen olet sinä nähnyt? 

SIMEONI. Itse päämestarin, itse Lusifeeruksen! 

AAPO. Hänen näit vain unissa tai mielenhoureessa, jon- 
ka saattoi matkaan väkevien ylellinen nautinto. 

SIMEONI. Hänen olen totisesti nähnyt. 

TIMO. Minkä muotoinen hän oli? 

SIMEONI. Kuin tyhmyys itse, mutta kas kun ketunhäntä 
keikahtelikin siellä takana. 

TIMO. Oliko hän suurikin? 

SIMEONI. Noin minun pituiseni, vaikka taisipa hän it- 
sensä muuttaa miksikä hän tahtoi. Ensiksi, kun hän ilmes- 
tyi, tuli hän tuulen puuskana kohinalla pensastoon, jossa 
istuin. Kuka se on? kysyin minä kiljaisten; »ystävä» hän 
vastasi, otti minua kädestä ja käski minua seuraamaan it- 
seänsä. Minä seurasin häntä, koska en uskaltanut kynsiä 
vastaan, vaan katsoin parhaaksi tehdä hänen tahtonsa. Ja 
nytpä vaelsimme yhdessä kauan pitkin ohdakkeista, kivis- 
tä tietä; ja muuttuipa hän milloin miksikin. Välistä hyppe- 
li hän edelläni pienenä, naukuvana kissanpoikasena, kat- 
sellen taakseen aivan tyhmästi ja minua vasten silmiä. Vä- 
listä taasen kohosi hän hirmuisen pitkäksi mieheksi, ulet- 
tui päänsä aina pilvien rajalle. Sieltä huusi hän minulle: 
»näetkös minun päätäni?» Minä, haastellen aina hänen 
mieliksensä, ihmettelin pituuttansa suuresti ja sanoin, että 
silmäni tuskin eroitti hänen haarojansakaan. Silloin veti 
hän suunsa suureen, riemulliseen nauruun ja katseli minua 
tarkasti. Sitten teki hän vielä monta muutakin temppua, ja 

talutti minun viimein ylös korkealle vuorelle; siellä ku- 
martui hän eteeni ja sanoi »astuppas selkääni». Minä kau- 
histuin, mutta en uskaltanut kynsiä vastaan, vaan kiipesin 
sievästi hänen niskaansa ylös. Kysyin häneltä kuitenkin: 
mihinkäs nyt mennään? hän vastasi: »ylöspäin mennään». 
Sitten rupesi hän kovin puhkaamaan, hikoomaan ja ruu- 
mistansa kiertelemään, ja minä poloinen hänen seljässänsä 
kiikahtelin sinne, tänne, ehtimiseen, ikäänkuin muutama 
päivä sitten Hämeenlinnan torilla marakatti koiran seljäs- 
sä. Mutta viimein puhkesi kaksi kirjavaa siipeä hänen har- 
tioistansa ulos ja muutaman kerran hän niitä heilautti, ja 
nytpä rupesimme vilkkaisemaan ylös korkeuteen, kohden 
kuuta, joka hohti meidän päällämme kuin vaski-ammeen 
pohja. Sinnepä sinkaistiin, ja pyörryttävään syvyyteen jäi 
meiltä matoinen maa. Ehdittiin tuosta viimein kuuhun, 
joka, niinkuin sokea-eno kertoili, on suuri, ympyrjäinen ja 
loistava kallio-saari ilmassa, ja näinpä siellä ihmeitä ja 
kummia, ihmeitä ja kummia! Ah, eihän voi niitä kertoa 
syntinen kieli! 

TUOMAS. Tee se voimiesi mukaan. 

JUHANI. Voimiesi mukaan, veljeni, vaikk'ei niinkuin 
vaatisi aineen ankaruus. 

SIMEONI. Koettaa tahdon. — Niin, kuuhun tultiin, ja vei 
minun saatana sen viimeiselle reunalle, korkealle kukku- 
lalle, jossa seisoi torni vielä korkeampi, rakettu nahasta, 
saapasnahasta. Ylös torniin me astuimme, hän edellä ja 
minä hänen jäljessään, ja kauanpa astelimme pitkin 
ympärivingertäviä rappuja. Lopulta seisoimme saapasnah- 
katornin viimeisessä huipussa, josta näin montakin maata 
ja merta, näin suuria kaupungeita ja ihmeellisiä rakennuk- 
sia kaukaisuudessa allamme. Rohkeninpa nyhkäistä saata- 
naa kylkeen, kysyen häneltä: mikä on tuo, joka näkyy 

tuolla allamme syvyydessä? Tiuskaisten ja katsahtaen 
karmeasti puoleeni vastasi hän: »sakramenttu, poika! mi- 
tä on minun tekemistä sinun kanssas? Mutta siellähän on 
maailma, josta läksimme. Katsele ja tutkistele». Niin hän 
sanoi, ja minä nyt, huoaten, rupesin visusti katselemaan ja 
tutkistelemaan; ja näinpä kaiken maailman piirin, näin 
Enklannin valtakunnan, Turkin-maan, Pariisin kaupungin 
ja Amerikan valtakunnan. Sitten näin minä Isonturkin 
nousevan ja kauheasti hävittävän kaikki; ja hänen jäljes- 
sään asteli se suuri sarvipää Mammona, ajellen ihmis- 
sukua maan-äärestä maan-ääreen kuin susi lammaslau- 
maa. Niin hän ajeli ja kaahasi, ja kuristi lopulta koko 
maailman ja Amerikan valtakunnan. Tämän näin ja 
kysyin taasen saatanalta, nyhkäisten häntä kylkeen: onko 
siis nyt hävitetty maailma, josta minä olin kotoisin? 
Tuikeasti vastasi hän: »sakramenttu, poika! mitä on 
minun tekemistä sinun kanssas? Mutta onhan tämä 
ennustus pian tapahtuvasta asiasta. Katsele ja tutkistele». 
Ja, huoaten syvään, minä katselin ja tutkistelin. Mutta 
uskalsinpa kysyä kerran vielä: koska on tämä tapahtuva? 
Pahasti rämähtäen vastasi hän taasen: »se tapahtuu juuri 
niin pian kuin nämät kaksi nahkaista torvea ilmestyy 
meille läpi seinän, juuri tähän etehemme». Ja nyt vihelsi 
hän kerran ja pitkään. Mutta ah jos kertoa voisin! 

JUHANI. Se tee, jos suinkin jaksat. Voi mitä ihmeitä ja 
kummia olet nähnyt! Tämä jotain ennustaa, ja kaiketi on 
tuhomme, Jumalan rangaistus tulossa päällemme, ellei 
juuri maailman loppu. Onkos tämä laitaa: käyskellä per- 
keleen kanssa kuussa? 

SIMEONI. Ja nahkatornissa! 

JUHANI. Nahkatornissa. Onkos tämä laitaa? 

TIMO. Saapasnahka-tornissa! 

JUHANI. Niin, saapasnahka-tornissa. Ah! Mutta kerro 
meille kaikki; sillä vaikka tunnenkin väristyksiä seljässäni, 
taitaa kuitenkin tämä louhiminen tehdä hyvääkin syntisel- 
le sydämelleni, joka on niin paatunut, niin jäykkä, että 
sattuu siihen tuskin muu kuin helvetin halkonuija tai tai- 
vaan tulivasara. Anna jyristä ja sataa, veljeni, anna sataa 
vaikka korppejooneja; sitähän me tarvitsemme. Niin, mitä 
tapahtui sitten? 

SIMEONI. Siis kuulkaat, kuulkaat! Kimeästi saatana vi- 
helsi, ja tulipas, niinkuin hän oli sanonut, kaksi nahka- 
piippua, kaksi hirmuista torvea touvaten läpi seinän. Ru- 
pesivat ne kauheasti huutamaan ja kiljumaan, kuin villityt 
jalopeurat, rupesivat ammentamaan kidoistansa savua, 
piin haisua ja tulikiven kaasua. Ja pian me kovin yski- 
mään, niin saatana kuin minäkin, yskimään, köhi- semään 
ja pitelemään korvistamme, koska ne kaksi peloittavaa 
pämppää möräsi. Ja yhä tuikkeni ääni, ja torni vapisi, 
ankara saapasnahka-torni vapisi ja kukistui viimein rys- 
keellä ja jytinällä, ja me tuossa seurasimme sen kaatuessa, 
kätkettyinä nahkaviilujen rykelmään. Mihin saatana 
joutui, sitä en tiedä, mutta ylisniskoin kuukuilin minä 
aina alaspäin, alas kalliolta, alas kuun viimeiseltä reunal- 
ta, ja rupesin nyt putoomaan maata kohden parin 
kyynärän leveällä nahan kappaleella. Mutta nahka, kuus- 
ta kotoisin ollen, kuuhun veti, minä taasen, maasta kotoi- 
sin, kohden maata vedin; niin sanottiin; ja koska ruumiini 
paino voitti nahkaviilun kohotuksen, niin kuljinpa alas- 
päin, vaikka vitkalleen, ikäänkuin purjehtien vanhan va- 
riksen seljässä. Onnekseni kaikki; sillä ilman tätä nahka- 
paattiani, ilmalaivaani, olisinpa pudonnut kuin rapasäkki 
mäskiksi maahan, koska en levännytkään enään saatanan 
siipien nojalla. Mutta hiljaa, hiljaa nyt seilailin kohden 

rakasta maakotoani taas, ja laskeuduin viimein erään 
kuusen juurelle lähelle paikkaa, josta olin lähtenyt saata- 
nan kanssa matkaan. Vielä pitelin kourissani nahkalevyä, 
johon nyt huomasin kirjoitetuksi punaisilla kirjaimilla 
seuraavalla tavalla: » Jukolan veljeksille tämä, ja terveisiä 
täysin kourin! Mutta koska ylhäällä pilven juuressa on 
näkyvä tulinen merkki, tai niinkuin liehkuva kotkanhän- 
tä, niin katso: loppu on läsnä hamaan siihen päivään 
saakka koska tämä tapahtuva on. Annettu saapasnahka- 
tornista melkein viimeisenä päivänä ja luultavasti vuotena 
totisesti ihan viimeisenä». Niin seisoi luettavana nahka- 
taulussa, jonka nyt hellitin kädestäni, ja taasen rupesi hän 
sinkoilemaan ylös kuuhun. — Siinä matkani synkeä ja to- 
tinen tosi. 

JUHANI. Ihmeellistä, merkillistä ja hirmuista yht'aikaa. 

TIMO. Mutta oletpa kuitenkin oppinut lukemaan näillä 
harharetkilläs. 

SIMEONI. Älä luule. Olenpa yhtä typerä kuin ennenkin. 

TIMO. Ehkä taidat konstin ja koukun. Koetappas; tässä 
on aapiskirjani. 

SIMEONI. Niin, mitä vielä. Onpa niinkuin katselisin rys- 
sän tai hebrean kieltä. Silloin hengen vaikutuksesta tiesin 
paljon, joka nyt on edessäni pimeää, ja olenpa jälleen 
sama ihmisraukka, sama syntinen, suuri syntinen. Ja pää- 
ni käy pyörään, sillä se päivä on tullut! Pääni käy pyö- 
rään, sillä silmäni ovat nähneet itse Lusifeeruksen. Ai, ai, 
kuinka karvainen se oli! 

JUHANI. Voi meitä poika-parkoja, voi! 

SIMEONI. Tuhannen kertaa voi! Pääni pyörii, pyörii! 
Minä olen nähnyt Lusifeeruksen. Se pyörii! 

JUHANI. Rukoile Jumalaa, veljeni, rukoile Jumalaa! 

SIMEONI. Rukoillaan kaikki yhdessä. — Minä olen näh- 
nyt Lusifeeruksen karvaisen voiman! — Rukoillaan kaikki! 

TIMO. No, jos niin tarvitaan. Miksi emme rukoilisi? 

JUHANI. Surkeatahan tämä on, ah, voi! 

TIMO. Älä itke, Juhani. 

JUHANI. Itkisinpä verta jos taitaisin; sillä olemmehan 
eläneet kuin Koirankuonolaiset, juoneet viinaa kuin 
Mahometit ja Turkkilaiset. Mutta nyt siitä tulkoon luku 
laulun perästä, elämä toisenmoinen, muutoin lankee pian 
päällemme taivaan hirmuinen viha kuin raskas Tunturin- 
vuori, ja painaa meidät helvettiin alas. Jaa, jaa, poikia on 
varoitettu ennustuksilla ja ihmeillä, ja vartokaamme 
pahinta peeveliä, ellemme ajoissa ota merkeistä vaaria. 

LAURI. Pahinta kyllä meidän vartoa tulee; sillä onpa mi- 
nullakin jotain kerrottavaa. Kuulkaat! Koska, teidän heit- 
täissänne kiekkoa aholla, käyskelin metsässä, haeskelin 
kalupuita talon tarpeeksi, näin minä ihmeellistä unta, 
ma'atessani tuolla kankaalla. Katselinpa niinkuin korkean 
hongan latvasta kuinka hurjasti löitte kurraa täällä aholla 
pitkin tuoreita härjänvuotia. Ja arvatkaas kenen kanssa. 
Veikkoset, oman, kiivaan provastimme kanssa läimäytte- 
litte. Mutta kuinkas kävi? Huomasi viimein provasti, ettei 
kiekko ollutkaan tavallinen kiekko, vaan punakantinen 
aapiskirja. Siitä suuttui hän hirveästi ja, heiluttaen miekal- 
lansa, huusi korkealla äänellä: »iijaa, iijaa!» Ja kohta lä- 
hestyi peloittava hirmumyrsky, joka teidät viskasi ruume- 
nina ylös ilmaan tuulien haltuun. Niin uneksuin, ja jota- 
kin merkitsee tämä uni. 

JUHANI. Merkitsee totisesti, ennustaa meille tässä jotain 
helvetin polskaa; sitä ei tarvitse epäillä. Kahdelta haaralta 
on meitä varoitettu, ja ellemme nyt ota vaaria, niin tulta, 

pikiä ja pieniä kiviä vielä sataa päällemme, kuin tapahtui 
ennen Sodoman ja Gomorran kaupungeille. 

AAPO. Olkaamme kuitenkin liioin kauhistumatta. 

Tuomas. En vissiin päätä kuinka on, mutta kaikki mitä 
Simeoni on nähnyt, on kenties kotoisin pohmeloisen ai- 
vosta vaan. 

JUHANI. Mitäs puhut, mies? Teetkö tyhjäksi taivaan tär- 
keää tointa? 

TIMO. Älä haastele vastoin Jumalan töitä ja ihmeitä. 

SIMEONI. Ah! kuussa olen käynyt ja nähnyt Lusifeeruk- 
sen, josta sieluni on nyt peloissansa kovin. Voi minua, ja 
voi meitä kaikkia! 

TUOMAS. Surkeus suuri! Mutta ota vielä yksi ryyppy ja 
mene sitten ma'ata. 

SIMEONI. Niin, mitähän tuo tekis? 

TIMO. Ei ole viinaa enään. 

TUOMAS. Se on ero asiassa. 

SIMEONI. Kiitos Herran, että loppui se kerran, se viina- 
myrkky. Ja älköön nyt enään tulko huulilleni pisaraakaan 
tätä juomaa, sen lupaan ja vannon. 

JUHANI. Kirottu olkoon tämä helvetinsahti. 

TIMO. Vähän pahastipa teimme, kun rupesimme keitte- 
lemään tätä juoma-ainetta. 

AAPO. Kenen tahdosta tapahtui tämä? Vastatkaat mi- 
nua, Juhani ja Timo. 

JUHANI. Onpa viina sinullenkin maistanut, veljeni, on 
tosin. Ja toiseksi, niin tehty on tehty, eikä saata sitä enään 
takaisin ruikutus ja marina. Niin, niin, mikä on mennyt, 
se on suden suussa; mutta olkoon tästälähin toinen laki. — 
Nyt ojalle! Ja kirvespohjallani nuijin tuhanteen myttyyn 
tuon pahalaisen vaskihärjän, tuon kirotun viinapannun, ja 
kölsän hajotan kuin harakan-pesän. 

SIMEONI. Tee se, veljeni, ja taivas riemuitsee. 

JUHANI. Minä teen sen. 

AAPO. Miksi hävittäisimme kaluja ja kappaleita, joita 
taidamme kunniallisesti myydä? 

JUHANI. Mutta katsos tätä paikkaa: mies, jolle myisin 
pannuni, mitä rakentelis hän sillä, minkälaista terveyden 
vettä? Samaa sorttia, samaa sorttia, samaa helvetin asian- 
ajajaa, joka on ja syösnyt meidät itse aina kadotuksen 
partaalle, ja samaan kurjuuteen saattaisin myös monen 
muun tämän pannuni kautta. Mutta siitä synnistä tahdon 
olla kaukana, tullessani viimein Herran tuomiolle. — Niin, 
nyt pannu myttyyn ja kölsä nurin! 

AAPO. Myykäämme se kruunulle, joka mynttää siitä ra- 
hoja. 

JUHANI. Kyllä siitä klopoja heltii vaikka sen myttyynkin 
mynttään. Tässä on kirveeni; ota kirvees sinä myös, Timo, 
ja käy kanssani sudentarhaan. Mutta huomenna, koska 
on sunnuntai, lähdemme kirkkoon. Kirkkoon lähdemme, 
konttien rukoilemaan tuon kurjan, ainoan ja kuolematto- 
man sielumme edestä, joka on jo kyllä tarpeellista. Kirk- 
koon joka mies, muutoin meitä saatana leivoittaa. — Su- 
dentarhaan, Timo! 

Alas ojalle nyt astuivat Juhani ja Timo, runtoivat pian 
viinapannun ihan muodottomaksi kappaleeksi ja hävitti- 
vät kölsän. Mutta yön lepäsivät he syvimmässä unessa, 
heräsivät varhain seuraavana aamuna ja rupesivat itsiänsä 
varustelemaan kirkkoon. Läksivät he matkaan: Aapolla 
kainalossa heidän isänsä vanha virsikirja, Simeonilla 
» Huutava-ääni», mutta, punakansinen aapiainen kouras- 
sa, astelivat Juhani ja Timo. Ja kulkeissansa haastelivat he 
seuraavalla tavalla. 

SIMEONI. Kas, jota lähemmäs Herran temppeliä astun, 
niin tyyntyypä mieleni myrsky yhä enemmin ja enemmin 
ja sydämeni vilvoittuu. Ah! hurskasten retkillähän käyske- 
lee viisas mies, mutta synnin loassa täällä rypee tyhmyys 
ja sokeus. Voi! koska taakseni katsahdan, niin hirveäksi 
helvetiksi, jonka ympäri viinan siniset liekit kiertelee, ku- 
vastuu mieleeni tuo onneton kaupunkimatka. 

TIMO. Sentähden älä, veljeni, tee enään koskaan niin. 
Minä rukoilen sinua. Onkos tämä laitaa? Pinnata naa- 
maansa kallista trahtööri-viinaa yöt ja päivät, yöt ja päi- 
vät, ja juoda vielä makuvaria kuin suuret herrat. No, noh, 
tämä älköön olko nuhde, vaan veljellinen varoitus. 

SIMEONI. Minä pahoin tein, ja pahoin teimme kaikki, 
käydessämme viinan keittoon ja naukkimiseen. Mutta 
nyt, päättäkäämme yhteisesti heittää ainiaaksi tämä juo- 
ma, joka eläimeksi muuttaa ihmislapsen. 

JUHANI. Vallan siaksi, vieläpä alhaisemmaksikin röhkie- 
levää harjasniskaa saattaa se aina miehensä lopulta. Sen- 
tähden tässä nyt puristamme viinan kanssa lujasti jäähy- 
väiskättä ja pyydämme hänen lähtemään meistä kuuksi 
päiväksi Herran nimeen. Niin Aapo, nyt kerro meille tari- 
na siasta lammikossa, jonka kerran kuulimme sokea-enon 
suusta; kerro se meille tässä käydessämme. 

AAPO. Teen sen mielistikin. Oi! antakoon se meille aina 
tuikeamman inhon tuota tuomittua metelivettä kohtaan. 

Juttelipa Aapo heille seuraavan: 

Oli sunnuntai-aamu; lokalammikossa kesä-auringon 
hohteessa röhöitteli sika, katsellen kansaa, joka kulki hä- 
nen ohitsensa kirkkoon. Kadehtivalla, kivistävällä sydä- 
mellä katseli se ihmisen jaloa, kaunista muotoa, muistel- 
len omaa harjastettua haamuansa. Vieläpä säteili muuta- 
man ohikäyvän otsalta niin ankara loiste, että sian katsan- 

to siitä hämmästyen ammahti takaisin; ja kovin se oli vi- 
hoissaan Jumalalle, joka ei myös häntä ollut ihmiseksi 
luonut. Koska se viimein oli kylliksi nupisnut ja närisnyt, 
oikaisi se koipensa, ummisti pienet kyynysilmänsä ja nuk- 
kui. Mutta koska se hetken päästä heräsi, makasi sen vie- 
ressä kumppani, eräs juomari, joka päissään oli kiirahta- 
nut lammikkoon alas, ja oli nyt tukahtumaisillaan lokaan. 
Sika huomasi hänen vaaransa, armahti häntä ja, iskien to- 
rahampaansa miehen kaulukseen, kiskoi hänen ylös kui- 
valle maalle. Mutta tuon armotyön tehtyänsä, se katseli 
miestä hetken, irvisti pahasti ja lausui: »sinä kurja mies, 
onhan muotos niin ruma, etten kauemmin ilkene katsel- 
la». Niin sika lausui, läksi hänestä röhkien pois ja rupesi 
tonkimaan maata. 

JUHANI. Oivallinen tarina. — Mutta tuota kohden ilmaa 
on Jukolan talo, ja hyvä että tiemme kulkee kaukaa sen 
ohi; sillä musertuispa sydämemme nähdessämme entisen 
kodon. Hyvä myös, että jää meistä kauas Toukolan kylä 
ja vihatoverimme siellä. Kas kun pelkään että, jos heitä 
kohtaisimme ja he näyttäisivät meille pienenkin irvistyk- 
sen, minä kohta karkaisin heidän kurkkuunsa kuin kissa. 
Enpä ole vielä unohtanut löylytystä, jonka heiltä sain, 
enkä lupaustani hirveästä kostosta. 

TUOMAS. Fi ole mennyt minunkaan muistostani kaksi 
asiaa. 

SIMEONI. Meidän tulee anteeksi antaa ja unohtaa. 

JUHANI. Olkoon menneeksi: jos nöyrtyvät he ja tulevat 
minulta anteeksi rukoilemaan, todistaen pahoin tehneen- 
sä, silloin kernaastikin unohdan kaikki, likistänpä heidän 
kanssaan vielä käpälääkin, silmät kyyneleissä. Mutta niin- 
kauan kuin eivät mieli taipua tähän, vaan päinvastoin mi- 

nua hammastavat lakkaamatta, niin purenpa hammasta 
minäkin, puren että kipenöitsee. 

Näin haastellessaan keskenänsä, lähestyivät he Tammis- 
ton taloa. Siinä seisoi pihalla paljon kansaa, miehiä ja nai- 
sia, ja kauas kuului eräs ääni, joka räknäili: »ensimmäi- 
nen, toinen, kolmas kerta», ja kyseli: »eikös kukaan 
enemmin lisää?» Oli se ryöstöhuuto-kauppa, jota itse ni- 
mismies käytteli, istuen lähellä porrasta pienen pöydän 
ääressä ja kirjoitellen kirjaansa ostajien nimet ja tavarojen 
hinnat; ja oli nyt par'aikaa menemässä talon ammuva kar- 
ja. Kovin kummastuen seisoivat veljekset, arvellen miksi 
sunnuntaina tällaista tointa käytettiin. Mutta olivatpa he 
erehtyneet lukiessaan viikkonsa päiviä Impivaaran sydän- 
maassa humalan humussa, joka vauhdilla vie eteenpäin 
miehen ajan. Maanantai ja puhdas arkio oli tämä päivä, 
jota veljekset olivat pitäneet sunnuntaina ja jona olivat 
lähteneet astelemaan kirkkoon, kirjat kourissa. 

Katselivat he ympärillensä, nähdäkseen Kyöstiä, uskol- 
lista ystäväänsä. Mutta hän ei ollut tässä, hän käyskeli 
kaukana pellolla, käyskeli tuijoitellen totisesti maahan ja 
mietiskellen itseksensä. Kysyipä viimein Juhani muutamal- 
ta mieheltä, joka seisoi heitä lähinnä, kuinka yhteistä huu- 
tokauppaa uskallettiin pitää sunnuntaina, Herran pyhänä 
sapattina. Kulovalkeana silloin nauru ja tirskuna juoksi 
miehestä mieheen ympäri kaiken kansan, ja nytpä arvasi- 
vat veljekset asian oikean laidan. Ällistyneinä, äänettömi- 
nä ja punehtuen seisoivat he kauan, kuullellen ihmisten 
naurua ja pilkkaa. Läheni heitä myös joukko Toukolan 
poikia, kysyivät heiltä ivaten Impivaaran uudesta uskosta, 
sen kalenterista ja miksi kutsuttiin heidän almanakassaan 
tämä viikon kahdeksas päivä. Tuota kuultelivat veljekset, 
ja äkisti loimahti heidän vihansa tuimaan tuleen, ja myrs- 

ky oli valloillansa. Kuin irtipäästetyt kahlekoirat karkasi- 
vat he kiljunalla Toukolaisten päälle, ja peloittava tappe- 
lus nousi nyt Tammiston pihalla. 

Simeoni ei tuohon leikkiin mielinyt sekaantua, vaan oli 
hänen haltuunsa heitetty kaikkein kirjat, joita hän lujasti 
hallitsi kourissansa ja katseli tuskallisella muodolla, sur- 
keasti levottomalla silmällä tuiman taistelon vaiheita. 
Mutta nähtyänsä Aapon kovassa ahdistuksessa kolmen 
rotevan Toukolaisen kourissa, nähtyänsä kipeällä sydä- 
mellä kuinka kurja veljensä kelmeni ja kuinka hänen kat- 
santonsa jo tuijoitteli tynsästi kohden puitten latvoja, kun 
iskuja, säkenöitseviä iskuja sateli joka haaralta, silloin 
asetti Simeoni kirjat kädestänsä kivelle siihen lähelle, kii- 
rehti auttamaan Aapoa ja katosi pian tappeluksen hurjiin 
laineisiin. 

Toimitusmies ensin kyllä koetti estää tämän vihaisen 
tulvan paisumista, mutta huomaittuaan ei tässä mitään 
voivansa matkaansaattaa, siirtyi hän ajoissa syrjään ja 
katseli ihmeeksensä veljesten ääretöntä voimaa. Ja voimaa 
niin väkivaltaista, sen käytännössä niin tuulispään tapais- 
ta vauhtia eivät olleet veljekset ennen koskaan vielä osoit- 
taneet. Kauan ja salassa kytevä kostontunne sai vihdoin 
tuulta, ja kasvoi siitä tulinen, kauhistava myrsky; ja verra- 
ton oli hälinä ja pauhu. Kalveina ja vapisevina pakenivat 
naiset taistelopaikasta, mikä sylissään kantaen, mikä ta- 
luttaen kädestä pientä, peljästynyttä lapsukaista. Virna- 
päisinä talon naudat, niin uhkea sonni kuin vakavat leh- 
mät, juoksivat tuonne, tänne, ja ympäri kaikui huuto, 
möry ja poru, kun Jukolan veljekset löivät ja kun Touko- 
laiset löivät heitä vastaan, Toukolaiset ja heidän monta 
ystäväänsä. Juhani, purren hammasta ja vallan tuhankar- 
vaisena kasvoiltansa, huhtoi voimallisesti vihamiestensä 

joukkoon, huhtoi oikealle, vasemmalle, ja leukansa lon- 
gahteli vihan kiukusta. Mutta kuin kallio, niin rynkäsi 
esiin harteva Tuomas, ja mihin raskas nyrkkinsä iski, sii- 
hen kaatui aina mies, kaatui kaksikin yhdellä iskulla. 
Nähtiin siinä tapahtuvan, että kun hän yhtä löi, tämä kaa- 
tui vauhdilla niin tuimalla, jotta kaatuessaan toisenkin 
miehen kumosi, joka seisoi hänen vieressänsä. Timo läi- 
mäytteli kuin uros hirsistössä läimäyttelee kirveellänsä; ja 
kauas kuumoittivat hänen ruskeat, karheat, vihasta hoh- 
tavat poskensa. Miehenvastusta ei puuttunut Feroltakaan 
tässä kahakassa. Muiden jalkoihin hän tosin kiirahteli 
usein, mutta ainapa hän jälleen pian pinnisteli itsensä ylös 
miesröykkiön alta, ja iskuja lenteli hänestä taasen kuin 
ampauksia ympäripyörivästä raketista. Hurjimmin kaikis- 
ta riehui Lauri; hän löi ja temmelsi kalveana kuin mur- 
han-enkeli, ja kaikki hänen edestänsä pakeni tai murtui. 

Kauhistuen katselivat ihmiset tätä kamppausta. Kaik- 
kialla näkyi kamoittavan kalveita kasvoja, hirveästi huo- 
kuvia sieraimia, tuolla verisiä naamoja, täällä multaisia 
kuonoja. Katso vihan synkeätä liekkiä heidän silmissään, 
joka rynkää vaan kiukkunsa maalia kohden, huolimatta 
vaikka sataisi vastaan tulta ja tulikiveä. Tämän kaiken he 
näkivät, ja kuulivat parinan ja ähellyksen niin hirmuisen 
kuin susijoukon murhaavasti tapellessa syys-yön pimeässä 
metsässä. 

Niin oteltiin Tammiston pihalla, ja tuimemmaksi yhä 
vaan ottelo kiihtyi. Makasi jo tuolla mies, makasi jo tääl- 
läkin, vuodattaen verta hietaiselle tanterelle. Maata jo 
kasteli veljestenkin mustanpunainen veri; sillä Toukolaiset 
jo iskeilivät puukoillansa; mutta puukkoja ei nyt riippu- 
nutkaan veljesten vöillä, koska he olivat retkellä pyhään 
temppeliin. Nyt, koska he huomasivat kuuman verensä 

juoksevan, sieppasivat he teloja mäeltä aseiksensa, teloja, 
karankoja, tai mursivat seipäitä lähimmistä aidoista ja 
karkasivat villittyinä päin; pian kuitenkin kohtasivat he 
samankaltaisia aseita vihollistensakin puolelta; ja rupesi- 
vat nyt seipäät ja kanget räiskynällä loiskeilemaan ympäri 
miesten päitä. Ja näyttipä aina vielä epätietoiseksi ken täs- 
sä voittaisi, ken taipuisi tappiolle. Veljekset vaikka he ja- 
lostikin taistelivat, taistelivat kuitenkin monilukuisen vi- 
hollisen kanssa; ja ankarasti, vimmatusti lyötiin heitä vas- 
taan. 

Mutta lähestyi silloin tappelukenttää mies, joka heti 
saattoi vaa'an painumaan Jukolaisten puolelle. Lähestyi 
pellolta, juosten, karaten ja pahasti mölisten, Tammiston 
juureva Kyösti. Jykevä seiväs kourassa, hän kirmasi esiin 
kauhistuksen harmaankalveana haamuna, tukka pyrstönä 
pystyssä kuin peikon; ja iski hän kuin leimaus Toukolais- 
ten selkään, saattaen häiriön heidän joukkoonsa, mutta 
veljesten into kiihtyi. Mölisten ja pyöritellen silmiänsä löi 
hän peloittavasti, löi kuin mieletön, hullu mies; pieksivät 
taasen veljekset toiselta puolelta, pieksivät kahdenkertai- 
sesti, ja hurjasti pakenivat viholliset viimein, ne, joita ei 
vielä seiväs ollut maahan kaatanut. 

Pois nyt riensivät veljeksetkin, läksivät juoksemaan 
kohden kotoansa, huutain Kyöstiä seuraansa. Mutta 
Kyösti ei kuullut heidän käskyänsä, vaan pihalla raivosi 
hän lakkaamatta, kirkkui, ärhenteli, ja kamoittava oli hä- 
nen muotonsa. Mutta veljekset kiitivät jo kujan kuivalla, 
savuavalla tiellä; ja koska he ehtivät pienelle sillalle pelto- 
jen välissä, kuulivat he jäljessään Kyöstin äänen. He sei- 
sahtuivat, katsoen taakseen, ja näkivät hurjan miehen, sei- 
väs olalla, heitä lähestyvän juosten, mölisten ja heilutellen 
kättänsä ilmassa; ja pian seisoi heidän edessään hirmuinen 

Kyösti. Hän hikoili, puuskutti ja uhosta ja vimmasta tui- 
joittelivat ristiin hänen harreat silmänsä. Et ymmärtänyt 
hänen sekamelskaista puhettansa, jossa usein kuului kor- 
kea ja kestävä huuto: »älämölöö, ai älämölöö!» Veljekset 
rukoilivat häntä käymään heidän kanssansa Impivaaraan 
eikä lähtemään takaisin tuonne susien kitaan, mutta hän 
seisoi yhä vaan paikallansa, jupisten itsekseen ja tuijoitel- 
len. Äkistipä katsahti hän kiivaasti veljeksiin ja lausui: 
»menkäät kotia nyt!» niin lausui hän ja kääntyi heistä 
pois. Ympäri kääntyivät myös veljekset ja siirtyivät vasta- 
päiseen suuntaan. Mutta hetken päästä kaikui kerran vie- 
lä Kyöstin sakea ääni, ja veljekset, katsoen taakseen, näki- 
vät miehen seisovan kujalla, ravistellen kättänsä ja pää- 
tänsä, ja kuulivat hänen taasen huutavan korkealla äänel- 
lä: »menkää kotia nyt!» Siitä riensi hän pois samaa tietä, 
jota oli tullut, ja pois metsäpirttiinsä riensivät myös vel- 
jekset, monella heistä päässä korkea kuhmo ja käsivarres- 
sa vertatihuva haava. Katsoen kankeasti eteensä astelivat 
he tuimalla vauhdilla, aatoksissaan kuoleman jäädyttävä 
synkeys. — Niin loppui tappelus Tammiston kartanolla, 
josta moni kannettiin pyörtyneenä pois, ja moni oli saanut 
haavan, joka ainiaaksi hänen merkitsi. 

Yhdestoista luku 


On ilta samana päivänä, jona niin kiukkuisesti Tammis- 
tossa oteltiin. Pirtissään istuvat veljekset, he ovat voidel- 
leet ja sitoneet haavojansa niinkuin parhaiten on käynyt. 
He istuvat, sydämissä pimeä, ijankaikkinen yö, ja alas 
permantoon on teroitettu heidän katsantonsa, vimmaa 
täynnä. He muistelevat mitä ovat tehneet, tietävät mikä 
rangaistus heitä uhkaa; he mietiskelevät onnetonta, toivo- 
tonta tilaansa, ja peloittava on äänettömyys huoneessa. 
Viimeinpä kuitenkin saattoi Simeoni matkaan seuraavan 
kanssapuheen. 

SIMEONI. Veljet, veljet! sanokaat yksi sana. Mitä on 
meidän tekeminen päästäksemme kruunun kynsistä. 

AAPO. Ah! ei ole meillä enään pelastuksen keinoa tästä 
ahdingosta, ei tämän taivaan alla. 

JUHANI. Kiikissä olemme, kiikissä! Kaikki on mennyt, 
kaikki onni ja toivo! 

TUOMAS. Peijakas meidät perii, perii ilman armoa; siis 
ottakaamme, silmät ummessa, vastaan mitä olemme an- 
sainneet. Kruunun käskyläistä häiritsimme keskellä tulista 
tointansa, ja tämä paikka on kova; miehiä löimme kenties 
raajarikoiksi, joka paikka on vieläkin kovempi. Noh, 
ehkä nykäisimme vielä joltain henki-kultaisenkin pois, ja 
sittenpä kaikki hyvä; tallella olemme ja syömme kruunun 
surutonta leipää. 

SIMEONI. Voi meitä poloisia poikia! 

TIMO. Poloisia Jukolan poikia! Ja seitsemän kappaletta! 
Mitäs tehdään nyt? 

LAURI. Kyllä tiedän mitä teen. 

JUHANI. Minä myös. Veitsi kurkkuun joka miehen! 

TIMO. Älä helsingissä! 

JUHANI. Puukkoni, kirkasteräinen puukkoni! Verta las- 
ken että lainehtii! 

AAPO. Juhani! 

JUHANI. Juoskoon yhdeksi ainoaksi lammikoksi veri 
seitsemästä miehestä ja uppoutkaamme sitten yhdessä pu- 
naiseen mereen, kuin upposi ennen koko vanhantestamen- 
tin kansa! Missä on visapäinen puukkoni, kaiken, kaiken 
sovintomies? 

AAPO. Malta mieles! 

JUHANI. Pois tieltäni sinä ja pois tämä kirottu elämä! 
Puukko! 

SIMEONI. Hillitkäämme häntä! 

AAPO. Tänne, veljet! 

JUHANI. Pois tieltä! 

TUOMAS. Koreasti, poika. 

JUHANI. Hellitä, Tuomas veljeni! 

TUOMAS. Sinä istut koreasti! 

JUHANI. Mitä maksaa nyt enään koreus, kun kaikki on 
mennyt? Mielitkö ottaa koreasti vastaan neljäkymmentä 
paria tuoreita raippavitsoja? 

TUOMAS. En mieli. 

JUHANI. Mutta mitä? 

TUOMAS. Menen hirteen, mutta sitten vasta. 

JUHANI. Tehkäämme paikalla se, joka kerran on teh- 
tävä. 

TUOMAS. Tuumikaamme. 

JUHANI. Hahaa! kaikki on turha. 

TUOMAS. Ehk’ei juuri vielä! 

JUHANI. Lain hansikat vartoo meitä. 

SIMEONI. Suomesta pois, paimeniksi Inkerinmaalle! 

TIMO. Tai portinvartijoiksi Pietarin kaupunkiin. 

AAPO. Kovin vähäpätöiset keinot. 

EERO. Merelle vesiä viiltämään kuin uhkea enomme en- 
nen! Jos siirrymme kerran Suomen rannalta, olemme 
kruunun kourista vapaat, ja koetamme kohden Engels- 
mannia; hänenpä laivansa mastossa maksaa mies. 

AAPO. Sitä neuvoa käskee vähän perustella. 

TUOMAS. Olispa tuo ehkä jotain, mutta muistakaat: en- 
nenkuin ehdimme Suomen rantaan, niin onpa kaiketi kou- 
rissamme kruunun kihlakalut. 

TIMO. Ohhoo! jos heltimmekin eheillä nahoilla Suomes- 
ta, niin koskapa olisimme Enklannissa? Onpa sinne mil- 
juunia ja tuhannen miljuuniakin peninkulmia. Ohhoo! 

AAPO. Mutta kuulkaas sananen: Ruvetkaamme suden 
omaksi kansaksi, niin vähänpä tarvitsee meidän peljätä 
hänen hampaitansa. Sotaväkeen marssikaamme värvinkiä 
ottamaan muutamaksi vuodeksi. Ah! tämä keino on jyr- 
keä, mutta ehkä paras tässä kilakassa. Niin, lähtekäämme 
Heinolan kuuluisaan ja hirveän suureen pataljooniin, joka 
Parolan nummella kesäkaudet äkseeraa ja rikeeraa. Tätä 
pykälää voimme harkita, muistaen, että kruunu pitää poi- 
kiensa puolta. 

JUHANI. Minä pelkään, että, veli veikkoseni, keksit nyt 
oikean keinon. Kasarmi on pelastanut kiikistä monta hur- 
japäätä poikaa ennenkin. Muistelkaamme esimerkiksi Ka- 
rilan renkiä, jolle, suurikelmille, kerran pisti päähän rop- 
sia isäntäänsä vähän selkään, ja siitäpä olis käynyt pojalle 
pahoin, mutta kas kun oli junkkarilla äkkipikaan niskassa 

harmaa takki, ja tämähän pelasti miehensä. — Olkoon 
menneeksi! Kohden kasarmia marssikaamme! Sotaan 
kuoli isämme setä, Kyrön sotaan, jossa viissyltäinen hirsi 
veressä uiskenteli; sotaan kuoli myös oma setämme, kaa- 
tui meren rannalle Pohjanmaalla; niin on tässä käynyt 
monen muun sekä heimolaisen että naapurin, ja samoin 
taidamme kaatua mekin, kaatua hurskaina sankareina. 
Kuolemassa on parempi, taivaassa on parempi olla kuin 
täällä ihmispetojen keskellä. Täytyy itkeä. Niin, siellä on 
parempi kuin täällä. Oojah! paljon parempi. 

TUOMAS. Veljeni, näin saatat meidät kaikki puserta- 
maan kyyneleitä. 

SIMEONI. Herra, katso puoleemme ja anna armos aurin- 
gon paistaa! 

Niin loppui heidän kanssapuheensa itkuun, yleiseen, 
hyrskyvään itkuun; kuivana ei pysynyt yhdenkään veljen 
silmä. — Mutta ilta pimeni, yö tuli, ja kaikki vaipuivat he 
lopulta itkusta syvään uneen. — Seuraavana päivänä tuu- 
miskelivat he vielä, aprikoitsivat hiessäpäin mikä keino 
heidät parhaiten pelastaisi; ja tarkasti vartioitsi heidän sil- 
mänsä ulkona pirtin ympärillä, huomatakseen jo matkan- 
päästä jos lähestyisi heitä kruununvoimia. Niin he tähtäi- 
livät ja tuumiskelivat; ja kasarmi, vaikka kyllä kamoitta- 
va, näkyi heistä kuitenkin parhaaksi turvapaikaksi. Sen- 
tähden päättivät he lähteä miehissä matkalle kohden Hei- 
nolaa ja ottaa värvinkiä kuudeksi vuodeksi. Ja koska taa- 
sen toinen päivä nousi, alkoivat he pitkän vaelluksensa li- 
kistyvällä sydämellä, synkeällä mielellä. Astuivat he eteen- 
päin, muistelematta, että siinä hankkeessa tarvittiin passit 
ja papinkirjat, astelivat he, tuohikontit seljässä, ensin Ju- 
kolaan päin, aikeissa pyytää nahkapeitturia ottamaan hal- 

tuunsa heidän elikkonsa ja pitämään vähän pirtistä huol- 
ta. 

Tultuansa Viertolan tielle, kohtasivat he nimismiehen, 
joka, jahtivouti takana, ajoi jyrittäen heitä vastaan. Vel- 
jekset tuosta hämmästyivät, arvellen hänen retkensä 
koskevan heitä. Olivat he jo melkein juosta metsään, mut- 
ta astuivat kuitenkin esiin, muistaen, ettei kaksi miestä 
heitä milloinkaan kiinni saisi. Mutta väärin he arvelivat- 
kin; perin toisella virkatoimella ajeli nyt nimismies ympäri 
pitäjää. Ja olipa hän oiva mies: uljas, ylevä ja iloinen aina. 
Jukolan veljeksistä ja heidän elostansa metsissä hän alati 
oli suureksi huviksensa kuullut kerrottavan; ja oli hän 
heidän suosijansa, puolustajansa, vaan ei vihamiehensä. 
Mutta nyt, ehdittyään heidän kohdallensa, rupesi hän 
haastelemaan hauskasti. 

NIMISMIES. Päivää, päivää! Mihin marssivat pojat noin 
totisina? Vastatkaat minua, katsomatta tuolla lailla puo- 
leeni, juuri kuin korpisudet. Mihin, kontit seljässä? 

NIMISMIES. Edessämme on pitkä matka. 

NIMISMIES. Helvettiinkö sitten mennään? Häh? 

JUHANI. Tahdotteko meistä mitään? 

NIMISMIES. Mitähän olis teillä annettavaa minulle? 
Mutta onhan lupa kysyä vaikk'ei varaa ostaa. No oikein- 
pa silmänne kyräilee ja mullistelee minuun, ja ellen olis 
tottunut katselemaan itse perkelettä vasten naamaa, niin 
ehkä nyt sydämeni vähän pampahtelis. Ha, ha, ha! Mutta 
saakeliko teissä rikeeraa? 

JUHANI. Minä kysyn teiltä yhtä paikkaa: Nouseeko siitä 
kruunun asia? 

NIMISMIES. Mistä? 

JUHANI. Hm. Siitä, siitä. 

NIMISMIES. Mistä, sinä takkutukkainen köntti? Mistä? 

JUHANI. Tuosta kärhämästä Tammiston kartanolla. 

NIMISMIES. Ahaa! se toispäiväinen leikki? Jahah! siitäpä 
nyt tahtoisin teille virkkaa jotain. 

JUHANI. Onko miestappoa tapahtunut? 

NIMISMIES. Kiitä onneas, ettei niin ole laita. Mutta, lei- 
maus ja jyrinä! kun ajoitte tiehenne kruunun virkamiehen 
toimestansa ja kumositte vielä hänen kirjoituspöytänsä, 
aatelkaas sitä paikkaa. 

JUHANI. Jumala paratkoon! sitähän olemmekin aatelleet 
ja aprikoinneet oikein vahvasti ja tulleet ymmärtämään 
mikä siitä pojat perii. Niin, niin, peeveli meidät perii, ja 
sentähden olemme valinneet peevelin onnen osan. Tietä- 
käät: Parolan suureen pataljoonaan loikertaa nyt tiemme 
mäkiä ylös ja alas, että santa soi. Siellähän on viimeinen 
sola, jonne hädissä ja tuskissa pakenemme, kun ihmiset, 
ne kiukkuiset perkeleet, meitä ahdistavat joka haaralta 
kuin sudenpoikasia apajassa. Parolaan mennään! ja onne- 
ton hän, joka tahtoo nyt tietämme teljetä; sillä kruunu 
tarvitsee miehiä, sota on tekeillä, niinkuin olemme kuul- 
leet. Kohta seisomme kruunun haarniskoissa, ja koske- 
kaatpas meihin silloin, te saatanat. Hii, haa! tahtoisinpa 
purra poikki tämän maailman, poikki tämän maailman 
kuin nahkiaisen; ja vähältä etten itke tässä murheesta ja 
vihan kiukusta yht'aikaa; itken ja heristelen nyrkkiäni. 
Parolaan marssitaan! Siellä on miehiä kuin kaarneen- 
poikia, Parolassa. 

NIMISMIES. Te pöllöt ja pököt! heittäisittekö oman, rau- 
haisen pirttinne omalla tanterella ja lähtisitte kasarmin 
keppien vinkunaan? 

JUHANI. Parempi kuitenkin siellä kuin louhia västingissä 
vuorta; ja toiseksi, niin Hämäläisen ruskea nahka on tuu- 
man paksu, niinkuin nähdään. 

NIMISMIES. Louhia vuorta västingissä! Miksi? 

JUHANI. Juuri te, herra, meitä sinne mielisitte kiskoa ki- 
lisevissä kahleissa. Ja mistä syystä? Tuosta onnettomasta 
tempusta Tammiston pihalla, siitä että swimme vähän sel- 
kään noita Toukolan poikia, johon sukimiseen, Jumal 
avita! meitä ärrytettiin oikein vimmatusti. Mutta nytpä 
mielitään tehdä tästä kruunun asia, tehdä »kärpäsestä 
härkänen», kuin sananlasku sanoo. 

NIMISMIES. Sen valehtelet! Mene hiiteen, mies! minulla 
on tärkeämpiäkin toimituksia. 

JUHANI. Jos sen armon meille soisittekin, että saisimme 
kulkea Hiiden vallassa, jota emme vielä usko, niin ovat- 
han tässä kuitenkin Toukolaiset niskassamme, lain voi- 
malla niskassamme. Me onnettomat iskimme ensiksi, ja 
siitä on meillä kovin huono puoli; mutta ei pidä heidän- 
kään pääsemän ilman »maksa pois lakkarista». Onpa 
täällä kylliksi haavoja, jotka tuskin vielä ovat ehtineet 
saada rupikaprokkia niskaansa; ja ne todistavat jotain, ne 
haavat. Hmmh! — Mutta jos Toukolaisistakin selkiäisim- 
me, niin onhan meillä tässä aina varrottavana kerran vuo- 
dessa tuomiopäivä: lukukinkeri-päivä. Peeveli! sanonpa 
kuin ennen Jaakkolan Paavo, se korea poika: »kävishän 
tämä elämä laatuun ilman yhtä päivää vuodessa, ilman 
tuota kirottua kinkeripäivää», sanoi hän. Ja sanoipa hän 
vielä: »ei se kipu, mutta se häpy», niinpä kerran ikään tul- 
tuansa tukkajuhlasta, jossa taasen hänen kamaransa oli 
pahoin pehmitetty. — Mutta kuinkas kävi seuraavana vuo- 
tena samassa juhlassa? Pisti mar? pappi hänen pöydän alle 
istumaan kuin ukulin, ja tämän näki hänen korea ja nuori 
morsiamensa lukutuvan porstuvasta, näki ja pyörtyi tyttö- 
rääsy, kiikahti kynnykselle nurin kuin hanhenpoikanen. 
Se oli paha leikki; sen perästä rupesi Paavo juomaan kuin 

mies, sai rukkaset morsiameltansa kuin mies, ja joi vielä 
uhkeammin, ja viheljäisenä hevosnylkyrinä kuoli hän vii- 
mein. Se oli loppu korean Paavon, jolla ei suinkaan ollut 
huono pää, ei totisesti, vaan olipa hän viisaimpia, vikke- 
limpiä nuoria miehiä, mutta nurjana, nurjana oli vieras-äi- 
ti tyrkännyt kirjan hänen kouraansa alusta alkain, ja siitä- 
pä lukupäivä hänelle tuli kauhistuksen päiväksi. Ja onkos 
tämä laitaa! Kukkoisten Mikko, mies ko'okas ja jykevä 
kuin havutukki, ja leveäposkinen kuin Tuhkalan muorin 
vanha kissa, mutta eipä juuri niitä hyvälukijoita, kuultu- 
ansa kinkeri-aamuna tarhanvajaan pappien kulkusten kili- 
nän, peljästyi kuin lammas. Niin hirvittävä on tämä päivä, 
tämä hiottava pöllytysjuhla. Ja kerranpa, tiedämme, saat- 
taisi provasti väkivoimalla meidätkin sinne ja sieltä hä- 
peän hirteen, jalkapuuhun, mutta kaikista näistä meidät 
pelastaa kruunun harmaa takki, kaikista näistä nyt otam- 
me ainiaaksi hyvästi; prassai! 

NIMISMIES. Te mielettömät oinaat, mitä hulluuksia han- 
kittekin! Noh, menkäät, menkäät, astukaat päälle niin 
kauas kuin kestää kruunun santaista sarkaa. Mitä riivat- 
tuja on minun tekemistä kanssanne? Kuittihan on rätin- 
kimme Tammistosta, sen vakuutan ja vannon, te köllit! 
Kuitti! ja suljetut ovat myös Toukolaisten kidat. Hoo, sen 
tein jo samana päivänä, jona ottelus tapahtui, koska näin 
ettei mennyt siinä henkiä. Uhkailivatpa roistot keräjän- 
käynnillä, ja kuitenkin olivat he keittäneet sopan itse. 
Mutta laskinpa nyt vaa'alle painoni minä myös, ja Touko- 
laiset vaikenivat kuin myyrät; sillä onpa minulla heissä 
monta koukkua, joista voisin kiskoa heitä kovaan kiik- 
kiin. Sentähden ovat he nyt vaiti ja pitävät koreasti hyvä- 
nänsä mitä ovat saaneet. Mitä koskee taasen asemaamme 

provastia kohtaan, niin kysynpä: onko hän teitä kiristellyt 
näinä viimeisinä aikoina? 

AAPO. Sitä ei hän ole tehnyt, ja ihmeeksemme kyllä. 

NIMISMIES. Eikä tee hän sitä milloinkaan enään; se 
muistakaat sanakseni. Ja kuka on saattanut matkaan tä- 
män? Kukahan muu kuin tuo meidän vanha vallesmanni? 
Ja sanottepa nyt hänen, te kiittämättömät peijoonit, yrit- 
televän riivattuja teitä kohtaan. Kuinka hyväänsä, mutta 
onpa minua hullua vähän miellyttänyt tuo sudenpoikasten 
elämä. Ha, ha, ha! No, noh, leikki saakoon sijaansa, puh- 
das leikki. Mutta olkoon sanottu: rauha teille minun puo- 
lestani, ja niinmyös provastimme puolesta; sillä hän on 
tullut ymmärtämään, ettei tuohesta tule takkia. No niin, 
ei yhtään vaaraa, pojat, ei yhtään, vaikka tarvitsisittekin 
köniinne aika lailla, te verkkasen juutit. Mutta menkäät 
nyt koreasti kotia! Paikalla! sanon minä. Jaa, jaa, vasem- 
malle kääntymys nyt vaan, vasemmalle kääntymys ja ko- 
tia mars, sinä Impivaaran komppania! Kotia, te junkkarit, 
ja jääkäät Herran nimeen. — Heisaa, Liinaharja! 

Niin lausuen, tempasi hän ohjaksista, ja travia pisti 
eteenpäin taasen nimismiehen, koko pitäjässä tunnettu, 
liinaharjainen ruuna. Pois he kiirivät räikkynällä; tärähteli 
takana ukko jahtivoudin hattu, ja savuna kierteli tomu 
heidän jäljessänsä. Mutta veljekset seisoivat tien vieressä 
kuin seitsemän suolapatsasta, seisoivat ja katselivat tuota 
menoa. Sanaakaan hiiskumatta ja arvellen mitä heidän 
piti aatteleman kaikesta tästä, seisoivat he ja tuijoittelivat 
poistuvien perään, kunnes nimismiehen rattaat katosivat 
kaarevalla tiellä. 

TIMO. Kuinka se komsarjus on vanhettunut sitten kuin 
viimeiseksi näimme hänen Kuokkalan korvessa äitimme ja 
kylänväen kanssa! 

JUHANI. Mitä sinä, Aapo, aattelet tästä nimismiehen ko- 
reasta puheesta? 

AAPO. Kunnon mieheksi hänen luulisin ja että hän kans- 
samme haasteli vakaasta rinnasta, mutta seiskäämme vah- 
tia, sillä herroihin ei ole luottamista. 

JUHANI. Seiskäämme valmiina kaappaisemaan kohden 
susien kotoa. Hänellä on peeveli nahassa, hän koettaa vie- 
tellä meitä paulaan. 

TUOMAS. Kotiamme takaisin tahtoi hän meitä narrata 
valmiiksi saaliiksensa palattuaan Viertolasta, joukko mie- 
hiä seurassa, koska tiedetään, ettei ole vähillä voimilla is- 
kettävä Jukolan sarjaan. Hän tulee ja korjaa meidät kore- 
asti talteen, jos häntä varromme. 

JUHANI. Hä, niinhän minäkin aattelen. Hän on pyynnis- 
sä, ankarassa ajossa, ja me olemme otukset, joita hän 
kiehtoo. Kaiketi on tapahtunut hirveätä, josta ei enään 
kasarmikaan meitä vapahda. Siis ei nyt muuta kuin sissin 
passi kouraan ja paikalla metsään! Maantieltä pois, pojat! 

AAPO. Ah! mikä on nyt tehtävänä? 

JUHANI. Kaikki on jo tehty; tässä on seitsemän valmista 
metsäsissiä. Mutta koettakaamme olla niin sieviä, niin ar- 
meliaita ryöväreitä kuin mahdollista, pyytäen aina ensin 
koreasti nälkämme sammutteeksi; niin, niin, ja ellei hyväl- 
lä helli, niin väkirynnäköllä tulkoon sitten, mutta aina 
voimme karttaa verenvuodatusta ja murhaa. Mennään 
nyt! 

SIMEONI. Juhani, Juhani, mitä haastelet! 

AAPO. Ah! missä on nyt kurjain veljesten turva? 

JUHANI. Sissien retkillä! Mennään nyt! 

TUOMAS. Kitas jo kiinni, sinä hurja hullu! Ennen astelen 
tästä Siperjan ikikylmyyteen kuin rupean syömään ryövä- 
rin leipää. Sinä villitty, onko tarkoitukses vakaa, vai lek- 

soitteletko mieletöntä leikkiä? Mitä pitää minun sinusta 
aatteleman? 

JUHANI. Voi veljeni! tämä hetki on kiertänyt pääni pyö- 
rään, ja enhän juuri tiedä mitä puhun ja teen. Nimismies- 
hän tässä oli, ja katosi taasen kuin tuuliin ja pilviin; mutta 
onpa sitten mielestäni aikoja mennyt, aikaa siitä on, ai- 
kaa! Tuonne hän katosi, mihin peukalonsormeni osoittaa, 
kuin Taula-Matin peukalosormi. Tuonne hän katosi sa- 
vuun, ja keskellä savua singahteli sota-orhin valkea harja. 
Mutta siitä on niin pitkä aika, niin pitkä! 

TUOMAS. Kas niin! 

AAPO. Mitä nyt, mitä nyt? 

TUOMAS. Te näette, veljet, ettei Juhoakaan aina juuri 
ammuta samalta oksalta, jolla hän istuu. 

LAURI. Mitä siinä silmiäsi vääntelet ja päätäsi keikutte- 
let ja huokailet sieraimistas tuolla lailla? Niin mar”! Kiitä 
että on aivosi eheä. 

TUOMAS. Niin, niin, hän peitelköön äsköistä tyhmyyt- 
tänsä niinkuin hän parhaiten taitaa. Mutta mitä helvettiä 
tekisimme nyt? Sanoppas, Aapo. 

AAPO. Minä en tiedä. 

EERO. Kuulkaat, veljet: emmehän tuota vielä varmaan 
tiedä oliskohan nimismiehen haaroissa kettu meitä koh- 
taan. 

LAURI. Minä uskon toisin, sillä katselinpa häntä tarkasti 
silmäterään, ja siinä ei vilahdellut vilppiä. Ja harkitkaas. 
Miksi olisi hän tullut ilman miesvoimia aina tähän asti, 
vaikka hänen tiellänsä on mökkejä ja kyliä? Miksi kulkisi 
hän ohi Impivaaran seudun aina Viertolan kartanoon, 
josta hänellä on vähemmin avun toivetta kuin suurista 
kylistä, jotka hän on heittänyt jälkeensä? Kummallista! 
Viertolasta palaisi hän taasen takaisin tämän huikean 


302 


matkan, palaisi miesjoukkonsa kanssa viimein kohden 
pirttiämme. Hulluuksia! Eihän mallaa tämä yhteen nimis- 
miehemme ennen aina viisasten ja vikkelien tuumien 
kanssa. 

AAPO. Fi tahdo mallata, sen huomaan minäkin, mutta 
eipä siinä kylliksi luotettavaa. Luuletpa nyt aprikoitsevas 
asiaa kovinkin viisaasti, mutta katsos kun usein tapahtuu, 
usein on asian laita päin vastoin kuin parhaan, viisaim- 
man miehen järki sen on osoittanut. Ja onpa meillä 
pelkoon syytä. Rikoksemme on lain silmissä suuri, anka- 
ran suuri; ja huomaa kuinka tavattoman, kuinka erin- 
omaisen ystävällisesti tuo nimismies haasteli kanssamme. 

TUOMAS. Fi ollut se rehellisyyden kieltä, vaan kiehuipa 
sappea sen hunajan alla. Mutta mitä nyt tekisimme? 

EERO. Tehkäämme näin: käykäämme kotia kerran vielä, 
mutta älkäämme viipykö hetkeäkään pirtissä, vaan heittä- 
käämme telkeämättä sen ovi, joka näyttää niinkuin olisi- 
vat sen asukkaat koreasti kotona; ja itse istumme kätkös- 
sä Impivaaran luolissa ja rotkoissa; siellä oljentelemme 
pari kolme vuorokautta, tähtäellen tarkasti lakkaamatta 
alas kohden pirttiämme. Jos nyt tämän ajan kuluessa lä- 
hestyisi nimismies huonettamme voiminensa, niin olem- 
mehan aina kohta valmiina karkuteille vuorten ja metsien 
suojassa. Mutta ellei tuosta mitään ilmestyisi noin kolmen 
yön ja päivän mentyä, niin kaukana on meistä kaikki vaa- 
ra. 

TUOMAS. Siinähän neuvo ja hyvä. 

AAPO. Me teemme niin. 

TUOMAS. Kääntykäämme takaisin; tule, Juho, ja pane 
pois tuo morakas muoto. 

Läksivät he käymään taasen kohden Impivaaraa ja sei- 
soivat pian kotonsa pihalla. Seuraten Eeron neuvoa, kier- 

sivät he linkun ovelta pois, kiipesivät ylös vuorelle ja kät- 
kivät itsensä tarkoin, mikä mukavaan kallion halkee- 
maan, mikä näreitten verhoon vuoren penkereille. Siellä 
he venyivät, teroittaen kiehtovan silmänsä alas kohden 
pirttiä, ympäri kantoista ahoa ja pitkin kolkon metsän 
rantaa. Siellä he lepäsivät, pitivät vuoroitellen vahtia kol- 
men vuorokauden kuluessa: söivät tuohikonteistansa ja 
sammuttivat janonsa kirkkaasta lähteestä, joka vuoren 
harjulta kumpuili ylös ja vuodatti laineensa alas pitkin 
kallioista tietä. Hauskasti siinä pieni puronen lirisi päivän 
pitkän kestäessä, lirisi kestäessä kuutamoisen yön, soiden 
vartioitsevan veljen kuultelevaan korvaan. 

Mutta kun kolmantena päivänä aurinko jo kiirehti las- 
kuansa kohden, astuivat veljekset vuorelta alas, kävivät 
pirttiinsä, iloiten sydämissään, koska näytti, että oli hei- 
dän pelkonsa turha. Mutta ei katsoneet he kuitenkaan vie- 
lä ihan luotettavaksi asiaansa, vaan silmäilivät yhä varo- 
ten akkunasta ulos. Siitä seuraavana päivänä lähetettiin 
vakooja ulos, lähetettiin Aapo, saattamaan heille visseyttä 
lujaa. Vuorokauden viipyi hän kylissä ja taloissa, ja koska 
hän palasi, nähtiin hänen kasvoillaan rauhan sanoma. Ja 
istuivat he nyt miehissä honkaisen pöydän ympärille, ja 
Aapo, istuen itse pöydän päässä, rupesi kertoilemaan vel- 
jillensä mitä oli kuullut. 

AAPO. Veljet! hän on verraton mies, tuo meidän valles- 
manni; hän on tehnyt niinkuin hän sanoi, ja niin on 
asiamme laita. Toukolan miehet, vaikka onkin monella 
etujalassa aika patti, tai päässä millä korkea kuhmo, millä 
pahoin irvistävä reikä, eivät hiiskahda lainkäymisestä sa- 
naakaan, eivätkä oman käden kostosta; ja nimismiehen 
toimesta, hänen hirveistä uhkauksistansa kaikki tämä. Ja 
mitähän nyt tuumiskelee meistä provastimme? Niin; ukko 

on suonut meille rauhan, ikuisen rauhan; sillä hän on 
päättynyt uskoon, jota nimismies hänelle on vakuuttanut, 
että kova leikki meitä kohtaan olisi ijankaikkiseksi tuhok- 
semme. Mutta huomatkaat vielä: Koska tuo Härkämäki, 
oiva äijä ainakin sentään, jutellessaan eräänä päivänä pro- 
vastin kanssa, oli myös meistäkin jotain maininnut, sano- 
nut, jörähtäen: »kukas tietää vaikka tulisi pojista vielä oi- 
kein jupisteerit», niin tuohonpa oli lausunut pappi, että 
suuri olis hänen ilonsa ja riemunsa Herrassa, jos se ihme 
tapahtuisi, että Jukolan veljekset kerran astuisivat hänen 
eteensä, lukien välttäväisesti sisältä ja nuot kymmenen 
käskysanaa ja uskontunnustuksen ulkoa. Niin on hän lau- 
sunut sulavan lauseen. Tämän ja paljon muuta olen kuul- 
lut, kuullut monen miehen suusta, ja luotettavin niistä on 
Tammiston Kyösti, joka ei koskaan naura eikä valehtele. 

JUHANI. Nimismies, sinä kunnon mies, rynkäisinpä sun 
tähtes vaikka loimoittavaan tuleen! No vie sinun musta, 
kiljuva sonni! Voinhan tuskin uskoa. 

AAPO. Kaikki niinkuin sanon. Mutta nähkäämme siis, 
etteivät herrat juuri olekkaan niin suuria junkkareita kuin 
luullaan. Muistakaamme tässä myös tuota Viertolaista, 
joka leppyi aivan pian ja suostui pyyntöömme kaikin puo- 
lin. Ja provastimme, jos katselemme häntä ilman närää 
hyvän sydämen ja järjen suoralta kannalta, nousee, tiedän 
minä, edessämme ankaraan arvoon. Hän on kiivas, mutta 
oikea Herran viinamäen mies, ja sanomattoman paljon on 
hän jo tehnyt seurakunnallemme hyvää. Kumonnut on 
hän monen ilkivaltaisen krouvin; monen miehen ja hänen 
entisen jalkasiippansa on hän pakoittanut käymään lail- 
liseen avioliittoon; ja monta naapurusta, jotka ennen 
veristellen toinentoistansa vainosivat, on hän saattanut 
ihanimpaan sovintoon. Ja mitä on hän tahtonut, puuhaten 


305 


meidän tähtemme? Meitä kristityiksi kunnian miehiksi. 
Nyt on hän meidät jättänyt, mutta lausuu kuitenkin 
meistä niin ihanan toivoituksen, että sydän likistyy sitä 
muistellessa. 

TUOMAS. Mutta nytpä miehet lukemaan, nyt aapiskirja 
kouraan ja sanaa päähän vaikka halkonuijalla. 

AAPO. Lausuitpa jotain, josta, jos niin teemme, syntyy 
meille uusi onni. Ah, jos yksimielisesti kävisimme nyt tär- 
keään toimeen, siitä heltimättä ennen kuin työ on päätet- 
ty! 

JUHANI. Minä ymmärrän: Iskisimme aapiaiseen kynsin 
ja hampain, siitä heltimättä ennen kuin olemme kukon 
hännän alla. Oikein! Kentiesi kohta päätämme jotain, ja 
kerran päätettyämme, sen teemme myös, teemme vaikka 
verta hikoillen. Onhan minulla pää kova, kohden kova, 
mutta löytyypä siinä kuitenkin yhtä ja toista, yhtä ja tois- 
ta hyvin närkkiäkin värkkiä. Enköhän jokapäiväisen har- 
joituksen kautta voisi kulkea kilpaa viidenvuotisen tyttö- 
rääsyn kanssa? Miksi en? Ahkeruus voittaa kovan onnen. 

AAPO. Oi Juhani! nostaahan sydäntäni tämä puhees, 
miehuutta ja järkeä täys. 

JUHANI. Ahkeruushan kovan onnenkin voittaa. Niin, 
jos kerran käymme juoneen, ikenet irvissähän siinä pinnis- 
telemme. Mutta asiaa käskee tuumiskella, visusti ja juu- 
resta jaksain. 

AAPO. Koettaa tahdomme, sillä tämä pykälä on mahta- 
va. Katsokaat: ellemme osaa lukea, niin laillinen vaimokin 
on meiltä kielletty hedelmä. 

TIMO. Jassoo! Onkos se niinkin? No vie sinun! Sitten- 
hän kelpaa tuota koettaa, koska sen konstin kautta saan 
itselleni ehkä kelpo akankin, jos niin hulluksi tulisin. Mut- 

ta kukas tietää kuinka täällä pojan päähän mällähtää. Sitä 
ei tiedä muut kuin Jumala. 

JUHANI. Aprikoitkaamme asiaa visusti: meillä on niin 
kovat päät. 

Meni taasen muutama päivä, ja eräänä iltana otettiin 
asia uudestaan keskusteltavaksi, ja yhteisesti nyt päätet- 
tiin ruveta hartaudella luvun harjoitukseen. 

JUHANI. Kahden vuoden mentyä olkoon aapiskirja 
päässäni; se on sanottu. Mutta Timo-parkaa minä surkut- 
telen; hänellä on vielä kovempi kallo kuin minulla, kak- 
sinkerroin kovempi. 

TIMO. Älä yhtään huoli, vaikka onkin se kaksinkerroin 
kovempi. No, no, sinä opit aapiskirjas kahtena vuotena, 
minä siis neljänä. Niin, kärsimystähän siinä vaan tarvi- 
taan. 

JUHANI. Kas, kas, se sukkeluus tempasi rätingistä jou- 
kon päiviä pois, kokonaisen vuoden. — Mutta, ai poika! 
olemmepa sen peijakkaan kelkassa. Yksikin puhkaus siinä 
lasketaan, ja liemenä on aapiskirja ennen kuin on se pääs- 
sämme kannesta kanteen. Jumala auttakoon meitä! 

TIMO. Aapiskirjani tahdon oppia. 

JUHANI. Sen tahdon minäkin, vaikka tuo tuntuisi ja 
maistuisi kuin pureskelis pieniä kiviä ja raakoja perunoi- 
ta. Sen tahdon, koska on provastimme niin hyvä ja 
laupias meitä kohtaan, että oikein tulee häntä armo. Mut- 
ta mistä saavutamme sievän ja suopean opettajan? 

AAPO. Yhtä siinäkin tuumiskellut olen. Minä katson 
puolees, Eero. Jaa, jaa, sinulla on terävä pää, sitä ei taida 
kieltää. Mutta kiitä Jumalaa tästä lahjasta ja siirry meistä 
muutamaksi viikoksi maailmalle, eväskontti seljässä ja aa- 
piainen povessa. Mene jahtivoudin, tuon oivallisen suden- 
kutsujan opetettavaksi. Hän on taitava mies, ja minä tie- 

dän, ettei hän sinulta kiellä opetustansa, varsinkin kun lu- 
paamme hänelle palkinnoksi uhkean kaskimaan ja pais- 
tiksi muutaman koirasmetson. Mutta sinä, opittuas taval- 
lisen lukumäärän tärkeimmät osat, palaat silloin takaisin 
taas ja opetat meitä. 

JUHANI. Vai niin. Eero opettaisi meitä. Hm. Eero? 
Mutta älä tule sentähden ylpeäksi, Eero; sen minä sanon. 

EERO. Pois se! Opettaja käyköön hyvillä esimerkeillä 
opetuslastensa edellä, muistaen ankaraa tilinteon päivää, 
koska hänen tulee sasnoa: »tässä, Herra, olen minä ja ne, 
jotkas minulle annoit». 

JUHANI. Kas, kas, joko pistätti? Mutta laita on tämä: 
sinä opetat minua, koska niin tahdon, tai olet äänettä 
kuin ahven, koska tahdon, ja minä luen sinun edessäs aina 
tahtoni mukaan. Siinä se on. Kyllähän me sinun kurans- 
sissa pidämme; sen tiedätkin. Mutta käypä tuo keino ehkä 
laatuun. 

TUOMAS. Paras keino, jonka Aapo vielä on keksinyt. 

JUHANI. Tuhannen riksiä tästä keinosta! 

AAPO. Eero, mitä aattelet asiasta itse? 

EERO. Tahdonpa tuota aatella. 

AAPO. Se käy päisin, käy epäilemättä. — Mutta nyt mie- 
lin soutaa esiin ankarimman aatteeni, tuuman, joka seisoo 
ja kestää. Urheat pojat ja veljet! Nouskoon Impivaaraan 
uhkea uudistalo, nouskoon se korvesta seitsemän miehen 
voimalla. Niin, pöllistyypä silmänne ja kummastellen kat- 
selette minua. Sitä en ihmettele. Mutta aatelkaas perään: 
elonkeinomme täällä sydänmaassa käy vaikeammaksi 
päivä päivältä; harvoin täällä kuulemme enää kontion 
vihellystä ja harvoinpa metso korvessa kohahtaa edes- 
tämme ylös. Vieläpä huomaamme toisen asian, huo- 
maamme, että »yksin ei ole miehen hyvä olla». Niinpä 

kerran mietiskelemme; mutta pysyköön kaukana morsius- 
vuoteesta villi kiertolainen erämaassa, joka tuskin voi 
täyttää oman kurnailevan maarunsa, saati vielä vaimon ja 
lasten. Mutta raivatkaamme niituksi tuo avara korpi, 
pelloksi kuokkikaamme tämä kalteva, kultainen aho, ja 
nouskoon vähitellen pirttimme ympärille, jumisevalle pi- 
halle, talli, ometta, riihi, luhti ja vielä muitakin huoneita 
aina tarvetta myöten. Ja niin on meillä aika talo, Impi- 
vaaraksi kutsuttu, talo kunnollisempi syntymä-kotoamme 
Jukolaa. Ja ennen kuin on tullut päivä, jona tuo vanha 
Jukola on omanamme taas, niin tässäpä ihanasti niitut 
viherjöitsee, viljaiset pellot lainehtii ja illan tullessa lähes- 
tyy meitä metsästä ammoova, kirjava karja. 

JUHANI. Haasteletpa sorealla suulla. Mutta katsos, vel- 
jeni, meillä on jo entisestään talo, joka tosin on vuorattu- 
na vieraalle nyt, mutta omamme on se taasen, mentyä 
muutaman vuoden. 

AAPO. Mutta ennen kuin on mennyt tämä aika, niin 
olemme laiska-jaakkoja ilman vertaa, viitsimme tuskin 
nostella enään tallukoitamme maasta, ja kaiketi on meillä 
silloin yhtä yörinen talo kuin ennenkin. Kuullut olen nah- 
kapeitturin huonoksi mieheksi, saamattomaksi nahjuksek- 
si, ja mitään näkyvää muutosta ei ole vielä tapahtunut, ei 
pelloilla, ei niituilla. Ja vaikka toisinkin olis, niin ainahan 
parempi, että on meillä yhden talon sijasta kaksi: Jukola 
ja Impivaara. On myös silloin arvomme nousnut summat- 
tomasti ihmisten silmissä, ja vaimoiksi on meille tarjona 
moni pulski ja hehkuva Hämeen tyttö. Työhön ja toi- 
meen, veljet! Työhön kaikin voimin; sillä tämä elämä 
maksaa tämän vaivan, ja ihmiskunta, näemme, ei olek- 
kaan tuota pahempi vekkuli; ei, vaan onpa, luulen minä, 
maailma meille niin kuin maailmalle me; ja hän, joka 

»alati vääryyttä kärsii», hän katsokoon kuinka on laita 
omassa lovessansa. Usein ovat he meitä kiukkuisesti koh- 
delleet; tosi! mutta oikeammiten vaan Toukolan juupelit, 
ja siihen on mielestäni ollut heillä hieman syytäkin. Kuin- 
ka hyväänsä, mutta paras on sovinto ja rauha; ja rauhan 
voimme jälleen rakentaa, jos vaan täyttä päätä niin tah- 
domme. Katsokaat: me askartelemme tässä ajan, niinkuin 
on tapa täällä säällisten miesten, ja tultuamme viimein 
Toukolan vainioille taas, katsahtavat meihin entiset vihol- 
liset vähän arvokkaammin kuin ennen, ja jos me silloin 
annamme heille leppeitä katsantoja takaisin, niin nousee 
tuosta piankin yleisen sovinnon kirkas päivä. Tosin 
maksoi tämä meille paljon, maksoi työtä ja hammasta 
purevata vaivaa, mutta ilman näitä ei täällä milloinkaan 
toukoa tehdä. Ja huomatkaat, asettakaat selkeästi sie- 
lumme silmän eteen, mikä on voittomme viimein: Me 
olemme miehiä, ystäviä kaikkein kanssa, taloja on meillä 
kaksi, tuleva aikamme aina »Hyvän toivon niemi», ja 
hautamme tuolla elämän hämäräisellä rannalla ei näytä 
meille kauhistuksen kodoksi, vaan ihanaksi lepokam- 
mioksi, himmeäksi porstuvaksi autuitten saliin. 

TUOMAS. Somasti sinä puhut ja oikein, ja minä suostun 
tahtoos. Veljet! kuulkaamme häntä, sillä tämä asia on 
mahtava, se synnyttää elämämme uudestaan, kohottaa 
metsien reunalle aamun koin. Minä suostun! 

TIMO. Niin minäkin. 

SIMEONI. Jumala on kuullut meitä, ja elomme valkenee. 
Minä suostun Aapon ihanaan tuumaan. 

EERO. Minä suostun myös sillä otammehan miehuk- 
kaan askeleen nyt. 

JUHANI. Enkö tekis samoin minä, teidän kurja vanhin 
veljenne? Minä suostun, ja onnen päiväksi kutsun aina tä- 

män päivän. Olihan meitä jo lähestyä kahleet tai kruunun 
harmaa takki ja rumpujen pärinä, mutta nythän seisomme 
kaukana kaikista näistä, keskellä kotometsiemme kohi- 
naa. Niinpä sydän-yönä meidän taivaamme äkisti valkeni, 
ja tämä valkeus, niin toivokaamme, vielä poistaa kaikki 
pilvet ja » Jumalan kynttilät loistaa», niinkuin paimen he- 
loitellen laulaa. Ah! parastansa ovat meitä kohtaan teh- 
neet Jumala ja nimismies; parastamme myös mekin tah- 
domme nyt puolestamme koettaa. 

Siitä seuraavana päivänä he lähettivät veli Eeron astele- 
maan oppiretkellensä, varustettuna vahvasti. Tuohikontti 
seljässä, haarapussi olalla ja aapiskirja poijussa läksi hän 
vaeltamaan kohden jahtivoudin asuntoa. Mutta muut 
hankkivat itsellensä kuokkia ja rautalapioita ja rupesivat 
kuokkimaan pelloksi ahoa heidän pirttinsä ympärillä. Päi- 
vä päivältä lisääntyi siihen yhä enemmin ja enemmin tur- 
peiksi pienennettyä maata; ja niin puolainvarsille ja kis- 
sankääpille rakettiin ikuinen hauta. Mutta koska olivat 
kuokkineet ahon pinnasta valtaisen piirin, arvaten siinä 
olevan kyllin kylvö-alaa seitsemän miehen elannoksi, siir- 
tyivät he aholta korpeen alas ja rupesivat raivaamaan nii- 
tuksi satavuotista kuusistoa, joka torkkuen seisoi alapuo- 
lella ahoa, käärittynä sammaleiseen turkkiin. Silloin taa- 
sen kirves kajahteli ympäri, ja rytinällä kaatui kuusi kos- 
teiseen maahan. Kuuset he karsivat, kokosivat oksat ka- 
soihin, vedettäviksi talvella talon tarhaan, mutta hirret 
kantoivat he ylös kantoiselle aholle uuden riihen ja ome- 
tan rakennuspuiksi. Silloinpa kantaessa miehet vakaasti 
astelivat toinen toisensa jäljessä; ja kuudella lujalla olka- 
päällä lepäsi jykevä hirsi. Mutta tultuansa ylös töyrylle, 
laskivat he, Juhanin huudon mukaan, yht'aikaa taakkansa 
alas, ja putosi hirsi jyrinällä, että maa tömähti, ja kohah- 

taen vastasi korpi. Niin laajeni heidän niittunsa korven 
rannalta yhä kauemmas päivään päin, ja niin saivat he ai- 
neita rakettavia huoneita varten. 

Eero myös teki ahkerasti työtä oppiaksensa lukemaan, 
ja nopeasti edistyi hänen taitonsa. Lauvantai-iltoina palasi 
hän kotiansa tyhjillä pusseilla; mutta seuraavana maanan- 
taina läksi hän taasen, seljässä täytetty kontti ja olalla pul- 
lea haaralaukku, läksi kouluun, aapiskirja povessa. Niin 
kului syksy, talvi läheni, ja veljekset heittivät sekä pellot 
että niitut lepoon seuraavaksi kevääksi ja riensivät hank- 
kimaan muonaa niin elikoille kuin itsellensä. Syksyn ko- 
leissa metsissä he kaalailivat ristiin, rastiin koirinensa, teh- 
den veristä niitosta; ja alas suon rannalle kohosi taasen 
korkea heinäsuova vanhaa Valkoa varten. 

Talvi oli tullut; joulu-aattona palasi Eero kotia, jahti- 
voudin mielestä tarpeeksi oppineena ja kelvollisna opetta- 
maan veljiänsä. Ihmeteltävän kerkeästi oli hän oppinut. 
Selvästi luki hän sisältä, ja aapiskirjan taisi hän ulkoa 
kannesta kanteen, niin myös vähänkatkismuksen. — Ja 
nyt, kun joulu oli mennyt, alkoi luku ja puuha. Siinä opet- 
tajana istui Eero ja oppilaisina hänen veljensä, jotka yh- 
destä suusta huusivat kirjainten nimet, niinkuin nuorin 
veli heille saneli. Yhdestä suusta he huusivat, ja mäikkyi 
avara pirtti. Työlästä ja tuskaa täynnä oli heille tämä työ, 
tuskaa täynnä alussa varsinkin; surkeasti siinä puhkailtiin 
ja hikoiltiin. Enimmin kaikista ponnisteli Juhanin sisu; 
hartaudesta järisi hänen leukansa; ja torkahteleva Timo, 
joka istui hänen rinnallansa, sai häneltä monta vihaista 
nyrkin tyrkkäystä, kun taasen nyökähti alas kurjan pää. — 
Kiusoitti myös veljeksiä, ettei Eero aina harjoitellut opet- 
tajavirkaansa suoralla vakuudella, vaan hellitteli useinkin 

suustansa pisteleviä kompasanoja. Oli hän jo saanut veljil- 
tänsä monta varoitusta, mutta mielensä viehätti häntä. 

Kerran eräänä talvisena päivänä, kun äkeä pakkanen 
oli ulkona ja taivaan eteläiseltä reunalta paistoi melkein 
säteetön aurinko, istuivat veljekset pirtissänsä täydessä 
puuhassa, aapiskirjat kourassa. Kauas kuului heidän 
harras, mutta yksipintainen lukunsa; ja alkoivat he nyt 
aapiston tällä erällä toiseen kertaan. 

EERO. A. 

MUUT. A. 

EERO. P. 

MUUT. P. 

EERO. Niin, A on ensimmäinen aapiston kirjain ja Ö sen 
viimeinen. »A ja Ö, alku ja loppu, ensimmäinen ja 
viimeinen», seisoo jossain raamatunkappaleessa. Mutta 
niinköhän koskaan olette kuulleet tai nähneet viimeisen 
ensimmäisenä, Ö:n A:na? Onhan se hieman sukkelaakin, 
kun tuo, pikkuinen, tuo ennen viimeinen vaivainen on 
äkisti parven ensimmäisenä kukkopoikasena, jonka 
puoleen muut katsovat ylös niinkuin hunöörillä ja kun- 
nioituksella, niinkuin jotakin isällisyyttä kohden, vaikka 
tapahtuukin se vähän ympyrjäisillä silmillä. Mutta miksi 
poikkeen asioihin, joista ei ole meidän tekemistä nyt? Niin 
lukekaapas taas. 

JUHANI. Ymmärränkö tarkoitukses? Minä pelkään että 
ymmärrän. Mutta opeta nyt meitä koreasti, muutoin sinut 
peijakas perii. 

FERO. Niin lukekaas kiltisti taas. C. 

MUUT. C. 

EERO. T. 

MUUT. T, E, Äffä, Kee... 

JUHANI. »Ventta holl!» Minä poloinen olen eksynyt. 
Mutta annetaanpas mennä alusta alkaen kerta vielä. 

EERO. A. 

MUUT. A. 

EERO. »A, P, C ummee nälkäpuuroo». Mitä ymmärre- 
tään sillä lauseella, Juhani? Taidatko selittää sen? 

JUHANI. Koetanpa ottaa siitä pohdin. Lähtekääs vähän 
kanssani ulos, te muut; sillä meillä on keskusteltavana tär- 
keä asia. 

Niin hän lausui, astui pihalle, ja muut seurasivat häntä; 
ja vähän levottomalla sydämellä rupesi nyt Eero arvele- 
maan, mitähän tarkoittaisi tämä heidän siirtymisensä 
ulos. Mutta veljekset tuumiskelivat pihalla, miten he par- 
haiten voisivat masentaa Eeron häijyä kompahimoa, joka 
saattoi hänen ilvehtimään, aapiskirja kourassa, ja teke- 
mään pilkkaa ei ainoastaan heistä, vaan myös Jumalasta 
ja hänen sanastansa. Ja he tuomitsivat hänen ansainneeksi 
vakavan pieksiäissaunan. Astuivat he taasen pirttiin, ja 
tuore koivuinen ruoska veli Juhanin kourassa hirvitti Ee- 
ron sielua. Iskivätpä poikaan Tuomas ja Simeoni kiinteillä 
kourilla; ja parastansa teki nyt Juhanin hulja. Siinä Eero 
huusi, potki ja raivosi, ja päästyänsä viimein, katsoi hän 
ympärilleen hirmuisella, murhaavalla muodolla. 

JUHANI. Kas niin, otappas kirja kouraas taas ja opeta 
meitä sievästi, junkkari, ja muista tätä löylytystä, koska 
sun kanalja kieles tahtoisi tästälähin haastella pilkkasano- 
ja. Vai niin! Ahah! Jokos sattui? Niin, niin, nyt on käynyt 
sinulle niinkuin profeetallisesti ennustin jo vuosia sitten. 
Sillä »paha on viimein pilkkaajan palkka», sen voit tietää. 
Ota kirjas, sanon minä, ja opeta meitä järkevällä ja siivol- 
la tavalla, junkkari. 

TUOMAS. Älä pure hammasta, vaan istu kiltisti jälleen 
tuohon pöydän päähän ja tee niinkuin käskemme. Tee se 
ilman yhtään murinata, muutoin keikkuu vielä ruoska mi- 
nun kourassani, ja nouseepa tuosta sitten pyry monin ker- 
roin kiivaampi kuin äsken. 

Alkoi taasen luku; mutta sanelipa Eero veljillensä kir- 
jainten nimet kovin karmealla, purevalla äänellä ja kyrää- 
villä silmäniskuilla. Ja niinpä jyrkeä henki Impivaaran 
koulupöydän ääressä vallitsi kauan, kunnes aika, mennes- 
sä muutaman päivän, lievitti jälleen Eeron äkeän mielen ja 
muodon. Niin harrastelivat veljekset ehtiäkseen lukemisen 
taitoon, ja edistyikin heidän työnsä, vaikka alussa sangen 
vitkaa, varsinkin Timolta ja Juhanilta. 

Kahdestoista luku 


Kesä tuli ja työ vainioilla alkoi. Veljekset milloin kynteli- 
vät ja äjestelivät peltoansa, milloin raivasivat niittua kor- 
vessa ja milloin taasen rakentelivat uutta omettaansa ku- 
misevalle aholle. Vaikeaksi tuntui heille alussa tämä raata- 
misen järjestys; mutta, pakoittaen luontoansa, taisivat he 
viimein täyttää kaikki arkiopäivät aamusta iltaan. Ja niin 
valmistui heidän omettansa, heidän peltonsa muuttui hie- 
noksi mullaksi, ja yhä avarammaksi laajeni korvessa uusi 
niittu. Makasi heidän edessään uhkea Luhtaniittu, moni- 
kantoisena, mättäällisenä, mutta heinää tuottavana. Tuli 
tuosta kylvön-aika; silloin myivät veljekset lohon metsäs- 
tänsä taas ja ostivat sen hinnalla rukiita. Ja kylvi Tuomas 
Impivaaran uuden pellon, kolme tynnöriä ruista hän kylvi 
sen pöllyäviin sarkoihin. Siitä kohosi pian teräinen oras ja 
viherjöitsi muhkeana syyskuun raikkaissa tuulissa. 

Mutta koivu kellastui, purppura-hameessansa seisoi 
haapa, ja illan kosteat sumut peittivät väikkyvään koh- 
tuunsa Luhtaniitun. Oli syksy taasen, ja veljekset eivät 
unohtaneet talven tarpeita; olivat he myös toimittaneet 
omettaansa kolme mullikkaa ja yhden nuoren, jukuripään 
sonnin. Ja loppui työ ja raataminen ulkona, jossa kaikki 
jo lepäsi kinosten alla, mutta pirtissä jo alkoi askare toi- 
nen, askare aapiskirjan kanssa tuolla pöydän ääressä. Ah- 
kerasti harjoittelivat veljekset lukua taas, ja heidän taiton- 

sa karttui, vaikka vähitellen. Lukivat he jo kelpo lailla si- 
sältä, ja kävivät nyt puuhaan oppiaksensa ulkoa aapiaisen 
kappaleita; jämäten ja höristen joka nurkassa nyt pyrittiin 
kohden kukkoa. Sinne ehtivät he myös viimein toinen toi- 
sensa jäljessä: ensimmäisenä Lauri, sitten Aapo ja Simeoni 
ja vihdoinpa Tuomaskin, mutta kaukana heistä vielä työs- 
kentelivät Juhani ja Timo. Lopultahan pääsi myös Timo- 
kin toivottuun satamaan, koska Juhani vielä uskontun- 
nustuksessa hikoili, huokaili ja kiukkuisena puhkaili. 
Leikkelipä hänen sydäntänsä, että hän oli viimeinen mies; 
mutta eihän auttanut tuossa muiden armo, vaan ainoasti 
oma ahkeruus ja työ. Sisältä luki hän ehkä selvemmin ja 
nopeammin kuin Timo, mutta voittipa Timo hänen taasen 
ulkoa-oppimisessa. 

Mutta ne, joilla aapiskirja jo oli muistossa, päättivät 
nyt muutaman päivän jouten elää, katsoen iloisesti taak- 
seen läpipäästyyn puuhaan ja vaivaan. Pyssy kädessä he 
hiihtelivät ympäri metsiä; ja kaatoi heidän luotinsa val- 
keaturkkisen jäniksen lumisen näreen alla, kaatoi koiras- 
metson, joka kylmästä kömpelönä, höyhenet pörrössä, is- 
tui kuusen partaisella oksalla synkeän korven ja jylisevän 
nummen rajalla. — Mutta pirtissä istui Juhani, istui ihan 
paitasillaan, puserrellen pöydänpäässä hikeä, aapiskirja 
kädessä. Kovin äkeänä ja tukkaansa repien hän hieroskeli 
jykevälehtistä kirjaansa. Tapahtuipa tuossa usein, että 
hän, vihoissansa hammasta purren, melkein kyyneleitä 
vuodattaen, äkisti rynkäsi rahilta ylös, tempasi havutukin 
nurkasta kouriinsa, nosti sen korkeuteen ja paiskasi tui- 
masti maahan taas; ja silloin pirtti jumahti, ja keikahti 
miehen lyhykäinen paita. Niin hän tuolloin, tällöin iski 
kyntensä tukkiin; sillä suurella puuhalla juurtui aapiainen 
miehen aivoon. Mutta istuipa hän taasen pöydän-nokalle 

kertomaan vaikeata kappaletta. Ja viimeinpä, tullessa ke- 
vään, oli hänkin oppinut kirjansa kannesta kanteen; ja yl- 
peästi katsahtaen painoi hän sen umpeen. 

Kinokset sulivat, virtasivat vetenä alas niitulle ja niitulta 
Sompiosuohon; ja kävivät nyt veljekset rakentamaan riih- 
tänsä; perustivat sen kappaleen matkan päähän pirtistä, 
tuonne ahon tasaisimmalle tanterelle; ja kauas kaikui taa- 
sen kirvesten paukkina ja nurkkanuijan jyske. Ja koska 
aurinko korkeimmallaan kiiriskeli yli taivaan, koska met- 
sät ja niitut viherjöitsivät ja ruis teki terää, silloin seisoi 
valmiina Impivaaran riihi. Ihanassa kesävaatteessansa 
nähtiin luonto, tuoksuen heilimöitsi pelto, ja parasta toi- 
voivat Impivaaran miehet. Mutta kerranpa tuuli äkisti vis- 
kautui pohjoseen, sieltä liehtoi hän tuimasti pitkän, suvi- 
sen päivän ja saattoi ilman viileäksi, koleaksi. Väsymättä 
hän liehtoi, kunnes viimein illan tullessa hän vaikeni ja 
vaipui lepoon. Kuin hauta oli äänetön ja kylmä tämä yö, 
ja pellon povella makasi harmaa halla kuin tukehuttava 
painaja nuoren immen kukoistavalla povella. Ja seuraava- 
na aamuna katseli aurinko murheisella silmällä yön teko- 
ja, hyyrteistä, jäätynyttä laihopeltoa. Astuivat myös vel- 
jekset varhain pirtistänsä ulos, huomasivat kamostuen 
hallan hävitystyön, ja synkeäksi kävi heidän mielensä. 
Kahden, kolmen päivän päästä näkivät he tuon ennen me- 
hevän laihon valkeana, kuihtuneena edessänsä. 

JUHANI. Niin meni toivomme, kultainen niittomme 
meni. Olki on jäljellä, mutta tähkäpää keikkuu siinä kui- 
vana, ilman ydintä ja voimaa. Niin, pojat, temmattiin 
meiltä tulevan vuoden suurus. 

TUOMAS. Kova isku, varsinkin koska muistelemme, 
kuinka tiukka täällä jo on metsien otus. Niinhän kuin il- 

vekset me samosimme menneenä syksynä salot tuhansiin 
ristiin, ja saimme tuskin talveksemme ravinnon. 

JUHANI. Mikä on siis tehtävänä? Emmehän vielä juuri 
näin heitä peltoamme, jonka me hiellä ja vaivalla valmis- 
timme ahon jäykästä kamarasta. 

TUOMAS. Sitä emme tee, vaan syksyllä kylvämme pel- 
tomme taas, tietäin että vaihtelee täällä hallaiset ja hallat- 
tomat vuodet ja että päältä iskein hallattomia löytyy kui- 
tenkin enemmin kuin noita kirottuja hyyrrepartaisia. 

AAPO. Uskonpa hallan käyvän tervehtimään meitä ehkä 
jokaisena kesänä, niinkauan kuin Sompiosuo tuolla al- 
haalla on sammakkojen ja karpaloin kotona. Niinpä kai- 
keti. Sentähden, jos mielimme tästälähin säilytellä pelto- 
amme hallalta, niin kuivatkaamme suo, johtakaamme vesi 
ja kosteus sen pohjasta pois, raivaten ja kaivellen siihen 
ojia. Ja siinäpä taasen lyömme kaksi yhdellä iskulla: 
yht'aikaa poistamme pelloistamme hallan ja teemme itsel- 
lemme uutta niittua. 

TUOMAS. Sen luullakseni katsomme parhaaksi kaikki. 
Niin on meidän tehtävä, jos tahdomme tänne sydänmaa- 
han rakentaa itsellemme taloa. 

Lapiot ja kirveet olalla, läksivät he eräänä päivänä alas 
suohon sitä raivaamaan ja ojittamaan. Kaivoivat he ensin 
valtaojan, suoran ja syvän, ja siihen johdattivat pienempiä 
molemmilta puolilta; ja korkeita harjuja sammaleista, mu- 
dasta ja savesta nousi pian ojan partaille. Kasvoi siinä 
kuihtuvia, matalia koivuja; ne kaadettiin ja kannettiin ka- 
soihin seuraavana kesänä poltettaviksi; ja uutta niittua 
karttui Impivaaran taloon. Niin he työskentelivät monta 
raskasta päivää varhaisesta aamusta myöhäiseen iltaan. Ja 
ojitettuna nähtiin lopulta suurin osa kolkkoa Sompiosuo- 
ta, jonka pinta nyt rupesi päivä päivältä käymään aina 

kuivemmaksi. — Mutta kylvö-aika oli tullut, ja taasen kyl- 
vi Tuomas pellon, ja pian kohosi maasta oras. — Talvensa 
viettivät veljekset samoin kuin menneen, lukua harjoi- 
tellen; ja olipa viimein vähäkatkismus tarttunut heidän 
muistoonsa. Mutta eivät pysäyneet vielä Eero, Lauri ja 
Aapo, vaan jatkoivat lukuansa yhä eteenpäin kohden 
katkismuksen loppua. Nälkäisellä vatsalla istuivat he 
monta päivää kirjansa ääressä; sillä huonosti oli otus 
karttunut menneenä syksynä, ja lyhyempi kuin ennen oli 
ollut heidän aikansa pyyntiin. He kyllä retkeilivät metsissä 
nytkin, hiihdellen ympäri, mutta tiukka oli heidän vaivan- 
sa palkka. 

Tulipa viimein viherjöitsevä kesä, ja reheänä kasvoi ruis 
Impivaaran pellolla. Mutta kerran taasen tuuli äkisti poh- 
joseen kääntyi, sieltä liehtoi hän tuimasti pitkän kesäpäi- 
vän, kunnes hän illan tullessa vaikeni ja vaipui lepoon. 
Kuin hauta niin äänetön ja kylmä oli yö, ja pellon povella 
makasi harmaa halla, hengittäen kuoloa kylmää. Varhain 
seuraavana aamuna astuivat veljekset pirtistänsä ulos ja 
katselivat kauhistuen hävitystä vainiolla. Ja valkeana, la- 
kastuneena kajasti pian äsken viherjöitsevä laiho. Tuumis- 
kelivat miehet mitä nyt tehdä ja mihin keinoon ryhtyä, ja 
harkitsivat parhaaksi, raivaten ja kaivellen perinpohjin 
kuivata Sompiosuo, josta he tiesivät hallan nousevan hei- 
dän pelloillensa. Niin he päättivät, ja möyräilivät ja kaive- 
livat sumuisessa suossa, kuluessa kuuman kesän, nähden 
usein mieltä synkistävää nälkää. Oli silloin työpäivä ras- 
kas; väsyneinä käyskelivät he kotiansa vasta auringon las- 
kiessa, ja tuskan ja vaivan musta juonne ympäröitsi vai- 
sun miehen huulet. 

Mutta syksyn tullessa oli suo jo reunasta reunaan ojassa 
ja kuivaksi nurmeksi muuttunut sen kamara; ja oli siinä 

veljeksillä uusi, oivallinen niittu, lakea Sompioniittu. 
Taasen pelto kylvettiin, ja kuokittu oli uusia sarkojakin 
ahosta kesäkylvöä varten tulevaksi kevääksi. Mutta 
metsä-otuksen = karttumista oli kovin hämmentänyt 
menneen kevään kylmyys, ja vähemmin kuin koskaan 
ennen ehtivät nyt veljekset hankkia varoja talveksi. Kovin 
siis kiristi heitä nälkä tämän talven kuluessa, jona 
syllänpaksu lumi peitti maan ja pakkanen oli ankara. 
Seinät paukahtelivat, kivet ja kalliot halkesivat, ja pienet 
lintuset putoilivat lumisiukaleina, kuolleina ilmasta alas. 
Huomasipa usein matkamies, että sylki hänen suustansa 
jäätyi ilmassa kiinteäksi palloksi, ja kun ehti se maahan, 
liukui se kilisten tallan sileällä jäljellä. — Eräänä tämän- 
kaltaisena päivänä, kun pohjonen kiljui vaalean, kirk- 
kaan, kylmästä kipenöitsevän taivaan alla, istuivat veljek- 
set pirttinsä hioittavassa lämpymässä, keskustellen tilas- 
tansa, millä keinolla tyydytettäisiin naukuva maha. 

JUHANI. Tämä ei käy laatuun. Enemmin kuin vuoro- 
kausi on mennyt sitten kun viimeksi söin. Ja mitä herkkua 
söin silloin ja kuinka suuren kimpaleen? Tuhannen tulim- 
maista! kaksi kuivaa, pihkaista oravan koipea. Mutta sel- 
laisesta atriasta ei ole aikamiehen mako suuriakaan tietä- 
vänsä. Mitä sanot, Tuomas? 

TUOMAS. Siristä nälkävyötäs. 

JUHANI. Katso: olenpa keskeltä pieni kuin armahin röö- 
kinä, pieni kuin ruskea vihalainen; mutta se konsti ei auta 
meitä ijäksi. Ei auta, vaan mikä on tehtävämme, se teh- 
käämme, ja pian. Sydän kuristuu, veljeni, sydän kuristuu 
ja kolkosta ikävyydestä lakastuu miehen mieli. 

SIMEONI. Olisko tässä enään muuta keinoa edessämme, 
kuin maantie, kerjäläisen pitkä ja kova peltosarka? 

JUHANI. Se olkoon viimeinen pelastuksen tie. — Mutta 
minä hengitän kuin tyhjästä tynnöristä. Eikö enään keksi 
yhtään ainoata konstia ja koukkua veli Aapon aivo? 

AAPO. Mitä voimme saattaa matkaan tyhjästä? 

JUHANI. Tyhjästähän on luotu koko tämä maailmakin. 
Miksi ei syntyisi siitä sitten edes yksi kappale tamppukak- 
kua? 

AAPO. Jos kaikkivaltiaita olisimme. 

JUHANI. Ah! jos olisimme edes heidän pitenttipoikiansa, 
niin nytpä hyppelisimme tuolla kultaisilla kartanoilla, ja 
mannaa, pojat, paljasta mannaa söisimme ja hunajaa joi- 
simme kuin vettä virrasta vaan. Niinpä herrastelisimme; ja 
syljeskellen kuultelisimme kun jokin kerjäläisrukka maan 
päältä meille kertoilisi seitsemästä viheljäisestä veljeksestä 
tuolla alhaalla mutaisen Sompiosuon varrella, jotka oljen- 
televat savuisessa pirtissä kuin nahkasiivet toinentoisensa 
niskoilla hongan holossa, ja näkevät nälkää kuin sudet. 

EERO. Mitä turhia kuvailet? Käykäämme Kuokkalan 
korpeen tarkemmin tutkimaan tuota seutua, jonka syksyl- 
lä liian helposti heitimme. 

JUHANI. Kontiot menivät sieltä helvettiin; se on melkein 
vissi asia. 

EERO. Melkein! Mikä hulluus tässä istua nälässämme 
ristissä käsin, kun ehkä voimme toimittaa itsellemme oi- 
valliset paistit? Toivomme on heikko, mutta koettakaam- 
me, lähtekäämme mainittuun korpeen, ja ellemme kohtaa 
siellä karhua, niin kenties jonkun muun otuksen. Mutta 
jos ei tämäkään onnistuisi, niin onhan silloin lähellä 
Kuokkalan talo, josta saamme lainaksi ainakin leivän 
miestä kohden ja ehkä vielä muutaman vakan herneitäkin. 
Ihmisiin on tässä viimeinkin turvattava, ellei omat kei- 

nomme onnistuisi. Mutta me otamme lainaksi ja maksam- 
me koska jaksamme. 

Niin haasteli Eero, ja vihdoin muutkin parhaaksi har- 
kitsivat hänen neuvoansa seurata. Pyssyt kainalossa, läksi- 
vät he koirinensa hiihtämään kohden Kuokkalan korpea. 
Liukkaasti suksi hangella juoksi, mutta huohoittain ja hi- 
taammin kuin ennen nyt retkeilivät veljekset; polviensa 
entinen jäntevyys tuntui jotenkin hervottomaksi. Lopulta 
ehtivät he tarkoitettuun tienoonsa ja rupesivat hiihtele- 
mään tuonne, tänne kohden kaikkia suuntia, etsien kon- 
tiota, vaan aivan turhaan. Ilta läheni, veljekset heittivät jo 
kaiken toivon, mutta päättivät Eeron kehoituksesta vielä 
kerran etsiä erään metsäisen kallion ympäristöä korvessa. 
Heidän sinne tultuansa, nousi pian tuima haukunta, ja 
ulos jynkästä kuusistosta rynkäsi karhu, kiirehti pois, ja 
pyrynä pyöriskeli lumi hänen jäljessään. Juoksi hän, mo- 
nialle mutkistellen, monialle kaarrellen liukuivat veljekset 
kiiltävillä suksillansa, ja koirien mekastavasta äänestä 
karheasti joroitteli pakkasen äkeä ilma. Kuuluipa viimein 
ampaus Tuomaan pyssystä, ja, verta vuodattaen, ryömi 
kontio hangessa. Karkasivat hänen päällensä koirat, lähe- 
ni häntä mies jykevällä karhukeihäällänsä, ja siinä mel- 
kein ilman yhtään vastaanrynnistystä otti otso kuoleman- 
sa miehen keihäästä ja koirien hampaista. Alas kämmenil- 
lensä hän vaipui ja puhalti ulos henkensä hurmeiseen lu- 
meen. Mutta tuskin tämä olikaan tapahtunut ja veljekset 
kokoontuneet saaliinsa ympärille, niin jopa metsästä taa- 
sen kuului tulinen haukunta ja reuhu. Silloin kaksi nuor- 
ta, vuoskuntaista karhua kiippaisi, koiria paeten, ulos 
konnostansa, muutama sata askel pois sen talvisijasta, 
joka ensiksi kohdattiin ja saavutettiin. Ja nousi kiivas tap- 
pelus villaisten penikkain ja rohkean Killin ja Kiiskin vä- 

lille, joka purevana, verisenä kesti, kunnes veljekset kei- 
häinensä riensivät apuun koirillensa. Pian myös kaatoivat 
he kiukkuisesti taistelevat mullikarhut, ja lopettivat kar- 
voja pyryttävän leikin. 

Mutta ilta oli tullut; kannettiin lihava saalis kuusisen, 
sammaleisen kallion juurelle ja tehtiin valkea. Mutta val- 
kean tuuliselle puolelle rakettiin yösijat partaisista havuis- 
ta, ja havuista kohotettiin verho seivästen ja karankojen 
nojalle, joka esti tuulen liehtoomasta ja saattoi nuotion 
liekin suopeasti loimoittamaan. Siitä kävivät nyt veljekset 
maistavan illallisen toimeen, piirsivät ja nylkivät emäkon- 
tion muhkean kääpän, leikkasivat siitä pehmeitä viiluja, 
paistoivat ne tulessa ja täyttivät mieluisasti nälkäiset vat- 
sansa, eivätkä myös unohtaneet Killiä ja Kiiskiä. Ja nuk- 
kuivat he pian partaiselle vuoteellensa, koska väsynyt ruu- 
mis oli ravittu ja murhe nälästä moneksi päiväksi poistet- 
tu. Herttaisesti lepäsivät myös koirat, juostuansa kauan ja 
kiivaasti; lepäsivät, leuka käpälällä, tuolloin, tällöin ava- 
ten silmiänsä, jotka jalolla tyyneydellä olivat teroitetut 
kohden verisiä otuksia kinoksella. Lepäsivät he kaikki 
nuotion leimutessa ja taivaan tähtien pilkkiessä; mutta 
heidän ympärillään kuivettuneissa kuusissa paukahteli 
pakkanen ja jylhässä metsässä veisailivat kylmät, huokai- 
levat tuulet. Ja aamun valjetessa läksivät veljekset hiihtele- 
mään saaliinensa kohden kotoa taas; ja raskas oli heidän 
taakkansa, mutta hauska. 

Varhainen ja kaunis oli seuraava kevät. Ahkerasti har- 
joittelivat veljekset kalastamista kirkkaalla Ilvesjärvellä; ja 
heidän verkkoonsa takertui tai onkeensa tarttui moni kyr- 
myniskainen ahven ja kultakylkinen sorva. Rannalla, 
tuoksuavan tuomen verhossa he istuivat monen kelmeän 
kesä-aamun kajastaessa, lippaellen ylös ongillansa Ahto- 

lan kiiltävää karjaa. Siinä sorsat naristen lentelivät pitkin 
järven öljytyynettä pintaa, ja veljesten luoti heistä kaatoi 
lennosta monta. Kaunis oli kevät niin Ilvesjärven rannoilla 
kuin niituilla ja laihopelloilla Impivaaran pirtin ympärillä, 
jossa uhkea vilja rehoitti, kasvain päivien hohtavassa pais- 
teessa ja öitten lempeässä viileessä. Riehui tänäkin kesänä 
monasti tuima pohjonen, saattaen viimein koljon ja tyy- 
neen yön, mutta syvällä, Sompioniitun pohjassa makasi 
halla, teroitellen korviansa, vaan voimatonna kohotta- 
maan päätänsä nurmen kamaran alta ylös. Niin kasvoi 
pellolla vilja ja niitulla heinä tänä heleänä kesänä, ja välis- 
tä lempeä sade taas kasteli tuoksuavaa maata. Helteisessä 
poudassa niitettiin niitut ja leikattiin pellon raskastähkäi- 
set rukiit; ja korkeina torneina seisoivat niin suovat Luh- 
ta- ja Sompioniituilla kuin aumat pirtin ympärillä. Run- 
saimman sadoin tuotti tämä kesä, jota veljekset aina rie- 
muiten muistelivat »kultaisena kesänä». 

Mutta koska vilja oli leikattu ja kylvö tehty, läksivät 
veljekset eräänä lauvantai-aamuna kauan varustetulle ret- 
kellensä, läksivät pappilaan provastin tutkinnon alle. Isäl- 
lisesti, lempeästi kohteli heitä provasti, ja huomasi pian 
suureksi iloksensa, että heidän lukutaitonsa oli moittee- 
ton, vieläpä yhden ja toisen vallan kiitettävä; Laurin julisti 
hän parhaaksi lukijaksi Toukolan suuressa kylässä. Vielä- 
pä huomasi hän heidän käsityksensä uskon-opista yleiseen 
selväksi, vilpittömäksi. Sentähden, koska he viikon päästä 
seuraavana sunnuntaina palasivat rippikirkosta kotiansa, 
oli heillä jokaisella kädessänsä nahkakansinen uusitesta- 
mentti, provastin lahjoittama ahkeruuden palkinnoksi. 
Tyytyväisinä, mutta vakavilla kasvoilla astuivat he pirt- 
tiinsä, jonka Tammiston Kyösti, heidän karjanhoitajansa 
menneen viikon kuluessa, oli lakaisnut ja lehdittänyt. 

Mutta koska he olivat atrioinneet ja Kyösti heistä poistu- 
nut, istuivat he kukin itseksensä tutkiskelemaan raamat- 
tua; ja syvä äänettömyys vallitsi huoneessa. 

Niin meni suloinen kesä, tuli syksy raikas ja viileä, tuli 
talvi ja onnellinen kesä taas. Niin vuodet, jotka nyt seura- 
sivat, saattoivat onnea ja menestystä Impivaaran taloon. 
Ahkeruus on onnen lähde, ja ahkerasti puuhasivat ja toi- 
mittelivat veljekset, josta pellot laajenivat yhä enemmin ja 
enemmin, viljaa karttui aitan laariin, hevosia talliin ja 
nautoja omettaan orsien alle. 

Seisoi vielä tallissa tuo vanha, ykssilmäinen Valko, mut- 
ta kahdenpuolen häntä hinkaloissaan kaksi luiskeata var- 
saa, yksi ostettu Tammistosta, toinen Kuokkalan vaarilta. 
Terävästi rouskuttelivat varsat peltokedon kirkasta heinää 
ja, katsahtaen lapsekkaalla huolettomuudella, tekivät 
tuolloin, tällöin vähän kiusaakin vanhukselle heidän kes- 
kellensä, mielien tervehtiä häntä matalan väliseinän yli. 
Mutta äkeänä, kovat niuhossa, Valko seisoo, ja heinissä 
lepää hänen riippuva huulensa, kun vanhat kuluneet ham- 
paat kalsusti pienentää ruokaa. - Kymmenen nautaa sei- 
soo talon ometassa. Jos aukaisit sen ovea, niin katsoi si- 
nua vastaan kahdeksan vilpitöntä, vakavaa lehmännaa- 
maa ja kaksi sonnia, kuin kaksi juurevaa tervaskantoa. 
Jopa vanhempi heistä on tuomittu tulevana keväänä ka- 
dottamaan vapautensa ja suostumaan vetohärjän kohta- 
loon, mutta nuorempi tuossa saa edelleen omassa vallas- 
saan sorkehtia karjamailla. — Niin talon ometassa, jossa 
ahkerimmin kaikista askarteli Simeonin nuhteeton käsi. 

Nousi vähitellen kaikki talonpojan talossa tarpeelliset 
huoneetkin Impivaaran pihalle. Niinpä kohosi myös oival- 
linen sauna pihan ja pellon rajalle, ja silloin katosi pirtistä 
parvi, katosi sen ovinurkasta kiuvasuuni, ja sijaan raket- 

tiin korsteni, taloissa tavallinen. Rakettiin palhotuista 
kuusista uhkea laattia, joka, ennen alkaen vasta huoneen 
puolesta pituudesta, ulettui nyt periltä aina kynnykselle. 
Vielä lyötiin entisten läpien sijaan seiniin kolme valaise- 
vaa akkunaa. Ja nyt, kun katsahdit huoneesta ulos päivän 
puoleen, näit talon pellot ja Luhtaniitun peltojen alla, 
kauempana toisen, lakeamman niitun, entisen Sompio- 
suon. Halki peltojen ja niittujen kulki talon tie kohden 
kirkkoa ja entistä kotoa, juoksi niitusta tiuhaan kuusis- 
toon, siitä pitkin nummea Teerimäen harjulle, joka ko- 
meana haamoitti etelässä kimmeltävien pilvien rajalla. 
Koska länteen katsahdit, näit peltojen takana sammaleisia 
kallionkieluja, tuolla ja täällä matalan, mutta jäntevän 
männyn, jonka huojuvalla latvalla aurinko usein kesä-ilta- 
na säteili. Mutta pirtin pohjoinen akkuna katseli jynkästi 
kohden Impivaaran jyrkkää vuorta. Niin osoitteli itsensä 
eteesi maailma, koska lakeassa tuvassa katsahdit akku- 
noista ulos ilmoihin. Mutta jos aukaisit huoneen raskaan 
oven ja iskit silmäs itään ja koilliseen, niin huomasit kivi- 
sen, kantoisen ahon, ahon reunalla nummen ja jylisevän 
hongiston, jonka helmasta astui kesän aurinko taivaalle 
ylös. Tämänkaltainen oli luonnon muoto Impivaaran ym- 
pärillä, joka nyt oli nousemassa valtaiseksi taloksi. 
Muutoksesta, joka tapahtui veljeksissä ja tämän kautta 
Impivaaran pihoilla ja vainioilla, kulki pian maine ympäri 
pitäjää. Tuota ensin tuskin uskottiin, mutta maine pysyi 
totena, jota kummastuen kerrottiin; ja rupesipa vähitellen 
nousemaan veljeksille arvoa ja kunniaa. Itse kuitenkin he 
harvoin siirtyivät omilta maisemiltansa pois; ja syntymä- 
taloansa eivät he tahtoneet nähdä ennen kuin oli tullut 
aika, jona Jukola oli heidän omansa taas. Sen lupauksen 

olivat he tehneet, ja ainapa karttelivat he matkan päästä- 
kään näkemästä kotonsa armaita vainioita. 

Tulipa viimeinen kesä niistä kymmenestä vuodesta, 
joiksi Jukola oli annettu vieraan viljeltäväksi; ja syksyllä 
oli siis veljeksillä valta muuttaa syntymätaloonsa takaisin. 
— Oli kesäkuussa kirkas ja lämmin sunnuntaipäivä; Impi- 
vaaran avatusta ovesta virtas sisään auringon heleä paiste, 
kuvaten kultaisen kaavan tuvan lehditetylle laattialle. Pöy- 
dän ääressä istuivat äänettöminä Tuomas ja Simeoni, lu- 
kien kukin uuttatestamenttiansa; Juhani, Timo ja Eero 
käyskelivät ulkona viljamailla ja katselivat ihastellen tä- 
män herttaisen kesän kukoistavaa kauneutta; vaiti vaelteli 
metsässä Lauri, mutta Aapo oli käynyt tervehtimään Tam- 
miston Kyöstiä. Sinisenä kaarteli taivas, ilmassa liehtoi 
hiljainen länsituuli, uudessa lehtivaipassansa väikkyi mä- 
ellä koivu, ja valkeavaahtoinen pihlaja levitti tuoksua ym- 
pärillensä kauas. Impivaaran pellolla laine lainetta liepeäs- 
ti ajeli ja vilja välkähteli paisteessa tulisen auringon, joka 
jo kiirehti ylös puolipäivän korkeuteen. — Mutta palasivat- 
pa veljekset kotiansa: tulivat käyskelijät pelloilta, tuli 
Aapo Tammistosta ja astui Lauri nummen helmasta ulos. 
Salaisesti myhäillen he lähenivät jaloa huonettansa, joka 
taasen rauhaisesti hymyten katsoi heitä vastaan, ja sen 
poutaisella katolla hyppeli päivän hopeakimmeltävä läm- 
min. Tyytyväisillä sydämillä, kirkkailla kasvoilla he astui- 
vat lehditettyyn, väljään tupaan. 

Mutta kun olivat atrioinneet, istuivat he taasen mikä 
minnekkin ja mikä mitäkin mietiskellen, tai katsellen 
eteensä-avattuun kirjaan. Perä-akkunan ääressä, joka an- 
toi länteen päin, istui Aapo, askarrellen nysänsä kanssa, ja 
näkyi kuin olis hänen aatoksensa syventynyt tärkeään 

asiaan. Viimein aukaisi hän suunsa, ja syntyi siitä seuraa- 
va keskustelma. 

AAPO. Tammistossa kohtasin nahkapeitturin ja haaste- 
lin hänen kanssansa yhteisistä asioistamme. Hän on saa- 
nut mylläripaikan, ja olis valmis luopumaan Jukolasta jo 
tulevan syyskuun alussa, johon annoin hänelle hyvän toi- 
von. 

TUOMAS. Parasta että välttyy hän tieltämme tavallista 
vikkelämmin; sillä hänen kätensä ei ole nostanut Jukolaa, 
vaan kaatanut yhä enemmin; ja vuokraansa ei ole hän 
maksanut meille yhtään ainoaa jyvää. 

AAPO. Tuon kaiken tuomitsis laki hänen maksamaan, 
mutta millä hän sen tekis? 

TUOMAS. Siihen on hän ikuisesti voimaton, ellei pane 
hän pantiksi kurjaa sieluansa. 

AAPO. Työtuomion kautta hän ehkä viimein maksaisi 
kaikki, mutta rässyllä on kivuloinen muija ja monta man- 
kuvaa lasta. 

JUHANI. Menköön herraansa tämä kurja nahjus. Niin, 
olkoon hän meistä kuitti. Myös on huono onni koetellut 
häntä näiden kymmenen vuoden mennessä; sitä ei taida 
kieltää. Mutta vaikka oliskin onni armahin häntä syleillyt, 
niin eipä ole hän koskaan syntynyt talontekijäksi miehek- 
si; tarvitaanpa siinä vähän potraa pokkoa, mutta siihen ei 
löydy hänessä kurssia enemmin kuin kintaassa. Sentähden 
menköön hän nalkkeilemaan myllyänsä, mutta me tah- 
domme näyttää kuinka tehdään Jukolasta pitäjämme uh- 
kein talo. 

AAPO. Ainapa tuo on jalompaa, katsella edessämme ta- 
loa, jonka möyrityt pellot ja raivatut niitut tiedämme 
omien käsiemme työksi. — Meistä kolme jääköön tähän 
uudispaikkaamme hoitamaan, muut kaivelkoot ja kynnel- 

kööt Jukolan pohjalla; mutta suurimmissa, kiireimmissä 
töissä käymme käsiin kaikki seitsemän miestä yksinvoi- 
min ja yht'aikaa niin tässä kuin entisen kotomme vainioil- 
la. Ja niin on meillä kohtakin kaksi oivaa taloa ja kaksi 
torppaa, kaikkein parhaimpaa, ja siinäpä osaa, tannerta ja 
tilaa meille jokaiselle erikseen, kun lopulta on tapahtuva 
yleinen jako, kunkin tulevaisuuden määräys. Ja toivo- 
kaamme, että viimein kaikki on kulkeva hyvän toivon mu- 
kaan! Niin, kaikkihan vihdoin hyvin, jos vaan järkevyys 
ja oikea taju aina on johdattavana tähtenämme täällä, 
polkeissamme elämän tietä. 

TIMO. Paljon tulee se eukkoon ja hänen emännöitsemi- 
seensä tuvan orsien alla, kuinka ukon raataminen tuolla 
ulkona, tuolla poudassa ja sateessa, on tuottava viimein 
rikkauden tai köyhyyden. 

AAPO. Kas Timoa vaan! hän juttelee kuin kokenut mies. 
Onpa laita niinkuin sanot. Vaimo huoneen joko nostaa 
ylös mahtiin ja kunniaan tai repii sen alas aina multahir- 
siin asti. Nyt en puhu talosta, jossa isäntä on vallan villit- 
ty, joka hetkessä menettää vuosien hedelmät, siitä talosta 
en puhu, siinä ei auttaisi moision rikkaus eikä vaimon 
emännyys, vaikka olis hän vikkelä kuin kärppä ja kitsas 
kuin juutalaissämmä. Mutta olkoon tavallinen talo ja sii- 
nä isäntä tavallinen tuhlaaja, mutta kas jos talossa vaan 
on emäntä tiivis ja säästäväinen, niin seisoopa se talo, sei- 
soo väkisten. Sitäpä vastoin huone, jossa emäntä tuhlaa, 
käy pian kumoon ilman armoa, käy vaikka kynsiskin 
isäntäinen vastaan kymmenen miehen kouralla. Tosin voi 
isäntä itsensä kulauttaa aika lailla humalaan ja tappelee 
hän kylässä, josta laki antaa hänelle ansion mukaan suo- 
laa selkään, mutta kuitenkin taidamme lukea tällaisia 
haaksirikkoja pieniksi hurmikoiksi, verihaavoiksi ihmisen 

ruumiissa, johon vertaan nyt talon. Mutta emäntä, joka 
tuhlaa, on talon ruumiin jokapäiväinen mato vatsassa, sen 
koi, sen syöpä, joka menettää kaikki nesteet ja viimein 
koko rakennuksen ransistaa ja kaataa. Nytpä muistan 
kertomuksen, jonka kuulin jo isämme-isältä, siltä aina vii- 
saalta, varokkaalta ja eteenpäin katsovalta mieheltä. Ja 
näin hän kertoili: Oli kaksi veljestä, molemmat yhtä rait- 
tiit ja toimekkaat, molemmilla heillä oli talo, kaikin puo- 
lin yhdenvertaiset, ja molemmilla myös oli vaimo ja lap- 
sia. Yksi heistä pysyi aina varallisena miehenä, mutta toi- 
nen heistä kävi yhä köyhemmäksi päivä päivältä, ja yhtä- 
pä tuosta monikin arveli, kuitenkaan huomaamatta syytä, 
mikä olis matkaansaattanut tämän eroituksen veljesten 
huoneenhallituksessa. Mutta kerranpa eräänä lauvantai-il- 
tana läksi isoisämme jollekin asialle näihin molempiin ta- 
loihin. Ensiksi tuli hän rikkaan miehen huoneesen, jossa 
emäntä, vasta kirnuttuansa, jakeli voileipiä lapsillensa; sii- 
tä astui hän köyhän veljen tupaan, jossa emäntä myöskin 
antoi lapsillensa kirnuvaisia, mutta kas, panihan muori ai- 
nakin kaksi vertaa paksummalta voita leivälle kuin tapah- 
tui naapuritalossa, ja nytpä ymmärsi ukko syyn tuon yh- 
den veljen rikkauteen ja toisen köyhyyteen. Niinkuin jäl- 
kimmäiseltä emännältä meni kaksinverroin voita, niinpä 
myös, vaikka melkein näkymättömällä tavalla karisi aina 
kahdenvertaisesti kaikkea muutakin tavaraa hänen sor- 
miensa välistä. Ja olishan siis hänen emännöitsemisensä 
tarvinnut kaksi tämänlaista taloa, seistäksensä naapurin 
yhden talon rinnalla. Niin kertoili kerran ukko viisaudes- 
tansa kuuluisa. 

JUHANI. Oikein harkitsi hän asian. Huono ja tuhlaaja 
emäntä on talon kaikki kuluttava rotta ja kurja katsoa 
puoleen kuin porolammikossa vanha tallukkahaasu. 

AAPO. Olkoon siis naiminen, niinkuin se olla pitää, elä- 
mämme ankarin askel. Sillä huono emäntä on miehen 
tuho, mutta kelpo ja armas vaimo on hänen onnensa iha- 
nin, hänen paras ystävänsä, kultainen kunniansa ja tekee 
hänen huoneensa ilon ja rauhan satamaksi. Ja sellaista 
vaimoa hän kohdelkoon ja pidelköön kuin omaa silmäte- 
räänsä, kuin sielunsa kalliinta aarretta. Ja luulenpa myös, 
että vähemmin, paljon vähemmin löytyisi täältä kehnoja 
vaimoja, jos miesi nuoren aviosiippasensa virheitä kävisi 
aina ojentelemaan lempeillä sanoilla ja rakkahilla silmän- 
iskuilla, kartellen visusti tuomasta nalkutellen esiin noiden 
»oivain naapuri-eukkoin» esimerkkejä, ja suoden tuon 
aina »kunnollisen kuolleen kultamuorinsa» ma'ata rau- 
hassa haudan kammiossa. — Niin, veljet! Ehkä on meillä 
kaikilla piankin eukkonen vieressämme ja pieniä pirpanoi- 
ta ympärillä ja sentähden en nyt haastelekkaan näin pal- 
jaasta hetken mielipisteestä, vaan enemmin ehkä tuumas- 
ta, ja tarkoitanpa istuttaa näitä sanojani sydämienne poh- 
jaan. 

JUHANI. Hyvinhän sinä kaikki olet tehnyt, monta kal- 
lista neuvoa olet meillen antanut. Totisesti! oletpa oikein 
isällisellä mielellä ja kielellä meitä johdellut täällä salojen 
yössä. Veljet, kiittäkäämme Aapoa, hän on tehnyt suuren 
työn. 

AAPO. Mene pois! Mitä tuossa turhia. Niin — noh! Niin! 
Vaan että seisomme nyt tässä, ja yksinvoimin taistelleet 
olemme: tempoilleet, riistoneet, repineet päästäksemme 
viimein kovan onnen rykelmäisestä korvesta lakealle, va- 
paalle aholle. — Mutta katsokaat: ilma on kirkas ja tyyni, 
kohden laskuansa alenee jo aurinko ja vilisten nyt kutee 
kouruliuta Ilvesjärven korteistossa. Lähtekäämme pane- 

maan mertojamme ulos, ja huomenna on meillä maistava 
murkina. 

Ilvesjärvelle he astuivat asettelemaan pyydyksiä kulta- 
kylkisille kouruille, jotka par'aikaa iloisesti kutelivat, ja 
vilahteli järven ruohoinen ranta. Mutta kotia jäivät Sime- 
oni ja Timo, jäivät karjan korjuun tähden; ja ammuten ja 
kelloin kilinällä palasivat jo vääräsarviset laitumeltaan 
pitkin kanervaista nummea. Ja kantoisella, kuivalla aholla 
lypsettiin märehtivät lehmät, ajettiin siitä tarhaan, jossa 
he pian toinen toisensa perässä vaipuivat alas havuisille 
vuoteillensa. Mutta tuolla Ilvesjärven tyynellä pinnalla 
soutelivat muut tylppäkuonoisella tukkiruuhellansa, las- 
ketellen mertoja järven heleään syvyyteen pitkin korteis- 
ton moniniemellistä reunaa; ja tuolla mäntyin latvoissa 
luoteisessa väikkyi tulipunertava iltarusko. 

Kolmastoista luku 


On eräs kelmeä syyskuun päivä, jona veljekset ovat päät- 
täneet lähteä saavuttamaan entistä valtaansa Jukolan ta- 
lossa, jota eivät olleet nähneet kiertoessa yhdeksän vuo- 
den. Tiellä, joka juoksee kohden kylää peltojen, Luhta- ja 
Sompioniitun halki, retkeilee nyt seitsemän miestä, ja yhä 
kauemmas poistuu heistä Impivaaran uudistalo, johon 
Tammiston Kyösti on jäänyt elikkoin hoitajaksi päivän tai 
kahden ajaksi. — Edellä ja rinnatuksin käyskelivät Juhani, 
Aapo ja Tuomas; mielukkaasti he astelivat, ja asui heidän 
kasvoillansa tyyni riemu. Seurasi heitä vankkurikuorma, 
vetämänä kahden nuoren tamman, joita ohjaili Lauri, is- 
tuen pienen oluttynnörin kyljellä. Ja olutta oli tynnöri 
täynnä, tehtyä juuri varten tuliaisjuhlaa Jukolassa. Sitten 
astelivat Simeoni ja Timo, kumpikin taluttaen ammuile- 
vaa lehmää karjan aluksi Jukolan omettaan. Mutta vii- 
meisenä vaelsi veli Eero, johdattaen nuorasta pientä, könt- 
tipäistä sonnia, joka oli määrätty pitämään talon karjan 
karttumisesta murhetta. Kernaastihan seurasi sonnimulli 
lehmiä, astellen heidän jäljessään vallan kopealla mörinäl- 
lä. Iloisina hyppelivät myös Killi ja Kiiski, milloin edellä, 
milloin perässä, milloin loiskien kahdenpuolen matkuetta, 
iloisina, vaikka jo harmaapäisinä. He olivat ainoat elikot, 
jotka, Jukolasta syntyisin ollen, nyt palasivat vanhaan ko- 
toonsa takaisin. Valko oli kuollut ja makasi makeasti sy- 

vässä hautakammiossaan Luhtaniitun aidan takana; kuol- 
lut ja kuopattu oli vanha, karheasti naukuileva kissa, Ju- 
hanin armasteltu Matti; ja viimeinpä myös kenokaulainen 
kukkokin kuoli ja kuopattiin. Kiekua heloitteli Impivaa- 
ran orsilla taasen toinen kukko, ja uunin päällä killisteli 
toinen kissa, ja kaksi nuorta, uljasta hevosta oli nyt vetä- 
mässä veljesten vankkureita reippaalla vauhdilla Juko- 
laan. 

Niin he vaelsivat: siirtyivät ulos lakeasta Sompiosta ja 
astuivat metsän syvyyteen. Ilma oli selkeä ja tyyni, liepeäs- 
ti paistoi aurinko vaaleansiniseltä, hymyävältä taivaalta. 
Tuli heidän eteensä Seunalan Matin aho, siitä Viertolan 
kirkkotie, jonka yli he vaelsivat ylösmäkeä, pitkin santais- 
ta nummea hongiston halki. Viimein seisoivat he Teeri- 
mäen harjulla, josta heidän tiensä sileänä ratana juoksi 
kalliota alas. Mutta vuoren harjulle, josta näki avaralle 
kohden kaikkia ilmoja, seisahtuivat veljekset hetkeksi le- 
vähtämään juhtinensa. He iskivät silmänsä lounaiseen, ja 
kaukana kuumoitti heidän lapsuutensa Jukola. Mutta 
pian himmensi kyynel heidän silmänsä ja kumma riutu- 
mus täytti heidän povensa, kuin soliseva vesi täyttää up- 
poovan miehen poven. — Mutta katsahtivat he taasen lou- 
naiseen, ja mäen kaltevalla rinteellä haamoitti Jukola kuin 
tumma entisyys. Siitä katsahtivat he viimein takaisin poh- 
joseen päin, ja viherjöitsevien oraspeltojen keskellä hy- 
myili iloisesti Impivaaran uusi talo, ja ylempänä seisoi 
jyrkkä vuori. Niin he katselivat, milloin pohjoseen ja mil- 
loin etelään ja milloin mihinkin ilmaan, ja ihanasti kastui- 
vat heidän silmänsä. Mutta olutta laski Juhani, miehestä 
mieheen kiertoili ympäri katajainen haarikka. 

JUHANI. Me vuodatamme kyyneleitä, mutta ilon ja rie- 
mun helmiä ovat ne kyyneleet; sentähden juokaamme ja 
iloitkaamme. 

AAPO. Kiitos Luojan, että nyt seisomme ilon lapsina täs- 
sä! Onnelliset me, jotka onnen hetkenä huomasimme 
mikä rauhaamme tuli ja tuotimme oivia hedelmiä, ennen 
kuin synkeä tuomiomme kirjoitettiin etehemme seinään. 
Tämä, ja Jumalan johtava käsi on elämämme tien kohot- 
tanut ylös näin jalolle ja iloiselle kunnaalle, jonka harjulla 
nyt voiton sankarina seisomme. Kymmenen kultaista 
vuotta on mennyt sitten kun vihan, sydämen kiukun val- 
lassa pakenimme metsien pimeyteen. Niin teimme. Mutta 
uskonpa, jos lakkaamatta olisimme oljennelleet etelässä 
tuolla, vainon ja närkästyksen katkerassa ilmassa, että 
käyskelisimme murheen poikina nyt. Onneksemme siis 
heitimme kylän ja kylänmiehet; sillä nyt on tapahtunut 
miehissä muutos. — Tässähän nyt seisomme, katsellen so- 
vinnon suopealla silmällä tuonne kohden Toukolan kylää, 
ja täällä takana on meillä jalo seljänvastus. 

Niin, tuolla on entinen, armas Jukola, tuolla Toukolan 
kylä, tuolla kirkontorni ja tuolla taasen uhkea Impivaara. 
Selvästi astuu nyt eteeni elon-retkemme kohtaukset tuon 
menneen vuosikymmenen helmasta. — Katso kuinka tiem- 
me on juosnut. Me ensin, mutta perin mahdottomina, 
koetimme pyrkiä kristillisten ihmisten yhteyteen, tehden 
onnettoman retken kohden juhlallista tornia tuolla ilman 
partaalla. Oli se kiusan kirottu retki, mutta siinä myös se 
voimakas ponnistaja, joka meidät väkisinkin pakoitti met- 
sien syvyyteen. Tuonne tuon harmaan jyrkän vuoren ku- 
peille me siirryimme pois ja rakensimme itsellemme lujan 
pirtin. Mutta ahne tuli poltti pirttimme tuhaksi, ja silloin- 
pa pojat sudenpenikoina kaappaisivat Jukolaan takaisin 

taas; ja leikki on kova. Mutta emmehän tuostakaan juuri 
paljon huolineet, vaan metsien haltuun läksimme taas ja 
rakensimme itsellemme toisen pirtin, uhkeamman ensim- 
mäistä. 

Taisimme nyt taasen vapaasti halutyötämme harjoitella; 
ja koirat reuhtoilivat, tuliluikut paukahtelivat, ja runsaasti 
vuosi salojen karjan raikasta verta. Mutta sielläpä äkisti 
nosti meidät ankara kohtalo kamalalle Hiidenkivelle koe- 
tukseen aivan hirmuiseen. Ja tuolla arvaten on se nälän, 
vaivan ja armaan onnen kivi, tuolla, jossa alenee metsän 
himmeä reuna ja tuo harva-oksainen kuusi korkeimmalle 
kaikista kohottaa huippunsa. Siellä on kivi, joka saattoi 
meille murhetta ja tuskaa, mutta jota myöskin taidamme 
kutsua onnemme kiveksi. Huomaitkaamme: sieltähän, jat- 
kaen aina, on syntyisin tämä ilon ja onnen hetki tässä 
Teerimäen harjulla. Kivi hirveä korvessa matkaansaattoi 
ankaran huhdan, joka taasen antoi meille kosolta viljaa. 
Mutta tästähän — pahasti, pahasti kyllä — myös nousi se 
muistossamme kovin murheellinen viinakesti. Vaan äläp- 
päs mitään. Tämä viinan villitty mälinä mullersi ylös hel- 
vetin ja kaikki perkeleet meille kamoittavaksi varoituksek- 
si, poiketaksemme toiselle tielle. Kahdelta haaralta saim- 
me uhkaavia muistutuksia: Simeonin kummallisen henki- 
näön ja Laurin merkittävän uneksumisen kautta. Ja hyvä 
meille, että otimme onkeemme nämät tärkeät viittaukset 
salatusta maasta! Kuin miehet me silloin päätimme heittää 
ijankaikkiseksi juovuttavan, kirotun viinajuoman, jossa 
päätöksessä toivon jalosti seisovamme. 

Mutta kohtasipa meitä vieläkin vallan tuikea temppu. 
Ja tämä tapahtui sekä paljon viinan että tuon häijyn ja 
jäykän sisumme kautta, joka ei vieläkään ollut tarpeeksi 
pehmitetty, vaan syvyydessään keitti kostonhimoa. Meitä 

kohtasi tuo vihan-kiljumisen, sudenähellyksen, seiväs-räis- 
kynän ja verenvuodatuksen päivä, tuo kuuma päivä Tam- 
miston kartanolla. Niinpä meitä viinan hummauksesta 
kuritettiin. Mutta tuostapa juuri, tuosta rangaistuksen 
päivästä rupesi onnemme virtaamaan. Kas, kun jo sei- 
soimme mustan kauhistuksen rinteellä, silloinpa armolli- 
nen Jumala kirkasti etehemme maailman; ja sen hän teki 
tuon oivallisen vallesmannimme kautta. Mutta me itse, 
mitä teimme me? Astuimme kuin miehet itsensäkieltämi- 
sen, työn ja toimen tielle. Tosin kohtasi meitä vieläkin 
moni puuha ja ahdinko, mutta me notkistimme niiden nis- 
kat, touvasimme väkivoimin aina eteenpäin, ja tässä sei- 
somme nyt. — Kiitos Jumalalle, joka meitä johdatti, kiitos 
meille itsellemme, jotka tahdoimme ajoissa viisastua, kii- 
tos äitillemme, joka lapsuutemme päivinä muistutteli 
meille Jumalan tahtoa ja lakia! Hänen lauseistansa painui 
aina yksi ja toinen sydämemme syvyyteen, josta varoittava 
ääni alati kuiskasi meitä korvaan, kuiskasi halki hurjim- 
pain myrskyin, ja elomme alus ei vaipunutkaan haaksirik- 
koon. 

JUHANI. Ah! jos eläisi nyt äiti, käyskellen tuolla Jukolan 
pihalla, niin, nähtyänsä poikiensa lähestyvän, kiirehtis 
hän meitä vastaan aina Ojaniitun ahteelle tuolla. Mutta 
taivaan salissa istuu nyt eukko, vartoen lapsiansa. Kyllä 
tullaan, muori, tullaanpa Jumalan avulla mekin sinne ker- 
ran. — Niin, nyt lähtekäämme, veljet, vaeltamaan taas, 
vaeltakaamme alas kallioista tietä. 

Läksivät he alas, tulivat pimeään korpeen, siitä viimein 
kulon polttamalle, korkealle Kiljavan-nummele, jossa 
kirkkuvat haukat sinkoilivat ilmassa heleän taivaan alla. 
Kulkivat he jo moni-ahteisella tiellä ohi Kuttilan lakean 
niitun. 

JUHANI. Pojat, pojat! tuntuupa jo sieraimissani koto- 
nurkkien haisu, ihanampi neitsytmaarian sänkyruohon 
tuoksua. Pojat ja veljet, saman maatuskan kantamat ja 
synnyttämät kaikki, kuulkaat yksi oiva sana: Käskekääm- 
me tuliaisjuhlalle kanssamme Jukolaan joka ainoa mies ja 
vaimo, koiras ja naaras, jonka vaan kohtaamme tiellä en- 
nen kotoa. 

AAPO. Sen teemme. 

TUOMAS. Olkoon sanottu. 

TIMO. Kaikkihan käskemme, aina kruununvoudista 
Ruokko-Massaan asti, jos heidät kohtaamme vaan. 

JUHANI. Aina maaherrasta Toukolan tallukkaan asti; ja 
nouseepa tästä iloinen kesti, nousee totisesti. Ja kas kun 
oikein tanssia leivoitamme Toukolan tyttöjen kanssa, lei- 
voitamme, että jyskyää Jukolan permanto ja katosta kari- 
see kaarna! Tosin on laita niin, että ainoastaan Aapo 
meistä osaa katrillia, me muut vaan polskaa, mutta sitä- 
hän osaamme kuin miehet. Ja olkoon menneeksi polskaa, 
paljasta polskaa. Mutta mistä saisimme oikein huikean 
pelimiehen ja kiltin kahvinkeittäjän? 

AAPO. Tottahan vielä siihenkin neuvoja löytyy. 

JUHANI. Tässä maailmassa. Niin, tottahan vaankin vielä 
siihenkin neuvoja löytyy. Neuvoja ei ole meiltä puuttunut 
kovemmissakaan tempuissa, vaan kaikkien on täytynyt 
kääntyä ja vääntyä, kiertyä ja koukistua tahtomme mu- 
kaan. Ojentuahan on kaikkien täytynyt, ja kymmenen 
vuotta on mennyt kuin pyyhkien. Tralla, raa, raa, tralla, 
raa! Kahvia en ole juonut sitten kuin Karja-Matin häissä, 
mutta olkoon menneeksi tänäpänä juhlan kunnioiksi, kos- 
ka juomme oikein veljenmaljaa kaikki seitsemän poikaa, 
salskeata seitsemän miestä. Ja ensimmäisinä, aina ensim- 
mäisinä me kolme tässä astelemme: minä, Aapo ja Tuo- 

mas, Impivaaran henkivartija-pataljooni. Uhkeita poikia 
kaikki. Eipä Eerokaan ole enään juuri niitä lyhimpiä Suo- 
messa, ei suinkaan. Mutta vitkoin nousi hän naulastansa, 
peevelin vitkoin. Tulipa hänestä kuitenkin oikein laatuun- 
käypä mies sekä sielun että ruumiin puolesta. Ja sen teki 
vuosien voima täällä metsissä, meidän veljesten avulla; 
pari pientä pieksiäisryöppäystä vaan meidän muiden kä- 
destä ja mies oli kuin öljytty. Vai kuinka? Mitä sanot sinä 
itse siellä takana? 

EERO. Tosi mitä ruumiiseeni koskee, mutta sieluparas- 
sani, pelkään minä, löytyy vielä paljon sinuakin varten va- 
roilla tuota kirottua Vanhan-Aatamin pirunpihkaa, joka 
usein kyllä veivaa ja kiertää nurinniskoin koko maailman. 
Niinpä hän nytkin kääntää silmäni, koska täältä takaa 
katselen teitä siellä eturivissä. Kas, kas, kuinka Juhanikin 
silmissäni taasen pöllöittelee tuolla Aapon rinnalla kuin 
pystysilmäinen tallipässi vakavan valakan rinnalla. 

JUHANI. Niin, Eero-poikaseni. Mutta tänäpänä kihisee 
ja irvistelee ilmassa ilon ja riemun henget. Sentähden, mitä 
huolin minä? Lauleskelen vaan. 


Fralla, laa, tralla, laa! 

» Kuinka taidan iloinen olla? 
Kuinka taidan tyytyä?» 
Fralla, lalla, lalla, lalla, 
fralla, lalla, laa. 


Kuka on mies, joka könöittää meitä vastaan tuolla aholla? 
AAPO. Ukko itse, luulen minä. 
TUOMAS. Totisesti! No terve miestä! 
JUHANI. Lukkari! Sama lukkari! 
TUOMAS. Sama, sama. Terve miestä vaan! 

JUHANI. Herran poika! Sama junkkari juuri, pattisauva 
kourassa ja entisen provastimme isolippainen vannelakki 
päässä! No vie sinun musta sonni itseäskin! Sama junkka- 
ri, sama junkkari! 

TIMO. Meidän koulumestarimme. 

JUHANI. Mutta kuinka koulutti hän meitä? No, no, nyt- 
hän sopii sitä kysyä. 

SIMEONI. Hän käyköön ohitsemme kunnialla. 

TUOMAS. Hän on käskettävä tuliaiskestiin päätöksemme 
mukaan. 

JUHANI. Peeveli! se täytyy meidän tehdä. Mutta minun 
tekee mieli häntä hieman muistutella menneistä ajoista; 
sillä sydämessäni on aina jotakin pientä pistosta häntä 
kohtaan. Yhdestä tahdon häntä muistuttaa, ja sitten astu- 
koon hän seuraamme, jos häntä miellyttää. Hän on minua 
opettanut. Hyvä! Ehkä taidan minä vuorostani opettaa 
häntä nyt, ehkä taidan heittää hänelle pienen sukkelan ky- 
symyksen testamentistani. 

TIMO. Jotain häneltä kysyn minäkin. Täällä on yksi 
vikkelä ongelma, täällä seinähammasten juurien alla, ja 
saadaanpas nähdä kuinka hän tuon selittää. Minäpä en 
häntä ensinkään vihaa; sillä tukkani on taasen yhtä sakea 
kuin ennenkin; mutta saadaanpas nähdä kuinka hän 
suorittaa solmun, jonka pistän hänelle avattavaksi. 

AAPO. Vaiti, veljet! ja kohdelkaamme häntä kunnialla, 
näyttäen, että tulemme kylään toisenmoisina miehinä kuin 
ennen sieltä lähteissämme. Käyttäkäämme itsiämme aina 
viisaalla tavalla. 

JUHANI. Mitä viisauteen koskee, niin tahdonpa juuri 
tällä hetkellä parastani koettaa, viskellen hänelle noin 
niinkuin leikin vuoksi pieniä kysymyksiä raamatun syvyy- 
destä. Olenpa lukenut testamenttini kannesta kanteen ja 

ymmärtänyt sen myös, toivon minä. Mutta sanoppas, 
Fero, mitä häneltä kysyisin noin vilpittömällä tavalla. 

EERO. Kysyppäs millä keinolla viisi miestä ja kaksi ka- 
laa ruokittiin viidellä tuhannella leivällä. 

Juani. Kitas kiinni, sinä Lopen pahalainen, Kyl- 
män-ojan lörpöittävä paara! Minä sinun opetan. Kysyisin 
ja selittäisin asian, jota ei ymmärrä itse arkkipiispakaan. 
Mutta kyllä tiedän mitä kysyn; ja tuossa on ukko. 

TUOMAS. Minä varoitan sinua: kohtele häntä kelpota- 
valla. 

JUHANI. Kyllä minä tiedän. 

LUKKARI. Päivää, päivää, pojat! 

VELJEKSET. Päivää! 

LUKKARI. Majaa muutetaan, luulen minä. 

TUOMAS. Sitähän tässä niinkuin vähän on tekeillä. 

LUKKARI. Vai niin, vai niin. Hm. Niin, niin. — Tuule- 
maanpa rupee. Tulleekko siitä sadetta? 

JUHANI. Ehkä niinkin. 

LUKKARI. Puhaltaapa oikein raskaasti. 

TUOMAS. Raskaasti kyllä, raskaasti. 

LUKKARI. Niin tekee, jaa. Hm, hm. Vai noin nyt pojat 
muuttaa. 

JUHANI. Näin hiljakseen. — Mutta onkos kanttoorilla tä- 
hän aikaan yhtään koulupoikaa pöydän-nokalla? 

LUKKARI. Eihän ole. 

JUHANI. Eikä yhtään ainoaa pörröpäistä nallikkaa 
ovinurkassa? 

LUKKARI. Hehee! EFi, poikaseni, ei. Hm. Niin, niin. Vai 
noin nyt muutetaan. No tervetuloa syntymätaloonne ta- 
kaisin taas! 

JUHANI. Tuhannet kiitokset, herra kanttoori. Metsän 
korvesta tullaan, ja, niinkuin näette, on tuossa varsoillam- 

me vedettävänä ankara kuorma, jonka painoa lisää vielä 
seitsemän uuttatestamenttia, seitsemän Enklannin lahjaa. 
Ja luulenpa että juuri syvimmät, vaikeimmat paikat tässä 
kirjassa painaa nyt kuormaamme enimmin kaikista. Mut- 
ta jos koettaisimme hieman kevennellä tuota kuormaa, 
lievitellä muutamia solmuja, puntteja ja pusseja siellä. 
Taitaakos kanttoori... 

TUOMAS. Juhani! 

JUHANI. Taitaakos kanttoori vastata minulle yhteen ky- 
symykseen, kysymykseen, joka on saattanut täällä monen- 
kin aivon aprikoitsemaan. Sanokaas minulle: mitkä olivat 
Sepeteuksen poikain nimet? 

TIMO. » Minä ja sinä yksi, keskievarin Antti ja Jussi toi- 
nen; kuinka monta meittiä ollaan?» kysyi minulta kerran 
Loimaan mies, ja samoin kysyn minä kanttoorilta nyt. 

JUHANI. Timo hillitköön leipälaukkunsa. — Niin, herra 
kanttoori, mitkä olivat Sepeteuksen poikain nimet? Se on 
kysymykseni; kuulkaat päälle, pojat! 

TIMO. Minä ja sinä yksi, keskievarin Antti ja Jussi toi- 
nen; kuinka monta meittiä ollaan? Se on ongelmani; kuul- 
kaat päälle, pojat! - Kuinka monta, herrani? 

LUKKARI. Kaksi, poikaseni, vaan ei suinkaan neljä; niin, 
lillipoikaseni, kaksi, kaksi vaan. He, he! 

TIMO. Kas siinäpä seistiin. Niin vastasin minäkin Loi- 
maan miehelle. Mutta äläst! Siinä rykelmässä on meitä 
neljä, herra korkeasti oppinut kanttoori. 

JUHANI. Etkö sinä riivattu voi hillitä leukojasi kunnes 
vanhin veljes on tehnyt tehtävänsä. Tuhannen tulimmais- 
ta! 

TIMO. Älä herran... älä herran tähden tuuppaise minua 
enään toista ja kolmatta kertaa poskelle. Sinä hunsvotti! 
olenko minä vasikka edessäs, vasikka tai mullikka? En 
suinkaan, en suinkaan, vaan olenpa kiivasta miestä kun 
kerran oikein kiivastun. 

JUHANI. Suus kiinni nyt ja kuultele. — Mitkä olivat Sepe- 
teuksen poikain nimet? 

LUKKARI. Vilpitön kysymys. Mutta kysyi minulta kerran 
tuo entinen provastimme: »mikä oli Sepeteuksen poikain 
isän nimi!» ja arvaas, veli Juhani, kuinka hänelle vastasin, 
antaissani oikean vastauksen? Niin, suodaanko minun ky- 
syä: mikä oli Sepeteuksen poikain isän nimi? 

JUHANI. Jassoo... jassoo... vai niin. Löytyykö sekin nimi 
testamentissani? 

LUKKARI. Löytyy tosin, löytyy jo kysymyksessäni. 

JUHANI. Vai niin... nonoh... hm... Vai löytyy se testa- 
mentissani? — Mutta — niinhän juuri minäkin olin aikeissa 
kysyä teiltä, mutta kysyin malttamattomuudessa hieman 
toisin. Ongelman olen kuullut, mutta enpä ole viitsinyt 
kiehtoa siihen selkoa testamentistani. Minä en olekkaan 
mikään korkea kirjanoppinut ja jupisteeri, en kuulu pap- 
pissäätyyn kuin esimerkiksi lukkari. Hän kuuluu siihen, 
mutta säädyn viimeisenä häntänä, samana häntänä, joka 
kerran oli leikissä ukko Viksarin kanssa. 

TIMO. Se olikin suntio eli torkka, joka tarinassa kutsui 
itsensä pappissäädyn hännäksi ja löylytti vähän Viksaria. 

EERO. Lukkarihan se oli. 

JUHANI. Lukkari tai suntio, suntio tai lukkari; minä 
vaan tahdon sanoa, etten kuulu siihen kunniaan, minulla 
ei ole valta kiekua kirkossa kuin aamukukko orrella eikä 
pöyrytellä poikaköllien saivaristoa. Ja jos mielitte kuulla 

suustani oikein totuuden... Tiedättekö kuinka virolais-uk- 
ko Korkki sanoi Hämeenlinnan viskaalille? 

LUKKARI. No kuinkaspa hän sanoi? 

JUHANI. »Mene elvettii, sina pirkelee mias» Hmmh! Ke- 
nenkähän nyrkin luulisitte tässä ylinnä keikkuvan? Häh? 
Smatrii, kubbe! ja huomaa kuinka kymmenen vuoden ku- 
luessa muuttuu täällä maailman muoto. 

AAPO. Juho, Juho! 

TUOMAS. Nyt, veli, tahdon minäkin sanoa sanan; ja 
oleppas vaiti oman rauhas tähden. — Kanttoori antakoon 
heille anteeksi; he eivät ymmärrä. Olkaat huomaamatta ja 
tehkäät niin hyvin ja käykäät kanssamme pieniin tuliaispi- 
toihin Jukolaan; sillä tämä päivä on meille päivien päivä. 

LUKKARI. Minä kiitän, mutta aikani ei juuri myönnä 
kuulemaan kutsumustanne nyt. 

SIMEONI. Tulkaat rakentamaan sovinto meidän ja Tou- 
kolaisten välille; tehkäät se Jumalan tähden. 

Aaro. Me rukoilemme, tulkaat ja tehkäät rauha. Eikö- 
hän ole tämä työ teille velvollisuutta virkanne kirkolli- 
suuden kautta? Siis kavahtakaat, ettei närkästy teille 
ainoastaan Jumala, mutta myöskin tuo oivallinen provas- 
timme, kuultuansa ettette ole tahtonut käydä sovintomie- 
hen toimeen näin tärkeässä asiassa kuin tämä. Katsokaas 
tuota paikkaa. 

LUKKARI. Olkoon teidän tahtonne. Minä seuraan ja tah- 
don koettaa parastani täritellä Toukolaisten sydämiä, ja 
Herran ja oman puheeni voimalla taivuttaa heitä veljelli- 
seen sovintoon. Mutta puhukaamme ensin suumme puh- 
taaksi. Minä näen teidän silmissänne tuon kyräilevän, 
vaikka jo kalsunkin vihan minua kohtaan, ja tiedän sen 
syyn. Niin, olinpa teille kiinteä opettaja, kiinteä ja kova, 
sen tunnustan, ja katkerasti olen sitä jo katunut. Mutta 

samalla kiinteällä keinolla on kerran minua itseäkin opetet- 
tu, samalla kouristelevalla keinolla, paratkoon Jumala! 
Mutta mitä tarkoitin kiinteydelläni teitä kohtaan? Omaa 
etuanne, omaa etuanne; se tietäkäät. Ja olkaat myös varmat 
siitä, että juuri tällä hetkellä, vaikka hieman hämmästyikin 
mieleni tässä teidän nyt käydessänne mua vastaan, sieluni 
iloitsee, koska katselen teitä miehinä nyt ja tiedän teidän te- 
konne ja taistelonne, vieriessä kymmenen Herran vuoden. 

AAPO. Tästä ylistyksestä kiitämme teitä. 

TUOMAS. Me tiedämme teidät kunnian mieheksi ja tie- 
dämme että Juhani ja Timo pyytävät teiltä anteeksi kierot 
sanansa. 

TIMO. Minä myönnän että hän on kunnian ukko, vaikka 
kovakin koulumestari. 

JUHANI. Lukkari tunnusti ei juuri oikein tehneensä meitä 
kohtaan, minä teen saman tunnustuksen itsepuolestani hän- 
tä kohtaan, ja niin on välimme kuitti, varsinkin koska myön- 
nän että olimme hänelle aika visapäitä oppilaita, joiden ko- 
via kalloja vasten hänen kärsimyksensä rintarauta väkisten- 
kin särkeytyi. Ja ken takaa, ken takaa, kysyn minä, ettei 
saattanut meille myös jotain hyvää tämä tukkapään jauhoi- 
tus ja hiuskiemurojen pöllytys? Eihän yhtään takeita ole. 

AAPO. Vaan että kaikki on unohdettu. Siis astukaamme 
miehissä eteenpäin. Tehkäät niin hyvin, kanttoori. 

Läksivät he kulkemaan, kulkivat pitkin ahteista tietä, 
joka veljeksille kuitenkin oli soma ja rakas; sillä rupesi käy- 
mään heitä vastaan lapsuuden ahoja, kiviä ja kantoja; ja 
puhalteli heidän syliinsä raitis länsituuli. — Mutta äkisti 
kuului peloittava meteli, ja Rajamäen rykmentti astui heitä 
vastaan. Näkyi Kaisan nuuskainen naama ja kiivaat silmät 
tuon mustan korvamyssyn alla; ja aisoissa käyskeli eukko, 
torellen ja kiroten. Mutta Heikka oli jo heittänyt keppihe- 

ponsa, Mörökölli pullorattaansa, ja äitinsä rinnalla he aste- 
livat, auttaen kukin aisastansa eukkoa vetämässä vankku- 
reita. Mikko itse, musta vilttihattu päässä ja poskessa anka- 
ra tupakkimälli, lykkäsi, niinkuin tapansa oli, sauvallansa 
perään. Mutta häntä seurasi kaksoispari, ratsastaen keppi- 
hevosilla, ja viimeisenä tapsutteli Mikon Pikku-tallukkai- 
nen, vetäen pullorattaita kylän pöllyävällä tiellä. Ja vau- 
nuissa, siellä näit sinä pikisäkin, sarvipussin ja vasikannah- 
kaisen repun, jossa löytyi Mikon, Heikan ja Mörököllin 
veitset, ja näitpä siellä vielä viulunkin, käärittynä Kaisan 
vanhaan, punaiseen villahuiviin. 

Niin retkeili vastuksiin kaksi kummallista matkuetta, ja 
nousi tuosta melakka ja pauhu. Työläästi korskahdellen lä- 
hestyivät rykmenttiä Impivaaran nuoret hevoset; Killi ja 
Kiiski, niskaharjakset korkealla pystyssä, remasivat ja är- 
hentelivät kovin; ja silloin kaksoispari ja tallukka pieni 
juoksivat möräten vankkurien turviin. Siinä Kaisa kiroili ja 
toreili tiuskealla äänellä poikiansa; mutta Mikko sauvaan- 
sa heilutteli koirille, heilutteli ja rämisi pahoin. Pysähdyttiin 
kahden puolen, ja äänettä toinentoistaan katseltiin kauan: 
asukkaat Rajamäeltä tirkistellen niinkuin ihmeeksensä, 
mutta veljekset kovin kömmähtäen, muistellessaan päätös- 
tänsä tiellä. Kuitenkin astui viimein esiin veli Aapo. 

AAPO. Rauha teille! 

MIKKO. Sama teille, mutta suistakaat vähän koirianne. 

AAPO. Killi ja Kiiski, vait! 

JUHANI. Terve miestä, sinä Rajamäen Mikko! Kuinka 
jaksat ja mitä uusia maailmalta? 

MIKKO. Sekalaista, sekalaista sekä hyvää että pahaa, 
mutta ainapa, koira vieköön, hyvä kuitenkin täällä pääl- 
limmäisenä keikkuu, ja tämän elämän retkutus käy laa- 
tuun, käypä se. Niin pojat, vankkaahan täällä, Jumalan 

kiitos, aina sentähden vähän työtä ja tointa kylissä ja kar- 
tanoissa. Jaa, jaa, Mikolla ei ole yhtäkään hätää niin 
kauan kuin työtä ja tointa piisaa maailmassa, vaikka täy- 
tyykin kulkea ja jamata talosta taloon ja kylästä kylään 
työtä ja leipää hakemassa. Fi Mikolla ole mitään hätää. 

AAPO. Kyllä sen uskomme; ja onnistukoon virkanne teil- 
le vaan uhkeammin aina. Mutta nyt, Mikko, nyt pistää 
meitä päähän tuuma, ja tahtoisimmepa viipyä tällä erällä 
parissanne enemmin kuin yhden hetken. Niin, kuulkaat 
yksi sana. 

MIKKO. Ahaa! Minä arvaan asian, kun johtuu mieleeni 
tuo vanha, yhteinen olutjuustomme Sonnimäen nummen 
alla, juusto, joka vieläkin teitä röyhtelyttää. Mutta hyvä, 
että seisomme kartteeratulla tiellä ja että on meillä tässä 
herra kanttoorissa oivallinen vierasmies. Syrjähtääkäs hie- 
man sivulle, hyvät naapurit ja ystävät, hieman sivulle. 

AAPO. Kuulkaat meitä! 

KAISA. Pois tieltä, te sen vietävät! Me tahdomme kul- 
kea. Pois tieltä, muutoin teidät pyöveli perii! 

LUKKARI. Erhetys, sinä kunnioitettava Rajamäen perhe, 
erhetys jyrkkä! Kuulkaat mitä sanon ja pyhästi takaan. 
Ah! toisin kuin ennen on nyt Jukolan veljesten elämä sekä 
sielun että ruumiin puolesta. Toisin, Jumal?-avita! Tietä- 
käät, he ovat kantaneet kääntymyksen ja parannuksen 
ihanimpia hedelmiä ja nyt he palauvat rakkaaseen syn- 
tymäkotoonsa riemun ja kunnian poikina, tahtoen tem- 
maista sylihinsä kaiken tämän maailman. Sentähden 
kutsuvat he teitäkin iloiseen tuliaisjuhlaan, sovintojuhlaan 
entiseen Jukolan taloon. Tämä on heidän sydämensä 
yritys teitä kohtaan tällä heidän jupileerauksensa hetkellä. 
Uskokaat mitä teidän kanttoorinne sanoo. 

JUHANI. Juuri niin kuin kanttoori sanoo! 

AAPO. Mikko ja Kaisa! me tahdomme näyttää itsemme 
miehiksi ja tehdä miesten töitä, unohtaen entisyyden. 
Mutta mitä lausui Mikko tuosta olutjuustosta Sonnimäel- 
lä? Hyvä ystävä, sen keitimme itse ja itseppä sen syödäk- 
kin saimme. Niin juuri, ja muistelenpa vielä toistakin 
asiaa tuosta Sonnimäen illasta. Ennustihan silloin eukkon- 
ne meille ankaria tuhon päiviä? Sen hän teki, ja oikeinpa 
hän ennusti. Myrskyt tulivat ja pieksivät meitä kovin, ko- 
vin, mutta myrskyt ja pilveet ovat menneet taas ja ihana 
päivä koittaa. No lähtekääs ennustamaan meille kerta vie- 
lä, ja me toivomme silmänne näkevän valkeampia kuvia. 
Olenpa kuullut teidän parhaiten ennustavan kahvissa, ja 
kahvia ei pidä puuttuman tänä iltana Jukolassa. 

JUHANI. Kahvia ja olutta! 

AAPO. Kahvia ja olutta! Siis tulkaat ja ennustakaat meil- 
le onnen päiviä. 

MIKKO. Kaisa pouvaa kahvissa ja minä pelaan viulua 
juhlan koroitteiksi; sopiihan se hyvinkin. 

AAPO. Vallan hyvin. 

JUHANI. Sinä uljas Mikko. 

MIKKO. Pelaanpa jo teille iloisen marssin tullessamme 
Jukolaan. 

JUHANI. Sinä verraton Mikko! Pelaa, pelaa että maail- 
ma kimahtelee, pelaa, Jumalan luoma. 

AAPO. Kaikki soveltuu oivallisesti. 

JUHANI. Kaikki paukahtaa kuin lukkoon vaan! 

MIKKO. Vankkurit ympäri, Heikka ja Matti poikaseni! 
Ja sinä, Kaisa, heitä jo tuo tuimuuden äkeys naamastasi 
hiiteen ja teeppäs nätti keikaus Jukolaan päin. 

KAISA. Jaa-ah! kyllä minä sinun keikautan tässä. Jos 
niin hulluksi päättyisinkin ja lähtisin talluttamaan takai- 
sin vanhoilla koivillani, niin astelisinko heidän vikurien 


349 


aasiensa sotkettavana tuossa raitiolla? Könöittäkööt he 
edellä, me kahnustelemme perässä. 

MIKKO. Oikein, Kaisa! Hellittäkäät edellä, veljet, anta- 
kaat mennä oikein pyrstötähden vauhdilla, me suhutam- 
me suitsuavana häntänä perässä. — Tuo meidän muori on 
vähän kiivasta muoria. 

JUHANI. Mutta onpa siinä muoria kuitenkin. 

AAPO. Oivallinen muori! 

MIKKO. Onpa peijakas niinkin; minä uskallan sen sa- 
noa. Se on minun muijani. 

JUHANI. Muija kuin patavaltti vaan! 

MIKKO. Onpa niinkin. Kiivasta eukkoa, kiivasta euk- 
koa; mutta kas kun kerran ukkokin karvansa pörristää, 
niin paneepa silloin mamma itsekkin suunsa koreaan, lilli- 
seen nipistykseen, panee, ei auta. Mutta hempeä ukko 
olen kuitenkin, olen, ja annan Kaisan valtikoita. Ja mitä 
huolin siitä, kun vaan kaikki käy kuntoon? — Heleijaa, po- 
jat! Perässä tullaan kuin suutari kraatarin perässä taivaa- 
sen. »Perässä vaikka perhana olis», sanoi suutari, kiskoen 
pikilankaansa, hampaat irvissä. Niin, niin, mars ja anna 
soida, anna soida! 

Läksivät he miehissä kulkemaan eteenpäin; ja myrskyk- 
si tuimeni tuuli, koivisto humisi ja taipui, ja milloin pais- 
toi aurinko lempeästi, milloin peittyi se taasen ihanien 
hattarien kohtuun, jotka vilkkaasti korkeudessa lentelivät 
pohjosen ajamina kohden kaukaista, kaasevaa taivaan 
reunaa. Vaelsivat he mäkiä ylös ja alas, ja suloinen oli vel- 
jeksille tämä vaellus ja tämä myrsky, kun lähenivät koton- 
sa kunnasta lounaisessa. 

Mutta tulipa heitä vastaan vanha ukko, Kolistimen 
mustatukkainen, äkeä taatto. Harmaat, pensaiset kulma- 
karvat, kuin kaksi huhkaimen siipeä, melkein peittivät 

hänen tuikeat silmänsä. Oli hän aikanansa ollut kunnon 
ampuniekka, kaatanut monta karhua ja sutta. Tuli 
viimein ankara tauti, joka vei häneltä kuulon voiman, ja 
kuuli hän enään ainoastaan huutavan puheen, huikeasti 
huudetun hänen korvaansa. Tämä onneton kohtaus sulki 
häneltä ainiaaksi karhunampujan tien, ja silloin päätyi 
hän pauloilla pyydystämään. Niitä hän syksyinä ja talvina 
viritteli summalta metsiin lintujen, jänisten ja oravien 
kuolemaksi. Oli hän vakaa, jyrkeämielinen ja törmä- 
sanainen ukko; tuli pian tuittupääksi, katsellen elämää 
omalta kannaltansa. Hänpä nyt syyssynnuntain ilta- 
hetkenä käyskeli veljeksiä vastaan ahteisella tiellä. 

JUHANI. Terve, sinä vanha! 

TIMO. Terve, taatto, terve! 

JUHANI. Seis, kunnioitettava äijäkarru! 

KOLISTIMEN UKKO. Häh? 

JUHANI. Terveisiä metsämaailmalta. 

UKKO. Mitä tahdot? 

TUOMAS. Huuda häntä korvaan ja vahvasti. 

JUHANI. Tässä me ollaan nyt! 

UKKO. Niinpä, perkele vie! olettekin, ja tästälähin ar- 
mahtakoon meitä taivaan ukko täällä kylissä taas. 

JUHANI. Mitä? 

AAPO. Nyt ei ole poika hyvällä tuulella. 

JUHANI. Mitä sinä meinaat? 

UKKO. Arvaatpa sen. Niin, niin, kyllä, kyllä, kyllä tässä 
nyt nousee meille toiset juonet. Hyvin tietty. 

JUHANI. Veljet, tämä leikkaa kunniaamme. 

AAPO. Ole huolimatta ja käske häntä vaan kanssamme 
Jukolaan. 

JUHANI. Kuitenkin kaikitenkin, ukko, kun olet tuom- 
moinen potra ukko, niin käskemme sinua nyt Jukolaan 
viettämään kanssamme oikein ryskeistä tuliaisjuhlaa. 

UKKO. Mitäs tulit, sinä peikko? Miksi et pysynyt tuolla 
vuortesi komeroissa aina kurjaan kuolemaas asti? Mitäs 
tulit? 

JUHANI. Jassoo! tämäkös on kiitos käskystäni? 

UKKO. Tulistunpa kiusasta ja harmista koska muistelen 
ansojani. Kirous! onpa yksikin aika metso menevä tästälä- 
hin paulastani toisen pussiin. Te köllit! niistä naappailtiin 
jo kylliksi ennenkin. 

JUHANI. Sanotko sinä meitä varkaiksi? 

UKKO. Sanoinko ma, sanoinko ma? Mutta sinä ymmär- 
rät yskän, ymmärrätpä, vaikka oletkin tuommoinen tuh- 
ma käenpoikanen tai mullisteleva metsonpoikanen. 

JUHANI. Sanotko sinä meitä varkaiksi koska sinua kes- 
tiin käskemme? 

UKKO. Mitä sanoit? Huuda kovemmin, huuda niinkuin 
mies pruukkaa ja älä tuossa vingu ja rääky. — Mitä sanoit, 
poika? 

JUHANI. Kestiin minä teitä käsken; sillä olemmepa kaik- 
ki niinkuin teidän kummipoikianne. 

UKKO. Sinäkö minun kummipoikani? 

JUHANI. Minä ja nämät kuusi veljestäni tässä. Sentäh- 
den: tulkaat kestiin, kummi. 

UKKO. Suus kiinni! minä en ole sinun kummis. 

JUHANI. Olette juuri vissiin. 

UKKO. Minä en ole sinun kummis, en! 

JUHANI. Juuri vissiin. 

UKKO. Suus kiinni, sanon minä. 

JUHANI. Juuri vissiin, ellei Männistönmuori ole valeh- 

UKKO. Kuka? 

JUHANI. Männistönmuori, tämän kylän yhteinen lapsi- 
muija. 

UKKO. Minä annan palttua Männistönmuorille, vaan 
etten ole sinun enkä noiden muidenkaan kummi. Minä si- 
nun kummis? Huuti! 

JUHANI. Huuti! Vai niin! Mutta minua ei olekkaan kan- 
nettu papin eteen hammassuisena, umpisilmäisenä penik- 
kanulkkina, ei koskaan. Mutta kuinka hyväänsä: minä 
käsken teitä kestiin. 

UKKO. Mutta minä en tule, en, vaan kiellän sinua käske- 
mästä. 

JUHANI. Minä käsken vaan. 

UKKO. Mutta minä en tule, sinä riivattu! Pidä kitas! 

JUHANI. Minä käsken vaan. 

LUKKARI. Pojat, pojat! olkoon ukko rauhassa. 

MIKKO. Hän menköön meistä herraansa. Yksinkertai- 
nen ja töykeä äijä; katselee silmiimme kuin villakoira; hän 
menköön. Mars, ukko! 

JUHANI. Mutta kuitenkin niiden yksinkertaisten, har- 
maitten jörösilmien pohjasta kurkistelee mielestäni ylös 
niinkuin jokin pieni klipparimikko; ja hän on vähän pai- 
suttanut minun sappeani. — Minä käsken sinua kestiin, 
huikeaan hummaukseen. Olutta naamaas pinnailemaan 
minä sinua käsken. Olethan kuitenkin hyvä taatto. 

UKKO. Mitä sanoit? Huuda kovemmin. 

JUHANI. Hyvä taatto, vaikka vähän uutelias. Mutta on- 
han tuo synti ainakin ollut kuuroin perisynti. 

UKKO. Häh? 

JUHANI. Uutelias, nyyfiiki, ukko-rässy, sanoi ruotsalai- 
nen; mutta muutoin kelpo taatto. 

UKKO. Köntti, hävytön köntti! Mutta onko, onko, onko 
metsonpoikasilla järkeä päässä? Ei tuumaakaan. Höh! 
tuossahan lentää ylös jaloistani aika parvi, metsoparvi... 

JUHANI. Esimerkiksi seitsemän metsonpoikaa. 

UKKO. Mitä sanoit? 

JUHANI. Seitsemän metsonpoikaa? 

UKKO. Olkoon heitä kuinka monta hyväänsä; tuolta he 
katsella töllöttävät koivun-oksilta. Tuossa nyt mällistelee 
vastaan yksi kuin sonni kohden uutta porttia ja vasta hän 
pöllähtää kun paukahtaa, mutta silloin hän on pussissa. 
samoin nytkin mällistelee tässä seitsemän könttiä kohden 
Kolistimen vaaria juuri niinkuin seitsemän könisilmäistä 
metsonpoikaa. Köntit! Mitä, mitä, mitä minusta tahdotte? 

JUHANI. Tahdon sanoa oikein vakaalla mielellä ja kie- 
lellä, etten ole mikään varas enkä metsonpoikanen enkä 
köntti, ja sanon vielä yksin tein, että eräs vanha karru, 
eräs förpiiskatun ukko, joka ei seiso minusta juuri kauka- 
na, ei montakaan virstaa tällä santaisella maantiellä, että 
tämä mies, tämä häpeemätön karru on suuri lurjus ja 
hunsvotti; ja olkoon se sanottu kaikella kunnioituksella. 

UKKO. Kuka mies, kuka mies, sinä töpö käenpoika kui- 
van hongan nenässä? Ole, ole, ole, ole, olenko minä huns- 
votti edessäs? Sanoppas. Kuka mies, sinä käenpoika? 

JUHANI. Mitä peijakasta puhaltaisin hänen kirottuun 
korvaansa? 

AAPO. Älä enään mitään puhalla, vaan lähtekäämme. 

JUHANI. Ei juuri vielä; sillä hän on suurikelmi ukko. 
Mitä peevelin puskua puhaltaisin hänen korvaansa? 

EFRO. Annas minä koetan. Mutta pidä sinä tuota sonni- 
pulkkia. 

JUHANI. Niin, puhallappas sinne yksi mojova sana. 

UKKO. Kuka mies? Häh? 

EERO. »Kukakhaar!» sanoi pieni käenpoika kuivan 
hongan nokassa. Kukakhaar! 

UKKO. Tuossa on käki! 

EERO. Sinä riivattu! 

JUHANI. Kas tuota perhanaa! Paukahtipa! 

EERO. Paukahti, ja korva lukkoon. 

AAPO. Oikein tehty, sinä Kolistimen körri, oikein! 

EERO. Hiiteen äijä! Sivalsi että kipenöitsee. 

JUHANI. Ukko, ukko! huomaas mitä teit: tempasit nyr- 
killäsi poskelle kunniallista miestä vallan maantien päällä 
ja pyhänä sapattina. Ai, ai, ukko! 

AAPO. Oikein tehty, sinä Kolistimen riihitonttu, oikein! 

UKKO. Mitä lörpöttelet sinä siellä? 

EERO. Oikein sanottu, sinä Kolistimen nurkkajulli, oi- 
kein! 

UKKO. Suus kiinni sinäkin, kärppä. Minä, minä opetan 
poikia nenälleni loiskeilemaan. Sillä Kolistimen vaari ei 
siinä juuri kauankaan siekaile ennen kun hän iskee. 

JUHANI. Minä häntä isken tuohon takkuiseen kauluk- 
seen ja kiskon äijän ilman armoa olutkestiin. Heisaa, 
ukko! Nyt marssimme! 

UKKO. Helvettiin sinä! 

JUHANI. Olutta juomaan että mahas repee! 

Uxko. Hellitä kaulukseni, saatpa muutoin vasten kla- 
nias. Etkö sinä, perkeleen juuti, hellitä? 

JUHANI. Ämpäri olutta! 

TUOMAS. Mitä hulluutta, Juho, taas? 

AAPO. Olkoon ukko oloillansa. 

JUHANI. Herra varjele! hän on meitä haukkunut kuin 
koira. Mitä hänelle tekisimme? Hän on tuommoinen van- 
ha äijäreppu. Mutta tulkoon hän Jukolaan riemujuhlaan 

juomaan olutta vihoissansa. Niin, ukko, minun sydämeni 
ei anna perään, ei! 

Ukko. Hellitä kyntes! 

TUOMAS. Mielitkö hellittää? Katsos tuossa, kuinka ko- 
reasti hänen päästät. Menkäät, äijä! 

JUHANI. Ah! minä olisin kantanut hänen iloiseen kalaa- 
siin, kantanut kuin pienen lapsen; sillä säkeniä säihkyy 
karvainen poveni. Herran poika! kenen paulasta olen 
minä naappaisnut lintua? Lintua tai jänistä? 

TUOMAS. Kitas kiinni! 

JUHANI. Olenko minä varas, minä? 

LUKKARI. Sitä ei hän sanonut, poikani. 

JUHANI. Sitä kohden hän sommaili kuitenkin. Ah, olisi 
hänen päänsä lakeelta parin kolmen kymmenen talven 
lumi poissa, niin Herran poika! 

TUOMAS. Menkäät, ukko! 

UKKO. Köntit! Ole, ole, ole, olenko minä keppikoni 
edessänne, te korven hallavat, päähännuijittavat suden- 
penikat? Mutta kyllä, kyllä, kyllä, kyllä, teidät opetan 
vielä, minä, minä teidät opetan, köntit! 

Siirtyi heistä viimein Kolistimen äkeä ukko; mutta 
kauan jupisi hän vihoissansa, syljeskeli ja jupisi itsekseen, 
astellessaan ahteellista tietä. Kulkemaan taasen läksivät 
myös veljekset ja heidän seuralaisensa lukkari ja Raja- 
mäen rykmentti, joka viimeisenä retkeili. Mutta kun he 
näin olivat hetken kulkeneet eteenpäin, tuli heitä vastaan 
kaksi naista; entinen Männistön muori ja nokkela, palle- 
roinen tyttärensä Venla; ja astelivat he kiireesti, aikeissa 
puolainmetsään, valkeat tuokkoset käsissä. Tämä kohtaa- 
minen saattoi veljekset ällistymään kovin, ja äänettöminä 
katselivat he lähestyviä vaimoja, seisahtuivatpa kuitenkin 
heidän eteensä; ja vastuksiin nyt tuijoteltiin hetki, rengas- 

silmin kummaltakin puolelta. Mutta viimein astui esiin 
Aapo, ilmoitti heille Teerimäen vuorella tehdyn lujan pää- 
töksen ja käski heitä vieraiksi tuliaiskestiin. Epäillen mitä 
heidän piti tehdä, nyt seisoivat äiti ja tytär, seisoivat ja 
myhäilivät salaa toinentoisellensa ja mytistelivät luikaroi- 
ten huuliansa. Mutta koska myös lukkari kehoitti heitä 
kuulemaan veljesten kutsumista ja käymään kahvinkeittä- 
jiksi pitoihin, päättivät he vihdoin lähteä iloisen matkueen 
seuraan. Ja niin oli Jukolan pojilla lukkarissa mahdikas 
välimies ja sovittaja Toukolaisia varten, muorissa ja hä- 
nen tyttäressään kiltit kahvinkeittäjät, ja Rajamäen Mi- 
kossa oli heillä iloisen tulomarssin soittaja ja pelimies kar- 
keloissa Toukolan tyttöjen kanssa. — Muistellen kaikkia 
näitä etuja, astelivat he yhä uljaammalla vauhdilla kohden 
matkansa päätä, ja seisoivat viimein Jukolan Pohjanpellon 
santaisella töyräällä. Ja näkyi heidän edessään Ojaniittu, 
sen takana taasen Kotopelto, mutta ylempänä itse Jukolan 
talo, ihanasti surkumielinen. Kauan äänettöminä ja kos- 
teilla silmillä katselivat veljekset kotoansa viheriällä, ku- 
misevalla kummulla; ja länteen kallistui aurinko. Mutta 
vinhemmin aina puhalteli pohjonen, kohisten männistös- 
sä, kivisellä mäellä talon eteläisellä puolella. 

TUOMAS. Tuossa on siis Jukola. 

JUHANI. Oletko sinä Jukola? 

AAPO. Onpa ryhtis jotenkin rauennut ja sammale tarttu- 
nut kiireellesi, kotomme armas. 

JUHANI. Sammale on tarttunut kultaiselle kiireellesi, 
kunnioitettava äitimme Jukola. 

TIMO. Terve, Jukola, joka nyt istut, kököität edessäni 
tuossa, kauniina kuin Jerusalemi ennen. 

JUHANI. Oletko sinä Jukola? Sinä? Ah! enhän voikkaan 
estää kyynelkarpaletta karhealta naamaltani, koska sydä- 

meni kiehuu ja kuohuu. Voi! kaikkialta, mihin silmäni is- 
ken, annetaan pojalle takaisin hellän ystävän katse. Kas 
kuinka lempeästi tuo musta ometan akkunaläpikin myhäi- 
lee minua vastaan. Terve, sinä toivon tähti, terve! 

EERO. Terve, terve, sinä toivon musta tähti! 

JUHANI. Terve, armahin lantakasa siinä alla, ihanampi 
onnen kukkulaa! Ah! 

TIMO. Kyllä se on kaunista, mutta miksi ei tuota lanta- 
kasaa ole jo aikapäiviä kiskottu pellolle? Niin, niin, se 
kasa siinä ilmoittaa, todistaa ja merkitsee nahkapeitturin 
juurevata, perin auttamatonta laiskuutta. Onkos tämä lai- 
taa: syyskuussa lantakasa kotona kököittää? Minä när- 
kästyn kovin tälle nahkapeitturille. No, noh, saatpa kui- 
tenkin anteeksi varsinkin tänä päivänä, joka on Jukolan 
juupelijuhla. 

JUHANI. Terve, hallava lantakasa, terve! sanon minä 
vaan, huolimatta mitä se todistaa ja meriteeraa. Terve, Ju- 
kola kasoinesi, peltoinesi, niittuinesi, kaunis niinkuin tai- 
vas! 

TIMO. Taivas on kuitenkin koreampi. 

JUHANI. Suus kiinni! Ihanin Paratiisi tämä on. 

SIMEONI. Älä lausu syntiä. 

JUHANI. Kieleni lausuu mitä sydämeni kuiskaa. 

LAURI. Minäkin nyt jotain lausuisin, mutta tämä mer- 
killinen hetki on perin masentanut kieleni entisen vikke- 
lyyden. 

JUHANI. Sano kielin, puhu mielin, luihkaise riemu rin- 
nastasi ulos! Vuoret roikkaa, metsä kaikaa ja taivaassa ol- 
laan äänettä hetki aikaa, hetki pyhä ja lyhykäinen. Siinä 
on värssy, Jukolan Jussin sepittämä riemuissansa. 

AAPO. Mutta olkoon tässä jo kylliksi, ja rientäkäämme 
tarkoituksemme perään. 

JUHANI. Niin, nyt touvatkaamme viimeiseen perään 
kuin kuteva särkijoukko rysän takimmaiseen nieluun. 
Mennään nyt, etteivät ikävysty arvoisat vieraamme tähän 
riemuumme ankaraan. Eihän ole Jukola tuossa heidän ko- 
tonsa, ja toiseksi, he ovat sen nähneet myöhemmin kuin 
me. Te, kanttoori, te, Männistön muori tyttärinenne ja 
sinä, Rajamäen kunnioitettava perhe, älkäät nyt panko 
pahaksenne tätä. 

LUKKARI. Sitä ei sinun tarvitse rukoilla. Kylläpä käsi- 
tämme mikä tämä on teille; se on korkea, juhlallinen het- 
ki, täynnä juovuttavaa iloa. 

JUHANI. Ihanasti sanottu, potrasti sanottu! — Mennään 
nyt! 

TUOMAS. Paukahtakoot pyssymme ja soikoon Mikon 
viulu. 

JUHANI. Niin, jospa saataisiin nyt vähän musiikkia. — 
Yksi ammunto, veljet, yksi huikea ammunto. Yht'aikaa! 

Kiljahti nyt Mikon viulu ja melkein yht'aikaa pamahti- 
vat Juhanin, Tuomaan ja Aapon pyssyt. Uljaat hevoset sil- 
loin korkealle leiskahtivat vankkurien edessä, kiilien läksi- 
vät naudat kirmaisemaan, yksi sinne, toinen tänne. Mutta 
eipä yksikään heidän johtajistaan hellittänyt leikissä 
nuoraa kourastansa, ei Simeoni, ei Timo ja kaikkein vä- 
himmin heistä Eero. Purren hammasta he seurasivat, vaik- 
ka melkein raahaten seurasivat kukin elukkaansa, ja pilve- 
nä pyöriskeli pellolla kuiva hieta. Seisahtua täytyi huiska- 
hännän ja kääntyä miehensä kanssa oikealle raitillensa jäl- 
leen. Niin retkeili matkue alas, katosi hetkeksi Ojaniitun 
alankoon, mutta ilmestyi taasen pian, käyden ylös pitkin 
jyrkkää ahdetta ja astuen Kotopellon veräjästä sisään. 
Mahtavasti soitti Mikko viuluansa, kovin reuhuivat ilos- 
ta, uhosta Killi ja Kiiski, joiden haukkinaan vastasi taasen 

nahkapeitturin laiha, kämäleukainen rakki, tuvan nurkal- 
la nilkutellen, vapiseva kurja. Ulos kutsui meteli Jukolasta 
kaiken kansan, ulos vierulle, kiviselle tanterelle. Mutta 
lapset, nähtyänsä Rajamäen rykmentin lähestyvän taloa 
taasen, kirmasivat takaisin tupaan kiireesti, parkuen ko- 
vin, ja pistivät itsensä piiloon, mikä sänkyyn, kaattuvan 
alle, mikä uunin päälle, kolisevien kalupuitten sekaan, sy- 
dämessä kauhistus. Samasta pelosta vaikeni äkisti rakki, 
koukisti häntänsä koipien väliin ja mateli piiloon nurk- 
kaan penkin alle. Oli nyt pihalla menoa ja meteliä. Siinä 
miesten huudot, koirien mekastelo, lehmien ammuminen, 
pienen palleroisen sonnin mörinä ja viulun kiljuva ääni 
kilvoin kaikui ympäri, koska lähestyi Jukolan taloa vael- 
tava joukko; ja huminalla ravisteli pohjonen Kivimäen 
tuuheata männistöä. Mutta veljekset, sydämessä riutuva 
liepeys, kävivät esiin tervehtimään huoneen väkeä heidän 
entisen kotonsa armaalla pihalla. Ja koska käsiä oli puris- 
tettu, elikot ja kuorma korjatut, astuivat he viimein mie- 
hissä talon avaraan tupaan. 

Mutta Toukolaan läksivät lukkari ja Aapo sovinto- ja 
tuliaisjuhlaan kutsumaan miehiä, jotka niin kauan olivat 
eläneet vihassa ja vainossa Jukolan veljesten kanssa. Ja 
koska he mukavilla, lukkarin lausumilla, sanoilla olivat 
saattaneet kutsumuksen ympäri sekä miehille että naisille, 
riensivät he takaisin auttelemaan muita rakentamassa pi- 
toja. Lakeaksi tehtiin permanto Jukolan hauskassa tuvas- 
sa, kuohuvaa olutta vetävissä haarikoissa kannettiin pöy- 
dälle, ja tulisijan ympärillä liekiöitsi kiltti Venla äitinsä 
kanssa. Pilvenä palloili kahvivalkian savu katon nokisten 
ortten alla, myllyn hampaissa pieneni räiskynällä poltettu 
jyvä, ja tulella höyrysi nahkapeitturin emännän pannu. Ja 
mikä nyt lakaisi kartanoa, mikä kanteli halkoja pinosta 

tupaan, mikä hakkasi havuja koristeiksi laattialle ja mikä 
mitäkin teki. Ja akkunan ääressä, leveällä rahilla istui iloi- 
nen Mikko, antain silloin, tällöin viulunsa vingahdella. 

Mutta miksi kuiskuttelee nyt Männistön muori noin 
hartaasti Juhanin kanssa tuolla porstuvassa ja miksi sei- 
soo Juhani, silmät harreillaan, totisena kuin tuomiolla? 
Muori antaa hänelle tiedoksi noin kautta ranteen, ettei 
löydy enään heidän puolestaan estettä hänen ja Venlan sy- 
dämien välillä. Tästä ällistyy poika, puhkailee, huokailee, 
hikoilee ja niskatukkaansa kouristelee kovin, pyytäen lo- 
pulta muorilta hetken tuumauksen aikaa. Muori lähtee 
hänestä loistavilla kasvoilla, mutta ulos pihalle astuu Ju- 
hani, astelee kuin huoneen tonttu, tietämättä minne hän 
astuis. Tuolla Jukolan seinän takana hän nyt pasteerailee 
edestakaisin, hikoilee, huokailee, hohtaa ja höyryää ja nis- 
katukkaansa kouristelee kovin. Mutta viimein rientää hän 
porstuvaan takaisin, aukaisee tuvan narisevan oven ja lau- 
suu huohoittavalla, melkein itkevällä äänellä: »jos kant- 
toori olis niin hyvä ja tulis pikkuisen tänne nurkan taakse, 
ja sinä myös, Aapo; tule, armas veljeni!» He täyttivät hä- 
nen pyyntönsä, ja pian seisoivat he kolmesin Jukolan sei- 
nänjuurella, tuumiskellen asiaa, jonka Juhani oli heille il- 
moittanut. Siinä tuumiskeltiin, keskusteltiin ja päätettiin, 
että Juhani ottaa Venlan, joka kuitenkin on kelpo tyttö. 
Silloin kiivaasti ja lujilla askeleilla astuu Juhani sisään ja 
tarttuu Venlan käteen, lausuen: »olkoon sanottu». Silloin 
Venla hieman kainostelee, peittää silmänsä ja myhäilee, 
mutta sallii kuitenkin kätensä viipyä Juhanin turpeassa 
kourassa. Tästä ihastuu muori ja antaa heille äitillisen siu- 
nauksensa, lukkari toivoittaa heille onnea ja menestystä ja 
muistuttaa heitä lyhykäisellä puheella aviokäskyn tärkeis- 
tä velvollisuuksista. 

Kihloissa oli siis Juhani, vanha rakkaus oli uudestaan 
viritetty hänen povessansa. Mutta sulhanen puhkailee ja 
hikoilee, katsahtaen tuolloin, tällöin salaisesti morsiantan- 
sa kohden. Äkisti kiirehtii hän katsomaan hevosia Ojanii- 
tulla, näkee siellä Impivaaran molemmat nuoret tammat, 
hän näkee, mutta ei kuitenkaan näe. Olisipa hän pitänyt 
hevosina kaksi kurkeakin siellä niitun äyrähillä. Niin vieh- 
keilee aatoksensa morsiamessa, jota itsellänsä olevan hän 
tuskin voi uskoa vielä. Tämä päivä on hänelle ihmeelli- 
nen. Pian kirmaisee hän takaisin taas, himoten katsella 
Venlan kuvaa. Vahvasti hän astuu ja kuulee Mikon viu- 
lusta pellolle huikean puolan-marssin. Silloin vääristyy 
äkisti hänen suunsa, kyynel kastaa hänen silmänsä, jonka 
hän kuivaa jykevällä nyrkillänsä; ja tuntuu kuin olisi hän 
taivaan ilossa. Tultuansa pihalle, ei näe hän edessään Ra- 
jamäen kaksoisparia, jotka keppihevosillaan ratsastella 
vilkkaisevat travia tanterella; ei huomaa hänen silmänsä 
huoneen portaalla Mikon tallukkaa pientä pullorattainen- 
sa. Sisään hän lujasti astuu, ja hänen katsannossaan näkyy 
salaisesti pohtava uho, totisuus ijankaikkinen. 

Mutta kokoontuipa vähitellen Toukolan poikia Jukolan 
mäelle. Puu-vajan ja tallin välillä jo seisoskeli heitä jouk- 
ko, nysät hampaissa, katsellen rekiä ja rattaita ja nahka- 
peitturin letkakääsyjä, Linnan markkinoilta ostettuja. Sii- 
nä he seisoskelivat, tarkastelivat ja arvostelivat joltisen 
hetken, mutta astuivat vihdoin yli pihan kohden asunto- 
huonetta, yksi silloin, toinen tällöin. Asettuivat he seiso- 
maan, muutamat vasten seinää kahdenpuolen porrasta, 
muutamat porstuvaan, kuullellen hyörinää ja hälinää siel- 
lä sisällä. Mutta vihdoin aukeni ovi, ulos astui Aapo, käs- 
kien vieraita sisään. 

Sisään astuivat Toukolaiset, kokoontuivat vasemmalle, 
oven ja sivu-akkunan välille. Siinä he seisoivat vakavina, 
pidellen kukin lakkiansa huultensa edessä. Näkyi heidän 
joukossansa Kissalan Aapeli, joka viistoon kohden ovea 
katseli taaksensa, näkyi Kuninkalan Eero, seivästellen sil- 
millänsä laattiata. Lähellä heitä akkunan ääressä istui 
Mikko viuluinensa, kierrellen mälliä poskessaan ja syljes- 
kellen. Hänen polviensa nojalla seisoi pikku-tallukkainen, 
isänsä silmäterä. Mutta pöydän edessä, pattisauva kouras- 
sa, seisoi lukkari, valmiina alkamaan puhettansa, joka ra- 
vistelisi selkämunia; ja tuikea oli hänen muotonsa. Karau- 
tellen kurkkuansa ja sivellen etusormellaan ja peukalol- 
laan leukansa alle, hän katsahteli, mulautteli ankarasti oi- 
kealle Toukolan miehiä kohden, mulautteli vasemmalle, 
jossa pöydän ja pohjoisen sivu-akkunan välissä seisoivat 
Jukolan veljekset, äänettöminä, tuijoitellen permantoon 
alas. Likellä tulitakkaa nähtiin myös nahkapeitturin per- 
he, Männistön muori tyttärinensä ja Rajamäen Kaisa, 
joka nuuskatoosa kourassa ja naama nuuskassa, istui ra- 
hilla, huiskutellen ruumistansa. Mutta kolkassa tulitakan 
ja oven välillä, havutukin ja vesisaavin vaiheilla seisoi Ra- 
jamäen poikaset; siinä Heikka, Mörökölli ja kaksoispari 
seisoivat, kummastuksella katsellen äänetöntä seurakun- 
taa Jukolan tuvassa. Mutta pöydän ääressä lukkari seisoo. 
Vallan totisena, äänetönnä hän leukaansa pitelee, avaa 
viimein suunsa, mutta pidättää sanansa kerran vielä, ka- 
rauttaen kurkkuansa. Hirmuisen katsannon viskaisee hän 
taasen oikealle, viskaisee vasemmalle ja irvistää kuin pu- 
reskeleisi hän koiruohotukkoa. Mutta viimein kuuluu hä- 
nen suustansa seuraava puhe: 

»Perkele, joka käy ympäri kuin kiljuva jalopeura, pu- 
hallellen myrkkyä maailmaan, on myös näiden naapuris- 

ten sydämessä sytyttänyt vihan ja vainon liekin. Se ensin 
vienosti pilkahteli risurykelmässä, mutta leveni ja kohosi 
pian hirveäksi kaskenpaloksi. Ensin oli se kuin pieni kär- 
pänen, mutta kasvoi ja paisui kuin syötissä härkänen ja 
peitti synkeällä savullansa taivaan valon. Niinpä musta 
perkele sai vallan ja nyrkit pystyssä käytiin aina toinen- 
toistansa vastaan ja erottiin viimein kauhistavan rähinän 
perästä mustelmilla, irvistelevillä haavoilla ja sarvitetuilla 
otsilla. Mikä surkeus! Taivas huokaili, vuoret ja laaksot 
huokailivat ja järjettömät luontokappaleetkin puhkailivat, 
vaan pimeys ja helvetti riemuitsivat. Aattelihan moni, pää- 
tänsä nyökytellen: tässäpä vielä kahleet kilisee, raippavit- 
sat vinkuu ja Sipirjan kylmille tuntureille marssii poikia 
rakkaasta syntymämaasta. Ennustipa moni niin, mutta 
väärinpä hän ennusti, ja siitä olkoon Sebaotille kiitos ja 
kunnia. — Katsokaamme kummallista temppua: Heittivät- 
pä veljekset ihmisten nurkat, kylänmiehet ja kaiken kan- 
sakunnan ja karsivat kaappaisemaan metsien yöhön, ja 
mietiskeli taasen monen mieli näin: tällä lailla, tällä lailla 
sissejä tehdään, seitsemän vertajanoovata, kiukkuista sis- 
siä Suomen metsiin. Mutta Sebaotille kiitos ja kunnia, että 
he näyttivät profeetillensa syllän pitkän nenän. 

Saattoiko heitä metsään perkele, niinkuin ennen Tuusu- 
lan papin, vai vetikö heitä sinne korkeuden voima niin- 
kuin Johannes Kastajata korpeen, sitä en käy päättämään 
nyt. Mutta parastansa koetti perkele heitä kohtaan siellä- 
kin, saattaaksensa heitä turmion tielle. Hän heitä viina- 
myrkyllä, vielä makuvarillakin viekoitteli, hän, niinkuin 
he itse ovat kertoneet, heitä johdatteli ylös pyörryttäviin 
korkeuksiin, kummalliseen rakennukseen, siihen niinkut- 
suttuun Saapasnahkatorniin, ja näytti heille maapallomme 
puoliskon, näytti heille kaikki kauhistavassa sekamelskas- 

sa, peloittaaksensa miehen aivosta järjen pois. Sitä hän 
tarkoitti, mutta hänen oma tuumansa löi häntä häpeällä 
vasten naamaa, jouduttaen ajoissa poikien askeleet tien 
oikealle haaralle. Taisteloon ankaraan he rupesivat, astui- 
vat uljaasti kamppailemaan omaa sydäntänsä, syvästi 
juurtunutta laiskuutta, jäykkää, tylyä maata, kylmiä rä- 
meitä ja soita vastaan, ja voittivat kaikki oman tahtonsa 
järkähtämättömyyden kautta, Herran Sebaotin avulla. Ei- 
jaa! Tässä palaavat he takaisin ihmisiin taas, mutta eivät- 
pä ryöväreinä, vaan oivallisina miehinä. Komealla, juhlal- 
lisella jyryllä he tulevat nopeasti pyörivillä vankkureilla, 
joita kaksi nuorta ja korskeaa tammaa vetää, ja seuraa 
heitä vielä ammuvat, hyljekylkiset lehmät ja mylväilevä 
sonni, jukuripää. Näin he tulevat, eivät sissien luolista, 
vaan heidän omien kouriensa rakentamasta uudistalosta, 
ihanasta Impivaarasta. Eijaa! Heidän kauttansa on Sebaot 
saanut kunnian, mutta häpeän tuo sarvipää saatana helve- 
tissä. 

Tässä he nyt seisovat ylistystä ansaitsevina miehinä, ja 
tarjoovat entisille vihamiehillensä sovinnon kättä. Ja tei- 
dän, Toukolan arvoisat miehet, ei tarvitse enään katsoa 
häpeäksi, kutsua ystäväksenne Jukolan veljeksiä; sillä nyt 
he vuodattavat ympärillensä kunnian loistetta, vaan ei hä- 
peän tahraavata lokaa. Ottakaat siis vastaan sovinnon 
ylitsekuohuva kalkki ja muistakaat, ettette saata heitä tur- 
haan kuroittamaan teille kättänsä, jos välttää tahdotte tu- 
levaista vihaa. Huomaitkaat: jo aurinkoinen laskee, kat- 
soen taakseen lempeydestä riutuvalla silmällä kohden tai- 
vaankaarta, joka idässä hohtaa. Katso: tämä on Herran 
armonliiton merkki ja nyt tärkeä viittaus entisille vihamie- 
hille käymään sovintoon, ihanaan veljellisyyteen ja anta- 
maan perkeleelle ja hänen enkeleillensä vasten otsikkoa 

tuikeampi isku kuin koskaan ennen. Tämä on Jumalan 
tahto ja tämä on myös minun tahtoni, ja hän, joka ei nyt 
sanallemme kallista korvaansa ja sydäntänsä, hän olkoon 
anathema ja maranatha, ja perkeleet hänen viimein helve- 
tissä korventakoot. Kuule minua, Sebaot, kuule minua, 
korkeuden Herra, hosianna!» 

Niin puhui lukkari, ja voimallinen oli liikutus naisten 
sydämissä. Hillimättömässä itkussa hyrisivät nahkapeittu- 
rin emäntä, Männistön muori, nokkela Venla ja Rajamä- 
en nuuskanaamainen Kaisa, hyrisivät niinkuin lipiätiinus- 
sa pesijän kourissa hyrskähtelee uusi, neljäniitinen hursti. 
Mutta vastuksiin nyt astuivat Toukolan ja Jukolan miehet 
ja sovinnon merkiksi puristelivat vahvasti toinentoistensa 
käsiä. Sydämellinen, vilpitön ja vakaa oli tämä sovinto, 
vaikka kankeastikin käsiä iskettiin, vaikka jotenkin kyräi- 
levillä silmillä katseltiinkin toinentoiseensa. Mutta lukkari 
katseli riemun myhäilyksellä pöydän päästä, jossa hän is- 
tui, edessään oluttuoppi ja höyryävä knorrikuppi. Mutta 
ympäri tupaa kiertoili myös olutta valkeissa haarikoissa, 
kiertoili miehestä mieheen ja viimein myös naisesta nai- 
seen. Sillä olipa jo kokoontunut joukko Toukolan tyttöjä- 
kin Jukolan tupaan. Heille, jotka kuiskutellen keskenänsä 
seisoivat tulitakan ja havutukin vaiheilla, kanteli kahvia 
Männistön muorin nopsa Venla. Eivätpä ottaneet he vas- 
taan juuri kerkeästi, vaan vasta vihdoin, kun kantaja itse- 
pintaisesti oli uudistanut tarjoomisensa kaksi, kolmekin 
kertaa. Ei tänä iltana Mikkoakaan unohdettu, vaan kan- 
nettiinpa runsaasti olutta ja viinaa kaulankastiksi soitto- 
miehelle. Siitä rupesi hän viulunsa kruuveihin syljeskele- 
mään oikein ankarasti ja soinnuttelemaan tuota monin- 
kerroin yhteenliimattua konettansa. Ja helähtipä siitä vii- 
mein vallan ihana ruotsin katrilli. Hetken aikaa hän tuos- 

sa pelaili, mutta koska ei kenkään astunut esiin laattialle, 
seisautti hän katrillin säveleet ja hellitti iloista ja uljasta 
polskaa. Sitä pelaili hän hartaasti ja kauan, mutta eipä 
yksi ainoakaan pari pyörinyt permannolla. Siitä ukko vih- 
doin perin harmistui, antoi sompansa ihan seisahtua ja, 
kierrellen mälliänsä ja syljeskellen, rupesi hän kilkuttele- 
maan viulunsa kieliä. 

Äänetönnä istui kansa. Lähellä perä-akkunata istui 
Aapo, tuolloin, tällöin tähtäillen tarkasti erästä ympyrjä- 
kasvoista, ruskea-ihoista, mutta vakaata, sinisilmäistä tyt- 
töä, joka Venlan kanssa haasteli kuiskutellen, huulillaan 
viattomuuden ja kainouden kiltti nipistys. Uuteliaasti kat- 
seli häntä Aapo, muistutellen sinne, tänne, mutta eipä joh- 
tunut mieleensä neitosen nimi. Kysyi hän viimein lukkaril- 
ta, nyhkäisten häntä kylkeen, ja aivan nopeasti vastasi 
lukkari: »se on se Konkkalan Hinrika». Tästä kirkastui 
Aapon otsa ja hetken päästä lausui hän Mikolle: »anta- 
kaas meille katrillin. Rupesi nyt Mikko uudestaan, ja 
Aapo lähestyi Konkkalan kainoa tytärtä, pyytäin häntä 
pariksensa. Neito seurasi häntä, asetti itsensä hänen vie- 
reensä, mutta ujostellen, myhäillen ja punehtuen ankaras- 
ti. Kokoontui paria laattialle myös toisilta puolilta, ja vii- 
mein, Rajamäen viulun kiljuessa, tanssittiin ruotsin katril- 
lia lakeassa tuvassa. Iloisesti loimoitti valkia, päre pihdis- 
sä liehahteli ja kovin jyskysi leveäpalkkinen permanto, 
koska vakavina, totisilla kasvoilla siinä tanssittiin juhlai- 
sessa äänettömyydessä. 

Mutta pöydän takana lukkari istui, ja oli hän tyytyväi- 
senä nauttinut kaksi knorria ja kolme kylmää-ryyppyä. 
Hän istui, hymyllä katsellen nuorten karkeloa permannol- 
la, ja korea punerrus oli ilmestynyt hänen poskillensa. 
Mutta koska vihdoin katrilli oli loppunut, hirveän pitkä, 

nousi lukkari ylös ja ilmoitti aikeensa lähteä. Ja otettuan- 
sa pienen lähtönaukin ja pidettyänsä pienen jäähyväispu- 
heen, jätti hän kiitollisna Jukolan talon. Ei huolinut hän 
hevosesta, joka hänelle kaikella hartaudella tarjottiin, 
vaan läksi astelemaan, pattisauva kourassa. Seurasi häntä 
Juhani yli avaran pihan ja aukaisi hänelle vikkelästi Juko- 
lan vanhan, huojuvan portin. Ja siinä seisoi vielä hetken 
mahtava sovintomies, katsellen kohden tähtikirkasta tai- 
vasta, haastellen Juhanin kanssa ilmoista ja tuulista. Vii- 
mein otti hän hyvästi, ja syvään kumarsi Juhani, raappais- 
ten jalallansa, ja ometan seinässä priiskahtelivat santa ja 
pienet kivet. Siitä palasi hän takaisin iloiseen tupaan, lau- 
suen itseksensä: »hän on tehnyt suuren työn». Mutta koh- 
den kirkonkylää, pattisauva kourassa ja musta vannelakki 
päässä, asteli lukkari myhäillen, ja somat ruusut punersi- 
vat hänen poskillansa. 

Mutta ilon ja karkeloitten hälinä Jukolan turvassa eneni 
hetki hetkeltä ja muutti viimein ryskeiseksi riemuksi. Mil- 
loin viskeltiin katrillia, milloin pyörryttävää polskaa, tans- 
sittiin melkein ilman levähdystä, ja permanto jymisi ja sen 
jykevät palkit taipuivat nuorten miesten korkkojen alla. 
Aina iloisesti valkia leimusi, aina iloisesti Mikon viulu 
vinkui, vinkui että katto naukui ja nokiset orret vapisivat. 
Ympäri miehestä mieheen kiertoili kuohuva olut, naisesta 
naiseen höyryävä kahvi, ja kahvin saosta ennusteli Raja- 
mäen Kaisa veljeksille onnen päiviä aina hautaan asti. 

Niin iloittiin veljesten tuliaisjuhlassa, niin juotiin sovin- 
tomaljaa kuohuvista haarikoista, ja erottiin vasta aamun 
tullessa. 

Neljästoista luku 


Oli siis mennyt lähes kymmenen vuotta veljesten muutta- 
misesta Impivaaran erämaahan, joka nyt oli muuttunut 
komeaksi taloksi. Mutta samankaltaisena ja vieläpä uh- 
keampana talona seisoi pian entinen Jukola, kohottamana 
seitsemän uljaan miehen. Ja kahteen osaan jaettiin viimein 
heidän rakas syntymäkotonsa. Ensimmäistä Jukolaa, tuo- 
ta ikijuurta ja emää, hallitsi Juhani, mutta Aapo sen toista 
puoliskaa, joka, oivana talona myös, seisoi lähellä ensim- 
mäistä. Kahteen lohkoon jaettiin myöskin Impivaara, joi- 
den isännyyteen päättyivät Tuomas ja Lauri yhteisen suos- 
tumisen kautta. Timo sai Kekkurin ja Eero Vuohenkal- 
man torpan, joita sekä heillä että heidän lapsillansa oli 
valta nauttia omana ja ilman yhtään veroa aina kuo- 
linpäivään asti. Kaikki kävivät he avioliittoon paitsi Sime- 
oni, joka ei huolinut puolisosta eikä maatilasta, vaan 
päätti olentumaan vanhaksi-sedäksi Juhani-Jukolan ta- 
loon. Heistä taitaa myös sanoa, että he elelivät ja rakente- 
livat aina kunnon miehinä, kukin sijassansa; ja vieraanva- 
raisuudesta kehui mierolainen niin Jukolan ja Impivaaran 
taloja kuin myös Kekkurin ja Vuohenkalman torppia. Jos 
siirrät joukosta Simeonin ja Timon, niin olivatpa veljekset 
ainiaksi hylänneet villitsevän viinan. Joskuspa Simeoni, 
siivo mies, horjahtui humalan huimaavalle tielle, ja tuol- 

loin, tällöin myöskin Timo, mutta harvemmin vielä, noin 
vuodessa kerran tahi kaksi. 

Lautamies Mäkelän kuoltua, ken astui hänen sijaansa? 
Jukolan Aapo, aina sovinnon ja oikeuden mies. Ken, van- 
han jahtivoudin kuoltua, ylennettiin tähän arvoon? Eero 
Juhaninpoika Vuohenkalma, vikkelä mies: taisi lukea, tai- 
si kirjoittaa, ja vieläpä hänelle sanomalehtikin kerran vii- 
kossa singahteli Turusta. 

Otti Juhani vaimoksensa Männistön Venlan ja vietti hä- 
nen kanssaan hauskoja päiviä, vaikka tosin pientä napina- 
takin tuolloin, tällöin kuultiin talossa. Sillä Venla, vaikka 
laatuunkäypä emäntä, oli hieman suulas ja riitaisa nainen. 
Useinpa hän hetket pitkät mekasteli ja metelöitsi miehensä 
päälle, tuon »köntin», tuon »ukulin» ja »tarhapöllön» 
päälle, niinkuin oli tapa hänellä lausua. Mutta taisipa Ju- 
hanikin närkästyä, ja silloin remusi hän rajusti: käski 
»ämmän, jolle Jumala on antanut heikomman järjen kuin 
miehelle», vaijeta paikalla. Niin hän menosi, löi nyrkkinsä 
pöytään, pauhasi kuin ukkonen. Olipa Venla viimein niin- 
kuin vähän peljästyvinänsä, vaikeni, naureskellen salaa 
piika-veitikkansa kanssa. Salaa he naureskelivat tulisijan 
vaiheilla, koska Juhani pöydän päässä pitkätuolilla jär- 
mäili, ja useinpa, kyyneleet silmissä, nupisi Jumalan pääl- 
le, joka oli »antanut ja kiinteästi määrännyt» hänelle niin 
turskin ja trumantin aviopuolison. — Mutta nousipa ker- 
ran ankara melske tuon Karkkulan Aapelin kautta. Hän, 
Juhanin kerran ikään torellessa eukkonsa kanssa, istui Ju- 
kolan sivupenkillä jotenkin humalapäisenä miehenä ja 
ryhtyi, hullu, miehen ja vaimon asiaan, pitäen kiivaasti Ju- 
hanin puolta. Juhani pärmänttäsi kovin, kutsuen Venlaan- 
sa sen »hälläkäksi», mutta Aapeli, tyhmä mies, luullen oi- 
kein hyvinkin tekevänsä, nimitteli häntä vielä »hurnukak- 


370 


si, Ruokkomassaksi» ja »töllintetuksi». Mutta äkistipä 
kävivät killiin Juhanin silmät ja hän rynkäsi ylös kuin 
kauhistava karhu, karkasi kohden ällistynyttä Aapelia, 
joka jäniksenä vilkkaisi ulos ja Juhani tulisesti hänen pe- 
rässänsä. Ovi kolahti, porstuva ja porras jyrisi, ja portaan 
äärestä koirat, säikähtyen ja ärähtäen pahasti, loiskahti- 
vat, hännät lyyhyssä, sivulle ja katsoivat luimistaen taak- 
sensa, koska miehet vimmatusti juoksivat yli kivisen pi- 
han. Edellä kaappasi Karkkulan Aapeli, möräten hirmui- 
sesti ja vihoitettu Juhani, vääntäen travia, perässä; mutta 
lakeasta tuvasta kaikui Venlan ja piikatytön iloisesti ki- 
lahteleva nauru. Mutta Juhani ei kuitenkaan saavuttanut 
Aapelia, vaan kääntyi jo portilta takaisin, torellen itsek- 
sensä ja luvaten kerran oikein kuranssata Karkkulan ne- 
näkästä nallikkaa. Tultuansa sisään, löi hän nyrkkinsä 
pöytään, lausuen: »hauku minua, mutta älä minun vaimo- 
ani. Ja onpa se vaimo, jonka vertaista ei löydy kuin yksi 
ainoa Ruotsin kuninkaan valtakunnassa». Niin hän haas- 
teli, kerskaten; etkä tainnutkaan tätä naista emännyydestä 
juuri moitiskella. Kahvia tosin hän nautiskeli jotenkin 
runsaasti, ja kuultiin siitä useinkin morinata Juhanilta; 
mutta eukko ei tuosta paljonkaan huolinut, vaan antoi 
niinkuin ennenkin turpearintaisen pannunsa ryöhätä. Ja 
kernaastipa aina otti ukko vastaan akkansa palleroisesta 
kourasta höyryävän kupin. Vieläpä hän, kulkiessaan kau- 
pungissa, aina muisti ostaa Venlallensa kontillisen kahvia 
ja aika möhkäleen sokeria. 

Lahjoittipa Venla miehellensä reippaita, muhkeita peril- 
lisiä. Mutta alussa ei käynyt siinä kohdassa juuri Juhanin 
tahtoa myöten. Hänen rakkautensa ensimmäinen hedelmä 
oli viekassilmäinen tyttölapsi, josta harmistui isä, närkäs- 
tyi, koska ei suotu hänelle pulskia poikaa. Mutta toivoipa 

hän edes tulevalla kerralla käyvän toisin. Meni vuosi, 
meni vähän toistakin, ja Venla synnytti, mutta tyttären 
taas. Tämän nyt, käärittynä valkeaan riepuun, kantoi 
anoppi-muori, myhäillen makeasti, nähtäväksi tuikealle 
isälle. Juhani ihastui, luuli ja toivonsa täyttyneeksi ja ky- 
syi: »poikako vai likka?» »Katso itse, vävyseni», vastasi 
hänelle muori. Hän katsoi, mutta ärjäisi pian: »viekäät 
kakaranne hiiteen!» Yksin jäätyänsä, lausui hän yhtähy- 
vin taasen hetken päästä: »Jumala siunatkoon sikiötäni 
kuitenkin!» — Niin meni vuosi taasen, meni kaksi, ja Ven- 
la synnytti pojan, isän muotoisen, aika jallin. Silloin oli 
Jukolan huoneessa iloa ja riemua, ja Venlakin tuntui Ju- 
hanille rakkaammaksi kuin ennen. Ja nytpä eukot nimiä 
valitsemaan poikaselle. Yksi tahtoi häntä Ranssiksi, toi- 
nen Florentiniksi, kolmas Erik Translatukseksi, mutta 
Venla Immanueliksi. Silloin astui esiin Juhani itse ja, osoi- 
tellen kädellänsä, lausui Venlan vuoteen äärellä: »ei, Ven- 
laseni, ei; Juhannes on hänen nimensä». Ja niinpä isänsä 
kaimaksi ristittiin piltti. Kovin piti hänestä isä, kutsuen 

Oli siis Juhanin perheen-elämä enimmitten lämmintä 
päiväpaistetta, mutta välillä myös hiemaa tuulta ja myrs- 
kyä. Ja koska pilviä kohosikin, poistuivat ne aina pian ja 
palasi jälleen poutailma. Mutta yhtä suopeasti ei kuiten- 
kaan sovistunut hänen kohtalonsa kylänmiestensä ja naa- 
puriensa kanssa yhteen. Ilmausipa usein riitoja, tuimia 
nappauksia milloin mistäkin syystä, niinkuin raja-aidois- 
ta, aitureista hevosista, rängittömistä sioista ja muista. Ja 
aivan kärkäs oli Juhani ratkaisemaan asiaa nyrkillänsä, ja 
oli kumppaninsa poski ja tukka niin alati vaarassa. Niin- 
pä usein tahtoi nousta kiivaskin keräjänkäynti, mutta ai- 
napa silloin riensi välimieheksi veli Aapo, totinen lauta- 

mies, ja asetti riidan sovintoa-saattavalla kielellänsä. Ei- 
hän ollut Juhanikaan hidas sovintoon, varsinkin koska 
huomasi olevansa väärässä. — Myös talon töissä ja aska- 
reissa ulkona oli hän toimekas mies. Fi tainnut häntä vä- 
kensä moittia, ei pellolla, ei niitulla, ei metsässä, jyrisevän 
hirren kimpussa. 

Tapahtui kerran heiniä kuivattaissa Vehkalan niitulla, — 
joka niittu oli synkeän kuusiston kohdussa, — että Juhani 
näytti itsensä hirmuiseksi sekä Jumalan että ihmisten edes- 
sä. Karhottu oli lakea niittu ja jo latopihalle käyskelivät 
iloisina heinämiehet nauttimaan puolistansa. Mutta ka- 
moten katseli isäntä hioittavia, tulenkarvaisia ukkospilviä, 
jotka uhaten retkeilivät taivaalla. Seisoi nyt ladon takana 
koivuinen kanto; tämän juurelle, kenenkään huomaamat- 
ta, lankesi Juhani polvillensa ja rukoili Jumalaa armahta- 
maan sateelta hänen niittunsa mehukasta, hyvänhajuista 
heinää. Niin hän hiljaisuudessa rukoili; mutta tuskin oli- 
kaan atrioittu, niin kuusten latvain takaa rynkäsi esiin ko- 
hiseva pilvi, joka, iskien tulta ja jyristen, ammensi vallat- 
tomasti vettä alas. Niinpä vilauksessa heinä kastui läpi, 
ennenkuin ehdittiin saattamaan kokoon yhtäkään ainoata 
karhetta. Pianpa niitulta takaisin kiirehti väki, haravat kä- 
sissä, ladon suojahan taas, mutta vihasta nokimustana 
kasvoiltansa seisoi Juhani latopihalla keskellä tulta ja sa- 
detta, kiroillen kauheasti. Siinä, korkeuden pauhatessa, 
hän seisoi ja kiroili, paukutteli oikeaa nyrkkiänsä vasten 
vasemman kätensä kämmentä. Vimmatusti hän sadatteli, 
kykistyi vaaksan alas, aina koska sana »perkele» tärähti 
hänen kirisevästä hammastarhastansa ulos. Katsahtaen 
ylös, huusi hän kertoen kiljuvalla äänellä: »mitä on tai- 
vaan sontaratasten tekemistä minun heinäniitullani?» To- 
ruen häntä, lausui silloin ladosta hänen vaimonsa Venla: 

» mitä hirveitä haastelet, sinä syntisäkki?» Mutta tuosta ei 
mies juuri huolinut, vaan huusi vielä huikeammalla äänel- 
lä kohden synkeitä, mustia pilviä: »kysynpä lujasti: vasta- 
ko taivas sontaa ajaa, koska minä jo heinää teen?» Silloin- 
pa eukot ja tytöt ladossa, kuultuansa miehen hurjaa pu- 
hetta, rukoilivat hartaasti Jumalaa hänen puolestansa, kä- 
det kiinteästi ristissä. Niin he rukoilivat; ja salaman lei- 
mahtaissa kuului heidän suustansa siunaus, huokaava ja 
raskas, ja syvään notkistuivat heidän polvensa. Mutta lap- 
set, vienot, liepeäsilmäiset, kätkivät itkien kasvonsa, mikä 
äitinsä poveen, mikä hänen hameensa liepeisin, itkien ja 
huoaten. Sillä luulipa moni pienoinen, että tuomion hetki 
oli tullut, koska tulessa uiskentelivat maa ja taivas, koska 
leimahteli, sälähteli, ja koska kauas kiiriskeli kamoittava 
jyrinä, koska satoi ankarasti ja metsä murheisesti kohisi. 
Juhani, huomattuansa eukkojen toimen, koroitti vaan 
aina kirouksensa mahdin, mutta koroittivatpa naisetkin 
rukouksensa äänen. 

Oli myös ladossa Seunalan nuori ja hoikka tytär, kai- 
nosti katsahteleva Anna, jonka silmät loistivat kuin kaksi 
tähteä kelmeän, kimaltavan otsan alla. Usein, niin kerro- 
taan, oli tämä neitonen nähnyt kummallisia näköjä, joi- 
den vallitessa hänen henkensä käyskeli sekä autuitten 
kirkkaissa tienoissa että tuomittuin pimeässä alhossa, ja 
sieltäpä ihmeitä hän kertoili. Usein oli hän myös ennustel- 
lut ihmislapsille tuhoja kovia: sotia, nälkävuosia, rutto- 
tauteja ja viimein maailmanlopun. Hänpä, aina vakaa, ää- 
netön ja lempeä impi, nyt äkisti, Juhanin sadatellessa nii- 
tetyllä nurmella, loiskasi ladosta ulos, lankesi polvillensa 
maahan ja, huolimatta valelevasta sateesta ja leimausten 
risteilevästä palosta, rukoili huutavalla, melkein kiljuvalla 
äänellä. Hän rukoili Jumalata armahtamaan tuota onne- 

tonta, sokeaa miestä eikä iskemään häneen pyhän vihansa lie- 
kehtivää vasamaa. Niin hän rukoili, katsahdellen ylös korkeu- 
teen, ja ihmeellinen tuli säteili hänen silmistänsä ja hänen otsal- 
lansa väikkyi taivaallinen valo. Mutta katso: Juhani vaikeni, hän 
vaikeni, vaikka mulauttelikin silmiänsä vihaisesti viistoon nei- 
tosta kohden. Mutta viimein, koska tytön askare hänen mieles- 
tänsä kävi liian pitkäksi, tarttui hän rukoilijan käsivarteen ja ta- 
lutti hänen takaisin latoon, lausuen: »mene sisään, rääsy, mene 
sisään ja älä siinä turhaan kastele itseäsi, sillä en tarvitse yhtään 
puolestani rukoilijata». Sisään astui neitonen, mutta kaatui koh- 
ta heiniin alas, antain lakkaamatta kaikua rukouksensa huuta- 
van äänen; ja kuumia kyyneleitä vuodattivat naiset hänen vieres- 
sänsä. Mutta ulkopuolella, nojauten vasten seinää, seisoi Juhani 
ja hänen kasvoillansa näkyi niinkuin katumusta, mutta viha 
puuskutteli kuitenkin hänen rinnassansa vielä. 

Pian sade ja ukkonen siirtyi; ja seuraavana päivänä korjattiin 
Vehkalan niittu, korjattiin tulisessa poudassa. Mutta itse talon 
isäntää ei nähty siellä. Missä viipyi hän? — Seunalan tyttären 
ääni oli kaikunut hänen korvissansa ja ei suonut hänen sielullen- 
sa rauhaa. Sentähden oli hän aamulla varhain lähtenyt pappi- 
laan synkeällä mielellä ja katuen tunnustanut provastille syntin- 
sä, kiroilemisensa Jumalaa ja taivasta vastaan. Tästäpä provasti 
tosin ensin häntä vakaasti nuhteli, mutta lausui myös pian hä- 
nelle lohdutuksen sanoja, ja rauhallisella mielellä palasi Juhani 
kotiansa taas. Mutta tuostapa kohtauksesta, Vehkalan kolkolla 
niitulla, huomattiin aina jotain muutosta Juhanin luonnossa ja 
käytöksessä. Ilmausipa hänen päähänsä ympyrjäinen patalakki, 
hänen takkinsa kaulus kohosi pystyyn, sen liepeet katkaistiin ja 
jäljelle jätettiin ainoastaan lyhykäiset »körtit», niinkuin on he- 
ränneitten miesten vaatteenparsi yhdessä ja toisessa tienoossa 
Suomenmaassa. Käyskeli hän puettuna näin ja käyskeli kirkossa 
useammin kuin ennen. Peloittavan totisena istui hän aina määrä- 

tyllä sijallansa temppelissä totisen Härkämäen isännän 
rinnalla, tuolloin, tällöin karautellen kurkkuansa niinkuin 
oli myös kumppaninsa tapa. Ja harvenivat myös tästälä- 
hin raju-ilmat sekä Jukolan tuvassa että vainioilla, ja vii- 
mein melkein ihan tyyneesti kului veli Juhanin elonpäivä 
kohden rauhallista iltaa. 

Naimatonna miehenä eli Simeoni Juhanin huoneessa, 
nauttien talon ruokaa ja juomaa, tehden väsymättä talon 
työtä varhain aamusta iltaan myöhään. Säästäväinen, kit- 
sas oli hänen luontonsa, ja kitsaammaksi kävi se vuosi 
vuodelta aina. Saidan huomiolla seurasi hänen silmänsä 
talon vaiheita sekä miesten että naisten toiminnoissa. Hä- 
nenpä suustansa kaikui kerran lause, joka vieläkin eleske- 
lee naurettavana kansan huulilla Jukolan ja Toukolan tie- 
noilla. Eräänä päivänä, koska hän havutukin ääressä veis- 
teli pienellä veistinkirveellänsä leipälapiota Venlalle ja 
väki atrioitsi, harjallinen pöytyri sianmurennusta edes- 
sään, muistutti hän kaikkia yhteisesti: »kun panee hyvin 
pikkuisen sianmurennusta leivän päälle, niin se särvittää 
niin». Lausui hän niin, ja tuostapa pyrskähtivät nauruun 
sekä miehet että naiset, ja Juhani itse, myös naurettuaan 
hieman, katsoi parhaaksi vähän nuhdella veljeänsä liiasta 
ahneudesta. Mutta lausuipa tuohon Simeoni taasen: »koh- 
tuullisuuteenhan minä teitä kehoitan, varoitan teitä juma- 
loitsemasta vatsaanne, joka on synti, kuolemansynti. — Ja 
kuka on luonnottoman kitsas? En minä, mutta sehän oli 
tuo Kuninkalan Kalle, joka keuhkotaudissansa, koska 
huomasi kuoleman varmaan lähestyvän, läksi polttamaan 
viinaa omiksi maahanpaniaisiksensa. Sillä tiesihän poika 
itsensä parhaaksi polttajaksi Toukolan kylässä: menetti 
viljaa vallan vähän, mutta saipa aina kosolta helmeilevää 
viinaa. Niinpä nytkin. Kylmässä saunanporstuvassa istui 

kurja kääkkä viinapannun ääressä, yskien ja köhien, nenä 
terävänä kuin naskali ja silmät kuin kaksi lasipalloa pääs- 
sä. Siellä hän istui, ja viinaa kannettiin sisään koko katti- 
lan täydet. Mutta viimein kömppeili hän sieltä itsekkin, 
kömppeili, kömppeili rapuista ylös porstuvaan, porstuvas- 
ta tupaan, kiikahti koreasti alas vuoteellensa, ja niinpä 
muutaman tunnin päästä makasi kylmänä poika. Sehän, 
hyvät ihmiset, oli kitsausta, kitsausta, joka ei hellinnyt 
miehestä vielä haudan partaallakaan, ja sitäpä taidan kut- 
sua luonnottomaksi säästeliäisyydeksi». — Niin hän itseän- 
sä puolusteli, omistamatta koskaan saidan nimeä. 

Mutta ainapa hän pysyi niin emäntänsä kuin isäntänsä 
suosiossa; sillä olipa hän uskollinen, luotettava vartija ta- 
lossa. Surutonna taisivat he viipyä kodostansa poissa, kun 
vaan tiesivät että kaikki oli Simeonin huomassa. 

Kerran, iltahämärässä eräänä joulujuhlana, läksi Juhani 
emäntänsä ja kahden nuorimman lapsensa kanssa kestäi- 
lemään Impivaaran kylään sekä Tuomaan että Laurin 
luokse, ja huoneen haltijaksi jätettiin Simeoni taas. Keli 
oli hyvä ja kestivierasten matka joutui mieluisasti halki 
metsien, kirkkaan taivaan alla. Istui Juhanin polvilla pieni 
la povella, hienon villahuivin verhossa lepäsi nuorin lapsi, 
tyttönen raitis ja kiltti, nauttien äitinsä nisää lämpymän 
peitteen alla, koska helisten pitkin lumisia ahoja liukui 
reki, siirtyi Jukolasta kohden Impivaaran vainioita. — 
Mutta ilta tuli, ja riensivät Jukolan piiat ja rengit leikkei- 
hin Toukolaan, ja yksin vallitsi nyt Simeoni. Kahden täy- 
tyi silloin oljennella hänen valtansa alla: talon molempain 
vanhimpain tyttärien, joista toinen oli yhdeksän, toinen 
seitsemän vuotias lapsi. Heitäpä ei päästetty kestiin isän ja 
äitin kanssa, eikä päästänyt heitä setänsäkään leikkeihin 

muiden kanssa, josta he vihastuivat aivan ankarasti. Mut- 
ta Simeoni ei siitä huolinut, vaan päätti nyt käytellä val- 
taansa ihan mieltänsä myöden. 

Oli jo sakea pimeys, mutta tulisijalle ei kohonnutkaan 
leimuavaa iltavalkiaa kuin ennen ehtoosilla. Tuostapa ru- 
pesivat lapset tuskittelemaan ja tillastelivat kiivaasti valoa 
ja valkeutta sedältänsä. Mutta hän ei pitänyt lukua heidän 
tiuskeista vaatimuksistansa, vaan rauhassa makasi hän ta- 
pansa mukaan tulitakan kivellä, jonka reunalta hänen 
karhea tukkansa riippui alas. Siinä hän makasi, haastellen 
tytöillensä järjen kieltä. »Kylläpä sitten käskis, jos tässä 
vaan lakkaamatta muuria haudottaisi. Hei, hei! eihän ol- 
lakkaan, luulen minä, Vantaan rautapruukissa tuolla. Te 
hälläkät, tietäkäät että puu on kallista kalua; ja sanokaa- 
pas mitä sitten poltetaan, koska metsä loppuu. Variksen- 
varpujako? Niin, niin tässä kyllä on käypä, ellei kukin 
ajoissa eteensä katso. Sillä vähempikin täällä piisaa tälle 
syntiselle ruumishaaskalle, piisaa mar? joutilaille lapsive- 
kamillekin. Menkäät vällyjen alle, siellä on lämmintä kyl- 
liksi. Vai niin! Kyllä sitten käskis». Niin hän haasteli; 
mutta lapset, vikkelät tyttö-veijarit, jotka eivät juuri kos- 
kaan olleet tottuneet vääjäämään isänsä veljeä, torelivat 
vastaan, väittelivät vallan tuimasti, priiskahtelivat ja näyt- 
tivätpä hänelle tuolloin, tällöin vielä hammastensa valkoi- 
sen rivin, pilkaten ja ängytellen kiukuissansa. Mutta kos- 
ka ei apua tuosta tullut, uskalsivatpa he lopulta iskeä kyn- 
tensä äijän kurjaan tukkaan, joka riippui tulitakan reunal- 
la. Tukkaan he iskivät ja vanuttivat sitä aika lailla, ennen 
kuin ehti miesparka kiveltä ylös. Ylös hoksahti hän vii- 
mein, sieppasi nokisen haarun nurkasta kouraansa, jolla 
hän, peloittaen pieniä peijakkaita, kolisteli permantoon, 
kolisteli, uhaten lakaista jalat heidän altansa pois. Silloin- 

pa vilkkasivat veitikat tuvasta ulos, ja mäikkyi Jukolan vi- 
sainen ovi pienten pakolaisten juostessa. 

Mutta hetken mentyä, rohkenivat he astua sisään jäl- 
leen, vaatien ehtoollista tuikealla äänellä. Kauan antoi Si- 
meoni heidän ärjyä ja tuiskahdella, nousipa kuitenkin lo- 
pulta ylös, otti orsilta päreen, halkaisi sen keskeltä ja vi- 
ritti palamaan tuon kaitaisen pirstaleen. Tämän valossa 
ammensi hän padasta kryynivelliä tytöille, mutta ei juuri 
runsaasti, ainoastaan kaksi, kolme kauhallista. Siitä kan- 
toi hän pöytyrin laukkutuolille, käskien lapset syömään, 
mutta padan peitti hän taikina-sammion kannella ja asetti 
sen painoksi vielä raskaan havutukin nurkasta. Tähän an- 
nokseenpa eivät tyytyneetkään lapset, he vaativat enem- 
min, tahtoivat ainakin leipää lisäksi; ja heleätä itkua las- 
ketti pieni Venla, nokkela tyttö. Puri silloin Simeoni lei- 
vän syrjästä pienen, tuskin miehen peukalon suuruisen pa- 
lan ja tarjosi sen tytölle. Mutta tämä, nähtyään sen pie- 
noisuuden, ei siitä huolinut, vaan tuiskaisi vihaisesti kä- 
dellänsä, ja kauas perillen singahti leivänpalanen Simeo- 
nin kourasta. Siitäpä mieskin nyt kiivastui, nipisti huulen- 
sa yhteen ja niristi kahdella sormella tyttöä hieman niska- 
tukasta, lausuen: »sinä lunttu! pilkkaatko kallista Juma- 
lan lahjaa? Vai niin! Kylläpä sitten käskis». 

Silloin tyttö itkemään yhä ankarammin, mutta tuosta ei 
ainakaan Simeoni huolinut, vaan rupesi viimein laittele- 
maan iltavalkiata pesään. Muutamasta viheliäisestä kekä- 
leestä rakensi hän kurjan pystyvalkian, lausuen torelevalla 
äänellä: »suus kiinni vaan, muutoin otan risun tuolta nur- 
kasta ja löylytän sinua oikein kelpo lailla. Kas kun peija- 
kas viskasi kourastani Herran lahjan nurkkaan. No, noh! 
Oleppas nyt perin ilman leipää ja lippele velliä kiltisti ma- 
koos, niinkuin, katsos, tekee vanhempi sisareskin tuossa. 

Ja kylläpä se lasten illalliseksi piisaakin. Eihän ole meidän 
taloissa vara mässätä ja elää rikkaanmiehen tavalla. Suus 
kiinni vaan, sinä knääkkä. Kyllä, kyllä vaankin sitten käs- 
kis». Niin hän haasteli, istuen kivellä ja kyyätellen keh- 
nosti palavata kekälepystyänsä; ei huomannut ukko kuin- 
ka pikku hälläkkä tyttönen, lusikka kourassa, hänelle vi- 
haisesti irvisteli ja hänen puhettansa myöten pientä leu- 
kaansa keikutteli. 

Kuitenkaan ei auttanut tässä tyttöjen itku, ei kiivaat sa- 
nat, vaan täytyipä heidän tyytyä setänsä annokseen. Ja vii- 
mein saattoi voimallinen uni pienoiset vuoteelle, ja he 
nukkuivat pian sikeästi pehmeän, lammasnahkaisen kaat- 
tuvan alle. — Mutta Simeonin valkia saattoi tupaan kyl- 
mää, ei lämmintä; eikä vartonutkaan hän kekälten pala- 
mista loppuun asti. Aatellen: kelpaahan kallista puuta 
huomiseksikin säästää, rupesi hän sammuttelemaan hä- 
myistä, mieltä synkistävää iltavalkiatansa, mäiskäytti pel- 
tin lujasti kiinni, huolimatta karvaasta tikurasta, joka to- 
tosta suitsuili tupaan. Viritti hän taasen pärepirstaleensa 
palamaan ja söi ehtoollisensa: pienen, homeisen leivänpa- 
lan ja tammisesta kupista seitsemän kuivettunutta silakan- 
päätä. Hartaasti ja palavasti seurasivat koirien silmät hä- 
nen atrioitsemistansa, hänen kätensä liikuntoa kupista 
suuhun ja suusta kuppiin mutta eipä riittänyt heille mure- 
naakaan Simeonin pivosta. Mutta hän, atrioittuansa, läis- 
käytti kätensä ristiin, lankesi kiven juurelle polvillensa ja, 
vuodattaen palavia kyyneleitä, kiitti Herra Taavetin poi- 
kaa, joka aina ja sulasta armosta oli häntä ravinnut, synti- 
säkkiä. Tästä noustuaan, aukaisi hän oven ja rupesi könis- 
telemään koiria yöksi ulos, »vartioitsemaan taloa varkail- 
ta». Niin hän lausui, vaikkei miesmuistoon ollutkaan tiet- 
ty varkaitten eljistä Jukolan talossa. Mutta ulkona puhal- 

teli talven tuiskuava tuuli, josta syystä koirat eivät juuri 
mielineetkään jättää tuvan kahisevia olkia; ja tästäpä nou- 
si meteli, joka kuitenkin päättyi koirien pahaksi. Vingah- 
dellen ja hännät lyyhyssä, pakenivat he viimein ulos Sime- 
onin nokisen aseen, koivuisen haarun alta. 

Tehtyänsä tämän, telki hän tarkasti porstuvan tuimat 
ovet, irvistävissä hampaissa loimoittava päre. Astui hän 
taasen tupaan, kohotti loimonsa vasemmalle, katsahtaen 
tyttöihin, jotka makeasti uneksuivat vuoteellansa pehme- 
än peiton alla, uneksuivat, poski vasten poskea, verevinä 
kuin kaksi nuorta kesäyön ruusua. Heihin nyt katsahti 
mies, katsahti myhäillen ja asettain kaattuvan villaista 
reunaa lähemmäs vasten pienen Venlan kaulaa; ja koska 
siirtyi hän taasen kohden tulitakan kiveä, lausui hän hup- 
suttavalla äänellä: »hätäpäs oli teidän ma'atessanne, kun 
makonne on velliä täynnä». Niin hän sanoi, ja päättyi 
myös itse kallistumaan vihdoin yölliseen lepoon. Mutta 
lankesi hän kerran vielä polvillensa, iski nokiset kyntensä 
lujasti ristiin ja, vuodattaen palavia kyyneleitä, kiitti Her- 
raa, Taavetin poikaa kaikesta nautitusta hyvyydestä ja ru- 
koili hänen varjelevaa kättänsä tämän huoneen suojaksi 
tulevana yönä. Hän rukoili itsensä puolesta, noiden pien- 
ten puolesta tuolla vuoteella ja vieläpä kaikkein ihmisten 
puolesta maan piirin päällä. Siitä kallistui hän lepoon rak- 
kaalle kivellensä, nukkui viimein, ja lämmin hiilistö hau- 
toi herttaisesti hänen jalkainsa anturoita. 

Mutta kylmä oli tupa, kylmä ja kolkko renkien ja pii- 
kojen ma'ata, koska he puolen-yön aikana palasivat lei- 
keistä Toukolassa, ja siitäpä seuraavana aamuna kyräili- 
vät he vihaisesti Simeonille. Ja koska nyt palasivat kesti- 
retkeltänsä talon isäntä ja emäntä, niin kantelivat hänen 
päällensä kiivaasti, niin piiat kuin lapset. Mutta Simeoni 

ei tuosta ollut juuri millänsä, veistellen havutukin äärellä, 
haasteli hän vaan joutilaalla äänellä: »ei piisaa meidän ta- 
lossa herrastella; kyllähän sen tiedätte. Ei vaankaan mei- 
dän talossa herrastella piisaa». 

Niinpä eleskeli Simeoni entisessä kodossansa, vanhassa 
Jukolassa, työskennellen ahkerasti ja käyden aina vahtia, 
pitäin tarkalla silmällä huoneen hallitusta sekä sisällä että 
ulkona vainiolla. Mutta olipa kuitenkin hetkiä, joina mi- 
kään maailmassa ei häntä huolettanut. Tapahtuipa joskus, 
että hän täydessä humalassa tuli kylästä, tuli iloisena mie- 
henä, rähisi kovin ja pasteeraili edestakaisin permannolla 
huviksi ja nauruksi sekä nuorille että vanhoille talossa. 
Mutta seuraavana päivänä oli hän taasen sangen sairas 
sekä sielun että ruumiin puolesta. Huokaillen, kädet ristis- 
sä, hän makasi tulisijan kartisella kivellä, ja sydäntä kai- 
veli kauhea katumus. — Mutta tapahtui asia, joka paljon 
harvensi häneltä humalahetket ja katumuksen pitkät päi- 
vät. Kantoipa kerran Juhani hänen käteensä kalliin kau- 
punkilahjan: suuren, kankea-kantisen, melkein leiviskän- 
painavan piplian. Suuri oli Simeonin ilo ja ihastus; ja tuos- 
tapa hyvänteosta ei hän koskaan väsynyt kiittämästä ja 
ylistämästä veljeänsä. Mutta tästä ajasta unohti hän mel- 
kein ainiaksi viehättävän viinalasin. 

Nyt hän lakkaamatta sunnuntakien ja pyhien iltapäivi- 
nä nähtiin istuvan pipliansa ääressä, tutkien sanaa; ja näin 
hän joutui harvemmin kuin ennen mieltä-muuttavan juo- 
man pariin. Mutta niinpä tapahtui kerran kuitenkin erää- 
nä pyhäinmiesten iltana. Iloisessa huimauksessa mekasteli, 
käyskeli ja pyörähteli mies, ja nukkui viimein makeasti ki- 
vellensä; mutta seuraavana päivänä tunsi hän synkeän ka- 
tumuksen povessansa taas. Mitäpä teki hän silloin? Seis- 
ten pöydän päässä, edessään avattu piplia, kutsui hän kor- 

kealla, saarnaavalla äänellä kokoon kaiken talonväen 
vanhimmasta nuorimpaan asti. Ja asetti hän kaksi sormea 
piplian päälle ja, mulautellen silmiänsä kohden taivasta, 
vannoi pyhästi, ei milloinkaan enään nauttivansa juovut- 
tavia juomia, ei pisaraakaan täällä eläissänsä. 

Meni vuosi, meni kaksi ja meni vielä kolmekin vuotta, 
ja aina lujana seisoi Simeoni vannotussa valassansa. Mut- 
ta kerranpa kuitenkin piti hänen vieläkin lankeeman tuo- 
hon kiusattavaan helmasyntiinsä, ja tämä lankeemus saat- 
toi taloon peloittavan hälinän. Valapattoisena, sielutto- 
mana matona piti nyt itseänsä kurja mies, rikottuaan lu- 
pauksen, jonka hän oli tehnyt »kaksi sormea kirjan pääl- 
lä». Sentähden tahtoi hän lyhentää viheliäiset päivänsä. 
Kiivaasti, mutta vakavilla askelilla, ja mielellä kylmällä 
kuin jää, läksi hän tuvasta, astui ylös tallinparsille ja kier- 
toi kaulaansa vanhan Pilkkutamman loimivyön, jonka toi- 
sen pään hän kiinnitti katon ylimmäiseen orteen. Ja niin 
hän asetti itsensä levollisesti riippumaan, nukkumaan 
kuolon uneen; ja kankeasti tuijoittelivat eteenpäin miehen 
silmät, vimmatulla vauhdilla paisuivat hänen poskensa ja 
yhteenlikistyivät hänen kouransa kiinteiksi nyrkeiksi. 
Mutta hänen elämänsä mitta ei ollut täytetty vielä. 

Läksihän talon vanha anoppi-muori katsomaan kanan- 
pesäänsä tallinparvella, näki miehen nuorassa ja antoi, 
huudolla ja kiljunnalla, kohta tiedon taloon. Hätäpaik- 
kaan kiirehti nyt Juhani viipymättä ja pelasti veljensä kuo- 
leman kidasta. Yhdellä tempauksella katkaisi hän loimi- 
vyön, kantoi, roihkaten ja kummitellen, veljensä sisään, 
mutta heidän ympärillään parveilivat naiset ja lapset, it- 
kien, huutaen ja käsiänsä paukutellen. - Kammariin, Ven- 
lan hyllyävälle ryijylle kantoi Juhani veljensä, jossa tämä 
pian tointui, mutta synkeänä, huokaillen, ja tirkistellen 

alas permantoon istui hän sängyn laidalla, sanaakaan lau- 
sumatta. Juhani, hampaissa ryöhäävä nysä, kiirehti nyt 
Aapon luokse, asteli kiivaasti ja roihkaten, ilmoittamaan 
veljellensä kamalaa tapausta ja kyselemään neuvoa käy- 
tettäväksi Simeonia kohtaan. Hänen omasta mielestään 
olisi pieni, kohtuullinen löylytys, annettu salaisesti ja kai- 
kessa hiljaisuudessa omien veljesten kädestä, ja sitten kii- 
vasta manausta Jumalan nimessä, ollut miehelle parasta. 
Mutta kurituksen katsoi Aapo turhaksi, vahingolliseksi, ja 
päätti käyttää häntä kohtaan ainoastaan sanan voimaa. Ja 
koska myös hän oli virittänyt nysänsä, läksivät molemmat 
veljekset Aapo-Jukolasta yli pellon Juhani-Jukolaan, jär- 
jellisesti haastelemaan Simeonin, sen murheen pojan kans- 
sa. 

Terveisiksi ravisti Aapo rakkaasti Simeonin kättä ja, la- 
daten piippuansa, rupesi hän juhlaisella muodolla ja ää- 
nellä lausuilemaan rangaistuksen, ja pian myöskin lohdu- 
tuksen kieltä. Sitä kuulteli Simeoni mykkänä kauan, kuul- 
teli, killistellen surkeasti alas permantoon. Mutta Aapo, 
viritellen ehtimiseen sammuvaa piippuansa, osoitellen kä- 
dellään ja sulavilla silmillä katsellen akkunasta ulos koh- 
den taivaan reunaa, kiihoitti vaan aina puheensa mahtia. 
Ja hohtavana kultasateena lentelivät sanat hänen suustan- 
sa ulos. Nytpä ilmestyi äkisti katkeran-suloisia poimuja 
ympäri Simeonin huulten, ja kyyneliä-virtaavan itkun ää- 
neen paukahti miehen kurkku. Myös Juhanin leuka nyt 
järähti ja vääristyi pahasti, ja pian hyrisi itkussa hänkin, 
ja Aaponkin silmistä säteili kostea kiilto. 

Niin kääntyi Simeonin sydän kohden eloa ja toivoa 
taas. Ja kiitollisuudesta loistavilla kasvoilla likisti hän jää- 
hyväisiksi veljensä Aapon kättä. Myös kiitti hän Jumalaa, 
joka kerran vielä oli häntä armahtanut, ja päättyi vähitel- 

len tavallisiin toimiinsa Jukolan talossa. — Niinpä siivo Si- 
meoni, koskaan enään lasia kallistamatta, vietti rauhalli- 
set päivänsä: milloin tukin nokalla veistellen, milloin, 
nysä suussa, nolkkien havuja raikkaasti tuoksuavassa tar- 
hassa, ja milloin taasen istui hän pipliansa ääressä, tutkien 
sanaa. 

Mutta Aapo isännöitsi Jukolan toisessa puoliskossa, 
joka kutsuttiin Aapo-Jukolaksi; ja seisoivat sen huoneet 
muutama sata askelta emätalosta. Vaimoksensa otti hän 
Konkkalan Hindrikan; se oli sievä ja kaikin tavoin kiltti 
nainen; toimekas emäntä ja lauhkeamielinen vaimo. Hä- 
neen tyytyi myös Aapo, katsoen kuitenkin parhaaksi tuol- 
loin, tällöin oikein opettajan muodolla ja äänellä antaa 
hänelle tärkeitä muistutuksia ja neuvoja sisällisestä huo- 
neenhallituksesta. Näitä kuulteli vaimo joko lausumatta 
sanaakaan tai naurain, silmät tirissä, yksinkertaista, ilois- 
ta naurua. Myös piikojansa ja pieniä piikatyttöjänsä opas- 
teli usein isäntä Aapo, koska niin, että hieman karstoi 
hänen silmässään heidän toimensa ja askareensa. Kerran- 
pa talon vanhin piika, lakaistessaan laattiata, sai isännäl- 
tään kiivaan läksytyksen. Sillä Aapo, jonka mielestä tyttö 
lakaisi vallan tuiskien ja heittäin tunkiota nurkkiin, kii- 
vastui äkisti, sieppasi piialta luudan ja rupesi uudestaan ja 
nopsalla kädellä lakaisemaan tupaa periltä kohden ovea. 
Mutta koska hän oli ehtinyt noin puoleen permantoon, 
pisti hän jälleen luudan piika-raiskan kouraan ja lausui: 
»noinhan kiltin tytön lakaiseman pitää». Silloinpa emän- 
tä, joka tulipesän ääreltä katseli kuinka Aapo, luuta kou- 
rassa, hyöri piian kanssa, nauroi vilpitöntä, sulavata nau- 
ruansa, nauroi tiristäen silmiänsä, kämmenet vasten pol- 
via, kumarruksissa. Mutta tuostapa Aapo, kun oli jättänyt 
piian, antoi vaimollensa vakavasti rankaisevan katsannon. 

— Kuitenkin harjoitti hän aina oikeutta ja kohtuutta sekä 
piikojansa että renkejänsä kohtaan; sen kiitoksen sai hän 
kaikilta yhdestä suusta. 

Myös harjoitteli hän parantajan ammattia, niinkuin hän 
oli oppinut eräästä vanhasta lääkärikirjasta, jota hänellä 
oli tapana ahkeraan tutkistella. Onnistui hän useinkin 
rohtoinensa, joista moni oli hänen oma keksimänsä, maan 
yrteistä rakettu. Varsinkin oli hän mainittu vallan mahta- 
vaksi parantamaan ruusua, ruiskutautia, pyörrytystauteja, 
siannappeja ja syhelmää. Hieroja oli hän verraton; ja oli- 
pa monikin mies ollut hänen kämmentensä alaisena ja 
saanut lievityksen. Vatsan-kivistyksiä, tukituiskattuja 
polttoja paranteli hän usein ainoastaan hieromisensa suk- 
kelalla keinolla. Ja koska hätä ei muistele lakeja eikä 
sääntöjä, niin tapahtuipa kerran, tapahtui useammin, että 
naisenkin täytyi kaatua alas Aapon kämmenten siveltä- 
väksi, koska rintasen alla lakkaamatta kierteli ja poltti. 

Oli eräs nainen, tuon rätti-ukon, Tervakosken-Matin 
vaimo, jota vaivasi itsepintainen painajainen. Se häntä rat- 
sasteli rasittavimmalla tavalla usein joka ainoana yönä 
monet viikot perätysten. Välistä, kun se jonkun aikaa oli 
viipynyt tulematta, hän toivoi olevansa pelastettu tuosta 
yöllisestä vammasta. Mutta sitten se taas äkkiä ilmautui ja 
akka sai taas oljennella kiusanhenkensä kanssa. Kulki hän 
monenkin puoskarimuijan luona, kulki lääkäreissä, kui- 
tenkin turhaan aina. Mutta joutuipa hänenkin korviinsa 
viimein maine Jukolan Aapon suuresta taidosta ja voimas- 
ta parantamaan tauteja; ja läksi hän etsimään apua kerran 
vielä. Mytty käsivarrella ja sukankudin käsissä, vaelsi hän 
pitkän, vaivaloisen matkan Jukolaan, mutta sieltäpä sai 
hän myös elinkautisen parannuksen Aapon keinojen kaut- 
ta. 

Myös lautamiehen virassa oli Aapo kunnon mies. Va- 
kaana, ja usein kämmen korvan takana, tarkasti kuullel- 
len asiain luonnistumista, istui hän penkillänsä lakeassa 
keräjäsalissa. Siellä hän istui, miehekkäästi pystyttäen 
päätänsä, ja tuolloin, tällöin väikähteli hänen huulillansa 
hieno, itsetyytyväinen myhäilys. Mutta viisas, tasapuoli- 
nen, oikea oli aina hänen tuomionsa. Sen tiesi tuomarikin 
ja kuulteli aina kärsivällisyydellä hänen jotenkin pitkiä 
lauseitansa, koska hän, levitellen käsiänsä, antoi asiasta 
aatoksensa ilmi. 

Niin eleli hän rauhaisessa talossansa, kelpo isäntänä, ja 
reippaitten lapsiensa kelpo isänä. 

Mutta Impivaaraa, ensin rakettua, hallitsi omanansa 
Tuomas, mies harteva ja vahva. Missä löytyi se uros, joka 
olisi rohjennut röyhistää rintansa Yli-Impivaaran isännän 
edessä? Suuri oli hänen voimansa, ja mahtia, vakuutta oli 
hänen olentonsa täynnä. Talonsa töissä ja toimissa ei hän 
käynyt käsiin menolla ja pauhinalla; kuitenkin piti hän 
kuria ja Herran nuhdetta yllä sekä huoneessa että ulkona 
vainiolla. Hän oli anteliain kaikista veljeksistä ja kohteli 
aina laupeudella ja hyvyydellä kärsiviä, kovan onnen lap- 
sia. Ei hän tuossa kysellyt, ei hän tutkistellut juurta ja pe- 
rustusta apua-etsivän kurjuuteen. Fi käynyt hän moitti- 
maan miestä, jonka käteen oma syynsä oli saattanut ker- 
jäläissauvan. Kaikille hän antoi, antoi ilman välitystä, aa- 
tellen: olethan kuitenkin onneton. Enimmin kaikista hel- 
litteli hän pieniä käypäläistyttöjä, jotka, kainosti katsel- 
len, astuivat pelosta vavahtelevalla sydämellä mieron tie- 
tä. Kaksi tällaista matkustajaa oli hän ottanut huomaan- 
sa, ja heitäpä kasvatettiin ja suosittiin yhtä armaasti kuin 
omia pienoisia talossa, joita ei puuttunut, ja olivat he ra- 
vakkaita poikia kaikki. 

Vaimona oli hänellä Härkämäen ainoa tytär, jalo ja va- 
kava nainen, ansaitseva mieheksensä Impivaaran oivan 
uroon. Salskea, yht'aikaa riipeä, vakava ja tyyni oli tämän 
naisen muoto ja olento. Uljaasti kohosi povensa; hiuspal- 
mikko, paksu, pellavankeltainen, nähtiin somasti leiskah- 
televan hänen tukevilla hartioillaan valkeapohjaisen, pu- 
naristillisen liinan alta. Rauha asui hänen otsallaan pois- 
tumatta ja hänen sydämessään Jumalanpelko, ankara ja 
vilpitön. Hänpä oli Impivaaran emäntä, hän talon pien- 
ten, sekä omien että ottolastensa, oivallinen kasvattaja. 
Usein hänen silmänsä, jalot ja laupiaat, lepäsivät uneksu- 
en vienon tyttösen päällä, joka orpona ja suojatonna ker- 
ran oli joutunut heidän huoneesensa. 

Näin kulkivat Tuomaan päivät, tyynesti kohden haudan 
tyyntä satamaa. Virtaan verrataan usein ihmisen elämää 
täällä. Mutta Tuomaan elinkauden, hänen isännyydestän- 
sä Impivaarassa aina kuolinhetkeensä asti, tahtoisin verra- 
ta kymiin, joka juhlaisesti, rauhaisesti retkeilee kohden 
ääretöntä, ijankaikkista valtamerta. 

Tuomaan talosta kaksi, kolme ampumamatkaa itään- 
päin seisoi nummella Laurin uudistalo; ja oli se Impivaa- 
ran toinen puolisko, myös kutsuttu Laurilaksi. Siinä asui 
äänetön mies, viljeli maatansa täysintoimin, askarteli ah- 
kerasti pelloillansa, mutta mielemmin vielä saloilla ja sois- 
sa. 

Vaimon oli hän nainut Kuokkalan talosta. Olihan 
Kuokkalassa tyttäriä kaksoispari, joista Lauri otti toisen, 
mutta toinen joutui avioksi Timolle, emännäksi Kekkurin 
torppaan. Oli tuossa eukkoa, Laurin akassa: leveärintai- 
nen nainen; jotenkin lyhyenjänttärä varreltansa myös. Hä- 
nen kimakas äänensä kaikui kauas kuin kiljuvan klaneetin 
ääni, kaikui varsinkin koska hän, tuimuutta täynnä, tius- 

kahteli miehellensä, ja tulta iskivät hänen mustanruskeat 
silmänsä. 

Mutta äänetönnä, veistellen istui Lauri, huolimatta 
vaikka ärhentelikin akka, tuulispäänä tuiskahteli. Ja tämä 
oli kiusa, joka paisutti eukon sappea yhä enemmin ja 
enemmin. Tapahtui kuitenkin tuolloin, tällöin, että mie- 
hen kärsimys katkesi, ja silloin ei ollut hyvä häntä katsoa 
vasten naamaa. Vaikenipa eukko äkisti, kieppasi ulos mi- 
ten jaksoi ja kätki itsensä ometan nurkkiin, suojeleviin 
soppiin ja soliin. Siellä hän oljenteli hetken lymyssä, välil- 
lä katsoi hän luimistellen kätköstänsä ulos, tietääksensä 
miten luonnistui huoneessa oma-synnyttämänsä ärjy. Niin 
hän viipyi kunnes viimein oli asettunut vihaisen miehen 
mieli. — Mutta harvoin kuitenkin nähtiin näin myrskyise- 
nä rauhallista Lauria. Useinpa, koska taasen akka riehui 
ja mekasti, läksi ukko metsään, nysä hampaissa ja kirves- 
kynä kainalossa, läksi etsiskelemään kalupuita, kenkätuo- 
hia ja pahkaleita. Kernaasti viipyi hän niillä retkillänsä, 
etsien, katsellen ja arvellen. Ja vasta, koska aurinko jo 
kauan aikaa oli laskeunut ja kaikki päätyneet lepoon, as- 
teli hän kotia lenseän kesäyön hämärässä, kantain olallan- 
sa juuria, vääriä ja kenkätuohia ankaran pallon. 

Silloin tapahtui myös usein, että hän kotomatkallansa 
kohtasi rotevan sonninsa, leveäniskaisen Hällin, joka, 
pyrkien kiivaissa aatteissa kohden kylää, tuli häntä vas- 
taan illan sumussa hietaisella tiellä, lähestyi häntä kyrää- 
villä silmillä. Ja nytpä kova iski vasten kovaa; mutta Lau- 
ri, rämäisten karmealla äänellänsä ja heristellen kirves- 
varttaan, pakoitti kuitenkin itsepintaisen elikon käänty- 
mään lopulta. Ja siitä nyt asteltiin Laurilaan päin, Hälli 
edellä, isäntä perässä. Hälli yrittäisi kääntyä oikealle, 
mutta Lauripa kohta oikealta hänelle kirvesvarttansa he- 

ristää; kääntyisipä Hälli kerran vielä vasemmalle, mutta 
vasemmalta uhkaa häntä kiireesti taasen Laurin kirvesvar- 
si. Ja niinpä katsoi sonni parhaaksi kulkea kotoa kohden, 
kuitenkin ravisteli hän päätänsä vihaisesti ja puhalteli ulos 
sieraimistansa voimallisen sydämensä hohdetta. 

Kuljettiin viimein ohi Tuomaan talon, jossa piika vuo- 
teellensa kuuli töminätä, askelten sihinätä ja tapsutusta 
hietaisella tiellä. »Ken liikkuu näin myöhään siellä ulko- 
na?» aatteli hän, nousi ylös ja, unipörryisenä, paitasillaan, 
asteli kohden akkunaa, tirkisti ulos ja näki naapurin son- 
nin ja isännän, jotka vakaasti ja totisina käyskelivät toi- 
nentoisensa perässä. Edellä kulki sonni, vastakynsin, isän- 
tä hänen jäljessään, tuolloin, tällöin heristellen kirvesvar- 
rellaan ja kantain olallansa kalupuita ja kenkätuohia, ke- 
rättyinä sievään, ympyrjäiseen palloon. Ja niin katosivat 
he viimein piian silmistä. Mutta aukaisipa sonni turpansa 
ja hellitti vihoissaan kidastansa hirmuisen, kiljuvan lau- 
lun, ja nummi järähti, maa ja taivas raikkui. Lausui silloin 
Lauri: »kyllä minä sinullen annan. Vihoitteletko? Ahaa, 
junkkari, käyppäs koreasti kotia vaan; sillä tässä ei auta 
nyt sukkelan sukset eikä Kaura-Matin konstit ja koukut. 
Sen tiedätkin». Niin hän haasteli kulkeissansa, koska edel- 
lä käyskeli sonni, puhaltaen ylpeätä, peloittavaa marssia, 
joka läpi tyynen yön kajahteli kaukaisiin kyliin. 

Mutta Lauri telki Hällinsä lujasti tarhaan toveriksi 
oman talon karjalle ja astui tupaan, jossa jäähtynyt eh- 
toollinen vartoi häntä pöydällä. Tuvassa lepäsivät jo kaik- 
ki makeassa unessa, ainoastaan emäntä valvoi kiukkuise- 
na kammarin sängyssä, odottaen miestänsä. Mutta Lauri, 
koska hän oli atrioinnut, astui vihdoin kammariinsa, josta 
taasen äkeä vihuri pieksähti häntä vastaan. Eukkohan 
siellä vuoteeltansa kiljahteli, pisti vallan kiivasta »kikaka- 

kaa» miehellensä, räiskyi kuin tuli kuivassa katajassa 
»tuon köllin kirotusta kuhnailemisesta metsän korvissa». 
Äänetönnä liikkui ukko, riisui päältänsä, viritti nysänsä ja 
kallistui lopulta vuoteellensa akkansa viereen, joka lak- 
kaamatta toreli ja ärhenteli. Mutta koska nyt piippu oli 
poltettu pohjaan asti, asetti Lauri sen varokkaasti vaiheil- 
lensa alas lattialle, nihkaisi peittoa ylemmäs hieman ja 
lausui sitten lujalla äänellä: »oleppas jo vaiti, siunaa itseäs 
ja nuku Herran nimeen hyvän sään aikana; muista: hyvän 
sään aikana». Vaikeni silloin toraisa vaimo, vaikka pon- 
nistelikin sydän hänen povessansa; ja niin hän temmaisten 
vihaisesti peittoa puoleensa, vihdoin nukkui ja samoin 
mies hänen vieressänsä. 

Niinpä viivyskeli Lauri aina pimeihin öihin hupaisilla 
retkillänsä metsissä. Ja mitä hän siellä näki huomaittavaa, 
ihmeteltävää ja mietittävää, siitä hän harvoin kellenkään 
sanaakaan viikon kuluessa lausui. Vasta hän seuraavana 
sunnuntaina, tavallisesti murkinapöydässä, kertoili ren- 
geillensä yhtä ja toista. 

Tapahtui kerran, koska hän metsästä palasi, että hänen 
aivonsa hartaammin kuin koskaan ennen mietiskeli, tuu- 
miskeli; mutta mitä hän noin kiinteästi aprikoitsi, ei tuota 
kenkään voinut arvata. Äänetönnä, ja äkeämpänä yhä 
päivä-päivältä, hän liikkui talonsa pihoilla, ärähdellen tiu- 
keasti sekä miehille että vaimoille, joka harvoin oli hänel- 
lä tapana ennen. Mutta syvien tai kiusallisten aatosten pil- 
vi peitti lakkaamatta hänen otsansa, heitti hänen silmä- 
kuoppiinsa synkeän varjon. Tämänkaltaisena nähtiin hän 
kuluessa pitkän viikon. Tuli viimein sunnuntai, pöydässä 
istuivat Lauri ja hänen miehensä, mutta äänettöminä val- 
lan. Lopulta aukaisi isäntä suunsa ja lausui, kysyen seural- 
tansa: »Miehet, yhtä mielin teiltä kysyä; antakaat minulle 

selitys. Koska viisi päivää sitten käyskelin yli Koiviston 
niitun sileän töyrään, äsken tulleessa lumessa, joka ohkai- 
sena peitti maan, niinkuin se nytkin sen peittää hienolla 
puuvilla-vaipallansa, näin minä merkin, jota ei aivoni voi 
käsittää. Kirous! jo yöt ja päivät, sinne, tänne, kohden tu- 
hatta haaraa olen leivoittanut aatostani tämän asian täh- 
den. — Mutta kuulkaat: Näin minä niitulla jälkiä, aika- 
miehen sotkemia jälkiä, joita seurasin, astellen hiljaksiin. 
Mutta äkisti katkesivat nämät jäljet, josta katkosta, jatka- 
malla yli töyryn ja alas viitaan, alkoi ketunjälkiä, selviä 
ketunjälkiä, joita ei tähän-asti löytynyt maassa, ei ainoata. 
Mihin oli kadonnut mies? Ei ollut hän käynyt takaisin, ei 
eteenpäin, ei oikealle, eikä vasemmalle, ei, vaan taivaaseen 
oli hän astunut ylös ja taivaasta alas oli astunut kettu jat- 
kamaan hänen jälkiänsä lumessa. Tai oliko mies kantanut 
kettua sylissään ja sitten siinä, jossa hänen omat jälkensä 
loppuivat, astunut itse heilahännän selkään ja ratsastanut 
halki viidan ulos kirkkotielle. Mahdottomia juonia; mutta 
mahdollisempaa keinoa en keksi, päästäkseni tästä seikas- 
ta selville poluille. Mitä sanotte, miehet? Löytyykö vielä 
noitia meidän pitäjässä? Oliko mies perkeleen voimalla 
muuttanut itsensä ketuksi?» Niin hän haasteli, mutta 
kummastuen kuulteli väki, eikä voinut kenkään selittää 
tuota arvoitusta, vaan päättyivät he viimein siihen us- 
koon, että noitia oli käyskellyt Koiviston töyräällä. 

Mutta Lauri ei tuntenut rinnassansa rauhaa; syötyänsä 
läksi hän astelemaan kohden Koiviston niittua taas. Tul- 
tuaan sen sileälle kummulle, huomasi hän, että sama ilmiö 
oli taasen uudistettu: miehen- ja ketunjälkien vaihetus äs- 
ken-tulleessa lumessa. Hän vimmastui ja lausui kiukkui- 
sella äänellä: »rikeeraako tässä itse ilminen saatana!» Niin 
hän, suu irvissä, kiljahti, potkaisi jalallansa erästä lanta- 

kasaa, joka haamoitti läpi lumen, mutta sieltäpä leimahti 
esiin kirkasta rautaa. Sieltä vilauksessa hienoa lantaa ja 
ruumenia pöllähti korkealle ilmaan ja samassa tulisten ke- 
tunrautain kiiltävät kehät iskivät kiinni miehen kinttuihin 
ja likistivät ankarasti. Tästäpä levenivät Laurin silmät, 
hän kumartui kiireesti alas hellittämään karvastelevasta, 
paisuvasta säärestänsä itsepintaista konetta, jonka hän ki- 
rouksen kirkunalla viskasi kauas tanterelle. Nytpä hän 
huomasi tosin, mitä virityksiä oli rakettu hänen niittuun- 
sa, mutta jälkien kummallista muutosta lumessa ei hän 
kuitenkaan ymmärtänyt vielä. Vihaisena rupesi hän taasen 
käymään kohden kotoa, ontuen pahoin ja purren ham- 
masta, astuessaan rautain iskemällä jalallansa. Ja pian 
huomasi hän tarvitsevansa tuetta kulkeissansa, ja rupesi 
etsimään itsellensä sauvaa viidasta lähellä kirkkotietä. 
Pensaassa näki hän kaksi koivuista kankea, ja koska hän 
oli kiskonut ne kätköstä ulos, havaitsi hän ne kahdeksi 
puujalaksi, joiden kummankin alapäähän oli sievästi kaa- 
vattu hyvin luonnollinen ketunkäpälä. Silloin kirkastuivat 
hänen kasvonsa ja kaikki selveni hänen eteensä. Nyt ym- 
märsi hän, että ketustaja, poistaaksensa ketun silmistä 
kaiken syyn epäilykseen, oli, käydessään katsomassa rau- 
tojansa, aina lähestynyt paikkaa tämänkaltaisilla puuja- 
loilla. Ja tämänpä keinon kautta jätti hän peräänsä 
ketun-, vaan ei ihmisen-jälkiä, joita tietysti karttelee mäki- 
maiden vikkelä Mikko. Oli siis Laurilla asiasta selko; ja 
lievitetyllä sydämellä, vaikka karvastelevalla säärellä, as- 
tui hän pois, käytellen puujalkaa sauvanansa. 

Tapahtui silloin, että Kolistimen äkeä ukko, käyden 
oravapauloillansa, joita hän viritteli seiväsparien väliin 
niittujen ja huhtien aitoihin, huomasi Laurin jäljet lakeal- 
la aholla ja rupesi tuumiskelemaan kovin. »Onhan tuosta 

käynyt mies ja koira, mutta — mitä aattelen tästä tempus- 
ta? — yksijalkainen koira. No peeveli ja kumma! Yksijal- 
kainen koira on harppaillut isäntänsä rinnalla yli tämän 
kantoisen, Jumalan ahon. Mitä riivattua aattelisin tainkal- 
taisesta tempusta? Ovatko noidat ja Lappalaiset liikkeillä? 
Häh?» Niin hän aholla seisoi ja aprikoitsi, kouristeli mus- 
taa, karheata tukkaansa, mykerteli tupakkimälliä etuham- 
paittensa välissä ja rypisteli noita harmaita kulmakarvo- 
jansa hirmuisesti. — Viimein kuitenkin läksi hän taasen 
käymään, mutta käsittämättä ilmestystä aholla: yksijal- 
kaista koiraa, joka hyppeli herransa rinnalla. Tuota hän 
arveli kauan, ilmoittamatta kellenkään, ennen kuin kuo- 
linvuoteellansa, jossa hän kysyi hellältä miniältänsä, mitä 
aattelis hän tästä ihmeestä, joka hänelle ei vielä kuoleman 
leuvoissakaan antanut rauhaa. Silloin nainen, kyyneleet 
silmissä, haasteli hänen korvaansa, pyysi hänen poista- 
maan mielestänsä kaikki sellaiset mietteet ja muistelemaan 
ainoastaan kuolematonta sieluansa. Tuohon ei ukko sa- 
naakaan lausunut, vaan tuijotteli eteensä lakkaamatta; ja 
niin vei hän kummallisen pulman aholta ilman selitystä 
myötänsä hautaan. 

Mutta pian parani Laurin jalka, sankojen purema, ja 
entistä myöten askarteli hän talossansa taas, milloin met- 
sissä, milloin avarassa pirtissänsä. Niin hän eleli uljaan 
vaimonsa ja lastensa keralla. Ja lapsilta, niinkauan kuin 
he oleskelivat äitinsä huomassa, ei puuttunut koskaan pai- 
ta, ei sukka, ei jokapäiväinen ruoka eikä ruoska. 

Kekkurin torppaa hallitsi Timo, ja aviona oli hänellä 
Kuokkalan kaksoissisaruksista toinen. Sekä mielenlaadul- 
tansa, että ulkomuodon puolesta oli hän sisarensa vertai- 
nen: tukevarintainen, keikkanokkainen ja ruskeanahkai- 
nen töpsä. Sanottiinpa kuitenkin, että oli hänellä hieman 

hellempi sydän kuin sisarella, veli Laurin vaimolla. Paljon 
piti hänestä Timo, vaikkapa joskus pöllähtelikin hänen 
tukkansa kiivaan puolison jykevissä kourissa; sillä hyvä ei 
ollut häntä vastaan ylvästellä. Koetti myös Timo aina kai- 
kin tavoin tehdä vaimonsa tahdon, ja hyvin kävi talossa 
työ ja toimi. Mutta yksi oli seikka, joka tuolloin, tällöin 
hieman hämmensi huoneen rauhaa. Olihan Timolla tapa- 
na, kovin juurtuneena tapana, kerran vuodessa, noin kek- 
rijuhlan aikoina, naukkia päänsä humalan humuun, viipy- 
en kylässä päivän tai kaksi iloisten kumppanien seurassa. 
Mutta nousi tuosta melakka, koska hän viimein huomasi 
parhaaksi käydä kotiansa taas. 

Kerran eräänä sunnuntaina lokakuun ja marraskuun ra- 
jalla joutui mies taasen hieman harhateille, liittyi iloiseen 
hummaukseen, Tammiston Kyöstin ja Karkkulan Aapelin 
pariin. Tammiston viileässä ulkokammarissa he kallisteli- 
vat mustaa, kiiltävätä pulloa, haastelivat hartaasti, lauleli- 
vat ja halailivat armahimpina ystävinä. Niin he viettivät 
kaksi yötä ja päivää, hurraten ja lauleskellen ja huoletto- 
masti heitellen hareita silmiänsä korkean kammarin tuuli- 
sesta akkunasta ulos. Katselivat he yli lantaisen tarhan, yli 
olkisen ometan, yli kivisen mäen, yli peltojen ja niittujen, 
aina Lemmilän kaukaiseen suohon, jonka kohdalla, yl- 
häällä pilvien rajalla, sinkoilivat joutsenet, kiertoilivat sin- 
ne, tänne muuttoretkellänsä eteläisiin maihin. Niinpä he 
välinpitämättömästi katselivat, laimeilla vuohensilmillän- 
sä katselivat, rallailivat ja keikuttelivat päätänsä, jossa 
ihanasti läimähteli, huimahteli; ja kaukana heistä oljente- 
livat kurjan, tavallisen ihmislapsen surut ja mielimurteet. 

Mutta koitti viimein kolmas päivä, ja ystävykset heräsi- 
vät kivistelevällä päällä kolkoilta vuoteiltansa. Lopussa 
oli sekä rahat että viina, ja mitään keinoa ei löytynyt 

enään saattaa aukenemaan emäntien leilit. Äänetönnä ja 
karmealla naamalla päättyi Timo nyt astelemaan kohden 
kotoa: asteli kihnustaen pitkin kujaa, asteli murheellista 
mäkeä ylös, muistellen Kekkurin kiivasta emäntää. Surke- 
asti riippuivat miehen verkahousut, ja housujen sekä pu- 
naraannollisen liivin välistä molkahteli paita julmasti ul- 
kona; pieninä, veren-ponnistamina tuijoittelivat silmät hä- 
nen päässään, koska hän, tukka tuhannessa taakelossa, 
käyskeli Kekkuriin päin; ja kauas kajasti miehen avoin 
rinta, kajasti ja punersi kuin kuparikattilan kuurattu kyl- 
ki. Niin asteli hän jynkällä mielellä, ja vihaisesti katsoivat 
häneen metsät, vuoret ja laaksot. Kellastunut koivu tuossa 
kanteli hänen päällensä kovin, synkeä kuusi hänen pääl- 
lensä kanteli ja mustana, purevana tonttuna seisoi tienvie- 
ressä tervaskanto; koko luonto, ennen niin armas, näytti 
hänelle nyt emintimän armottoman muodon. Mutta pui- 
hin, kiviin ja kantoihin ei hän nyt juuri luonutkaan sil- 
miänsä, teroitti vaan katseensa yhä eteenpäin, muistellen 
Kekkurin kiivasta emäntää. Ken ikänä tuli häntä vastaan 
tiellä, nuori tai vanha, mies tai nainen, tuskinpa viitsi hän 
yhtään ainoata kertaa mulauttaa silmäänsä heidän puo- 
leensa, ja vaivoin olisi hän enemmin tällä retkellä tehnyt, 
vaikka itse Suomen suuri-ruhtinas olisi käynyt hänen ohit- 
sensa kivisellä polulla. Äänetönnä, hymyisesti muistellen 
kotoa, sen emäntää, sen väkeä ja lapsiansa, asteli hän 
eteenpäin, ja tuolloin, tällöin tunkeusi ulos hänen poves- 
tansa äkkinen, mutta hiljainen puhkaus. 

Mutta vihdoin ehti hän kotonsa pihalle, ja silloin sei- 
sahtui hän tuumiskelemaan, kuinka hän uskaltaisi astua 
tupaan, ja löytyisikö vielä keinoa tämän auringon alla, 
joka voisi hieman lepytellä vihoitettua akkaa. Siinä hän 
nyt piteli päätään, piteli kauan, katsoi tuonne, katsoi tän- 

ne, huomasi lopulta halkopinon vajassa, ja pian leimahti 
aate hänen päähänsä ja hän lausui itsekseen: »nyt olen 
keksinyt keinon». Ja kohta rupesi hän latomaan käsivar- 
rellensa halkoja pinosta. Ja nyt, koska oli hänellä sylissä 
aika jättiläistaakka, läksi hän kömppeilemään kohden tu- 
paa, toivoen tällä juonella miellyttävänsä kiinteätä vai- 
moa. Rapustaen astui hän rapuista ylös, tuli porstuvaan ja 
huusi vilpittömällä äänellä: »avatkaas ovi... avatkaas ovi, 
lapset siellä sisällä, poika tai tyttö». Tuli viimein pieni 
poikanen, pieni piimäparta Jooseppi, avasi oven, ja sisään 
astui Timo taakkoinensa, äänetönnä, katsoen oikeasti, rä- 
vähtämättä eteensä. Ja koska hän oli laskenut puusylin 
kohinalla nurkkaan, lausui hän: »halkopinokin rupeaa jo 
hassusti alenemaan; mutta mitämaks; onhan Jukolassa 
metsää». Sanottuansa tämän, rohkeni hän heittää pikaisen 
silmäyksen emäntänsä puoleen, mutta sieltäpä katsoi hän- 
tä vastaan rangaistuksen uhkaava ukkospilvi. 

Kova hetki oli käsillä. Tuskin oli eukko ehtinyt kiljahta- 
maan suustansa kysymyksen »missä olet ollut, sinä riivat- 
tu?» ennenkuin läiskähti Timon molemmille poskille, läis- 
kähti vallan tulisesti oikealta, vasemmalta. Mutta pian 
kuitenkin vaikeni iskujen pauke ja seurasi kamoittava ää- 
nettömyys, jona Timon tukka oli tuimassa löylyssä, ja 
maailma pyörähteli ympäri hänen silmissänsä. Mutta vii- 
mein hän närkästyi, ryhtyi vaimonsa käsivarsiin turpeilla 
kourillansa, asetti hänet istumaan rahille ja siinä piteli 
häntä koreasti hetken. Siinä Timo, tukka hirveässä pör- 
rössä, ja turkinpunainen kasvoiltansa, haasteli äkeälle nai- 
selle: »Katsos nyt, jos antaisin sinulle oikein aikamekon 
kädestä, sinä lunttu, sinä aasintamman varsa. Luuletko 
minua vaan tällä tavalla uskaltavasi kuranssata? Ahah! 
petyitpä koreasti. Ne ovatkin harvat pokot, joita minä 

tukkaani lasken, vaan enpä kaikkia ämmiä tässä. Sillä 
olenpa, peijakas vie, kovin kiivasta miestä, niinkuin, sen 
pahempi, nyt usein kuullaan ja nähdään. Niin, niin, kat- 
sos jos nytkin sinua vähän tuhtaan». Noin hän tuossa uh- 
kaili, mutta täyttämättä uhkaustaan. Eikö hän raatsinnut? 
Sillä paljon piti hän kuitenkin vaimostansa. — Mutta kiuk- 
kuisena kiljahteli vaimo: »hellitä, sinä kirottu mies, hellitä 
paikalla!» Timo hämmästyi kovin häiriölle, arveli hetken: 
hellittäisikö hän, vai hillitsiskö eukkoansa kauemmin. 
Eukko kirkaisi kerran vielä ja aina tuikeammin; Timo hel- 
litti kouransa, mutta kohta oli miehen tukka jauhatukses- 
sa taas. Nytpä närkästyi hän uudestaan ja kovin, päätti 
jättää akkansa peijakkaan haltuun ja läksi kopeasti astu- 
maan ulos. Vitkoin kuitenkin ja vääntäen taisi hän siirtyä 
tuvasta; sillä eukko pyristeli niskoilla, kuin pieni, ruskea 
käkihaukka punoittavan koirasmetson niskoilla teuhaa, ja 
höyhenet tuoksuvat ilmassa. Mutta tuosta suuriakaan 
huolimatta, raaksi hän itsensä ulos, raaksi väkivalloin, ja 
vasta porstuvan kynnyksellä hellitti akka nappauksensa, 
uhaten opettaa miehensä kerran vielä; ja alas rapuista as- 
tui vakaasti Timo, lausuen poistuissansa: »niin minä äm- 
miä opetan». Pois hän käyskeli, katosi humaliston taakse, 
mutta sieltä teki hän, suu mareissa, aivan vikkelän kaar- 
roksen kohden tallia ja astui ylös parsille. Sieltä tuuppasi 
hän heiniä pari käärämää alas hevosille hinkalossa, kallis- 
tui siitä pehmeälle, kahisevalle vuoteelle ja, hetken mietis- 
keltyänsä vaimonsa »kiivasta sydäntä», nukkui raskaasen 
uneen. 

Tuli yö, kylmä halla-yö, mutta Timoa ei kuulunut. Ko- 
vin levotonna päättyi nyt emäntä vuoteellensa ja käyskeli 
synkeissä aatoksissa miehestänsä. »Kentiesi on hän men- 
nyt, hurja, hirteen; ehkä on hän vimmoissansa viskannut 

itsensä Nummenniitun pohjattomaan lähteesen; tai on 
hän nukkunut metsään, ja varmaan nyt palelluttaa itsel- 
tänsä nenät, kynnet ja kääpät, se poloinen poika». Niin 
hän mietiskeli, ja hyrskähti pian katkeraan itkuun, ma'a- 
tessansa vuoteella ilman armasta aviota. Siinä huokaili ja 
tihkaisi hän yhden hetken, kaksi tuskallista hetkeä, ja le- 
votonna korva odotti portaan ja porstuvan kolinaa. Yö 
kului aina enemmin, mutta ei kuulunut askeleita lähesty- 
vän miehen. Nousi hän lopulta ylös, puki päällensä ja vi- 
ritti pläkkisen, moninastallisen lyhdyn, aikeissa käydä et- 
simään kadonnutta. Mutta yksin ei hän uskaltanut lähteä 
ulos öiseen pimeyteen; kovin hän pelkäsi aina tonttuja, 
aaveita ja kaikenkaltaisia kummituksia. Kamoitti häntä 
myös hirveästi heidän oma saunansa, johon oli äsken 
kuollut vanha ruoti-ukko, vaahtopartainen Honkamäen 
Iisakki. Sentähden herätti hän piikansa, Taavan, kumppa- 
niksensa retkelle; Taava nousi, puki päällensä, mutta tuis- 
keana, vihaisena seurasi hän emäntäänsä ulos kylmään, 
kolkkoon yöhön. Ensiksi etsivät he saunan, sitten riihen, 
mutta ilman hyötyä. Tulivat he pihalle taas, emäntä itkien 
pellonpientarelle ja rupesi hartaasti huutelemaan miestän- 
sä nimeltä. Hän huuteli huikeasti, ja metsä kaikui, riihi la- 
kealla loutilla kaikui. Viimein kuulivat he vastaukseksi 
tallinparvelta jotain karheata, käheätä morinaa ja sinne 
riensivät nyt naiset. Ylös parsille, lyhty kourassa, astui 
emäntä, löysi Timon, joka, unipöyryisenä kohottaen itse- 
änsä istumaan kahisevalta sijalta, pöllisteli häntä vastaan 
kuin aholla susilta riivattu, pyöräpäiseksi saatettu vanha 
oinas. Fi pysäy hän miehen turviin, joka hänen pelasti pe- 
tojen kidasta, vaan äkisti, kenenkään luulematta, lähtee 
hän, hullupäinen, kepoittaen juoksemaan sutten jälkiä; 
tuolloin tällöin hän seisahtuu, töpsäyttää jalkojansa ja 

pöllistelee vallan tuikeasti. Niin katsahti nyt myöskin 
Timo, tuntematta kohta omaa vaimoansa; olipa kenties 
vielä jotain pohmeluksen samennetta hänen aivoissansa 
jäljellä. 

VAIMO. Mitä sinä täällä istut? Tule sisään; eihän sinun, 
Jumalan luoma, täällä pakkasen kynsissä tarvitse itseäsi 
kärvennellä; kun ma sanonkin. Tule sisään, Timo. 

TIMO. Kukas te sitten olette? 

vaimo. Herresta varjele! Oletko jo niin hukassa, ettet 
tunne enään minuakaan? Ho, hoo! Kas noin, kas noinpa 
synti ja perkele täällä villitsevät sieluparan. Ho, hoo sen- 
tään! 

TIMO. Mitä siinä nyt itkua puserratte! — Kukas te oike- 
astaan olette? 

VAIMO. Ah kuitenkin, ah voi! Timo, Timo! 

TIMO. Häh? 

VAIMO. Etkö tunne enään minua? Olenhan minä Ulla, 
sinun vaimos. 

TIMO. Jassoo! Niin, oikein! 

VAIMO. Tule sisään ja älä itseäsi täällä vetele, kylmällä 
tallinparvella. Voi sinua kurjaa! 

TIMO. Niin mar? jo sitten herra tallinparvella makasi. 
Ole vaiti ja älä tuossa lapsekkaita juttele. Eihän miehen 
täällä hätääkään ollut. 

PIIKA. Eivätpä, sen vietävät, anna piika-rukalle yön le- 
poakaan, vaan tässä pitää hänen kuhkaileman pitkin 
nurkkia, etsien juopunutta sikaa. 

VAIMO. Riennä nyt. Anna kourasi tänne ja astu koreasti 
alas. 

PIIKA. Anna vielä koura; koivesta hänen tempaisin ruo- 
mena mäelle. 

TIMO. Mitä se Taava niin vihoittelee siellä alhaalla? Ole 
vaiti, likka, eihän tässä ole hädän pipanaa eikä papanaa 
meillä kellään. 

PIIKA. Minä hänen papanoitsisin, jos olisin ruiskuma- 
hainen muorin musta lammas. 

VAIMO. Suus kiinni sinä, ja pidä tuota lyhtyä. — Etkö 
sieltä jo pääse sinäkin? 

TIMO. Kyllä minä täältä hiljaksiin tulen; astukaatpas te 
nyt vaan edellä tupaan. 

Tulivat he tupaan, edellä emäntä ja piika, viimeisenä 
Timo. Vuoteellensa riensi kohta piika, jupisten äkeästi it- 
sekseen, mutta emäntä rakensi kerkeästi ehtoollisen mie- 
hellensä. Pöydälle pani hän reikäleipää, voita, naudan- 
murennusta ja suuria, kokonaisia perunoita; ja mieluisasti 
rupesi Timo atrioitsemaan. Mutta mielimurteisena, silmät 
kyynelissä, katseli häntä vaimo pöydän toisesta päästä. 

VAIMO. Kun ma sanonkin: miksi et pysy koreasti koto- 
nasi, kumma mies, koska tiedät minun tällaiseksi tuittu- 
pääksi Mustalais-Kaisaksi? Revinhän sinua tukastakin 
taas. Mikä kynsiinikin, mikä vaankin ämmän kynsiin? 
Minähän sinua revin taas! 

TIMO. Niin mar”, jo sitten herran tukasta repi. Mitä 
tuossa lapsekkaita vaikertelet, koska ei ole tässä yhtään 
hätää? Mutta olipas se tulinen pinnistys, ja könistitpä mi- 
nua aika-mekosta. Hi, hih! Perhana kuitenkin! Menes las- 
kemaan kaljaa. 

VAIMO. Miksi lurvailet sitten kylissä ja kylien krouveis- 
sa öitä ja päiviä, öitä ja päiviä? Onkos tämä laitaa? 

TIMO. Onhan sitäkin siinä ollut noin kerran vuodessa, 
onpa niinkin, sitä ei taida kieltää. 

VAIMO. Missä olet uisakoinnut taas ja kenen kanssa? 
Sanoppas. Kenen veijarin kanssa? 

TIMO. Olihan noita kumppania, oli niinkin. 

VAIMO. Missä ja kenen kanssa olet rähmäillyt? Sano 
kohta. 

TIMO. Hä Tammiston Kyöstin ja Karkkulan Aapelin 
kanssa tuolla Tammiston ullakkokammarissa. 

VAIMO. Mitä joitte? 

TIMO. Viinaa vaan, ei sen kalliimpaa tavaraa. Niin, mis- 
tähän meille rommit tulisi, rommit ja lipparit? 

VAIMO. Jumalattomat! Iskis nyt kuolema kimppuus, 
niin alimmaiseen helvettiin vaipuisit alas ilman armoa ja 
laupeutta. 

TIMO. Harvoinpa, harvoinpa täällä, Jumala nähköön, 
valmiita ollaan. Mutta mitähän tässä nyt kuoltais, par- 
haassa ijässämme? Oleppas vaiti kuolemasta ja laske mi- 
nulle kaljaa. 

Ruskeata, kuohuvaa kaljaa laski akka tynnöristä mie- 
hellensä, joka, syötyänsä oikein aika-miehen atrian, tyh- 
jensi melkein koko haarikan. Ja siitä läksivät he molem- 
mat yölliseen lepoon. 

Mutta kerrottavana on vieläkin eräs toinen kaista tä- 
män emäntäisen luonnosta. — Sunnuntai- taikka pyhäaa- 
muina, koska hänen oli lähdettävä rippikirkkoon miehen- 
sä kanssa, aneli hän aina, vuodattaen tulisia kyyneleitä, 
anteeksi kaikilta perheensä jäseniltä, mitä hän suinkin oli- 
si rikkonut heitä kohtaan. Ja tämä hetki oli Kekkurin 
huoneessa liikutuksen hetki. 

Olipa kerran taas samankaltainen tilaisuus eräänä suvi- 
sena sunnuntai-aamuna. Sulavammilla sanoilla ja kuu- 
memmilla kyyneleillä kuin koskaan ennen oli emäntä teh- 
nyt anteeksipyyntönsä, alkaen miehestänsä ja käyden aina 
paimenpoikaansa asti. Silloinpa Timo, suu tyytyväisyyden 
myhäilyksessä, läksi ulos jouduttamaan hevosta ratasten 

eteen, asteli onnellisna, paidankaulus kohotettuna korke- 
alle niskaan, kohotettuna oman eukon käpeällä kouralla. 
Ja renkinsä kanssa, joka valjasteli hevosta pihalla, hän 
haasteli. »Kyllä tuo meidän akka on sentään kelpo akka, 
on totisesti, sitä ei voi kieltää. Mihinpä joutuisin minä po- 
loinen lapsinulikkojeni kanssa ilman häntä, emäntien 
emäntää? Eihän, peijakas, kolmesataa ruplaa maksaisi 
tarpeiksi sitä vahinkoa, jos kuolis tämä akka; ei neljäsa- 
taakaan siinä piisaisi. Usko minua, Kaape-poika». Niin 
hän jutteli, ja mitä hän sanoi, sen myönsi heti vilpittömäs- 
ti vikkelä Kaape, vaikka, aina koska joutui ruskean ruu- 
nan toiselle puolelle, ilmestyikin veitikän nauruhymyä hä- 
nen kasvoillensa. — Mutta astui viimein emäntä ulos uu- 
dessa, kohisevassa hameessa, hohtavissa liinoissa ja itkus- 
ta pussistuneilla kasvoilla; hän lähestyi rattaita, kiipesi to- 
tisena ylös ja istui huoaten istuinlaudalle. Ja hänen rinnal- 
lensa oikealle istui, ohjat kourissa, Timo, punoittavana, 
kuin syksykesäinen täysikuu, punoittavana, myhäilevänä 
ja onnellisna, täynnä terveyttä, verta ja voimaa. Nytkäisi 
hän ohjia hieman, massautti kerran suutansa, ja kohta no- 
pea ruuna travia juoksemaan pitkin kirkkotietä. Pian ka- 
tosivat he koiviston varjoiseen aukioon, ja hetken aikaa 
väikkyi hietainen savu poutaisella tiellä. 

Mutta Vuohenkalman torpassa, kirkkotien varrella ki- 
visellä mäellä asui ja rakenteli Eero, veljeksistä nuorin. 
Oli hän pitäjän toimekas ja viisas jahtivouti, jonka asetta- 
main pyyntien kautta moni susi, moni ilves ja karhu sai 
heittää henkensä tarkasti johdetussa apajassa. Paljon 
käytteli häntä nimismies käskyläisenänsä läänissä, sillä 
hyvinpä tavallisesti onnistuivat hänen ajamansa asiat. Hä- 
nen kuntonsa kirjoituksessa ja luvunlaskussa saattoi myös 
hänelle paljon tointa ja askaretta, ja myöskin sisääntuloja. 

Mutta eipä lyönyt hän sentähden laimiin maansakaan vil- 
jellystä, vaan johdatti aina järjestyksellä ja tulisella virey- 
dellä töitä ja raatamisia; eikä kenkään saanut verkastella 
hänen pihoillansa. Alati kiehtoili hänen silmänsä terävästi 
ympäri kuin koukkunokkaisen haukan tarkka silmä kui- 
van koivun oksalta aholla tähtäilee kesä-auringon heleäs- 
sä paisteessa. 

Mutta sunnuntai- ja pyhäpäivinä hän joko tutkisteli sa- 
nomalehteänsä tai kirjoitteli itse kuulumisia ja yhteiskun- 
nallisia asioja pitäjästä, lähetettäväksi samaan lehteen. Ja 
mieliisti otti aina toimitus vastaan hänen lähetyskappalei- 
tansa, joiden sisältö oli ytimellistä vallan, esitystapa nase- 
vaa ja selvää, useinpa nerokastakin. Ja tämänkaltaisista 
harrastelemisista laajeni hänen katselmansa elosta ja maa- 
ilmasta. Synnyinmaa ei ollut hänelle enään epämääräinen 
osa epämääräisessä maailmassa, ilman mitään tietoa mis- 
sä ja minkälainen. Vaan tiesipä hän missä löytyi se maa, 
se kallis maailman-kulma, jossa Suomen kansa asuu, ra- 
kentelee ja taistelee ja jonka povessa lepäsivät isiemme 
luut. Hän tiesi sen rajat, sen meret, sen salaisesti hymyä- 
vät järvet ja nuo risu-aitoina juoksevat hongistoiset har- 
janteet. Kotomaamme koko kuva, sen ystävälliset äidin- 
kasvot olivat ainiaksi painuneet hänen sydämensä syvyy- 
teen. Ja tästä kaikesta syntyi hänen tahtoonsa halua ja 
pyrkimistä kohden maamme onnea ja parasta. Hänenpä 
uljaasta, väsymättömästä toimestansa rakettiin pitäjään 
jonkunmoinen kansakoulu, joka oli ensimmäisiä Suomes- 
sa. Ja vieläpä yhtä ja toista muutakin hyödyllistä laitosta 
matkaansaattoi hän seurakuntaansa. — Myös oli hänellä 
huoneellisten askartensa ja puuhiensa alituisena silmäno- 
soitteena vanhin poikansa, josta hän oli päättänyt koulut- 
taa tiedon ja taidon miehen. 

Aviona oli hänellä Seunalan hoikka tytär, liinatukkai- 
nen, kainosilmäinen Anna, hän, joka oli nähnyt kummia 
näköjä ja houraillen ennustellut paljon ihmeitä. Hän oli 
emäntä Vuohenkalman vapaassa, uhkeassa torpassa; mut- 
ta aivan avaralle kuitenkaan ei ulettunut hänen emännyy- 
tensä valta. Enimmin isännän huolesta ja toimesta kävi 
tässä huoneenhallitus. Hänenpä taskussansa kilkahtelivat 
ruislaarin avaimet, hän itse määräsi ja mittasi tavarat sekä 
väkensä että karjansa tarpeiksi ja maksoi niin piiat kuin 
rengit. — Useinhan tuo emäntäinen alakuloisena käyskelee, 
seisoo tulisijan ääressä patansa vaiheilla, mietiskellen ää- 
netönnä. Mutta koska hän taasen pienoisensa luoksi kyy- 
kistyy kehtohon alas, silloin säteilee hänen silmänsä 
ihanasti. Hän iloitsee, koska »kultakäpynen» hänen hel- 
massansa verevänä rikostaa ja reutoo. Ja häntä ruokkia 
rintansa maidolla, häntä hoitaa, vaatehtia, ja, niinkuin 
hän itseksensä lausuili, »hänestä pyhien rauhankaupungin 
perillistä kasvattaa», siitähän säteilee kainon emännän 
katse. 

Kerranpa kesällä, eräänä sunnuntai-iltana, koska aurin- 
ko kallistui luoteiseen ja tyyni oli ilma ja metsä, istui hän 
yksin lapsensa kanssa, istui rahilla, pöydän päässä. Niittu- 
jansa, huhtiansa katsomassa käyskeli Eero, ja kylään oli- 
vat lähteneet huoneen palvelijat kaikki. — Oli nyt ihana 
rauha sekä ulkona että sisällä torpan sunnuntai-lakeassa 
tuvassa, ja lehditettynä laattia hymysi. Oli rauha ja hiljai- 
suus; ainoastaan tuolloin, tällöin kuului karjankelloin 
kaukainen kilahdus koivuiselta mäeltä. — Mutta rahilla is- 
tui emäntä nuori ja haasteli lapsellensa, joka hänen hel- 
mastansa katseli häntä vastaan kuin hehkuva aamu. 
»Sanoppas, pienoseni», hän haasteli, hyräillen laulun ja 
puheen välillä, »sanoppas, pienoseni, mistäpä tiesit kotiasi 

tulla? — Tulin pitkin Turun tietä, lirputtelin Hämeenmait- 
ten härkäteillä. — Mutta mistä kotosi tunsit, pienoseni? — 
Koirasta hallavasta portin alla, tunsin kartanon kultaises- 
ta kaivosta, ja olipa vielä pappien hevoset heinäladossa, ja 
olkiladossa oluttynnöri. — Mistä tunsit äitisi armaan, mis- 
tä isäsi tunsit? — Äiti vierrettä ammenteli loimottavan lie- 
kin vaiheilla, hän ammenteli ja lauleli, lauleli heleällä ää- 
nellä, kaulassa liina, liina kuin lumi ja taivaan kaari. Mis- 
täpä tunsin isäni? Veisteli hän kirvesvartta, veisteli kultai- 
sen akkunan vieressä. — Niin löysit tien, niin tunsit kodon, 
niin tunsit tuvassa äitis ja isäs. Mutta missä ollee isäsi nyt, 
missä ja muisteleeko hän meitä? — Muistaahan toki ja ellei 
muistele hän sinua, niin sinua en unohda minä, en sinä il- 
moisna ikänä, en kuolemassa, sinua mun sieluni aamun 
paiste ja illan riutumus, mun iloni ja murheeni ihana. No 
miksipä murheeni sinä? Ah! tämä maailma on kavala ja 
myrskyinen, ja moni purjehtija täällä on vaipunut sen me- 
rien ikuiseen kohtuun. Sanoppas, lapseni, mun suven- 
ihanaiseni, sano: etkö tahtoisi täältä purjehtia rauhan iki- 
satamaan pois, koska vielä puhtaana väikkyy lapsuutesi 
valkea viiri? Rannalla sumean, tyynen järven seisoo Tuo- 
nelan kartano tumma, siellä himmeän lehdistön helmassa, 
kasteisen viidan kohdussa on lapselle valmiina kehto ja 
valkeat liinat ja vaipat. Sentähden kuule mun lauluni; se 
johtaa sun Tuonelan ruhtinaan maahan. Oi kuule mun sy- 
dämeni laulu! 


Tuonen lehto, öinen lehto! 


Siel’ on hieno hietakehto, 
sinnepä lapseni saatan. 

Siell on lapsen lysti olla, 
Tuonen herran vainiolla 
kaitsea Tuonelan karjaa. 


Siel’ on lapsen lysti olla, 
illan tullen tuuditella 
helmassa Tuonelan immen. 


Onpa kullan lysti olla, 
kultakehdoss'? kellahdella, 
kuullella kehräjälintuu. 


Tuonen viita, rauhan viita! 
kaukana on vaino, riita, 
kaukana kavala maailma. 


Niin hän lauloi lapsellensa; eikä kantele niin heleästi heli- 
se kuin hänen äänensä silloin sunnuntailakeassa tuvassa. 
Mutta koska hän oli lakannut laulamasta, katseli hän ää- 
neti kauan ulos akkunasta korkeuteen päin; ylös pyhään, 
pyörryttävään korkeuteen hän katseli; ja hiilakas ja puh- 
das oli taivas, ei nähty yhtään pilven haitaletta kaarevan 
kannen alla; ainoastaan poutapääskynen, tuskin silmin 
näkyvä, siellä väikkyi, lentäin sinne, tänne, keveänä ja vil- 
kasna kuin onnenlapsen aatos. Siinä hän istui, ja poski, 
päivän polttama, painui vasten uneliaan lapsen ohausta, 
mutta siniset silmät ylös sinisiin avaruuksiin katsoivat, ja 
rauhasta välähteli otsa. 

Palasipa metsästä mies ja kuuli pihalle vaimonsa laulun, 
joka hänestä ei vielä koskaan ollut kaikunut niin ihanasti. 
Hän astui sisään, käyskellen perille, ja istui vaimonsa vie- 
reen; se oli ystävällisyyttä, jota hän harvoin ennen oli 

osoittanut. Kerkeästi kääntyi vaimo hänen puoleensa, las- 
ki lapsen hänen polvillensa, painoi otsansa vasten miehen 
rintaa ja hyrskähti väkivaltaiseen itkuun. Mutta löipä 
mies nyt käsivartensa ympäri hänen kaulansa, pyhkien 
erään suikulan tuosta pellavakeltaisesta tukasta hänen 
korvansa taakse. Siinä he istuivat tyynenä sunnuntai-ilta- 
na valkealla rahilla valkean pöydän päässä. 

Niin eli ja rakenteli torpassansa Eero, veljeksistä nuo- 
rin; ja olen nyt kertonut kappaleen kunkin veljen elosta 
erittäin, vanhimmasta nuorimpaan asti. Ja tahdonpa vielä 
kertoa erään joulujuhlan Juhani-Jukolan talossa. Sillä oli- 
vatpa veljekset päättäneet kerran vielä yhtyä joulu-oljille 
entiseen kotoonsa. Kaikki olivat he myös kokoontuneet 
vaimoinensa, lapsinensa; ja olipa vilinätä Jukolan avaras- 
sa tuvassa, koska lapsia ankara joukko piehtaroitsi ja kii- 
riskeli kahisevilla oljilla. Tuolla taasen, tulisijan ympäril- 
lä, istui kälysten joukko hauskassa kanssapuheessa keske- 
nänsä, ja Kekkurin uhkea emäntä, Timon vakava vaimo, 
siellä liikutteli kiltisti Venlan vellipataa, joka täysinäisenä 
valkeassa vaahdossa kiehui. Siellä myös tulitakan juurella, 
virsikirja polvella, Simeoni nähtiin, valmiina alkamaan 
yhteistä jouluvirttä. Mutta perillä pöydän ympärillä istui- 
vat muut veljekset, haastellen entisistä ajoista, päivistä 
metsien yössä ja Impivaaran kantoisella aholla, komeroi- 
sen, kohisevan vuoren alla. Ja muistot menneistä vaarois- 
ta, taisteloista ja töistä sulivat suloisesti yhteen heidän 
mielessänsä kuin metsät, laaksot, vuoret ja korkeat num- 
met kaukaisuuden sinihämärässä yhteensulaa. Kaikki liit- 
tyi tummaksi, ihanaksi uneksi, ja hiljainen riutumus mies- 
ten povessa tuntui. Niin he katselivat takaisin olleisiin päi- 
viin. Niinpä syksy-iltana, koska luonto on käynyt lepoon 
ja kellastuneena seisoo lempeä lehto, katselee paimen mat- 

kanpäästä armasta ahoa, jossa hän kerran kesänä kilvoit- 
teli, tuskitteli, hikeä vuodattain. Päivä oli kuuma ja heltei- 
nen, etäällä ukkonen jymisi ja sumuna parveilivat paar- 
mat ja kärpäset, saattaen karjan kiilivään kimmaan. Mut- 
ta ennen iltaa oli hän koonnut karjansa taas ja asteli iloi- 
sena kellojen kilinässä kotia. Sitä päivää hän nyt muistelee 
ja hymyää. Niinpä myös mannermaalla harmeneva meri- 
mies johdattelee mieleensä muinoista myrskyä merellä. 
Pilvet haahden pimeyteen käärivät, kuohuva aalto uhkaili 
kuolemalla; mutta ennenkuin yö oli tullut, vaikeni tuuli, 
aalto viihtyi ja nukkui ja kirkastuvasta lännestä säteili au- 
rinko taas, osoittaen tien satamaan. Tätäpä myrskyä 
muistelee merimies hiljaisella riemulla nyt. Niin muisteli- 
vat veljeksetkin menneitä päiviänsä, kultaisena joulu-ilta- 
na istuissaan ympäri Jukolan pöydän ja haastellessansa 
keskenään. 

Mutta tulelta nostettiin pata, tehtiin tuohisista haloista 
oivallinen pystyvalkia, ja sen loimoittavassa valossa alkoi 
nyt juhlallinen veisaus. Silloin kohta vaikeni lasten mete- 
löitsevä liuta, vaikenivat myös veljekset juttelemasta pöy- 
dän ääressä, koska Simeoni alkoi ihanan virren ja naiset, 
kirjat helmoilla, yhtyivät kaikki yhteen ääninensä. Kau- 
niisti palavan pystyvalkian huminassa kaikui laulu, ja 
kauniimpana kaikkein ääntä heloitti aina muiden joukos- 
sa kainon Annan puhdas ja lempeä ääni. — Mutta koska 
lakattiin viimein laulamasta, astuivat he ehtoollispöytään, 
ja siitä kallistuivat vihdoin laattian oljille öiseen lepoon. — 
Mutta varhain heräsivät he seuraavana aamuna, heräsivät 
lähteäksensä loistoisaan kirkkoon, joka tuhansista pala- 
vista kynttilöistä kimmelsi kuin taivas tähdessä. Sieltä, 
koska päivä oli täydeksi valjennut, he palasivat kilvan kii- 

täen taas, ja viettivät entisessä Jukolassa iloisen joulupäi- 
vän. 

Mutta tässä on kertomukseni loppu. Ja niin olen kerto- 
nut seitsemästä veljeksestä Suomen saloissa; ja mitäpä 
kertoisin enään heidän elämänsä päivästä ja sen vaiheista 
täällä? Se kulki rauhaisesti puolipäivän korkeudelle ylös ja 
kallistui rauhaisesti alas illan lepoon monen tuhannen, 
kultaisen auringon kiertoessa. 


410 


Arviointeja 


(Finlands Allmänna Tidning 20.5.1870) 


Suomalaisen Kirjallisuuden Seura teki onnettomalla hetkellä pää- 
töksen tämän työn julkistamisesta, sillä Seura on siten saanut 
osakseen ansaittua moitetta, hra Kivi sääliä ja pilkkaa ja suomen- 
kielinen kirjallisuus sekä moitetta, sääliä että pilkkaa. Suomen- 
kielinen kirjallisuus on toistaiseksi välttynyt huonoilta kirjoilta; 
nyt Suomalaisen Kirjallisuuden Seura on tuottanut sellaisen. Kun 
yritettiin innolla » das theure Vaterland zu retten», uskoteltiin hra 
Kiven Seitsemässä veljeksessä piilevän jotakin alkusuomalaista, 
jotakin aidosti tsuudilaista, joka hetkessä kohottaisi suomenkieli- 
sen kirjallisuuden kunnian kukkuloille ja toisi ilmi mongolilais- 
turaanilaisen hengen kaikessa loistossaan ja alkuperäisyydessään. 
Seuran edustajat ummistivat korvansa varovaisempien varoitte- 
luilta, kun nämä totesivat, että mikäli taideteos pyrkii olemaan 
todellista taidetta, sen tulee olla kaunis niin arjalaisten ja turaanien 
kuin ranskalaisten ja suomalaistenkin mielestä, mutta kertomus 
Seitsemän veljestä ei ole vain vailla kauneutta, vaan se on suoras- 
taan ruma kuvaillessaan karkealla tavalla raakuutta ja lisäksi 
vielä erittäin pitkästyttävä. Tätä ja muita samantapaisia lausun- 
toja pidettiin epäisänmaallisina tai niiden esittäjien ei uskottu 
ymmärtävän kauneutta ja alkuperäisyyttä. Niinpä suomalaista 
yleisöä onnellistettiin romaanilla, joka muistuttaa jotakin W. 
Scottin romaania ihan yhtä suuressa määrin kuin kalmukkilainen 
buddhankuva belvedereläistä Apolloa. 

Arvostelija tulee tämän arvion vuoksi saamaan osakseen kauhun- 
huudahduksia, mutta hän on vakuuttunut siitä, että jokainen, 
jolla on hitusenkin kauneudentajua — mitä tulinkaan sanoneeksi — 
kauneudentajua! ei, vain hitusen säädyllisyydentajua, — yhtyy 
tähän arvosteluun, nota bene mikäli on kyennyt, ei toki lukemaan 
teosta, siihen ei näet kovinkaan moni pystyne korjauslukijaa ja 
allekirjoittanutta lukuun ottamatta, vaan silmäilemään teoksesta 
muutamia kymmeniä sivuja. 

Jotta yleisö saisi tilaisuuden muodostaa käsityksensä tästä aito- 
suomalaisesta taideteoksesta, arvostelija yrittää selostaa siitä ja 
sen sisällöstä joitakin kohtia. 

Kirjan sisältö on lyhyesti kerrottuna seuraavanlainen: Kehnosti 
hoidetulla Jukolan tilalla, jossakin » Etelä-Hämeessä» elää talon- 
poika, joka on laiminlyönyt viljelyksiään ja on sen sijaan tyyten 
antautunut Nimrodin ammatin harjoittamiseen; niinpä hän myös 
saa surmansa kamppaillessaan valtavan karhun kanssa. Mies 
jättää jälkeensä lesken ja seitsemän poikaa, joista vanhin on 
kertomuksen alussa 25- ja nuorin 18-vuotias. Pian kuolee myös 
äiti, ja pojat, jotka ovat perineet isältään jättimäisten voimien 
lisäksi metsästystaipumuksen, ovat aluksi epätietoisia »vitae 
genuksestaan», mutta päättävät kuitenkin lopulta jäädä tilalle 
vanhimman veljen isännyyden alaisiksi. Talonpoikaistalossa tar- 
vitaan toki emäntää, ja ehdokkaaksi havitellaan läheisessä mökis- 
sä asuvan eukon tytärtä; kuitenkin vaimon saamisen ehtona on 
ripilläkäynti, ja ripille päästäkseen täytyy puolestaan osata kristin- 
oppi, mutta kukaan veljeksistä ei osannut lainkaan lukea; kaiken 
lisäksi veljeksistä kuusi on rakastunut samaan tyttöön! Neuvon- 
pidossa, jossa mainitut vaikeudet paljastuvat, veljekset päättävät 
aiemmin kaupungista ostetut aapiskirjat ja ruokasäkki varustei- 
naan lähteä yhdessä lukkarin tykö »lukukouluun». Neuvottelun 
aikana veljesten välille syntyy tappelu (s. 23). Mennessään lukka- 
rin luo miehet poikkeavat mainitun eukon mökkiin ja kosivat 
yhdessä tämän tytärtä, mutta saavat rukkaset, kaikki kuusi. 
Kiukuissaan veljekset ryntäävät ulos, ja paiskaavat vihaansa 
purkaakseen ison kiven mökin ovea päin niin että seinät tärisevät! 
He kohtaavat tiellä joukon naapurikylän »hilpeitä poikia», jotka 
viettävät »£joutomaanantaita»; syntyy ankara ja verinen tappelu, 
jossa jukolalaiset perivät voiton (s. 36). Lukkarin lukukoulussa, 
missä tämä haukkumasanojen, tukkapöllyn ja arestin voimalla 
turhaan yrittää jakaa pojille tiedon alkeita, veljekset eivät kestä 
kahta päivää kauempaa vaan murtautuvat ikkunan läpi ja juok- 
sevat metsään. Harhailtuaan pari päivää metsäisillä vaaroilla ja 
lähitienoilla he joutuvat äsken kukistamiensa Toukolan poikien 
väijytyksen kohteiksi; jälleen syntyy valtava tappelu ja viimein 
veljekset selviävät rähjäisessä kunnossa kotiin (s. 68). » Mutta 
viheliäinen oli heidän muotonsa: vaatteensa pahoin revityt, kas- 

vonsa kirjavat mustelmista ja haavoista. Juhanilta — oli vasen 
silmä isketty melkein umpeen, kovin olivat turpuneet Aapon 
huulet, Timon otsasta oli puhjennut ulos ankara sarvi, ja ontuen 
käyskeli Simeoni toisten perässä. Pää heiltä kaikilta oli pahoin 
pehmitetty.» Kotona veljekset lämmittävät saunan ja voitelevat 
itseään kylvyn jälkeen voiteella, jota yksi veljeksistä valmistaa 
liedelle asetetussa vanhassa malmipadassa tuopillisesta viinaa, 
kahdesta korttelista kruutia, korttelista tulikivi-jauhoa ja samasta 
määrästä suolaa. Varmuuden vuoksi haavoihin siveltiin vielä 
vuutta, keltaruskeata tervaa». 

Seuraavana päivänä »lautamies» poikkeaa viralliselle vierailul- 
le veljesten luo. Hän kertoo pojille saaneensa »provastilta» mää- 
räyksen tuoda jukolalaiset tulevana sunnuntaina kirkon viereen 
jalkapuuhun pantaviksi, osaksi siksi, että nämä eivät olleet selviy- 
tyneet ripinkäyntiin vaadittavasta kuulustelusta, osaksi sen vuok- 
si, että olivat väkivalloin paenneet lukkarin luota, osaksi myös, 
koska olivat lausuneet erinäisiä »sikamaisia» huomautuksia 
rovastista. Uhkaava vaara saa veljekset esittämään ehdotuksen, 
joka on ollut esillä jo aiemminkin, nimittäin tilan jättämistä 10 
vuodeksi vuokralle ja muuttamista läheiseen Impivaara-nimiseen 
erämetsään, jossa heidän isoisällään oli muinoin ollut metsästys- 
maja ja jossa tämä oli polttanut kaskea. He päätyvät tähän 
ratkaisuun vielä siitäkin syystä, että tilan sauna oli hoitokylpyjen 
jälkeisenä yönä palanut liiallisen lämmittämisen takia. Impi- 
vaarassa pojat rakentavat itselleen tuvan ja pienen aitan; rovastin 
uhkauksista ei sittemmin kuulu mitään. Pyssyjensä ja tarvekalu- 
jensa lisäksi veljekset olivat tuoneet mukanaan vanhan hevosen, 
kaksi koiraa, kukon ja kissan. Myös eläimet ahdetaan uuteen 
tupaan, joka palvelee samalla saunana. Veljesten elämäntapa 
muuttuu nyt silkaksi metsästämiseksi ja he viihtyvät mainiosti. 

Moista onnea ei kuitenkaan kestänyt kauan. On jouluilta ja 
veljekset ovat valmistaneet olutta suurta juhlaa varten. He nu- 
kahtavat juhlittuaan jouluiltaa hurjin olutjuomingein ja tappele- 
malla, mutta heräävät yöllä siihen, että mökki on täydessä tules- 
sa. He pelastautuvat karjoineen palavasta mökistä, mutta seiso- 
vat sitten talviyössä paljaalla mäellä, ainoana suojanaan tuulta ja 
pakkasta vastaan vain »rohtiminen, lyhykäinen paita». Nyt oli- 
vat hyvät neuvot tarpeen. Neuvoteltuaan hetken aikaa veljekset 

päättävät, mikäli mahdollista, pyrkiä palaamaan entiseen kotiin- 
sa; pyssyt ja ammustarvikkeet siepataan pikku aitasta, johon tuli 
ei onneksi ylettynyt, ja matkaan sonnustaudutaan siten, että 
kaksi veljeksistä istuu vanhan hevosen selkään ja muut tarpovat 
paljain jaloin perässä; hetken päästä ratsastajat astuvat maahan 
ja kaksi veljestä asettuu vuorostaan ratsaille. Tuntikausia kestä- 
vällä matkalla heidän pahin vihollisensa ei kuitenkaan ole kyl- 
myys. Heidän kintereilleen on juuttunut nälkäinen susilauma; 
pedot tunkevat yhä lähemmäs, kunnes veljekset vihdoin päättä- 
vät pyrkiä kaatamaan yhden susista paukauttamalla kaksi lauka- 
usta yhtäaikaisesti. Yritys onnistuu, sudet jäävät syömään kuol- 
lutta toveriaan, ja alastomat yökulkijat jatkavat kiireesti mars- 
siaan; matkalla he kohtaavat muun muassa joulukirkkoon kulke- 
van seurueen ja pelästyttävät pahoin niin hevoset kuin miehet, 
jotka tietenkin luulevat poikia kummituksiksi. Lopulta he selviy- 
tyvät tilalleen ja viljelijä ottaa heidät ystävällisesti vastaan. 

Talvi vietetään Jukolassa. Kevään koitettua veljekset muutta- 
vat toistamiseen Impivaaraan ja rakentavat itselleen uuden tuvan. 
He ryhtyvät jälleen metsästämään. Kerran he kaatavat ankaran 
kamppailun jälkeen mm. uroskarhun. Tämä taistelu ehti tuskin 
päättyä, kun jo uusi on odottamassa. Metsästä rynnistää kam- 
mottavasti mylvien kymmenen raivostunutta sonnia ja hyökkää 
miesten kimppuun. Alkaa sinnikäs kamppailu, jonka aikana seit- 
semän sonnia saadaan vähitellen tapetuksi ja kolme jäljelle jää- 
nyttä pakenee. Kovan leikin uuvuttamina veljekset istuutuvat 
maahan, kunnes metsästä alkaa uudelleen kuulua hirmuista ryti- 
nää ja mylvintää ja hetken kuluttua kolmekymmentäkolme (siis 
33) sonnia ryntää raivoissaan miehiä kohti. Tällä kertaa nämä 
eivät kuitenkaan antaudu liian epätasaiseen taisteluun, vaan otta- 
vat jalat alleen; härät seuraavat kintereillä. Sonneja ei pidätä 
mikään: ne murtavat vahvat aidat tieltään kuin oljenkorret ja 
selviävät kumma kyllä myös rämeiköstä, jonne pakenevat miehet 
olivat rientäneet toivoessaan sen pysäyttävän viholliset ja jonne 
he itse olivat useasti vajonneet kaulaa myöten. Vaara lähestyy 
lähestymistään, kunnes yksi veljeksistä muistaa, että seudulla on 
suuri kivi, jonka päällä he voisivat selvitä sonnien jaloista. He 
onnistuvat, ja rynnistävä sonnilauma pysähtyy nolona kiven vie- 
reen ulottumatta pakenijoihin. Mutta leikki ei suinkaan ole lo- 

pussa. Sonnit, jotka olivat löytäneet lähistöltä hyvän laitumen, 
päättävät piirittää kivellä olijoita, muutamat jäävät aina vahti- 
maan ja luovat vähäisenkin kivellä tehdyn odottamattoman liik- 
keen aikana miehiin pelottavia silmäyksiä. Nämä nostavat muu- 
taman kerran hirmuisen yhteishuudon, mutta sonnit eivät lähde 
pois eikä muualta ilmaannu mitään apua. Paetessaan veljekset 
ovat menoa keventääkseen heittäneet pois eväspussinsa, vain yksi 
on säästänyt omansa, onneksi se sisältää myös viinavaraston. 
Näiden varojen avulla veljekset kestävät piiritystä kolmen vuoro- 
kauden ajan; tänä aikana he joutuvat mm. keskinäiseen tappeluun 
(s. 181) ja ovat vaarassa pudota kiveltä sonnien saaliiksi; eläimet 
olivat kokoontuneet tavallista lukuisammin kiven ympärille kat- 
somaan sen päällä käytävää kauheaa kamppailua. » Mutta ylei- 
nen väsymys saattoi viimein rauhan Hiidenkivelle» ja nälän aihe- 
uttamien tuskien ahdistamina piiritetyt päättävät neljännen päi- 
vän loppupuolella vapautua sonnien piirityksestä ampumalla. 
Päätös pannaan toimeen niin menestyksellisesti, että ennen päi- 
vän päättymistä kaikki kolmekymmentäkolme sonnia lojuvat 
joko kuolleina tai kuolemaisillaan maassa; tämän jälkeen veljek- 
set laskeutuvat kiveltä, sytyttävät tulen ja leikkaavat erään härän 
reidestä mahtavia palasia, jotka paistetaan ja syödään heti ah- 
naasti. Seuraavien päivien aikana nyljetään sekä nämä kolme- 
kymmentäkolme sonnia että aiemmin kaadetut seitsemän sonnia 
ja karhu, ja vuodat ja lihat raahataan vähitellen kotiin. »Ja nytpä 
kiehui molskien ja kuohuen hirveän suuri lihapata kantoisella 
aholla lähellä pirttiä, kiehui melkein lakkaamatta aamusta iltaan, 
ja täysinä ponnistelivat veljesten vatsat. — Siinä he viettivät surut- 
tomia, iloisia päiviä nyt. Milloin he söivät, milloin he haastelivat 
satuja ja tarinoita, ja milloin taasen he makeasti makasivat, 
mättäällä pää, ja kuorsauksista jyrähteli kumiseva aho.» 
Veljekset olivat tehneet tiliä maksamatta korvausta. Teuras- 
tetuilla sonneilla oli kuitenkin ollut omistaja, nim. Viertolan tilan 
isäntä. Lautamies Mäkelä käy jälleen jukolalaisten luona ja haas- 
taa heidät isännän nimissä käräjille. Tässä on kertomuksen kään- 
nekohta. Veljekset oivaltavat, että sonnit täytyy korvata, mutta 
metsästyksen tuotto, joka on jo muutenkin alkanut vähetä, ei 
ennätä tähän tarkoitukseen; niinpä he päättävät kaataa suuren 
kasken ja luopua suuresta osasta satoa Viertolan herran hyväksi. 

Tämä suostuukin ehdotukseen. Sadosta tulikin niin mainio, että 
herran vaatimukset tulivat täytetyiksi ja veljeksetkin saattoivat 
säilyttää omaan laskuunsa kaksikymmentä tynnyriä. Osa viljasta 
poltettiin viinaksi, ja metsätuvassa alkoi hilpeä elämä. »Rupesi- 
vat nyt veljekset huvittelemaan itsiänsä, naukkien päivät aamusta 
iltaan, ja heidän aikansa meni kuin virran juoksu. Ja kahden, 
kolmen päivän päästä jo kaikui heidän korvissaan lakkaamaton, 
humiseva soitto, kuin kaukaisen pasuunan ääni, ja iloisesti pyöri 
maailma heidän silmissänsä. Paitasillaan he oljentelivat pirtissä, 
josta alati kuului hirveä meteli ja loilotus, milloin taasen painimisen 
jytinä, milloin tappeluksenkin rähinä ja jyske.» Voidakseen juhlia 
lähestyvää Mikkelinpäivää oikein kunnolla, veljekset päättivät 
lähettää vilja- ja viinakuorman Hämeenlinnaan ja ostaa niistä 
saaduilla rahoilla »rommia, putelli-olutta, nahkiaisia, sillejä ja 
vehnäsiä». Kaksi veljestä läksi matkaan. Kotiin jääneet jäivät yhä 
nauttimaan Cereen antimia. Kaupunkiin menijät eivät hekään 
paastonneet matkalla, vaan myytyään tavaransa tuhlasivat 
juhlimalla niistä saadun hinnan ja palasivat kymmenentenä päi- 
vänä lähtönsä jälkeen surkeassa kunnossa, rahatta ja tavaratta 
kotiin. Julmistuneet veljekset, jotka pettyivät toiveissaan saada 
uusia, hienompia nautintoja, mukiloivat toisen palaajista (s. 2.19), 
mutta toinen pakeni metsään. Useita päiviä kului eikä karkuria 
kuulunut; niinpä veljekset huolestuivat ja läksivät etsimään tätä 
metsästä. Siellä veli, joka oli ollut kadonneen matkakumppanina 
kaupunkimatkalla, kertoi tämän kotimatkatilasta kammottavia 
seikkoja: tämä oli nähnyt pikku-ukkoja! (s. 222). Lopulta mies 
löydettiin tiedottomassa tilassa kuusen juurelta. Toivuttuaan pit- 
kän ajan päästä jonkin verran hän kertoi käyneensä kuussa 
paholaisen kanssa ja nähneensä siellä ihmeellisiä asioita. 

Veljen kertomuksen järkyttäminä siihenastista elämäntapaansa 
ankarasti katuvat jukolalaiset hakkaavat paloviinapannunsa kap- 
paleiksi ja lähtevät seuraavana päivänä kirkkoon. Matkalla he 
saapuvat väkeä vilisevään taloon, jossa nimismies pitää huuto- 
kauppaa. Ihmeissään jukolalaiset tiedustavat ympärillään olevil- 
ta, miten moinen toimitus voitiin suorittaa sunnuntaina. Heitä 
valistetaan pilkkasanoin ja ilvehtien kertomalla, että päivä oli 
maanantai; ylpeät veljekset kuitenkin kimmastuivat pilkan vuok- 
si, etenkin kun huomasivat väkijoukossa entiset vihamiehensä 

toukolalaiset; pian riehui näiden ja veljesten välillä raju tappelu, 
jota kirjailija kuvaa homeeriseen tapaan (s. 234-237). Lopulta 
veljekset jättävät taistelukentän ja palaavat surkeassa kunnosssa 
kotiin. 

Tarkemmin harkittuaan veljekset totesivat, että kahakan seu- 
raukset tulisivat olemaan ankarat. Välttääkseen lain kouran he 
päättävät värväytyä sotaväkeen. » Kasarmi on pelastanut kiikistä 
monta hurjapäätä poikaa ennenkin». He uskovat myös välttyvänsä 
rovastin ennustamalta jalkapuulta pukemalla ylleen »kruunun 
harmaan takin». Veljekset lähtevät todella matkaan toteuttaak- 
seen aikeensa, mutta tapaavatkin tiellä lautamiehen, jonka toimi- 
tusta he niin sopimattomalla tavalla olivat häirinneet; tämä tyr- 
kyttää heille käsittämättömän lempeänä anteeksiantoaan. He 
palaavat iloisina kotiin, sillä lautamies ottaa tehtäväkseen myös 
rovastin lepyttämisen. 

Veljekset päättävät nyt muuttua kunnon miehiksi, ryhtyä to- 
della viljelemään maata, jopa opetella lukemaan. Viimeksi mai- 
nittua tarkoitusta varten lähetetään nuorin veljeksistä, veljessarjan 
nero ja älyniekka, jahtivoudin luo lukutaitoa opettelemaan, ja 
kotiin palattuaan tämä opettaa taidon vaivalloisesti veljilleen. 
Kerran veli saa kuitenkin oppilaittensa tyhmyyttä ilvehdittyään 
näiltä »vakavan pieksiäissaunan» (s. 255). Pari katovuotta pa- 
kottaa veljekset työskentelemään uutterammin, ja silloinen nälkä 
edistää myös heidän kirjallisia taitojaan, niin että he pääsevät 
ripille kolmisen vuotta sen ajankohdan jälkeen, jolloin Eero oli 
palannut jahtivoudin luota. Vähän myöhemmin he palaavat ko- 
tiinsa Jukolaan, josta vuokraaja muuttaa pois vuokra-ajan kulut- 
tua loppuun. Tapahtuman kunniaksi vietetään juhlat. Muutto- 
matkalla sattuu pari tappelua, toinen veljesparin (s. 278) välillä, 
toinen yhden veljesjoukon jäsenen ja erään heidän tapaamansa 
ukon välillä (s. 287). Kaikki tilukset jaetaan nyt kuuden veljeksen 
kesken (seitsemäs jää asumaan vuokralaisena vanhimman veljen- 
sä luo). Kuusi veljestä avioituu pian. Yhdestä tulee lautamies, 
toisesta (nerosta) jopa jahtivouti; yksi antautuu pietistiksi; naima- 
ton, vuokralla asuva veli yrittää itsemurhaa. Lautamies-veli ahertaa 
myös lääkintätaidon parissa; hän onnistuu erityisesti hoitaessaan 
» ruusua, ruiskutautia, pyörrytystauteja, siannappeja ja syhelmää». 
Kertomuksen lopussa kuvataan kunkin veljeksen taloutta ja 

elämänvaiheita. Viimeiset kirjaan sisältyvistä kahdestatoista 
tappelusta syntyvät erään Jukolan pojan ja tämän vaimon välille; 
vaimoa luonnehditaan kiukkupussiksi. 

Tällainen siis on 21 tiheästi painettua arkkia käsittävän romaa- 
nin kehno, lapsellinen ja naurettava sisältö. Edellä esitetystä käy 
jo ilmi, ettei romaanissa ole minkäänlaista juonta. Yhtä vähän 
siitä löytää luonnekuvauksen häivääkään. Nämä seitsemän vel- 
jestä, samoin muut romaanissa esiintyvät henkilöt, ovat varjoja, 
jotka puhuvat ja toimivat kaikki samalla tavoin. Vain vanhim- 
massa ja nuorimmassa veljessä saattaa havaita jonkinlaista 
luonteenkuvauksen yritystä; edellinen on hurjaakin hurjempi ja 
jälkimmäinen on, kuten jo mainittiin, veljessarjan nero ja älypää. 
Teoksesta ei löydä yhtään hellemmänsävyistä kohtausta, joka 
lieventäisi kirjan monotonista raakuutta, ei yhtään naishahmoa 
tuomassa keskeytystä villiin miehenelämään, teoksen alussa esiin- 
tyvä eukko ja tämän tytär vilahtavat näet sekä siellä että teoksen 
lopussa esillä vain ohimennen, ja veljesten tulevat vaimot maini- 
taan vain lyhyesti teoksen viimeisillä sivuilla. Kuljeskeleva kerjä- 
läiseukko miesseuralaisineen ja lapsineen on kuvattu ilmeisen 
innostuneesti, mutta tämä on sanoissaan ja käytökseltään yhtä 
karkea kuin miehiset henkilöhahmot. 

Kirjailijan esityksestä on vaikea päätellä, mihin tämä teoksel- 
laan varsinaisesti pyrkii. Tekijän aineiston pohjalta olisi pystynyt 
kuvaamaan raa'an itsekkyyden ja toisaalta sivistyksen, yhteis- 
kunnan ja uskonnon voimien välistä kamppailua, mutta kirjailija 
ei ole onnistunut tehtävässään. Kyseisiä voimia edustavat kirjassa 
lukkari, lautamies ja näkymättömiin jäävä rovasti, mutta nämä 
joutuvat joko veljesten pilkan kohteiksi, kuten lukkari, tai kohte- 
levat veljeksiä uskomattoman leväperäisesti, kuten rovasti ja 
lautamies. Veljekset joutuvat tosin hetkittäin katumuksen val- 
taan hillittömän elämänsä vuoksi, mutta entinen hurjuus purkau- 
tuu esiin pienimmästäkin syystä ja veljesten uskonnollisuus vai- 
kuttaa kirjan lopussakin varsin epäuskottavalta. Veljesten muu- 
tosta kesyttömään metsään ja mökin rakentamisesta sinne olisi 
taitavammissa käsissä voinut syntyä vaikuttava kuvaus. Uudis- 
raivaajien ulkoisen olemuksen, samoin heidän sisäisen elämänsä 
vähittäisen kohentumisen kuvaaminen olisi saattanut vaikuttaa 
kiinnostavalta, mutta moinen kuvaustapa ei kiehdo kirjailijaa, 

joka käsittelee näitä seikkoja vain ohimennen; neljä viidesosaa 
teoksesta taas uhrataan kirjailijan lempiaiheelle: kesyttömän voi- 
man, aistien hillittömyyden ja väkivaltaisten yhteenottojen 
kuvaukselle. 

Tämmöisissä kuvauksissa kirjailija menettelee taiturillisesti. 
Missään maailmassa ei luultavasti ole milloinkaan painettu kir- 
jaa, joka sisältäisi yhtä paljon haukkumasanoja, manauksia, 
herjauksia ja raakoja kuvauksia kuin tämä. Miltei yhtenään 
lukijan tunteita loukataan hävyttömillä ilmauksilla. Kirjan henki- 
löt syytävät toisilleen jatkuvasti seuraavantapaisia haukkumasa- 
noja: sika, lurjus, konna, pöllö, ryökäle, kelmi, rakki, rakkikoira, 
hunsvotti, tyhmä pässi, vuohipukki, kalmukki, koirankuonolainen, 
villipeto, piikkisika, sonni, sarvipää sonni, lunttu (naisista), 
aasintamman varsa (myös naisista) sekä lukemattomia muita 
samantapaisia sanoja. Sanonnat: »pidä leipäläpes kiinni», »kitas 
kiinni», »turpas kiinni», »kuinka on turpas laita», »saatpa muu- 
toin vastoin kuonoas», »hellitä kaulukseni, saatpa muutoin vas- 
toin klanias, etkö sinä perkeleen juuti hellitä», » viekäät kakaranne 
hiiteen», »mene helvettiin, keskustelemaan perkeleen kanssa», 
»likistänpä sinut muutoin että rapas lentää», »kävelee pitkin 
kyliä ja tekee piioille lapsia», joita kirjassa on vilisemällä, ovat 
sellaisia, ettei niitä suvaittaisi hollituvassakaan. Vielä herjauksiakin 
yleisemmin kirjassa tapaa kirouksia; sekä lievähköjä ilmaisuja: 
hiisi, peeveli, peijakas, sarvipää, että karkeampia: helvetti, perke- 
le, saatana, esiintyy lukemattomina muunnelmina ja usein 
pöyristyttävän omaperäisinä. 

Uskonnolliset käsitteet ja tunteet saatetaan usein naurunalaisiksi 
ja niitä loukataan hillittömän kevytmielisesti. Esim. sivuilla 177- 
179 tapaa pilasaarnan, joka on tulvillaan pilkkaa. Niityllä tapah- 
tuva kohtaus (ss. 302—303) tuntuu kauhistuttavalta. S. 66-67 
ukkosta selitetään seuraavasti: » Jumala jyrää peltoansa, jyrää ja 
livauttelee oikein makeita iskuja sonninsuoroisella piiskallansa». 
Vain se, joka ymmärtää sonninsuoroinen-sanan, kykenee perin- 
pohjin tajuamaan tämän pilan kaameuden. 

Edellä esitetystä käy kyllä ilmi, millainen tämän kirjailijan 
kauneudennäkemys (etten sanoisi siveellisyyden ja soveliaisuu- 
dentaju) on. Esitettäköön vielä seuraava sivuilta 30—31 poimittu 
makupala näytteenä kirjailijan kauneusaistista: 

» Eero: Merkillistä kuinka olemmekin unta uneksuneet toinen 
toisestamme. Minä taasen tällä lailla sinusta: Tuolla männistössä 
ikään kuin seisoitte sinä ja Venla, armiaasti halaillen ja katsellen 
totisina ylös pilviin. Sieltähän, taivaan korkeudesta, anoitte jota- 
kin merkkiä, niinkuin rakkautenne otollisuuden osoitteeksi. Tai- 
vas kuulteli, kuultelivat metsä, maa ja pienet lintusetkin, ja te itse 
syvimmässä äänettömyydessä varroitte, mitä tuosta piti tuleman. 
Tulipas myös lopulta eräs vanha varis, lentää kahnustaen halki 
tyynen ilman, ja ehdittyänsä ihan kohdallenne katsoa mulautti 
hän kerran alas teidän päällenne, mutta käänsi taasen pian sil- 
mänsä toisialle, levitti koipensa ja laski jotakin valkoista, joka 
putosi alas ja ruiskahti poikaa ja tyttöä vasten otsaa, pläiskähti 
vasten pläsiä vallan». 

Näin uskomatonta raakuutta on mahdoton kääntää millekään 
sivistyskielelle. Sekä muste että painomuste punastuvat moista 
toistettaessa, mutta asianomaiset Suomalaisen Kirjallisuuden Seu- 
ran virkailijat eivät ole punastuneet saatettuaan painoon moisen 
mielettömyyden. 

Kaikeksi onneksi kirjailijan esitystapa on sellaista, että vain 
todella järkkymätön päätös auttaa lukemaan kirjan loppuun. 
Vaikka teos on olevinaan novelli tai romaani, kertomus hajoaa 
loputtomiksi dialogeiksi, joita on höystetty juuri sellaisella kukkais- 
kielellä, josta arvostelussa on esitetty muutamia näytteitä; ne 
aiheuttavat sen, että useimmat niistä harvoista lukijoista, joita 
Novelli-kirjastolla vielä on, heittävät kirjan tympääntyneinä luo- 
taan. 

Teos on valitettavasti naurettava ja suomenkielisen kirjallisuu- 
den häpeäpilkku. Siinä halvennetaan karkeasti nimen omaan 
suomalaisia kansanihmisiä, kun annetaan ymmärtää, että kirjaili- 
jan kuvaukset on tehty luonnonmukaisesti. Kansa ei missään ole 
eikä koskaan ole ollut kirjan sankarien kaltaista; hiljainen ja 
vakava kansa, joka on raivannut erämaitamme ja jatkaa työtään, 
poikkeaa tyystin Impivaaran uudisasukkaista. 


August Ahlgvist 


Suomentanut Maija Hirvonen 

(Kirjallinen Kuukauslehti 1871) 


—- Merkillisimmistä edellisen vuosikerran novelleista on jo tässä 
lehdessä aikanansa puhuttu. Menneenvuotinen Novellikirjasto 
alkoi meidän tunnetun runoilijamme, Alexis Kiven, romaanilla 
» Seitsemän veljestä». Jos siinä väitöksessä olisikin perää, ett'ei 
Kirjallisuuden Seura, määrätessään tämän kertomuksen Novelli- 
kirjastoon painettavaksi, ole tarpeeksi muistanut säästää hento- 
hermoista yleisöämme, täytyy Seuralle kumminkin olla kiitolli- 
suuden velassa siitä, että se tälle omituiselle ja nerokkaalle teok- 
selle on valmistanut tilaisuuden ilmestyä. Se kritiikki, joka 
»kurnitsee hyttysen ja kamelin nielee», on muutamain ylen luon- 
nonmukaisten sananparsien ja kuvausten johdosta päättänyt koko 
teoksen raakuuden tuotteeksi ja koettanut sen humoria uhkuvas- 
ta esitystavasta vainuta epäsiveyttä, jopa jumalattomuuttakin. 
Mutta joka vilpittömästi tarkastaa tätä teosta, on päinvastoin 
huomaava siveydellisen aatteen siinä olevan pohjana, sen aatteen, 
ett'ei ihminen voi vetäytyä pois yhteiskunnasta ja sivistyksestä, 
vaan että hänen oma luontonsa ja järkensä aina saattavat häntä 
sivistykseen takaisin. Puheena olevan teoksen oivalliset luonnon 
ja ihmisluonteen kuvaukset, se nerollinen runollisuus, joka kaik- 
kialla havaitaan, se todellisesti epillinen esitystapa, joka toisinaan 
juhlallisella vakaisuudella, toisinaan luonnon-omaisella humorilla 
asettaa kaikki selvästi silmiemme eteen, ne hupaiset mietteet ja 
keskustelut, jotka elävällä todenperäisyydellä kuvailevat puhujain 
mieltä ja käsitystapaa, vihdoin se peri-suomalainen henki, joka 
ilmaantuu sekä tapausten ja luonteiden kuvauksessa että kielessä 
ja esitystavassa, nämä kaikki tekevät että tämä koomillinen ro- 
maani on luettava merkillisimpien ja omituisimpien teosten jouk- 
koon, jotka meidän maassa ovat ilmestyneet. Sen vuoksi on 
tosiaan ikävä, ett'ei vieläkään ole saatu sitä eri kirjana julkaistuksi; 
näyttää melkein siltä, kuin arvoisa Kirjallisuuden Seura olisi 
säikähtynyt yllämainitun kritiikin tyhjästä melusta. — — 


B. F. Godenhjelm 

(Kirjallinen Kuukauslehti 10 , 11/1872) 


Kiven vähimmin tunnettu ja sen vuoksi erilaisimmin arvosteltu 
teos on romani »Seitsemän veljestä». Runoilija itse piti tätä 
laveata teosta etevimpänä. Me muutamme lauseen siten, että 
kutsumme » Nummisuutarit» ja » Seitsemän veljestä» etevimmiksi, 
määräämättä heidän keskinäistä arvoansa. 

» Seitsemän veljestä» on painettu Novellikirjastoon v:na 1870. 
Koska ei romani ole kirjakaupassa saatavana ja sen vuoksi useim- 
mat eivät ole sitä lukeneet, pyydän saada lyhyesti kertoa sen 
sisällön, joten pää-ajatuskin parhaiten tulee näkyviin. — — — 

Tästä kertomasta jo nähdään, että romanin pääjohdanto on 
merkillinen ja suuremmoinen. Kuten Don Ouijote ja kaikki todel- 
liset romanisankarit lähtevät nämä seitsemän veljestäkin harha- 
luuloilla kokemusmatkallensa elämän kautta. Metsissä kun ovat 
vallattomina kasvaneet, luulevat he, koska heidän huoletonta 
vapauttansa häiritään, koko mailman yhtyneen heitä yksin mielin 
kiusaamaan - luulevat aapiset, komsarjukset, lukkarit ja provastit 
s.o. koko yhteiskunnan keksityksi »kristittyjen» vaivaksi ja 
tuskaksi. Kokemukset erämaissa ja varsinkin ihmisten hyvyys 
heidät kääntää tunnustamaan aapisen, kaiken opin ja järjestyk- 
sen, tarpeellisuutta. Sivistys ja inhimillisyys harvoin käyvät mois- 
ta riemukulkua, kuin seitsemän veljeksen vaellus takaisin Juko- 
laan, rakentaen sovintoa ja rauhaa jokaisen vastaan tulevan 
vihollisen kanssa. 

Varmaan todistaa ronoilija itsensä suomalaiseksi ja kansan 
keskuudesta lähteneeksi, kun hän panee ihmisten hyvyyden 
päävaikuttimeksi veljesten kääntymisen suhteen. Jos jollakin saa 
itsepintaisen, karkean suomalaisen luonteen murtumaan, niin on 
se todellisesti juuri hyvällä eikä pahalla. 

Koko kirjan »sens-moral» on lautamies Mäkelän lause: » Mut- 
ta aapiskirjasta täytyy teidän alkaa päästäksenne kristillisen seu- 
rakunnan oikeiksi jäseniksi,» ehk'ei siinä merkityksessä, että 
runoilija olisi jotakin »opetttavaista» tendensi-romania tarkoitta- 
nut. — Samoin kuin Don Ouijote oli viimeinen vaeltava ritari, on 
näiden seitsemän veljeksen metsä-elämä viimeinen yritys meidän 
kansassamme saada rehellistä, vapaata elämää viettää järjestetyn 
yhteiskunnan ulkopuolella. 

Samaa runollista rohkeutta, kuin itse aatteen keksiminen, to- 
distaa toiminnan asettaminen oloihin ja luontoon, jotka ovat 
kaikin puolin alkuperäiset ja raittihit. Runoilija on täten toimeen 
saanut oivallisen kansan-kertomarunon meidänkin aikakaudessa, 
jolta tavallisesti sanotaan puuttuvan kylläksi alkuperäisyyttä 
kertomarunon tarpeeksi. Taiteellinen muodostus ei yleensä ole 
aivan yhtä kiitettävästi toimitettu; mutta sivuseikat tarjoavat 
paljon erittäin huomattavia ja onnistuneita kohtia. 

Veljesten erinkaltaiset, mutta yleensä yksinkertaiset, suorat, 
niin sanoakseni alkuperäiset luonteet on runoilija vakavalla, voi- 
makkaalla kädellä kuvannut. Elävinä ja koristelemattomina toi- 
mivat ja keskustelevat veljekset lukijan nähden ja kuullen. Hurja 
Juhani, kovapäinen ja kankeatukkainen vanhin veli, harteva, 
hiljainen Tuomas, viisas papiksi syntynyt toisten aaroni Aapo, 
jumalinen fariseus Simeoni, Timo, vakava ja tyyni kuin talven 
suoja, harvasanainen mietteliäs Lauri, sekä nuorin veli Eero, 
teräväpäinen, irvihammas, pitkä kanto kaskessa, ovat tarkasti 
luonteensa mukaiset joka tilassa. 

Noiden luonteiden suomalainen omituisuus on niin mahtava, 
että tuskin muu kuin suomalainen lukija niitä voi käsittää. 

Kohtausten keksimisessä, joissa veljesten erinkaltaiset luonteet 
ilmestyvät, on runoilija antanut rikkaan mielikuvituksensa ihan 
vapaasti menetellä. Seuratakseen veljeksiä heidän oloissaan ja 
vehkeissään on lukijan tosin kauas heittäminen hentomielinen 
etiketti ja sievätapaisuus; mutta se, joka sen tekee, saa nähdä, ettei 
runoilijallamme ole ainoastaan tuo todella merkillinen, vaan 
kuitenkin tavallisempi vis comica, joka ilmestyy hänen kome- 
dioissaan, vaan lisäksi kyky ja rohkeus perin burleskia kohtauk- 
sia keksimään, johon ei yksikään nyky-ajan »fiini» kynäniekka 
pystyne. 

Veljesten sivistyksellinen maltti on niin vallan mitätöin, että se 
harvoin voi heidän himojansa ja päähän pistojansa hillitä. Se olisi 
siis runoilijan tekeminen; mutta hän ei siihen rupea. Hän antaa 
veljesten puhua ja menetellä heidän mielensä mukaan; sillä juuri 
semmoisina on hän oppinut heidät tuntemaan ja — rakastamaan. 
Kaikessa sivistymättömyydessään ovat veljekset todellisia ihmi- 
siä; heidän sielunsa omistavat inhimillisiä tunteita ja tarjoavat 
hedelmällistä maata kylväjälle. Kauhistukoon lukija, kun veljek- 

set hurjapäisinä käyvät hirveään tappeluun, milloin keskenänsä, 
milloin yhteisiä vihollisia vastaan, mutta antakoon hän taasen 
arvon sille ahkeruudelle, jolla tutkivat mailmallisia ja taivaallisia 
kysymyksiä, sille taipuvaisuudelle, jolla järjellisiä neuvoja vaariin 
ottavat. Juhani nostaa vihan vimmassa halon veljeänsä kohtaan, 
mutta sama mies voi yletä sille itse- huomion kannalle, jolla hän 
innostuneena lausuu: »ken taitaa viskellä verkkoja aatoksen teil- 
le!» 

Sama omituinen alkuperäisyys ilmestyy luonnon kuvaamises- 
sa. Ensikerran peräti suomalainen runoilija kuvailee Suomen 
luontoa, sekä sen iloista ihanuutta että synkeätä jylhyyttä. Kun 
esim. lukee katsanto-alasta Teerimäeltä, Sompiosuosta, Impivaa- 
ran humisevista metsistä, niin sykkivin sydämin kävelemme Hä- 
meen kankaita, soikeita suoportaita tai salaluonteisia metsiä. 
Varsin onnistuneella tavalla kuvailee runoilija laveita katsanto- 
aloja. Hänen maisemakuvillaan on näet taiteellinen perspektivi, 
jonka tapaista minä en puolestani kellään runoilijalla muista 
tavanneeni. Monta esimerkkiä löytyy tähän, ei ainoastaan tässä 
romaanissa, vaan muuallakin (Lean kertomuksessa rukoilevasta 
vapahtajasta y.m.). 

Mutta oikeastaan on minulta väärin tehty, eriksensä mainita 
ihmisluonteiden ja luonnon kuvauksesta. Ne kuluvat ihan yh- 
teen. Nämä seitsemän veljestä ovat, näet, niin sen luonnon lapset, 
jossa elävät ja oleskelevat, että eroittaminen olisi kuolettavainen. 
Tämä seikka on luettava romaanin suurimmaksi ansioksi. 

Kertomustapa on yleensä tyvenesti eepillinen, joka kuitenkin 
usein katkaistaan pitkien dramallisten keskustelujen kautta. Kes- 
kustelut ovat välisti pitkäpiimäiset ja ikävät. Itse epillinen kerto- 
mus taasen on niin omituisesti raitis ja selvä, että sen venyminen 
harvoin ikävältä tuntuu, jos kohta sitä ei taiteen kannalta voi 
puolustaa. Muutamin kohdin on kertomus erityisesti ponteva ja 
voimakas, niin esim. kertomus veljesten paosta sydäntalven yöllä 
korvesta ja suden suusta Jukolaan, härkien verisaunasta 
Hiidenkivellä ukkosen ajaessa (tämä kohta sopisi Amerikan erä- 
metsihin) y.m. Taula-Matin, ensimmäisen suomalaisen kertovan 
metsämiehen, kertomuksessa Pohjanmaalta on luonnonmukai- 
nen, erittäin omituinen mieli-ala. Viehättävinä episodeina ovat 
kertomuksessa Aapon runolliset tarinat. Esimerkiksi minkaltaisia 

lempeitäkin runollisia kohtia kirjassa on tavattavana, pyydän 
saada näytteeksi lukea seuraavan lyhykäisen otteen: 


Oli Kesäkuussa kirkas ja lämmin sunnuntai-päivä; Impivaaran 
avatusta ovesta virtasi sisään auringon heleä paiste, kuvaten 
kultaisen kaavan tuvan lehditetylle laattialle. Pöydän ääressä 
istuivat äänettöminä Tuomas ja Simeoni, lukien kukin uutta 
testamenttiansa; Juhani, Timo ja Fero tähyskelivät ulkona vil- 
jamailla ja katselivat ihastellen tämän herttaisen kesän kukois- 
tavaa kauneutta; vaiti vaelteli metsässä Lauri, mutta Aapo oli 
käynyt tervehtimään Tammiston Kyöstiä. Sinisenä kaarteli 
taivas, ilmassa liehtoi hiljainen länsituuli, uudessa lehtivaipas- 
sansa väikkyi mäellä koivu, ja valkeavaahtoinen pihlaja levitti 
tuoksua ympärillensä kauas. Impivaaran pellolla lain lainetta 
liepeästi ajeli ja vilja välkähteli paisteessa tulisen auringon, joka 
jo kiirehti ylös puolipäivän korkeuteen. — Mutta palasivatpa 
veljekset kotiansa; tulivat käyskelijät pelloilta, tuli Aapo Tam- 
mistosta ja astui Lauri nummen helmasta ulos. Salaisesti my- 
häillen he lähenivät jaloa huonettansa, joka taasen rauhaisesti 
hymyten katsoi heitä vastaan, ja sen poutaisella katolla hyp- 
peli päivän hopeakimmeltävä lämmin. Tyytyväisillä sydämil- 
lä, kirkkailla kasvoilla he astuivat lehditettyyn väljään tupaan. 
Suloisen »rauhan taivaassa ja maassa» ovat Runeberg ja Sten- 
bäck voineet kuvata niinkuin Alexis Kivi tässä, vaan eipä moni 
muu. 

Entäs romanin moiteen-alaiset kohdat, kysynee joku kuulijois- 
tani, eikö niitä olekkaan? — Kirjassa on todella kohtia, jotka luki- 
jaa loukkaavat; mutta ne ovat vähäpätöiset ansioiden suhteen. 
Ne pistävät jokaisen silmään ja ovat jo saaneet tilastollisen tut- 
kijansa; suokaa minulle onni olla ensimmäinen, joka näinkään 
yleisesti saa huomauttaa joistakuista kirjan ansioista. 


[jatkuu Kiven näytelmien arvioinnilla] 


Eliel Aspelin 

Suomalaisen kirjallisuuden 
klassikoita 


Juhani Abo HELSINKIIN 

Juhani Abo Juna 

Juhani Aho PAPIN TYTÄR - PAPIN ROUVA 
Minna Canth KAUPPA Lopo « AGNES 
Minna Canth SALAKARI 

Pentti Haanpää NOITAYMPYRÄ 

Pentti Haanpää TAIVALVAARAN NÄYTTELIJÄ 
Aaro Hellaakoski RUNOJA 

Maria Jotuni ARKIELÄMÄÄ 


Maria Jotuni KUN ON TUNTEET + 
TYTTÖ RUUSUTARHASSA 


Maria Jotuni SUHTEITA - RAKKAUTTA 

Arvid Järnefelt ISÄNMAA 

Arvid Järnefelt VENEH'OJALAISET 

Viljo Kajava 1930-LUVUN RUNOT 

Aino Kallas LÄHTEVIEN LAIVOJEN KAUPUNKI 
KALEVALA 1835 

Volter Kilpi BATHSEBA 

Aleksis Kivi NUMMISUUTARIT 

Aleksis Kivi SEITSEMÄN VELJESTÄ 


Jorma Korpela TOHTORI FINCKELMAN 


Kaarlo Kramsu RUNOELMIA 

Markku Lahtela SIRKUS 

Maiju Lassila KUOLLEISTA HERÄNNYT 
Maiju Lassila RAKKAUTTA 

Joel Lehtonen KERRAN KESÄLLÄ 

Joel Lehtonen KUOLLEET OMENAPUUT 
Joel Lehtonen MATALEENA 

Joel Lehtonen PUTKINOTKO 

Eino Leino HELKAVIRRET 


Eino Leino MESIKÄMMEN - Musrti - 
AHVEN JA KULTAKALAT 


Eino Leino ROUTAVUOSITRILOGIA 


Eino Leino SOTA VALOSTA - TUONELAN JOUTSEN + 
KARJALAN KUNINGAS - VÄINÄMÖISEN LOITSU 


Johannes Linnankoski LAULU TULIPUNAISESTA 
KUKASTA 


Teuvo Pakkala ELSA 

Teuvo Pakkala LAPSIA - PIKKU IHMISIÄ 
Teuvo Pakkala PIENI ELÄMÄNTARINA 
Teuvo Pakkala VAARALLA 

Toivo Pekkanen LAPSUUTENI 

Samuli Paulaharju TUNTURIEN YÖPUOLTA 
Juhani Siljo RUNOT 


F E. Sillanpää ELÄMÄ JA AURINKO 


